
I KNYGA 
ANT SLENKSČIO 


I skyrius 


LAUKE 


Sniegas. Vien tik sniegas. Kiek akis užmato nuo aukš- 
čiausios baltos viršukalnės į pietus — kokį penkiasdešimt 
mylių. Dideliais kąsniais jis krinta į daubas ir griovius, 
ritasi nuo tarpeklių sienų, o kalnagūbris nuo jo darosi 
panašus į milžinišką kapą; didžiulių pušų kamienų ma- 
tyti tik pusė, o jaunos pušys ir lapuočiai visai užversti; 
sniegas lipdo porceliano kraštus aplink ramių ir šaltų 
ežerų taures ir baltomis sustingusiomis bangomis drie- 
kiasi iki pat horizonto. Visus Kalifornijos Sieros kalnus 
tą dieną, 1848 metų kovo penkioliktąją, jau dengė gilus 
sniegas, ir vis dar snigo... 


Ir taip dešimt parų be perstojo; čia smulkios sniego 
dulkės, čia šlapios. korėtos snaigės, čia didžiuliai lengvi 
kaip pūkas dribsniai. Tarpais sniegas krito ramiai ir vieno- 
dai iš švininio dangaus, tarpais drėbė smarkiai, tarsi kre- 
čiamas iš tamsiai purpurinio skliauto, arba smigo į žemę 
įstrižai, nelyginant tiesios baltos ietys iš susigrūdusių de- 
besų. Ir visą laiką be garso! Miškai duste duso nuo sniego, 
šakos linko nuo jo naštos. Sniegas viešpatavo visur — ir 
danguje, ir žemėje; minkštu patalu jis nuklojo ir užslopi- 
no kadaise skardžias uolas ir aidžias kalvas, ir jos liko 
nebylios. Net stipriausiam vėjo gūsiui ar smarkiausiai 
vėtrai praūžus, sniegu užverstos tvirtos medžių gretos 
stovėjo tylios — be atodūsio, be skundo. Netrakštelėjo 
nė šakelė, nė krūmas. Sunkios pušų ir eglių šakos linko 
ir lūžo be garso. Begalinė, neaprėpiama, bežadė tyla! 

Šiame sustingusiame gamtovaizdyje negalėjai taipogi 
įžiūrėti jokio gyvybės ženklo, jokio judesio. Viršuje ne- 

buvo šviesos ir šešėlių žaismo, tik tarpais užtemdavo, 
kai įsisiausdavo pūga ar užeidavo naktis. Apačioje joks 
paukštis neskrido per šį baltą plotą, joks žvėris neklai- 
džiojo po šį juoduojančio miško kapinyną. Jei kada ir 
gyveno paukščiai ar žvėrys šiuose tyrlaukiuose, jie se- 
niai buvo pasitraukę į žemumas. Visoje platybėje nei ta- 
ko, nei pėdsakų. Jei kieno koja ir buvo palikusi ženklą 
šioje dykumoje, dabar visas pėdas dengė sniegas. Mili- 
jonai snaigių mažytėmis kojelėmis buvo užtrempusios 
visus pėdsakus, ir kas rytą ši dykynė pabusdavo skaisti 
ir nepalytėta. Ir vis dėlto pačioje šios dykros širdyje, 
pagrindinėje šios niūrios -viešpatijos tvirtovėje galėjai 
matyti, kad čia esama žmogaus. 

Keletas nukirstų medžių gulėjo prie tarpeklio angos, 
ir dar šviežios skiedros buvo tik plonai teužsnigtos. Tie 
medžiai, matyt, turėjo atkreipti dėmesį į dar vieną medį, 
ant kurio baltavo kirviu negrabiai išskaptuota Žmogaus 
ranka, rodanti į tarpeklį. Po tąja ranka tvirtai prikaltas 
keturkampis gabalėlis brezento su šiuo įrašu: 


DĖMESIO! 


Kapitono Konrojaus kolonistų grupė pasiklydo pusny- 
nuose ir įsikūrė stovyklą šiame tarpeklyje. Maistas pasi- 
baigė, mirštame badu! 

Išvykome iš Seni Džo 1847 m. spalio aštuntą. 

Išvykome iš Solt Leiko 1848 m. sausio pirmą. 

Atvykome čia 1848 m. kovo pirmą. 

Keldamiesi per Platą, netekome pusės arklių. 

Vežimus palikome vasario dvidešimtą. 


GELBĖKITE! 


„Mūsų pavardės: Džoelas Makormikas, Piteris Damtis, 
Polis Devaržas, Greisė Konroj, Olimpija Konroj, Meri 
Damti, Džeinė Brekit, Gabrielis Konrojus, Džonas Vokeris, 
Henris Marčas, Filipas Ešlis. 

Mažesnėmis raidėmis pieštuku prirašyta: 

Mama mirė lapkričio aštuntą Svitvotery je. 

Minė mirė gruodžio pirmą Eko tarpekly je. 

Džeinė mirė sausio dntrą Solt Leike. 

Džeimsas Brekitas dingo be žinios vasario trečią. 


GELBĖKITE! 


Skausmas išsakomas, negalvojant apie stilių ar meniš- 
kumą, bet aš manau, kad net didžiausia gražbylystė ne- 
galėtų padaryti šio užrašo iškalbingesnio. Todėl jį patei- 
kiu tokį, koks buvo tą 1848 metų kovo penkioliktą dieną, 
apkritęs šlapiu sniegu po sniego nubaltinta, pastėrusia 
ranka, kurios pirštas atkakliai rodė tiesiai į lemtingąjį 
tarpeklį, tarytum tai būtų pačios mirties pirštas. 

Vidudienį audra aprimo, ir rytinė dangaus pusė tru- 
putį pašviesėjo. Vėl išryškėjo niūrūs tolimų kalnų kontū- 
rai ir sublizgo baltas, nelyginant nuo bado įkritęs, kalno 
šlaitas. Šiuo įsmukusiu šlaitu judėjo kažkoks juodas daik- 
tas. 

Jis slinko į priekį lėtai ir vargingai, slinko taip keis- 
tai, kad iš pradžių buvo sunku nuspėti, ar tai žvėris, ar 
žmogus. Čia repečkomis, čia stačias, čia pabėgėdamas 
paknopstomis lyg girtas, bet vis tiesiai link tarpeklio. 

Netrukus galėjai įžiūrėti, kad tai žmogus. Liesas, nu- 
driskęs ir susisupęs į nušiurusį bizono kailį, tačiau vis 
dėlto žmogus, ryžtingas žmogus. Jaunas žmogus, nors 
sulinkęs ir išsekęs, jaunas, nors vargai ir rūpesčiai be 
laiko įrėžė raukšles kaktoje ir aplink atkaklią burną, 
jaunas, nors dėl kančių ir bado jaunatvišką nerūpestin- 
gumą buvo užgožusi žiauraus mizantropiškumo išraiška. 

Pasiekęs medį prie tarpeklio angos, jis nubraukė snie- 
gą nuo brezentinio užrašo ir bejėgiškai atsirėmė į kamie- 
ną. Ir ši jo poza, vaizdžiau nei veidas ir figūra, bylojo 
apie begalinį išsekimą,. kurio negalėtum paaiškinti net 
esamomis aplinkybėmis. Kiek pailsėjęs, jis vėl iš pasku- 
tiniųjų ėjo į priekį, vilkdamas kojas, krypuodamas, 
griūdamas, čia sustodamas pasitaisyti krintančių eglės 
žievės gabalų, atstojančių slides, čia vėl karštligiškai 
kasdamasis toliau, lyg bijodamas prarasti paskutines va- 
lios jėgas. 

Už mylios nuo medžio, kur tarpeklis siaurėjo ir nežy- 
miai suko į pietus, iš sniego kamuoliais kilo dūmai. Apie 
tą vietą buvo matyti švieži pėdsakai; sniegas palei nedi- 
delį kauburėlį, iš kurio dūmai ir kilo, buvo kiek sutryp- 
tas. Čia vyriškis sustojo, arba, tiksliau sakant, atsigulė 

prieš landą sniege, ir silpnu balsu pašaukė. Jam atsilie- 
pė dar silpnesnis balsas. Angoje pasirodė veidas, po to 
visas žmogus, toks pat nuplyšęs kaip ir jis, po jo dar 
vienas ir dar, ir pagaliau aštuonios žmogystos, vyrai 
įr moterys, ratu apsupo gulintį sniege vyrą; jie sutūpė 
ant žemės, nelyginant kokie gyvuliai, kurie neturi gėdos 
nei padorumo. | 


Jie buvo taip išsekę, sunykę, nusikamavę ir nelaimin- 
gi, toks pasigailėtinas atrodė jų žmogiškumas, tikriau 
sakant, tai, kąs jų dar buvo žmogiška, kad žiūrėdamas į 
juos, taip sėdinčius, nebūtum galėjęs neverkti; bet dėl 
gyvuliškų instinktų jie atrodė tokie atžūlūs, bukagalviai, 
naivūs ir juokingi, kad, juos pamatęs, tikrai turėtum 
nusišypsoti. Jie buvo kilę iš kaimo, daugiausia iš to 
socialinio sluoksnio, kur savigarbą didele dalimi apspren- 
džia visuomeninė padėtis, santykiai ir gyvenimo sąlygos, 
o ne individo moraliniai privalumai ar intelektas. Kai 
nelaimė juos visus sulygino, jie neteko gėdos jausmo, 
ir jiems nebeliko nieko, kas atstotų prarastas materia- 
lines gėrybes. Jie buvo vaikai be vaikiško garbės troš- 
kimo ir noro nurungti kitus; jie buvo vyrai ir moterys 
be vyriško ar moteriško orumo ir paprastumo. Visa, kuo 
jie buvo pranašesni už gyvulį, buvo dingę sniegynuose. 
Net lyties skirtumas buvo išnykęs: šešiasdešimties metų 
moteris plūdosi, pešėsi ir keikėsi atžariai ir šiurkščiai 
lyg vyras, o jaunas, skorbutu sergąs vyriškis verkė, dū- 
savo ir isteriškai alpsėjo lyg moteris. Jie buvo taip že- 
mai puolę, kad juos pašaukęs nepažįstamasis, pats nudris- 
kęs ir apimtas nevilties, atrodė kaip kito pasaulio būtybė. 

Jų protas buvo .aptemęs ir pakrikęs, o viena moteris 
buvo visiškai pamišusi. Susisupusi nedidelę antklodę, 
nelyginant suvystytą kūdikį, — aiškiai prisimindama savo 
vaikelį, mirusį iš bado jai ant rankų prieš keletą dienų, — 
ji taip nuoširdžiai sūpavo tą ryšulėlį, kad net graudu 
buvo žiūrėti. Dar graudžiau darėsi, kad niekas iš aplinkinių 
tarsi nematė jos kliedesio — nerodė nei užuojautos, nei 
nepasitenkinimo. Kai moteris po kiek laiko paprašė nu- 
tilti, nes „kūdikis“ miegąs, jie vien abejingai pažvelgė 
į ją ir nieko nepaisė. Tiktai rudaplaukis vyras, čiul- 
piantis bizono odos skutą, kraugeriškai dėbtelėjo į nelai- 

mingąją, bet tuoj pat ją užmiršo ir vėl įniko želėti. 

Atėjusis patylėjo, ne tiek laukdamas kitų susikaupimo 
ir dėmesio, kiek norėdamas atgauti kvapą. Paskui ištarė 
vienui vieną žodį: 

— Nieko! 

— Nieko! -— pakartojo visi vienu metu, bet kiekvienas 
skirtingu balsu ir intonacija — vieni piktai, kiti niūriai, 
treti kvailai, ketvirti abejingai lyg aidas. Moteris, čiū- 
čiuojanti tariamą kūdikį, nusijuokė ir paaiškino: 

— Jis sako „nieko '! 

— Taip, nieko,— pakartojo atėjusis.— Vakar sniegas 
vėl užvertė senąsias provėžas. Laužas ant viršukalnės užge- 
so. Aš palikau ženklą perėjoje. Damfi, jei dar kartą taip 
padarysi, gausi per makaulę! 

Damtis, tas pats rudaplaukis, šiurkščiai pastūmė ir niuk- 
telėjo moteriai su kūdikiu, kai ši norėjo pasislinkti ar- 
čiau kalbančiojo. Mat tai jo žmona, ir jų šeimyniniame 
gyvenime toks elgesys tikriausiai buvo įprastas. O mote- 
ris tarsi nė nepajuto smūgio, tarsi nė nematė, kad ją pas- 
tūmė (apatija, su kuria šie žmonės sutikdavo smūgius ir 
įžeidimus, buvo baisesnė už bjauriausias rietenas), tik 
prisislinko prie vyriškio ir viltingai paklausė: 

— Vadinasi, rytoj? | 

Vyriškio veidas sušvelnėjo, ir jis jai atsakė taip, kaip 
jau atsakinėjo aštuonias dienas iš eilės į šį klausimą: 

— Rytoj tikrai! 

Ji nušliaužė į šalį, rūpestingai glausdama prie savęs 
tariamą kūdikį, ir dingo angoje. 

— Atrodo, iš tavo žvalgymo nieko nebus! Tu nė skatiko 
nevertas! -— pareiškė anoji šešiasdešimtmetė kliautininkė 
gergždžiančiu balsu, žiūrėdama į vyriškį. — Kodėl niekas iš 
jūsų neina vietoj jo? Kodėl jūs patikėjote savo ir savo 
moterų gyvybes šitam Ešliui;— paleido ji gerklę. 

Isteriškasis jaunuolis, Henris Konrojus, sėdįs greta, su 
išgąsčiu pasisuko į ją ir, tarsi bijodamas, kad jo neįtrauk- 
tų į barnius, skubiai įlindo į urvą paskui misis Damti. 

Ešlis patraukė pečiais ir, atsakydamas ne tiek jai vie- 
nai, kiek visiems, trumpai tarė: 

— Yra tik vienas būdas išsigelbėti... Tiek man, tiek 
ir jums... Visiems vienodai prieinamas. Jūs patys žinote 

koks. Pasiliksi čia — garantuota mirtis, o išeisi — nieko 
neprarasi. | | 

Jis pakilo ir lėtai nuėjo tarpekliu, kur už kelių metrų 
buvo matyti kitas kauburys, ir dingo iš akių. 

Jam pasišalinus, tupintys ratu žmonės pradėjo niur- 
nėti: 

— Nuėjo pas senį daktarą ir tą mergiotę. Mes jam 
nerūpime. 

— Du mūsų tarpe yra nereikalingi. 

— Taigi, tas pamišėlis daktaras ir Ešlis. 

— Abu prisiplakėliai, šiaip ar taip. 

— Jie mums užtrauks nelaimę. 

— Nuo pat pradžių, kai tik mes jį priėmėme, sakiau, 
kad nesiseks. 

— Bet juk kapitonas pats pakvietė senį daktarą ir pa- 
siėmė jo dalį Svitvoteryje, o Ešlis prisidėjo produktais. 

Tuos žodžius pasakė Makormikas, mat kažkur atbuku- 
sios jo sąmonės gilumoje dar teberuseno teisingumo 
pajautimas. Jis buvo alkanas, bet dar nepraradęs proto. 
Be to, jis su malonumu ir gaileščiu prisiminė tuos puikius 
produktus, kuriuos Ešlis atidavė bendram labui. 

— Na ir kas?— suspigo misis Brekit.— Jis užtraukė 
mums nelaimę. Mano vyras jau kapuose, o šis visiškai 
svetimas niekšas gyvena! 

Jos balsas buvo vyriškas, bet logika — moteriška. O 
kai žmogus yra be galo nusilpęs fiziškai ir psichiškai, kai 
jį apima nykus beviltiškumas, po kurio ateina bado ir 
išsekimo mirtis, tokia logika daro įspūdį. Visi jai pa- 
kluso ir sutartinai kaip vienas širdyje nusprendė: „Tebū- 
nie jis prakeiktas!“ 

— Ką su juo daryti? 

— Jei būčiau vyras, žinočiau ką! 

— Papjauti! 

— Užmušti ir...— sakinio pabaigos kiti neišgirdo, nes 
misis -Brekit slapta pašnibždėjo ją Damfiui į ausį. Vienu 
du žinodami tą paslaptį, juodu sėdėjo kartų ir lingavo 
galvomis, tarytum du bjaurūs, nors ir nepanašūs kinų 
stabukai. 

— Tik pažiūrėkite, koks jis stiprus! O juk ne toks užsi- 
grūdinęs, kaip mes, — tarė Damfis.— Jis tikrai kai ko turi. 

— Ko 

— VALGYTI! 

Netgi didžiosiomis raidėmis neparodysi, kokiu balsu jis 
ištarė tą žodį. Stojo kraupi tyla. 

— Eime pažiūrėti. 

— Ir užmuškime jį, — pasiūlė švelnioji misis Brekit. 

Vedami bendro tikslo, visi pakilo netgi su entuziaz- 
mu. Tačiau, nusvirduliavę vos kelis žingsnius, parkrito 
ant sniego. Betgi net ir tada jiems nepabudo savigarba, ne- 
pasidarė gėda ar baisu dėl savo nepavykusio sumany- 
mo. Damtis vienas ėjo toliau. 

— Kokį čia sapną tu man ką tik pasakojai?— tarė 
misteris Makormikas, sėsdamasis ir su begėdišku abe- 
jingumu išsižadėdamas savo kėslų. 

— Ar ne apie pietus Sent Džo?— atsiliepė paklaustasis, 
kuris kulinariniais prasimanymais teikė tiek palaimos ir 
skausmo dabartiniams savo draugams. | 

— Taip. 

Visi greitai apsupo misterį Makormiką, ir net benu- 
einąs Damtfis sustojo. 

— Na,— pradėjo misteris Marčas,— pirmiausia atnešė 
bifšteksą su svogūnais. Bifšteksas toks sultingas, storas ir 
tiesiog plaukioja svogūnų padaže.— Visiems, aiškų, ėmė 
tįsti seilė, o misteris Marčas, kaip geras pasakorius, įti- 
kinamai apsimesdamas pamiršęs, kas buvo toliau, pakar- 
tojo paskutinius žodžius: — Tiesiog plaukiojo svogūnų pa- 
daže. O bulvės — keptos orkaitėje. 

— Pirma sakei, kad keptuvėje! Ir nuo jų varvėjo tau- 
kai! — skubiai įsiterpė misis Brekit. 

— Kurie norėjo, gavo keptuvėje keptų, bet orkaitėje 
keptos bulvės sotesnės, jos su plutele. Po to atnešė deš- 
ros, kavos ir baumkucheno! | 

Išgirdę tokį magišką žodį, visi nusijuokė, — gal ne tiek 
linksmai, kiek neramiai, kažko dar vildamiesi. 

— Toliau!-— paragino. 

— Baumkucheno! 

— Jau sakei, — nekantriai nutraukė jį misis Brekit.— 
Po velnių, kas toliau? 

Išgalvotos puotos šeimininkas pajuto pavojų .ir apsi- 
dairė, ar nėra arti Damfio. Bet Damfis buvo jau dingęs. 

II skyrius 
VIDUJE 


Būstas, į kurį nusileido Ešlis, buvo giliai sniege, pana- 
šiai kaip grenlandiška trobelė iglu. Toks panašumas atsi- 
rado.ne dėl statytojų sumanymo, o greičiau dėl tam tikrų 
aplinkybių. Kadangi sniegas krito be paliovos ir pamažu 
užkimšo būsto angą bei vis storiau lyg kokiais laiptais 
lipdė sienas, o gyventojai, netekę jėgų, nebegalėjo atsi- 
kasti, tai susišiekti su išoriniu pasauliu jiems beliko tik 
siaurutis plyšys. Viduje buvo tvanku ir trošku, bet užtat 
šilta, o nusilpusiems gyventojams tai buvo net svarbiau 
už šviesą ar gryną OIą. 

Žaide smilkstanti ugnis blausiai švysčiojo ant sienų. 
Jos šviesoje galėjai įžiūrėti gulinčius asloje keturis žmo- 
nes: prie pat žaido, susisupusios viena antklode, gulėjo 
jauna mergina ir trejų ar ketverių metų amžiaus mergy- 
tė, arčiau durų — du atskirai užsikloję vyrai. Visi miego- 
jo nė nejudėdami, tarsi negyvi. 

Tikriausiai ir Ešliui taip pasirodė, nes įėjęs jis kurį 
laiką neryžtingai stovėjo prie angos; paskui tylėdamas 
prisiartino prie merginos, atsiklaupė šalia ir pridėjo ran- 
ką prie jos veido. Nors palietė lengvai, ji pabudo. Matyt, 
kažkokia jėga slypėjo tame palytėjime, nes mergina stvėrė 
jo ranką, atsisėdo ir, nespėjusi praverti akių, ištarė vie- 
nintelį Žodį: 

— Filipai! 

— Greise, tyliau! 

Jis pabučiavo jai ranką ir įspėdamas parodė į miegan- 
čiųjų pusę. 

— Kalbėkim tyliau. Noriu tau daug ką pasakyti. 

Merginai tarsi nieko daugiau nė nereikėjo, ji buvo pa- 
tenkinta, galėdama žiūrėti į jį. 

— Tu sugrįžai, — sušnibždėjo šypsodamasi, o žvilgsnis 
sakyte sakė, kad jai tas visų svarbiausia.— Aš sapnavau 
tave, Filipai. | | 

— Mano mieloji Greise,— jis vėl pabučiavo jai ranką.— 
Klausyk, brangioji. Aš vėl grįžau tuščiomis — jokios 
prošvaistės, jokios vilties išsigelbėti nėra! Esu tikras, Grei- 


“- 

se,— pridūrė taip tyliai, kad -tik jos jautrios ausys iš- 
girstų,— kad mes nuklydę toli į pietus nuo pagrindinio 
kelio. Tik stebuklas arba tokia kaip mūsų nelaimė gali 
atvesti čia kitus žmones. Mes esame vienui vieni, bevil- 
tiškoje padėtyje, negyvenamame krašte, kurį net indėnai 
1 laukiniai ŽVĖIYS apleido. Reikia pasikliauti tik savo 
jo į miegančiuosius,— tu žinai ne blogiau už mane. 

Ji spustelėjo vaikinui ranką, tarsi atsiprašydama ir 
prisiimdama kaltę sau, bet nieko nepasakė. 

— Kaip organizuotas būrys, mes jau esame bejėgiai: 
nebėra drausmės,— tęsė jis.— Tavo tėvui mirus, mes liko- 
me be vado. Žinau, ką tu nori pasakyti, brangioji Grei- 
se, — užginčijo vaikinas, atsakydamas į jos rankų nebylų 
protestą, — bet, jei taip būtų iš tiesų, jei aš ir sugebėčiau 
vadovauti, dabar niekas manęs neklausytų. Galbūt taip 
ir geriau. Jei mes būsime visi kartu, pražūtis neiš- 
vengiama — mes žūsime patys per save. 

Tai sakydamas, jis įdėmiai „pažvelgė į merginą, bet ji, 
matyt, nesuprato, ką jis turi omeny. 

— Greise,— liūdnai tarė jis,— kai iš bado mirštančius 
žmones likimas suburia vienon krūvon, jie gali ryžtis 
bet kam, baisiausiems nusikaltimams, kad tik liktų gyvi, 
nes juo mažesnė viltis išsigelbėti, juo brangesnė žmogui 
gyvybė. Tu gi žinai, pati skaitei knygose apie tai... Grei- 
se!'O viešpatie! Kas gi tau? 

Jeigu merginai ir nebuvo tekę skaityti apie tai knygo- 
se, ji tą galėjo išskaityti veide, pasirodžiusiame tarpdury; 
tai buvo toks sužvėrėjęs veidas, toks nežmoniškas, kad 
jai viskas pasidarė aiškų; jo išraiška buvo kaip tikro 
grobuonies, tykančio auką. Greisė pažino jį — tai Damfio 
veidas! Tačiau moteriškas drovumas ir instinktyvus atsar- 
gumas nugalėjo baimę, .-ir, nutylėjusi tikrąją šio staigaus 
išgąsčio priežastį, ji padėjo galvą Filipui ant peties ir 
sušnibždėjo: 

— Aš viską suprantu. 

Kai Greisė pakėlė galvą, angoje jau nieko nebebuvo. 

— Aš nenorėjau tavęs išgąsdinti, Greise, aš tik norėjau 
paaiškinti, koks pavojus mums gresia ir kad reikia gel- 
bėtis, kol dar turime jėgų. Yra tik vienas būdas, ir tu jį 

žinai — baisus, bet dar baisiau ramiai laukti savo tikros 
mirties čia. Dar kartą tavęs klausiu: ar sutinki eiti su 
manim? Kai pirmą kartą apie tai kalbėjau, aš turėjau 
kur kas mažiau vilties negu dabar. Per tą laiką ištyrinė- 
jau aplinką, kalnų grandinių linkmę. Išsigelbėti galima. 
Štai ir viskas. 

— O mano sesutė ir brolis? 

— Mažytė mums būtų nepakeliama našta, net jeigu ji 
ir iškęstų kelionės sunkumus bei šaltį. Tavo brolis turi 
pasilikti čia, su ja; jai prireiks visų jo jėgų, kiek jis dar 
turi, ir gyvybingumo. Greise, mes turime eiti vieni, Atsi- 
mink, kad jų išsigelbėjimas priklauso nuo mūsų išsigelbė- 
jimo. Jiems pakaks jėgų, kol mes atsiųsime pagalbos, o jei 
bandysime eiti visi kartu, visi ir žūsime. Eičiau vienas, 
bet negaliu palikti tavęs čia, brangioji Greise. . 

— Jei tu mane paliktum, aš numirčiau,— pasakė ji pap- 
rastai. 

— Ir aš taip manau, Greise,— taip pat paprastai pasakė 
ir jis. 

— Bet ar negalėtume dar palaukti? Pagalba gali ateiti 
kiekvieną minutę... rytoj. 

— Rytoj mes būsime dar silpnesni. Rytoj nei man, nei 
tau gali jau nebeužtekti jėgų. 

— O kaipgi senasis daktaras? 

— Greit jam jau nebereikės pagalbos, — liūdnai tepasakė 
jaunuolis.— Štai jis sujudėjo! 

Vienas gulinčiųjų apsivertė ant kito šono. Filipas nu- 
ėjo prie ugnies, įmetė pagalį ir pamaišė anglis. Švyste- 
lėjo liepsna, apšviesdama seno žmogaus veidą; karštli- 
giškos akys įdėmiai žiūrėjo į Filipą. 

— Ką čia darote?— irzliai paklausė jis su nežymiu sve- 
timšalio akcentu. 

— Aš tik pamaišiau ugnį. 

—-Palikite ją ramybėje! 

Filipas abejingai pasitraukė. 

— Ateikite čia, — pašaukė žmogus. 

Filipas priėjo. 

— Galite nieko nesakyti, — tarė žmogus, atidžiai pažiū- 
rėjęs Filipui į akis.— Aš jau perskaičiau žinią jūsų vei- 
de. Sena pasaka. Moku ją atmintinai! 

— Na?— paklausė Filipas. 

— Nieko! — alsiai tarė anas. 

Filipas vėl nusisuko. 

— Ar paslėpėte dėžę ir rankraščius?— paklausė gulin- 
tysis. 

— Taip. 

— Užkasėte į žemę? 

— Taip. 

— Giliai? 

— Giliai. 

— Kaip pažymėjote vietą? 

— Sudėjau kūgį iš akmenų. 

— O ar palikote vokiškus ir prancūziškus užrašus? 

— Prikaliau, kur tik buvo galima, abipus senojo kelio. 

— Gerai. 

Kai Filipas vėl pasisuko eiti, pašaipus jo žvilgsnis pasi- 
darė dar pašaipesnis. Tačiau prie angos jis stabtelėjo, 
ištraukė iš užančio suvytusią gėlę su keliais nulinkusiais 
žiedlapiais ir padavė ją senukui. | 

— Radau dar vieną tokį augalą, kokio jūs vis ieškojote. 

Senukas pasirėmė ant alkūnių, pasikėlė, stvėrė augalą 
ir ėmė jį godžiai apžiūrinėti, iš susijaudinimo užgniau- 
žęs kvapą. | 

— Tikrai tas pats,— atsiduso su palengvėjimu,— o 
jūs... jūs dar sakėte, kad neturite jokių naujienų. 

— Kaip tai suprasti? — paklausė Filipas šyptelėjęs. | 

— Ogi taip, kad aš buvau teisus, o Linėjus, Darvinas ir 
Ešenholcas klydo. Juk tai atradimas. Vadinasi, Alpių 
žibuoklė yra savarankiška atmaina. 

— Labai reikšmingas atradimas iš bado mirštantiems 
žmonėms, — tarė Filipas su kartėliu. | 

— Dar ne viskas, — tęsė senukas, nekreipdamas dėmesio 
į Filipo toną.— Ši gėlė negalėjo išaugti amžino sniego 
zonoje. Ji išdygo šiltoje dirvoje, po švelniais saulės spin- 
duliais. Ir jeigu jūs būtumėte jos nenuskynės, ji būtų išau- 
gusi šitomis sąlygomis. Vadinasi, po dviejų mėnesių ten, 
kur ją radote, pradės kaltis žolė... net ir čia, kur mes dabar 
gulime., Mės esame žemiau amžino sniego ribos. 

— Po dviejų mėnesių!-— sielvartingai sušuko mergina, 
grąžydama rankas. 

— Po dviejų mėnesių, — niūriai pakartojo jaunuolis.— 
Po dviejų mėnesių mes jau būsime mirę arba toli nuo 
čia. 

— Galimas dalykas, — ramiai pritarė senukas.— Bet jei 
išpildėte visus nurodymus, mano rankraščiai ir kolekcija 
nepražus. 

Ešlis irzliai pasisuko eiti, o senuko galva vėl bejė- 
giškai nusviro nuo rankos. Apsimesdamas norįs paglos- 
tyti mažylę, Ešlis vėl prisiartino prie Greisės, skubiai ir 
labai tyliai pašnibždėjo jai keletą žodžių ir išėjo laukan. 
Jam pasišalinus, senukas vėl pakėlė galvą ir tyliai pašaukė 
mergaitę: 

— Greise! | 

— Kas yra, daktare Devaržai? 

— Eikš čia! 

Mergaitė pakilo ir priėjo prie jo. | 

— Kam jis maišė pelenus, Greise?— įtariai paklausė De- 
varžas. | 

— Nežinau. 

— Tu viską jam pasisakai. Ar ir apie tai papasakojai? 

— Ne, sere. 

Skvarbus Devaržo žvilgsnis tarytum stengėsi įskaityti 
slapčiausias merginos mintis. Paskui, matyt, nurimęs tarė: 

— Išimk iš ugnies ir padėk ant sniego, kad atšaltų. 

Mergaitė pažarstė gęstančias žarijas ir pelenuose atrado 
iki baltumo įkaitintą švytintį akmenį, didumo sulig viš- 
tos kiaušiniu. Paėmusi porą nuodėgulių, ištraukė jį iš ug- 
niavietės ir padėjo prie angos ant sniego; po to sugrįžo 
pas senuką. 

— Greise! 

— Klausau, sere: 

— Tu išeini? 

Greisė tylėjo. | 

— Nesigink. Aš girdėjau jūsų pokalbį. Galbūt tai ge- 
riausia išeitis. Šiaip ar taip, tu vis tiek išeisi su juo. Tačiau, 
Greise, ką tu žinai apie šį žmogų? 

Nei daktaro artumas, nei juos sulyginusi nelaimė, 
nei nuolatinis tvyrančios mirties pavojus nebuvo nustel: 
bę Greisės moteriškos prigimties. Ir mergina bematant 
prisidengė ja, tarytum skydu, nuo to mirštančio žmogaus. 

— Na, sere, tiek, kiek ir kiti; jis nuoširdus, tikras 
draugas, ir jam turime būti dėkingi už drąsą, protą ir 
ištvermę. Jis toks nesavanaudis, sere! 

— Niekai! Ką dar žinai? 

— Hm... Nebent tai, kad jis yra jūsų ištikimas draugas. 
Aš maniau, kad jūs jį mylite. Juk patys atsivedėte jį pas 
mus,— pridūrė ji vylingai. 

— Taip, aš susipažinau su juo Svitvoteryje. Bet ką tu 
žinai apie jo praeitį? Ar jis tau ką nors pasakojo apie 
save? 

— Jis pabėgo nuo pikto patėvio ir neapkenčiamų gi- 
minių. Leidosi į vakarus, norėdamas ten apsigyventi vienas 
tarp indėnų arba išbandyti laimę Oregone. Jis labai iš- 
didus — jūs tai žinote, sere. Jis nepanašus į mus; jis kaip 
ir jūs yra išsilavinęs Žmogus, džentelmenas. 

— Taip, čia jis atrodo išsilavinęs, nors neskiria žied- 
lapių nuo kuokelių, — burbtelėjo Devaržas.— Na, o ar žada 
jis tave vesti, kai iš čia išbėgsite? 

Akimirką įdubę merginos skruostai kiek paraudo — 
ji nebežinojo, ką sakyti. Bet tuoj pat atsigavo. 

— O sere, kaip jūs galite taip žiauriai juokauti tokiu 
sunkiu metu!-— meiliai sušuko ši klastūnė.— Juk nuo mūsų 
priklauso mano mylimo brolio, mažos sesutės, visų čia 
esančių moterų likimas. Tik mes abu turime pakankamai 
jėgų tokiam išbandymui. Aš galiu būti jam naudinga, 
mano jėgoms palaikyti reikia mažiau maisto. Mano širdis 
jaučia, kad mums pavyks ir mes greit grįšime su pagal- 
ba. .-Dabar, sere, ne laikas juokauti; mūsų visų gy- 
vybėms — taip pat ir jūsų — gresia pavojus. | 

— Aš jaunugyvenau savo gyvenimą, — abejingai pasakė 
vyriškis.— Kai grįšite — jeigu iš viso grįšite — man jūsų 
pagalbos nebereikės. 

Jo veidas persikreipė iš skausmo. Kiek laiko jis gulėjo 
ramiai, tarsi kaupdamas jėgas. Kai vėl prabilo, jo balsas 
skambėjo dar tyliau ir dusliau. 

— Greise,— pagaliau ištarė jis, — prieik arčiau, vaikuti, 
„aš noriu tau kai ką pasakyti. 

Greisė svyravo. Ją buvo apėmusi kažkokia nesupranta- 
ma baimė ir drovumas. Ji pasižiūrėjo į miegantį brolį. 

— Jis nenubus,— tarė Devaržas, pamatęs jos žvilgsnį.— 

2. G. Konrojus 


Migdomieji vaistai dar tebeveikia. Atnešk man tą luitą, 
kur išėmei iš pelenų. 

Greisė atnešė akmenį — melsvai pilką šlako gabalą. Se- 
nukas paėmė jį, apžiūrėjo ir tarė Greisei: 

— Patrink jį stipriai į antklodę. 

Greisė pradėjo trinti. Netrukus akmens paviršius pašvie- 
sėjo ir ėmė blizgėti. 

— Atrodo kaip sidabras, — tarė susimąsčiusi mergaitė. 

— Čia ir yra sidabras, — atsakė Devaržas. | 

Greisė paleido luitą iš rankų ir atbula pasitraukė. 

— Pasiimk, — tarė senukas, — jis tavo. Prieš metus jį ra- 
dau kalnų tarpeklyje, toli vakaruose. Aš žinau, kur yra 
dideli sidabro klodai — didžiuliai lobiai, Greise, girdi, 
apdengti melsvomis uolienomis, kaip ir tas luitas, kurį 
tu vakar vakare įdėjai į ugnį. Galiu tau pasakyti, kaip 
ir kur rasti tuos klodus. Galiu tau perduoti savo, kaip 
atradėjo, nuosavybės teisę. Imk imk, jis tavo. 

— Ne.ne,— skubiai pertarė jį mergaitė, — pasilikite sau. 
Jūs dar gyvensite ir pats galėsite pasinaudoti. 

— Ne, Greise! Net jeigu ir likčiau gyvas, maža man 
būtų iš to naudos. Savo gyvenime esu turėjęs turtų daugiau, 
negu reikia, bet jie neatnešė man laimės. Aš jų nevertinu. 
Kenksmingiausia piktžolė, tarpstanti ant jų, turi didesnę 
vertę Mano akyse. Aš tau palieku tuos klodus. Šiame 
pasaulyje turtai duoda viską: prabangą, aukštą padėtį. Imk 
juos. Jų dėka pasidarysi tokia pat išdidi ir nepriklauso- 
ma, kaip tavo mylimasis. Tu jam visada būsi miela, nes 
turtai papildys tavo grožį, jie taps pjedestalu tavo dory- 
bei. Priimk juos, priimk. 

— Bet jūs turite giminių ar draugų,— tarė mergina, vis 
dar traukdamasi nuo žibančio akmens vos ne su prieta- 
ringa baime.— Atsiras, kas turi didesnių teisių į... 

— Niekas kitas neturi didesnių teisių už tave,— per- 
traukė ją senis, iš paskutiniųjų gaudydamas kvapą.— Va- 
dink tai padėka, jei nori. Arba kyšiu tavo mylimajam, kad 
laikytųsi pažado ir išsaugotų mano rankraščius ir kolek- 
ciją. Vadink tai, jei patinka, atpirkimu; galbūt kadaise aš 
pažinau jauną merginą, kuriai tokia dovana būtų sutei- 
kusi laimę. Galvok... Galvok, ką nori, tik priimk mano 
dovaną! 

Senukas tarė žodžius beveik pašnibždomis. Išblyškęs 
veidas pasidarė pilkas; jis sunkiai gaudė kvapą. Greisė 
norėjo pažadinti brolį, bet Devaržas rankos mostu ją su- 
laikė. Iš paskutinių jėgų mirštantysis pasirėmė alkūnė- 
mis, ištraukė iš kišenės voką ir padavė Greisei. 

— Čia yra... žemėlapis... klodo ir vietos aprašymas... 
Atiduodu tau... sakyk, kad priimi... Greise, sakyk greit... 

Jo galva vėl nusviro. Mergina pasilenkė, norėdama ją 
pakelti. Staiga kažkoks šešėlis šmėžtelėjo angoje. Greisė 
kilstelėjo akis ir vėl pamatė... Damfio veidą! 

Šį kartą Greisė nesuriko. Tik instinktyviai atsisuko į 
Devaržą ir tarė: 

— Taip, priimu! | 

Drąsiai ji pažvelgė angos link, tačiau Damfio ten nebe- 
buvo. 

— Ačiū, — sušnibždėjo Devaržas. Lūpos dar kažką sakė 
judėjo... Paskui tarytum šydu apsitraukė akys. 

— Daktare Devaržai!-— tyliai pašaukė Greisė. 

Bet jis jau nebeatsiliepė. 

— Jis miršta, — dingtelėjo merginai, ir staiga ją apėmė 
baimė. Greitai atsistojusi, nuskubėjo prie brolio ir papurtė. 
Vietoj atsakymo pasigirdo tik gailus vaitojimas, atodūsis. 
Išsigandusi mergina apsižvalgė aplinkui, paskui nubėgo 
prie angos. 

.— Filipai! 

Tyla. Ji išsiropštė pro ilgą lyg tunelis taką laukan. 
Buvo jau visai sutemę, ir per kelias pėdas nuo trobelės 
nieko nematyti. Mergina paskubomis apsidairė ir be nuo- 
vokos puolė į tamsą. Tą pat mirksnį dvi žmogystos išniro 
iš kauburio šešėlio ir nusėlino į trobelę. Tai buvo misis 
Brekit ir misteris Damfis. 

Jie įsėlino vogčiomis, iš baimės susilenkę, tačiau vik- 
riai ir įžūliai, kaip niekšingiausi grobuonys. Čia stati, 
čia ropodami jie šniukštinėjo po trobelę. Prieblandoje 
susidūrę pešėsi ir spjaudė vienas į kitą. Apieškojo visas 
pakampes, apčiupinėjo kailinius ir antklodes, apuostė 
kiekvieną daiktą. | 

Nieko nepešę, stabtelėjo, dėbčiodami vienas į kitą. 

— Viską suėdė, prakeiktieji — kimiai sušvokštė misis 
Brekit. | 

— Kad tai nepanašu į valgį, — prieštaravo Damtis. 

— Betgi pats matei, kaip išėmė iš ugnies? 

— Mačiau. 

— Ir trynė į antklodę. 

— Taip. 

— Kvaily, negi nesupranti? 

— Ko nesuprantu? 

— Ten buvo kepta bulvė. 

Damifis neteko žado.. 

— Bet kam gi reikėjo trinti į antklodę? Kad nusitrintų 
žievė? | 

— Mat jų skrandžiai per švelnūs!— atsakė misis Bre- 
kit ir nusikeikė. 

Damfis vis dar negalėjo atsikvošėti. 

— Jis sakė žinąs, kur daugiau yra!-— karštai sušnibždė- 
jo. 

— Kurė 

— Neišgirdau. 

— Kvaily! Reikėjo griebti už gerklės ir būtų pasakęs, — 
sušnypštė misis Brekit, nesitverdama pykčiu ir apmaudu.— 
Blusa, ir ta drąsesnė už tave. Na, tegu tik pagausiu tą 
mergpalaikę! Šš! Kas čia? 

— Jis sujudėjo,— pasakė Damtis. | 

Bematant abu vėlei virto užkluptais žvėrimis, tik žiūrin- 
čiais, kaip išnešti sveiką kailį. Bet pajudėti nedrįso. 

„Devaržas kliedėdamas pasisuko ant šono. Paskui pašau- 
kė: 

— Greise! 

Mostu paliepusi savo bendrui tylėti, misis Brekit palin- 
ko prie mirštančiojo. | 

— Aš čia, brangusis. 

— Pasakyk jam, kad nepamirštų. Kad laikytųsi savo 
žodžio. Tegu tau pasako, kur paslėpta. - 

— Gerai, brangusis. 

— Prie įėjimo į Monjumento tarpeklį. Šimtas pėdų į 
šiaurę nuo pušies. Užkasta dviejų pėdų gylyje, po akmenų 
kūgiu. 

— Gerai! 

— Vilkai nepasieks. 

— Žinoma! 

— Akmenys apsaugos nuo plėšrių žvėrių. 

— Aišku, apsaugos. 

— Žvėrys viską juk gali sudraskyti. 

— Žinoma! 

— Juk jie alkani. 

— Tiesa, brangusis! 

Staiga klaidžiojantis senio žvilgsnis užgeso nelyginant 
žvakė. Žandikaulis nukaro. Jis mirė. O palinkusios ties 
juo sėdėjo dvi nusigandusios, bet džiūgaujančios žmogys- 
tos, vyras ir moteris, ir šypsojosi — pirmą kartą po to, 
kai įžengė į šį lemtingąjį tarpeklį. 


III skyrius 


GABRIELIS 


Rytą stovykloje trūko penkių žmonių. Filipas Ešlis 
ir Greisė Konroj, Piteris Damfis ir misis Brekit buvo 
dingę, o daktaras Polis Devaržas miręs. Dėl senio mirties 
niekas nesijaudino ir nesielvartavo, bet kitų keturių din- 
gimas sukėlė bejėgiško pykčio audrą; visi manė, kad bėg- 
liai rado būdą išsigelbėti ir patys vieni juo pasi- 
naudojo. Pasipiktinimui nebuvo ribų. Bėglių nuosavybė 
bematant konfiskuojama, o jų gyvybių irgi nebus pasi- 
gailėta. Iš pradžių visi šoko jų gaudyti, bet nužengė 
kokį dvidešimt žingsnių ir sustojo. | 

Tik vienas Gabrielis Konrojus žinojo, kad Filipas ir 
Greisė išėjo drauge. Atsikėlęs rytą, jis rado prisegtą 
prie antklodės skiautelę popieriaus su užrašu: „Tesergsti 
jus dievas, brangusis broli ir sesute, pakol aš ir Fili- 
pas grįšime su pagalba“. Ten pat gulėjo truputėlis val- 
gio, Matyt, Greisės šiaip taip sutaupyto iš skurdžios savo 
dalies ir palikto kaipo atsisveikinimo dovana. Gabrielis 
tuojau viską pridėjo prie bendro maisto. Po to ėmėsi 
šnekinti mergytę. Gabrielis buvo ne tik viltingo būdo, 
bet puikiai mokėjo myluoti ir guosti vaikus, — tokio 
jis jau buvo prigimimo. Vaikinas turėjo visas auklės 
ar slaugės savybes: ištvermę ir švelnumą, žemą malo- 
nų balsą, lanksčias ir tvirtas rankas, o prie plačios 

jo krūtinės taip ir norėjosi priglusti. Per visą vargin- 
gą kelionę moterys instinktyviai jam patikėdavo vaikus; 
dauguma tų, kurių jau nebebuvo, mirė ant jo rankų. 
Visi, kam tik reikėjo. pagalbos, kreipdavosi į jį. Ta- 
čiau niekam nė neateidavo į galvą padėkoti. Nemanau, 
kad ir jis pats to būtų tikėjęsis; jis negalvojo, netgi 
nesuvokė, koks visiems yra reikalingas, todėl, kaip daž- 
nai atsitinka, ir kiti vertino jo paslaugas tiek, kiek jis 
pats. To maža: žmonės netgi žiūrėjo į jį iš aukšto, tarsi 
jaustųsi darą jam gera, suteikdami galimybę jo gabu- 
mams pasireikšti. 

— Ole,— kalbėjo jis, mėtydamas mergytę aukštyn.— 
Norėtum turėti gražią lėlytę? 

"Olė, kažko vildamasi, plačiai atvėrė alkanas akutes ir 
linktelėjo galvą. | 

— Su tikra mama,— jis tęsė, — kuri žaidžia su ta lėle 
kaip su tikru vaikučiu. Norėtum kartu pažaisti? 

"Olė nudžiugo — juk dviese žaisti su lėle jai buvo nau- 
jiena. 

— Na, tada brolužis Gabis gaus ją tau. Tik tuomet 
Greisei reikės išeiti, nes lėlytės mama turės apsigy- 
venti pas mus.“ 

Iš pradžių Olė pasipriešino, bet greitai pasidavė pa- 
gundai — kaip ir kiekviena moteris, nesvarbu ar ji al- 
kana, ar soti. Vis dėlto atsargumo dėlei ji paklausė: 

— Ar lėlė nori valgyti? 

— Ne, ji niekada nevalgo,— nuramino Gabrielis. 

— A-a,— su palengvėjimu pasakė Olė. 

Tuomet gudruolis Gabrielis greitai susirado pamišu- 
sią misis Damfi. | 

—- Jūs. jau visai nusivarėt su tuo kūdikiu,— tarė jis, 
paglostęs susuktą antklodę ir neva gnybtelėjęs taria- 
mąjį kūdikį į žŽandelį.— Jeigu jis turėtų su kuo pažaisti, 
būtų -sveikesnis ir stipresnis. "Oi, kaip sulyso! Reikia 
kokios permainos. Neškite pas Olę; ji galės su juo pa- 
žaisti iki...iki... rytojaus. 

Toliau „rytojaus“ misis Damfi protas nebesiekė. 

Netrukus moteriškė su savo mutulu įsikūrė Greisės 
vietoje, ir Olė buvo patenkinta. Reiklesnės širdies arba 
gyvesnės vaizduotės žmogus būtų pasibaisėjęs tokiu 

absurdišku sprendimu. O Gabrielis matė tik viena: abi 
patenkintos, ir išvengta keblumų dėl Greisės dingimo. 
Moteris ir mergytė sūpavo antklodę paeiliui; tas padė- 
jo mergytei užmiršti dabartį ir kurti ateities planus, 
o Motinai — gyventi praeities prisiminimais. Olės ir misis 
Damfi pastangos atitraukti kąsnį nuo savęs ir patau- 
pyti lėlei būtų sugraudinusios bet kieno širdį, tačiau 
vienintelis žiūrovas Gabrielis pats buvo to vaidi- 
nimo artistas ir mielai vaidino kartu, o tikras pa- 
sigailėjimo jausmas apima žmogų, tik stebint nelai- 
minguosius iš šalies. 

Dienai įpusėjus, mirė isteriškasis jaunuolis, Gabrielio 
pusbrolis. Gabrielis nuėjo į trobelę paguosti likusiųjų. 
Iš dalies jam pavyko įkvėpti varguoliams tikėjimo atei- 
timi, ir auksaburniui pasakoriui vėl atsirišo liežuvis ir 
pradėjo veikti vaizduotė. Tačiau atėjo ir ketvirta va- 
landa, o lavonas vis tebegulėjo nepalaidotas. 

Vakare, sėdint visiems trims prie rusenančios ugnies, 
kažkas nutiko misis Damii. Tariamasis kūdikis staiga 
nusirito ant žemės; Gabrielis žvilgterėjo į moterį ir 
pamatė, kad jos rankos nukaro, o akys nejudėdamos 
žiūri į vieną tašką. Jis pakalbino moterį, bet toji sėdėjo 
nelyginant stabo ištikta. Gabrielis palietė ją ranka ir 
pajuto, kad kūnas sustingęs kaip mirusio žmogaus. Olė 
pravirko. 

Verksmas tarytum pažadino misis Damfi. Vis taip pat 
sustingusi, ji prabilo pasikeitusių, nesavu balsu: 

— Klausykite! 

Gabrielis davė Olei ženklą nutilti. 

— Jie išvyksta! — tarė misis Damfi, 

— Kas? — paklausė Gabrielis. 

— Gelbėjimo būrys. 

— Kur jie? 

— Toli, labai toli. Bet jau rengiasi į kelią. Aš juos 
matau: dvylika vyrų ant ryšuliais apkrautų arklių. Jų 
vadas amerikietis, kiti — svetimšaliai. Štai! Važiuoja! Tik 
dar labai toli nuo mūsų, oi kaip toli! | 

Gabrielis nieko nepasakė, tik žiūrėjo, įsmeigęs į ją 
akis. Ji nutilo, sakytum mirė. Bet netrukus vėl pra- 
bilo: 

— Ten, kur jie joja, šviečia saulė, paukščiai čiul- 
ba, žolė želia... tiktai labai toli, oi kaip toli! Per toli... 

— Jūs juos pažįstate? — paklausė Gabrielis. 

— Ne. 

— O jie mus ar pažįsta? 

— Ne. | 

— Ko jie čia vyksta ir iš kur žino, kad mes čia? 
vėl paklausė Gabrielis. | 

— Jų vadas matė mus. 

— Kur? 

— Sapne. 

Gabrielis švilptelėjo ir pasižiūrėjo į antklodę su ta- 
riamu kūdikiu“ Jis mielai būtų patikėjęs, jog tai ko- 
kia šios pamišusios moters pranašystė, betgi visiškai 
neįmanoma, kad panašią viziją būtų išvydęs ir kažin 
koks nepažįstamas žmogus, sveikas ir nekamuojamas 
alkio. Vis dėlto širdies gerumas ir viltingas būdas 
nugalėjo Gabrielio nepasitikėjimą, ir jis paklausė: 

— Kokiu keliu jie atjos? 

— Pro gražų slėnį palei plačią, žvilgančią upę. Pas- 
kui perkirs kalną ir pasieks kitą gražų aukštais skar- 
džiais slėnį; slėnyje vingiuoja upelis — toks sraunus, kad, 
rodos, girdžiu vandens čiurlenimą... Ar nematai? Va ten, 
už snieguotos viršūnės. Žalias žalias slėnis... Ten lyja 
lietus... Žiūrėk, va!.. — Ir pirštu parodė į šiaurę, į rūsčius 
sniegynus. | 

— (O pati ar nueitumėte tenė — paklausė praktiška- 
sis Gabrielis. 

— Ne. 

— Kodėl? 

— Aš pasiliksiu laukti savo dukrelės. Ji ateis mūsų pa- 
siimti. Ji ras mane čia. 

— Kada ji ateis? 

— Rytoj. 

Šį taip dažnai minimą žodį moteris dabar ištarė pas- 
kutinį kartą. Mažoji dukrelė atėjo jos pasiimti ne- 
trukus po vidurnakčio, nutvieksta šviesos, kurios Gabrie- 
lis, deja, nematė, tačiau kuri suspindo išblėsusiose 
moteriškės akyse. Mažylė pasirodė taip ryškiai, kad 
vargšė pamišusi motina pakilo, karštai ištiesė išseku- 

sias rankas ir... glausdama savo kūdikį, krito negyva. 

Gabrielis paėmė susuktą antklodę, padėjo ją ant velio- 
nės krūtinės ir sukryžiavo virš jos rankas. Paskui grei- 
tai nubėgo į kaimyninę trobelę. 

Bet į vidų vaikinas neįėjo. Jis niekada niekam nepa- 
sakė, ką ten išvydo. Tik, kai svirduliuodamas ėjo 
atgal, jis buvo išbalęs kaip drobė ir jo akyse 
galėjai matyti baisų išgąstį. Jis viena tegalvojo — bėg- 
ti, bėgti ir daugiau niekada nebegrįžti į tą prakeik- 
tą vietą. Negaišdamas laiko, vaikinas stvėrė kūkčio- 
jančią persigandusią Olę ir, šaukdamasis dievo pagal- 
bos sau ir aniems, išbėgo iš trobelės ir dingo tam- 
soje. 


IV skyrius 


GAMTA RODO KELIĄ 


„Į šiaurę nuo tarpeklio stūksojo ilgas į kapą pana- 
šus kalnagūbris. Įdubusiu, apsnigtu jo šlaitu nuo pat vi- 
dudienio sunkiai įkopė du žmonės. Saulei leidžiantis, 
jie pasiekė viršūnę ir sustojo atsikvėpti; jų silue- 
tai aiškiai juodavo dangaus fone. Tai buvo Fili- 
pas ir Greisė. 

Nepaisant kelionės nuovargio, Maistingo valgio stokos 
ir susikrimtimo idėl paliktųjų, Greisės veidas, nušvies- 
tas skaisčios sajlėlydžio žaros, buvo labai gražus. Vy- 
riški drabužiai, kuriais vilkėjo, jai netiko ir ji atrodė 
dar mažesnė negu iš tikrųjų, bet grakštumo tie drabu- 
žiai vis vien |nenuslėpė. Filipas aiškiai matė gęstan- 
čios saulės nutviekstas ilgas blakstienas, dengiančias tam- 
sias akis, taisyklingą veido ovalą ir netgi keletą straz- 
danų ant dailios viršutinės lūpytės. Norėdamas jai padėti, 
o gal ir padrąsinti, jis švelniai apkabino ją per liemenį 
ir pabučiavo. 

Galimas dalykas, pabučiavo tik šiaip sau. 

Tačiau Greisė su būdingu moterišku apdairumu pa- 
klausė Filipą, kaip jau ne kartą buvo klaususi: 

— Tu mane myli, Filipai? 

"O Filipas su būdingu tokiais atvejais vyrišku 
atvirumu lengvabūdiškai atsakė: 

— Taip. 

Iš tikrųjų jis buvo labai susirūpinęs, alkanas ir išvar- 
gęs. Jau keturios dienos, kaip jie paliko stovyklą. 
Antrą kelionės dieną po sniegu rado keletą pušų 
kankorėžių su dar žaliomis sėklomis, vėliau — voverės 
sandėlį drevėje. Trečią dieną Filipas užmušė ir jie suval- 
gė pačią drevės šeimininkę. Tą pat vakarą Filipas 
pastebėjo skrendančią nuo tarpeklio laukinę antį. Jis 
suprato, kad paukštis skrenda kokio kalnų ežero link, 
tad pirmiausia gerai įsidėmėjo jos kryptį, o paskui 
nušovė. Toliau jie ėjo į tą pusę, kur. skrido antis, o 
rytojaus dieną per pusryčius tą savo vedlį suvalgė. 

Filipas buvo nusiminęs. Su tokiu dideliu vargu jie 
pasiekė kalnagūbrio viršūnę, o išvydo vėl tokią pat 
bekraštę banguotą, baltą sniego platybę, nusidriekusią 
iki pat horizonto. Niekur nei upės, nei ežero. Jokio 
ženklo, rodančio, iš kur antis atsirado ir kur skrido. Fi- 
lipas jau buvo begalvojąs, ar nepasukti į kitą pusę, bet 
ūmai atsitiktinumas parodė jiems kelią. 

Norėdama geriau apžiūrėti sniego dykrą, Greisė pri- 
siartino prie pat skardžio krašto, bet staiga klastin- 
goji briauna jai po kojom ėmė slinkti. Filipas bema- 
tant atsidūrė šalia ir stvėrė merginą už rankos; tuo 
tarpu didžiulis uolos gabalas atskilo ir nugarmėjo žemyn, 
ir Greisė, laikoma Filipo, liko pakibusi ote. Staigus sukrė- 
timas išjudino ir tą netvirtą granito luitą, ant kurio 
stovėjo pats Filipas. Jam nespėjus niekur tvirčiau atsistoti, 
luitas sudrebėjo, susiūbavo ir ėmė slysti, nešdamasis 
kartu ir Filipą su Greise. Laimė, milžiniška akmens 
ir ledo lavina nuslinko pirma jų ir, braukdama že- 
myn kyšančias uolas ir akmenis, išarė lygų, tiesų, nors 
ir statmeną kelią per kalno šlaitą. 

Net krisdamas Filipas neprarado nuovokos ir nenusit- 
vėrė už uolos briaunos, nes tuomet būtų pabirusi 
akmenų kruša ir sutraiškiusi juos abu. Jausdamas, kad 
nebetenka sąmonės, jis dar tvirčiau suspaudė Greisės 
ranką, prisiglaudė jos galvą prie krūtinės ir taip, net 

sąmonei užtemus, instinktyviai saugojo merginą, kai abu 
ritosi lavinos praskintu lygiu keliu. Bet ir tada 
Filipas vis dėlto juto, kaip aplinkui viskas ūmai ap- 
temsta ir vėl nušvinta, kaip braškėdamos lūžta šakos, 
kaip aštrūs pušų spygliai braukia per veidą ir ran- 
kas. Paskui suvokė, kad kažkur nukrito, ir tada, tik- 
tai tada, viskas jam susiliejo, ėmė pašėlusiai suktis gal- 
va. Paskui atėjo ramybė, tamsa, užmaištis... 

Kai Filipas atsipeikėjo, gerklę degino skausmas, tarsi jį 
kas būtų smaugęs. Atvėręs akis, jis pamatė palinku- 
sią Greisę; susirūpinusi ji trynė jam sniegu rankas ir 
smilkinius. Ant apvalaus Greisės skruosto rudavo krau- 
jo dėmė. 

— Tu susižeidei, Greise! — buvo pirmi žodžiai, ku- 
riuos Filipas įstengė ištarti. 

— Ne, mano brangusis ir narsusis Filipai! O, ko- 
kia laimė, kad tu gyvas! 

Staiga mergaitės skruostai išbalo ir net saulės nubu- 
čiuota viršutinė lūpa liko tarsi bekraujė; ji atsirė- 
mė į medžio kamiėną. 

Tačiau Filipas jos nematė. Vaikino akys skubiai laks- 
tė aplinkui. Jis gulėjo tarp pušų šakų ir uolų nuolaužų. 
Netoliese čiurleno vanduo, — priešais, arčiau nei už šimto 
pėdų, tekėjo upė! Jis pažvelgė aukštyn: pro kiaury- 
mę sniego dangoje, kurią jie pramušė krisdami, raudona 
saulėlydžio liepsna liejosi ant -nubraižytų medžių ka- 
mienų ir išmėtytų šakų. Prasiskverbę pro šio savotiško 
snieginio skliauto plyšius, saulės zuikeliai mirguliavo ant 
upelio bangų. | 

Dabar jis suprato, kur skrido antis! Suprato, kodėl pir- 
ma nepastebėjo upės! Suprato, kur pasislėpė -visi pau- 
kščiai ir žvėrys, kodėl miškuose ir kalnų tarpekliuo- 
se nematyti jų pėdsakų! Pagaliau jie išėjo į atvirą ke- 
lią! 

"Svyruodamas Filipas atsistojo ir džiugiai sušuko: 

Greise, mes išgelbėti! 

"Greisė žiūrėjo į jį laiminga, bet ne tiek dėl šios 
sėkmės, kiek dėl paties Filipo, kad išliko gyvas. 

— Klausyk, Greise! Pati gamta mums rodo kelią, na, 
gal tik takelį, bet jis mus išves iš šios dykynės. 

Eidami žemyn palei upę, mes prieisime platų slėnį. 

— Žinau, — tepasakė ji. 

Filipas pažvelgė į ją klausiamai. 

— Kai viršuj tempiau tave iš akmenų ir sniego griū- 
ties, aš mačiau tą slėnį, apie kurį tu kalbi. Va iš 
ten. 

Ji parodė pirštu į atsikišusią uolą virš plyšio sniege, ant 
kurios gulėjo nuo viršaus nusiritęs didžiulis akmuo. 

— Tu mane tempei, vaikuti? 

Greisė nežymiai nusišypsojo. 

— Tu nežinai, kokia aš stipri, — tarė ji ir, tarsi patvir- 
tindama savo žodžius, neteko sąmonės. 

Filipas pašoko ir pribėgo arčiau. Jis puolėsi ieškoti 
brangiosios gertuvės, kurią taip šventai saugojo per 
visas negandas, bet nerado. Vaikinas apsidairė; gertuvė 
gulėjo ant sniego tuščia! 

Pirmą kartą šios vaiginančios kelionės metu Fili- 
pas sudejavo. Išgirdusi jo balsą, Greisė pravėrė mei- 
lias akis. Ji pamatė mylimąjį su tuščia gertuve rankoje 
ir nusišypsojo. | 

— Aš viską sugirdžiau tau, mielasis,— tarė ji— Tu 
man atrodei toks silpnas... maniau, kad miršti... at- 
leisk man! 

— Betgi aš tik susitrenkęs buvau, o. tu, Greise, tu... 

— Man jau geriau,— atsakė ji ir pamėgino atsi- 
kelti. Tačiau, tyliai suvaitojusi, vėl susmuko ant že- 
mės. 

Filipas, deja, nebeišgirdo. Tuo metu jis jau kopė į atsi- 
kišusią uolą, kurią buvo parodžiusi Greisė. Netrukus jis 
sugrįžo, visas nušvitęs iš džiaugsmo. 

— Mačiau tą slėnį, Greise; jis tik už kelių mylių 
nuo mūsų. Dar šviesu, ir šiąnakt mes nakvosime jau 
ten. 

— Manau, kad ne... brangusis Filipai. — suabejojo 
Greisė. | 

— O kodėl ne? — nekantriai paklausė Filipas. 

— Nes... man... man atrodo, kad... aš susilaužiau 
koją. 

— Nejaugi! 

Bet mergina vėl nualpo. 

V. skyrius 
IŠ MIŠKŲ — Į NEŽINIĄ 


Visa laimė, kad Greisė suklydo. Ji tik buvo stip- 
riai išsinarinusi kulkšnį, todėl negalėjo nė pastovėti. 
Filipas suplėšė savo marškinius, padarė tvarsčių, 
suvilgė juos tirpstančiame sniege ir aprišo tą sutinusį 
sąnarį. Paskui krūmuose pašovė putpelę ir dar vieną an- 
tį. Nuvalęs vietą guoliui, užkūrė ugnį ir išvirė mer- 
ginai karštos vakarienės. Jiems jau nebegrėsė bado mirties 
pavojus, didžiausi negandai paliko užpakalyje, — blogiau- 
siu atveju gaus priverstinai pailsėti ir užtruks dar kele- 
tą dienų. | 

Per paskutines kelias valandas oras pastebimai atšilo. 
Vidurnaktį drėgnas vėjelis ūmai sujudino aukštas pušų 
šakas ir pasigirdo grėsmingas, bet dar prislopintas 
dundesys virš sniego skliauto. Lijo. 

— Tai pavasario trimitas, — sušnabždėjo Filipas. 

Bet Greisei ne poezija rūpėjo — netgi iš mylimojo 
lūpų. Ji padėjo galvą jam ant peties ir tarė: 

— Tu, brangusis, eik toliau. Palik mane čia. 

— Greise! 

— Taip, Filipai! Aš galiu čia palaukti, kol tu sugrįši. 
Dabar nieko nebebijau. Čia man ir taip daug geriau, negu... 
jiems! | 

Kelios ašaros nuriedėjo Filipui ant rankos. Jis susirau- 
kė. Gal jautė sąžinės graužimą, gal jį erzino merginos 
tonas; nes ir anksčiau ji apie tai buvo panašiai kalbėjusi; 
šiaip ar taip, buvo paliesta charakterio savybė, kurią jis 
mėgo vadinti „sveiku protu“. Filipas iš tikrųjų laikė save 
kilniaširdžiu, nesavanaudžiu, karštu, veržliu žmogumi, 
kurį tik sveikas protas apsaugo nuo pražūties. 

Kurį laiką jis tylėjo; galvojo, kaip, rizikuodamas gyvy- 
be, išplėšė šią merginą iš mirties nagų; kaip ją saugojo 
per tą pavojingą kelionę, užsikraudamas visą naštą ant 
savo pečių; kaip jai suteikė laimę, — juk Greisė pati prisi- 
pažino esanti laiminga; kaip mielai jis sutinka gaišti dėl 
jos. Filipas net įsivaizdavo, tiesa, gana miglotai, šviesią 
ateitį, kurią jis Greisei sukurs; ir štai dabar, kai išsigel- 

bėjimas čia pat, ji kremtasi dėl kažkokių dviejų mirštančių 
žmonių, kurie tik per stebuklą galėtų gyvi jų sulaukti. 
Filipas dažnai bandydavo bešališkai vertinti savo poel- 
gius,— ta savybe jis labai didžiavosi, — įsivaizduodamas 
save kito asmens vietoje ir šamprotaudamas, kaip pasielg- 
tų tuo atveju, jei laikytųsi ano nuomonės. Ir vargu ar 
reikia Kakyti, kad visada jam atrodydavo, jog pasielgtų 
visiškai priešingai. Dabar, Greise dėtas, jis ramiai būtų 
išsižadėjęs visų ir visko dėl tokios meilės ir ateities. O jei- 
gu ji šito nedaro, vadinasi, liguistos dvasios arba šiaip 
ne visai normali. Tokia logika — suprantama ir nenu- 
ginčijama. Ir taip samprotaujama ne tik Sieros kalnuose 
ir ne tik fiziškai išsekusių žmonių. 

Kiek patylėjęs, Filipas pasakė pasikeitusiu balsu: 

— Greise, prieš eidami pirmyn ar atgal, pasikalbėkime 
atvirai ir pasistenkime suprasti vienas kitą. Mes palikome 
trobelę prieš penkias dienas; net jeigu mums ir pavyktų 
lengvai rasti kelią atgal, prireiktų dar penkių dienų. Iki 
to laiko ten viskas bus baigta. Ir jie dabar jau yra arba 
išgelbėti, arba pagalbos jiems nebereikia. Aš kalbu žiau- 
riai, Greise, bet juk pati tiesa ne mažiau žiauri. Jei 
būtume ten pasilikę, vis tiek nebūtume padėję jiems, o tik 
mus pačius būtų ištikusi jų lemtis. Mane — tavo brolio, 
o tave — tavo sesers. Išsigelbėjimas yra mūsų laimė, o ne 
kaltė. Taip jau lemta, kad tu ir aš liktume gyvi. Mus 
galėjo ištikti ir kitoks likimas: beeidami ieškoti pagalbos, 
galėjome patys žūti, o juos galėjo išgelbėti kiti, ir tada 
jie mums taip pat nieko nebebūtų galėję padėti. 

Greisė nemokėjo taip logiškai samprotauti, bet žinojo, 
jog nieku gyvu nebūtų išėjusi, jeigu Filipas būtų pasakęs 
tai anksčiau. Vyriškosios giminės skaitytojas, be abejo, 
tuoj pajus, kokie tvirti Filipo argumentai ir kokia nereika- 
linga ta moteriška Greisės užuomina, 

Greisė nusigandusi pažvelgė į Filipą. Jis pasirodė jai 
kažkoks tolimas, gal todėl, kad ašaros temdė akis, bet 
greičiausiai jį atitolino tie keli žodžiai ir pirmą kartą ji 
pasijuto vieniša. Ji troško vėl jį apkabinti, bet ją sulaikė 
gėda, kurios anksčiau nejausdavo. 

Filipas pastebėjo merginos abejones ir turbūt suprato, 
ką ji galvoja. Jis kiek pasitraukė. 

— Man rodos, nėra ko kalbėti apie kitų gelbėjimą, kol 
patys dar nesame išsigelbėję,— tarė jis su kartėliu.— Dėl 
tavo kojos galime čia išsėdėti keletą dienų,-o dar gerai 
nežinome, nė kokioje vietoje esame. Na, dabar eik miego- 
ti, — jis pridūrė švelniau, — o rytą nutarsime, ką toliau 
daryti. 

Greisė užmigo, ašarų smaugiama. Vargšė Greisė! Ji 
troško nuoširdžiai pasipasakoti apie save, pakalbėti apie 
abiejų ateitį, Buvo tinkama proga atskleisti daktaro 
Devaržo paslaptį; ji neslėpdama būtų jam papasakojusi, 
ką Devaržas sakė, net kaip jis išreiškė nepasitikėjimą 
Filipu. O Filipas būtų galėjęs aptarti su ja ateities planus, 
grįžti su pagalba į tarpeklį, tapti didvyriu, kurį Gabrielis 
tuojau pat būtų pripažinęs tinkamu vyru Greisei. Kokie 
jie būtų laimingi. Bet dabar artimųjų jau nebėra — jie 
mirė ir galbūt mirdami prakeikė ją ir Filipą... O Filipas 
net nepabučiavo jos, nepalinkėjo labos nakties ir rymo 
va prie medžio paniuręs. 

Pro sniego skliautą pradėjo skverbtis miglota ir pilka 
lyg švininė ryto šviesa. Smarkiai lijo; upė buvo patvinusi 
ir vis dar tvino. Ėjo ižas; susimaišęs su sniegu ir šakų 
nuolaužomis, dumblu ir šipuliais, nešamais mylių mylias. 
Kartkartėmis praplaukdavo išgriuvęs medis su kyšančio- 
mis į viršų, tartum laivo stiebas, šaknimis. Staiga Filipas, 
kuris visą laiką sėdėjo parėmęs galvą rankomis, atsistojo 
ir kažką šūktelėjo. Gręisė atmerkė nuvargusias akis. 

Jis parodė srovės atneštą medį, kuris atsimušė į krantą 
ir apsisukęs sustojo priešais. 

— Greise,— tarė Filipas karštai kaip kadaise,— pati 
gamta mus globoja. Ir ji mus išgelbės. Ji mus atvedė čia, 
prie šios upės, o dabar štai atsiuntė laivą. Eime. 

Nespėjo Greisė nė atsakyti, o Filipas linksmai čiupo 
ją ant rankų ir pasodino tarp dviejų styrančių šaknų. Šalia 
padėjo šautuvą ir kiek turėjo maisto, tada susirado šaką ir, 
užšokęs ant šio keisto plausto, ėmė stumtis nuo kranto. 
Iš pat pradžių medis laikėsi, bet paskui staiga jį pagavo 
srauni srovė ir jis lyg gyvas šaute šovė pirmyn. 

Upė buvo labai siaura ir srauni, tad Filipas turėjo 
sukaupti visas jėgas ir dėmesį, kad galėtų išsilaikyti 
srovės viduryje. Greisė sėdėjo tylėdama ir gėrėjosi savo 

mylimuoju — vikriu, sumaniu, iš susijaudinimo iškaitusiu. 
Netrukus Filipas sušuko: 

— Matai rąstą? Netoliese turi būti gyvenvietė. 

Greta jų srovė nešė neseniai nutašytą pušinį rąstą. 
Vilties spindulys perskrodė liūdnas Greisės mintis: jeigu 
pagalba taip arti, tai gal ji pasiekė ir nelaiminguosius? 
Bet Filipui ji nieko nebesakė, o šis vėl pasinėrė į darbą ir 
ją tarsi užmiršo. 

Širdis Greisei suvirpėjo iš džiaugsmo, kai pagaliau 
Filipas atsisuko ir, pasiramstydamas šaka, ėmė pamažu 
artintis keistuoju plaustu prie jos. Priėjęs atsisėdo šalia, 
pirmą kartą nuo praeito vakaro paėmė už rankos ir švelniai 
tarė: 

— Greise, vaikuti, aš noriu su tavimi pasikalbėti. 

Greisės širdelė suspurdėjo, kurį laiką ji nedrįso pakelti 
ilgų blakstienų ir į jį pažvelgti. Nepastebėdamas jos-sumi- 
šimo, jis kalbėjo toliau: 

— Po kelių valandų mes būsime nebe tyruose, o civi- 
lizuotame pasaulyje... kokioje nors gyvenvietėje, kur su- 
tiksime vyrų ir gal moterų. Tai bus svetimi žmonės, — nebe 
giminės ir draugai, kurie tave pažino ir su kuriais tu gyve- 
nai tiek daug dienų ir savaičių; jie nieko nežinos nei apie 
mus, nei apie mūsų kančias. 

Greisė pažvelgė į jį, bet nieko nepasakė. 

— Suprask, Greise, nepažindami mūsų, jie gali pagal- 
voti dievai žino ką apie mūsų pabėgimą. Trumpai tariant, 
vaikuti, tu esi jauna mergina, o aš — jaunas vyras. Tu 
graži, brangioji Greise, ir žmonės bus linkę žiūrėti į mūsų 
draugystę kiek kitaip, negu iš tikrųjų yra; jei sakysi 
teisybę, vargu ar patikės. Todėl nereikia jos sakyti. Aš 
vyksiu vienas su gelbėjimo būriu, o tave paliksiu čia 
patikimose rankose, kol sugrįšiu. Bet aš paliksiu tave ne 
kaip Greisę Konroj — tu vadinsies mano pavarde! 

Greisės kaklas ir skruostai nukaito; sulaikiusi kvapą, 
pravertomis lūpomis mergina laukė, ką jis toliau pasakys. 
Filipas ramiai tęsė: 

— Tu būsi mano sesuo... Greisė Ešli. 

Greisė išblyško, nuleido akis ir rankomis užsidengė 
veidą.. Filipas kantriai laukė atsakymo. Kai mergina vėl 
pakėlė galvą, jos veidas buvo visiškai ramus, tik skruostai 


pa 


32 


paraudę; kai jų akys susitiko, Greisė pažvelgė tiesiai ir 
išdidžiai: 

— Gerai, — tarė ji, ir viršutinė jos lūpa kiek virptelėjo. 

Tą akimirką juos užliejo maloni saulės šviesa ir šiluma. 
Medis padarė staigų posūkį ir pamažu išplaukė į platų, 
vandens apsemtą slėnį; akinančios dienovidžio saulės 
spinduliuose nuožulnūs aplinkinių kalnų šlaitai žėrėjo 
žaliu smaragdu. O už karklyno, arčiau nei per mylią, iš 
trobelės kamino ramiai kilo į dangų nedideli dūmų ka- 
muolėliai. į 


VI skyrius 


PĖDSAKAI 


Dvi savaites saulė kilo ir leidosi giedrame danguje už 
Monjument Pointo kalnų keteros. Dvi savaites niekas 
nepasikeitė šioje kraupioje sniego ir uolų dykynėje, šioje 
sustingusioje baltoje banguotoje platybėje, šioje mirtinos 
tylos viešpatijoje. Atėjo balandžio pirmoji, bežade dyku- 
ma atidvelkė lengvas ankstyvo pavasario vėjelis, tik čia 
jis nesukėlė nei garso, nei judesio. 

Ir vis dėlto, atidžiau įsižiūrėjus, galėjai pastebėti iš 
pirmo žvilgsnio nežymius pakitimus. Sniegas šlaituose 
kiek susmego, o vietomis visai nutirpo, ir pilkos kalrių 
keteros styrėjo plikos. Pusnys dar tebekūpsojo, bet jau 
nebe tokios apvalios — kalno kūnas pamažu nyko, palik- 
damas tik savo nuogus griaučius; kur ne kur tirpstantis 
sniegas dideliais gabalais slydo žemyn, ir likę pliki granito 
luitai tviskėjo saulėje. Tai buvo paskutinė veidmainiška 
gamtos grimasa. Tačiau šie visi pasikeitimai vyko tyliai, 
nesudrumsdami tylos. | | 

Bet štai vieną dieną šiame apmirusiame slėnyje nuaidė- 
jo pentinų žvangesys ir žmonių balsai. Skindamas kelią per 
pusnis, kaukšėdamas per uolas, siaura ilga tarpukalneė 
judėjo raitelių ir ryšuliais apkrautų mulų būrys. Šie ne- 
įprasti garsai prikėlė ilgai snaudusius kalnų aidus, nupurtė 
nuo uolų ir medžių sniego kristalėlius ir galop pažadino 
urve lindinčią laukinę, perkarusią, susivėlusią žmogystą, 

seniai jau netekusią žmogaus pavidalo. Ji ėmė ropoti 
sniegu, slapstydamasi už uolų, nelyginant išgąsdintas 
žvėris, o paskui atsitūpė už medžio, laukdama artėjančio 
būrio. 

Raitelių priešakyje jojo du vyrai. Vienas — rimtas, 
santūrus, susikaupęs. Kitas -— gyvas, jūdrus ir šnekus. 
Pagaliau pirmasis, santūresnysis, prabilo; jis tarė žodžius 
lėtai, tarsi stengdamasis prisiminti kažką iš praeities, o ne 
kalbėdainas apie dabartį. | 

— Jie turėtų būti kažkur čia. Aš sapnavau juos pana- 
šioje vietoje. Pažįstami vaizdai. | 

* — Duok dieve, kad taip būtų, — greitai įsiterpė antra- 
sis,— nes, tiesą sakant, vargu ar žmonės besutiks tęsti šį 
beprotišką ieškojimą, jei nieko čia nerasime. 

— Kažkur čia mačiau vyrą ir moterį, — tęsė pirmasis 
susimąstęs, nekreipdamas dėmesio į savo bendrakeleivį. 
— Jeigu nerasime šioje vietoje sudėto iš akmenų kūgio, 
vadinasi, mano sapnas — niekai, o aš pats — senas kvailys. 

— Aš jau sakiau, — paaiškino antrasis juokdamasis,— 
bet kas tiks: skiautelė popieriaus, sena antklodė arba 
sulūžęs vežimo grąžulas. Kolumbas ilgai vadavosi vien 
mažyčiu jūrų dumblio gabalėliu. Bet ką gi ten pamatė 
žmonės? Dieve brangus! Kažkas juda už uolos! 

Pagauti instinktyvios baimės, visi raiteliai susispietė 
į vieną krūvą; tie, kurie ką tik garsiai šaipėsi, iš nuostabos 
sulaikė kvapą ir ėmė drebėti susijaudinę, kai žmogysta, 
nuo tolo sekusi raitelius, išropojo iš už medžių ir atsistoju- 
si, klupdama bei šaukdama keistu kimiu balsu, ėmė artintis 
prie jų. | 

Tai buvo Damfis! 

Pirmasis atsipeikėjo vadovas. Jis išjojo į priekį ir pasi- 
tiko Damiį pusiaukelėje. 

— Kas toks esate? 

— Žmogus. 

— Kas atsitiko? 

— Mirštu badu. 

— Kur visi kiti? 

Įtariai dėbtelėjęs į raitelį, Damfis paklausė: 

— Kas tie kiti? 

— Likusieji. Juk jūs ne vienas? 

— Vienas! 

— Kaip čia patekote? | 

— Kas jums darbo? Aš mirštu badu. Duokite man ko 
nors valgyti ir gerti. 

Damfis vėl pasirėmė į žemę rankomis, 

Vyrai sugrudo: 

— Duokite jam valgyti! Ar nematote, kad jis ne tik 
neiškalba, bet ir nepastovi. Kur daktaras? 

Bet priešaky jojęs jaunasis vyras nutraukė kalbas: 

— Palikite jį man, — mano pagalba jam dabar reikalin- 
gesnė už jūsų. 

Jis įpylė Damfiui į burną truputį konjako. Damfis 
žioptelėjo ir svyruodamas atsistojo. 

— Na, tai kaip jūsų pavardė?— maloniai paklausė 
jaunasis gydytojas. 

— Džeksonas, — tarė Damfis, su panieka žiūrėdamas 
į šalį. 

— Iš kūr jūs? 

— Iš Misurio. 

— Kaip čia patekote? 

— Atsilikau nuo grupės. 

„— O kurgi jie? 

— Nuėjo pirmyn. Duokite valgyti. 

— Nugabenkite jį stovyklon ir perduokite Sančesui. 
Jis žinos, ką daryti, — įsakė gydytojas vienam iš vyrų. 
— Na, Blantai,— kreipėsi į savo bendrakeleivį,— jūs 
išgelbėtas, bet iš devynių jūsų susapnuotų žmonių kol 
kas yra dar tik vienas, ir tas pats ne itin šaunus, — pridūrė 
jis, žvilgsniu nulydėdamas tolstantį Damiį. 

— Daktare, būtų gerai, jei tuo viskas ir baigtųsi, — te- 
pasakė Blantas.-- Mielai pasukčiau dabar atgal. Bet, rodos, 
kažkoks balsas man kužda, jog tai tik pradžia. Pamačius 
šį žmogų, galima tikėtis paties blogiausio. Ką ten dar 
radote? 

Prie jų prijojo vienas raitelis, laikydamas rankoje 
skiautelę popieriaus su apdriskusiais pakraščiais: atrodė, 
tarsi ji buvusi kur prikalta, o vėliau nuplėšta. 

— Kažkoks raštelis... buvo prikaltas prie medžio. 
Negaliu įskaityti, — tarė buvęs vakeras. 

— Aš irgi negaliu, — tarė Blantas, pažvelgęs į raštelį. 

— Man rodos, čia vokiškai parašyta. Pakvieskite Glorą. 

Atėjo aukštaūgis šveicaras. Blantas padavė jam raštelį. 
Tasai jį atidžiai perskaitė. 

— Čia rašo, kur paslėpti kažkieno turtai, užkastos 
didelės vertybės. 

— Kur? 

— Po akmenų kūgiu. 

Daktaras su Blantu pažvelgė vienas į kitą. 

— Veskite mus ten!-— įsakė Blantas. 

Kokią valandą kalnuose galėjai girdėti prislopintą 
arklių kanopų bildesį. Paskui raiteliai išvydo smailią 
uolą, už kurios tarpeklis staigiai suko į šoną. 

Umai Blantas sušuko. | 

Priešais stūksojo netvarkingai išmėtytų akmenų krūva; 
kadaise akmenys, matyt, buvo sudėti simetriškai vienas 
ant kito, bet paskui išvartyti. Sniegas ir žemė aplinkui 
išrausta. Čia pat ant sniego gulėjo išmėtyti rankraščiai, 
išdraskyta stiklinė dėžė su vabzdžių kolekcija, suplėšytos 
paukščių iškamšos. Netoliese riogsojo keista skarmalų 
krūva. Vienas raitelis pamatė ją ir surikęs greit nušoko 
nuo arklio. 

Tai buvo misis Brekit lavonas. 


VII skyrius 


PĖDSAKAI NYKSTA 


„Moteris buvo mirusi maždaug prieš savaitę. Veido 
bruožai ir rūbai buvo beveik neatpažįstami, rankos ir 
kojos mėšlungiškai sutrauktos. Jaunasis gydytojas pasi- 
lenkė ir atidžiai apžiūrėjo lavoną. 

— Badu mirėt— paklausė Blantas. 

Nieko neatsakęs, gydytojas pakilo ir ėmė žiūrinėti 
išmėtytas iškamšas. Jis pakėlė vieną, pauostė, po to lyž- 
telėjo. Paskui pasakė ramiu balsu: 

— Ne, nusinuodijo. 

Vyrai atatupsti pasitraukė nuo lavono. 

— Mano nuomone, nelaimingas atsitikimas,— abejin- 

„gai 'tęcė gydytojas.— Iš bado ši varguolė ėmė valgyti 
įškamšas. O jos buvo apipurkštos stipriu arseno skiediniu, 
kad vabzdžiai nepulių, ir taip ši išbadėjusi Moteris tapo 
mokslininko atsargumo auka. 

Tai sukėlė vyrų pasibaisėjimą ir pasipiktinimą. 

— Vadinasi, paukščiai jam brangesni už žmones, — su- 
šuko perpykęs šveicaras. 

— Težūsta moterys, kad tik išliktų prakeikti jo paukš- 
čiai, — pridūrė kitas. | 

Daktaras šyptelėjo. Gana nepalankus momentas būtų 
buvęs daktarui Devaržui prisistatyti asmeniškai. 

— Jeigu tasai aistringas gamtininkas dar gyvas, manau, 
jis dabar nesirodys vyrams,— pašnibždėjo daktaras 
Blantui. 

— Kas jis toks? 

— Kažkoks svetimšalis... garsus žmogus savo tėvynėje. 
Man rodos, esu kažkur girdėjęs jo pavardę... Devaržas... 
— pasakė daktaras ir, pakėlęs nuo žemės rankraščius, 
ėmė juos sklaidyti — Jis čia rašo apie kažkokį didelį 
"atradimą. Matyt, labai vertino savo kolekciją. 

— Gal reikėtų ją surinkti ir sutvarkyti? — paklausė 
Blantas. 

— Dabar ne laikas, — atsakė daktaras.— Kiekviena mi- 
nutė brangi. Pirma žmonės, o paskui jau mokslas,— pa- 
juokavo jis, ir visi nušuoliavo tolyn. 

"O taip rūpestingai išsaugoti rankraščiai ir kolekcija, 
— su tokiu vargu ir kruopštumu mokslininko surinkti per 
daugelį mėnesių, jo pergalių ir atradimų įrodymas — liko 
išmėtyti ant sniego. Iš tarpukalnės papūtė vėjas ir ėmė 
blaškyti juos šen bei ten, tartum reikšdamas panieką. 
O kaskart vis karštesnė saulė kaitino metalinius dėžės 
ir aplanko apkaustus ir gramzdino viską sniegan, tarsi 
norėdama amžinai juos palaidoti. 

Jodami slėnio pakraščiu, kur sniegas jau buvo nuslin- 
kęs nuo kalnų, raiteliai po kelių valandų pasiekė pažen- 
klintąjį medį prie įėjimo į lemtingąjį tarpeklį. Skelbimas 
dar ten pat tebekabojo, bet medinė ranka, kuri kadaise 
rodė kryptį į sniegu užneštus būstus, buvo nuo vėjo ar 
sniego pasvirusi ir dabar rūsčiai rodė žemyn. Pusnys 
čia dar „buvo tokios gilios, kad vyrai turėjo palikti 


37 


arklius ir briste nubristi per sniegą į tarpeklį. Lyg 
susitarę, visa vorelė ėjo tylomis; kartkartėmis, kad ne- 
reiktų klampoti per šlapią sniegą. ji pasukdavo į tarpeklio 
pakraštį ir kopdavo per uolas. Pagaliau pamatė kyšantį 
iš po sniego medinį dūmtraukį ir dalį stogo. Vyrai susiojo 
ir pasižiūrėjo vienas į kitą. Vadas priėjo prie dūmtraukio 
ir pasilenkęs šūktelėjo. 

Niekas neatsiliepė. Tik tarpeklis pasigavo žmogaus 
balsą ir aidu nuskardeno uolų viršūnėmis, paskui dar 
sudzingsėjo dūžtantys varvekliai, sušlamėjo kalnų šlaitais 
slenkantis sniegas. Vėl viskas nurimo... Blantas, kiek 
padvejojęs, nuėjo prie angos ir nusileido į trobelę. Vos 
įėjęs, jis tuoj vėl pasirodė, visas išbalęs ir niūrus, ir 
pamojo gydytojui. Tasai akimirksniu nuėjo prie trobelės. 
Vienas paskui kitą į vidų nusileido ir likusieji. Po kiek 
laiko jie lėtai išlipo į lauką, nešdami tris lavonus. Dar 
kartą grįžo ten ir netrukus padėjo ant sniėgo ketvirtą — vi- 
są sukapotą. Kurį laiką vyrai stovėjo ir tylomis žiūrėjo 
vienas į. kitą. 

Pirmasis prabilo Blantas. 

— Turėtų būti dar viena trobelė. 

— Ji štai ten, — tarė vienas vyras, rodydamas antros 
trobelės dūmtraukį. 

Šį kartą niekas nebedvejojo ir nebesikreipė į gyven- 
tojus. Visi jau žinojo baisią tiesą. Nedelsdami vyrai sulipo 
vidun. Sugrįžę susispietė krūvon ir ėmė kažko karštai 
ginčytis. Visi buvo taip susijaudinę, kad niekas-.nė nepas- 
tebėjo, kaip būrys padidėjo vienu nariu — prie jų priėjo 
kažkoks nepažįstamas vyriškis. 


VIII skyrius 


PĖDSAKŲ BEVEIK NEBĖRA 


Tai buvo Filipas Ešlis! Filipas Ešlis... Sunykęs, suvargęs, 
įdubusiomis akimis, tačiau energingas ir jaudrus. Filipas, 
kuris prieš keturias dienas buvo palikęs Greisę svetingo 
metiso traperio šeimoje Kalifornijos slėnyje. Filipas, 
paniuręs, nepatenkintas, nenoromis grįžęs į tarpeklį, bet 
vis dėlto besilaikąs duotojo žodžio Greisei ir klausantis 
savo rūsčios sąžinės balso. Taigi Filipas Ešlis dabar stovėjo 

priė trobelės ir pusiau abejingai; pusiau su-pahieka žvėlgė 
į. gelbėtojų būrį. . 

„Pirmasis jį pastebėjo daktaras. Jis pažino Ešlį ir šūk- 
telėjo: 

— Puanzetai! Artūrai! Kaip tu čia patekai? 

Ešlis irgi pažino daktarą ir visas nukaito. 

— T-š-š!— išsprūdo jam beveik netyčia. Paskui, aki- 
moju visus apžvelgęs, netvirtu balsu sumišęs atsakė: 
— Aš palikau savo arklį prie įėjimo į tarpeklį. 

— Suprantu, — gyvai tarė daktaras.— Tu, kaip ir mes, 
atėjai su pagalba... bet jau vėlu... per vėlu! 

— Per vėlu? — pakartojo Ešlis. 

— Taip! Vieni mirė, kiti dingo. 

Ešlio veidu perbėgo kažkoks keistas šešėlis, Daktaras 
tuo metu pašnibždomis kalbėjosi su Blantu ir to nepaste- 
bėjo. Baigęs jis žengė žingsnį į priekį ir tarė: 

— Kapitone Blantai, leiskite pristatyti jums seną savo 
ginklo draugą, penkto pėstininkų pulko leitenantą Puan- 
zetą, su kuriuo dvejus metus nesu matęsis. Jis čia atvyko 
kaip ir mes su gailestingumo "misija. Toks jau jo būdas. 

Gerai išauklėto, protingo Žmogaus išvaizda ir jaunojo 
gydytojo nuoširdi rekomendacija vyrus nuteikė palankiai. 
Pajutęs tokį pripažinimą, Filipas nugalėjo keistą savo 
sumišimą. 

— Kas tie nelaimingieji?— pagaliau išdrįso paklausti. 

— Jų pavardės surašytos ant popieriaus, kurį radome 
prikaltą prie medžio. Kadangi niekas neišliko gyvas, 
mums, žinoma, sunku nustatyti mirusiųjų tapatybes. Mes 
tik sužinojome, kad ši trobelė daktaro Devaržo, nes jis 
čia palaidotas sniege — pažinome jį iš drabužių; taip 
pat atpažinome merginą Greisę Konroj ir jos mažą sesutę. 

Filipas pažvelgė į daktarą: 

— O kaip atpažinote merginą? 

— Ant suknelės radome inicialus. 

Filipas prisiminė, kad Greisė buvo persivilkusi savo 
mirusio jaunesniojo brolio drabužiais. 

— Tik pagal inicialus?— jis paklausė. 

— Ne vien. Tarp daktaro Devaržo dokumentų yra 
trobelės gyventojų sąrašas. Radome visus, išskyrus mergi- 
nos brolį ir vaikiną, pavarde Ešlis. 

— O kurgi jie dingo?— paklausė Filipas, ir jo veidas 
net pajuodo. 

— Pabėgo! Ko gi galima tikėtis iš tokių žŽmonių!-— tarė 
gydytojas ir niekinamai gūžtelėjo pečiais. 

— Kokių? — kone grubiai paklausė Filipas. 

— Mano brangus drauguži,— atsakė gydytojas.— Tu 
pažįsti juos ne blogiau už mane. Argi neprisimeni, kaip 
jie valkiodavosi prie torto, kur mūsų pulkas stovėjo? 
Kaip akiplėšiškai elgetaudavo, o jei geruoju negaudavo 
nieko, vogdavo; paskui dar rašinėdavo skundus į Vašing- 
toną — atseit, kariškiai jų neparemia. Kiek kartų, sukėlę 
riaušes su indėnais; patys pasitraukdavo, o mus palikdavo 
suvesti sąskaitų. Nejaugi neprisimeni tų liesų, nesveikų, 
vulgarių ir pasileidusių vyrų, tų nešvarių, tabaku dvo- 
kiančių moterų, per anksti subrendusių ir be laiko suse- 
nusių! 

Filipas pamėgino mintyse pastatyti priešpriešiais šiam 
paveikslui Greisės jaunatvišką veidelį, bet jam nepavyko. 
Per paskutinįjį pusvalandį jo įgimtas rafinuotumas buvo 
išaugęs jau šimteriopai. Jis pažvelgė į daktarą ir tarė: 

— Taip. 

— Žinoma, — patvirtino daktaras.— Ir čia būta tokių. 
"Okogi gali iš jų tikėtis? Jie pripažįsta tik fizinę jėgą, o kai 
ją prarado, nieko jiems nebeliko. Ir jų santykiai egoistiški, 
žiaurūs, kas žino, gal ir žmogžudysčių būta. 

— Galimas dalykas,— pasiskubino pritarti Filipas. 
— Beje, tu minėjai merginą, Greisę Konroj... Kas apie ją 
sužinota? | 

— Nieko. Rado ją nėgyvą su inicialais ant suknelės 
ir sesers antklode rankose; matyt, tie nenaudėliai ištraukė 
mirštančią mažylę iš negyvos merginos rankų. Na, o tu, 
Artūrai, kaip čia atsidūreii Ar tavo dalinys netoliese? 

— Ne, aš jau nebetarnauju armijoje. 

— Štai kaip! Vadinasi, tu čia... 

— Vienas! 

— Palauk, pakalbėsime apie tai grįžę. Padėsi man para- 
šyti raportą. Mat ši ekspedicija yra oficialaus pobūdžio, 
nors ir remiasi mūsų draugo Blanto įsikalbėta aiškiare- 
gyste. Na, faktai pasitvirtino, tegu daugiau ir nieko gero 
nepadarėme. 

Daktaras glaustai papasakojo Filipui apie ekspediciją 
nuo pat pradžios, kai Blantas susapnavo Sieros kalnuose 
mirštančius badu kolonistus, iki jų susitikimo. Pasakojo 
jis su žaismingu ir kiek cinišku jumoru, kaip kadaise 
blaškydamas nuobodulį Bobadilo forto karininkų valgyk- 
loje, ir netrukus abu vyriškiai jau linksmai kvatojosi. 
Išgirdę, kad džentelmenai taip lengvabūdiškai šneka apie 
šią nelaimę, keli vyrai, laidojusieji mirusiuosius ir visą 
laiką kalbėjęsi pašnibždomis, susigėdo savo iškilmingo 
orumo ir ėmė irgi juokauti, tik, Žinoma, ne taip švel- 
niai ir subtiliai. Įnoringasis Filipas susiraukė, o dak- 
taras nusijuokė; netrukus abu bičiuliai linksmi grįžo prie 
išėjimo iš tarpeklio ir drauge išjojo. 

Tai, kad Filipas nutylėjo savo praeitį, jo bičiuliui 
atrodė visiškai suprantamas dalykas ir nesukėlė jokių 
abejonių. Tiesą sakant, daktaras džiaugėsi, sutikęs Filipą, 
savo aplinkos ir pažiūrų žmogų, tad nieko neklausinėjo. 
Jis netgi didžiavosi savo bičiuliu: tasai padarė - didelį 
įspūdį grubiems, neišsilavinusiems jo būrio vyrams, su 
kuriais pagal neapgyventų žemių demokratišką paprotį 
daktaras turėjo bendrauti kaip lygus su lygiu. 

O Filipas, nors dar jaunas, buvo pripratęs, kad draugai 
juo didžiuotųsi. Tiesa, gyvenime jis tuo nepiktnaudžiavo, 
ir užtat jausdavo pasitenkinimą. Ir dabar, jei pasakytų 
daktarui visą tiesą apie savo ryšį su nelaimingaisiais, 
apie pabėgimą su Greise, daktaras jį tikriausiai didvyriu 
palaikytų. Bet jis nenori puikuotis, dėl to ir nutylėjo. 

Kelias ėjo pro Monjument Pointą, pro išardytą akmenų 
kūgį. Dar pirma, jodamas į tarpeklį, Filipas lengviau 
atsiduso, išvydęs katastrofą, — dabar jam nebereikės lai- 
kytis duotojo pažado mirusiajam mokslininkui. Tačiau 
jis vis dėlto negalėjo susilaikyti nepaklausęs daktaro: 

— Ar toji kolekcija ir rankraščiai turi kokią vertę? 
Gal reiktų juos išsaugoti? 

Daktaras jau seniai nebuvo gavęs progos parodyti 
savo skeptiško požiūrio į pasaulį, tad dabar atsakė nei- 
giamai.“ 

— Ne,-—-. tarė jis.-— Jei daktaras Devaržas būtų gyvas, 
juos grąžindami, bent nudžiugintume vargšelį ir paglos- 


41 


tytume jo ..savimeilę. „O .„šiaip„aš nematau. juose nieko 
tokio,. ką. vertėtų.. išsaugoti. . 

„Daktaro tonas buvo toks panašus į paties Devaržo, kad 
Filipas pajuto palengvėjimą i ir liūdnai nusišypsojo. Prij oję 
arčiau, jie pamatė, kad gamta irgi menkai tevertina moks- 
lininko palikimą: metalinė dėžė gulėjo giliai. nugrimzdusi 
sniege, vėjas buvo toli išblaškęs rankraščių lapus,. o pats 
akmenų kūgis buvo pavirtęs beforme krūva. 


IX skyrius 
"PĖDSAKAI VISIŠKAI DINGSTA 


Karšta gegužės mėnesio saulė kepino San Ramono 
tvirtovės — presidijo — sienas, ugnies liežuviais. laižė rau- 
donas stogo čerpes, svilinte svilino vidaus kiemą, ir ką tik 
atvykusio karavano vakerai su savo mulais slėpėsi šios 
ilgos keturkampės būstinės baliustrados šešėlyje. Raštinin- 
kas, įėjęs į žemą kambarėlį, atitvertą nuo sargybos būsti- 
nės, atsargiai pažadino. miegantį komendantą. Pirmą 
kartą per trisdešimt metų komendanto pokaitis buvo su- 
trikdytas. 

„Pagonys užpuolė“, — dingtelėjo tam, ir jis nejučiomis 
griebėsi patikimojo durklo. Deja, tą rytą virėjas jį buvo 
pasiskolinęs kukurūzų bandelėms, tortiljoms, traukti iš 
orkaitės, ir donui Chuanui Salvatierai nebeliko nieko kito, 
tik griežtai paklausti sekretorių, ką reiškia šis negirdėtas 
įsibrovimas. | 

— Senjorita... amerikietė... prašo skubiai priimti. 

Donas Chuanas nusiėmė nuo pražilusios galvos juodą 
šilkinę skarelę ir atsikėlė. Tačiau nespėjo jis dar oriai 
atsisėsti, o jauna mergina nedrąsiai pravėrė duris ir įėjo 
į vidų. 

Nors merginą bjaurojo prasti, šiurkštūs, ne jai siūti 
rūbai, nors mielos jos akys. buvo giliai įdubusios ir ilgos 
blakstienos sudrėkusios nuo ašarų, nors jaunatviški 
skruostai buvo išblyškę nuo sielvarto, o vaikiškos putlios 
lūpos kietai sučiauptos, ji buvo tokia patraukli, nuoširdi 
ir jaunutė, tokia nekalta ir bejėgė, kad komendantas 

išsitemipė it styga prieš ją ir vos ne iki žemės nusilėnkė. 

Matyt, palankumas buvo abipusis. Mergina greitai nu- 
žvelgė liekną, Let crią kariškio figūrą, pasižiūrėjo į rimtas, 
bet malonias ir žvilgančias jo akis, žilsterėjusius ūsus ir, 
nugalėjusi baimę ir dvejones, pribėgo prie jo, ištiesė ran- 
kas ir raudodama puolė ant kelių. 

Komendantias norėjo švelniai ją pakelti, bet mergina 
sulaikė jo ranką. | 

— Ne, ne! Pirma išklausykite! Esu vargšė mergaitė, 
neturiu nei draugų, nei namų. Prieš mėnesį palikau kalnuo- 
se savo mirštančią badu šeimą ir išėjau ieškoti pagalbos. 
Mano... brolis... išėjo kartu su manim. Dievas pasigailėjo 
mūsų, senjore, ir po ilgų, sunkių klaidžiojimų mes priėjo- 
me traperio trobelę, kur. mus pavalgydino ir priglaudė. 
Filipas, mano brolis, iškeliavo atgal vienas gelbėti likusių. 
Ir negrįžo. O sere, gal jo jau gyvo nebėra... gal jie visi 
mirę — vienas dievas težino! Jau trys savaitės, kaip jis 
iškeliavo... Trys savaitės! Prailgo vienai, senjore, svetimai 
svetimoje žemėje. Padėkite man! Meldžiu jus! Padėkite 
man surasti juos... mano draugus... mažąją sesutę, brolį! 

Komendantas palaukė, kol ji baigs kalbėti, paskui 
švelniai pakėlė ir pasisodino šalia savęs. Tuomet atsisuko 
į raštininką; pastarasis keliais žodžiais ispaniškai atsakė 
į nebylų komendanto akių klausimą. Mergina pamatė, kad 
jos prašymas liko nesuprastas, ir ją apėmė neviltis; į raš- 
tininką, kuris turėjo versti jos kalbą komendantui, mergina 
pažvelgė atžariai, kaip andai nė nemokėdavo. 

— Jūs amerikietė? 

— Taip,— trumpai atsakė ji, pajutusi raštininkui 
priešiškumą, pakuždėtą nesuvokiamos moteriškos in- 
tuicijos. 

— Kiek jums metų? 

— Penkiolika. | | 

Komendanto tamsi ranka nejučiomis paglostė mergai- 
tės garbanotą galvą. 

— Kuo vardu? 

Kiek padvejojusi, pažvelgė į komendantą. 

— Greisė, — patylėjusi pridūrė, atžariai žvelgdama į 
raštininką.— Greisė Ešli! 

— Išvardinkite keletą saviškių, mis Greis Ešli. 

Greisė Gvejojo, į * . R | 

— Filipas Ešiis, (aL.ieis Konrojus, Piisris amiis, 
misis Džeinė Damii,-— pagriiau pasakė ii, 

Raštininkas atidarė stalčių, iširaukė suevsdinią doku- 
mentą, išiankstė, perbėgo jį akiois. Paskui, iaręs bueno, 
padavė jį komendantui. Tasei irgi pasakė Lieno ir pažiū- 
rėjo į Greisę švelniai ir drąsinamai. 

— Gelbėjimo būrys iš viršutiniosios tvirtovės rado 
amerikiečių pėdsakus Sieroje, — pasakė raštininkas mono- 
toniškai.— Tokios pavardės yra. | 

— Tai... tai jie... tai mūsiškiai, — apsidžiaugė Greisė, 

— Jūs taip mManote?— tarė raštininkas atsainiai. 

— Taip, — atrėžė Greisė. 

Raštininkas vėl perskaitė dokumentą ir, įdėmiai žiūrė- 
damas į Greisę, tarė: 

— Čia nėra mis Greisės Ešli pavardės. 

Kraujas plūsterėjo Greisei į veidą, ji nuleido akis. 
Paskui maldaujančiu žvilgsniu pažvelgė į komendantą. 
Jeigu galėtų kreiptis tiesiog į jį, pultų po kojų ir prisipa- 
žintų sumelavusi ne iš blogos valios, bet jai baisu darėsi 
net pagalvojus, kad pirmiausia turėtų viską pasakyti 
raštininkui. Todėl ėmė nedrąsiai gintis. 

— Tai klaida, — tarė ji.— O Filipo, mano brolio, pavar- 
dė yra? | | 

— Filipo Ešlio pavardė yra,— burbtelėjo raštininkas. 

— Ir jis gyvas ir sveikas?— sušuko Greisė, iš paleng- 
vėjimo ir džiaugsmo pamiršusi ką tik patirtą gėdą ir 
pažeminimą. 

“ — Jo nerado, — pasakė sekretorius. 

— Nerado? — paklausė Greisė, išplėtusi akis. 

— Jo ten nebuvo. 

— Na, žinoma, — Greisė nusijuokė nervingu, isterišku 
balsu, — juk mudu buvome kartu. Bet paskui jis vėl buvo 
ten nuėjęs... 

— Balandžio trisdešimtą ten nebuvo jokio Filipo Ešlio. 

Greisė sudejavusi užlaužė rankas. Iš didelio nerimo 
užmiršo visas kitas bėdas. Ji vėl suklupo prie komendanto. 

— O, atleiskite man, senjore! Prisiekiu, nemaniau 
nieko blogo. Filipas — ne brolis man, o draugas, toks 
švelnus, geras. Jis paprašė manęs priimti savo pavardę... 

ir aš sutikau; 0, vargšas vaikinas, vienas dievas težino, 
ar jis kada nors atsilieps. Mano pavardė ne Ešli! Aš 
nežinau, kas šiame dokumente parašyta, bet čia turėtų 
būti paminėti mano brolis Gabrielis, mano sesuo, visi 
kiti! O, senjore, sakykite, gyvi jie ar mirė? Pasakykite 
man, jūs privalote, nes... aš esu... aš esu Greisė Konroj. 
Raštininkas buvo jau sulankstęs dokumentą. Dabar 
vėl išlankstė, perskaitė dar kartą, paskui įrėmė akis į Grei- 
sę ir, rodydamas pirštu į vieną paragrafą, padavė popierių 
komendantui. Abu vyrai pasižiūrėjo vienas į kitą, komen- 
dantas kostelėjo, atsistojo ir nusisuko nuo Greisės, veng- 
damas jos maldaujančio žvilgsnio. Mergaitė nustėro iš 
baimės, kai raštininkas atsistojo ir padavė jai dokumentą. 
Greisė paėmė jį virpančiais pirštais. Tai buvo ispanų 
kalba parašytas raportas. | 
— Aš negaliu jo perskaityti, — susijaudinusi tarė Grei- 
sė ir net treptelėjo.— Sakykite, kas čia parašyta. 
Komendantui davus ženklą, raštininkas paėmė popierių 
ir pakilo nuo kėdės. Patsai komendantas stovėjo nusi- 
sukęs, žiūrėdamas pro atvirą langą. Šviesa, sklindanti 
pro šią gilią tarsi ambrazūra angą, krito tiesiai ant Greisės, 
kuri klūpėjo, truputį palenkusi į priekį dailią galvutę, 
pravėrusi lūpas ir neramiomis degančiomis akimis žiūrėjo 
į komendantą. Raštininkas abejingai atsikrenkštė ir, kaip 
prityręs, žinąs savo vertę Žmogus, pradėjo skaityti. 


PRANEŠIMAS 


Jo didenybei San Felipo presidijo komendantui. 

Turiu garbės pranešti, kad gelbėjimo būrys, pasiųstas 
(remiantis dono Chozės Blanto iš San Džeronimo intfor- 
macija) suteikti pagalbos nelaimės ištiktiems kolonistams 
Siera Nevados kalnų gilumoje, tarpeklyje į rytus nuo 
Kanada del Diablo rado tų sniegynuose žuvusių žmonių 
pėdsakus, bylojančius apie sunkų ir graudingą jų kelią, 
kančias ir mirtį. Rastas taipogi tų nelaimingųjų kankinių 
sąrašas su visomis pavardėmis ir kapitono Konrojaus 
būrio istorija. Šis raštas pridedamas. 

Sniege rasti penki nelaimingųjų lavonai, tačiau atpa- 

žinti tiktai du, kurie buvo palaidoti su prideramomis 
pilietinėmis ir religinėmis apeigomis. 

Mūsų kariai parodė būdingą meksikiečių armi jos 
narsumą, šaltakraujiškumą, patriotizmą, nepalaužiamą 
valią, pasiaukojimą ir aukštą moralę. Paties didžiausio 
pagyrimo nusipelnė buvęs Jungtinių Amerikos Valstijų 
armijos leitenantas donas Artūras Puanzetas: pats atsidū- 
ręs nepažįstamame krašte, jis savo noru padėjo mūsų vadui 
atlikti šią kilnią misiją. 

Visi kolonistai mirė badu, nors vienas jų, matyt... 

Čia vertėjas kiek sudvejojo, bet tuojau pat, garbingai 
nugalėjęs anglų kalbos sunkumus, vertė toliau: 


„apsinuodijo musių nuodais. Su giliu liūdesiu praneša- 
me, kad tarp žuvusiųjų yra garsusis gamtininkas, paukš- 
čių ir žvėrių iškamšų kolekcionierus, daktaras Polis 
Devaržas. Jo vardas plačiai žinomas mokslo pasauly je. 


Raštininkas, pakėlęs akis nuo dokumento, įsistebeilijo 
į Greisę ir nebe tokiu oratorišku balsu lėtai ištarė: 


Atpažintieji lavonai buvo Polis Devaržas ir Greisė 
Konroj. 

— O ne! Ne!- sušuko Greisė, beviltiškai grąžydama 
rankas.— Tai klaida! Jūs norite įbauginti mane — vargšę, 
bejėgę, vienišą mergaitę! Jūs norite nubausti mane, ponai, 
už tai, kad aš negerai pasielgiau, kad sumelavau jums! 
Pasigailėkite, ponai... Dieve... Filipai, gelbėk mane! 

Garsiai skausmingai sušukusi, ji atsistojo, susiėmusi 
už garbanotos galvos, paskui ištiesė mažutes rankas į viršų 
ir susmuko be sąmonės ant grindų tarytum nuo smūgio. 

Komendantas pasilenkė prie gulinčios mergaitės. 

—- Pašaukite Manuelą,— greitai pasakė, keldamas Grei- 
sę ant rankų ir nekantriu mostu — taip nebūdingu jo 
įprastam ramumui — atsisakydamas raštininko paslaugų. 

Netrukus pasirodė indėnė, kuri padėjo komendantui 
paguldyti nualpusią mergaitę ant kušetės. 

— Vargšas kūdikis, — tarė komendantas, kai Manuela 
pasilenkė ir švelniomis moteriškomis rankomis ėmė segioti 
drabužius.— Vargšė mergytė... viena, be tėvo! 

— Vargšė moteris,— pusbalsiu tarė sau Manuela.— 
Viena, be vyro! 

II KNYGA 


PO PENKERIŲ METŲ 


I skyrius 


SKURDUSIS SLĖNIS 


Skurdusis Slėnis klestėte klestėjo. Net pirmasis juo 
nusivylęs gyventojas, kaip tik ir davęs šį Žžeminantį 
vardą alkoholizmo priepuolio metu, būtų turėjęs prisipa- 
žinti suklydęs, tik bėda, kad dar gerokai anksčiau, negu 
Slėnis ėmė turtėti, jį pražudė įvairūs gėrimai San Fran- 
cisko baruose. „Jei Džimas būtų sau traukęs gryną 
viskį, tai būtų didžiai praturtėjęs iš gyslos, kuri bu- 
vo po jo troba“, — kartą pasakė vienas Slėnio gudruo- 
lis. Tačiau Džimas kitaip padarė: gavęs tūkstantį dole- 
rių už pirmąjį auksą iš savo gyslos, jis išdūmė į San 
Franciską, kur išsipustęs ėmė skrajoti nuo šampano 
prie konjako, nuo džino prie vokiškojo vyno, kol paga- 
liau užbaigė savo auksines dieneles apygardos ligo- 
ninėje. 

O Skurdusis Slėnis pergyveno ne tik savo krikš- 
tatėvį, bet ir nelemtojo vardo pranašaujamą skurdą. Da- 
bar čia jau buvo viešbutis, blaivybės namai, paštas, 
keli saliūnai, du kvartalai vienaaukščių medinių namų cen- 
trinėje gatvėje; kalnų šlaituose aplinkui stovėjo naujos 
trobos, kirtavietėse baltavo kelmai. Nors ir jaunas 
amžiumi, Slėnis turėjo savo prisiminimų, istoriją ir senie- 
nų. Čia dar tebebuvo pirmoji palapinė, pastatyta Džimo 
Vaito; „Kačučos“ saliūno langinėse tebejuodavo skylės, 
pramuštos per garsiąją Džo Bostono, Hario Vorto ir Timp- 
sono iš Andželo kovą; iš Votsono „Emporium“ viešbu- 
čio aukšto tebekyšojo rąstas, ant kurio prieš metus 
be ceremonijų buvo pakartas žinomas Slėnio pilietis, 


47 


kai tik buvo nustatyta, kad tasai pasisavinęs svetimus 
mulus; netoliese stovėjo nedidelė, kukli keturkampė 
pašiūrė, kurioje pirmieji delegatai išrinko visų gerbiamą 
garsųjį Blanką atstovauti Kalifornijai tautų taryboje. 

Lijo. Bet ne padorus, smagus lietus kaip visuomet 
šiose kalnuotose vietovėse, o kažkoks smulkus, ir 
nesuprasi, ar čia lietus, ar rūkas — už tokį neverta 
duoti nė surūdijusio skatiko. Drėgmė skverbėsi tiek 
iš viršaus, tiek ir iš apačios, ir garas kilo nuo kojų 
Brigso krautuvėje prie keturkampės krosnies susispie- 
tusiems dykūnams. Pas Brigsą paprastai rinkdavosi tie, 
kurie dėl prasto skonio arba pinigų stokos vengė 
saliūnų ir lošimo namų; čia jie galėjo ramiai sau 
krimsti sausainius iš parankiai dosniojo Brigso pastatytos 
skardinės arba prisikimšti pypkes tabako iš atidary- 
tos vaišintis tabokinės; savo ruožtu jie leisdavo šei- 
mininkui suprasti, kad tokių džentelmenų kompanija su 
kaupu atperka materialinį nuostolį. 

Vyrai rūkė tylėdami, ir tylą kartkartėmis nutrauk- 
davo tik krosnelės šnypštimas, kai kuris nors vyrų at- 
sikrenkštęs nusispjaudavo. Staiga užpakalinio kambario 
durys tyliai atsivėrė ir įėjo Gabrielis Konrojus. 

— Kaip jis jaučiasi, Gabi? — paklausė vienas dykūnų. 

— Pusėtinai,— atsakė Gabrielis.— Kol daktaras at- 
važiuos, dar reiktų pakeisti kompresą, — atsisukęs į Brig- 
są pridūrė.— Aš pats dar pažiūrėčiau po kokios valan- 
dos, bet reikia aplankyti Stivą, o jis gyvena už kokių 
dviejų mylių nuo mano namų. 

— Bet jis sako nieko kito neprisileisiąs, — tarė mis- 
teris Brigsas. 

.— Nieko tokio,— nuramino Gabrielis.— Apsipras. Ir 
Stimsonas taip sakė, kai jam blogiau pasidarė, bet 
paskui aprimo, ir aš jo nebelankiau iki pat laidotu- 
vių. 

Šių žodžių teisingumą pripažino net Brigsas, nors 
ir nepatenkintas liko. Gabrielis pasuko durų link, bet 
jį vėl pašaukė kažkieno balsas nuo krosnies. 

— Ei, Gabi! Atsimeni tą emigrantų šeimą iš daubos, 
kur vaikas sirgo? Tai va, jis mirė praeitą naktį. 

— Štai kaip, — liūdnai pasakė Gabrielis ir susimąstė. 


— Žinai, motina labai sielvartauja. Ar negalėtum, ei- 
damas pro šalį, jų aplankyti, paguosti? 

— Būtinai užeisiu,— tarė Gabrielis. 

— Aš taip.ir maniau, kad tu nueisi, o ir motinai bus 
malonu, kad tave atsiunčiau pas ją,-—— pareiškė kalban- 
tysis ir oriai, tarsi Žmogus, atlikęs kilnų, daug pasiau- 
kojimo bei pastangų reikalaujantį žygdarbį, dar pato- 
giau įsitaisė prie krosnies. 

— Tu visuomet galvoji apie kitus, Džonsonai,— ta- 
rė Brigsas susižavėjęs. į 

— Taip, žinoma,— atsakė Džonsonas rimtai ir kuk- 
liai. — Aš manau, kad kaliforniečiai turi rūpintis ne 
vien tik savimi, bet ir kitais. Štai kad ir dabar. Paro- 
džiau truputį atidumo, užuojautos, ir Gabis aplankys nu- 
liūdusiąją šeimą, nuramins ją. | 

Tuo metu kuklusis šių kilnių Skurdžiojo Slėnio min- 
čių įkūnytojas gūrino per lietų ir tamsą. Jis taip są- 
žiningai vykdė visokius įpareigojimus, jog buvo jau be- 
veik pirma valanda nakties, kai grįžo į savo men- 
ką netašytų pušinių rąstų trobelę ant kalvos šlaito — 
grubią, primityvią, nelyginant laukinis būstas. Ant žie- 
vės stogo kerojo vynuogienojai, sienų plyšiuose pau- 
kščiai buvo susisukę lizdus, ant kraigo tupėjo vove- 
raitė ir, niekieno netrukdoma, be baimės sau luk- 
šteno giles. 

Tylutėliai ištraukęs pagaliuką, atstojantį velkę, Gabrie- 
lis atsargiai, kaip buvo įpratęs, įėjo į vidų. Uždegęs 
žvakę į apgesusias ugniavietėje anglis, jis rūpestingai 
apsidairė aplinkui. Storas drobinis audeklas su išpjo- 
va vietoje durų dalijo trobelę į dvi dalis. Ant 
pušinio stalo gulėjo kokių septynių aštuonių metų 
mergaitės drabužėliai: gerokai nudėvėta, apiplyšusi suk- 
nytė, nutrintas ir raudona marškinine medžiaga sulopy- 
tas baltas flanelinis apatinis sijonėlis ir kojinės — tiek 
adytos ir peradytos, kad pirmykščio mezginio nė 
ženklo nelikę. Gabrielis liūdnai apžvelgė drabužėlius, 
paskui iš lėto susirūpinęs apžiūrėjo kiekvieną daiktą 
skyrium. Po to nusivilko švarką, nusitraukė batus, kiek 
atsipūtęs nusikėlė nuo lentynos siūlų dėžutę ir ėmė ieško- 
tis tinkamos adatos ir siūlo; tuo tarpu iš už drobinės 

pertvaros ūmai pasigirdo vaikiškas balsas: 

— Čia tu, Gabi? 

— Taip. 

— Žinai, Gabi, aš pavargau ir atsiguliau. 

— Matau, — šaltai atsiliepė Gabrielis, traukdamas iš 
apatinio sijonėlio išlindusią adatą su įvertu siūlu; 
matyt, bandyta skylę užsiūti, bet, netekus kantrybės, 
viskas mesta. 

— Gabi, tie drabužiai jau baisiai seni! 

— Seni! — priekaištingai pakartojo Gabrielis.— Seni! 
Žinoma, gerokai .padėvėti, bet nešioti galima. Kad ir 
šis sijonėlis,— kalbėjo Gabrielis, iškėlęs sijonėlį ir Ži- 
bančiomis akimis, tarsi menininkas savo kūrinį, apžiū- 
rinėdamas lopus.— Šis sijonėlis, Ole, stipresnis už naują. 

— Betgi jis pirktas prieš penkerius metus, Gabi. 

— Na tai kas? — nekantriai tarė Gabrielis, žiūrėdamas 
į pertvarą. 

— Aš juk paugėjau per tą laiką! 

— Paugėjai, kurgi ne...— nepatenkintas atsakė Gabrie- 
lis. — O argi aš neatleidau klosčių, argi nepridūriau 
gabalo stiprios pašubl.inės drobės prie liemens per ko- 
kius tris pirštus“ Tc mane pražudysi su tais savo 
drabužiais. 

Olė nusijuokė už pertvaros. Bet niūrusis adyto- 
jas neatsiliepė. Tada drobinės pertvaros plyšyje pa- 
sirodė garbanota galvelė. Netrukus išbėgo maža, trapi 
mergytė trumpais naktiniais marškinėliais ir ėmė mei- 
liai glaustytis, stengdamasi palįsti jam po liemene. 

— Eik šalin! — griežtai pasakė Gabrielis, tačiau jo vei- 
das sušvelnėjo.— Eik šalin! Tau niekas nerūpi. Aš dir- 
bu kaip vergas, kad galėčiau tave išpuošti šilkais ir 
atlasais, o tu težinai braidyti po griovius arba šokinė- 
ti per brūzgynus. Visai nežiūri savo drabužių, Ole. Ne- 
praėjo nė dešimt dienų, kai aš, taip sakant, suknie- 
dijau ir sulitavau šią suknelę, o žiūrėk, kaip ji vėl atro- 
do! — Pasipiktinęs jis kyštelėjo suknelę mergytei prie pat 
veido. | 

Olė įrėmė galvą į brolio krūtinę ir ėmė ją sukioti, 
lyg norėdama pragręžti kelią tiesiai į širdį. 

— Nepyk, Gabi,— čiauškėjo, vis tebesukiodama gal- 


vą ir tuo pat metu šokdama pirma ant vieno, paskui 
ant kito kelio.— Juk tu nepyksti ant manęs? 

Gabrielis užsispyręs tylėjo ir oriai taisė senąjį sijo- 
nėlį. 

— Kur tu buvai nuėjęs? — paklausė Olė, visai nenusi- 
gandusi. 

— Niekur, — burbtelėjo Gabrielis. 

— Buvai. Tu kvepi vaistais ir pipirmėtėmis,— pa- 
reiškė Olė ir krestelėjo galvelę.— Tu buvai pas Brig- 
są ir tuos naujakurius slėnyje. 

— Taip,— prisipažino Gabrielis.— Meksikiečio kojos 
taisosi, o mažylis mirė. Tu primink man, kad ry- 
toj peržiūrėčiau mamos daiktus, gal rasiu ką nors tai 
vargšei moteriškei. 

— O tu žinai, Gabi, ką misis Mark! sako apie tave? 
— pakėlusi galvutę, netikėtai paklausė Olė. 

— Ne, atsakė Gabrielis, dėdamasis abejingų, bet ir šį 
kartą, kaip visada, jam tai nepasisekė. 

— Ji sako, — tęsė Olė, — kad tavimi pačiu reiktų rūpin- 
tis labiau, negu visais tais ligoniais. Ji sako, kad tu 
tiesiog aukojiesi žmonėms. Ji sako, kad tau reikia mo- 


Gabrielis nustojo siuvęs ir padėjo sijonėlį į šalį; 
paskui viena ranka paėmęs tarp kelių kyšančią garbanotą 
Olės galvelę už smakro, o kita — už pakaušio, pasu- 
ko išdykėlės veidelį į save. 

— Ole,— tarė jis rimtai, — kai aš nešiau tave iš Bado 
stovyklos, kai tempiau tave ant pečių mylių mylias, 
kol priėjome slėnį, kai dvi savaites ten gyvenome ir 
aš kirtau medžius, ieškojau maisto visur — medžiojau 
miške, žvejojau upėje, man rodos, jokia moteris tada 
nebūtų geriau tavęs prižiūrėjusi. Pagaliau kai atėjome 
čia ir aš surenčiau šią trobą, ar kokia moteris būtų 
sugebėjusi padaryti visa tai geriau? Na, jeigu taip, tai 
aš klystu, o misis Mark! sako teisybę. 

Olei pasidarė nesmagu. Bet netrukus į pagalbą atė- 
jo moteriškas instinktas, ir ji ėmė gudriai atakuoti: 

— Man rodos, tu, Gabi, patinki misis Markl. 

Gabrielis išsigandęs pažvelgė į mažąją mergytę. Yra 
dalykų, kuriuos išgirdę šio pasaulio išmintingieji sudre- 

ba, nors moterys juos suvokia dar vaikystėje. 

— Eik miegoti, Ole,— tepasakė bailusis Gabrielis. 

Tačiau Olė dar nenorėjo miego, todėl pasuko pokalbį 
kita linkme. 

— O misis Markl sakė, kad meksikietis, kurį tu 
gydai, visai nėra meksikietis. Jis — čilietis. | | 

— Gali būti; man vis tiek. Aš jį vadinu meksikiečiu. 
Šiaip ar taip, jis labai smalsus, — abejingai pasakė Gab- 
rielis. 

— Vėl klausinėjo apie... apie senus laikus? — pasitei- 
Tavo mergytė. 

— Taip, viską išklausinėjo apie Bado stovyklą. Jį la- 
bai sujaudino mūsų nelaimingosios Greisės likimas... vis 
prašė daugiau papasakoti apie ją, apie pabėgimą... 
Susisielojo, išgirdęs, kad dingo be žinios, tarsi ji būtų 
ne mūsų, o jo sesuo. Man dar neteko sutikti kito to- 
kio žmogaus, Ole, kurį taip jaudintų svetimo nelaimė. 
Tarytum ir jis pats būtų ten buvęs. Be to, jis teira- 
vosi apie. daktarą Devaržą. 

. — "O apie Filipą klausinėjo? 

— Ne, — burbtelėjo Gabrielis. 

— Gabrieli, — vėl prabilo Olė.— Tu nepasakok žmo- 
nėms tiek daug apie tuos laikus. 

— Kodėl? — nustebo Gabrielis. 

— Geriau nekalbėti apie tai. Mielasis Gabrieli, — vir- 
šutinė jos lūpytė virptelėjo,— kartais man rodos, kad 
kaimynai kažkaip keistai į mus žiūri. Antai tų emig- 
rantų berniukas net nenori žaisti su manim, o misis 
Mark! mergaitė vieną kartą sakė, kad kalnuose mes 
esą darę kažką baisaus. Tasai berniukas mane dar iš- 
vadino kani... kanibale! 

— Kuo? — palausė Gabrielis. 

— Kanibale! Jis sakė, kad tu ir aš... 

— Nutilk! — griežtai nutraukė Gabrielis, įdegęs jo vei- 
das net paraudo iš pykčio.— Aš tam vaikui įkrėsiu 
kaip reikiant, tegu tik jis man paklius. 

— Bet, Gabrieli,— įtikinėjo Olė.— Niekas... 

— Laikas gulti, Ole. Iki išklausinėsi visokių nesąmo- 
nių, stovėdama ant tokių šaltų grindų, tai dar su- 
sirgsi ir numirsi,.— gyvai pasakė Gabrielis, pakeldamas 

mergytę. — O toji misis Mark! duktė irgi nedaug teišma- 
kū... Težino vien tik vedžioti tave po balas. Per ią 
iu ainžiuai susiplėšai geriausius drabužius, 0 aš turiu sė- 
dėti iki vidurnakčio ir taisyti. 

išklausiusi pamokslo, Olė nukiūtino už pertvaros, o 
Gabrielis vėl ėmėsi adatos ir siūlo. Tačiau siūlas 
vis painiojosi, trūkinėjo ir Gabrieliui rodėsi, kad su 
kiekvienu dygsniu jis kerštingai smeigia adatą į ernig- 
rantų berniuko blauzdas. Galop Olės balsas vėl nu- 
traukė tylą. 

— Gabi! 

—- Kas yra? — atsiliepė Gabrielis ir atsidusęs padėjo 
darbą į šalį. 

— Ar. tau niekada neatėjo į galvą... kad Filipas... su- 
valgė Greisę? 

Gabrielis pašoko lyg įgeltas ir dingo už pertva- 
ros. Tuo metu tyliai atsidarė durys ir į trobą įėjo 
kažkoks žmogus. Žvilgsniu perbėgęs apytamsį kambarį, 
sustojo tarpduryje. Už pertvaros buvo girdėti balsai. 
Kiek palūkuriavęs, nepažįstamasis kostelėjo. 

Akimirksniu pasirodė Gabrielis, įpykęs už sutrukdymą. 
Bet kai jis atidžiau pasižiūrėjo į svečią, pyktis jam 
tuoj išgaravo ir jis tik išsižiojo nustebęs. Svečias ne- 
žymiai, bet mandagiai nusišypsojo, truputį šlubčioda- 
mas priėjo prie kėdės ir, nesmagiai skėstelėjęs ran- 
kom, atsisėdo. | 

— Atleiskit, aš atsisėsiu. Jūs, matau, nustebęs. Prieš 
kokias penkias šešias valandas palikote mane lovoje sun- 
kiai sergantį. Jūs buvote toks geras man... toks malonus... 
Juk taip, ar ne? O dabar. matote mane savo namuose 
ir tikriausiai galvojate, kad aš iš proto išėjau! Pa- 
mišau! — Jis iškėlė dešinę ranką, išskėtė pirštus, aprė- 
žė ore ratą, tarsi parodydamas, kaip Gabrielis įsivaiz- 
duoja maišatį jo galvoje, ir vėl nusišypsojo.— Klau- 
sykite. Prieš valandą aš gavau labai svarbią žinią. 
Privalau išvykti šį vakarą... tuoj pat... į Mierisvilį. 
Manau, suprantate! Taigi aš atsikėliau, apsirengiau... 
Cha cha! Kai įtempiau visas jėgas, atsirado ir sveika- 
tos. Ir pasijutau geriau. Bet aš tariau sau: „Vikto- 
rai, tu pirma pagerbsi žmogų, kuris tave užjautė, ku- 

ris padarė tau tiek gero... Tu pašpausi' rariką Kil- 
niajam, šauniajam kalnakasiui, kuris grąžino tau sveika- 
tą“. Bueno, štai aš čia! 

Jis ištiesė liesą, nervingą, rudą ranką Gabrietiui, 
ir tamsios skvarbios jo akys, iki šiol klaidžioju- 
sios po kambarį, tarsi stengdamosi įsidėmėti kiekvie- 
ną smulkmeną, pirmą kartą pažvelgė tiesiai į patį šei- 
mininką.  Baisiausiai sumišęs Gabrielis pramiksėjo:. 

— Betgi jūs ligonis. Jums dar negalima vaikščio- 
ti. Jūs pats save nuvarysit į kapus. 

— Jūs taip manotet Man negalima vaikščioti? Klau- 
sykite! Lauke stovi jau pabalnotas arklys. Kiek my- 
lių, jūsų nuomone, iki artimiausio miesto, iš kurio iš- 
vyksta diližanas? Penkiolika, tiesa? — Pabrėždamas jis tris 
kartus iškėlė po penkis pirštus.— Menkniekis! Po dviejų 
valandų aš jau sėdėsiu diližane ir skrisiu ten. Taip! 

Kalbėdamas jis mojavo rankomis, tarsi vydamas ša- 
lin visas kliūtis, bet akys buvo įsmigusios į senama- 
dišką dagerotipą ant lentynėlės virš ugniavietės. Paga- 
liau pakilo, skausmo iškreiptu veidu šlubčiodamas sun- 
kiai perėjo per kambarį ir paėmė dagerotipą į rankas. 

— Kas čia? — paklausė.. 

— Greisė,— atsakė nušvitusiu veidu Gabrielis.— Ji nu- 
sifotografavo tą dieną, kai išvykome iš Sent Džo. 

— Prieš kiek laiko? 

— Prieš šešerius metus. Jai tada buvo keturiolika, 
— paaiškino Gabrielis ir, paėmęs dėžutę iš svečio rankų, 
delnu. meiliai paglostė stiklą.— Gražesnės mergaitės ne- 
buvo visoje Misurio valstijoje, — pridūrė su'pasididžia- 
vimu, drėgnomis akimis žvelgdamas į sesers nuotrau- 
ką.— Ką jūs pasakėte? 

Svečias kažką buvo burbtelėjęs svetima kalba. Ta- 
čiau jo žodžiai, matyt, reiškė pagyrimą, nes kai Gabrie- 
lis klausiamai į jį pažvelgė, tasai, negalėdamas ati- 
traukti akių nuo portreto, su šypsena vis kartojo: 
„Gražuolė! Angelas! Kokia žavinga! Paskui, pažvelgęs 
į Gabrielį ir vėl į nuotrauką, rimtai pridūrė: 

— Panaši... taip, panaši į brolį. 

Gabrielis nudžiugo. Ne toks naivus žmogus būtų be- 
matant įžiūrėjęs šiuose mandagiuose žodžiuose nenuo- 

širdumą. Mat.po teisybei nebuvo nė menkiausio--pana- 
šumo tarp tiesių ir. atvirų brolio bruožų. ir. švelnaus, 
poetiško, ovalaus mergaitės veido: S 

-.— Brangus atminimas, — tarė svečias. — Ir tai viskas? 
Taip? 
 — Viskas? — - Nesuprasdamas, ko svečias nori, pakarto- 
jo. Gabrielis. 

— Daugiau nieko neturite? 

— Ne. | | 

— Sakykim, ką nors parašytą jos ranka: laišką ar 
kokį dokumentą? Juk tai būtų turtas, ar. ne? 

„— Ji nieko nepaliko,— trumpai atsakė. Gabrielis, — 
tik suknelę. Matote, išeidama ji persivilko berniuko 
drabužiais, Džonio. Štai kodėl aš iki šiol vis negaliu 
suprasti, kaip radę vargšelę mirusią, jie nustatė, kas 
ji tokia. 

"Svečias nieko neatsakė, ir Gabrielis kalbėjo toliau: 

— Aš ten sugrįžau beveik po mėnesio. Sniegas bų- 
vo nutirpęs, ir jokių žymių, jokių pėdsakų „neradau. 
Vėliau sužinojau tai, ką esu jums pasakojęs: kad 
gelbėjimo būrys rado visus jau mirusius, jų tarpe ir 
Greisę. Aš niekaip negaliu suprasti, kaip ši vargšelė 
galėjo ten sugrįžti viena, — juk tas vyras, su kuriuo ji 
išėjo, dingo. be žinios. Ir tai man neduoda ramybės, 
misteri Ramiresai! Kai tik pagalvoju, kad mano bran- 
gioji sesutė grįžo į savo lizdą ir nieko nerado, grįžo, 
kaip buvo sakiusi, pas Olę ir mane, o mūsų jau 
nebebuvo, man kartais atrodo, kad išeisiu iš proto. Ji ne 
badu, ne nuo šalčio mirė. Iš sielvarto, misteri 
Ramiresai, iš sielvarto plyšo jai širdis. 

Svečias keistai pažvelgė į vaikiną, bet nieko nepa- 
sakė. Po kiek laiko Gabrielis pakėlė galvą, nu- 
sišluostė akis flaneliniu Olės sijonėliu ir kalbėjo 
toliau: | 

— Daugiau kaip metus laiko aš bandžiau gauti gelbė- 
jimo ekspedicijos pranešimą. Ieškojau to presidijo, ar 
misijos, iš kur gelbėjimo būrys buvo išjojęs,— maniau, 
gal sutiksiu ką nors iš dalyvių. Bet čia prasidėjo 
aukso karštligė, visos misijos ir presidijai perėjo į 
amerikiečių rankas, ir kai aš pasiekiau San... 


— San Izabelą,— paskubomis įsiterpė Ramiresas. 

— Ar aš jau esu pasakojęs? — paklausė Gabrielis. 
— Neprisimenu. 

Ramiresas pritardamas iššiepė dantis ir rankos mostu 
paragino Gabrielį tęsti pasakojimą. 


* — Kai nusigavau į San Izabelą, neradau nieko — 
nei žmonių, nei dokumentų. Tada įdėjau į San Fran- 
cisko laikraštį skelbimą, prašydamas Filipą Ešlį — tas pats 
vyras, kuris padėjo jai pabėgti iš stovyklos — duoti žinią 
apie save, bet niekas neatsiliepė. 

Ramiresas pakilo. 

— Jūs nesate turtingas, mano drauge? 

— Ne,— tarė Gabrielis. 

— Bet jūs tikitės praturtėti... ar ne? 

— Tikiuosi rasti aukso gyslą kaip ir visi. 

— Jei ne čia — tai kitur, drauge mano, tiesa? 

— Taip, jei ne čia — tai kitur, — šypsodamasis pakarto- 
jo Gabrielis. 

— Adios! — tarė svečias, eidamas durų link. 

— Adios! — atsakė Gabrielis.— Ar jums būtinai rei- 
kia šį vakarą iškeliauti? Kur taip skubate? Ar jums 
tikrai geriau? 

— Geriau? — paslaptingai šypsodamasis paklausė Ra- 
miresas.— Žinoma, geriau! Žiūrėkite, koks aš stiprus! 

Jis ištiesė rankas į šalis, išpūtė krūtinę ir tvirtu 
žingsniu nuėjo prie durų. 


— Gabrieli, drauge mano, jūs išgydėte mane nuo 
reumatizmo. Labanaktis! 

Durys užsidarė. Vyriškis vikriai užšoko ant arklio ir 
nudūmė šuoliais tolyn. Nors buvo naktis ir kelias 
purvinas, po poros valandų jis jau įjojo į auksa- 
kasių miestelį, kur Vingdemo — Sakramento diližanas kei- 
tė arklius. O rytojaus rytą, tuo metu, kai Gabrie- 
lis ir Olė sėdo pusryčiauti, misteris Viktoras Ramire- 
sas iššoko iš diližano prie Merisvilio viešbučio ir 
įėjo į vidų. Kai portjė pažvelgė į jį klausiamai, 
misteris Ramiresas padavė jam savo vizitinę kortelę, 
sakydamas: 

— Prašau įteikti mis Greisei Konroj. 


II skyrius 
PONIA DEVARŽ 


Misteris Ramiresas nusekė paskui portjė laiptais į 
viršų ir pasuko ilgų siauru koridoriumi iki vesti- 
biulio. Čia portjė paprašė lukterėti, -kol sugrįš, ir 
dingo kitame apytamsiame koridoriuje. Iki jis grįžo, 
misteris Ramiresas turėjo pakankamai laiko apžiū- 
rėti viešbučio šviežių lentų pertvaras ir kitas skur- 
daus interjero smulkmenas; jam netgi užteko laiko 
paraidžiui perskaityti matomoje vietoje pakabintą 
skelbimą svetima jam anglų kalba: „Prašome džen- 
telimenų nemiegoti ant laiptų“. Niūriai ir įtariai nu- 
žvelgęs Ramiresą, portjė nuvedė jį tamsiu koridoriu- 
mi iki pat paskutiniųjų durų ir tyliai pasibeldė. 
Vos vos girdimas buvo tas jo beldimasis, tačiau vi- 
sos durys bematant atsidarė -ir kiekvienose pasirodė 
vyriškio galva. Misteris Ramiresas susigūžė. Jis pakan- 
kamai gerai žinojo tos jaunos civilizacijos papro- 
čius ir įpročius, ir suprato, jog savo apsilankymu pas 
moterį sukėlė kitų vyrų smalsumą, pavydą ir net įžūlų 
įtarumą. | 

Kambaryje pasigirdo lengvi žingsniai, ir netrukus 
durys atsidarė. Portjė kiek pastoviniavo, norėdamas 
nustatyti, kokio pobūdžio šis vizitas, po to vangiai pa- 
sišalino. Durys užsidarė, ir misteris Ramiresas liko dvie- 
se su kambario savininke. 

Tai buvo nedidukė liekna šviesiaplaukė. Kai ji atvėrė 
duris, jos veidas ir akys bematant nušvito šypsniu, ir 
tą akimirką moteris atrodė daili, bet kai tik durys 
užsidarė ir Ššypsnys ūmai užgeso, ji pasidarė ne- 
patraukli ir visai neišvaizdi. Jei ne kažkoks klastin- 
gas nuolankumas — ko, drįstu pareikšti, reikia labiau- 
siai bijotis iš silpnosios lyties,— ir nesiderinantis su 
aplinkybėmis maldaujantis žvilgsnis, vargu ar ji galėtų 
sukelti vyrų susižavėjimą arba moterų pavydą. 

Ištiesęs rankas Ramiresas norėjo apkabinti moterį, bet 
ji baikščiai atsitraukė ir, rodydama į lubas ir sie- 
nas, ramiai tarė: | 

— Aplinkui vien-.audeklas-arba popierius. > 

Tamsus Ramireso veidas dar tamsesnis pasidarė. Abu 
ilgai tylėjo. Staiga moteris blykstelėjo akimis, -sužyb- 
sėjo. dantukais,. ir aptemdęs. jų pasimatymą šešėlis 
bematant nuslinko. Rodydama ranka į kėdę, ji tarė: 

— Sėskis, Viktorai, ir pasakyk, ko taip greit sugrį- 
žai. 

Ramiresas atsisėdo „surūgęs. Moteris maldaujančiu 
žvilgsniu "nuolankiai žiūrėjo į jį. „bet nieko nesakė. 

Įniršęs Ramiresas taip pat norėjo įrodyti, kad moka 
tylėti, bet įgimtas impulsyvumas nugalėjo, ir jis. pra- 
trūko: 

-— Klausyk, tu geriau išbrauktum Greisės Konroj 
pavardę iš viešbučio gyventojų sąrašų ir įrašytum 
savo. 

— Kodėl, Viktorai? 

— Ji dar klausia kodėl? — tarė Viktoras luboms. — 
Dieve mano! Ogi todėl, kad už šimto mylių nuo čia gy- 
vena Greisės Konroj brolis ir sesuo! Aš savo akimis 
mačiau jos brolį. 

— Na ir kas? | 

— Na ir kas! — sušuko Viktoras.— Na ir kas? Tuoj 
sužinosi kas. | | 

Jis prisitraukė kėdę prie jos ir tyliu, susijau- 
dinusiu balsu pasakė: 

— Aš atradau tą gyslą pagaliau. Ieškojau pagal 
deseno, pagal vietos ir apylinkių planą, kurį... aš.. 
aš radau tame popieriuje, kaip žinai. Taigi! Planas, 
pasirodo, teisingas. O, tu jau susidomėjai! Vietovė 
aprašyta tiksliai. Supranti? Bet iš pradžių aš juk nežino- 
jau, nei kur ta vieta, nei kur ta gysla.. 

— Vietovė vadinasi Skurdusis Slėnis. Kodėl? Nesup- 
rasi! Tai klestinti auksakasių gyvenvietė. Aplinkui tur- 
tingi sklypai, bet toji gysla ant nedidelės kalvelės 
dar niekam nežinoma, niekam nepriklauso! Kodėlį To- 
dėl, kad iš paviršiaus šis sklypas mažiau vertingas 
atrodo už bet kurį kitą. Tačiau tai ji, toji pati gysla, 
kaip čia aprašyta. 

Jis ištraukė iš kišenės voką, išėmė sulankstytą 
popieriaus lapą (tą patį, kurį daktaras Devaržas da- 


58 


vė Greisei Konroj) ir ėmė vedžioti pirštu“ po žemė- 
lapį. 
| — Pradėjau, kaip čia nurodyta, nuo Ameriken Ri- 
ver upės aukštupio. Iš ten ėjau žemyn kalnų papėde, 
kadangi tas vietas gerai pažįstu, ir praeitą savaitę 
priėjau Skurdųjį Slėnį. Matai slėnį žemėlapyje? Čia ir yra 
toji vieta. 

Ramiresas pakišo moteriai popieriaus lapą; toji il- 
gais, plonais tarsi paukščio nagai pirštais bemat įsikibo į jį. 

— Norint išžvalgyti viską tiksliau, reikėjo apsistoti 
kelioms dienoms gyvenvietėje. Bet kaip tai padaryti? 
Manęs ten niekas nepažįsta, aš svetimšalis, o auksa- 
kasiai tuoj įtaria visus tokius žmones ir nesilei- 
džia į kalbas. Bet štai aš sužinau, kad čia gyvena 
kažkoks Gabrielis Konrojus, geras žmogus, kuris labai 
užjaučia sergančiuosius. Puiku! Aš susergu — staigiai, sun- 
kiai! Gaunu reumatizmą čia,— jis parodo į kelį.— Pasi- 
darau bejėgis kaip kūdikis. Mane paguldo misterio 
Brigso namuose. Ateina Gabrielis, sėdi prie manęs, kal- 
basi su manimi, papasakoja apie savo gyvenimą. Jis 
atsiveda ir savo mažąją sesutę. Aš nueinu į jo trobą 
ant kalvos. Ten pamatau sesers fotografiją. Puiku! 


Dabar tu supranti? Viskas baigta! 

— Kodėl? | | 

— Ką? Ji dar klausia kodėl! — sušuko Viktoras, vėl 
kreipdamasis į lubas.— Ko tu dar nesupranti? Tai klau- 
syk! Gabrielio Konrojaus namas stovi toje vietoje, kur 
eina gysla,— toje vietoje, supranti? Ant žemės sklypo, 
kurį gubernatorius padovanojo daktarui Devaržui. Tas 
sklypas dabar yra šito Gabrielio nuosavybė! 

— Gabrielio? Ar jis žino apie tą gyslą? 

— Ne! Tai atsitiktinumas, arba, kaip tu sakai, lem- 
tis! - 

Moteris nuėjo prie lango ir kurį laiką stovėjo, žiūrė- 
dama į lietų lauke. Jos veidas atrodė pasenęs, išvar- 
gęs, toks atšiaurus ir sustingęs, kad vienas plevėsa, 
pažvelgęs į langą nuo šaligatvio, tikėdamasis pamatyti 
dailiąją anglę, jos nė nepažino. Galbūt tai sugrąži- 
no jai savitvardą, nes tuojau pat ji atsisuko su Ža- 

vingu šypsniu IGpose ir, priėjusi prie Ramireso, pa- 
kiausė kuo šveiniausiu balsu: 

— "Tai tu mane palieki? | 

Viktoras nedrįso pakelti ekių. Žiūrėdamas tiesiai 
prieš save, jis gūžteiėjo pečiais ir aisakė: 

—- Tokia jau lemtis. 

Moteris sunėrė pionus pirštus ir atsistojo prieš 
pašnekovą taip, kad jųdviej į skys neišvengiamai susi- 
tiktų. 

— Tu turi gerą atmintį, Viktorai. 

Jis tylėjo. . 

— Tad leisk man kai ką tau dar priminti. Prieš 
metus Berlyne aš gavau laišką iš vieno misterio, 
Piterio Damifio, gyvenančio San Franciske. Miste- 
ris Damfis rašė turįs svarbių dokumentų, liečiančių ma- 
no mirusio vyro daktaro Polio Devaržo nuosavybę, 
ir prašė manęs atsiliepti. Aš neatsakiau į jo laišką, 
pati atvažiavau. Svarstyti, abejoti, kaip protingas vy- 
ras būtų tikriausiai padaręs — ne mano būdui. Aš esu 
tik nelaiminga, silpna moteris, todėl ir atvažiavau. 
Žinau, kad padariau klaidą; jūs — gudrūs, drąsūs, at- 
sargūs vyrai — pirmiausia būtumėte parašę laišką. Na, 
o aš ėmiau ir pati atvažiavau. 

Viktoras truputį susiraukė, bet vis tylėjo. 

— San Franciske aš susitikau su misteriu Damfiu. 
Jis man parodė keletą dokumentų, rastų vienoje slap- 
tavietėje, kur daktaras Devaržas juos buvo sudėjęs, kad 
nepražūtų. Vienas iš jų buvo ispanų vyriausybės že- 
mės dovanojimo raštas, kituose buvo kalbama apie 
kažkokius jo vertingus atradimus. Smulkesnių žinių 
misteris Damfis nukreipė mane į San Izabelos misiją 
ir presidiją, kurie buvo pasiuntę gelbėjimo būrį į kal- 
nus. Damfis — komersantas, biznio žmogus, jam svar- 
bu pinigai. Ir jis sutiko man padėti už procentus. 
Ar ne taip buvo? 

Viktoras pakėlė juodas akis ir linktelėjo galvą. 

— Aš nuvažiavau į misiją. Ten sutikau tave, buvu- 
sio komendanto raštininką, presidijo archyvo saugotoją, 
vienintelį žmogų, kuris prisiminė tą gelbėjimo ekspe- 
diciją. Tu man parodei vienintelį gelbėjimo būrio 

pranešimo egzempliorių ir su manimi kalbėjai taip pat 
šaltu, dalykišku tonu, kol sužinojai, kas aš. Tada tu 
susidomėjai manimi. Tu man papasakojai apie tą jauną 
mergaitę, paslaptingąją mis Greisę Konroj, kurios var- 
das buvo žuvusiųjų sąraše; tu ją laikei apsišau- 
kėle. Na, teisybę sakau? 

Viktoras linktelėjo. , 

— Tu man papasakojai, koks baisus ją suėmė 
sielvartas, kai perskaitei pranešimą, kaip ji nualpo, 
kaip moterys pastebėjo jos padėtį, kaip komendan- 
tas jos gailėjosi, kaip ji paslaptingai dingo, kaip 
paskui negalėjai išgauti iš komendanto nė žodžio, nors 
spėjai, kad misijoje jai gimė kūdikis. Juk taip, Vik- 
torai? 

Jis mėgino paimti jos ranką. Bet ji švelniai ati- 
traukė ranką ir ramiai kalbėjo toliau: 

— Tu man sakei, kad radai raštą ant grindų; jis 
iškrito, kai moterys atpalaidavo mergaitei suknelę, — 
tai tas pats lapas, kurį dabar laikai rankoje. Tu man 
prisipažinai, kodėl jį nuslėpei ir pasilikai sau. Tada, 
Viktorai, tu paraginai mane atgauti Devaržo nuosavy- 
bę... pasisavinti tos mergaitės pavardę... tos apsišau- 
kėlės pavardę. Tu nepareikalavai iš manęs procentų. 
Tu nesiekei pasipelnyti iš mano vargo, tu tik mano 
meilės prašei! Ką gi! Galbūt aš kvaila... silpna mo- 
teris. Tai buvo viliojantis pasiūlymas, ir aš, pamiršusi rei- 
kalus, paklusau širdies balsui. Pažadėjau tau savo ran- 
ką ir turtus, kai tik mums pavyks juos gauti. Da- 
bar tu atėjai prašyti manęs, kad atleisčiau tave nuo 
duoto įsipareigojimo. Ne, ne! Pakanka to, ką jau 
pasakei. m 

Dabar jau persigandęs Ramiresas griebė jos ranką ir, 
jausmingai atgailaudamas, puolė ant kelių, bet moteris 
ryžtingai išsilaisvino. . | 

— Ne, ne! — tęsė ji taip pat nuolankiai.— Eik pas tą 
brolį, kurį surasti tau buvo už viską svarbiau. Eik 
dabar pas jį. Pasakyk jam, kad pavogei šį dokumen- 
tą iš jo sesers, kurią įtarei esant apsišaukėle ir 
kuri yra neteisėtai gimusio kūdikio motina. Pasakyk, 
kad taip elgdamasis tu atėmei paskutinę viltį iš apgau- 

tos ir pamestos moters, atkeliavusios tūkstančius my- 
lių, kad galėtų atsiimti bent ką iš savo vyro, kuris 
privalėjo jai viską palikti. Pasakyk tai, ir jos brolis, 
jeigu jis toks geras ir kilnus, kaip tu jį pavaizda- 
vai, atsistos ir palaimins tave! Tik nepamiršk dar pri- 
durti, kad šis dokumentas neturi jokios vertės jam, 
nes nuosavybė oficialiai priklauso jo sesers vaikui, 
jei jis gyvas. Baigdamas tu parodyk jam pranešimą, 
kuriame sakoma, kad abi jo seserys mirusios, tad 
kyla abejonių ir dėl jo paties tapatybės, ir jis supras, 
kokią didžiulę paslaugą tu jam padarei. 

— Atleisk man,— sudejavo Viktoras, apimtas gėdos 
ir susižavėjimo priešais stovinčia moterimi.— Atleisk 
man, Žiule! Aš esu. bailys! Vergas! Nedėkingas pada- 
ras! Aš viską padarysiu, Žiule, viską, ką tik tu man įsakysi. 

Ponia Devarž buvo per daug gudri, kad siektų dar 
didesnės pergalės; galimas daiktas, ji bijojo supykin- 
ti šį jau nebesivaldantį ir neatsargų vyriškį. 

— Ša! — nutildė jį ir tarsi nesąmoningai leidosi pri- 
traukiama. 

— Klausyk, Viktorai, tau nėra ko bijoti šito vyro,— 
kiek patylėjusi, prabilo ji.— Jis neteisėtai valdo tą 
žemę, į kurią aš turiu nuosavybės teisę. Ir ką reikš 
jo parodymai prieš mano, jeigų aš jo nepripažinsiu 
savo broliu? Kas įrodys, kad jis yra Gabrielis 
Konrojus, jeigu jo vienintelis išlikęs liudininkas, se- 
suo, nedrįs stoti prieš teismą; 0 jeigu ir išdrįstų, 
tu, davęs priesaiką, paliudysi, kad ji atėjo į misiją, 
pasivadinusi kita pavarde. Kas patikės tuo broliu, 
ginančiu savo reikalus, kada tu paliudysi, jog Greisė 
Konroj, kuri atėjo į misiją, esu aš, o Piteris Dam- 
fis patvirtins, kad mane pažįsta dar iš Bado stovyklos? 

— Damfis! — sušuko nustebęs Ramiresas. 


— Taip, Damfis,— pakartojo ponia Devarž.— Sužino- 
jęs, kad aš esu išsiskyrusi su daktaru -Devaržu ir tuo 
pačiu neturiu teisės į jo palikimą, ir išgirdęs apie 
tavo planą, jis pasisiūlė būti liudininku, nustatant 
mano tapatybę. Matai, Viktorai! Kol tu ieškojai nau- 
jų kliūčių, aš nesėdėjau be darbo. | 

— Dovanok man! — jis stvėrė ir aistringai pabučia- 
vo jos rankas.— Lekiu! Lik sveika. 

— Kurė — paklausė ji atsistodama. 

— Į Skurdųjį Slėnį. 

— Ne, sėskis ir paklausyk. Tu turi važiuoti į San 
Franciską pranešti Damfiui apie savo atradimą. Galbūt 
mums teks samdyti advokatą, bet pirmiau reikia įsi- 
tikinti, ar turime pakankamai tvirtą pagrindą po ko- 
jomis. Tuojau pat turi sužinoti, kur dabar gyvena 
tikroji Greisė. Važiuok į San Franciską, pasikalbėk su 
Damfiu ir grįžk pas mane. 

-— Bet tu liksi čia viena, be globos. Aplinkui vie- 
ni vyrai! — Ramireso akys pavydžiai blykstelėjo. 

— Patikėk, mums jie mažiau pavojingi už moteris. 
Nejaugi tu nepasitiki manim? — ji akinamai nusišyp- 
sojo. 

Ramiresas būtų vėl puolęs ant kelių, bet moteris su- 
laikė jį ir pagrasino piršteliu, gudriai žvilgčiodama į per- 
tvarą. | 

— Gerai. Dabar eik. Ne, palauk. Ar tasai Gabrielis... 
vedes? 

— Ne. 

— Viso gero! 

Susijaudinęs tamsus meksikiečio veidas šmėstelėjo tarp- 
duryje ir dingo. | 

Netrukus nuaidėjo skardus skambutis devyniasdešimt 
antrame kambaryje, gretimame su madam Devarž. 

Nedorėlis portjė pasibeldė ir pagarbiai įėjo į kambarį. 
Jis neturėjo jokių abejonių dėl šio numerio gyventojo. 
Tai buvo žinomas kortuotojas, misteris Džekas Hemlinas. 

— Kodėl, po velnių, tiek reikia tavęs laukti?!— piktai 
sušuko Džekas ir, nusisvėręs nuo lovos, čiupo už batų 
ožiuko. 

Portjė kažką burbtelėjo atsiprašydamas. 

— Atnešk karšto vandens. 

Portjė bematant šoko vykdyti įsakymo, bet Džekas kei- 
kdamasis sulaikė jį. 

— Kai reikėjo, niekaip negalėjau prisišaukti, o dabar 
leki kaip į gaisrą. Kas tasai vyriškis, kuris ką tik išėjo 
iš ano kambario? 

— Nežinau, pone. 

— Sužinok ir pranešk. 

Sviedęs portjė auksinę monetą, Hemlinas pasitaisė pa- 
galvį ir nusisuko į sieną. Portjė dar kažko lūkuriavo. 
UŪmai Džekas atsigręžęs suriko: . 

— Dar tu čia! Kokių velnių... 

— Atsiprašau, pone, ar žinote ką nors apie tą moterį? 

— Ne,— atsakė alkūnėmis pasiremdamas Džekas.— Bet 
jeigu dar kartą nučiupsiu slampinėjant prie jos durų, 
kaip prieš penkias minutes, aš...— Ir misteris Hemlinas, 
nuleidęs balsą, pagrasino, kad tas neteksiąs kai kurių 
gyvybiškai svarbių. organų.— Eik! 

Durims užsidarius, misteris Hemlinas dar kokią valandą 
pagulėjo. Paskui atsikėlė ir ėmė pamažu rengtis, visą laiką 
kaip paprastai niūniuodamas savo žavingu švelniu tenoru. 
Dainuodamas jis užbaigė tualetą; užiraukęs dar vieną 
širdį veriančią melodiją, į liemenės kišenę įsidėjo ma- 
žo kalibro pistoletą dramblio kaulo rankena, užsis- 
maukė skrybėlę ant gražios galvos, gal kiek labiau ant 
šono negu paprastai, ir išėjo iš kambario. Smarkiai už- 
trenkiant bei rakinant duris, plonos sienos suvirpėjo, ir 
gražiosios kaimynės kambario durys pačios atsivėrė. Ne- 
jučia pakėlęs galvą, misteris Hemlinas pamatė prie sek- 
retero tą moterį, šluostančią nosinaite akis. Misteris Hem- 
linas akimirksniu liovėsi niūniavęs ir tyliai ėmė leistis laip- 
tais žemyn. Apačioje stovėjo portjė. Jis kilstelėjo ranką 
prie skrybėlės. 

— Jis ne vietinis, pone. 

— Kas toks?— šaltai paklausė misteris Hemlinas. 

— Tasai vyriškis. 

— Koks vyriškis? 

— Apie kurį jūs teiravotės. 

Misteris Hemlinas ramiai užsidegė cigarą, užsitraukė 
keletą kartų, įdėmiai pasižiūrėjo į portjė ir tarė: 

— Aš nesiteiravau apie jokį vyriškį. 

— Aš maniau, pone... 

— Negerai darai, Maiklai, gerdamas iš pat labo ryto — 
ramiai pasakė misteris Hemlinas, neatitraukdamas juodų 
akių nuo portjė veido.— Kai tuščias skrandis, tuoj 
pasigeri. Paklausyk manęs — gerk tik po pietų. 

III skyrius 
MISIS MARKL 


Olės užuomina apie misis Mark! ir jos žodžius nedavė 
Gabrieliui ramybės visą naktį, ir kai rytą jis vėl pamatė 
ant stalo sutaisytus drabužius, jį apniko liūdnos mintys ir 
dvejonės dėl jo sugebėjimų šioje namų ūkio šakoje. 

— Gal iš tikro aš neatlieku savo pareigos mažylei,— 
sumurmėjo sau tyliai, imdamas rūbus nuo stalo ir dėlioda- 
mas po vieną ant kėdės prie lovos, kurioje dar tebemie- 
gojo Olė.— Rūbai, žinoma, dar stiprūs, ir medžiaga puiki... 
tik va seni ir išėję iš mados. Tau pačiai tai nieko, papūtžan- 
de,— kreipėsi jis į garbanotą galvutę ir nuo miego paraus- 
vėjusį miegančios mažylės veidelį — bet gal kiti vaikai ta- 
ve erzina. Slėnyje vis gausėja žmonių. Trys naujos šei- 


mos per pusę metų — pernelyg...— Gabrielis suabejojo, 
koks čia žodis tinkamiausias, — pernelyg spartus didėji- 
mas. Ir dar toji misis Markl...— Gabrielis paraudo, nors 


buvo vienui vienas savo trobelėje.— Tik pamanyk, mer- 
gaitei nė devynerių metų dar nėra, o kaip ji kalba apie tą 
našlę. Kur tai matyta! O aš juk vengiau viso to tik dėl 
jos, nenorėjau įsileisti į namus svetimos moters, kuri 
įsakinėtų Olei. 

Vis dėlto, kai rytą abu susėdo prie kuklaus pusryčių sta- 
lo, Gabrielis nesmagiai pasijuto, pastebėjęs tai, kas anks- 
čiau jam visai nekrito į akis: ir kad Olės drabužiai ne 
tokie, kaip kitų, ir kad jos elgesys ne visai deramas. 

— Paprastai, Ole, gerai išauklėtos mergaitės nesėdi, 
apžergusios kėdę, ir kas minutė netampo batų diržų, — 
atsargiai pamokė Gabrielis. 

— Paprastai, Gabi, mergaitės neavi auliniais batais, — 
atrėžė Olė ir pasilenkusi ėmė dažyti duoną į keptuvę. 

Tyčia nesileisdamas į ginčą, ar auliniai guminiai batai 
dera nešioti mergaitėms, Gabrielis lyg niekur nieko pasa- 
kė: 

— Šįryt, einant į Slėnį, reiks užsukti pas misis Markl. 

Iš padilbų jis pažvelgė mergaitei į veidą — kiek galėjo 
matyti virš didelės duonos riekės, kurią ši valgė. 

— Ir aš eisiu, Gabi. 

— Ne,— tarė Gabrielis, — tu turi likti namie; sutvarkysi 
trobą. Tik, žiūrėk, neik į mišką, kol nebaigsi darbo. Be to, — 
pridūrė išdidžiai, — aš turiu reikalą pas misis Markl. 

— Oi, Gabi, — Olės veidas, visas žvilgantis nuo padažo, 
dabar dar nušvito viliūgiška šypsena. 

— Kas gi dabar tau nutiko? — paklausė Gabrielis ra- 
miai, tačiau griežtai. 

— Kaip tau ne gėda, Gabi? 

Gabrielis tylėdamas pakilo, susirinko įrankius ir pasi- 
ėmė iš kampo skrybėlę. Prie durų staiga atsisuko ir dar 
kartą priėjo prie Olės. | 

— Ole,— jis kaip paprastai suėmė mergaitės veidelį 
abiem rankom,— jei kada nors... kas nors man atsitiktų, 
tai žinok, brangioji mano, jog viską dariau, norėdamas 
tau gero... Viskas, ką dariau, buvo tik tavo labui. 

Olės galvelėje šmėstelėjo mintis apie upę. 

— Gabi, nebrisk šiandien giliai į vandenį, — tarė ji, ir 
maža viršutinė jos lūpytė virptelėjo. 

— Gerai, nebrisiu, Ole... tik,— skubiai pridūrė, pastebė- 
jęs išgąstį mergytės veidelyje — tu nesirūpink... Aš 
sugrįšiu gyvas ir sveikas. Iki pasimatymo! 

Jis švelniai pabučiavo mergytę. Olė perbraukė pirštais 
per gelsvas brolio garbanas, dailiai suglostė barzdą ir 
perrišo ant kaklo skepetaitę. 

— Reikėjo persivilkti marškinius, Gabi; šie jau nešva- 
rūs... Tu gi eisi pas misis Mark!! Palauk, aš tau atnešiu 
šiaudinę skrybėlę... — Ji nubėgo už pertvaros, tačiau, kai 
sugrįžo, brolio jau nebebuvo. | 

Naktį buvo palyta, žemę dengė gaivi rasa ir aukštai 
danguje plaukė debesėliai, o tokį grožį Kalifornijoje re- 
tai kada pamatysi, nebent tik per lietingus laikotarpius. 
Net Gabrielis, Paprastai ne itin jautrus oro permainoms 
bei gamtos grožybėms, pastebėjo ryto puikumą, ir, matyt, 
dėl tos pačios priežasties jam pasirodė gražesnis ir pats 
gyvenimas. Taip ir būna: čia žmogus pasigėri medžiu, 
čia gėlele ar saulės zuikeliu, ir žiūrėk, nė nepajunti, 
kaip įkliūni į pavojingas moteriškų žavesių pinkles. Taip, 
vienintelis išsigelbėjimas tokiems' žmonėms tėra kasdie- 
nybė ir prozaiškumas. | | 

Gabrielis, grožėdamasis gamta, priartėjo prie misis 

Mark! namų ir tuoj pat išvydo šią deivę: įkaitusi ir tvirta 
ji stovėjo palei virtuvės langą ir atsidėjusi plovė indus. 

Ir štai dabar pasireiškė tas moteriškas nenuoseklumas, 
kuris paprastai žavi daugumą vyrų, bet kai kuriems daro 
priešingą poveikį. Misis Mark!l, kuri visuomet suprasda- 
vo Gabrielio drovumą ir būdavo jam labai švelni ir nuo- 
širdi, dabar, pamačiusi jį drąsų ir linksmai nusiteikusį, 
pasidarė atšiauri kaip žiežula. Norėdamas įspėti kitas gra- 
Žžiosios lyties atstoves, drįstu čia perteikti misis Mark! 
žodžius. 

— Jeigu norite pasikalbėti su manim, Gabrieli Konro- 
jau, — tarė misis Mark!l, šluostydama putas nuo įdegusių 
dailių rankų, — jums teks prieiti prie kriauklės, nes aš ne- 
galiu palikti nesuplautų indų. Džo Marklas visuomet saky- 
davo: „Kai dirbi, Siu, neleisk mintims blaškytis“. Sele, 
atnešk kėdę Gabrieliui. Jis ne toks jau dažnas svečias, 
„kad stovėtų. Mes abi, Sele, sunkiai dirbame, mums nėra 
kada sirgti, o juk misteris „Konrojus lankosi beveik tik 
pas ligonius. 


Nors Gabrielį ir labai nustebino tokie kandūs žodžiai, 
jis pajuto kažkokį palengvėjimą. „Olė klysta, — tarė jis 
sau.— Toji moteris tegalvoja tik apie indų plovimą ir savo 
nuomininkus. Jeigu ji visuomet būtų tokia, duotų vyrui 
ramybę, nesimeilintų jam, neįkyrėtų ir tik rūpintųsi na- 
mais, ką gi, tada būtų galima ir vesti. O kas bus, jei pasi- 
keis? Moterimis negali pasitikėti. Na, šiaip ar taip, Olę 
galėsiu nuraminti“. 

Laimė, nejausdama, kokios erezijos sukasi tyliai sėdin- 
čio prieš ją vyriškio galvoje, misis Mark! vikriai tebeplo- 
vė indus ir vis kalbėjo sau viena, čia aptėkšdama Gabrie- 
lį vandeniu, čia jį įgeldama piktesniu žodžiu. 

— Kai sakau, kad mes sunkiai dirbame, Sele,— vis kal- 
bėjo misis Markl, kreipdamasi į liesą savo tarnaitę, kuri 
stovėjo atsukusi jai nugarą ir nieko daugiau nedarė, tik 
šluostė indus ir kikeno, žiūrėdama į Gabrielį, — taigi, kai 
taip sakau, aš neužmirštuų, žinoma, kad kai kurie vyrai 
dirba ne mažiau arba net ir daugiau už mus. Todėl jie ir 
žiūri į mus iš aukšto. 

Čia misis Markl sudužo lėkštė; ji atsiduso, pasisuko nu- 

raudusi į Gabrielį, sužaibavo juodomis akimis ir pareiškė 
esanti tiek susinervinusi šį rytą, jog net darbas krinta 
iš rankų. 

Visi tylėjo, nežinodami, ką sakyti. Gabrielio laimei, nu- 
trūkusią kalbą vėl surišo liesoji Selė. Vis dar atsukusi 
nugarą į savo šeimininkę ir tarsi nematydama Gabrielio, 
ji kreipėsi į sieną: | 

— Ir kurgi tu nesinervinsi, Suzana, jei turi vergauti 
keturiasdešimčiai nuomininkų, taisyti valgį pravažiuo- 
jantiems keleiviams, o padėti nėra kam. Nebent atgultum 
paslika nuo reumatizmo — o taip tikrai gali atsitikti — 
tuomet gal kas ir užvaduotų. Arba mirtų kas, — tada tavo 
draugai gal ir aplankytų tave, nes šiaip jie niekaip negali 
atitrūkti nuo savo rūpesčių. Ne viena motina pati būtų 
gavus ligą, jeigu jos vaikas taip kosėtų jau kokios penkios 
savaitės, kaip tavo Mantė. 

Gabrielis lyg nusikaltęs prisiminė, kad ateidamas matė 
Mantę Markl, braidančią griovy palei namą, ir pagalvo- 
jo, ar nebus jis jai patėvis. Dabar tokios mintys jam pasiro- 
dė visiškai absurdiškos; jis pasijuto nelyginant koks įsi- 
brovėlis ir baisiai sumišo. Sumišimas pasireiškė tik jam 
vienam būdinga forma. Jis išsitraukė iš kišenės šukutes 
ir droviai šypsodamasis ėmė pamažėle šukuoti savo gelsvas 
garbanas. Našlė, ne kartą mačiusi Gabrielį taip darant, 
palankiai išsiaiškino jo sumišimą ir kiek atlyžo. Kažko- 
kiu nesuprantamu būdu jos nuotaika persidavė tarnaitei. 

— Šįryt tu kaip nesava, Suzana. Paklausyk manęs, ne- 
išmanėlės: mesk visus darbus, atsisėsk sau patogiai sve- 
tainėje, pasišnekučiuokite su Gabrieliu, nemanau, kad jis 
būtų atėjęs tik pasimokyti virtuvėje šeimininkavimo.. 
Aš irgi negalėčiau dirbti, jei man vyras painiotųsi po kojų. 
Plauti indus baigsiu aš viena, o jūs galit sau eiti; juk 
žinai, kur du — trečias nereikalingas. Na, duok man savo 
prijuostę. Oi, Siu, tu net savęs prisižiūrėti neturi laiko. 
Pažvelk, kokie tavo plaukai. 

Tuo būdu pripažinusi Gabrielio egzistavimą, liesoji Se- 
lė norėjo pataisyti savo šeimininkės šukuoseną, tačiau 
misis Markl juokaudama atstūmė ją, atseit „per darbus 
neturinti laiko tokiems niekams“. 

— Ir tie mano plaukai — tikri karčiai, — dar pridūrė rūs- 

čiai ir savikritiškai.— Nieko tu čia negali padėti, Sele. 
Ak, tu vis tiek savo padarei! 

„Iš tikrųjų klastingoji Selė, vikriai ir sumaniai, kaip 
gali mokėti tik moteris, staiga paleido tankius juodus 
misis Markl plaukus, ir šie užkrito ant putlių pečių. Mi- 
sis Markl juokdamasi pabandė ištrūkti į svetainę, tačiau 
Selė išmoningai sulaikė ją, kad nieko neįtariantis Gabrie- 
lis turėtų pakankamai laiko pasigėrėti šiuo poetišku vaiz- 
du. 

— Nieko sau karčiai, — tarė Selė.— Žinoma, kiekvie- 
nam gali atrodyti savaip, ir girtis taip pat negražu. Bet 
antai toks vyras, kaip advokatas Maksvelis, vakar vakare 
už šio va stalo sėdėdamas, taip žiūrėjo į tave, Siu, taip 
žiūrėjo, kai tu jam pylei sriubą, o tavo kąsa vos jam į 
lėkštę neįmirko. O paskui tasai advokatas Maksvelis 
ir sako man: „Sele, daugelis puikių damų Friske atiduo- 
tų kažin ką, kad turėtų Suzanos Mark! plaukus... 

Bet misis Mark! susigėdusi išbėgo į svetainę, ir Selė gavo 
nutilti: 

— Nežinote, Gabrieli, ko čia advokatui Maksveliui rei- 
kia? — paklausė Selė, toliau plaudama indus. 

— Ne,— atsakė Gabrielis, nė nenujausdamas, kad šis 
suktas klausimas yra tokios pat pavojingos žabangos kaip 
ir misis Markl plaukai. 

— Dabar jis čia užeina daug dažniau negu pirma. Vieną 
dieną valgė net penkis kartus. Kad ir dabar va, pamačiau 
jus ateinant ir pamaniau, ar tik ne jis, bet Siu, man rodos, 
jo nė nepastebi — jai nepatinka tokio sudėjimo vyrai, — 
samprotavo Selė, nužvelgdama ramius ir galingus Gabrie- 
lio pečius bei stiprias ilgas jo rankas.— Ar jums, kaip 
šeimos draugui, neatrodo, kad Siu sublogus? 

Gabrielis paskubėjo nuraminti Selę, kad misis Mark 
atrodo visiškai sveika, tačiau liesoji pašnekovė tik giliai 
atsiduso ir papurtė galvą. 

-— Jos išvaizda apgaulinga, Gabrieli. Niekas nežino, 
kaip ji vargšė kankinasi. Paskutiniuoju metu kažko neri- 
mauja, o kai ji nerimauja, tai daužo indus. Jūs matėte, 
kaip dabar sudaužė lėkštę? Žinoma, galbūt aš neturėčiau 
to sakyti, nors jūs ir draugas ir niekam nepasakosite, 
nes ji mane užmuštų, jei sužinotų... Mat ji tokia išdidi 

kaip ir aš. Bet nieko nenuslėpsi — iš indų daužymo aš ga- 
liu pasakyti, kada jūsų čia būta. Va paskutinį kartą jūs 
buvote atėjęs... aha, užpraeitą savaitę, ir ką gi — tą die- 
ną vakarienei pritrūko puodukų. 

— Gal čia nuo peršalimo, — tarė siaubo apimtas Gabrie- 
lis, supratęs tai, ko labiausiai bijojo, ir pakilo nuo kėdės.— 
Namuose dar turiu indiško balzamo. Nubėgsiu atnešiu 
truputį arba atsiųsiu. 

Jis nieko daugiau netroško, tik pasitraukti, ir būtų 
gėdingai pabėgęs, tačiau paslaptingas ir baugus Selės 
veidas prikaustė jį prie vietos. 

— Jei grįžusi ji nerastų jūsų, Gabrieli, tai dabar, kai 
ji, vargšelė, taip nusilpusi, sakyčiau, taip išerzinta, aš ne- 
garantuoju dėl jos gyvybės. Jei dar pagalvotų, kad jūs 
išėjote dėl to, kas įvyko tarp jūsų šiandieną, Ji tikrai 
kristų negyva. 

— O kas gi tarp mūsų įvyko?— paklausė Gabrielis 
nusigandęs. 

— Ne man teisti. — mįslingai atsakė liesoji Selė,— ki- 
tų Žmonių poelgius arba spręsti, ką reiškia tas ar kitas. 
dalykas. Ne man reikšti nuomonę, ko vieni žmonės lanko 
kitus, ko dūžta indai, šukuojami plaukai (čia Gabrielis 
krūptelėjo), ko žmonės tyli lyg vandens į burną pasiėmę. 
Argi man žinoti, kas įvyko tarp vyro ir moters, jei, mo- 
teriai truputį sunegalavus, vyras, tartum galvą pametęs, 
šoka jai nešti vaistų? Pati sau aš gal ir žinau, bet niekam 
neprasitarsiu, o Siu man daug kartų yra sakiusi: . „Jeigu 
iš viso yra pasaulyje moteris, mokanti laikyti liežuvį už 
dantų, tai toji moteris — tu, Sele“. Štai ir pati ponia pasi- 
rodė. Na, man jau metas liautis plepėjus — tegu ponai 
pabus sau vieni. | 

Vargu ar reikia minėti, kad pastarieji žodžiai buvo 
pasakyti našlei, kuri tuo metu pasirodė svetainės tarpdu- 
ryje su nauja, paryškinančia jos apvalias linijas kartū- 
nine suknele, ir kad taip pagarbiai pavadinusi Suzaną su 
Gabrieliu, Selė norėjo pabrėžti padėties rimtumą. 

— Tikiuosi, nesutrukdžiau jums,— vylingai paklausė 
našlė, stabtelėjusi ant slenksčio.— Aš galiu palaukti, jei- 
gu judu dar nebaigėt kalbos. 

— Nemanau, kad Gabrielis dar norėtų ką pasakyti, ko 

jums nedera girdėti, misis Markl,— tarė Selė, aiškiai leis- 
dama suprasti, jog Gabrielis jai patikėjęs paslaptį, bet ji 
gerbianti jo jausmus ir todėl negalinti atskleisti. — Beje, 
ko jis aiškins širdies dalykus man? 

Sunku pasakyti, kas labiau išgąsdino Gabrielį: misis 

Markl gudravimas ar paikas Selės statumas. Jis atsistojo 
ir jau būtų bėgęs, nepaisydamas galimos misis Markl 
isterijos, nebijodamas net susiremti su Sele (o kad ji stvers 
laikyti, jis neabejojo), bet baisi nuojauta, kad jis jau galu- 
tinai įsivėlė į šią istoriją, taip pat viltis, kad gali dar at- 
sirasti kokia galimybė viską išsiaiškinti, o gal ir didžiu- 
lė traukiamoji pavojaus jėga pasuko netvirtus jo žingsnius 
į misis Markl svetainę. Misis Markl paprašė sėstis, ir 
Gabrielis bejėgiškai susmuko į kėdę, o virtuvėje Selė taip 
garsiai ėmė džerškinti lėkštėmis ir dainuoti šaižiu balsu, 
tuo aiškiai užtikrindama droviąją porelę, jog negirdi 
švelniųjų prisipažinimų, kad Gabrielis paraudo net iki au- 
sų. 
„Tą vakarą Gabrielis sugrįžo iš darbo ne toks kalbus 
kaip paprastai. Į Olės klausimus atsakinėjo trumpai ir ne- 
noriai. Tačiau ne Gabrielio būdui nutylėti net ir nemalo- 
nius dalykus, todėl Olė kantriai laukė tinkamo momento. 
Jis atėjo po kuklios vakarienės, per kurią Gabrielis, ne 
taip, kaip per pusryčius, visai nedarė Olei pastabų. Olė 
prisistūmė nedidelę dėžutę, savo mėgiamą pasėdą, bro- 
liui tarp kojų, patogiai atrėmė galvą jam į krūtinę. Gab- 
rielis užsidegė pypkę į vienintelę degančią žvakę, porą 
kartų užtraukė dūmą, po to išsiėmė iš burnos ir švelniai 
tarė: 

— Ole, nieko nebus. 
paklausė gudruolė Olė ir mąsliai nusišypsojo, 
iš anksto žinodama, apie ką bus kalba. 

— Na, to paties. 

— Ko gi, Gabi? 

— Na, mano vedybų su misis Markl,— atsakė Gabrielis 
abejingai, tarsi kalbėdamas apie kasdieniškiausius daly- 
kus. 

— Kodėl? — nustebo Olė. 

— Ji nenori tekėti už manes. 

*— Kaip tai? — sušuko Olė ir žaibiškai atsisūko į brolį. 

Gabrielis vengė sesers žvilgsnio. Įsmeigęs akis į židinio 
liepsną, jis pakartojo lėtai ir tvirtai. 

— Nenori... už jokius pinigus. 

— Šlykšti, pasipūtusi, bjauri senė!— išdrožė piktai 
Olė.— Pagalvokit! Koks vyras galėtų lygintis su tavim, 
Gabi? Tai begėdė! 

Gabrielis mostelėjo pypke, tarsi pritardamas mergaitės 
pasipiktinimui, bet kartu taip aiškiai su pasitenkinimu 
atsiduodamas likimo valiai, kad Olė vėl įtariai pažiūrė- 
jo į jį ir paklausė: 

— O ką ji pasakė? 

— Ji pasakė,— lėtai pradėjo Gabrielis,— kad jos šir- 
dis... na, priklauso kitam. Ji poetiškai man paaiškino ir 
net padeklamavo, rodos, taip: „O manoji širdužėlė ati- 
duota jau kitam“. Taip ir pasakė. Na, tiksliai neprisime- 
nu, bet tu žinai, Ole, moterys visuomet gražbyliauja 
tokiais atvejais. Taigi pati dabar matai, kaip viskas su- 
siklostė. 

— O kas tas kitas? — paklausė Olė staiga. 

—- Ji nesakė kas, — sunerimo Gabrielis— o klausinėti 
būtų buvę negražu. 

— Na$— tarė Olė. 

Gabrielis nuleido akis ir, dar labiau sumišęs, sujudėjo. 

— Na2— pakartojo jis. 

— Ką gi tu jai sakei?— tarė Olė. 

— Po to? 

— Ne, prieš tai. Kaip tu tai padarei, Gabi? 

Patogiai pasirėmusi smakrą rankomis, Olė žiūrėjo bro- 
liui į akis. 

— Kaip paprastai tat daroma, — Gabrielis mostelėjo pyp- 
ke, tuo parodydamas, kokie migloti ir vingrūs yra meilės 
dalykai. 

— Bet kaip? Papasakok man viską, Gabi. 

— Na, — tarė Gabrielis, žiūrėdamas į lubas, — moterys 
paprastai esti drovios, ir vienintelis kelias vyrui, norin- 
čiam nugalėti, yra drąsa ir ryžtas. Žinai, Ole, tik peržen- 
gęs namų slenkstį, pakutenau Selei pasmakrę — štai šitaip 
— po to priėjau prie našlės, apkabinau ją ir pabučiavau 
keletą kartų... Na, supranti, kad parodyčiau, jog esu drau- 
giškas ir malonus žmogus. 

— Ir pamanyk tiktai, po viso to ji nenori tekėti už ta- 
vęs,— stebėjosi Olė. | 

— Nė už ką,— pridūrė Gabrielis nedvejodamas. 

-— Tai nenaudėlė!— sušuko Olė.— Tegu tik aš dabar su- 
čiupsiu tą jos Mantę prie mūsų namų,— piktai pagrasė 
mergytė mažu kumšteliu.— Tik pagalvok, dar šiandien 
aš jai atidaviau patį gražiausią šuniuką! 

— Ne, Ole, taip negalima daryti, — skubiai pasakė Gab- 
rielis.— Tu niekam nepasakok. Tai reikia laikyti paslapty. 
Tokie dalykai visada paslapty laikomi. Tai mano ir tavo 
paslaptis. Be to,— ramino jis mergytę, — čia nieko tokio 
nėra. Dieve tu mano, juk vyrui tenka dešimtį kartų pirštis, 
kol susiranda žmoną. Taip priimta. Aš pažinau vieną vy- 
Ią,— begėdiškai melavo Gabrielis, — už kurio net penkias- 
dešimt merginų atsisakė tekėti, o buvo jis kur kas išvaiz- 
desnis už mane ir galėjo bet kuriai moteriai pakloti tūks- 
tantį dolerių ant stalo. Ką ir kalbėti, Ole, juk yra vyrų, 
kuriems tai net patinka, — juos tai jaudina kaip aukso ieš- 
kojimas. 

— Bet ką gi tu jai pasakei, Gabi?— neatlyžo Olė, ne- 
kreipdama dėmesio į Gabrielio postringavimus apie tai, 
kaip vyrams patinka būti atstumtiems. 

— Na, nuėjau ir iš karto sakau: „Suzana Markl,— sa- 
kau,— tai va. Mes su Ole gyvename ant kalvos, o jūs 
su Mante — slėnyje, bet, kaip sakoma, mylinčių širdžių 
neperskirs nei aukšti kalnai, nei gilūs slėniai. Kodėl gi 
nesujungus mums savų namų ir nesukūrus vienos šeimos, 
vieno židinio? Na, tarkit savo žodį“. Po to, žinoma, dar 
pasakiau eilėraštuką ir juokaudamas išėmiau iš kišenės 
šį žiedą, — Gabrielis parodė storą vestuvinį aukso žiedą 
ant mažojo piršto.— Po to dar kartelį pabučiavau, paku- 
tenau Selei pasmakrę, ir viskas. 

— Ir ji atstūmė tave, Gabi?— tarė Olė susimąsčiusi.— 
Po viso to? Na, tai niekam tokios ir nereikia. Man tai tikrai! 

— Na ir gerai, Ole,— tarė Gabrielis. — Bet, atsimink, 
nė žodžio jai apie tai. Ji man sakėsi norinti atsikelti 
ant kalno, pasistatyti namą ir nusipirkti dalį seno skly- 
po, kuriame aš dirbau praeitą vasarą, kad galėtų būti 
arčiau mūsų ir prižiūrėti tave. Todėl, Ole,— rimtai tesė Ga- 
brielis,— jeigu ji čia ateis ir meiliai kalbės su manim kaip 

anksčiau, tu nekreipk dėmesio, juk moterys dažnai taip 
daro. | 

— Tegu tik pamėgina!— pasakė Olė. 

Gabrielis nužvelgė mergytę su pasitenkinimu, nors ir 
jautėsi kiek kaltas; paskui prisitraukė ją arčiau. 

— Taigi, Ole, ši šneka baigta, — tarė jis,— ir juo geriau 
mums. Mes ir toliau puikiai sau gyvensime dviese. Nese- 
niai kalbėjomės su keletu bičiulių, kad reikės parsi- 
kviesti mokytoją iš Merisvilio. Ir misis Markl mums pri- 
taria. Tada tu lankysi mokyklą, Ole. Kitą savaitę aš pa- 
šoksiu į Merisvilį ir nupirksiu tau geresnių drabužių. 
Mes dar pagyvensime! O paskui, vieną gražią dieną — 
nė akimi nemirktelėsi, nes tat visuomet įvyksta netikėtai 
— aš užtiksiu aukso gyslą mūsų sklype, ir mes tapsime 
turtingi! Aš tikras, kad šiame šlaite yra aukso. O tada 
mes išvažiuosim į San Franciską, nusipirksime didelį namą, 
aš pakviesiu daug mažų mergyčių, pačių gražiausių visame 
mieste, ir tu galėsi su jomis Žaisti; tu turėsi kokių tik 

— Niekuomet!— karštai sušuko Olė. 

— Tegu bus, kaip nori, — pritarė klastingasis Gabrielis, 
ir joakys patenkintos nušvito, nors širdies gilumoje jautė 
sąžinės graužimą.— Na, o dabar jau laikas mažoms mer- 
gaitėms gulti. 

Taip paraginta, Olė nuėjo už pertvaros ir nusinešė 
vienintelę žvakę, palikusi brolį rūkyti pypkę prie gęstan- 
čios židinio ugnies. Tačiau Olė neužmigo. Po pusvalandžio 
ji vėl iškišo galvutę iš už pertvaros: brolis vis dar tebe- 
sėdėjo priešais židinį, parėmęs galvą rankomis, su užgesu- 
sia pypke burnoje. Ji tyliai prislinko artyn ir taip staigiai 
apkabino jam kaklą, kad jis net pašoko išsigandęs. Ant 
Olės rankos nukrito lašas vandens. 

— Verki dėl tos moters; Gabi? 

— Ne,— atsakė Gabrielis ir nusijuokė. 

Olė žvilgterėjo į savo ranką. Gabrielis pakėlė akis 
aukštyn. 

— Stogas prakiuro, varva. Reiks rytoj užtaisyti. Eik 
miegoti, Ole, nes, ko gero, dar persišaldysi, o paskui 
numirsi. 

IV skyrius 


GABRIELIO GUDRAVIMAI IŠKYLA AIKŠTĖN 


Nors Gabrielis jautė palengvėjimą ir dėjosi nerūpestin- 
gas, tačiau širdies gilumoj anaiptol nebuvo patenkintas 
savo apsilankymu pas misis Markl. Kaip jam ten ėjosi, 
skaitytojas žino tik tiek, kiek pats pasakojo Olei, bet, 
šiaip ar taip, jo kalba su misis Mark! nebuvo tokia narsi 
ir galutinė, kaip jis stengėsi pavaizduoti. Porą dienų po 
to įvykio jis kirste nukirsdavo bet kokias Olės užuominas, 
tačiau trečiąją dieną, sėdėdamas „Eurekos“ bare su vienu 
auksakasiu, jis pats užvedė šneką apie tai, kas, matyt, jam 
nedavė ramybės. 

— Pastaruoju metu laikraščiai rašo, — pradėjo Gabrie- 
lis atsargiai, — apie baudžiamąsias bylas už duoto žodžio 
sulaužymą. O aš manau, kas gi čia tokio, jei vaikinas 
kiek ir pasimergino, ar ne? 

Gabrielio pašnekovas, apie kurį sklido gandas, neva 
jis Skurdžiajame Slėnyje slapstąsis nuo savo žmonos, 
nusikeikė ir pareiškė, kad visos moterys esančios tuščios 
kvailės ir jomis neverta pasikliauti. 

— Betgi turėtų būti koks įstatymas šiuo klausimu, — nė- 
nusileido Gabrielis.— Ką tu darytum, jei tau pačiam tektų 
būti prisiekusiuoju panašioje byloje? Vienam mano 
bičiuliui iš Frisko taip-atsitiko,— tarė Gabrielis pabrėžti- 
nai nerūpestingu tonu.— Tu jo nepažįsti. Turėjo moterį... 
na, našlę, kuri visaip apie jį sukosi kokius dvejus ar trejus 
metus, bet jis nė žodžiu neužsiminė apie vedybas. Kartą 
jis užėjo pas ją... šiaip sau, be jokio reikalo, norėdamas 
maloniai praleisti laiką ir parodyti draugiškumą. 

— Čia jau negerai, — pertraukė jį tasai cinikas. 

— Taip, — tarė Gabrielis abejodamas, — galbūt tai atro- 
do blogai, bet jis neturėjo jokių piktų minčių. 

— Toliau?— paklausė patarėjas. 

— Toliau? Tai ir viskas, — atsakė Gabrielis. 

— Viskas!-— sušuko jo pašnekovas pasipiktinęs. 

— Taip, viskas. Dabar toji moteris žada paduoti jį 
į teismą, kad priverstų vesti. 

— Mano manymu,— pasakė patarėjas stačiokiškai,— 

tasai vyras didžiausias žioplys, be to, dar ir melagis. 
Na, bet jam taip ir reikia, tokiam kvailiui. 

Šie žodžiai taip pribloškė Gabrielį, kad nusiminęs jis 
nusisuko ir nuėjo šalin. Vis dėlto tą pačią popietę pas 
Brigsą rūkorių draugijoje jis vėl nesusilaikė ir sumaniai 
pakreipė kalbą apie piršlybas ir vedybas. 

— Yra įvairių būdų moters širdžiai palenkti, — pareiškė 
Džonsonas iš aukšto ir trumpai papasakojo, kaip jam 
pačiam pavyko laimėti savo paskutinę mylimąją.— Dau- 
gybė būdų, nes pasaulyje yra daugybė vyrų ir moterų, ir 
visi skirtingi. Kas tinka vienai moteriai, gali netikti kitai. 
Bet yra vienas patikimas būdas, prieš kurį jokia moteris 
neatsilaiko. Reikia apsimesti abejingam, neišsiduoti, kad 
ji tau patinka. Gali rūpintis ja, kaip, sakysim, Gabis rūpi- 
nasi ligoniais, bet daugiau nesakyti nė žodžio. Leisk 
jai suprasti, kad ne tu, o ji turi tau pasipiršti, jeigu iš viso 
tas reikalinga. Kas tau, Gabi, tu jau išeini? 

Gabrielis, visai sumišęs, sumurmėjo, jog jau laikas 
namo, bet vėl atsisėdo, žiūrėdamas į Džonsoną su baime, 
tarytum apžavėtas. 

— Šitaip tikrai patrauksi beveik kiekvieną moterį — 
tęsė Džonsonas, — bet tokį vyrą, kuris taip daro, reikia 
pasekti. Tokiem turėtų būti įstatymas. Juk, suprantat, jie 
žaidžia švenčiausiais jausmais. Tokį vyrą reikia nedelsiant 
sulaikyti, kai tik jis pasirodo. 

— Bet galbūt tas vyras nieko blogo negalvoja... gal 
jis su visais taip elgiasi, — nusiminęs prieštaravo Gabrielis, 
žvelgdamas į susirinkusiųjų veidus.— Gal jam iš tikrųjų 
nerūpi nei moterys, nei vedybos, o jo toks būdas. 

— Nieko sau būdas!-— paniekinamai atšovė piktasis 
Džonsonas.— Tokį reikia pristverti — ir baigta! Čia aukš- 
čiausio laipsnio suktybė. Nieko kito, kaip grojimas viso- 
mis stygomis. 

Gabrielis pamažu atsistojo ir, nepaisydamas įkalbi- 
nėjimų dar pasilikti, susiruošė namo. Pasakęs kažką apie 
bjaurų orą, tuo apgalvotai pabrėždamas esąs abejingas 
pokalbio temai, prislėgtas išėjo į lietų, kuris nuo pat ryto 
pylė kaip iš kibiro virš Skurdžiojo Slėnio ir pavertė jo 
vienintelę siaurą gatvę srauniu geltono vandens grioviu. 

— Mūsų Gabis kaip nesavas šiandien,— tarė Džonso- 

nas.— Girdėjau, advokatas Maksvelas jo teiravosi, turbūt 
kas atsitiko. Gabis — neblogas vyras. Ne kažin koks 
išminčius, žinoma, bet labai moka slaugyti ligonius, o toks 
žmogus mūsų gyvenvietėje didžiai reikalingas. Tikėki- 
mės, kad neįvyko nieko tokio, kas jam sukliudytų toliau 
būti naudingam. 

— Gal kokia meilės istorija?t— pakišo mintį Brigsas. 
— Jis taip rimtai klausėsi jūsų kalbų apie moteris. Kai kas 
mano, — Brigsas apsidairė ir sušnibždėjo, — kad toji Olė, 
kurią jis vadina savo seserimi, iš tikrųjų yra jo duktė. 
Joks vyras taip nesiterliotų su vaiku, nesurištų sau rankų 
dėl jo, neatsisakytų moterų, viskio, kortų, draugų, jei tai 
nebūtų savas vaikas. Nesu dar matęs tokių brolių mūsų 
krašte. 

— Beje, tie pasakojimai apie Bado stovyklą ir išsigel- 
bėjimą labai įtartini, — pridūrė kitas.— Aš niekada jais 
per daug netikėjau. 

— Ką gi, tesižino,— užbaigė Džonsonas.— Aš čia 
niekuo nedėtas. Ne kartą mielai esu jam pasakęs, kur ir 
kuo žmonės serga, pataręs, kaip gydyti. Nieko prieš jį 
neturėčiau, net jei ir būtų įsivėlęs į kokią nemalonią 
istoriją. 

— Iš savo pusės galiu pridurti, — tarė Brigsas,— kad, 
leisdamas jam čia ateiti to meksikiečio gydyti, aš nepri- 
valėjau saugoti jo dorovės. 

Į krautuvę įėjo pirkėjas, ir svarstymai baigėsi. 

Tuo metu tasai nelaimingasis, apie kurį sukosi kalba, 
laikydamasis už namų sienų, kad smarkus vėjas nuo kalnų 
jo neparverstų, vargais negalais pasiekė siaurą taką; ve- 
dantį iš slėnio į jo trobą kitoje kalvos pusėje. Čia 
Gabrielis sustojo. Takas ėjo pro pat misis Mark! pensioną. 
Turint omenyje ką tik išgirstą nelemtą patarimą, tuoj pat 
lįsti į pavojų reikštų mesti iššūkį likimui. Įsibauginęs 
jis jau matė, kaip jam kelią pastoja našlė Susele ir įsitempia 
jį vidun; paskui vėl iškilo kitas vaizdas — ji puola į 
isteriją, pamačiusi, kaip jis praeina ir nutolsta, neužsu- 
kęs pas ją. Vienintelis kitas kelias į namus ėjo 
aplink slėnį kalno ketera, bet tada reikėtų padaryti ma- 
žiausiai trijų mylių kilpą. Neilgai svyravęs, Gabrielis 
ėmė vikriai kopti aukštyn. 

Kopti buvo sunku, nes verste vertė stiprūs vėjo gūsiai 
ir kliaukiantis lietus, tačiau toksai kopimas, įtempus 
galingus raumenis, ir grūmimasis su vėju atitraukė mintis 
Imuo kvailos baimės. Kai Gabrielis pasiekė keterą, jis pirmą 
kartą akivaizdžiai pamatė, ką pridarė slaptingosios gamtos 
jėgos, ramiai dirbusios savo darbą visą praėjusią lietin- 
gąją savaitę. Siaurutis, palengva šruvenantis kalnų šal- 
tinis, kur prieš dvi savaites, vaikštinėdamas su Ole, jis 
malšino troškulį, dabar buvo virtęs riaumojančiu kriok- 
liu, o upeliūkštis, per kurį jie abu lengvai peršoko — kun- 
kuliuojančia upe. Slėniuose vandens klanai pamažu augo, 
plėtėsi, tolumoje lygumose bolavo tamsūs didžiuliai 
vandens plotai, visur aplinkui monotoniškai pliuškeno 
ir gurgė vanduo. 

Po pusvalandžio, jau pasistūmėjęs dviem myliom 
į priekį, Gabrielis priėjo siaurą, statų tarpeklį, kuriuo 
važiuodavo Vingdemo pašto karieta į Merisvilį. Prisiar- 
tinęs pastebėjo, kad mažasis kalnų upelis, tekantis palei 
kelią, išėjęs iš krantų, o vietomis kelias jau užlietas. 

— Šiandien bus nekas važiuoti tarpekliu,— tarė sau 
Gabrielis, prisiminęs, kad Vingdemo diližanas turi netru- 
kus atvykti, — labai bjauru ir pavojinga, ypač jei arkliai 
baikštūs. Nors, — pridūrė jis, prisiminęs misis Markl— 
gyvenime būna ir didesnių nemalonumų.— O, jeigu ga- 
lėčiau, mielai pasikeisčiau vietomis su Jubu Bilu, pats 
atsisėsčiau ant pasostės, o Olę pasodinčiau viduj. Mielai! 

Bet tuo metu Gabrielis išvydo Vingdemo užtvanką, ir 
tą pat akimirksnį ne tik pamiršo misis Mark!, bet pasidarė 
tarytum visai kitas žmogus. Kas gi atsitiko? Atrodo, nieko 
ypatingo, žiūrint paprasto keleivio akimis. Tik tiek, kad 
užtvanka pilnutėlė, ir vandens perteklius ūždamas kliokė 
nuotaka. Ir nieko daugiau; Taigi, net patyręs žmogus 
nebūtų susimąstęs — juk tas užtvankos pilnumas visai 
nepavojingas. Tr tai viskasė Anaiptol. Negrabiai pasta- 
tytoję užtūroje, maždaug per vidurį, pro vis didėjantį 
plyšį pamažu sunkėsi vanduo ir bėgo ant uolų ir kelio 
apačioje, tarpeklyje. Užtvanka buvo bepradedanti griūti! 

Drąsuolis nedvejojo. Tuoj nusimetė striukę ir kitus 
drabužius ir pasileido žemyn nuo uolos ant uolos, nuo 
akmens ant akmens, laikydamasis už slidžių čimizalių bei 

supuvusių medžių šaknų; rizikuodamas susižaloti, o gal 
net ir žūti, nusileido į tarpeklį ir kiek kojos neša nulėkė 
pasitikti atvažiuojančio diližano ir įspėti apie pavojų, kol 
pastarasis dar ne tarpeklyje. Bet norint viską padaryti, 
neišeikvojant energijos, kurios dar reikės, ir taupant 
jėgas, padaryti vikriai nelyginant įgudusiam alpinistui 
ir tuo pačiu ramiai, kaip pritinka galiūnui, padaryti pap- 
rastai, ryžtingai ir tiksliai, tarsi tai būtų iš anksto supla- 
nuota ir daug dienų treniruotasi, o ne akimirksniu nu- 
spręsta,— tam reikėjo būti Gabrieliu Konrojumi. Ir jei kas 
būtų matęs, kaip jis plačiu žingsniu siūbuodamas bėgo 
tarpekliu, koks ramus, rimtas, susikaupęs buvo jo veidas, 
kaip tiesiai ir romiai žvelgė jo akys, būtų pagalvojęs, 
jog koks geraširdis milžinas užsimanė truputį pasimankš- 
tinti. 
Gabrielis jau buvo nubėgęs kokį pusmylį, kai jautri jo 
ausis išgirdo duslų artėjančio vandens ūžimą iš užpaka- 
lio. Net ir tada jis tik nežymiai pagreitino vienodą 
žingsnį, tarytum ne besiartinanti mirtis, o treneris būtų 
davęs komandą. Tuo pat metu priekyje pasigirdo greitas 
ratų dardėjimas ir arklių kanopų bildesys; paskui dili- 
žanas staiga sustojo ir greitai pasuko atgal, įspėtas Gabrie- 
lio šauksmo, kuris nulėkė, nelyginant kulka, pirma Gab- 
rielio. Deja, buvo jau per vėlu! Riaumojanti vandens 
lavina partrenkė jį ir nusinešė, o netrukus pasičiupo ir 
diližaną su visais arkliais ir panešėjus trenkė tą juodą 
spurdantį gumulą į tarpeklio sieną. Štai tada ir prireikė 
neišeikvotųjų Gabrielio jėgų. Galingos vandens srovės 
pagautas, jis nesipriešino, žinodamas, kad vis vien neat- 
sispirs, ir leidosi nešamas, kol viršuj pastebėjo nukarusią 
nuo tarpeklio. sienos čimizalio šaką. Nusitvėręs už jos, 
Gabrielis iš visų jėgų staigiai trūktelėjo ir iškilo virš 
kunkuliuojančio vandens srauto. Diližano nebebuvo; kur 
jis stovėjo, tik keletas žmonių blaškydamiesi ir sukda- 
miesi ratu grūmėsi su srove. Tarp jų viena moteris. Nieko 
nelaukęs Gabrielis vėl pasinėrė į geltoną sūkurį. Keliais 
yriais priplaukė prie moters, apkabino per liemenį stip- 
riomis rankomis ir iškėlė jos galvą virš vandens; tuo 
metu į jį įsikibo dar viena pora beviltiškai pagalbos 
ieškančių rankų iš. kitos pusės. Gabrielis jų neatstūmė. 

— Laikykitės man už juosmens, aš jus abu išgelbėsiu, 
— sušuko jis, viena laisva ranka irdamasis atgal prie 
čimizalio krūmo. Pasiekęs jį, Gabrielis iš paskutiniųjų 
prisitraukė dar arčiau, įsitvėrė dantimis į šaką, stipriai ją 
sukando ir, pakibęs ore, ištraukė iš vandens abu skęstan- 
čiuosius. Vos spėjo įsikibti į krūmą, vėl pasigirdo grės- 
mingas ūžimas ir nauja geltono vandens lavina užplūdo 
tarpeklį. Krūmas, traukiamas trijų žmonių svorio, ėmė 
linkti. Tada Gabrielis įsikasė pirštais į žemę po šaknimis 
ir, užčiuopęs smailią uolos briauną, įsitvėrė jos, o kita 
ranka apkabino moterį ir stipriai prispaudė prie tarpeklio 
sienos. Vandeniui siūbtelėjus, staiga nuskardėjo. beviltiš- 
kas šauksmas, pūkštelėjimas... ir vyriškis dingo. Liko tik 
Gabrielis ir moteris. 

Jie išsigelbėjo, bet ar ilgam? Juk juos abu telaikė vien 
kairioji Gabrielio ranka, įsikibusi nepatikimos uolos. 
Gabrielis pirmą kartą pažvelgė į moterį ir paklausė ne- 


ryžtingai: 

— Ar galėtumėt kiek pasilaikyti? 

— Taip. | 

Net tą sunkią akimirką paslaptingas, saldus moters 
balsas suvirpino jam širdį. * 


— Apkabinkite mane už kaklo ir stipriai sunerkite 
rankas. 

Ji taip ir padarė. Dabar Gabrielio dešinė ranka buvo 
laisva, o moters svorio jis beveik nejuto. Atsargiai; 
apgraibomis jis ėmė ieškoti kokio uolos išsikišimo aukš- 
čiau. Suradęs milžiniškomis pastangomis pasikėlė, o koją 
įstatė tarp išjudintų čimizalio šaknų. Čia kiek atsikvėpė. 

— Ar dar galėsite pasilaikyti? 

— Taip,— ji atsakė. 

Gabrielis kopė toliau. Jis užčiuopė dar vieną atsiki- 
šimą; ir dar vieną ir pagaliau netoli uolos viršūnės rado 
pėdos platumo atbrailą. Čia jis vėl sustojo. Šį kartą 
paklausė moteris: 

— Ar galėsite pasiekti viršūnę? 

— Taip... jeigu jūs... 

— Kopkite,— pasakė ji ramiai. | 

Gabrielis atsargiai kilo toliau. Po kiek laiko jis pasiekė 
viršūnę. Čia moteris staiga paleido rankas ir būtų nukri- 

tusi žemyn, jeigu Gabrielis nebūtų spėjęs jos sugriebti už 
juosmens. Jis paėmė ją ant rankų ir nunešė toliau, kur 
nukirsta pušis buvo nuklojusi drėgną žemę sausais spyg- 
liais tarytum kilimu. Čia padėjo ją ant žemės be galo 
švelniai ir jautriai, kaip buvo įpratęs su ligoniais ar 
vaikais, nors pats to nė nejautė, o ji padėkojo, meiliai 
blykstelėjusi baltais dantimis ir taip keistai pažvelgdama 
tamsiai pilkomis akimis, kad jis neatsispyrė pagundai ir 
pažiūrėjo į ją dar kartą. Tai buvo mažutė, šviesiaplaukė, 
skoningai ir tvarkingai apsirengusi moteris, — tokio tipo 
ir klasės moterų Gabrielis nepažinojo. Jeigu ne šypsnys, 
ji būtų jam pasirodžiusi net negraži. Bet ūmai,. netgi 
tebesišypsodama šia savo šypsena, ji išblyško ir nualpo. 

Tuo metu Gabrielis išgirdo žmonių balsus ir apsidairęs 
pamatė ateinant du diližano keleivius, kurie, matyt, išsi- 
gelbėjo, irgi kopdami aukštyn uolomis. Ir staiga — neži- 
nau, nė kaip paaiškinti, — Gabrielis sustingo iš baimės, 
supratęs savo padėties keblumą ir dviprasmiškumą. Ką 
jie pagalvos? Ar patikės jo žodžiais? Jį apėmė liguista 
baimė, prisiminus pokalbį pas Brigsą. Prieš jį ėmė šmės- 
čioti pasipiktinę liesosios Selės ir riebulės misis Mark! 
veidai, net mažosios Olės klausiamas žvilgsnis, atrodė, jį 
kiaurai pervers ir... ir, o varge! Šis didvyris, šis milžinas, 
šis nugalėtojas apsisuko ir leidosi bėgti. 


V skyrius 
NUOŠIRDUMAS IR KLASTA 


Kai Gabrielis pasiekė namus, jau buvo suteme, ir Olė 
labai susirūpinusi laukė jo sugrįžtant. 

— Ak, tu kiaurai permirkęs, bjaurusis Gabi. Ir dar 
visas išsitepęs moliu! Eik persirenk, nes mirtinai persi- 
šaldysi, dievaži! | | 

„ Olės kalba ir elgesys buvo kiek neįprasti, bet Gabrielis, 
džiaugdamasis išvengęs klausinėjimo, nė nemanė jos 
barti ar priekaištauti. Tačiau, grįžęs iš už pertvaros, jis 
nustebo, naujos žvakės šviesoje pamatęs, kad Olės iš- 
vaizda smarkiai pasikeitusi nuo ryto. Jau nekalbant apie 

ypatingą veido ir rankų švarumą, apie plaukų persirišimą 
skaisčiai raudonu kaspinu, ji buvo apsirengusi tvarkingai 
ir net pasipuošusi su išblukusia megzta apykakle, rasta 
motinos daiktų krepšelyje, ir violetine kaklajuoste. 

— Jeigu neklystu, — linksmai pradėjo Gabrielis, — man 
nesant namuose, viena mergaitė išsiprausė ir pasipuošė. 
Ar tik vėl nebuvai įkritusi į griovį, Ole? 

— Ne, — oriai atsakė Olė, dengdama stalą vakarienei. 

— Bet aš dar niekada nemačiau tavęs tokios išsipus- 
čiusios, Ole. Gal pas mus buvo kas atėjęs? — staiga pridūrė 
jis su baime. - 

— Ne, — atsakė Olė.— Mano nuomone, žmogus gali 
susitvarkyti ir atrodyti padoriai be kitų pagalbos, juo 
labiau tokių, kaip Suzana Markl. 

Užkluptas šios netikėtai paleistos strėlės, Gabrielis 
krūptelėjo. 

— Klausyk, Ole,— tarė Gabrielis, — tau nedera taip 
kalbėti apie šią moterį. Juk tu dar vaikas, o jeigu brolis 
patikėjo tau paslaptį, na, kaip brolis seseriai, tu turėtum 
apie tai nekalbėti. 

— Nekalbėti!-— sušuko pasipiktinusi Olė.— Nejaugi 
manai, kad aš ką nors išpasakojau tai moteriai? Kad ji 
nesulauktų! 

Be galo gėrėdamasis seserimi, savo sąžiningos širdies 
gilumoje Gabrielis vis dėlto jautėsi nevertas tokios drąsios 
gynėjos. Jis jau buvo besakąs tiesą, bet susilaikė, bijo- 
damas Olės paniekos ir norėdamas dar truputį pasišildyti 
jos veiklios užuojautos spinduliuose. „Be to,— paten- 
kintas pagalvojo, — tas prasimanymas dar gali išeiti mer- 
gaitei į gera. Pažiūrėk tik į jos apykaklę, Gabrieli! 
Pažiūrėk į plaukus, Gabrieli! Sakydamas tiesą, niekada 
dar neišpešei tiek iš to vaiko, kaip šį sykį, meluodamas“. 

Vis dėlto, kai Gabrielis sėdo prie stalo vakarieniauti, 
jam nedavė ramybės tos niūrios kalbos, kurias girdėjo 
dieną. Olei pavalgius (Gabrielis pastebėjo, kad mergytė 
didelėmis valios pastangomis susilaikė nedažiusi duonos 
keptuvėje), jis kreipėsi į ją rimtai: 

— Ole, jei tavęs paklaustų, ar aš meilinausi misis 
Markl, ką tu pasakytum? | 

— Ką pasakyčiau!-—- piktai sušuko Olė.— Ogi kad dar 

nemačiau kitos tokios moters, kaip misis Markl, kaip 
toi sena, bjauri Suzana Markl, kuri taip lakstytų paskui 
vyrą, kai tasai nė nežiūri į ją. Taip ir pasakyčiau, tiesiai 
į akis! Štaip kaip, Gabi! 

— Puiku, — nudžiugo Gabrielis. | 

— Jeigu čia atvažiuos mokytoja, tu pasisuk apie ją, 
Gabi. 

— Ole!-— sušuko Gabrielis išsigandęs. 

— Na, pasimeilink jai... Taip, kaip Suzanai Markl. 
Ir geriausiai prie jos pačios arba prie jos Mantės, nes 
Mantė nubėgs ir pasakys motinai,— ji viską jai pasako. 
Aš girdėjau, Gabi, kad mokytojų būna ir dailių. 

Norėdamas padaryti Olei malonumą, Gabis vos nepa- 
pasakojo apie savo nuotykį tarpeklyje, bet staiga jį 
pagavo baimė, jog Olė, ko gero, ims ir pareikalaus, kad 
jis tuoj pat pasiūlytų savo ranką ir širdį moteriai, kurią 
išgelbėjo, todėl nieko ir neužsiminė. Tuo metu kažkas 
tyliai pasibeldė į duris. 

— Pamiršau tau pasakyti, Gabi, kad advokatas Maks- 
velis buvo pas mus atėjęs; ieškojo tavęs,— tarė Olė. 
— Tikriausiai tai jis. Jeigu vėl tave prašys pas kokį ligonį, 
Gabi, nesutik. Tau užtenka darbo mane prižiūrėti. 

Gabrielis sumišęs pakilo ir atidarė duris. Įėjo aukštas, 
tamsus vyras smarkiai pražilusia barzda. Jo manieros 
ir rūbai, nors ir atitiko vietos papročius, rodė, kad jis 
Skurdžiajame Slėnyje yra iš aukštesnio socialinio sluoks- 
nio. Skirtingai nuo vakarykščio svečio, atėjusysis nesi- 
dairė po kambarį, bet įsmeigė skvarbias, kiek pašaipias, 
kiek klausiančias akis į šeimininką. Jo veidas buvo ramus, 
tik kairysis lūpų kampas nervingai trūkčiojo, ir trūkčioji- 
mas praeidavo tik tada, kai jis švelniai persibraukdavo 
delnu per burną. Iš šalies atrodydavo, kad jis nusibraukia 
šypsnį, panašiai kaip kiti žmonės ašarą. 

— Rodos, mes dar nepažįstami, — tarė jis ir priėjęs 
padavė Gabrieliui ranką.— Mano pavardė Maksvelis. 
Jums tikriausiai teko girdėti apie mane. Aš atėjau pasi- 
kalbėti su jumis vienu reikalu. 

Iš baimės pabalęs Gabrielio veidas ir mostas, kuriuo 
jis liepė Olei pasišalinti, neliko nepastebėti. „Aišku, — tarė 
sau advokatas, — kad mergaitė nieko apie tai nežino arba 

neparuošta tokiai naujienai. Aš jį netikėtai užklupau.“ 

— Jeigu neklystu, Gabrieli, — pasakė Maksvelis balsu, 
— tai tiek pat svarbu jūsų mergaitei, kiek ir jums pačiam. 
Kodėl gi neleidus jai čia pasilikti? | 

— Ne, ne!-— atsakė Gabrielis, dabar jau tvirtai įsitiki- 
nęs, kad Maksvelis juridiškai atstovauja įžeistosios misis 
Mark! interesams.— Ne! Ole, nubėk į sandėliuką ir atnešk 
skiedrų prakuroms rytojaus dienai. Bėk! 

Olė išbėgo. Maksvelis pažvelgė mergytei įkandin, per- 
sibraukė ranka per burną ir, alkūnėmis atsirėmęs 1 stalą, 
įbedė akis į Gabrielį. 

— Šį vakarą aš atėjau, Gabrieli, įsitikinti, ar mes 
galėtume susitarti tam tikru reikalu be triukšmo ir net, 
kiek tai įmanoma, be didelių kalbų, — mat aš esu ieškovo 
advokatas. Atvirai kalbant, savo rankose aš turiu visus 
įrodymus, kuriais remiantis galima iškelti jums“ bylą. 
Sakykite, ar yra reikalo juos vardinti? O gal reikia pirma 
paminėti savo kliento pavardę? 

Gabrielis nuleido akis. Tačiau net ir šiuo atveju nuo- 
širdi ir tiesi jo prigimtis paėmė viršų. Jis pakėlė galvą 
ir trumpai atsakė: 

— Ne. 

Advokatas Maksvelis akimirką svyravo, bet tik aki- 
mirką. 

— Gerai, — tarė jis susimąstęs.— Jūs esate atviras. 
Leiskite paklausti, ar sutiktumėte tuojau pat užleisti šį 
namą ir sklypą ieškovui, kaipo atlyginimą už praeityje 
padarytas skriaudas, jeigu tuo galėtumėt išvengti teismo, 
viešumos bei paskalų — juo labiau kad tikrai pralaimėtu- 
mėt bet kuriuo atveju, jeigu jums būtų iškelta byla? 
Jeigu sutiktumėte, manau, tas mums būtų priimtina. 
Galiu dar užtikrinti jus, kad tada mums nė netektų kelti 
klausimo dėl giminystės ryšių. Trumpai tariant, ji pasiliktų 
savo pavardę, o jūs — savo. Ir liktumėte svetimi vienas 
kitam. Ką jūs į tai pasakysite? 

Gabrielis pašoko ir virpančiais pirštais stvėrė advo- 
katą už rankos. 

— Jūs esate puikus žmogus, misteri Maksveli,— tarė 
jis, stipriai spausdamas advokatui ranką, — kilnus žmogus. 
Tai nelemta painiava, bet jūs puikiai susidorojote. Jūs 

taip man padedate, lyg būtumėte ne jos, o mano advokatas. 
Aš tuojau pat išvažiuoju iš čia.' Kai tik prasidėjo ta 
kebeknė, aš jau ketinau taip padaryti. Bet rytoj tikrai 
išvažiuoju. Galite paimti namą ir visa, kas jame yra. 
Jeigu turėčiau ką pasiūlyti jums kaipo honorarą, mielai 
pasiūlyčiau. Tegu ji pasiima namą ir viską, ką tik nori. Ir 
tuo bus viskas baigta? 

— Taigi, — pasakė Maksvelis, smalsiai žiūrėdamas į 
Gabrielį. 

— Ir nebus jokių apkalbų, jokių straipsnių laikraš- 
čiuose?— dar paklausė Gabrielis. 

— Jūsų elgesys su ja, o taip pat ir jūsų vaidmuo bus 
laikomi giliausioje paslaptyje, jeigu, žinoma, jūs patys 
atsitiktinai savęs neišduosite. Būtent dėl to aš ir patariu 
jums iš čia išvažiuoti. 

— Taip ir padarysiu... rytoj, — tarė Gabrielis, trinda- 
mas rankas.— O. ar nereikia pasirašyti kokių popierių? 

— Ne, kam gi,— atsakė advokatas, persibraukdamas 
ranka per burną ir žiūrėdamas į Gabrielį tarsi į kokį 
neregėtą padarą.— Leiskite man draugiškai jums patarti 
nepasirašinėti jokių popierių, kurie vėliau gali būti pa- 
naudoti prieš jus. Mums pakanka, kad jūs atsisakysite 
nuo šito sklypo ir namo. Aš neužvesiu bylos iki ketvir- 
tadienio, o kai tas laikas ateis, manau, kad atsakovo nebus 
ir jos užvesti nebereikės. Supratote? 

Gabrielis linktelėjo galvą ir nuoširdžiai pakratė advo- 
katui ranką. Maksvelis pasuko durų link, vis dar negalė- 
damas atitraukti žvilgsnio nuo Gabrielio skaisčių, nekaltų 
akių. Ant slenksčio jis sustojo, atsirėmė į durų staktą, 
lėtai persibraukė ranka per burną ir tarė: 

— Žmonės jus laiko paprastu, doru vyru, Gabrieli, 
ir, pasakysiu atvirai, jei ne jūsų prisipažinimas, man net 
neateitų į galvą, kad jūs galite nuskriausti moterį. Aš 
pagalvočiau, kad įvyko kažkoks nesusipratimas. Aš esu 
senas, visko matęs teisininkas, ir žmonių elgesys manęs 
nebestebina; ne man svarstyti žmonių elgesio priežastis 
bei vertinti jas moraliniu požiūriu. Tačiau dabar, kai 
mes perpratome vienas kitą, gal jūs man pasakytumėte, 
kas davė akstiną tokiai negirdėtai, baisiai apgaulei. Sup- 
raskite mane teisingai: tai nepakeis mano nuomonės apie 

jus — aš jus laikau neblogų žmogumi. Man tik įdomu, 
kokie buvo jūsų motyvai, kaip jūs galėjote imtis tokios 
apgalvotos apgaulės prieš šią moterį. 

Gabrielio veidas tamsiai paraudo. Jis pakėlė akis ir 
parodė į užuolaidos pusę. Advokatas pažvelgė ten ir 
pamatė tarpduryje stovinčią Olę. 

Maksvelis šyptelėjo. „Čia vis dėlto įsimaišiusi moteris, 
— pamanė sau,— ir truputį jaunesnė, negu aš maniau. 
Nėra abejonės, ši mergytė — jo duktė“. Jis dar kartą 
linktelėjo galvą, nusišypsojo Olei ir, triumfuodamas 
dėl savo profesinės sėkmės, suteikusios jam moralinio 
pasitenkinimo (kuris, deja, ne visuomet lydėjo jo profesi- 
nes pergales), dingo tamsoje. 

Gabrielis vengė kalbų su Ole iki vėlyvo vakaro. Tačiau, 
kai mergytė susirangė prie jo kojų savo mėgstamoje 
vietoje priešais ugniavietę, ji tiesiai paklausė brolio: 
1 — Ko jam reikia iš tavęs, Gabi? 

— Nieko ypatingo,— atsakė Gabrielis, apsimesdamas 
visiškai abejingu.— Beje, gal tau pasekti pasakaitę, Ole? 
Seniai jau bepasakojau. 

Gabrielis mėgdavo pamaloninti tas brangias valandė- 
les, gražiai, tarsi kokią pasaką sekdamas naujienas ir 
visokius nutikimus, sužinotus Slėnyje, bet, susirūpinęs 
dėl misis Markl,. paskutiniuoju metu jis to nebedarė. 
Olė linktelėjo galvą, ir Gabrielis pradėjo: 

— Kartą gyveno sau pasaulyje žmogus. Gyveno jis 
vienui vienas, nieko daugiau neturėjo, tik mažą sesutę, 
kurią labai mylėjo. Niekuomet ir nieko šis žmogus nejįsi- 
leido svetimo į savo tarpą, ir taip juodu vienas kitą 
mylėjo, taip pasitikėjo vienas kitu, na, taip nuostabiai 
gyveno, kad nė atsižiūrėti į juos negalėjai. 

— Ar jis tikras... paprastas žŽmogus?— paklausė Olė. 

— Taip, tasai brolis paprastas žmogus, bet mažoji 
sesutė buvo, sakyčiau, tikra fėja, nes savo burtais ji tam 
broliui darė daug gero, nors jis ir ne visada tai žinojo. 
Gyveno jie savo rūmuose, giliame miške — tasai brolis ir 
sesuo. Ir štai vieną dieną šį žmogų ištiko didelė bėda, 
tokia didelė, kad jis net turėjo palikti savo gražiuosius 
rūmus. Ir jis nežinojo, kaip apie tai pasakyti mažajai 
sesutei. Pagaliau, pasiėmęs drąsos, tarė jai: „Gloriana, 

— toks buvo mergytės vardas, — Gloriana, mes turime 
atsisveikinti su šiais puikiais rūmais ir iškeliauti svetur. 
Aš tau negaliu paaiškinti priežasties, nes tai paslaptis“. 
Ir mažoji sesutė atsakė jam: „Broli, kas gerai tau, bus gerai 
ir Man, nes mes negalime gyventi vienas be kito. Pasau- 
lis platus, ir ne pro šalį po jį pasidairyti; ryt taisysimės 
į kelią“. Taip jie ir padarė. O kodėl, Ole? Na, tu gi žinai: 
ši mažoji sesutė buvo fėja ir viską suprato be žodžių. Ir 
jie iškeliavo į tolimus kraštus, į svečias šalis, kur pasistatė 
sau dar gražesnius rūmus ir gyveno ramiai ir laimingai. 

— Ir senoji ragana misis Mark! daugiau nebelindo 
jiems į akis. Kada mes išvažiuojame, Gabi?— paklausė 
praktiškoji Olė. 

— Aš manau, rytoj, — tarė Gabrielis, bejėgiškai atsisa- 
kydamas savo alegorijų ir su pagarbia baime žiūrėdamas 
į seserį. — Rytoj pat, Ole, reikia persikelti pas Keisį, 
kad nepavėluotume į vakarinį Merisvilio diližaną. 

— Na,— pasakė Olė,— tada aš einu miegoti. 

— Ole,— papriekaištavo Gabrielis, kai mažutė jos 
figūrėlė dingo už brezentinės pertvaros, — bet tu nepa- 
bučiavai manęs, nepalinkėjai labos nakties. 

Olė sugrįžo. | 

— Ak tu Gabi, tu mano senuti,— tarė ji globėjišku 
tonu, braukdama piršteliais per susivėlusias brolio gar- 
banas ir: pasilenkusi iš savo nepasiekiamų dvasios ir 
išminties aukštybių, pabučiavo į kaktą.— Tu mano mielas 
Gabi! Norėčiau žinoti, ką tu darytum be manęs. 

Kitą rytą Gabrielis nustebo, pamatęs, kad tuoj po 
pusryčių Olė ėmė rūpestingai puoštis geriausiais savo 
rūbeliais. -Apsivilko baltą, nuo laiko pageltonijusią ir 
apsitrynusią muslininę suknelę, po kaklu pasirišo pigų 
ryškiai raudoną kaspiną, o ant viršaus apsigaubė motinos 
šaliką baltais ir juodais langais, tokį didžiulį, kad raitok, 
kiek nori, vis vien didelis, ir kad būtų tvirčiau, susegė jį 
priekyje milžiniška vėžlio kiauto sage. Ant gelsvų gar- 
banėlių užsimovė plačiabrylę šiaudinę skrybėlę, papuoštą 
baltomis ir geltonomis saulutėmis bei šviesiai žaliu 
kaspinu, ir galiausiai išskleidė nedidelį geltoną skėtį ir 
užsidėjo ant peties. 

Visą laiką atidžiai stebėjęs šį pasiruošimą, Gabrielis 

pagaliau išdrįso paklausti tą margaspalvę, bet dailią 
puošeivą: 

— Kurgi taip išsiruošei, Ole? 

— Einu į Slėnį atsisveikinti su Ridų mergaitėmis. 
Negražu taip dingti, nė žodžio nepasakius žmonėms. 

— Bet tu neisi pro pat misis Markl namus, gerai? — per- 
spėjo ją išsigandęs Gabrielis. 

Olė atsisuko, sužaibavo skaisčiai mėlynomis akutėmis 
ir niekinamai metė: 

— Šito dar betrūko! | 

Tame staigiame mergytės atsakyme, surauktuose 
antakiuose ir kietai sučiauptose lūpose buvo tiek ryžto, 
kad Gabrielis nebesakė nieko daugiau. Tylėdamas jis 
žiūrėjo, kaip geltonas skėtis ir mirganti kaspinais pla- 
čiabrylė šiaudinė skrybėlė pamažu tolo žemyn vingiuo- 
jančiu kalnų takeliu. + 

Ir tada Gabrielis staiga suvokė, kiek jis dabar priklauso 
nuo šito kūdikio, nes mergytės prigimtyje ėmė reikštis 
iki šiol nepastebimos savybės, kurios skyrė juos jau 
dabar, o ateityje galėjo atverti bedugnę, ir Gabrielį apniko 
toks gniuždantis vienatvės jausmas, jog, atrodė, jis nebe- 
galės išlaikyti. Jis nedrįso grįžti į trobą, net žvilgterėti 
ton pusėn; nusiminęs nudūlino šlaito link, į savo kasinį. 
Takas vedė pro vienišą uosį, kuris visuomet patraukdavo 
Gabrielio dėmesį savo neįtikimu didumu; greta jo kiti 
medžiai atrodydavo tokie menkučiai, tačiau, augdamas 
taip nuošaliai, toli nuo kitų medžių, šis puikuolis kėlė 
vien tik gailestį. Tasai uosis atrodė toks kvailai didelis, 
toks niekam nereikalingas, nors ir galingas, toks nepanašus 
į netoliese augančias šaunias, žvifrias eglaites, kad Gab- 
rielis pagalvojo, jog ir jis pats yra kaip tasai medis, ir 
nutarė susirasti naują vietą, kur taip nesiskirtų iš kitų 
tarpo. „Jei būčiau tada nuėjęs kitur, — tarė sau Gabrielis, — 
gal būčiau įsikūręs geriau, negu čia..Gal ir mažylei tai 
į gera būtų išėję.“ Tuo metu jis prasibrovė pro brūzgynus 
ir atsidūrė sklype, kurį užsiėmė, tik atvykęs į Skurdųjį 
Slėnį. Vieta buvo dyka, neteikianti jokių vilčių: aukštas 
platus uolėtas šlaitas, nusėtas tamsiais geležies pilkumo 
akmenimis. Gabrielis karčiai nusišypsojo. „Tik toks 
kvailys kaip aš galėjo čia ieškoti aukso“, — tarė sau ir 

apsigręžęs ėmė leistis žemyn į vėliau užimtą sklypą dau- 
boje, kuris, anot auksakasių, aprūpino jį tik duona 
kasdienine. 

Buvo jau beveik trečia valanda, kai, susirinkęs savo 
įrankius, kurių ne tiek daug ir teturėjo, Gabrielis sugrįžo 
į trobą. Paraudusi iš susijaudinimo Olė jau laukė jo, tačiau 
kelionėn, kaip matyt, nesiruošė. 

— Tai tu dar nesikrauni, Ole? — paklausė Gabrielis. 
— Nors, tiesą sakant, ne kažin kiek ir tų daiktų. 

— Nieko nereikia krautis, Gabi, — atsakė Olė, tiesiai 
žvelgdama droviajam milžinui į akis. 

— Nereikia? — pakartojo Gabrielis. 

— Taip, nereikia, — neryžtingai patvirtino Olė.— Mes 
niekur nevažiuosime, Gabi, štai kaip! Aš buvau pas advo- 
katą Maksvelį ir viską sutvarkiau. 

Gabrielis susmuko į kėdę ir apstulbęs žiūrėjo į seserį. 

— Viską sutvarkiau, Gabi,— šaltai pakartojo Olė. 
— Šį rytą aš nuėjau pas advokatą pasikalbėti ir pasakyti, 
ką galvoju apie misis Markl, na, ir viskas paaiškėjo. 

— Dieve mieliausias! Ir ką gi tu pasakei, Ole? 

— Ką pasakiaut— pamėgdžiojo Olė.— Ogi viską, ką 
tik žinojau apie tą moterį. Tau, Gabi, nė pusės to nesu 
sakiusi. Pasakiau, kad ji persekioja tave nuo pat pirmo 
jūsų susitikimo, dar nuo tada, kai tu slaugei jos mirštantį 
vyrą. Kad tu nė nežiūrėjai į ją, kol aš tavęs nepakursčiau. 
Kai ji pati ateidavo pas mus ir sėdėdavo valandų valandas, 
šitaip žiūrėdama į tave, Gabi, pro petį.— Čia Olė, nuosta- 
biai mėgdžiodama misis Markl, metė broliui tokį iškal- 
bingą žvilgsnį (toji padori moteris būtų sprogusi iš pykčio, 
jei būtų mačiusi), kad droviajam Gabrieliui net kraujas 
mušė į galvą, ir jis paraudo it vėžys.— Kaip ji prasimany- 
davo įvairiausių progų, kad tik prisiviliotų tave į savo 
namus, o tu vis atsisakinėdavai. Ir dar pasakiau, kad ji 
bjauri sena apgavikė!-— Olė uždususi nutilo. 

"— Oką.jis pasakė? — paklausė Gabrielis, taip pat dus- 
damas iš susijaudinimo. 

— Iš pradžių nieko. Paskui pratrūko juokais ir tiek 
kvatojo, Aiek kvatojo... maniau, kad sprogs. Paskui, pa- 
lauk...—/užsikirto sąžiningoji Olė,— jis pasakė: „Kokia 
absurdiška klaida!“ Štai kaip jis pavadino tą misis Mark!, 

Gabi! Tenubaudžia mane dievas, jeigu sakau netiesą! 

Po to jis vėl pasileido kvatoti, aš irgi nebegalėjau susi- 

laikyti, Gabi, o paskui ir ji ėmė juoktis, — sukikeno Olė. 
. — Kas toji ji: — niūriai paklausė Gabrielis. 

— Ak, Gabi, tu manai, kad misis Mark! yra vienintelė 
pasaulyje, — čiauškėjo Olė.— Toji ji — tai moteris, kuri 
buvo pas advokatą Maksvelį ir girdėjo viską, ką aš sakiau. 
Tr, žinai, kaip atidžiai ji klausėsi — visai kaip advokatas. 
Aš manau,— pridūrė Olė, didžiuodamasi savo gražbylyste, 
— aš manau, kad jai patiko mano pasakojimas. Ak, Gabi, 
aš buvau taip įpykusi, taip susijaudinusi! 

— Bet ką gi jis tau pasakė?— vis dar nusiminęs pa- 
klausė Gabrielis, nes jam, kaip ir visiems rimtiems atla- 
paširdžiams, neturintiems jumoro jausmo, toks nesupran- 
tamas linksmumas atrodė įtartinas. | 

— Na, jis norėjo tuoj pat eiti pas tave ir viską išsiaiš- 
kinti, kaip jis sakė, bet toji moteris sustabdė jį ir pašnibž- 
dėjo kažką į ausį, tik aš nenugirdau ką. O! Ji, tikriausiai, 
yra gera advokato bičiulė, Gabi, nes jis daro viską, ką 
ji nori. Ji liepė man grįžti namo ir pasakyti tau, kad nėra 
jokio reikalo skubėti išvažiuoti. Štai kaip viskas baigėsi. 

— Bet nejaugi jis tau nepasakė nieko daugiau, Ole? 
— dar labiau susirūpino Gabrielis. 

— Ne. Jis pradėjo mane kamantinėti apie senus laikus, 
apie Bado stovyklą, bet aš apsimečiau viską pamiršusi. 
Aš jau sakiau tau, Gabi, kad man nesmagu, kai mane 
vadina kanibale, todėl aš pasistengiau būti užmiršus viską, 
apie ką jis mane klausinėjo. Pagaliau jis tarė tai 
damai: „Ji, matyt, nieko apie tai nežino“. O dama visą 
laiką norėjo jį sustabdyti ir net rodė man ženklais, kad 
neatsakinėčiau. O, ji gudri, Gabi! Aš tai išsyk supratau. 

— Kaip ji atrodo, Ole?— paklausė tariamai abejingu 
balsu Gabrielis, nors širdies gilumoje vis nerimastavo. 

— O, visai nepanaši į misis Markl, Gabi, visai kitokia. 
Nedidelė, baltais dantimis, plonytė, gražiai apsirengusi. 
Man ji nelabai patiko, Gabi, nors ir meili. Nežinau, negaliu 
gerai pasakyti, kokia ji, bet tokių čia nėra. O Viešpatie, 
Gabi, va ji ir ateina. X 

Tarpduryje kažkas šmėstelėjo. Gabrielis pamatė mo- 
terį, kurią išgelbėjo tarpeklyje. Tai buvo ponia Devarž. 

III KNYGA 
GYSLA 


I skyrius 


49-ŲJŲ METŲ VETERANAS 


Rūkas, tirštas, nepėrregimas, melsvai pilkas, persi- 
sunkęs drėgme, dengė Kalifornijos pakrantę pirmomis 
1854 metų vėsios vasaros dienomis. Trumpas vėlyvas 
pavasaris dar nebuvo praėjęs: San Francisko apylinkių 
kalnuotuose šlaituose visur dar žydėjo gėlės ir žaliavo 
laukinės avižos Kontra Kostos kalnuose. Tačiau virš 
žalumos plytėjo tamsus it tušas šydas, ir laukinės gėlės 
liūdnai, atšiauriai styrėjo stingdančiame rūko glėbyje. 
Trumpai tariant, oras buvo toks prastas, kad kalifornie- 
čiams teko dar energingiau negu visada įtikinėti sve- 
timšalį, jog rūkas — naudingas sveikatai ir jog Kalifor- 
nijos klimatas — puikiausias pasaulyje. 

Tikriausiai nebuvo kito tokio žmogaus, kuris taip pui- 
kiai sugebėtų įkvėpti atvykusiajam šią mintį, kaip mis- 
teris Piteris Damfis — bankininkas ir kapitalistas. Jo 
atvirai reiškiamas tikėjimas Kalifornijos dabartimi bei 
ateitimi neturėjo ribų. Jo nuoširdus įsitikinimas, jog Ka- 
lifornija — žymiausia šalis, o jos klimatas — pats palan- 
kiausias pasaulyje, taip kaip ir nepakantumas bet ko- 
kiai priešingai nuomonei apie šią šalį, iškėlė jį į žymiausius 
vyrus. Damfis kalbėdavo tuo klausimu taip tiesiai, ka- 
tegoriškai, jog net po trumpo pokalbio žmogus būtinai 
susidarydavo įspūdį, kad bet kokia kitokia, negu Kali- 
fornijoje, civilizacija, visuomeninė santvarka ar klimatas 
yra grynas nesusipratimas. Naujai atvykusius iš karto 
vėsdavo pas Damfį atsigerti iš šios patriotiškos versmės; 
net svyruojantys ir silpnadvasiai kaliforniečiai atsigai-. 

vindavo prie to Damfio kalbų šaltinio — jie kaipmat pra- 
regėdavo ir sustiprėdavo jų tikėjimas. Pagaliau žmonės, 
patys to nejausdami, ėmė sakyti misterio Damfio min- 
tis kaip savo, tad dauguma pagyrimų laikraščiuose, vie- 
šose kalbose ir asmeninėse korespondencijose buvo Dam- 
fio žodžių pakartojimas. 

Nereikia manyti, kad misterio Damiio statumas ir 
kategoriškumas kenkė jo reputacijai. Kadangi šalies pa- 
kraščiuose gyvenantys žmonės įtariai žiūri į mandagų 
nuolankumą bei lipšnumą, misterio Damfio atviras tie- 
sumas visuomet "buvo laikomas nuoširdžiu. „Visuomet 
žinai, ką Pitas Damfis galvoja, — maždaug taip buvo kal- 
bama apie jį. — Jis niekuomet nebijo sakyti teisybės į akis, 
nepataikauja“. Misterio Damfio pasitikėjimas buvo tiesiog 
akiplėšiškas; nemokšiškumą jis rodė taip laisvai ir nevar- 
žomai, kad greta jo neryžtinga, atsargi išmintis atrody- 
davo pasigailėtina ir menka. Be viso to, Damfis turėjo dar 
vieną retą būdo savybę — begėdiškumą be jokių padoru- 
mo priemaišų. 

Taigi su visomis šiomis puikiomis kovinėmis savybė- 
mis tą rytą misteris Damfis sėdėjo savo kabinete, tvirtai 
nusistatęs prieš rūką, tiksliau sakant, prieš rūko įtaką jo, 
Damfio, klientams ir visuomenei apskritai. Jis sutiko tą 
rūką, tiesiai atgręžęs veidą, kuris buvo griežtų bruožų 
ir lygus, — mat nuo to laiko, kai skaitytojas turėjo garbės 
su Damfiu susipažinti, šis spėjo nusiskusti barzdą, kad 
nekristų kam į akis. Nors buvo dar tik rytas, jis jau turėjo 
užbaigęs aibes reikalų, veikdamas taip greitai ir ryžtingai, 
kada net atsitiktinė klaida atrodo itin reikšminga. Rašy- 
damasis klerko atneštą raštą, Damfis pasakė, nepakelda- 
mas galvos: | | 

— Pakvieskit misterį Ramiresą. 

Misteris Ramiresas, jau tris dienas iš eilės nesėkmingai 
bandęs pasimatyti su Damiiu, įėjo į kabinetą įsižeidęs ir 
piktas, tačiau, išvydęs atšiaurųjį, agresyvųjį, ryžtingąjį 
Damfį, tuojau pasiskubino susitvardyti: | 

— Kaip sekasi?— nepakeldamas akių nuo rašomojo 
stalo, paklausė Damiis. 

Misteris Ramiresas kažką burbtelėjo apie netikusį orą 
ir neramiai atsisėdo šalia Damiio. 

— Kalbėkite,— tarė Damfis,— aš klausau. 

— Aš norėjau sužinoti, ką pasakysite jūs, — atsakė Ra- 
miresas lipšniai.— Ar yra kokių naujienų? 

— Taip,— pasakė Damiis, vikriai pasirašinėdamas do- 
kumentus vieną po kito.— Taip! Taip! Taip!-— baigęs ra- 
šytis, pasisuko su visa kėde į Ramiresą ir dar kartą pa- 
kartojo: „Taip!“ tokiu ryžtingu balsu, kad pastarasis vi- 
siškai neteko savitvardos.— Ramiresai!-— griežtai . tarė 
Damfis.— Kokią sumą įdėjote į šį biznį? 

Spėliojimų blaškomas, Ramiresas tepajėgė suvapėti: 

— Ak! Kaip? Apie ką jūs? 

— Ar giliai įklimpote? Kiek turėsite nuostolių? 

Sukaupęs visą drąsą, Ramiresas pažvelgė Damfiui į akis. 

— Kiek... turėsiu... nuostolių? O kas atsitiko? Kodėl? 

— Kokį kapitalą jūs įdėjote į šį biznį? — pakartojo mis- 
teris Damfis, sulig kiekvienu žodžiu stukteldamas plunks- 
nakočiu į stalą. 

— Jokio! Man paprasčiausiai rūpi, kad pasisektų poniai 
Devarž. 

— Tai dabar gali neberūpėti. Sveikinu. Štai, perskaity- 
kite šį laišką. Kvieskite. 

Pastarieji žodžiai buvo pasakyti klerkui, kuris ką tik 
įėjo ir tyliai kažko paklausė. Gerai, kad misteris. Dam- 
fis pasinėrė į naujojo interesanto reikalus ir negalėjo 
matyti Ramireso veido. Damfis būtų pastebėjęs, kaip, skai- 
tydamas laišką, Ramiresas iš pradžių tiesiog pažaliavo, 
vusiomis lūpomis, sušvokštė „Karamba!“ ir pasuko de- 
gančias akis į misterį Damfį. 

— O jūs ar skaitėte?— mostaguodamas laišku, paklausė 
Ramiresas. 

— Palūkėkit,— tarė Damfis ir, baigęs kalbą su kitu 
klientu, palydėjo iki durų.— Taip, — atsakė, grįždamas 
prie stalo ir žvelgdamas Ramiresui tiesiai į akis, — skai- 
čiau. 

Misteris Ramiresas tik sumojavo laišku ir gailiai nusi- 
šiepė. 

— Taip,— šaltai pakartojo Damiis ir, ištiesęs ranką, pa- 
ėmė iš Ramireso laišką.— Taigi. Ji, rodos, žada ištekėti, — 
tęsė, perbėgdamas laišką akimis.— Už to brolio, kuriam 

priklauso sklypas. Jai labai pasisekė. Vadinasi, ji tampa 
teisėta Žemės savininke, o jūs paprasčiausiai iškrentate iš 
žaidimo. 

Nors Ramiresas žiūrėjo degančiom akim, misteris Dam- 
fis kuo ramiausiai įdėjo laišką atgal į stalčių ir ėmė bar- 
benti plunksšnakočiu į stalą, atseit pokalbis baigtas. 

— O jūs? Jūs!-— išstenėjo Ramiresas.— Kaipgi jūs? 

— O, aš nė dolerio nebuvau įdėjęs į šį biznį, nors ir 
laikiau jį gana padoriu. Ponia Devarž galėjo gerai pasi- 
pelnyti. Bet jūsų rankose yra žemės dovanojimo raštas 
ar testamentas, jėigu neklystu? O toji kita moteris nesi- 
rodo.— Misteris Damfis kalbėjo sau garsiai, nepaisyda- 
mas, kad Ramiresas rodo kažkokius ženklus.— Sveiki! 
Kaip sekasi? — paklausė jis jau kitą interesantą.— Ką tik 
norėjau pasiųsti jums laiškelį. " 

"Misteris Ramiresas pakilo. Jis taip kietai suspaudė kum- 
ščius, kad ilgi nagai susmigo į geltonus delnus. Jo veidas 

— Skubate? — pakėlęs akis, paklausė Damfis.— Ateikite 
kitą kartą. Man jūs reikalingas, Ramiresai. Turime pel- 
ningą sklypą, bet trūksta vieno kito svarbaus dokumento. 
Man rodos, jūs galėtumėte juos mums gauti. Išlaidas 
apmokėsiu. | 

Misteris Damfis pasakė tai be jokio gudravimo ar dvi- 
prasmiškumo, o visai tiesiai ir atvirai. Tas atvirumas reiš- 
kė: „Tu esi niekšas, kaip ir aš, ir mums nusispjauti, kas ta- 
sai trečiasis, kuris girdi mūsų kalbą“. Jis vėl atsisėdo, 
pasisuko į naujai atėjusįjį ir galutinai užmiršo savo anks- 
tesnį klientą. 

Išėjęs į gatvę, Ramiresas šiaip taip susitvardė, nors 
dar ir buvo išblyškęs. Bet visa laimė, kad to negalėjai 
suprasti per rūką, nuo kurio ir kitų veidai buvo melsvo 
atspalvio. Pats nežinodamas, ką darąs, jis skubiai nuėjo 
link įlankos ir sustojo tik prie garlaivių prieplaukos. Jam 
pasirodė, jog nuo misterio Damfio kabineto iki krantinės. 
tik vienas žingsnis. Kas įvyko pakeliui, nieko neprisi- 
minė: sakytum to tarpo visiškai nė nebuvo. 

Garlaivis turėjo išplaukti į Sakramentą aštuntą valandą 
vakaro, o dabar buvo tik dešimta valanda ryto. Ramiresas 
tai žinojo. Bet jis negalėjo neskubėti, nes jį vijo nenumal- 

domas keršto troškimas. Laukti dešimt valandų! Dešimt 
valandų sėdėti, nieko neveikiant! Kuo gi užsiimti per tą 
laiką? | 

Gal pasigaląsti peilį? O gal nusipirkti naują? Būtų ga- 
lima nusipirkti geresnį pistoletą. Jis prisiminė praėjęs 
pro ginklų krautuvę, kurios vitrinoje blizgėte blizgėjo 
visokie ginklai. Pasuko atgal, įėjo į krautuvę ir kurį lai- 
ką apžiūrinėjo įvairias prekes. Jį ypač sužavėjo ilgas pla- 
čiais ašmenimis medžioklinis peilis. . 

— Mano paties darbas,— pasigyrė krautuvininkas, su 
profesionaliu pasididžiavimu braukdamas plačiu, surambė- 
jusiu nykščiu per aštriai išgaląstus ašmenis.— Pusdolerį 
perkirs pusiau, žiūrėkite! 

Jis numetė ant prekystalio pusės dolerio. monetą ir 
staigiu, tiesiu smūgiu perkirto ją į dvi dalis. Misteris 
Ramiresas buvo sužavėtas ir panoro pats pabandyti. Bet 
peilis nuslydo, nusviedė monetą į kitą krautuvės galą 
ir iškirto ant prekystalio ilgą gilų rėžį. 

— Kalti nervai. Be to, jūs per daug karščiuojatės,— 
abejingai tarė krautuvininkas.— Visi jūs tokie. Dėl kiek- 
vieno menkniekio šėlstate, tarytum jis nulemtų visą jūsų 
gyvenimą. Nereikia perdėti. O čia svarbiausia — ramu- 
mas.— Ir, tvirtai užsimojęs, krautuvininkas mikliai per- 
kirto dar vieną monetą. 

Misteris Ramiresas nusipirko peilį. Vyniodamas pirkinį, 
krautuvininkas filosofiškai patarė: 

— Jumis dėtas, dabar nebandyčiau. Dar anksti. Jeigu 
vyras gerai neišsimiegojo naktį, tai rytą jam dreba ran- 
kos — aš tai žinau. Praleiskite šią dieną vienas, ramiai. 
Pasistenkite negalvoti apie tai, kas jus jaudina, ir tada 
jūs puikiausiai sugebėsite perkirsti monetą. 

Išėjęs į gatvę, misteris Ramiresas vėl pažiūrėjo į laikro- 
dį. Vienuolika! Dar tik viena valanda praėjo. Įsikišo pei- 
lį į vidinę švarko kišenę, užsisagstė visas sagas ir vėl 
karštligiškai nužingsniavo į priekį. Už valandos jau klai- 
džiojo po smėlėtas kalvas netoli Doloresos misijos. Vie- 
noje gatvelėje sutiko moterį, labai panašią į tą, apie kurią 
sukosi jo mintys, ir atsigręžęs tokiu baisiu žvilgsniu į ją 
pasižiūrėjo, kad toji išsigandusi net paspartino žingsnį. 
Tašai atsitikimas, baisi graužatis ir perdžiūvusi gerklė 


95 


buvo dingstis užsukti į saliūną, kur jis gėrė iki valiai, ta- 
čiau susijaudinimas nei augo, nei mažėjo. Išėjęs į pilnas 
gatves, jis vis vien neturėjo ramybės, o kai jam akimirką 
pavykdavo atsikratyti įkyrių minčių, jam rodydavosi, 
kad visi į jį žiūri, ir jis paspartindavo žingsnį. 

Kaip jai atkeršyti? Galima apkaltinti ją apgavyste ir 
pykčio įkarštyje nužudyti. Kita, Ramiresui labiau patin- 
kanti mintis — užklupti abu bendrininkus,— mat jis, kaip 
ir daugelis pavyduolių, manė jos santykius su anuo esant 
ne kilnesnius, negu su juo, — ir abu nudobti. Vėliau jam 
atėjo į galvą išlieti visą tulžį ant vyriškio, o paskui ska- 
niai pasijuokti iš jos pralaimėjimo, prarastų vilčių ir 
niekingai atstumti, jeigu ateitų melsti atleidimo. Tačiau, 
o varge, jis bus ten tik po dviejų parų. Galimas dalykas, 
jie bus jau susituokę... Gal net išvykę... 

Jis tiek siuto, tūžo, blaškėsi, kad nė galvoti nepagal- 
vojo, ar priežastis pateisina kėslus. Jam buvo gana to, 
kad jį taip apstatė. Nuo to laiko, kai perskaitė laišką, 
nieko nebeliko galvoj, tik viena mintis, vienas žodis 


„Bobo“ — mulkis. Tasai žodis stovėjo akyse. Mirguliavo 
gatvių iškabose. „Bobo“ skambėjo ausyse. O, jis jai dar 
parodys! 


Diena ėjo vakarop, pakilo dar didesnis rūkas. Tolu- 
moje nuo įlankos sklido skambučių ir švilpukų garsai. 
Kas bus, jei garlaivis neišplauks? Jei keletą valandų vė- 
luos, kaip .tat atsitinka dažnai? Reikia paskubėti į priep- 
lauką ir susižinoti. O rūkas, velniai rautų! Te šventasis 
Baltramiejus sugrūda į pragarą tą bailų šunsnukį kapitoną 
su visais jo kojotais, jeigu jie neplauks! 

Ramiresas staigiai pasuko į Komeršelio gatvę ir netru- 
kus atsidūrė prie „Arkados“ saliūno. Tokios nelemtos vie- 
tos visada traukia nevilties apimtą žmogų, tad ir Ramire- 
sas, nieko nelaukdamas, įėjo į vidų ir apsižvalgė krauju 
pasruvusiomis akimis. 

Palyginus su judria gatve, didžiulėje, ryškiai apšvies- 
toje ir paauksavimais bei veidrodžiais spindinčioje salėje 
viešpatavo tyla ir ramybė. Kadangi nuolatiniai lankyto- 
jai rinkdavosi vėliau, dauguma lošimo stalų stovėjo tuš- 
ti. Montė buvo lošiama tik prie vieno stalo, ir Ramiresas 
nedelsdamas ten nuėjo, nes, kaip ir visi meksikiečiai, mėgo 

šį lošimą. Tuo metu laikinai bankavo misteris Džekas Hem- 
linas ir atsainiai dalino kortas. Reikėtų pasakyti, kad Dže- 
ko mėgstamiausias lošimas — tai faraonas. Dabar jis lošė 
vietoj savo bičiulio, kuris buvo nuėjęs į viršų papietau- 
ti, 

Ramiresas sviedė ant stalo auksinį ir pralošė. Antrą 
kartą pabandė laimę ir vėl pralošė. Trečią kartą — irgi. 
Tada nebesusivaldęs sušuko savo įprastinį „Karamba!“ 
Misteris Džekas Hemlinas pakėlė akis. Ne keiksmažo- 
dis ir ne išsiveržęs pyktis atkreipė jo dėmesį — prie 
vieno ir prie kito misteris Hemlinas buvo įpratęs, bet 
jam pasirodė pažįstamas pats balsas. Jis pasižiūrėjo ir 
iš karto prisiminė, kur tą balsą buvo girdėjęs. Neišsi- 
duodamas, jog atpažino šį žmogų, jis ramiai sau lošė to- 
liau. Dabar Ramiresas laimėjo. Misteris Hemlinas ramiai 
atkišo lopetaitę ir susižėrė sau misterio Ramireso pinigus 
drauge su kitų vyrų praloštais pinigais. 

Kaip, be abejo, misteris Hemlinas ir laukė, Ramiresas 
nirtulingai suriko ir pašoko iš vietos. Tuomet misteris 
Hemlinas šaltai, net nepakeldamas akių, pastūmėjo Ra- 
miresui jo paties ir išloštus pinigus. Bet Ramiresas, pali- 
kęs juos ant stalo, prišoko prie lošėjo. | 

— Nori mane įžeisti, ką? Nori apdumti akis, ar ne? 
Nori pasiglemžti mano pinigus!-— šaukė užkimusiu balsu, 
patrakusiai mostaguodamas viena ranka, o kita mėšlun- 
giškai nežinia ko graibydamasis vidinėje švarko kišenėje. 

Misteris Džekas Hemlinas pakėlė tamsias akis į triukš- 
madarį ir ramiai tarė: 

— Sėskis, Džoni. 

Dusdamas iš pykčio, nuo kurio jam kraujas virė paskuti- 
nes kelias valandas, deginamas kruvinų, protą temdan- 
čių kėslų, Ramiresas dar labiau padūko dėl naujo, taip 
smarkiai įgėlusio įžeidimo ir troško Hemliną sudoroti. 
Galbūt su ta mintimi jis ir atsidūrė prie lošėjo, o gal taip 
nusprendė tuomet, kai jį paniekinamai pavadino Džoniu, jį, 
Viktorą Ramiresą, kurio atvykimas į Skurdųjį Slėnį rytoj 
bus paženklintas dviejų žmonių mirtimi. Tačiau, pažvel- 
gęs misteriui Hemlinui į akis, jis atitoko. Negaliu pasa- 
kyti, ką būtent įžiūrėjo jose. Tai buvo gražios akys — 

didelės, skaisčios ir, kaip teigė kai kurios gražuolės, 
vylingos ir švelnios. Ir vis dėlto misteris Viktoras Ramire- 
sas susivaldė ir sugrįžo atgal į savo vietą. 

— Jūs dar nežinote, kas tai per žmogus, — tarė Hemlinas 
šalia sėdintiems lošėjams. Jis tai pasakė tarsi paslapčio- 
mis, bet pakankamai garsiai, kad visi, kas sėdėjo prie 
stalo, įskaitant ir patį Ramiresą, galėtų girdėti. — Jūs jo 
nepažįstate; užtat pažįstu aš! Smarkus vyras,— kalbėjo 
toliau misteris Hemlinas, žiūrėdamas į Ramiresą ir ramiai 
maišydamas kortas, — labai smarkus. Jūsų eilė, džentel- 
menai! Turi gyvulių rančą Sonomoje, o šalia — privačias 
kapines, kur laidoja savo aukas. Jį vadina Geltonuoju 
Sonomos Vanagu. Šiandien jis blogai nusiteikęs, turbūt 
ką nudobė ir dar tebejaučia kraujo kvapą. 

Misteris Ramiresas kreivai nusišiepė, apsimesdamas, 
jog labai akylai seka, kaip misteris Hemlinas žeria 10- 
petaite auksinius. | | 

— Na, ir suktas tas Džonis!-— toliau kalbėjo misteris 
Hemlinas, baigęs maišyti kortas.— Suktas ir klastingas! 
Ypač kai užuodžia kraują. Štai kad ir dabar: sėdi sau ir 
šypsosi. Nenori nutraukti žaidimo. Jis žino, džentelmenai, 
kad už penkių minučių grįš Džimas ir aš būsiu laisvas. Štai 
ko jis laukia! Štai ką sumanė Geltonasis Sonomos Žudi- 
kas! Vidinėje švarko kišenėje jis turi peilį, suvyniotą 
į rudą popierių, kad nesusiteptų. Džonis labai tvarkingai 
laiko savo ginklus. Jis vartoja atskirą peilį kiekvienai 
aukai. 

Bandydamas nuleisti viską juokais, Ramiresas atsisto- 
jo ir susižėrė išloštus pinigus į kišenę. Misteris Hemli- 
nas dėjosi nematąs, jog Ramiresas ruošiasi išeiti, kol ta- 
sai nenuėjo nuo stalo. 

— Jis manęs tykos lauke, — paaiškino Hemlinas.— Pa- 
lauk penkias minutes, Džoni, — jis šūktelėjo nueinančiam 
Ramiresui.— O jeigu negali laukti dabar, tai, tikiuosi, 
pasimatysime kitą savaitę Merisvilio viešbutyje; mano 
kambarys — devyniasdešimt penktas, šalia to kambario, 
Džoni, visai šalia! 

Kai misteris Ramiresas vėl išėjo į judrią gatvę, jis taip 
skyrėsi nuo ankstesniojo Ramireso, įsukusio į „Arkados“ 
saliūną prieš dvidešimt minučių, jog būtų buvę net sunku 

jį atpažinti: krūtinė alsavo ramiau, įdubę skruostai atga- 
vo spalvą, akys, iki tol žiūrėjusios į vieną tašką, vėl 
judriai bėgiojo. Jei ne skubus jo žingsnis ir dairymasis, 
ar kartais kas neseka, būtum galėjęs sakyti, kad Ramire- 
sas visiškai nebe tas. Ir pasikeitė jis be kraujo praliejimo, 
net nepasotinęs kruvino keršto troškimo! Kadangi aš ne- 
linkęs gilintis į misterio Ramireso asmenybę daugiau, 
negu jis pats, tai negaliu, kaip ir jis, pasakyti, kodėl jo 
elgesys taip staigiai pasikeitė arba kodėl taip lengvai 
išdūko jo žmogžudiškos aistros. Bet jeigu prisiminsime, 
kad keletą valandų jis liepsnojo keršto geismu ir tarėsi, 
jog niekas jam nesukliudys, o vėliau per paskutines dvi- 
dešimt minučių gavo progos suabejoti savo visagališ- 
kumu, galbūt šis tas paaiškės. Tik viena žinau: iki pusės 
septynių vakaro misteris Ramiresas jau buvo įsisąmoni- 
nęs, jog fizinis susidorojimas su priešais nėra pati veiks- 
mingiausia keršto priemonė, o pusę aštuonių jis jau buvo 
tvirtai nusprendęs nebeplaukti į Sakramentą. Ir vis dėlto 
anas šešias valandas Ramiresas niekuo nesiskyrė nuo tų 
žudikų, kurie iš tikrųjų yra įvykdę nusikaltimą, tik Rami- 
reso laimė, kad likimas jam pasiuntė Hemliną ir šis paža- 
dino įgimtą bailumą. 


Misteris Ramiresas nerūpestingai žingsniavo Montgo- 
merio gatve į Pasifiko gatvės pusę. Ant kampo pro jį 
pravažiavo furgonas ir per rūką nudardėjo prieplaukos 
link. Ramiresas pažino, kad tai nuvežė paštą į Sakramento 
laivą. Tačiau jis nežinojo, kad ten buvo štai tokio turinio 
laiškas: 


Gerbiamoji ponia, 

Jūsų šio mėnesio dešimtos dienos laišką gavome ir ge- 
rai susipažinome. Mes garantuojame paramą tuo atveju, 
jei jus lydės sėkmė. Manome, kad jūsų dabartinė veikla, 
kaip ir jūsų pasiūlytas planas, mums priimtini. Patartume 
vengti susitikimo su misteriu Ramiresu, o nukreipti jį 
pas misterį Gabrielį Konrojų. Trečio asmens buvimas su- 
laikytų misterį Ramiresą nuo smurto, o to galima iš jo 
laukti. 

Su pagarba Piteris Daimnfis 

II skyrius 
LIUDININKAI 


Gatvė, į kurią įsuko Ramiresas, iš pirmo žvilgs- 
nio atrodė akla, ir jei ne keisti, bet kaip suręsti na- 
mai, išsirikiavę dviem eilėm, tikrai nepasakytum, kad 
tai važiuojama gatvė. Ji buvo dulkėta, purvina, blogai ap- 
šviesta, vietomis akmenuota ir duobėta, vietomis lygi, 
vieno smėlio. Tiesinta ji kelis kartus, bet nuo to tik 
dar blogiau atrodė; apskritai gatvė buvo tiesta taip 
didžiadvasiškai ignoruojant namus, tarsi jie būtų buvę 
pastatyti per kažkokį nesusipratimą ir tik kliudę: 
Taigi keletas namų liko visiškai atskirti nuo pasau- 
lio, o į kitus galėjai patekti tik kopėčiomis, ir šie 
atrodė, tarsi būtų statyti iš viršaus į apačią.. Tokie 
buvo to nepaisymo rezultatai. Vėliau dėl savo nepriei- 
namumo ši gatvė atsidūrė už visuomenės ribų, o 
jos gyventojai — kone už įstatymo ribų. Keliuose na- 
muose iš pat pradžių gyveno vietiniai ispanų kilmės 
kaliforniečiai, kurie ištikimai saugojo tautos tradicijas, 
todėl neatsisakė savo būstų casa net ir tuomet, kai 
amerikiečiai išsikėlė gyventi į naujus, ne tiek kal- 
nuotus ir patogesnius San Francisko rajonus. Pa- 
gal visuomenės vystymosi dėsnius pažeminta ir poli- 
tiškai degradavusi rasė buriasi į vienatvei ir izolia- 
cijai pasmerktas mažumas. Todėl amerikiečių apleistus 
būstus užėmė nauji vietiniai kaliforniečiai, ir netru- 
kus šis rajonas gavo Ispanų kvartalo vardą. Namai, 
kuriuose šie žmonės gyveno, neatitiko nei jų sko- 
nio, nei papročių, o vietovė buvo visai svetima. jų 
prigimčiai bei: gyvenimo būdui, ir tat galėjo sukrės- 
ti ir sugraudinti kiekvieną mąstantį žmogų. 

Misteris Ramiresas sustojo prie vieno, tiksliau sa- 
kant, po vienu šių namų ir ėmė kopti ilgais me- 
diniais laiptais, iki pasiekė pamatus. Paskui užkopęs 
dar vienais tokiais pat ilgais išoriniais laiptais, jis 
pagaliau sustojo prie verandos, ar galerijos, antrame 
aukšte — didesnę pirmojo 'aukšto dalį užstojo pyli- 
mas. Čia misteris Ramiresas rado dar vienus, siaures- 

nius laiptus, .vedančius'-į aikštelę su durimis. Durys 
"buvo atidarytos. | 

- + Prieškambaryje tingiai sėdėjo keletas tamsiaveidžių 
vyrų ir Tūkė cigaretes: jie buvo viėnmarškiniai, atla- 
:potomis-apykaklėmis -— matyt, nepaisė nei rūko, nei vaka- 
ro vėsos. Prie atdarų langų sėdėjo pora moterų; jos 
vilkėjo rauktais akinamai balto ir plono muslino si- 
jonais, o galvas ir pečius buvo apsigaubusios šilto- 
mis skaromis, ir atrodė, kad juosmuo, tarsi ekvato- 
rius, skiria vasarą nuo žiemos. 

Namo vidus buvo menkai apšviestas; niūrios, gelsvai 
rusvos sienos ir tamsaus medžio baldai, netekę bliz- 
gesio nuo tabako dūmų, darė jį dar tamsesnį. Kam- 
bariai bei verandos skendėjo gelsvuose cigarečių dū- 
muose. Vyrų marškiniai buvo nusėti rusvomis dėmė- 
mis, rusvos dėmės margavo ir ant baltutėlių mo- 
terų sijonų, visų vyrų ir moterų smilius ir nykš- 
tys buvo parudavę nuo pat pirmojo sąnario. Visa- 
me name tvyrojo degančio popieriaus ir tabako kva- 
pas, nelyginant bažnyčioj smilkalų, ir tik. kartkartė- 
mis pasklisdavo raudonųjų pipirų ir česnako tvaikas. 

Pora vyriškių pažino Ramiresą ir oriai linktelėjo. 
Viena iš moterų — pati storiausia — pasirodė tarpdury, 
viena ranka stipriai laikydama gaubiančią pečius skarą, 
tarsi bijodama, kad nepasirodytų nuogybė; ji žais- 
mingai pamosavo juoda vėduokle Ramiresui prieš veidą 
ir gyvai jį pasveikino, vadindama nedėkingu padaru, iš- 
daviku. Paskui koketiškai pažvelgė jam į akis. 

— Šitiek laiko nesirodei... Kokie vėjai atpūtė, mie- 
lasis apgavike? 

— Reikalai, širdele,— galantiškai atsakė Ramiresas; 
paskui kažkaip skubotai, išsiblaškęs pridūrė:— Kas ten 
viršuje? 

— Liudininkai. 

— O donas Pedras yra? 

— Jis taip pat ten. Ir senjoras Perkinsas. 

— Puiku. Aš dar ateisiu vėliau, — linktelėjo tarsi atsi- 
prašydamas ir greitai užbėgo laiptais į viršų. Pasiekęs 
aikštelę, jis nedrąsiai priėjo prie pirmųjų durų ir 
tyliai pasibeldė. Niekas neatsiliepė. Ramiresas dar kartą 

pasibeldė — garsiau ir drąsiau. Barkštelėjo raktas, stai- 
ziai atsivėrė durys, ir prieš Ramiresą išdygo vyriškis 
nutriušusiu švarku ir nudėvėtomis kelnėmis. Jis 
piktai dėbtelėjo į įsibrovėlį, burbtelėjo angliškai: „Ko- 
kių velnių reikia? Sekančios durys!“ ir taip pat štai- 
giai užtrenkė duris Ramireso panosėje. Ramiresas sku- 
biai įžengė į tūžmingo nepažįstamojo parodytą kamba- 
rį; čia jį pasitiko kamuoliai dūmų ir sveikinimo šūks- 
niai. 

Aplink ilgą stalą, užverstą keistais dokumentais, že- 
mėlapiais ir pergamentu, sėdėjo šešetas vyrų. Daugu- 
ma — pagyvenę, pražilę, tamsaus gymio žmonės; vienas 
buvo visai perkaršęs senis, kurio raukšlėtas veidas 
priminė raudonmedžio žievę. 

— Užvakar jam suėjo šimtas dveji metai. Jis yra 
svarbiausias liudininkas Kastro byloje; patvirtins Mi- 
keltorenos parašą, — paaiškino donas Pedras. 

— Negi jis dar gali ką prisiminti? — paklausė Rami- 
Iesas. 

— O kas jį žino? — gūžtelėjo pečiais donas Pedras.— 
Jis duos priesaiką, ir pakaks. 

— Kas per žvėris gyvena šalia? — pasiteiravo Ra- 
miresas.— Vilkas ar meška? | 

— Senjoras Perkinsas,— atsakė donas Pedras, 

— Ką jis čia veikia? | 

— Verčia. | 

Susierzinęs Ramiresas papasakojo, kaip jis per klaidą 
pasibeldė į kaimynines duris ir kaip nepažįstamasis 
nemandagiai jį sutiko. Vyrai klausėsi atidžiai, net susi- 
kaupę. Amerikiečiai būtų leipę juokais. Tačiau tie susi- 
rinkę vyrai nė nenusišypsojo; bet koks mandagumo ne- 
paisymas buvo didelis prasižengimas netgi šiems abejo- 
tinos moralės žmonėms. Donas Pedras paaiškino: 

—- Matai, jam ne visi namie, — ir bakstelėjo pirštu sau 
į smilkinį — Bet jis nepanašus į kitus amerikiečius: 
punktualus, neplepus, laikosi savo įpročių. Nespėjo laik- 
rodis išmušti trijų, jis jau čia; muša devynias — 
jis išeina. Šešias valandas dirba tame savo kambaryje! 
O dieve, kiek jis nuveikia! Nepatikėsi — prirašo folian- 
tus... storiausius tomus! Vakare lygiai devintą atplėšia 

voką, paliktą ant rašomojo stalo jo darbdavio — padro- 
nės, išsiima auksinę dešimties dolerių monetą su ereliu 
ir iškeliauja sau. Man pasakojo, kad penkis dole- 
rius jis palieka lošimo namuose, nė cento daugiau. 
Kitus penkis išleidžia savo reikalams. Ir taip visą 
laiką! Visą laiką! Kiekvieną mielą dienelę! Jis toksai mo- 
kytas, išmintingas, šaunus vyras! Puikiai moka ispanų ir 
prancūzų kalbas. Supranti, teisininkams — tai tikras auk- 
sas, bet jis nesusideda su jais. Jis jiems sako: „Aš 
verčiu, nežiūrėdamas, ar tai melas, ar tiesa. Iš kur man 
žinoti? Man rūpi tik išversti, o toliau — ne mano reika- 
las“. Jis tiesiog nuostabus! 

"Užuomina apie lošimo namus priminė Viktorui jo 
atsilankymo tikslą. 0 

— Tu esi man sakęs, donai Pedrai,— jis tarė pas- 
laptingai, nuleisdamas balsą, — kad dabar galima liudinin- 
kų parodymais patvirtinti senus gubernatorių ir alkadų 
žemės dovanojimo raštus. 

Donas Pedras apžvelgė susirinkusius. 

— Penki iš čia esančių paliudys taip, kaip aš liepsiu. 
Supranti? Tai buvęs gubernatorius, karinis sekreto- 
rius, alkadas, komendantas ir, tesaugo mus visi šven- 
tieji, arkivyskupas. Visi jie gerbiami ponai — caballeros. 
Bet, matai, juos apiplėšė amerikiečiai. Taigi! Ir jie pa- 
simokė. Dabar už aukštą kainą jie pardavinėja savo 
atmintį. Taip, parduoda ją tam, kas geriausiai užmo- 
ka. Tikėk manim, Viktorai, teisybę sakau. | | 

— Gerai, — tarė Viktoras.— Įsivaizduok, kad kažkoks 
žmogus — nelabasis, plėšikas ar amerikietis — privertė 
gubernatorių Piką jam išduoti žemės dovanojimo raštą... 
supranti, dovanojimo raštą, oficialiai įformintą ir tei- 
singą, žemės komisijos patvirtintą... "O kitas žmogus, 
sakykime, kad ir aš, ima ir pareiškia, jog šis doku- 
mentas suklastotas. Ką tu pasakysi į tai, mano drau- 
ge ir broli? 

— Sakai, Piko išduotas žemės dovanojimo raštas? 
— paklausė donas Pedras. 

„— Taip, Piko dovanojimo raštas, išduotas ketu- 
riasdešimt septintaisiais metais, — atsakė Viktoras. 

Donas Pedras pakilo, atidarė kampe stovintį sekrete- 

rą ir išėmė iš jo keletą neaiškiai atspausdintų pa- 
geltusių blankų su antspaudais apačioje, dešiniajame 
kampe. 

— Monterėjaus Žemės komisijos popieriai, — paaiš- 
kino donas Pedras,— blankai su gubernatoriaus Piko 
parašu ir griftu. Dabar supranti, mano drauge Vikto- 
rai? Visai nesunku tau bus gauti antrą žemės dovanoji- 
mo raštą. 

Viktoro akys sublizgo. 

— Bet du žmonės reikš pretenzijas į tą pačią žemę, 
broli mano. ; 

Donas Pedras gūžtelėjo pečiais ir ėmė sukti nau- 
ją cigaretę. 

— Beveik visi velionio ekscelencijos dovanoti žemės 
sklypai turi po du pretendentus. Ar tu tikras, mano 
drąsusis drauge, kad nėra ir trečio asmens, turinčio 
šio sklypo dovanojimo raštą? Jeigu būtų tik vienas — 
o švenčiausioji dievo motina! — argi būtų ko sukti sau gal- 
vą! Toks sklypas, aišku, nieko nevertas. Kur yra ta 
jūsų kukli nuosavybė? Kiek kvadratinių lygų? Eikime 
į šį kambarėlį, ten tu galėsi kalbėti be baimės. Beje, 
ten rasime ir neblogos degtinės — aguardiente, Vikto- 
rai. Eime. | 

Donas Pedras atsistojo, nusivedė Viktorą į mažytį 
kambarėlį šalimais ir uždarė duris. ' 

Praėjo kone valanda. Kartkartėmis didesniajame kam- 
baryje pasilikusius vyrus pasiekdavo karštas susijaudi- 
nusio Viktoro pasakojimas, bet jie buvo visiškai pasinėrę 
savo dūmų atmosieroje ir gal. iš mandagumo nenorėjo 
kištis į svetimus reikalus. Vyrai kalbėjosi, lygino teks- 
tus ir taip smalsiai, su tokiu neslepiamu pasitenki- 
nimu apžiūrinėjo dokumentus, lyg būtų pirmą kartą 
susidūrę su valdiškais reikalais ir nežinotų, kuo visa 
tai baigsis. Truputį prieš devynias donas Pedras su Vik- 
toru grįžo į didįjį kambarį Apgailestaudamas turiu 
pasakyti, kad Viktoras dabar plepėjo be perstojo, 
šūkalojo ir blaškėsi — nežinia, ar pernelyg „buvo. prisi- 
jaudinęs per dieną, ar taip jį paveikė didelė bičiu- 
lio užuojauta ir raminanti aguardiente. Be galo įsiaud- 
rinę jautrios prigimties žmonės arba puola į neviltį, 

arba užsidega meile. Misteris Ramiresas buvo apimtas 
ir vienokių, ir kitokių jausmų. Su ašaromis akyse 
jis reikalavo, kad jį nuvestų pas damas. Jis įsigeidė 
pasiguosti Manuelai (skaitytojui jau pažįstąmai storulei),. 
kad užjaustų jį, patiklų, apgautą ir įžeistą. 

Ant laiptų jis susidūrė su nepažįstamu vyriškiu — 
su punktualiuoju, oriuoju, dabar tvarkingai ir dera- 
mai apsirengusiu senjoru Perkinsu; išsilaisvinęs iš sa- 
vo vergijos, jis dabar labai skyrėsi nuo to vyro, -kurį 
Viktoras atsitiktinai buvo matęs prieš valandą, ir tik- 
riausiai skubėjo kaip visada po dienos darbų prie 
lošimo stalo ir savo kasdieninių pasilinksminimų. Būda- 
mas graudingai nusiteikęs, Viktoras jau norėjo su juo 
pasišnekėti apie gražiosios lyties klastingumą ir liūdną 
tikrų įsimylėjėlių dalią, bet donas Pedras paskubė- 
jo nutempti jį žemyn į svetainę, kuo toliau nuo šal- 
tų, paniekos kupinų senjoro Perkinso akių. Svetai- 
nėje, atsidūręs šalia koketiškosios Manuelos, kuri vis 
dar buvo stipriai apsisupusi skara ir vis tarsi būgšta- 
vo, kad šis apdaras nenukristų, Viktoras mįslingai pa- 
reiškė, jog nė viena moteris nesugeba sup:asti jo sudė- 
tingos, gilios ir aistringos- prigimties, paskui sudribo 
į didelį juodu šeriniu audeklu apmuštą krėslą ir nete- 
kęs jėgų bematant užmigo. 

— Reikia jį kur paguldyti, — su užuojauta tarė prak- 
tiškoji Manuela.— Vargšelis neturės jėgų sugrįžti į viešbu- 
tį. O motina švenčiausioji, kas gi taiė 

Keliant Viktorą iš krėslo, kuriame jis gulėjo pasli- 
kas ir būtų tikrai nuslydęs ant grindų, jei nebūtų jo 
prilaikę, kažkoks daiktas iškrito iš vidinės švarko kiše- 
nės. Manuela pakėlė jį. Tai buvo medžioklinis peilis, 
Ramireso nusipirktas tą rytą. 

— Ak! — sušuko Manuela.— Menkysta! Nelaimingas 
plėšikas! Jis susidėjo su americanos! Pažvelk, dėde! 

Donas Pedras neskubėdamas paėmė peilį iš Manuelos 
ir šaltakraujiškai pavartė rankose. 

— Jis naujintėlaitis, dukterėčia, — tarė, gūžtelėjęs pe- 
čiais.— Ašmenys dar tebežvilga. Na, vėskime jį greičiau 
į lovą. 

"III skyrius 


ŽAVIOJI MISIS SEPULVIDA 


Jeigu pasaulyje yra nors viena vieta, kur Kalifornijos 
klimato sustingęs monotoniškumas atrodo deramas ir na- 
tūralus, tai toji vieta — senasis pueblas ir palaimin- 
tojo šventojo Antonijo misija! Vienodas, giedras, 
ramus vasaros dangus tarsi simbolizuoja aristokratiš- 
ką konservatyvumą, kurio pagrindinis bruožas yra 
nepripažinimas viso, kas nauja. 

Keleivis, pasiekęs pueblą savo arkliu,— mat pagal 
tradiciją į San Antoniją neįleidžiamos pašto karietos 
nei diližanai, kad iais neprivažiuotų visokių įtartinų 
klajūnų,— pamato dykinėjančių samdinių veiduose, kad 
čia stambūs žemvaldžiai rančeros vis dar tebeval- 
do aplinkines žemes ir nė nežada jų parduoti. Nu- 
jojęs vienintele sienomis aptverta neilga  gatvele iki 
atviros aikštės, jis supranta atsidūręs miestelyje, ku- 
riame nėra nei viešbučio, nei tavernos ir kuriame 
gali likti be vakarienės ir be nakvynės, jeigu tavęs 
nepriglaus koks mandagus vietinis gyventojas. 

Vesdamas arklį už pavadžio, jis eina į kiemą prie- 
šais pirmą didelį plūktinį namą; „jį oriai pasveiki- 
na nepažįstamas, bet malonus žmogus. Apsidairęs jis pama- 
to, kad viskas čia primena praeitį. Saulė karštai, 
negailestingai kepina žemus ilgų raudonų čerpių sto- 
gus, panėšinčius į pailgas cinamono žieveles, kaip 
kepino ir prieš šimtą metų, liesi panašūs į vilkus 
šunys loja taip pat, kaip jų tėvai lodavo, išvydę 
svetimą žmogų prieš dvidešimt metų. Prie žemos pail- 
gos namo verandos stovi keletas laukinių, dar neap- 
jodinėtų, stipriomis virvėmis supančiotų mustangų, ir 
sidabriniai kamanų apkaustai žėri saulėje; aplinkui 
boluoja mūro sienos, vienodos, nykios ir negyvos 
kaip ir slenkančios dienos ir tokios pat monotoniš- 
kos ir bejausmės, kaip dangus virš. jų; balti misijos 


! Misijos buvo įkurtos skleisti krikščionybei tarp indėnų. Aplink 
misijų vienuolynus ar bažnyčias dažnai išaugdavo miesteliai — pueblai. 

kupolai kyla virš žalių alyvmedžių ir senų, drevėtų, 
tarsi reumatizmo iškraipytų kriaušių, už misijos — 
nesikeičianti siaura balta paplūdimio juosta, c toliau — 
neaprėpiamas, bekraštis, amžinas vandenynas. Tamsia 
pakrante lėtai sienkantys garlaiviai atrodo kažkokie 
tolimi, nerealūs, šmėkliški,--—- mat nuo tada, kai jūra 
išmetė į krantą išolukusias ispanų galeono skeveld- 
ras tūkstantiš šeši šimiai keturiasdešimtaisiais metais, 
niekas neprisimena, kad kitas koks laivas būtų nu- 
leidęs inkarą atvirame reide už Pušų iškyšulio; nuo 
kurio beviltiškai žvelgia į jūrą baltos presidijo: sie- 
nos ir nukelta nuo lafeto bronzinė patranka. 

Ir toks San Antonijo pueblas nepaliaujamai traukia 
godų amerikiečių žvilgsnį. Platūs, derlingi laukai, ne- 
suskaitomos galvijų bandos, vešli subtropinė augmeni- 
ja, sveikas klimatas ir pagaliau stebuklingi mine- 
ralinio vandens šaltiniai ne kartą gundė nepasotina- 
mus San Francisko verteivas ir varė juos į neviltį. 
Mat San Antonijo žemės kaip tyčia yra kelių pačių 
turtingiausių vietinės aristokratijos šeimų rankose. Vi- 
sa ta žemė — trys rančos: „Meškos“, „Palaimintojo 
žvejo“ ir „Šventosios trejybės“. Jų savininkai juridiš- 
kai patvirtino savo nuosavybės teisę jau pirmosio- 
mis amerikiečių atėjimo dienomis, o ir tam tikras 
nuošalumas saugo tą vietovę nuo gobšių svetimšalių 
antplūdžio. Tiesa, tarp laimingųjų Kalifornijos Arka- 
dijos. valdytojų buvo ir. viena amerikietė — dono Cho- 
sės Sepulvido našlė. Prieš pusantrų metų garbinga- 
sis aštuoniasdešimt ketverių metų amžiaus Sepul- 
vidas pasimirė ir paliko savo jauną, žavią žmoną, amerį- 
kietę, vienintele didžiulio dvaro šeimininke. 

Dabar visus suėmė nerimas, kad patraukli, maloni 
ir drauginga donja Marija neatiduotų rankos, o tuo pa- 
čiu ir. turtų kokiam perėjūnui amerikiečiui, kuris savo 
„naujovėmis“ sugriautų nusistovėjusį, konservatyvų San 
Antonijo gyvenimo būdą, todėl jie pasninku bei mal- 
domis stengėsi atitolinti tokią bėdą. | 

Ir kai po metų našlavimo donja Marija išvyko 
visam mėnesiui į San Franciską ir sugrįžo iš ten viena 
pati, matyt, nė nesusižiedavusi, misijos bažnyčioje buvo 

sugiedota. padėkos giesmė. „Te Deum“. Galima našlės. ne- 
ištikimybė kėlė dideiį nerimą San Antonijuie dar ir ,to- 
dėl, kad pati didžiausia iš trijų rančų, „Šventoji tre- 
jybė“, taipogi. priklausė šios lengvapėsdiškosios lyties 
atstovei — nesantuokinei velionio gubernatoniaus ir in- 
dėnės dukteriai, kuriai negrėsė našlės likimas, nes 
buvo labai religinga ir gyveno kaip tikra atsiskyrėlė. 
Čia jau buvo apvaizdos užgaida, kad San Antonijo ateitis 
taip daug priklauso nuo jausmingosios lyties lengva- 
būdiškų kaprizų; apie tai ne kartą paniurę liežuvavo 
šio mažojo pueblo gyventojai, jeigu dera liežuvavi- 
mu vadinti rimtus senjorų svarstymus. Vis dėlto pa- 
maldesnieji neprarado vilties, kad lemtingas apvaizdos 
įsikišimas pagaliau apgins San Antoniją nuo amerikie- 
čių ir pražūties; kai kas netgi tvirtino, kad mieste- 
lio šventasis globėjas, garsus savo stiprybe atsispirti 
pagundoms, ryžtingai apgins bejėgę našlę nuo dvasios 
ir kūno paklydimų. Tačiau net patys dievobaimin- 
giausi, tvirčiausiai tikintieji miestelio gyventojai, slapčio- 
mis žvilgterėję pro vualio ar manto kraštą į donją Ma- 
riją, kai ši įeidavo koplyčion kone pagoniškai pasi- 
puošusi paryžietiška suknele ir skrybėlaite, nuraudusi iš 
drovumo ir nekalto pasitenkinimo,— netgi jie nutirpu- 
sia širdimi melsdavo stiprybės, pakėlę akis į išsekusį 
rūstų šventąjį Miestelio globėją, nutapytą ant sienos 
virš altoriaus, kuris, pasirėmęs į kaukolę ir kryžių, 
tartum čia ieškodamas stiprybės, pats žvelgė į dailu- 
tę svetimšalę kiek neramiai, gal net abejodamas, ar 
pajėgs atsispirti naujai pagundai. 

Tiek, kiek leido ispaniškas mandagumas, donja Mari- 
ja nežymiai buvo sekama. Konservatyvesnių pažiūrų 
žmonės davė suprasti, kad damai, užimančiai tokią au- 
kštą padėtį visuomenėje, kaip našlė Sepulvida, priderė- 
tų laikyti duenją, tačiau vedę vyrai, kurie buvo patyrę to- 
kios apsaugos netobulumą, nesutiko su šia nuomone. 
Na, o gražioji našlė, kai jos nuodėmklausys kartą užsi- 
minė apie tai, tik papurtė galvą ir susijuokė. 

— Geriausia duenja yra vyras, tėve Felipai,— atsa- 
kė gudruolė, ir tuo pokalbis pasibaigė. 

Gal ir gerai, kad San Antonijo liežuvautojai neži- 

nojo, koks milžiniškas pavojus buvo pakibęs virš 
pueblo, koks triuškinantis smūgis grėsė jų platiesiems 
visuomeniniams interesams 1854 metų birželio trečią 
dieną. 

Buvo giedras, vaiskus rytas — toks vaiskus, kad smai- 
liosios San Bruno kalnų keteros, rodos, priartėjo 
per naktį iki pat San Antonijo slėnio, toks vaiskus, 
kad Ramiojo vandenyno horizonto linija, rodos, kažkur 
atitolo ir juosė mažne pusę žemės rutulio. Tai buvo šal- 
tas rytas, skaidrus kaip krištolas ir spindintis kaip žė- 
rutis, kupinas žemiškos gyvybės plastėjimo, ir tam, 
kad galėtum patirti visą jo puikumą, turėjai pats 
judėti ir veržtis į priekį. /Taigi nenuostabu, kad donja 
Marija Sepulvida, grįždama kartu su vienu vakeru iš 
savo dvaro valdytojo ir mažordomo, paleido pava- 
džius bėrai kumelaitei Titai ant sprando ir pašėlu- 
siu galopu nurūko baltuojančiu paplūdimiu, nusidrie- 
kusiu per visą mylią nuo misijos sodo tvoros iki pat 
Pušų iškyšulio. Senas vakeras Končas, veltui stengę- 
sis neatsilikti nuo agnaus žirgo ir ne mažiau agnios 
savo šeimininkės, gūžtelėjo pečiais, pristabdė arklį ir 
ristele vienas pats nujojo tarp banguotų smėlio kopų. 
Donja Marija lėkė, apsvaigusi nuo gaivaus oro ir 
greito jojimo, kaštoninės jos garbanos išdrikusios iš 
po aksominės kepuraitės, batukai, o kartais netgi dai- 
lios kulkšnys kyščioja iš po pilkos plevenančios 
amazonės, kur ne kur apdrabstytos žirgo purslais; paga- 
liau ji prijojo pusiasalio galą — Pušų iškyšulį. 

Bet kai švelniajai Sepulvidai liko tik apie šimtas jar- 
dų iki kranto, ties kuriuo buvo ketinusi pasukti atgal, 
ji nusiminė, pamačiusi, kad toliau nebegalima joti, nes 
prasidėjo potvynis ir sulig kiekviena banga spindintis 
vanduo kilo vis aukštyn iki pat pušų. Ji pasijuto 
dar nesmagiau, išvydusi, jog priešingoje iškyšulio pusė- 
je, taipogi įtempęs pavadį, ant arklio sėdi elegantiškos 
išvaizdos raitelis ir labai susidomėjęs, net, kaip jai 
pasirodė, kiek šelmiškai stebi kiekvieną jos judesį. Jeigu 
ji pasuks atgal, nepažįstamasis pasileis iš paskos, 
ir ji neišvengs pašaipaus, nors kartu ir pagarbaus Kon- 
čo žvilgsnio; jeigų jos pirmyn, ką gi, blogiausiu 

atveju truputį sušlaps, bet paskui paleis arklį ristele 
ir dings nepažįstamajam iš akių, kuriam padorumas 
neleis apsigręžti ir nusekti iš paskos. Moteriška savo 
intuicija donja Marija visa tai suvokė akimirksniu ir, 
nieko nelaukdama, šoko į patvinusią jūrą ties pačiu iš- 
kyšuliu. 

O moteriška logika! Ponios Sepulvidos planuota 
gerai, tačiau tie planai, deja, paremti klaidingomis 
prielaidomis! Pirmą šuolį Tita padarė drąsiai ir nunešė savo 
šeimininkę aplink iškyšulį kone pusę kelio, bet po antrojo 
šuolio staiga ėmė klupti ir grimzti —iki kelių, iki 
pilvo. Jų užtaikyta ant lakiojo smėlio! 

— Paleiskite pavadžius! Netraukite arklio! Įsikibkit 
už Tiato galo! Sokite tiesiai ant bangos, tegu neša jus 
į jūrą. 

Donja Marija atleido šerinę virvę-riatą, pririštą 
prie balno gugos. Paskui pasižiūrėjo ton pusėn, iš kur 
sklido balsas, bet pamatė tik žirgą be raitelio, lėtai 
brendantį vandeniu palei iškyšulį. 

— Greičiau! Na! — pasiekė ją balsas šį kartą nuo jū- 
ros; iš išgąsčio jai pasivaideno, kad kažkas plaukia 
jos pusėn. Donja Marija daugiau nebesvyravo; ji metėsi 
į priekį, ateinanti banga pasigavo ją, panešėjo keletą 
jardų, bet ir vėl išmetė ant klastingojo smėlio. 

—- Nejudėkite! Tik nepaleiskite riato! 

Nauja banga būtų vėl nubloškusi ją į krantą, bet ji 
jau pradėjo orientuotis; ramiai, užgniaužusi kvapą, įsikibu- 
si smėlio ji palaukė, kol grįžtanti banga pametėjo ją 
dar keletą jardų toliau nuo kranto. Čia smėlis jau 
buvo kietesnis, ir donja Marija kiek pasistūmėjo į 
jūrą, kur ją kažkas pagriebė už rankos. Ji dar: 
juto, kad ją tempė per vandenį, ištraukė iš gožos 
sulipusiais, išsidraikiusiais plaukais, be batų, kurie liko 
lakiajame smėlyje, ji dar suvokė, kad jos gelbėtojas 
nepažįstamas jaunas vyras, o paskui... neteko sąmo- 
nės. 

Kai donja Marija atmerkė rudas akis, ji gulėjo ant 
sauso smėlio pajūrio šlaite, o jaunasis vyriškis stovėjo 
žemai paplūdimy ir laikė abudu arklius už pavadžių — 
savąjį ir Titą. 

— Man pasisekė išgelbėti ir jūsų arklį. Kai jūs nušo- 
kote, potvynis jį išnešė, bet jis įsipainiojo į riatą, ir 
mums su Čarliu teko traukte ištraukti ant kranto. 
Jeigu neklystu, turiu garbės kalbėtis su misis Sepul- 
vida? 

Nustebusi donja Marija linktelėjo. 

— O čia turbūt tarnas ateina jūsų ieškoti, — jis paro- 
dė ranka į Končą, atjojantį per kopas.— Leiskite padėti 
jums užsėsti ant arklio. Jūsų tarnas... niekas neturi žino- 
ti, į kokią bėdą buvote pakliuvusi. 

Vis dar neatsipeikėjusi, donja Marija leidosi pasodina- 
ma į balną, nors tada — o siaube! — pasirodė basos jos 
kojos. Paskui ji prisiminė, kad nepadėkojo savo išgelbė- 
tojui. Ji ėmė reikšti padėką taip sumišusi, kad vyriškis 
tik nusijuokė, ir jai nuo to palengvėjo. 

— Jūs man geriausiai padėkotumėte, jeigu tučtuojau 
pasileistumėt šuoliais per šias karštas, saulės kepinamas 
kopas ir taip apsisaugotumėte nuo persišaldymo. Mano 
pavardė — Puanzetas. Esu vienas iš jūsų velionio vyro 
advokatų. Atvykau čia su reikalu, dėl kurio tikriau- 
siai mes dar susitiksime. Reikia manyti, malonesnėmis 
jums aplinkybėmis. Viso geriausio! 

Jis užšoko ant arklio ir kilstelėjo skrybėlę. Donja 
Marija nepasižymėjo didžia išmintimi, bet vis dėlto jai 
ganėjo nuovokos suprasti, kad tokia atsaini laikysena 
slepia arba žmogaus nedrąsą, kai jis drovisi moterų, 
arba įžūlumą, kai jis per gerai jas pažįsta. Bet nė- 
ra ko skatinti nei vieno, nei kito. 

Kaip ji pasielgė? Varge mano! Ji pasirinko patį len- 
gviausią kelią. Ką gi, ji patempė lūpą, po to pasakė: 

— Viskas įvyko per jus. 

— Kodėl? 

— Jei jūs nebūtumėt ten stovėjęs ir taip kritiškai 
žiūrėjęs į mane, aš būčiau nejojusi pro iškyšulį. 

Paleidusi šią parteniškąž strėlę, ji nušuoliavo tolyn, 
palikdama savo išgelbėtoją, nežinantį, ar juoktis, ar pra- 
šyti atleidimo. 


Ž Parthenos (gr.) — nekalta mergelė. 

IV skyrius 
TĖVAS FELIPAS 


Kai po valandos greito jojimo per įkaitusias kopas 
Artūras Puanzetas pagaliau pasiekė misijos refekto- 
riumo slenkstį, jis pamatė, kokį gerą patarimą buvo 
davęs donjai Marijai: jo rūbai buvo jau sausi, ir iš pa- 
žiūros negalėtum pasakyti, kad rytą jo maudytasi. Dar 
įdomiau, kad ir širdyje šis nutikimas nebuvo palikęs 
pėdsako. Tas, kam neteko susidurti su ypatingu Puan- 
zeto egocentriškumuų, negalėtų suprasti, kaip žmogus, 
toks jautrus naujiems įspūdžiams, sugeba taip lengva- 
būdiškai ir be jokio sąžinės graužimo jais atsikra- 
tyti. Na, o gerai pažįstantieji Puanzetą būtų iš karto 
pasakę, kad jodamas jis nė nepagalvos apie moterį, 
kurią išgelbėjo, ir nevargins savęs spėlionėmis, kokias 
pasekmes galėtų turėti jo poelgis. Tuo metu, kai Puan- 
zetas pamatė misis Sepulvidą prie Pušų iškyšulio, jis 
svarstė, kiek atneštų žalos ir kiek naudos konserva- 
tyvių San Antonijo tradicijų sugriovimas; atsisveikinęs 
su ja, jis vėl apie tai susimąstė ir galvojo be persto- 
jo, kol pagaliau refektoriumo tarpduryje susidūrė su tėvu 
Felipu. Aš nesakau, kad jis nebuvo patenkintas savo poel- 
giu, aš tik noriu pabrėžti, kad visos jo mintys tuo 
ir apsiribojo. Galimas daiktas, jis dar manė (nors to 
neparodė nei žvilgsniu, nei gestu), kad jei pats yra 
savimi patenkintas, vadinasi, ir visi kiti taip pat turėtų 
būti juo patenkinti. 

Jei donjai Marijai iš tikrųjų pasirodė, kad Puanzetas 
gana šaltas ir pernelyg atsainus, ji būtų nustebusi, maty- 
dama, kaip jis sveikinasi su tėvu Felipu. Dabar Puanze- 
tas buvo be galo mandagus, pagarbus ir lipšnus, vaikiškai 
betarpiškas, malonus ir tikrai nuoširdus. Juo labiau ste“ 
bino tai, kad tas senukas, kuriam Artūras toks malo- 
nus, be gražių ir kilnių manierų bei orios laikysenos, 
buvo neišvaizdus ir gana keistai apsirengęs, rankovių 
galai pageltoniję nuo uostomojo tabako, o batai tokie 
didžiuliai, tokie išklypę ir taip nepanašūs į batus, kad 
net juokas ėmė. 

Aišku, Artūro elgesys iš karto nuteikė senį palankiai. 
Jis ištiesė rudas, švelnias rankas, meiliai nusišypsojo ir, 
pasakęs „Mano sūnau“, pakvietė vidun. | 

— Kodėl gi tu man nepranešei, kad atvažiuosi? — 
paklausė tėvas Felipas, kai abu jau sėdėjo nedidelėje 
verandoje, išeinančioje į misijos sodą, gurkšnojo šoko- 
ladą ir rūkė. 

— Aš tik užvakar sužinojau, kad važiuosiu. Atsira- 
do naujų buvusiojo gubernatoriaus žemės dovanojimo 
raštų, ir žemės savininkai nori juridiškai įforminti savo 
nuosavybės teisę. Mano kompanionai dabar užsiėmę, 
todėl ištirti atvažiavau aš. Tiesą sakant, aš esu patenkin- 
tas: turėsiu progos susipažinti su savo gražiąja klien- 
te arba bent galėsiu nusivilti kaip ir mano kompa- 
nionai, kai nepasiseks pamatyti paslaptingosios Dolore- 
sOs. 

— Ak mano brangusis donai Artūrai, — pasakė padrė, 
skėstelėjęs tamsias rankas.— Manau, kad tu irgi nieko ne- 
peši. Vargšui kūdikiui prasidėjo atgailos savaitės, nieko 
nepriima net svarbiu reikalu. Klausyk, vaike, tu pana- 
šiai kaip ir kiti —o gal ir daugiau negu kiti, — leidi 
savo vaizduotei užgožti protą. Donja Doloresa slepia savo 
veidą ne tam, kad žadintų vyrų smalsumą ar juos 
gundytų; deja, vargšelė dengia pagonišką tatuiruotę, 
bjaurojančią jos veidą. Juk tu žinai, ji — metisė. Tikėk 
manim, jūs visi klystate. Gal toks jos elgesys paikas, 
gal tai tuštybė — nežinau, bet supraskit: juk ji — mote- 
ris,— ir išmintingasis padrė, tardamas paskutinįjį Žodį, 
gūžtelėjo pečiais, kaip būtų padaręs ir šventasis jo glo- 
bėjas. | 

— (Gal ir taip, tačiau žmonės kalba, kad ji yra ne- 
paprasta gražuolė,— tęsė Artūras su būdingu viliūgišku- 
mu, kurį priešindavo kitų rimtumui; netgi kalbėdamas 
su padre, jis nepajėgė šiam įpročiui atsispirti. 

— Ak donai Artūrai, tai tušti plepalai! — nekantriai jį 
pertraukė tėvas Felipas.— Paprasta indėnė tamsiais, ne- 
lyginant saulės išdeginti laukai, veidais. 

Artūras padarė grimasą, kuri galėtų vienodai reikšti 
tiek pritarimą, kiek ir prieštaravimą. 

— Ką gi, tada man teks raustis popieriuose vien su 

jumis. Bueno! Suraskite juos; juo greičiau tą bėdą baigsi- 
me, juo geriau. 

— Poco tiempo, spėsim,— šypsodamasis nuramino jį tė- 
vas Felipas. Paskui surimtėjęs pridūrė.— Bet kodėl tu taip 
kalbi? Nejaugi ši byla tavęs nedomina profesiniu požiū- 
riu? Juk tu pradedantis advokatas, jaunesnysis solidžios 
firmos kompanionas. Tau ne prie širdies juristo darbas, 
ką? 

Artūras nusijuokė. 

— Kodėl gi? Ne blogesnis už kitus. 

— Na, o išteisinti pasmerktąjį? Įrodyti neteisingai 
apkaltinto nekaltumą? Kovoti su blogybėmis? Argi tai 
nėra kilnų, mano sūnau Donai Artūrai, juk būtent 
dėl to mes taip branginame tave ir tavo kolegas, 
mes visi, kurie nukentėjome nuo jūsų teismų.... .jūsų 
gubernatorių — corregidores. 

— Taigi taigi, — Artūras lyg niekur nieko nutraukė se- 
nuko pagyrimus, šiuo atveju ne iš kuklumo, o greičiau dėl 
savimeilės, nenorėdamas prisiimti nepelnytos garbės.— 
Pagaliau tas darbas ir pelningesnis už daugelį kitų. 
„Sąžiningumas — gerovės laidas“, — yra pasakęs mūsų fi- 
losofijos pradininkas. 

— Kaip kaip? — paklausė padrė. 

Artūras kuo tiksliausiai išvertė į ispanų kalbą šią 
žinomą Franklino sentenciją ir labai patenkintas žiūrėjo 
į tėvą Felipą, kai šis, sudėjęs rankas, pakėlė akis į dangų, 
reikšdamas švenčiausią pasipiktinimą ir nebylų siaubą. 

— Tai tokia yra jūsų amerikietiškoji moralė? — jis 
ištarė pagaliau. 

— Taip. Dar pridėkime likimo valią ir imperijos 
žvaigždę; be viso to, mūsų nebūtų čia, ir aš nebū- 
čiau turėjęs garbės susipažinti su jumis, — užbaigė Artū- 
ras angliškai. 

Tėvas Felipas apstulbęs pažiūrėjo į savo draugą. 
Bematant Artūras vėl tapo ispaniškai pagarbus. Norė- 
damas pakeisti kalbą ir išblaškyti senuko sumišimą, jis 
linksmai papasakojo apie savo rytinį nuotykį. Bet jam 
pasisekė tik iš dalies. Tėvas Felipas iš karto susido- 
mėjo įvykiu, tačiau nesijuokė. Kai Artūras baigė, jis 
priėjo arčiau, švelniai uždėjo ranką jam ant galvos ir 

globėjiškai — kaip tikras tėvas ir dvasininkas — pasuko 
jaunuolio veidą į save. 

— Pažiūrėk man į akis, — tarė.— Esu jau senas, Ar- 
tūrai. Tr nesupyk, jei duosiu patarimą, kuris, mano nuo- 
mone, tau bus naudingas. Taigi paklausyk! Tu esi iš to- 
kių vyrų, kurie labai patinka moterims ir kurie 
patys nėra joms abejingi. Atleisk man, bet aš tiesą sa- 
kau,— jis pridūrė švelniai, pastebėjęs, kaip Artūro skruos- 
tai nukaito, nors beveik tuo pat metu jo veide pasi- 
rodė ir šypsena.— Argi ne taip? Nėra ko gėdytis, Artūrai. 
Ne čia, — jis tarė, su įkvėpimu rodydamas ranka į švento 
Antonijo paveikslą, kabantį ant sienos, — ne čia vieta leng- 
vabūdiškai kalbėti apie moterų galią. Našlė turtinga, ar 
ne? Graži. Karšta. Tau nelinksta širdis prie pasirinktos 
profesijos. Kas iš to seka? Tavyje .slypi instinktai, 
tiksliau pasakius, gabumai, o gal net ir talentas, apie 
kurio pritaikymą praktikoje tu negalvoji. Tu gimęs my- 
lėti. Nepyk ant manęs. Tu turi visas keturias s: „sano, 
solo, solicito y secreto“*. Štai kaip! Tad paklausyk senio 
patarimo: pasinaudok tomis savybėmis. Suteik savo silp- 
nybėms — ne, tai per stiprus žodis — savo jaunystės žais- 
mingumui ir tuštybei jėgos, kuri bus reikalinga bran- 
džiame amžiuje. Naė | 

Artūras atlaidžiai nusišypsojo. Prisiminė, kaip pasibai- 
sėjo senukas, išgirdęs jo pacituotą sentenciją. Jis atsilo- 
šė kėdėje ir svajingai, su komišku patosu paklausė: 

— O ką daryti, mano tėve, jeigu aš nuoširdžiai 
ir ugningai myliu kitą Nemanau, kad patartumėte su- 
laužyti ištikimybę! Dievaži! 

Tėvas Felipas nė nenusišypsojo. Tik pasikeitė jo iš- 
raiška — platus, tamsus ir švariai nuskustas jo veidas 
dabar nebeatrodė vaikiškai naivus ir mielas. Jis pažvel- 
gė mažomis, juodomis akutėmis į Artūrą ir tarė: 

"— Ir tu manai, kad sugebi šitaip mylėti, mano sū- 
nau? Ar esi kada patyręs kitokį jausmą, kilnesnį už 
savanaudiškus siekius ir naujų įspūdžių troškimą? 

Artūras pakilo kiek sukaustytas. 

— Kadangi kalbame apie mano firmos klientę ir jūsų 


3 Sveikas, vienas, paslaugus ir slapus (isp.). 

parapijietę, ar ne per toli būsime nuėję, tėve. Šiaip 
ar „taip, aš tikrai nenorėčiau pasirodyti sumišęs prieš 
tą damą, su kuria rytoj turėsiu. dalykišką pokalbį. Na, 
o dabar dėl dokumentų, tėve,— tęsė Artūras, atgaudamas 
pirmykštį laisvumą.— Aš manau, kad toji nematomo- 
ji gražuolė yra aprūpinusi jus visais reikalingais po- 
pieriais ir mes turėsime pakankamai medžiagos parašyti 
reziumė. Taigi aš klausau. 

— Tu vėl klysti, sūnau, — atsakė tėvas Felipas.— Tuo 
klausimu ji kaip tik mažiausiai linkusi kalbėti. Man 
atrodo, jeigu ne aš, ji būtų net atsisakiusi ginti savo 
teises. Tr dabar, kiek suprantu, ji sutinka padaryti kaž- 
kokių nuolaidų tam vagiui, atsiprašau, tam — kaip jūs sa- 
kote? — a, tam Žmogui, turinčiam ankstesnės datos doku- 
mentą. Bet aš čia niekuo dėtas. Visi dokumentai yra 
pas mūsų bičiulę misis Sepulvidą; jai žinomos ir visos 
aplinkybės. Tau reikia su ja pasimatyti. Tikėk, drauge 
mano, jei tau nepavyks rasti savo klientės indėnės, tu 
sutiksi jos žaviąją pavaduotoją, mūsų rasės ir spalvos 
moterį donją Mariją. Jei gali, pamiršk, ką tau sakiau. 
Bet tu nepamirši. O, donai Artūrai, aš tave pažįstu ge- 
riau, negu tu pats. Na, pakaks. Eikime į sodą. Tu 
nematei mūsų vynuogienojų. Nuo to laiko, kai tu buvai, 
aš išauginau naują vynuogių rūšį. 

— Nėranieko skaniau už senąsias misijos vynuoges, tė- 
ve,— pasakė Artūras, kai abu ėjo pavėsinga alyvme- 
džių alėja. 

— Taigi, taigi... O čiabuviai jų neaugino. Jie ver- 
tino tik laukines vynuoges — dėl odelėje esančios dažo- 
mosios medžiagos. -Sumaišę jas su kažkokia rūgš- 
timi, kurios sudėtis ir šiandien laikoma paslaptyje, jie 
gauna dažus ir išsitrina kūnus, kad varinis odos atspal- 
vis dar labiau patamsėtų. Tu nesiklausai, donai Artūrai. 
O tai turėtų būti tau įdomu — juk paslaptingosios tavo 
klientės donjos Doloresos spalva kaip tiktai tokia. 

Šitaip kalbėdamas arba rodydamas visokius daiktus, 
kurie galėjo Artūrą sudominti, — pradedant lūžtančiomis 
nuo vaisių seno figmedžio šakomis ir baigiant plyšiu 
plūktinėjė bažnyčios sienoje, atsiradusiu per paskutinį 
žemės drebėjimą, — tėvas Felipas mandagiai ir kiek cere- 

meningai -vedžiojo savo jaunąjį draugą -po seną misijos 
sodą. Pamažu sugrįžo abiejų pašnekovų ankstesnysis lais- 
vumas ir abipusis pasitikėjimas, ir kai tėvas Feli- 
pas atsiprašęs pasišalino, norėdamas kai ką patvarkyti 
dėl svečio įkurdinimo, šių vyrų santykių harmonija buvo 
jau atstatyta. 

Likęs vienas, Artūras pasuko atgal ir nuėjo iki di- 
džiųjų bažnyčios durų; jos buvo atdaros. Čia jis stabte- 
lėjo, o paskui, staigaus impulso paskatintas, įžengė į 
vidų. Senoji bažnyčia, kaip ir visa kita San Antoni- 
juje, nė kiek nebuvo pasikeitusi per paskutiniuosius 
šimtą metų; panašiai įrengtų bažnyčių Artūras buvo matęs 
ir kitose misijose. Senovinės gegnės išdažytos barba- 
riškais raudonais ir rudais dryžiais; iš nišų, bejėgiškai 
nulinkę į priekį, stiklinėmis akimis spoksojo bjau- 
rūs vaškiniai šventieji; baltu apdaru ir satino šlepetėmis 
nekaltoji mergelė Marija laikė ant rankų kūdikį — žmo- 
nijos atpirkėją, skendintį nėrinių gausybėje, čia buvo ir 
Marija Magdalena madingu praeito šimtmečio ispanų da- 
mos kostiumu. Ant bažnyčios sienų kabėjo kaip įpras- 
ta blogai nutapyti paveikslai; pats šventasis globėjas, 
nupieštas visu ūgiu, deja, atrodė baisiai senas ir bjaurus, ir 
jei nors vienai save gerbiančiai moteriai kiltų noras 
jį sugundyti, būtų didesnis stebuklas, negu jo atsispy- 
rimas tai pagundai. Kiti paveikslai baisiai natūralis- 
tiškai su visomis šiurpiomis smulkmenomis vaizdavo 
kankinimus ir paskutinįjį teismą. 

Tačiau vienas paveikslas, kabantis navoje, prikaustė 
abejingą Artūro žvilgsnį. Jis gyvomis spalvomis vaizdavo 
Chuniperą Serą, sakantį pamokslą pagonims. Bet ne šio 
pasiaukojusio, .didvyriško misionieriaus asmuo ir ne pa- 
veikslo siužetas patraukė Artūro dėmesį. Jis žiūrėjo 
į grakščią, nuogą indėnų mergaitę, klūpančią prie tėvo 
Chunipero Seros kojų ir besiklausančią jo su vaikiška, 
bet jaudinančiai baiminga atgaila. Mergaitės akys taip 
karštai maldavo išrišimo,— tačiau ar galėjo ji turėti nuo- 
dėmių, tokia tyra, nekalta ir silpnutė? Artūras pajuto, kaip 
jo širdis suplazdėjo krūtinėje. Jis greit nusisuko ir 
ėmė žiūrinėti kitus paveikslus, bet jam vis rodėsi, kad 
mažosios krikščionės akys visur jį lydi ir seka. 

Kaip jau minėjau, buvo nelengva sujaudinti Artūro 
sielą. Ir nei paveikslo mintis, nei slėpininga bažny- 
čios aplinka tarsi nesujaudino įam širdies nei proto, 
nors jis buvo lakios vaizduotės ir didelio įuslumo. Vis 
dėlto jis nė nepajuto, kaip atsisėdo į klauptą, susidė- 
įo rankas ant ąžuolinio viršaus ir nuleido ant jų gai- 
vą. Jis atitoko, kai švelni ranka palietė petį. 

Artūras staigiai pakėlė akis ir sutiko mielą padrės 
žvilgsnį, kuris jį sujaudino ir iš dalies suerzino. 

— Atleisk man, sūnau, — švelniai tarė tėvas Felipas,— 
aš turbūt nutraukiau tavo mintis. 

Truputį atšiauriau, negu buvo pratęs kalbėti su pad- 
re, Artūras paaiškino jam, kad mąstė apie vieną 
sudėtingą bylą. 

— Štai kaip! — maloniai atsakė padrė.— Su ašaromis 
akyse, donai Artūrai? Ne, čia kažkas kita,— jis pridūrė 
sau, imdamas jaunuolį už parankės ir pamažu vesdamas 
jį vėl į saulės šviesą. | 


V skyrius 


KURIAME DONJA MARIJA PADARO 
REIKIAMĄ ĮSPŪDĮ 


„Palaimintojo žvejo“ ranča žvelgė tiesiai į jūrą, kaip 
jai ir pritiko, turint tokį pavadinimą. Jeigu velio- 
nis rančos įkūrėjas parodė savo estetinį skonį, pasi- 
rinkdamas vietą namui, tai jo žavingoji našlė parodė 
nė kiek ne blogesnį praktišką skonį, suradusi daugy- 
be įkūrėjo nenumatytų privalumų ir panaudojusi juos 
to būsto patobulinimui. Moteriško išradingumo dėka buvo 
žymiai sušvelnintas to žemo kvadratinio nedegtų plytų 
pastato atšiaurumas. Čerpių stogas buvo pratęstas virš 
didžiulės verandos, kur jį rėmė vynuogienojais apsivy- 
niojusios kolonos, o veranda su poilsio krėslais buvo 
pertvarkyta į atvirą galeriją, nepaisant jokių ispaniškų 
papročių. Vidinis kiemas buvo visai panaikintas. Švie- 
sūs prancūziški kartūnai, lengvos tiulio užuolaidos, ryškių 

spalvų drapiruotė švelnino sunkios meksikietiškos archi- 
tektūros niūrumą. Plačioji veranda buvo apstatyta nau- 
jausios mados kiniškomis bambuko kėdėmis ir kušetė- 
mis, o dryžuotas venecijietiškas tentas užstojo akinamai 
spindinčią jūrą. Tačiau donja Marija turėjo skaitytis 
su viešąja nuomone, kuri jos naujoves tarė pasibai- 
sėtinomis, net simbolizuojančiomis našlystės gedulo nu- 
traukimą, ir todėl dar laikėsi kai kurių vietinių tradi- 
cijų. Vienoje svetainės pusėje stovėjo pianinas, o kampe 
buvo arfa. Ant pianino gulėjo atverstas naujai supjaus- 
tytais puslapiais romanas, 0 ant marmurinio stalelio 
kambario viduryje krito į akis brevijorius. Įmantrus 
prancūziškas laikrodis, papuoštas bronzine piemenaitės 
statulėle, ant lentynos virš židinio lengvabūdiškai tiksė- 
jo laiką, o čia pat ant sienos kabantis kryžius by- 
lojo apie amžinybę. 

Tą rytą misis Sepulvida buvo namie — laukė sve- 
čio. Ji gulėjo virviniame hamake, pakabintame tarp 
dviejų verandos ramsčių; pro hamako tinklą buvo ma- 
tyti tik dalis jos veido, kitame gale kyšojo batelio 
galas. Nereikia manyti, kad donja Marija šitaip ruo- 
šėsi sutikti svečią. Priešingai, tarnams ji įsakė pra- 
nešti tuoj pat, kai tik nepažįstamas caballero pasiro- 
dys kelyje. Neslėpsiu, kad donja Marija nepaklausė 
Artūro patarimo ir viską smulkiai išpasakojo apie 
nuotykį prie Pušų iškyšulio ne tik daugumai savo bi- 
čiulių, bet ir visiems šeimynykščiams. Susidomėjusi vy- 
riškiu, moteris iš pradžių būna be galo plepi, ir tik 
tada, kai pajunta, koks tai gilus jausmas, ji pradeda veng- 
ti žmonių. O rytą po nutikimo prie iškyšulio donja Ma- 
rija naiviai didžiavosi savo didvyriu ir visiem kuo 
mieliausiai apie jį pasakojo. | 

Neprisimenu, ar esu aprašęs donją Mariją. Žinia, ge- 
resnės progos kaip dabar ir būti negali. Hamake 
„Ji atrodė truputį mažesnė, negu iš tiesų, kaip mo- 
terys paprastai atrodo, kai guli. Tankūs rudi plaukai 
buvo ne itin gražiai sušukuoti,— pernelyg priploti prie 
smilkinių, kaip ji buvo įpratusi nešioti pensione, prieš 
penkiolika metų. Rudos akys, truputį paraudusiais vo- 
kais (suprantamas ir, pasakyčiau, priderantis našlei daly- 

kas) žvelgė maloniai; mažos burnytės kampučiai buvo 
nusvirę žemyn, reikšdami žavingą, kaip vaiko, nepasi- 
tenkinimą; ji turėjo baltus, lygius dantukus ir iškal- 
bingai permainingą veido spalvą, tiksliai atspindinčią 
jos nuotaikas bei fizinę būklę. Metų jai galėjo būti 
apie trisdešimt, bet aiškiai buvo matyti, kad ji jau ište- 
kėjusi, nes, mano brangusis sere, kad ir kokie mei- 
lūs ar rūpestingi mes esame toms, kurias pasirenkame 
globoti ir mylėti iki pat gyvenimo pabaigos, mūsų bend- 
ras gyvenimas uždeda joms savo antspaudą. Velionio 
dono Chosė Sepulvido antspaudas, ryškus kaip jam 
priklausančių galvijų -įdagas — tai griežta, giliai įsirė- 
žusi linija nuo šios moters šnervių iki lūpų kampų, sle- 
pianti kažkokį irzlumą, o gal ir liūdesį. Šis ženklas 
bylojo apie mirusiojo aistrą meškų medžioklei, bulių kau- 
tynėms ir galbūt apie silpnybę kokiai abejotinos repu- 
tacijos senjorai X iš San Francisko, silpnybę, kurios, 
deja, nesumažino nei atstumas, nei donjos Marijos bu- 
drumas. 

Kai po valandos Pepė atnešė savo šeimininkei Ar- 
tūro Puanzeto vizitinę kortelę ir prašymą jį priim- 
ti, donja Marija truputį nusivylė. Jei, nepaisydamas 
tarnų, jis būtų greitai įėjęs į verandą, o tada papra- 
šes dovanoti už šį akiplėšiškumą, tatai jam būtų geriau 
pritikę, kaip didvyriui, ir jis būtų pasirodęs artimes- 
nis jos svajoms. Na, bet ką padarysi; donja Marija 
nepatenkinta atsiduso ir, paliepusi Pepei kviesti džen- 
telmeną į svetainę, su moteriška gracija nušliuožė nuo 
hamako ir nuėjo į savo kambarį. „Oficialiau prisis- 
tatyti jis negalėtų, net jei donas Chosė būtų gyvas'.— tarė 
ji sau, sėsdamasi prie tualetinio stalelio. 

Artūras Puanzetas įėjo į tuščią svetainę toli gražu 
ne puikiausiai nusiteikęs. Dykinėjančių vakerų akyse 
ir smalsiuose tarnaičių žvilgsniuose jis išskaitė, kad 
namiškiai žino apie vakarykštį nutikimą. Išlepintas mo- 
terų dėmesio, jis tuoj pagalvojo, kad, perduodamas jo 
klientės reikalus į misis Sepulvidos rankas, tėvas Feli- 
pas nori jį įtraukti į vedybines pinkles, o gal taip susimo- 
kė ir abi šalys. Su apmaudu prisimindamas vaka- 
rykštį tėvo Felipo patarimą ir labiau už viską bijoda- 

mas pasiduoti kitų valiai, Artūras nusprendė apsiri- 
boti vien tik dalykišku pokalbiu apie tvarkytinus rei- 
kalus ir tiek pasidavė tai minčiai, kad net pamiršo pap- 
rasčiausią mandagumą. Jo susierzinimas nė kiek nesuma- 
žėjo ir tada, kai misis Sepulvida, niekuo neparody- 
dama neseniai patirto nusivylimo, lengvai ir laisvai įė- 
jo į svetainę, ispanišku papročiu gana ceremonin- 
gai „pasiteiravo apie jo sveikatą ir, daugiau nė žodžiu 
neužsiminusi apie nuotykį, paprašė jį sėstis. Pati atsisė- 
do į krėslą kitoje stalo pusėje, iš karto duodama supras- 
ti — mandagiai, bet kažkaip abejingai — kad yra pasiruo- 
šusi klausytis. 

— Kiek žinau...— Artūrą suėmė pyktis ir, norėdamas 
susitvardyti, jis iš karto pradėjo kalbą apie reikalus, 
— kiek žinau, jūs, be savo reikalų, turite tam tikrų įgalio- 
jimų ir dokumentų, liečiančių donjos Doloresos Salva- 
tieros žemę. Nuo ko pradėsime? Porą valandų aš pa- 
siruošęs jums teikti paslaugas, bet viskas eis grei- 
čiau ir bus mažiau painiavos, jei kiekvieną dalyką apsvars- 
tysime skyrium. 

— Tuomet būtinai pradėkime nuo donjos Dolore- 
sos reikalų, — tarė donja Marija, — o su mano suspėsime.— 
Beje, atrodo, — ji pridūrė tingiai, — kad su mano reika- 
lais puikiausiai susidorotų bet kuris jūsų klerkas. Jei- 
gu jūs branginate savo laiką — suprantama, taip ir yra — 
aš galėčiau jam parodyti visus popierius ir išdėstyčiau 
paikus savo samprotavimus, o jis, atsijojęs, kas svarbiau- 
sia, galėtų perduoti jums, donai Artūrai. Matote, valdiškų 
reikalų aš visai neišmanau. 

„Artūras nusišypsojo ir mostu parodė, jog ne visai tuo 
tiki. Nepaisant ankstesnio nusistatymo, jam patiko tru- 
putį erzinantis donjos Marijos tonas. Vis dėlto, su rimta 
mina ir nė žodžio netaręs, jis atsivertė savo užrašų 
knygutę ir išsiėmė pieštuką. Pamačiusi jo pasiruošimus, 
donja Marija taip pat surimtėjo. 

— Ak taip! Kaip neprotinga plepėti dabar apie save, 
kai turėčiau kalbėti apie donją Doloresą. Ką gi, pra- 
dėkime. Pirmiausia leiskite paaiškinti, kodėl savo rūpes- 
čius ji patikėjo man. Mano vyras ir jos tėvas buvo 
draugai ir turėjo daug bendrų reikalų. Jūs, be abejo, 

girdėjote, kad ji labai rami, santūri, be galo religin- 
ga — beveik kaip vienuolė. Mano nuomone, į tokį atsis- 
kyrėliškumą ją įstūmė jos kebli padėtis, nes juk žinote 
— ar nežinote? — kad jos motina buvo indėnė. Tik prieš 
keletą metų mūsų senasis gubernatorius, likęs bevaikis 
našlys, prisiminė savo dukrą Doloresą. Jis sužinojo, 
kad jos motina jau mirusi, o mergaitė gyvena kažko- 
kioje tolimoje misijoje kaip vienuolyno patarnautoja. 
Jis ją parsivežė į San Antoniją, pakrikštijo, davė vardą, 
įdukrino ir paskyrė teisėta savo įpėdine. Tada ji buvo 
dar labai jaunutė, keturiolikos ar penkiolikos metų. Ji 
būtų turėjusi gražią veido spalvą, nes kai kurie meti- 
sai esti beveik balti, bet laukiniai indėnai savo papro- 
čiu dar kūdikystėje ją nudažė kažkokiais nenuplau- 
namais dažais. Dabar jos veido spalva turi šviesiai 
varinį atspalvį, panašų į tos bronzinės piemenaitės, 
stovinčios antai ant laikrodžio. Ir vis dėlto aš pasa- 
kyčiau, kad ji yra daili. Galbūt aš nesu bešališ- 
ka, nes ją myliu. Bet juk jūs, vyrai, esate tokie išrankūs, 
kai kalbama apie moterų veido.odą ir spalvą, — tad nenuos- 
tabu, kad vargšė mergaitė nenori nieko matyti ir nie- 
kuomet nesirodo žmonėse. Kokia neteisybė! Bet... atleiskit, 
misteri Puanzetai! Vietoj to, kad papasakočiau jums apie 
jūsų klientės sunkumus, aš be perstojo plepu apie jos 
grožį. 

— Ne, nieko tokio! — skubiai tarė Artūras.— Pasako- 
kite... pasakokite, kas jums atrodo reikalinga. 
 Misis Sepulvida viliūgiškai pakėlė pirštą. 

— Ak štai kaip, donai Artūrai! Taip ir maniau! Na, 
baisiai gaila, kad jos čia nėra — tada patys galėtu- 
mėte spręsti apie ją. 

Širsdamas ant savęs, kad sumišo ir rausta, Artū- 
ras norėjo pasiaiškinti, bet pašnekovė nelaukė; grynai 
su moterišku taktu ji vėl rimtai ėmė kalbėti toliau apie 
reikalą. , 

— Taigi. Iš dalies todėl, kad man tolimas čionykš- 
čių senų šeimų prietaringas nusiteikimas dėl jos ra- 
sės bei spalvos, o iš dalies gal todėl, kad abidvi čia 
jaučiamės svetimos, mes susidraugavome. Iš pradžių ji 
priešinosi bet kokioms mano pastangoms suartėti, netgi, 

man rodos, manęs varžėsi labiau, negu kitų, bet, laikui 
bėgant, man pavyko, ir mudvi tapome geros draugės. 
Geros draugės, misteri Puanzetai, bet ne širdies drau- 
gės. Aš žinau, vyrams tai gali pasirodyti neįmanoma, 
bet donja Doloresa yra tikrai labai savotiška mergina ir 
labai užsidariusi. O juk aš esu vienintelė jos draugė. 

— Be jos dvasininko tėvo Felipo? 

Misis Sepulvida patraukė pečiais ir atsakė San An- 
tonijuje įprasta formule: 

— Ouien sabe?“ Betgi aš vėl užsiplepėjau. Grįžkime prie 
reikalo. 

Ji pakilo, išėmė iš sekretero voką, ištraukė iš jo 
kažkokius dokumentus ir, žiūrėdama juos, tęsė: 

— Pasirodo, kad Monterėjuje neseniai atsirado guber- 
natoriaus Mikeltorenos žemės dovanojimo raštas, iš- 
duotas donui Salvatierui, tačiau dono Salvatiero popie- 
riuose apie tokį raštą niekur nėra užsiminta. Tai paaiški- 
nama tuo, kad prieš kokius penkerius metus šis raštas bu- 
vo atiduotas donui Pedrui Ruizui iš San Francisko, 
kaipo garantija už paskolą, kurios terminas dabar pasi- 
baigė. Dovanojimo raštas, atrodo, yra visiškai tikras, 
patvirtintas liudininkų parašais. Donas Pedras rašo, kad 
keli liudininkai dar tebegyvena ir viską prisimena. 

— Tuomet kodėl gi neįforminti juridiškai žemės nuo- 
savybės teisėsė | 

— Teisingai. Bet jei tai būtų viskas, nereikėtų 
kviestis dono Artūro iš San Francisko. Bet mums rūpi 
kas kita. Donas Pedras rašo, kad atsirado antras tos 
pačios žemės dovanojimo raštas, išduotas kitam žmogui. 

— Deja, tai ne vienintelis atvejis mūsų teisminėje 
praktikoje,— su šypsena tarė Artūras.— Tačiau visiems 
žinoma dono Salvatiero reputacija ir jo dorumas nus- 
vers bet -kokią, net dokumentais paremtą, priešingos 
pusės argumentaciją. Tik negerai, kad jis yra miręs 
ir žemės dovanojimo raštas atrastas tiktai po jo 
mirties. | 

— Bet antrasis tokio rašto savininkas yra taip pat 
mires, — tarė našlė. 


* Kas žino? (Isp.) 

„— Tokiu atveju abiejų galimybės yra lygios, Kas gi 
toks ias antrasis? 

Misis Sepulvida pasižiūrėjo į savo dokumentus ir 
pasakė: | 

—- Daktaras Devaržas.. 

— Kas? | 

— Devaržas,—- pakartojo misis Sepulvida, dai kartą 
žvilgterėjusi į popierius.—- Keista pavardė... turbūt sve- 
timšalis. Ne, misteri Puanzetai, aš jums nerodysiu to popie- 
riaus, kol neperrašysiu. Siaubingai parašyta, ir įūs nieko 
neįskaitysite. Prisipažinsiu, man gėda dėl tokio rašymo, 
bet aš labai skubėjau, laukdama jūsų atvažiuojant kiek- 
vieną minutę. O, misteri Puanzetai! — šūktelėjo ji, kai 
pašokęs Puanzetas šiurkščiai stvėrė popierių, kurį ji laikė. 
Koketiškai priešindamasi, našlė suėmė jį už rankos, 
bet tuojau paleido.— Kokios šaltos jūsų rankos! Ir 
jūs taip išblyškęs! Varge mano! Nejaugi persišaldė- 
te vakar rytą! —- sušuko misis Sepulvida.— Aš niekada ne- 
galėčiau sau dovanoti, jei taip įvyktų. Praverkčiau akis! 
— Ir donja Marija iš po truputį patinusių vokų, gra- 
sinančių prapliupti ašarų liūtimi, metė pavojingą žvil- 
gsnį į pašnekovą. 

— Niekai! Šį rytą aš anksti atsikėliau ir daug jo- 
dinėjau,— sumišęs šypsojosi Artūras, trindamas rankas.— 
Betgi aš jus pertraukiau. Malonėkite, aš klausau. „Ar 
daktaras Devaržas turi įpėdinių, kurie galėtų preten- 
duoti į žemę? 

Tačiau našlė, atrodo, nebuvo linkusi toliau kalbėti. 
Artūras turįs būtinai išgerti truputį vyno. O gal liepti, 
kad atneštų lengvos užkandos, prieš grįžtant. prie tų 
nemalonių reikalų? Ji pavargusi. Be abejo, Artūras pa- 
vargęs taipogi. 

— Tai mano darbas,— tarė kiek susierzinęs Artūras, 
staiga apimtas baimės, tačiau bematant susigriebė, nu- 
sišypsojo ir pridūrė, kad juo greičiau užbaigs reika- 
lus, juo greičiau galės pasinaudoti šeimininkės vaišin- 
gumų. 

Našlės veidas nušvito. . 

— Mums nepavyko rasti jokių teisėtų įpėdinių. Bet 
toje žemėje apsigyveno kitas. 

— Skvateris?? — paklausė Puanzetas. | 

— Taip, — pritarė našlė nusijuokdama.— Skvateris... 
pavarde — ak, koks baisus. tas mano braižas! — pa- 
varde... Aha. Gabrielis Konrojus. | 

Artūras nė nepajuto, kaip ištiesė ranką link doku- 
mento, bet našlė koketiškai šoktelėjo prie lango ir 
mirtinai išblyškusio pašnekovo laimei užsidengė juo sa- 
vo linksmą veidą su duobutėmis skruostuose ir besijuo- 
kiančias akis. 

— Gabrielis Konrojus,— pakartojo misis Sepulvida,— 
ir... ir... ir... 

— Jo sesuo? — tvardydamasis paklausė.Artūras. 

— Ne sere! — atsakė misis Sepulvida, truputį patempu- 
si lūpą.— Jo žmona, o ne sesuo! Kažin kodėl juristai 
niekuomet nenori pripažinti ištekėjusių moterų. 

Nusisukęs nuo jos, Artūras tylėjo ir žiūrėjo į jūrą. 
Kai vėl prabilo, jo balsas skambėjo visai natūraliai. 

— Jeigu jūs neprieštarausit, aš pakeisčiau savo nusis- 
tatymą ir dabar mielai išgerčiau stiklą vyno su sau- 
sainiu. | 

Misis Sepulvida nubėgo prie durų. 

— Galima žvilgterėti į jūsų užrašus tuo tarpu? 
— paklausė Artūras. 

— O jūs nesijuoksite iš mano braižo? 

— Ne. 

Donja Marija žaismingai sviedė knygutę į Artūro ran- 
kas ir išskrido iš kambario. O Artūras su trokšta- 
mais užrašais nuskubėjo prie lango. Ten buvo vardai, 
kuriuos ji minėjo, bet nieko daugiau! Jam išsyk pa- 
lengvėjo. | 

Artūras buvo susijaudinęs ne iš baimės ar dėl sąži- 
nės graužimo, ne, tik viskas atsitiko pernelyg staiga. 
Kaip ir daugelis lakios vaizduotės žmonių, jis 
buvo truputį prietaringas, todėl, kai tik išgirdo 
Drevaržo pavardę, jam mintyse bematant iškilo tėvo Fe- 
lipo Žodžiai apie jo būdą, liūdni, pranašingi jo paties 
apmąstymai koplyčioje, aplinkybės, atvedusios jį, o ne jo 


5 Naujakurys, be valdžios leidimo užėmęs žemės sklypą ir pradėjęs 
dirbti žemę arba ieškoti iškasenų. 

partnerį, į San Antoniją, ir pagaliau atsitiktinai ras- 
tas seniai pamirštas žemės dovanojimo raštas, kurio 
teisėtumą kaip tik jam teks ginti teisme. Tačiau vos 
Arturas apsiprato su šiom mintim, akimirksniu sugrįžo: 
ir jo įgimtas kovingumas. Suprantama, jis nesiims 
šios bylos ir turėtų sulaikyti kitus. Greičiausiai, Devar- 
Žo vardu išduotas žemės dovanojimo raštas yra tikras. Ir 
jis Gabrielio rankose! Nejaugi iš tikrųjų Gabrielis tapo 
Devaržo įpėdiniu? O jeigu taip, kodėl gi jis nepa- 
reikalauja, kad jo teisės būtų patvirtintos oficia- 
liais dokumentais? Ir kurgi dingo Greisė? 

Prisiminus Greise, jam širdį nusmelkė sentimentalus 
prisiminimas, bet jokiu būdu ne sąžinės graužimas 
ar gėda. Mielai jis padarytų jai kokią paslaugą. Jis 
nė kiek neabejojo, kad dabar, kai per ilgą laiką jau 
išblėso jų ankstyvosios pažinties romantiškumas, geras 
poelgis iš tikrųjų parodytų jo kilnumą bei ištikimy- 
bę. Savo gražiajai klientei jis pasiūlys kompromisą, 
o pats suras Greisę ir Gabrielį, pasitars su jais ir 
lengvai viską sutvarkys. Artūras dabar suprato, kad 
buvo susijaudinęs ir suirzęs ne dėl ko kito, o tik dėl 
švelnios sąžiningos ir garbingos prigimties — iš tiesų jis 
pernelyg subtilus ir jautrus savo profesijai. Ir dabar 
jis suvokė, kad privalo rimtai apgalvoti tėvo Felipo 
patarimą ir kuo toliausiai laikytis nuo romantiškų 
svaičiojimų. 

Tokį apsisprendusį ir patenkintą Artūrą ir rado grį- 
žusi misis Sepulvida. Jis pasakė, kad per tą laiką 
gerai apgalvojo bylą ir kad jam labai padėjo jos 
pastabos, kurias išdėsčiusi, prieš paduodama jam pačius. 
dokumentus. Dabar jis galįs pereiti prie jos asmeniškų 
reikalų, tik tegul donja Marija juos pateikia taip 
pat aiškiai ir glaustai, kaip ir savo draugės. Puan- 
zetas buvo toks linksmas ir galantiškas, kad kai tar- 
nai pakvietė priešpiečių, našlė jau buvo susižavėjusi 
juo ir linkusi dovanoti už rytinį apvylimą. Ir kai po 
priešpiečių jis pakvietė ją smagiai pasijodinėti po pajū- 
rį, kad pamirštų, kaip jis sakė, visokį persišaldymą ir 
pati įsitikintų, jog Pušų iškyšulį galima apeiti, ne- 
brendant į jūrą, ji, deja, sutiko, protingai neaps- 

varsčiusi, ką apie tai gali pasakyti San Antonijo ilga- 
liežuviai. Kas čia tokio, jei ji pajodinės su savo ve- 
lionio vyro advokatu, kuris, kaip visiems žinoma, apsi- 
lankė su reikalu ir kuris taip brangina savo laiką, kad 
turi išvykti, dar visko nesutvarkęs? Be to, su jais bus 
Pepė, kuris lydės ją grįžtant atgal. | 

Žinoma, nei Artūrui; nei donjai Marijai neatėjo į 
galvą, kad jie aplenks Pepę, nes jis buvo storas ir 
tingėjo greitai judėti, kad, be reikalų, atsiras kitų temų 
pokalbiui, kad popietė bus tokia nuostabiai graži, jog 
ne kartą juodu sustabdys arklius ir gėrėsis tviskan- 
čiu jūros paviršiumi, kad bangų ūžesys bus toks kurti- 
nantis, jog norėdami palaikyti pokalbį, jie turės joti 
suglaudę galvas ir Artūras nuolatos jaus ant savo skruos- 
to šiltą našlės kvėpavimą, kad donjos Marijos balno dir- 
žas atsipalaiduos, ji turės nušokti žemyn, o paskui 
Artūras, suveržęs diržą, turės paimti ją ant rankų ir 
vėl įkelti į balną. Pagaliau, kai jie laimingai aplenkė 
Pušų iškyšulį ir Artūras jau dėstė paskutinius juridinius 
patarimus, viena ranka laikydamas našlės ranką, o kita 
imdamas ilgą išsitaršiusių jos plaukų sruogą, kuri, vė- 
jo plaikstoma, buvo apsivyniojusi jam aplink kaklą, kad 
jis net paraudo, pro šalį greitai pravažiavo senama- 
diška šeimyninė karieta, traukiama keturių juodų mulų, 
pakinkytų sidabriniais pakinktais. 


Donja Marija paraudusi tučtuojau juokdamasi atsitrau- 
kė nuo Artūro ir, pabučiavusi pirštų galus, linksmai 
pasiuntė bučkį tolstančiai karietai. Artūras taip pat nusi- 
juokė, tik kiek kvailokai, ir žiūrėjo į donją Mariją, 
tarsi laukdamas paaiškinimo. 

„— Sere, ar nieko nesupratote? Ar nežinote, kas čia nu- 
važiavo? | 

Artūras nuoširdžiai prisipažino nenutuokiąs. 

— Tik pagalvokite, ką jūs praradote! Tai buvo jūsų 
gražioji klientė. 

— Aš jos netgi nepastebėjau, — nusijuokė Artūras. 

— Užtat jinai matė jus. Ir negalėjo atitraukti nuo 
jūsų akių. Adios! 


127 


VI skyrius 
SOPULINGOJI MERGELĖ 


— Tu neišvažiuosi šiandieną,— pasakė tėvas Felipas 
Artūrui, kai pastarasis anksti kitą rytą atėjo į refek- 
toriumą pusryčiauti. | 

— Už valandos aš jau būsiu kelyje, tėve,— links- 
mai atsakė Artūras. 

— Taip, tik ne į San Franciską — tarė padrė— 
Klausykis! Tavo vakarykštis noras išsipildė. Tavęs 
laukia taip trokštamas pokabis su paslaptingąja gražuo- 
le. Supranti? Donja Doloresa kviečia tave atvažiuo- 
ti. 

Artūras pasižiūrėjo nustebęs. Galbūt jo veidas nerodė 
tokio džiaugsmo, kokį tėvas Felipas tikėjosi pamaty- 
ti, nes jis pakėlė akis į lubas, patraukė žiupsnelį 
uostomojo tabako ir sumurmėjo filosofiškai: „Ak, Io 
gue es el mundo“ Dabar, kai jo noras išsipildė, 
jam jau nebereikia. O švenčiausioji dievo motina!“ 

— Tai jūs pasirūpinot, tėve? 

— Dieve saugok,— skubiai paneigė tėvas Felipas.— 
Tikėk manim, sūnau, aš čia niekuo nedėtas. Kai va- 
kar donja Doloresa išvyko iš misijos prieš vakarines 
pamaldas, ji nieko apie tai neminėjo. Turbūt čia jos 
draugės misis Sepulvidos paslauga. 

— Kažin, — tarė Artūras.— Ji pati buvo labai nuodug- 
niai pasiruošusi, tad susitikimas su donja Doloresa ne- 
bereikalingas. Bueno, tebūnie taip. Važiuosiu. 

Vis dėlto Artūrą kankino nerimas. Jis beveik nieko 
nevalgė ir visą laiką tylėjo. Vėl grįžo būgštavimai, 
kuriuos jis vakar nugalėjo savo geležine logika, tik 
dabar dar didesni, negu pirma. Gal yra kokių papil- 
domų duomenų, susijusių su tuo ne laiku atrastu že- 
mės dovanojimo raštų, kurių misis Sepulvida neturėjo? 
O gal yra kokia ypatinga priežastis, dėl kurios ši 
keista atsiskyrėlė, iki šiol vengusi taip reikalingo susi- 
tikimo su advokatu, dabar nori su juo matytis, kai 


“ Taip jau sutvarkytas pasaulis. (Isp.) 

to jau tarsi nebereikia. Nejaugi spėta susisiekti su Gab- 
rieliu ar Greise ir jo klientė sužinojo jų praeitį? 
Kas donjai Doloresai žinoma apie jo ryšį su ta praei- 
timi? 

Vakar, kai misis Sepulvida pirmą kartą ištarė Gabrie- 
lio Konrojaus vardą, jis pajėgė sutikti šią galimą grės- 
mę ramiai ir drąsiai. O dabarė Kas gi pagaliau įvyko 
per tą laiką? Jeigu jį kuo nors apkaltintų, nejaugi jis 
nesugebėtų apsiginti? Niekai! Ir vis dėlto jis nesilio- 
vė rūpinęsis ir spėliojęs, ar šiandieninis kvietimas ne- 
susijęs su jo ir donjos Doloresos vakarykščiu susitiki- 
mu priė Pušų iškyšulio. O gal lengvabūdiškas jo elge- 
sys su donja Marija ir koks geraširdžio, bet nusenu- 
sio tėvo Felipo neatsargus žodis papiktino gražiąją jo 
klientę, jeigu ji žino apie jo buvusius santykius su Grei- 
se2 Juk nebūtina būti niekšu pačiam, kad įtarinėtum 
kitus žmones. Laki ir turtinga vaizduotė sudirgusi geba 
apie žmonių būdą ir poelgius sukurti tokių teorijų, 
kurios savo absurdiškumu yra žmonijai žalingesnės 
už vulgariausias tamsuolių ir silpnapročių prielaidas. Iš 
susijaudinimo Artūrą ėmė krėsti šaltis. Jo širdyje ko- 
vojo du prieštaringos jo prigimties pradai: jautrioji jo 
prigimties pusė bijojo šio susitikimo, o kovingoji trauk- 
te traukė susitikti. Valandą prieš donjos Doloresos nus- 
tatytą laiką jis užšoko ant. arklio ir tūžmingai nušuo- 
liavo į „Šventosios trejybės“ rančą. 

Ranča buvo už trijų lygų nuo jūros, kalnų papėdėje. 
Kai Artūras prijojo ilgą, jokio upelio nedrėkinamą ir taip 
nuo žiaurių deginančių saulės spindulių suskirdusią ly- 
gumą, jog aplink žiojėjo vien kiaurymės ir plyšiai, jis 
nejučiomis pristabdė žirgą. Sunku būtų įsivaizduoti ką 
nors nykesnio, negyvesnio ir beviltiškesnio už šią di- 
džiulę, saulės nutviekstą, bet liūdną dykumą. Ji panėšėjo 
į beribį, vienišą okeaną, kurio paviršių šiaurės vakarų 
vėjai nugairino iki neregėto lygumo, tarsi liedami bejėgį 
pyktį ant šių nuolankios plokštikalnės platybių. Aplinkui, 
kiek tik akis užmato, vis ta pati lyguma; netgi tolumoje 
juoduojanti besiganančių galvijų banda, tarsi šliaužianti 
per tą plynę, ne gyvino ją, o tik dar labiau ryškino jos 
sustingimą. Nei vėjas, nei dangus, nei saulė negalėjo 

pakeisti šio bejausmio negyvo lygumos veido. Tai buvo 
tarsi kantrybės simbolis — beviltiškos, sekinančios, ne- 
išvengiamos kantrybės, tačiau beribės kaip pati amžinybė. 

Artūras jau buvo jojęs beveik valandą laiko, kai 
staiga už mylios tarsi iš Žemės išdygo kažkokia tamsi 
siena, kurios netaisyklingi kontūrai aiškiai matėsi dangaus 
fone. Iš pradžių jis pagalvojo, kad tai falda — kalnų 
grandinės atplaiša žemai lygumoje. Bet netrukus pamatė 
blausiai raudonos spalvos čerpių stogą ir tamsias plūk- 
tines sienas. Pasileidęs zovada skersai išdžiūvusio upelio 
vagos, iššoko priešingame krante palei žemą koralio 
tvorą, ir keletas varnų apdulkėjusiu pusiau ispanišku, 
pusiau vienuolišku apdaru pakilo į viršų ir pasveikino jį, 
atvykusį į „Šventosios trejybės“ rančą. Jų kranksėjimas 
buvo pirmas garsas, per tą valandą sutrikdęs monotonišką 
pentinų žvangesį bei duslų arklio kanopų bildesį. Tuomet 
pagal šio krašto papročius Artūras pasistojo balno kilpose, 
spustelėjo pentinais mustango šonus, atleido ilgą pintą 
ašutinį pavadį ir galvotrūkčiais nušuoliavo tiesiai prie 
būrio dykinėjančių, apsimestinai abejingų vakerų, kurie 
jau visą valandą stebėjo kelią ir laukė jo prie sodybos 
vartų. Artūrui artėjant, jie prasiskyrė abipus vartų, nusi- 
kėlė nuo galvų juodus, blizgančius standžiais kraštais 
sombrerus, apsisuko, spustelėjo žirgus pentinais ir aki- 
mirksniu pabiro į visas keturias puses. Kai Artūras nušoko 
nuo arklio plytomis grįstame kieme, jų nebebuvo nė 
ženklo. 0 

Tarnas indėnas tylomis nusivedė jo žirgą. Kitas peonas 
taipogi nė žodžio neištaręs, nuvedė Artūrą ilgu koridoriu- 
mi, kur ant žemų turėklų kabėjo meksikietiškos skraistės 
ir gūnios, stebinančios savo barbarišku spalvų deriniu. 
Iš ten jie įėjo į prieškambarį su plikomis sienomis, kuriame 
ant žemo medinio suolo ramiai sėdėj> dar vienas indėnas 
— senas, žilas, suvytusiu kaip tabako lapas veidu. Artūrui 
pasirodė, kad šitas senis taip kantriai čia jo laukia nuo 
pat misijos įsikūrimo ir pražilo belaukdamas. Kai Artūras 
įėjo, indėnas pakilo ir pasisveikino su oriu, ispanišku 
mandagumu, paskui palydėjo jį į didesnį, prašmatnesnį 
kambarį ir nusilenkęs pasitraukė. Artūrui šios visos cere- 
monijos buvo žinomos, tačiau šį kartą jos atrodė kažkuo 

ypatingai svarbios, tad jis susijaudinęs ir nekantriai pasi- 
suko į kitame kambario gale atsivėrusias duris. Tą aki- 
mirką švelnus keistas kvapas, primenantis kažkokias 
kvapias indėnų žoles ar smilkalus, padvelkė pro duris, ir 
į kambarį įėjo sena, sulinkusi, tamsaus veido ir niūraus 
žvilgsnio moteris; ji pagarbiai paklausė: 

— Donas Artūras Puanzetas? 

Artūras nusilenkė. 

— Donja Doloresa truputį nesveikuoja ir atsiprašo, 
kad priims jus savo miegamajame. 

Sutikimo ženklan Artūras dar kartą nusilenkė. 

— Bueno. Prašom čia. 

Ji parodė ranka į atviras duris. Artūras perėjo siaurą 
koridorių, iškaltą storoje mūro sienoje į kitą kambarį, ir 
stabtelėjo ant slenksčio. 

Čia buvo taip tamsu, kad jis po saulėto kiemo nega- 
lėjo nieko matyti, nors prieš tai įau buvo perėjęs du 
gana tamsius kambarius. Kurį laiką jis tegalėjo atskirti 
tiktai keletą juoduojančių daiktų. Po to pamažu įžiūrėjo 
lovą, altorėlį ir kitoje kambario pusėje sofą. Tik tiek iš 
pradžių ir teįžvelgė menkoje šviesoje, krintančioje pro 
langus — du pailgus plyšius storose sienose. Paskui jis 
pamatė ant sofos pusiau gulinčią moterį, slepiančią veidą 
už vėduoklės; balta suknelė grakščiomis klostėmis krito 
ant grindų. 

— Jūs mokate ispaniškai, donai Artūrait— paklausė 
iš už vėduoklės puikiai. moduliuotas balsas grynu kasti- 
lietišku akcentų. | 

Artūras greitai atsisuko į balso pusę, jausdamas neap- 
sakomai didelį malonumą. 

— Truputį. 

Paprastai Artūras didžiuodavosi savo ispanų kalbos 
mokėjimu, bet šį vienintelį kartą jo mandagumas ir 
kuklumas buvo nuoširdūs. 

— Prašom sėstis, donai Artūrai. 

Jis priėjo prie kėdės, stovinčios už kelių pėdų nuo 
sofos, kur jam ranka parodė senoji indėnė, ir atsisėdo. 
Tuo pat metu moteris ant sofos vikriai ir grakščiai 
suglaudė didelę juodą vėduoklę, dengusią mažne pusę 
veido, ir pasisuko į svečią. 


Artūro širdis staiga smarkiai pašoko, paskui, kaip 
jam pasirodė, akimirksniu nustojo plakusi. Į jį žiūrėjo 
didelės, spindinčios, labai gražios akys, bruožai buvo 
smulkūs, europietiškai taisyklingi, ovalas idealus, o veido 
spalva — kaip poliruotas varis. Tučtuojau šiam atspalviui 
jis sugalvojo daugybę kitokių palyginimų: auksinis 
cheresas, rudens lapas, vidinė žemuoginio medžio žievės 
pusė. Šiaip ar taip, aišku tik viena: tokios gražuolės jis 
dar niekada nebuvo matęs. 

Galimas dalykas, dama išskaitė šias mintis jo akyse, 
nes pamažu "vėl išskleidė vėduoklę ir užsidengė veidą. 
Godus Artūro žvilgsnis nuslydo jos grakščios figūros 
linijomis iki pat mažos kojytės balta satinine kurpaite. 
Jis pagalvojo, kad neįprastas jos apdaras, tegui ir baltos 
spalvos, atrodo visai kaip vienuolės rūbai; tą įspūdį dar 
stiprino nuleistas ant pečių kapišonas. 

— Jūs nustebę, donai Artūrai, — tarė ji po nedidelės 
pauzės, — kad aš panorau pamatyti jus po to, kai viskas 
buvo aptarta per patikėtą asmenį. Taigi! Aš apsigalvojau 
per tą laiką. Nusprendžiau kol kas palūkėti ir nieko 
nedaryti dėl to žemės dovanojimo rašto. 

Akimirksniu Artūras atsitokėjo ir susikaupė. Tie keli 
donjos Doloresos žodžiai sugrąžino jį atgal į praeitį, 
kurią buvo bepradedąs pamiršti; netgi puikus jos balsas 
nustojo galios ir nebegalėjo nei sužavėti jo, nei nuslopinti 
vėl kylančio nerimo. Artūras nujautė, kad blogiausia dar 
priešakyje. Jis pasisuko į savo pašnekovę iš pažiūros 
ramus, nors šiaip jautėsi lyg ant žarijų. 

— Ar atsirado kokių naujų faktų, kad suabejojote? 
— paklausė jis. 

— Ne,— atsakė donja Doloresa. 

— Na, tai gal misis Sepulvida ką nors pamiršot— tęsė 
Artūras.— Aš jums pasakysiu, kas man žinoma.— Tiksliai, 
kaip prityręs juristas, vykusiai parinktais žodžiais jis 
trumpai perteikė donjai Doloresai misis Sepulvidos pasa- 
kojimo esmę. Kalbėdamas jis nė menkiausiu raumens 
krustelėjimu neišsidavė matąs, kad visą laiką gražioji 
indėnė žiūri į jo veidą pro vėduoklės tarpus toli gražu 
ne vien tik su moterišku smalsumu. Jam baigus kalbėti, 
ji tarė: | 

— Bueno. Aš jai taip sakiau. 

— Ar norėtumėte dar ką nors pridurti? 

— Galbūt. 

Artūras sukryžiavo rankas ir pasiruošė klausytis. 
Donja Doloresa ėmė iš eilės čiupinėti visus vėduoklės 
virbelius, tarytum rožančiaus karoliukus. 

— Aš sužinojau tokių dalykų, kurie gal nesudomins 
jūsų, kaip advokato, tačiau kurie jaudina mane, kaip 
moterį. Kai aš jums pasakysiu, jūs man turbūt atsakysite, 
kad tokie dalykai nekeičia mano... mano tėvo nuosavybės 
teisių. Jūs, ko gero, dar pasijuoksite iš mano nusistaty- 
mo. Bet kadangi jums suteikiau tiek vargo, noriu, kad 
negalvotumėt, jog keičiu savo planus vien dėl kažkokių 
užgaidų, be to, noriu, kad žinotumėt, kodėl įūsų apsi- 
lankymas nedavė rezultatų, kodėl jūs, pagarsėjęs advo- 
katas, turėjote veltui gaišti brangų laiką su mano drauge 
donja Marija. | 

Artūras buvo per daug pasinėręs mintyse, tad nepa- 
gavo grynai moteriškos potekstės paskutiniuose donjos 
Doloresos žodžiuose, nors kitomis aplinkybėmis tai nebūtų 
likę nepastebėta. Šiuo metu jis tik švelniai glostė rusvus 
savo ūsus ir žvelgė pro langą su vyrišku kantrumu. 

— Ne, tai ne užgaidos, donai Artūrai. Bet aš esu mote- 
ris, be to — našlaitė. Jūs žinote mano gyvenimą. Vienin- 
telis artimas žmogus paliko mane vienui vieną šiame 
pasaulyje valdyti šiuos milžiniškus turtus. Klausykitės, 
donai Artūrai, ir jūs suprasite ar bent atleisite man už 
neprotingą užuojautą žmonėms, kurie nori bylinėtis dėl 
tos žemės. Jeigu ne šventosios dievo motinos valia, 
mane galėjo ištikti tai, kas ištiko juos, ją. | 

— Ją? Ką tokią? — ramiai paklausė Artūras. 

— Atleiskite, aš pamiršau, kad įūs nieko nežinote. 
Klausykitės. Jūs jau girdėjote, kad tą žemę valdo toks 
Gabrielis Konrojus ir jo žmona. Taigi. Jums sakė, kad jie 
turi tos žemės dovanojimo raštą. Bet tai netiesa, donai 
Artūrai. 

Artūras pasisuko į ją su neslepiama nuostaba. 

— Tai man naujiena. Tada viskas keičiasi. | 

.— Kas žino? — tarė. donja Doloresa abejingai.— Bet 
aš ne apie tai kalbu. Matot, tokį žemės dovanojimo 

raštą daktaras Devaržas yra palikęs to Gabrielio seseriai. 
Suprantate?— Ji nutilo ir įrėmė žvilgsnį į Artūrą. 

— Puikiausiai, — atsakė jis, neatitraukdamas akių nuo 
lango.— Dabar aišku, kodėl Gabrielis tą žemę pasisavino. 
O toji sesuo ar gyva? Jei ne, ar jis yra teisėtas jos turto 
paveldėtojas? Štai kur svarbiausias klausimas ir, prašau 
man atleisti, grynai juridinis, o ne sentimentais paremtas. 
Ar toji dingusioji moteris... jo sesuo, toji vienintelė teisėta 
žemės valdytoja, buvo ištekėjusi ir ar turi vaikų? Tada 
teisėtieji paveldėtojai būtų vyras ir vaikai. 

Po šių klausimų stojo tokia ilga tyla, kad Artūras net 
atsisuko į donją Doloresą. Ji, matyt, buvo davusi kokį 
ženklą savo senajai tarnaitei, ir ši dabar stovėjo, pasi- 
lenkusi prie jos, tarp Artūro ir sofos. Tačiau netrukus 
garbingoji moteriškė išėjo ir paliko juos vienus. 

— Jūsų teisybė, donai Artūrai, — tęsė donja Doloresa, 
užsidengusi vėduokle.— Jūs dabar bent matote, kad reika- 
lingas jūsų patarimas ir kad tai, ką čia pasakiau, aiškin- 
dama savo užgaidą, gali turėti juridinės svarbos. Kas 
žino? Gerai, kad jūs man tai priminėte. Mes, moterys, 
esame neprotingos. O jūs — tokie įžvalgūs, išmintingi. 
Teisingai padariau, kad jus pakviečiau. 

Artūras linktelėjo, jo išraiška buvo kupina advokatui 
būdingo kantrumo ir tolerancijos, kurie visame pasaulyje 
sukelia kliento įniršį ir drauge susižavėjimą. 

— Jo sesuo, tikroji paveldėtoja, dingo... jos nėra. 
Niekas nežino, kur ji. Jokių pėdsakų. Ir štai į areną 
išeina apgavikė! Moteris, kuri pasisavina tos sesers, 
Greisės Konroj, asmenį ir vardą. 

— Minutėlę,— ramiai pertraukė Artūras, — o iš kur ži- 
note, kad toji moteris — apgavikė? 

— Iš... kur... aš:.. žinau? 

— Taip, kur įrodymai? 

— Man taip sakė. 

— 0 — Artūras vėl nutaisė pakančią miną. 

— Įrodymai? — susijaudinusi pakartojo donja Dolo- 
resa.— Argi neužtenka, kad toji moteris ištekėjo už 
Gabrielio, atseit, savo brolio? | 

— Tai, žinoma, svarus įrodymas moraliniu požiūriu, 
ir galbūt galėtų kiek padėti teisme, — šaltai pasakė Artū- 

ras,— bet jis neatima jai teisės teigti, kad esanti Gabrielio 
sesuo, jeigu tik turi reikiamus dokumentus. Prašau atleisti, 
kad pertraukiau. Tęskite. 

— Tai viskas,— donja Doloresa kiek susierzinusi at- 
sisėdo tiesiau. 

— Puiku! Vadinasi, viskas atrodo taip: jūs turite do- 
vanojimo raštą žemės sklypui, kurį užgrobė skvateris. 
Jis savinasi tą žemę, remdamasis savo Žmona ar seseri- 
mi — juridiškai nesvarbu, kas ji, — kuri šios žemės dova- 
nojimo raštą buvo gavusi iš daktaro Devaržo. 

“ — Taip, — netvirtu balsu tarė donja Doloresa. 

-— Taigi pretendentai yra du — jūs ir daktaras De- 
varžas. Ir belieka nustatyti, kieno dovanojimo raštas yra 
teisėtas. Visa kita, ką jūs man pasakojote, nesvarbu. 
Palaukite! Dar vienas klausimas. Kaip jūs sužinojote 
visas šias smulkmenas? 

— Iš laiško. 

— Kas jį atsiuntė? 

— Ten. nebuvo parašo. Jo autorius tvirtina, jog 
gali faktiškai įrodyti visa, kas parašyta. Tai anoniminis 
laiškas. 

Artūras pakilo, pergalingai šypsodamasis. 

„— Prašau nelaikyti įžūlumu, jei aš dar paklausiu, ar 
jūs norite atsisakyti savo teisių į jums priklausantį ne- 
mažą turtą, remdamasi tik šiais argumentais? 

— Aš jums jau sakiau, kad man tai nėra juridinis 
klausimas, donai Artūrai, — atsakė donja Doloresa, tru- 
putį greičiau mosuodama vėduokle. ) 

— Gerai. Tada, — jeigu jau suteikėte man garbę, kreip- 
damasi patarimo,— pažiūrėkime į viską paprastai, taip 
sakant, iš moralinės pusės. Pradėsime nuo to, kad naš- 
laitės, kurios jūs taip gailitės, ko gero, nebėra gyvos. 

— O jos brolis? 

— Norėdamas pasisavinti žemę, jis eina išvien su 
apsišaukėle ir, kad būtų garantuotas, net vedė ją. O ir tas 
brolis... kas žino, ar jis pats irgi nėra tuo vardu pasivadinęs 
sukčius. 

— Žinoma, — susimąsčiusi tarė donja Doloresa. 

— Jam, be abejo, teks išsiaiškinti su daktaro Devaržo 
paveldėtojais, nesvarbu, kas jie tokie. 

— Žinoma, — pakartojo donja Doloresa. 

— Trumpai kalbant, netgi iš jūsų pozicijų žiūrėda- 
mas, nesuprantu, ko jums atsisakyti savo teisių į tą žemę. 
Našlaitė, kurią jūs užjaučiate, čia niekuo nedėta. Jūsų 
keliai kertasi tik su jos broliu, kuris, kaip matyti, ne itin 
vertina giminystės ryšius. Kaip jau minėjau, jūsų keti- 
nimai nuoširdūs ir kilnūs, tačiau praktiškai iš jų naudos 
būtų tik tada, jei teismas pripažintų daktaro Devaržo 
dokumentą negaliojančiu. Aš jums patariu kreiptis į teis- 
mą. Teisybė ne visuomet laimi, bet iš savo patyrimo 
galiu pasakyti: teisybė turi už save kovoti, tegu vien 
todėl, kad įrodytų, jog ji teisybė. O jeigu ne — kaip ją 
atskirsi nuo neteisybės. 

— Jūs išminčius, donai Artūrai. Bet jūs, advokatai, 
paprastai rūpinatės tik savo ginamos pusės interesais. 
Atleiskite, aš nenoriu jūsų įžeisti. Bet jeigu dabar prieš 
jus būtų Greisė, jo sesuo, ką tada patartumėte? 

— Tą patį, ką ir jums, — kovoti. Jeigu galėčiau ginčyti 
jūsų teisę į žemę, tuoj paduočiau į teismą. Aplinkybės 
dabar tokios, kad reikia kovoti, nepaisant, kokį vaidmenį 
čia atlieka ta Gabrielio sesuo ar žmona. Bet kaipgi atsi- 
tiko, kad Gabrielis tiek laiko tylėjo? Ar jūsų anoniminis 
korespondentas nepaaiškina? O tas faktas byloja mūsų 
naudai. 

— Jūs pamiršote, kad mūsiškis žemės dovanojimo 
raštas atsirado tik visai neseniai. 

— Teisybė. Tačiau tai dar neįrodo, kad jų raštas pir- 
mesnis. O tiesioginės įpėdinės dingimas taip pat mums 
į naudą. 

— Kodėl taip manote? 

— Prisiekusieji visuomet reiškia simpatijas gražioms 
našlaitėms, ypač jei jos neturtingos. 

— Iš kurgi žinote, kad ji gražiė— gyvai paklausė 
donja Doloresa. 

— Aš taip įsitikinęs. Grožis yra našlaičių privilegija, 
— šaltai paaiškino, galantiškai nusilenkdamas. 

— Jūs tikras išminčius, donai Artūrai. Linkiu jums 
gyventi tūkstantį metų! 

Šį kartą Artūras negalėjo nepajusti ironijos donjos 
Doloresos žodžiuose. Akimirksniu jam sukilo visi kovingi 

instinktai. Toji neišaiškinama jos grožio jėga, kurios jis 
negalėjo nepripažinti, tasai išdidus tonas, išplaukiąs iš 
savo galios pajautimo, o gal jo praeities žinojimo — visa 
tai žadino jam šaltą įniršį. Jis nepamiršo, kad donja 
Doloresa garsėja kaip didžiai religinga, griežta moralistė. 
Jeigu ji būtų panorėjusi dabar jį apkaltinti už tai, kad 
metė Greisę, kad kuria išskaičiavimais paremtus planus 
dėl misis Sepulvidos, jis nedvejodamas būtų prisiėmęs 
kaltę — be teisinimosi, be ginčų, nors puikiai suprato, 
kad, padaręs tai, visam laikui prarastų donjos Doloresos 
pagarbą, kurią ėmė taip aukštai vertinti per paskutines 
kelias minutes. Bet tokia jau savotiška buvo šio jauno 
vyro prigimtis: jis jausdavo malonumą, jei pasielgęs taip, 
o ne kitaip, turėdavo daug ko atsižadėti. Pats jis tai 
vadino „ištikimybe sau“. Ir tam tikra prasme buvo teisus. 

Jis pakilo ir, pagarbiai atsistojęs prieš savo žaviąją 
klientę, paklausė: 

— Tai jau galutinai apsisprendėte? Kaip man daryti — 
ar palaikyti jūsų pusę ir nušalinti skvaterį, ar kol kas 
paliksite juos ramybėje, leisdama jiems nevaržomai nau- 
dotis jūsų žeme? 

— (O kaip jūs man patarsite pasielgti?— paklausė 
donja Doloresa, nenuleisdama akių nuo jo veido. 

— Aš jau sakiau,— pakančiai šypsodamasis, atsakė 
Artūras.— Tiek moraliniu, tiek ir juridiniu požiūriu jūs 
turėtumėt ginti savo nuosavybės teisę. 

Donja Doloresa nugręžė akis į šalį kiek nepatenkinta. 

— Bueno. Pagalvosime. Turime pakankamai laiko. 
Prašom sėsti, donai Artūrai. Kaip? Nejaugi jūs atsisakysite 
mūsų vaišingumo ir nepasiliksite pernakvoti? 

— Deja, — atsakė Artūras šaltai, bet mandagiai, — man 
reikia tuojau pat sugrįžti į misiją: Aš ir taip atidėjau 
savo išvykimą vienai dienai. Rytoj manęs jau laukia 
San Franciske. 

— Nieko, tegu palaukia. Parašysite, kad svarbūs 
reikalai jums neleidžia iš čia išvykti, o Djegas mano 
žirgu pristatys jūsų laišką į vakare išplaukiantį garlaivį. 
Rytoj jis jau bus San Franciske.— Ir ji paskambino mažu 
bronziniu varpeliu, stovinčiu šalimais — Artūras net ne- 
spėjo jos suturėti. | 

— Bet, donja Doloresa...— skubėjo paaiškinti Artūras. 

— Suprantu,— pertraukė jį donja Doloresa.— Djegai, 
— greitai tarė ji, tarnui įėjus, — tuoj pat pasibalnok 
Chovitą ir pasiruošk kelionei. Paskui sugrįžk čia. Atleis- 
kite,— ji vėl atsigręžė į Artūrą.— Jūs norėjote pasakyti, 
kad jums brangus laikas. Nuo jūsų atvykimo priklauso 
didelė pinigų suma. Gerai, parašykite savo kompanio- 
nams, kad aš padengsiu nuostolius. Niekas kitas nesumo- 
kės įiems už jūsų paslaugas tokios didelės sumos, kaip aš. 

Artūras buvo susierzinęs ir įsižeidęs, bet negalėjo 
tuo pat metu nešižavėti ja. Įprotis valdingai įsakinėti, 
neribota valdžia kokiam šimtui tarnų, nevaržoma pa- 
nieka nesuskaičiuojamiems turtams, paskatinusi ją šiam 
žingsniui — visa tai jai nuostabiai tiko. Iš nekantrumo 
bronziniai skruostai paraudo, maža kurpaite ji įsakmiai 
stukseno į grindis, akys žibėjo prieblandoje. Staiga ji 
atitoko, pažvelgė į Artūrą ir tarė nedrąsiai: 

— Dovanokite man. Aš negerai pasielgiau. Nepykite 
ant manęs, donai Artūrai. Aš esu išlepinta, ir jau 
penkerius metus darau viską, ką panorėjus.. Kartais - aš 
pamirštų, kad už mano mažytės karalystės sienų egzistuoja 
"dar kitas pasaulis. Važiuokite. Jeigu taip reikia, važiuokite 
tuojau. | 

Ji atsirėmė į sofos atlošą, prisidengė veidą vėduokle 
ir lyg atsiprašydama  alsiai sumerkė ilgas blakstienas. 

Akimirką Artūras stovėjo, nežinodamas, kaip pasielgti, 
bet tik akimirką. | 

— Leiskite padėkoti jums už galimybę atlikti pareigą, 
suderintą su malonumu. Jeigu jūsų pasiuntinys. yra pa- 
tikimas ir greitas, viskas bus gerai. Aš pasilieku. 

“Ji staigiai pasisuko į Artūrą ir nusišypsojo. Išdidžiai 
lenktos jos lūpos ir tamsios melancholiškos akys, matyt, 
retai tesišypsodavo; dabar švystelėjo balti dantys — tie- 
siog akinantys šiame tamsiame veide, ir net tuomet, kai 
šypsena užgeso, jos giedrumas dar atsispindėjo riešuto 
tamsumo skruostų duobutėse ir drėgnose tamsiose akyse. 
Artūrą užliejo karšta banga. 

— Rašymo reikmenis rasite kitame kambaryje. Djegas 
ateis laiško pasiimti, — tarė donja Doloresa.— Greitai 
mudu vėl pasimatysime. Dėkoju. | 


138 


Ji ištiesė mažą rudą rankutę. Akimirką Artūras pasi- 
lenkė virš jos ir, pajutęs, kaip smarkiai tvinkčioja kraujas 
gyslose, greitai pasitraukė į kitą kambarį. Kai jis uždarė 
duris, donja Doloresa sulankstė vėduoklę, krito ant sofos 
ir tyliai sušnibždėjo: 

— Manuela! 

Senoji moteriškė greitai pasirodė ir susirūpinusi pri- 
bėgo prie sofos. Bet pavėlavo: jos šeimininkė gulėjo be 
sąmonės. 


VII skyrius 
PRAEITIES PUSLAPIS 


Laiške kompanionams Artūras trumpai paaiškino už- 
trukimo priežastis ir gale pridūrė šį sakinį: „Suraskite 
dokumentus, susijusius su žemės dovanojimo raštu, iš- 
duotu daktarui Devaržui“. 

Vos spėjo jis užbaigti, įėjo pasiruošęs kelionei Djegas. 
Jam pasitraukus, Artūras nekantriai laukė, kada vėl 
pasirodys donja Doloresa. Tačiau dideliam jo nusivylimui 
į kambarį įžengė niūrus mažordomas, panašus į tamsia- 
veidę šmėklą, ir, netaręs nė žodžio, panašiai kaip koman- 
doras iš „Don Žuano“, pamojo eiti iš paskos į jam skirtą 
kambarį. Kambarys pagal Kalifornijos ispaniškąją archi- 
tektūrą, kai vengiama saulės, buvo ilgas, žemas ir silpnai 
apšviestas, du grotuoti langai abipus durų žvelgė į kori- 
dorių ir vidaus kiemą, priešingoje sienoje tebuvo iškirsta 
nedidelė, siaura tarytum ambrazūra anga, pro kurią Ar- 
tūras galėjo matyti plačią, saulėje tviskančią lygumą. 
Beširdiškas, monotoniškas, neblėstantis spindesys nepa- 
jėgė iš lauko prasiskverbti į šią apytamsę vienuolišką 
celę; net šėlstantis, niekada nenurimstantis ir nepailstantis 
vėjas, kuris dieną naktį negailestingai plakė pilkas pastato 
sienas, nedrumstė begarsės, gilios šio kambario rimties. 

Tame raminančiame asketiškame fone į akis ypač krito 
nepaprasta ispaniška prabanga. Nišoje su užtraukiamomis 
užuolaidomis stovėjo raudonmedžio lova, užtiesta geltona 
satino lovadengte, gausiai šilku išsiuvinėta rausvomis ir 

purpurinėmis gėlėmis. Satininių paklodžių ir užvalkalų 
kraštai buvo apsiūti brangiais nėriniais. Prie lovos ir 
priešais didelį minkštą krėslą ant tamsių medinių grindų 
gulėjo minkšti -ryškiaspalviai kilimai, o prie gilaus tary- 
tum orkaitė židinio buvo patiesta milžiniška meškena. 
Virš židinio kabėjo auksu inkrustuotas juodmedžio kry- 
žius, Oo ant sienų — greta modernių graviūrų — žinomi 
katalikų šventieji ir kankiniai. Artūras nusistebėjo, kad 
visose graviūrose vaizduojamas žiemos peizažas. San 
Bernaro vienuolyno prieglaudos vaizdas žiemą, Austrijos 
Tirolio kalnų perėja, Rusijos stepė žiemą, sniego lyguma 
Norvegijoje,— Artūrui net pasirodė, kad kambario tempe- 
ratūra gerokai pažemėjo. Labiausiai jį paveikė nedidelė 
akvarelė — Alpių žibuoklė; jam dingojosi, tarsi ją iš 
kažkur prisimena. 

Donja Doloresa iš anksto atsiprašė negalėsianti dėl 
blogos savijautos ateiti į valgomąjį; ir pietūs buvo tylūs 
ir iškilmingi. Namų šeimininkams atstovavo velionio 
dono Chošės Salvatiero pusbrolis, kuris pietų metu skleidė 
švelnų senų cigarečių kvapą ir be paliovos oriai komenta- 
vo jau pamirštus politinius įvykius. Nusiminęs, kad prie 
stalo nepasirodė gražioji šeimininkė, Artūras pyko ant 
pašnekovo ir šiurkščiai pertraukdavo jį, kai tasai užves- 
davo kalbą apie jo klientės reikalus, tarsi tai būtų buvęs 
koks nederamas dalykas. Po pietų, vis nesulaukdamas 
donjos Doloresos, jis surūkė koridoriuje cigarą ir ėmė 
širsti ant savęs, kam priėmė jos pakvietimą; ypač jis 
pyko, kai pagalvodavo, kodėl taip padarė. Artūras jau 
ėmė svarstyti, kaip ištrūkti iš rančos ir net... kaip aplankyti 
misis Sepulvidą, bet tuo metu įėjo Manuela. 

Gal donas Artūras teiktųsi dar kartą savo apsilankymu 
ir patarimu išreikšti pagarbą donjai Doloresai? 

Donas Artūras pajuto, kaip rausta veidai, ir suabejojo, 
ar šį kartą jo patarimas iš tikrųjų bus gerai ir ramiai 
apgalvotas, tačiau, nežymiai linktelėjęs indėnei, vis tiek 
nusekė paskui ją. Jie nuėjo į tą patį kambarį, kuriame ir 
pirma kalbėjosi su donja Doloresa. Ji, rodos, nė nebuvo 
pakeitusi padėties nuo ryto — taip panaši buvo jos poza ir 
laikysena. Kai Artūras pagarbiai prisiartino prie jos, jis 
užuodė tą patį aromatą ir vėl pajuto kažkokią paslaptingą 


140 


jėgą, kuri sklido iš jos tamsių akių ir tarsi magnetas 
traukte traukė jo žvilgsnį. 

— Jūs imsite niekinti mane, donai Artūrai. Jūsų tau- 
tietės — tokios stiprios, energingos moterys, o aš — maža, 
silpna ir dar tinginė, teatleidžia man šventoji dievo .mo- 
tina! Bet aš persirgau sunkią ligą ir dar nesu visai sustip- 
rėjusi. Be to, aš jau taip ir pripratau. Per dienų dienas 
čia guliu, nieko neveikdama, donai Artūrai. Nelengva, 
tiesa? Kaip jūs manote? Kiekvieną dieną... nieko kito, tik 
žiūriu ir kažko laukiu. 

Jos balsas skambėjo švelniai ir kiek graudingai. Gal 
tokia intonacija įprasta Kastilijos moterų kalbai, tačiau 
Artūras ją priskyrė vien donjai Doloresai ir ilgai nedrįso 
pažvelgti į ją, nors žinojo, kad donja Doloresa žiūri į jį. 
Pagaliau jis vis dėlto pakėlė akis, bet tik į vėduoklę. 

— Vadinasi, jūs sunkiai sirgote, donja Doloresa? 

— Aš daug iškentėjau, donai Artūrai. 

— Ar nenorėtumėte pakeisti vietą, gyvenimo būdą? 
Juk didžiuliai turtai, nepriklausomumas nuo šeimyninių 
bei giminystės pareigų suteikia jums neribotas galimybes, 
— kalbėjo toliau Artūras, žiūrėdamas į vėduoklę. 

Staiga vėduoklė, tarsi jo žvilgsnio paveikta, koke- 
tiškai suplazdėjo, virptelėjo, palinko žemyn ir galop visai 
suglaudė sparnelius. Artūras nebeteko uždangos. 

— Gal ir taip,— tarė donja Doloresa.— Kas žino? 
— Kiek patylėjusi, ji davė ženklą Manuelai. Senoji indėnė 
pakilo ir išėjo iš kambario.— Aš turiu jums kai ką 
pasakyti, donai Artūrai,—- pridūrė ji. — Reikėjo papasako- 
ti šį rytą, bet ir dabar dar ne per vėlu. Tai paslaptis. Ir 
jeigu aš tylėjau, tai ne abejodama jūsų sąžiningumu, bet 
tikrai nežinodama, ar turiu teisę pasakyti. 

Artūras pažiūrėjo jai į akis. Dabar jau ji neatlaikė 
jo žvilgsnio. Nuleidusi ilgas blakstienas, ji kalbėjo toliau: 

— Tai buvo prieš penkerius metus, kai dar gyveno 
mano tėvas, dieve duok jam dangų. Kartą pas mus į San 
Džeronimo presidiją atėjo jaunutė amerikietė... vieniša ir 
bejėgė. Ji atėjo iš kalnų, kur sniego užverstoje stovykloje 
badu merdėjo jos artimieji ir draugai. Taip ji papasa- 
kojo mano tėvui. Juk galėjo taip būti, ar ne? 

Artūras linktelėjo galvą, bet nieko neatsakė. 

— Tačiau, kaip vėliau paaiškėjo, ji pasivadino.ne savo 
pavarde. Mano tėvas išsiuntė į kalnus gelbėjimo būrį ir 
ten, mirusių tarpe, buvo rasta moteris, kurios pavardę ši 
nepažįstamoji buvo pasisavinusi. Taip parašyta gelbėjimo 
būrio pranešime. Nelaimėlė rasta stovykloje, ir mergaitė, 
kuri atėjo pas mus, vadinosi tuo pačiu vardu — Greise 
Konroj. | 

Artūro veide nesuvirpėjo nei vienas raumuo, ir jo 
akys liko įsmeigtos į nuleistas donjos Doloresos blaks- 
tienas. 

— Tai liūdna istorija, labai liūdna. O keisčiausia, 
kad mergaitė iš pradžių pasivadino Greise Ešli, o vėliau 
prisipažino, jog ši pavardė yra vieno jaunuolio, kuris jai 
padėjo išsigelbėti, — ji norėjusi apsimesti jo seserimi. 

— Mano tėvas buvo geras, jautrus žmogus... tikras 
šventasis, donai Artūrai. Jam buvo nesvarbu, ar ji Greisė 
Ešli, ar Greisė Konroj. Jam užteko, kad ji išvargusi, 
nusilpusi, nelaiminga. Nepaklausęs kitų karininkų patari- 
mo, jis priėmė ją į savo namus, į savo šeimą, apgaubė ją 
tėviška meile, kad ji galėtų ramiai laukti sugrįžtant savo 
brolio... to Filipo Ešlio. Bet jis taip ir negrįžo. Už pusės 
metų ji susirgo... labai sunkiai... po to netrukus jai gimė 
kūdikis, donai Artūrai... Bet kūdikis iš karto mirė, o paskui 
ir motina... Suprantate, abu mirė, abu... ant mano rankų! 

— Kaip gaila, — tepasakė Artūras. | 

— Aš nesuprantu jūsų,— tarė donja Doloresa. 

-— Prašau atleisti. Supraskite mane teisingai. Aš pasa- 
kiau: „Kaip gaila!“, nes tikrai manau, kad toji mergaitė, 
toji paslaptinga nepažįstamoji, pasivadinusi svetimu var- 
du, buvo iš tikrųjų Greisė Konroj. | 

Donja Doloresa pakėlė akis ir įsmeigė jas į Artūrą. 

— Kodėl jūs taip manote? 

— Todėl, kad gelbėjimo ekspedicija nustatė mirusiųjų 
tapatybes skubotai ir ne itin kruopščiai. 

— Iš kur jūs žinote? 

Artūras atsistojo ir prisitraukė kėdę arčiau savo 
žaviosios klientės. 

— Jūs buvote tokia gera, man patikėdama šią svarbią 
ir gerbtiną paslaptį. Leiskite įrodyti, kad aš vertinu jūsų 
pasitikėjimą ir atsimokėti tuo pačiu: pasakyti jums kitą, 

taipogi labai svarbią paslaptį. Aš žinau, kad tapatybių 
nustatymas buvo atliktas skubotai ir ne itin kruopščiai, 
nes pats ten buvau ir viską mačiau. Ekspedicijos raporte, 
kurį jūs, manau, skaitėte, paminėtas leitenantas Artūras 
Puanzetas. Tai aš. 

Donja Doloresa atsisėdo. | 

— Kodėl jūs man nepasakėte iš karto? 

— Pirmiausia, maniau, kad jūs žinote, jog aš esu lei- 
tenantas Puanzetas. Antra, galvojau, kad nežinote, jog 
Artūras Puanzetas ir Filipas Ešlis — vienas ir tas pats 
asmuo. 

— Nesuprantu jūsų, — lėtai tarė donja Doloresa sausu 
metaliniu balsu. | 

— Aš, buvęs amerikiečių armijos leitenantas Artūras 
Puanzetas, buvau pasivadinęs Filipu Ešliu. Tai aš padėjau 
išsigelbėti Greisei Konroj, bet vėliau ją palikau. Aš esu 
jos kūdikio tėvas. 

Jeidamas į šį kambarį, Artūras nė neketino atlikti 
tokios išpažinties, bet kažkokia vidinė jėga, kurios jis 
neįstengė suvaldyti, privertė jį iškelti viską aikštėn. 
Dabar jis nejautė nei gėdos, nei baimės dėl galimų pa- 
sekmių,— atsilošė kėdėje išdidus, savim pasitikintis, 
nepriklausomas. Net jeigu būtų pasakęs kokią kilnią ir 
dorovingą kalbą, jis nebūtų buvęs ramesnis — tiek širdyje, 
tiek iš pažiūros. Negana to, jo balse net pasigirdo įžeista 
didybė, kai jis atsistojo ir, nelaukdamas, kol nustebusi 
donja Doloresa atgaus žadą, pasakė: 

— Taigi, jūs pati matote, kad ne be reikalo pasitikė- 
jote manim. Dabar galėsite nuspręsti, ką daryti toliau ir 
ar esu vykusiai parinktas advokatas jūsų bylai vesti. 
Galiu pridurti tik tiek, donja Doloresa, kad mielai pasi- 
tarnausiu jums arba kaip liudininkas, jei reikės nustatyti 
Greisės Konroj tapatybę, arba kaip jūsų advokatas, arba 
kaip vienas -.ir kitas kartu. Kai nuspręsite, kas jums 
patogiau, galėsite man pranešti. O tuo tarpų — adios! 

Jis nusilenkė, mandagiai ir kone iškilmingai mostel- 
damas ranka, ir išėjo. Kai donja Doloresa pakėlė apstul- 
busias akis, jo jau nebebuvo. 

Kai šis garbėtroška pasiekė savo kambarį, turiu ap- 
gailestaudamas pripažinti, kad tam tikra prasme jo mintys 

ir — jei čia tokia sąvoka pritiktų — sąžinė buvo kiek 
apraminta šio pokalbio. Dar daugiau, nuo pat savo atvy- 
kimo jis nebuvo taip gerai nusiteikęs kaip dabar. Iš 
kambario jis išėjo į koridorių. Jeigu jo arklys būtų buvęs 
pabalnotas, jis būtų pasileidęs smagia ristele į aplinkines 
kalveles, kol jo gražioji klientė apsispręs, bet buvo po- 
kaičio metas, tad kieme nieko nerado. Priėjęs prie vartų, 
jis pažvelgė į lygumą. Siautėjantis vėjas viešpatavo ir 
žemėje, ir danguje. Panašaus siautulio tuo metu buvo pilna 
ir Arturo širdis. Metęs žvilgsnį atgal į koridoriaus galą, 
kur prasivėrė durys, jis sudvejojo, ar tik donja Doloresa 
nepakvies jo vėl; bet tuoj apsisprendė ir išėjo pro vartus. 


VIII skyrius 


„SVENTOSIOS TREJYBĖS“ BULIAI 


Beribiai toliai, džiugi žėrinčios saulės šviesa ir smarkus 
vėjas, kurį įveikiant reikėjo gerokai įtempti jėgas, nu- 
maldė Artūrui širdį, ir netrukus, išsivadavęs iš slaptingos 
kerų jėgos, jis ramus žingsniavo tolyn nuo niūrių „Šven- 
tosios trejybės“ rančos bokštų. Gamtovaizdis, kuris dar 
neseniai atrodė toks monotoniškas ir nuobodus, dabar 
Artūrui pasidarė prasmingas. Žemos, apvaliomis viršūnė- 
mis kalvos, prigludusios viena prie kitos, tarsi žemės 
burbulai, išpūsti kokio įsisiautėjusio, bet dabar jau seniai 
užgesusio ugnikalnio, jam dingojosi kaip Kalifornijos 
bažnytinės architektūros prototipai. Lygumos platybėse 
jis įžiūrėjo ramią, vienodą gyvenimo tėkmę, palikusią 
antspaudą rimtam ir ištvermingam vietinių gyventojų 
būdui. Tūžmingą nenuoramą vėją, be perstojo dūkstantį 
virš lygumos ir į gilius, ramius tarpeklius bei užuolandas 
kalnų šlaituose atkakliai genantį visa, kas galėtų teikti 
paunksnę (išskyrus siaurą neužaugų žilvičių juostą, vin- 
giuojančią išilgai išdžiūvusio upelio vagos), Artūras 
palygino su niekada nenurimstančia žmonių gimine, kuriai 
priklauso ir pats, ir jau nebesistebėjo tuo, kad atėjūnas 
čia temato vien dykynę — tiek gamtoje, tiek žmonėse. 

— Tikriausiai, — sumurmėjo sau Artūras, — ir čionykš- 
čių žmonių sielos užuovėjoje taip pat tarpsta vešli 
augmenija, bet mes jos nematome. Įdomu, ar. donjos 
Doloresos širdyje irgi... 

Čia jis nutilo, supykęs ir, tiesą sakant, truputį išsi- 
gandęs, kad donja Doloresa taip atkakliai skverbiasi į jo 
mintis ir abstrakčius apmąstymus. 

Galimas dalykas, jo minčių gija nutrūko dar ir dėl ko 
kito. Smagiai eidamas į priekį, Artūras jau anksčiau 
buvo pastebėjęs vieną — greičiau šalutinį, o ne esminį 
nykaus gamtovaizdžio bruožą — lygumoje judant didžiu- 
les galvijų bandas. O dabar staiga jam toptelėjo į galvą 
visai nauja mintis: bandos juda ne šiaip sau be jokio 
tikslo,— vedamos instinkto, jos darniai slenka vieno ob- 
jekto link. Tasai objektas — jis pats! 

Kur tik žvelgė — į priekį, atgal, į šonus, į šiaurę, rytus, 
pietus ar vakarus, į plikas kalvų viršūnes, kalno šlaitą ar 
išdžiūvusią upelio vagą, — iš visų pusių galvijų bandos, 
susiliedamos viena su kita, lėtai slinko link vieno taško 
— prie jo. Nors Artūras ėjo gana greitu žingsniu if užsi- 
brėžta kryptimi, jis, matyt, buvo vienintelis nejudantis 
daiktas staiga atgijusiame gamtovaizdyje. Atrodė, kad 
viskas šioje negyvoje, bevaisėje lygumoje sukilo ir 
nesulaikomai, atkakliai, nors ir negreitai, slinko pirmyn 
į jį — lyg į kokį centrą. Vienišas ir beginklis, jis nejučiom 
pasidarė branduoliu, traukiančiu į save šią vis augančią 
masę, neišmatuojamo dydžio ir jėgos. 

Iš pradžių Artūrui tai pasirodė smalsu ir juokinga. 
Paskui jis pagalvojo, kad tai gana įdomus reginys. Po to 
jam toptelėjo, ar nevertėtų iš čia ištrūkti. Ir pagaliau... 
bet nel.. Greitai, milžiniškomis valios pastangomis užkirto 
kelią neramioms mintims, nelaukdamas, kol, pasiekusios 
sąmonę, jos suparaližuos jėgas. Jis sustojo ir pažvelgė 
atgal. „Šventosios trejybės“ rančos nebebuvo. Kiaurai 
žemę prasmego? O gal jis išklydo iš kelio? Nei viena, nei 
kita. Jis tiesiog nusileido kitoje nedidelės pakilumos 
pusėje už gyvuliams atitverto koralio prie upeliuko ir 
nebematė rančos, nuo kurios buvo nutolęs per pora mylių. 

Tai buvo ne vienintelis netikėtumas, pribloškęs jį 
kaip smūgis tarpuakin. Ta pati slaptinga trauka veikė ir 

užnugaryje: kai Artūras apsisuko, norėdamas grįžti į mi- 
siją, jis pamatė į save įsmeigtas šimtų bulių akis arčiau 
nei per penkiasdešimt jardų. Kai jis atsisuko, priešaki- 
niai buliai nusigręžė nuo jo, jų pavyzdžiu pasekė antroji 
greta, 0 po to dar ir dar viena; netrukus ir toliau visa 
banda pakartojo šį judesį su karišku tikslumu ir nuosek- 
lumu. Pajutęs palengvėjimą, kurį bematant nuslopino, 
kaip prieš tai baimę, jis ėmė greitinti žingsnį. Pagaliau 
arčiausiai stovintis bulius pradėjo risnoti šalin, juo pasekė 
kiti, po to dar kiti ir dar, ir galop visa kaimenė suban- 
gavo prieš jį tarytum didžiulė monotoniška jūra. Artūras 
perkirto upelį, praėjo pro koralį, bet čia turėjo sustoti, 
nes jį tiesiog apakino didžiulis ir tamsus dulkių debesys, 
sukeltas daugybės lekiančių kanopų. Duslus dundesys 
užpakalyje, kurį iš pradžių galėjai palaikyti prasidedan- 
čiu žemės drebėjimų, dabar pasidarė toks garsus, kad 
Artūras net atsisuko pažiūrėti. Arčiau nei per dvidešimt 
jardų jam iš paskos nelyginant siena slinko didžiulė 
banguojanti galvų, ragų ir besikilnojančių nugarų jūra. 
Jis buvo pamiršęs, kad yra apsuptas iš visų pusių! 

Pirmieji buliai stovėjo jau taip arti, kad Artūras 
aiškiai matė kiekvieną. Jie nebuvo dideli ir stiprūs, pikti 
arba įtūžę. Priešingai, jie buvo liesi, perkarę, apgailėtini 
gyvuliai, pratę prie atšiaurių sąlygų — pusę metų trun- 
kančių sausrų, dažnų badmečių ir be atvangos plakančio 
vėjo. Tiesa, jie laukiniai ir neprijaukinti, bet dabar iš- 
sprogintos jų akys ir jaudriai trūkčiojančios galvos reiškė 
vien nusistebėjimą ir smalsumą. Kai Artūras suriko ir 
šoko į juos bėgti, jie, kaip ir pirmoji kaimenė, vienas 
po kito, greta po gretos, netrukus ėmė gręžtis ir eiti 
tolyn kaip anie. Tačiau leiskite pastebėti, kad Artūras 
tik tarėsi nuvijęs tuos kitus šalin, o iš tikrųjų, kai jis vėl 
atsigręžė link misijos, prieš jį vėl atsisukusi stovėjo ta 
pati gumbakakčių raguočių banda, kurią neseniai buvo 
nuvaręs pirm savęs. Kol Artūras varė sekančią iš paskos 
kaimenę, šioji grįžo atgal. 

Turėdamas greitą nuovoką ir paslankų protą, Artūras 
akimirksniu suvokė logišką savo padėties beviltiškūmą. 
Neišvengiama atomazga — tik laiko klausimas, o to laiko, 
deja, baisiai mažai. Ar spės pasiekti rančą? Ne. O koralį? 

Galbūt. Jį ir koralį dabar jau skyrė tūkstantinė raguočių 
kaimenė. Ar ji eis, jo varoma? Galimas dalykas. Bet ar tuo 
tarpu jo nepavys antroji banda iš užpakalio? | 

Artūras atsakė į šį klausimą pats: jis išsitraukė iš 
liemenės kišenės savo vienintelį ginklą — nedidelį „derin- 
džerį“ ir nusitaikė į arčiausiai priėjusį bulių. Kulka kliudė 
į petį, ir bulius suklupo. Kaip Artūras buvo numatęs, kiti 
gyvuliai sustojo ir ėmė uostyti savo sužeistąjį draugą. 
Tačiau tuojau pat įvyko tai, ko Artūras nebuvo numatęs: 
iš užpakalio gaivališka ir aklai besiveržiančių pirmyn bulių 
masė nustūmė sustojusiuosius, ir akimirksniu nelaimin- 
gasis gyvulys buvo mirtinai užtryptas daugybės kanopų. 
Artūrą nusmelkė baisi mintis, kad ir jo laukia toks pat 
likimas. Jis pasisuko ir leidosi bėgti link koralio kiek 
kojos neša. | 

Jis bėgo, žinodamas, kad tuo pagreitina neišvengiamą 
savo pražūtį, bet nieko kito nebegalėjo sugalvoti. Jis 
bėgo ir iš to, kaip po kojomis dreba žemė, žinojo, kad 
paskui jį lekia ir visa banda. Jis bėgo, matydamas, kad 
priekinė banda tokiu pat greičiu lekia nuo jo. Bet jis 
negalvojo apie nieką kitą, tik apie artėjančią pražūtį, ir 
toji mintis jį vijo beprotišku greičiu. 

Aš jau bandžiau įrodyti skaitytojui, kad Artūrui 
nebūdinga silpnybė, žmonių vadinama fizine baime. 
Stodamas už tai, ką jo protas pripažino teisingu, gindamas 
savo garbę ar savimeilę, na, pagaliau nesuvaldomo pykčio 
pagautas, jis būtų sutikęs mirti narsiai ir ramiai. Bet jis 
nieku gyvu nenorėjo tapti atsitiktinumo, beprasmiškai 
susiklosčiusių aplinkybių auka, žūti be reikalo, be tikslo! 
Žūti be jokios naudos, nieko neįrodant ir nepaneigiant, 
būti mirtinai užtryptam šių kvailų galvijų, kurie jo nė 
pulti nepuolė, mirti kaip nežinomam valkatai arba kvailam 
klounui! Mirti taip absurdiškai, pavirsti sutryptu mėsos 
gabalu, kurio neatpažintų nei draugai, nei priešai! Visa 
tai kėlė tokį nenusakomą ir kankinantį pasibaisėjimo 
jausmą, kad šis rafinuotas išdidusis intelektualas dūmė 
taip pašėlusiai, kaip paskutinis į pavojų patekęs bailys. 
Be to, jam galvoje vis sukosi prietaringa mintis, kad tokia 
baisi mirtis jam bus atpildas už poelgį, kurio jis net pats 
sau nedrįso prisipažinti. 


147 


Ir staiga Artūrą apleido jėgos. Ėmė suktis galva. 
Kvėpavimas, kuris iki tol neatsiliko nuo greitai plakan- 
čios širdies, tapo nelygus ir pagaliau nutrūko. Pro vis 
artėjantį kanopų bildesį užpakalyje pasigirdo moters bal- 
sas. Jis suprato... suprato, kad eina iš proto! Artūras 
suriko ir parkrito ant žemės, vėl.pakilo, nusvirduliavo 
kelis žingsnius ir vėl parkrito. Viskas! Dabar galas! Staiga 
pro alpulį, pro aitrias, graužiančias dulkes, užkimšusias 
burną ir užtemdžiusias akis, Artūras pajuto neįprastą, 
švelnų kvapą. Ir, netekdamas sąmonės, jis pajuto ramybę 
ir palaimą. 

Artūras vėl atsipeikėjo, išgirdęs, kaip kažkas sušnibž- 
dėjo į ausį „Filipai!“, jis pajuto tvinkčiojantį skausmą 
kaktoje ir suprato, kad reikia sukaupti jėgas ir padaryti 
kažką, ko iš jo reikalaujama. Jis nieko neprisiminė, kas 
su juo atsitiko per paskutines kelias minutes, išskyrus tą 
ant kranto stovėjo arklys, o prie jo buvo palinkęs tamsus 
donjos Doloresos veidas ir dar tamsesnės akys. 

— Pasistenkite sukaupti jėgas, kad galėtumėte užsėsti 
ant arklio,— prašneko ji patylėjusi. 

Prieš jį buvo moteris. Bijodamas, kaip ir visi vyrai, 
parodyti silpnumą prieš silpnąją lytį, Artūras susikaupė 
ir šiaip taip atsistojo, nesilaikydamas pagalbai ištiestos 
rankutės. Tačiau nedrįsčiau nutylėti, kad net tokiu kritišku 
momentu jis neatsisakė malonumo ir akimirką palaikė 
ją rankose. 

— Jūs atskubėjote man padėti... viena?— paklausė 
Artūras keldamasis. 

— Kodėl gi ne? Mes dabar atsiteisę, donai Artūrai, — 
atsakė donja Doloresa, akinamai šypsodamasi.— Aš pa- 
mačiau jus pro langą. Jūs neatsargiai, atleiskit man, 
neprotingai pasielgėte. Net labiausiai patyręs vakeras 
nedrįsta išeiti į lygumas be arklio. Na, bet užteks. Jūs 
josite su manim,— mat kitą arklį pabalnoti nebebuvo 
kada, be to, aš manau, kad ir jums būtų nemalonu, jei kiti 
apie tai žinotų. Tiesa? 

Kai donja Doloresa klausdama pažvelgė į jį, jos skruos- 
tuose atsirado išdykėliškos duobutės, o juodose akyse 
sužybsėjo kibirkštėlės. 

Jis paėmė jos ranką ir pagarbiai pakėlė prie lūpų. 

— Jūs ne tik išmintinga, bet ir drąsi, donja Doloresa. 

— Dar pamatysime. O tuo tarpu jūs privalote pasi- 
kliauti manim ir daryti taip, kaip aš liepsiu. Sėskitės ant 
šito žirgo; aš padėsiu, jeigu dar silpnai jaučiatės... ir... 
palikite man vietos užpakalyje. 

Šitaip paskatintas, Artūras šokte įšoko į balną. Taip 
jis būtų padaręs net ir tada, jeigu visi kaulai būtų buvę 
sulaužyti. Sekančią akimirką donja Doloresa atsirėmė savo 
mažutė kojyte į Artūro koją ir lengvai užsėdo ant žirgo 
užpakaly jo. 

— Dabar į namus! Paskubėkime, kol dar mūsų niekas 
nepastebėjo!-— tarė ji ir kuo abejingiausiai viena ranka 
apsikabino Artūrą per juosmenį. 

Artūras paėmė pavadžius ir kulnimis spustelėjo arklio 
šonus. Po penkių minučių — kaip jam pasirodė pačių trum- 
piausių jo gyvenime — jie jau buvo „Šventosios trejybės“ 
rančoje. 


IV KNYGA 
PASROVIUI 


I skyrius 


MISTERIS IR MISIS KONROJAI NAMIE 


Skurdusis Slėnis sutiko žinią apie Gabrielio Konrojaus 
vedybas kaip tat derėjo žmonėms, garsėjantiems nuošir- 
dumu bei tiesumu. Neliesdami jo ankstesnio begėdiško 
flirto su misis Mark! (niekas nė nežinojo, kaip toli jie 
buvo nuėję), visi pirmiausia reiškė nepasitenkinimą dėl 
to, kad nuotaka ne vietinė, taigi neverta pasitikėjimo, ir 
kad Gabrielis nebegalės būti toks naudingas visuomenei, 
nes vedybos rimtai apribos bei susilpnins jo labdaringą 
veiklą. Tai, kad jo merginimasis truko taip neilgai, niekam 
nekėlė nusistebėjimo tame krašte, kur derlius subręsta 
tuoj po sėjos, o visiems žinoma istorija, kaip, griuvus 
užtvankai, Juodajame tarpeklyje jis išgelbėjo tą moterį, 
puikiausiai paaiškino jų romano sėkmingumą. Vis dėlto 
reikėtų pažymėti, kad Skurdusis Slėnis ir toliau liko nusi- 
teikęs prieš pasaulietiškas damas. Skurdžiojo Slėnio gy- 
ventojai nė kiek neabejojo, kad jų tvarka yra tobuliausia 
ir tinkamiausia, todėl tuščias maivymasis ir niekingas 
dirbtinumas nereikalingas tokiems paprastiems ir nuošir- 
diems žmonėms kaip jie. 

Manau, kad atsirado ir tokių, kurie truputį pavydėjo 
Gabrieliui. Ne todėl, kad jis pasirodė pranašesnis už juos 
savo drąsa, sumanumu ir jėga, o todėl, kad jam „nusišyp- 
sojo laimė", kitaip tariant, atsitiktinumas ar apvaizda davė 
jam puikią progą, kokia galėjo atitekti ir bet kuriam 
kitam Skurdžiojo Slėnio vyrui. 

— Tik pagalvokite!-— pasakė Džo Brigsas.— Man tą 
vakarą, baigus lošimą, taip knietėjo nueiti į tarpeklį, 

bet pats nežinau, ko nėjau. Gal iš kvailumo! O, žiūrėk, 
tasai Gabis nei šio, nei to, be jokio reikalo nukėblino 
tenai ir — še tau, kad nori!-— susirado dailią moteriškaitę. 
ir paėmė į žmonas. 

— Nieko nepadarysi,— filosofavo Barkeris.— Ne vi- 
siems taip sekasi. Antai Si Dadlis: kišenės prikimštos 
pinigų, 0 žmonos neturi. Rytoj važiuoja net į Sakramentą 
pasiieškoti. O kiek kartų tasai Dadlis buvo tarpeklyje, 
bet prie jo vanduo neišgriovė užtvankos. Ne, sere. Arba 
kad ir aš. Kai praeitą savaitę Fidltauno pašto karieta 
nuvirto nuo skardžio prie Sausrotojo upokšnio, kas, jei 
ne aš, pirmasis pripuolęs nupjovė viržius, atplėšė ka- 
rietos duris ir išgelbėjo keleivius? Ir ką aš išgelbėjau? 
Šešis kinus, velniai rautų, ir vieną valkatą meksikietį! 
Štai kokia mano laimė! 

Vedybos pareikalavo tam tikro parengiamojo darbo. 
Olės sutikimą nesunku buvo gauti. Juk geresnio būdo 
užduoti širdį tai misis Mark! ir būti negalėjo. Ši nepa- 
žįstamoji — tikra ledi, visai niekam nepažįstama, o tekėti 
už Gabrielio sutiko iš karto, ne taip, kaip ta pliuškė misis 
Markl. Visa tai atliepė Olės teisingumo supratimą ir 
atitiko moterišką kerštingumą. Ir vis dėlto Olė nežinojo, 
ar jai iš tikrųjų patinka būsimoji brolienė. Ji meili, gera 
ir, Matyt, myli Gabrielį, bet kažkokia neaiški nuovoka 
vis kuždėjo Olei, kad misis Mark! ir Gabrielis būtų geriau 
tikę vienas kitam į porą, ir užtat su grynai moterišku 
nenuoseklumu ji neapkentė misis Mark! dar labiau. Galbūt 
vaikiškos širdelės gilumoje Olė jautė dar ir tam tikrą 
kartėlį, kad jos piršliavimas baigėsi nesėkme. 

Reikia manyti, buvusioji ponia Devarž niekam neat- 
skleidė paslapties, kad atvyko pasisavinusi Greisės Konroj 
vardą. Tai žinojo nebent jos advokatas misteris Maksvelis. 
Bet jis niekam to nesakė, o žinią apie įvyksiančias jos ir 
Gabrielio vestuves sutiko su pakančia šypsena žmogaus, 
kuris supranta, kad iš moterų visko galima tikėtis. 

— Kadangi jūs netrukus tapsite teisėta žemės savi- 
ninke,— tarė misteris Maksvelis, ramiai užsisegdamas 
liemenės kišenę, — manau, kad artimiausiu fnetu mano 
paslaugų jums neprireiks. 

Žmonės tvirtina — nors ir neaišku, iš kur jie sužinojo, 

— kad ponia Devarž truputį nuraudo, atsiduso, papurtė 
galvą ir tarė: „Tikiuosi, kad ne“ taip nuoširdžiai, kad 
advokatas net nustebo. 

Sunku pasakyti, kiek paslapties ji atvėrė savo būsi- 
majam vyrui. Bet per tas kelias merginimosi dienas 
Gabrielis ne be pasididžiavimo kalbėjo apie ją, kaip 
įžymiojo daktaro Devaržo našlę, ir jo asmeninė pažintis 
su velioniu Devaržu šiek tiek pateisino vedybų skubotumą 
visuomenės akyse. 

— Ir klastingumas gi to vyro!-— tarė Selė savo šeimi- 
ninkei misis Markl.— Visus graudena savo kančiomis 
Bado stovykloje, o nė žodžio apie romaną su vieno iš tų 
nelaimingųjų našle. Nenuostabu, kad jis taip keistai elgėsi. 
Jūs, geraširdė, vis tvirtindavote, kad tai drovumas, o jį 
tiesiog sąžinė graužė. Aš niekuomet jums to nesakydavau, 
misis Markl, bet jau seniai pastebėjau, kad tasai Gabis 
negali tiesiai žiūrėti man į akis. 

Akiplėša, žinoma, pasakytų, kad neįmanoma pažiūrėti 
mis Sarai tiesiai į akis, kadangi abi akys truputį žvairos, 
bet užtat ši energinga jauna moteris ir neleido nė vienam 
akiplėšai žiūrėti jai į akis. 

Kartą — tai atsitiko už mėnesio po vestuvių — misis 
Mark! sėdėjo viena svetainėje, pavalgydinusi savo nuo- 
mininkus vakariene; staiga laukujės durys atsidarė, ir 
įėjo Selė. Buvo sekmadienio vakaras, ir trumpą poilsį 
Selė praleido liežuvaudama su kaimynais ir (sulig jau 
minėto akiplėšos žodžiais) koketiškai kirsdamasi bei flir- 
tuodama su vienu Skurdžiojo Slėnio kavalierium. 

Misis Mark! žiūrėjo, kaip jos tarnaitė tingiai nusiėmė 
milžinišką tropikų gėlėmis puoštą šiaudinę skrybėlę, 
paskui ėmė lankstyti nematyto didumo šalį, sukeliantį 
kitos klimato juostos vaizdinius, ir smalsumas nugalėjo 
atsargumą: | 

— Na, Sele, kaip gyvuoja jaunoji porelė? 

Selė puikiai žinojo, kokią vertę turi neišpasakotos 
naujienos, todėl neskubėjo atsakyti. Su tikru aktorės 
talentu ji net apsimetė nesupratusi savo šeimininkės. 
Kai misis Mark! pakartojo klausimą, Selė pašaipiai nusi- 
juokė ir tarė: 

— Atleiskite man, kad taip juokiuosi; jūs klausiate 

apie jaunąją porelę, o jai — mažiausia keturiasdešimt. 

— Na ką tu, Sele,— papriekaištavo misis Markl, nors 
širdyje buvo patenkinta.— Negali būti. | 

— Negali? — Selė neteko žado ir pliaukštelėjo ranko- 
mis sau per kelius.— Žinoma, pudra, svetimos kasos ir 
panašios gudrybės gali apdumti žmonėms akis, bet tik ne 
man. Ne, Siu Markl! Jeigu aš negyvenčiau su trisdešimt 
trijų metų moterim, kurios kaklas ir rankos — tenubaudžia 
mane dievas, jeigu sakau netiesą — atrodo kaip šešiolik- 
metės, gal ir negalėčiau pažinti, kad jai keturiasdešimt 
metų, nors dedasi dvidešimtmete gražuolėle. Ne, Selė 
Klark kol kas dar turi-akis! Štai kaip! 

Nuo tokio stataus Selės pataikavimo -misis Mark! 
truputį paraudo, bet klausinėjo toliau: 

— Žmonės kalba, kad ji graži. 

— Kas vienam — sveikas maistas, kitam gali būti nuo- 
dai, — pamokomai atsakė Selė. Ji atsisegė neregėto pla- 
tumo juodą aksominį diržą, ir. jos figūra tuoj sudribo lyg 
maišas. | 

— O kaip jie gyvena?— paklausė misis Mark!l, šiek 
tiek patylėjusi, ir vėl paėmė į rankas adinį, kurį buvo 
padėjusi į šalį. 

— Ogi taip, kaip aš iš pradžių sakiau. Visai be meilės. 
Man atrodo, jis jau gailisi vedęs. Jos rankose visi namai. 
Tik pagalvok, kas per sutvėrimas! Ji liepia vargšui Gabiui 
ieškoti aukso pakriaušėj, prie namų, ir tas kvailys paliko 
savo kasinį, ėmė knaisiotis aplink namus, visą kalvą 
išrausė, pridarė kažkokių juokingų duobučių, kad tik jai 
įtiktų, o ji vis tiek nepatenkinta. Tikėkite manim, Siu 
Markl, ten kažkas negerai. O čia dar Olė... 

Misis Mark! greitai pakėlė galvą ir vėl padėjo darbą 
į šalį. 

— Olė, — pakartojo labai susijaudinusi. — Vargšė mer- 
gytė!.. Kas jai atsitiko? 

— Na,— pasakė Selė, piktai krestelėjusi galvą, — aš 
niekaip negaliu suprasti, kaip jums prie širdies tokia 
įžūli mergiūkštė, juo labiau kad turite ir savo dukrą. O ko- 
kia toji Olė išpuikusi, pasipūtusi! Nesirodė čia visą mėnesį, 
o dieną prieš vestuves prieina prie manęs ir sako: „Sele, 
gali perduoti misis Markl, kad mano brolis veda le- 

di — tikrą ledi. Ir prasčiokėms nebus kas veikti mūsų 
troboje!“ Taip ir pasakė. O juk mergaitei tik aštuoneri 
metai. Aš-atsistojau ir išėjau. Negalėjau tokių dalykų 
klausytis! 

Mūsų pašiepiamos silpnosios lyties garbei turiu pripa- 
žinti, kad misis Markl nuleido šį įžeidimą negirdomis ir 
dar kartą paklausė: 

— Tai kas gi atsitiko Olei? 

— Ogi tai, — atsakė Selė, — kad vargšui kūdikiui nėra 
vietos namuose, o tas Gabis — tikras liurbis ir niekšas, 
kam leidžia tai bobšei daryti, kas tik jai patinka. Anądien 
sutikau „Olę miške verkiančią. 

Misis Mark! užsiliepsnojo ir piktai Žybtelėjo juodomis 
akimis. 

— Na, tegu tik aš pamatysiu... 
staiga nutilo ir pažvelgė į savo pašnekovę.— Sele,— ryž- 
tingai tarė ji, — man reikia pasikalbėti su „mergyte. 

— Ką? 

"Šis žodis Selės lūpose galėjo reikšti, ką tik nori, ir 
turėjo net kažkokią didelę ir svarbią prasmę. Bet misis 
Mark! suprato, ko Selė klausia, ir trumpai pakartojo: 

— Olę! Aš turiu pasimatyti su ja... tuojau pat. 

— Kurė — paklausė Selė. 

— Čia!-— atsakė misis Mark!.— Bet kur. Greičiau at- 
vesk man ją. 

— Ji neis. 

— Tada aš pati nueisiu, — pareiškė misis Mark! griežtai 
ir ryžtingai, tuo užbaigdama pokalbį, ir širsdama išsiuntė 
Selę į virtuvę indų plauti. 

Gal Selės parneštos žinios ir buvo teisingos, tačiau iš 
pažiūros to nebūtum galėjęs pasakyti. Jaunavedžiai 
atrodė laimingi ir patenkinti ir Skurdžiojo Slėnio vien- 
„gungiams kėlė pavydą, nes juk ne visiems tenka laimė 
susisukti sau lizdą tokiame palaimintame žemės kampe- 
lyje. Tiesa, pas Konrojųs daugiausia lankėsi vyrai, bet 
tai ir suprantama, nes Slėnyje vyrai sudarė gyventojų 
daugumą. Kad visi šie svečiai vieningai liaupsino misis 
Konroj, priežastis irgi ta pati. Kad Gabrielis po visą 
kalvą rausė be reikalo kažkokias duobes, kad metė kasęs 
sidabro tarpeklyje, savo mažame, "kūkliame. kasinyje, 

irgi atrodė visai natūralu: jaunas, neseniai vedęs vyras 
nori išbandyti laimę naujoje vietoje. 

Po keleto vakarų nuo minėtų įvykių Gabrielis Kon- 
rojus vienas sėdėjo priešais židinį savo naujajame name, 
kurį pasistatė, kad įtiktų viešajai nuomonei ir misis Kon- 
rojį. Namas buvo didesnis, įmantresnis, brangesnis, bet, 
ko gero, ne toks patogus, kaip tasai, su kuriuo skaityto- 
jas jau turėjo progos susipažinti. Jis buvo statytas 
kreditan, kuris Skurdžiajame Slėnyje teikiamas vedusiems 
vyrams, nes gyventojų skaičiaus didėjimas ir šeimų kū- 
rimas čia buvo visokeriopai skatinami, nevengiant netgi 
komercinės rizikos. Name, be gyvenamųjų kambarių, 
buvo dar puiki svetainė. Čia išsipusčiusi, spindinti žavesiu 
misis Konroj šnekučiavosi su keletu džentelmenų, kurie, 
jos pakerėti, užsisėdėjo iki vėlumos. Kai nutilo juokas 
ir paskutinis įkyrus mulkis uždarė duris, misis Konroj 
nuėjo į šeimyninę. Čia buvo tamsu, nes Gabrielis dar 
nebuvo užsidegęs žvakės; jis sėdėjo savo mėgstamoje 
vietoje priešais židinį. ' 

— O, tu čia? — linksmai prabilo misis Konroj. | 

Gabrielis pakėlė galvą ir įprastu rimtu tonu atsakė: 

— Taip. 

Misis Konroj priėjo prie savo vyro ir valdovo ir, 
kaip tai gali daryti ištekėjusios moterys, drąsiai perbraukė 
jam per plaukus savo plonais grobuoniškais pirštais. Jis 
pagavo juos, švelniai paglostė ir pažiūrėjo į žmoną sutri- 
kusiu žvilgsniu, kuris jai nepatiko. Ji greitai ištraukė 
pirštus iš jo rankų. 

— Kodėl neatėjai į svetainę?— paklausė, atidžiai 
žiūrėdama į Gabrielį. | 

— Netraukė šį vakarą, — paaiškino Gabrielis paprastai 
ir ramiai.— Be to, žinojau, kad tu puikiausiai apsieisi be 
manęs. 

Tiek Gabrielio balse, tiek ir elgesyje nebuvo nepasi- 
tenkinimo dėl užgautos savimeilės, ir, nors misis Konroj 
akylai žiūrėjo į jį, ieškodama jo akyse žybtelint pavydo, 
vis dėlto turėjo pripažinti, kad toks jausmas yra svetimas 
šiam ramiam, rimtam vyrui, sėdinčiam prieš ją. Pajutęs 
žmonos nepasitenkinimą, Gabrielis ištiesė ranką, švelniai 
apkabino jos liemenį ir pasisodino ant kelių. Bet iš judesių 

buvo matyti, kad globia ją tik kaip silpnesnį — tiek fiziš- 
kai, tiek dvasia, — globia ją kaip įgudęs slaugas. („Tarsi 
aš būčiau ligonis“, — pamanė misis Konroj), ir ji anaiptol 
nenusiramino. Pašoko nuo vyro kelių ir atsisėdo kitoje 
židinio pusėje. Kaip ir anksčiau, Gabrielis liko kantrus, 
atlaidus ir nebandė žmonos sulaikyti. 

Misis Konroj nepasipūtė, kaip kita moteris būtų pada- 
riusi, Ji tik nusišypsojo skausmingu šypsniu, kuris pagilino 
raukšles nuo šnervių iki lūpų kampų, ir susiėmė už plonos 
tiesios nosies. Paskui, žiūrėdama į ugnį, paklausė: 

— Tu nekaip jauties? 

— Turbūt. | 

Stojo tyla; abu žiūrėjo į ugnį. 

— Nieko neradai ant kalvos? — pagaliau irzliai paklau- 
sė misis Konroj. 

— Ne, — atsakė Gabrielis. . 

— Ar visą šlaitą išžiūrėjai?— nekantriai tęsė moteris. 

— Aliai pėdos. 

— Ir nieko neradai? 

— Nieko, — tarė Gabrielis.— Ničnieko. Tai yra,— jis 
pridūrė atsargiai, su įprastiniu tikslumu, — tai yra nieko 
ypatingo. Auksas, jeigu jo yra, turi būti žemiau, slėnyje, 
kur aš anksčiau ieškojau. Atkalnę aš kasinėjau tik šiaip 
sau, kad patenkinčiau tavo užgaidą. Tu gi žinai, Žiule, kad 
čia tik tavo užgaida,— švelniai tarsi atsiprašydamas 
užbaigė Gabrielis. 

Staiga misis Konroj nusmelkė baisi mintis. Nejaugi 
daktaras Devaržas suklydo? Gal jis kliedėjo ar buvo išėjęs 
iš proto tuo metu, kai rašė apie lobius? O gal raštininkas 
tyčia jai klaidingai nurodė vietąė Net akys aptemo, pa- 
galvojus, kad visa, ko ji pasiekė pagal kruopščiai apgal- 
votą planą, yra tik šis vyras, sėdintis priešais ją, bet ir tas 
nemyli jos taip, kaip mylėjo kiti vyrai. Be to, misis 
Konroj pradėjo suprasti, kad myli Gabrielį pati, ir ši 
mintis ją galutinai išmušė iš vėžių. Su niekad nepatirtu 
nuolankumu ji pažvelgė į savo vyrą maldaujančiomis 
akimis ir tarė: 

— Taip, tai buvo iš tikrųjų užgaida, brangusis, kvaila 
užgaida. Bet jau praėjo. Nepyk. 

— Aš nepykstu, — ramiai pasakė Gabrielis. 

Misis Konroj krūptelėjo. 

— Man pasirodė, kad tu susikrimtęs,— tarė ji paty- 
lėjusi. 

— Ne, Žiule, bet man rūpi Olė, — paaiškino Gabrielis. 

Kantrybė turi ribas, net jeigu moteris ir išsigandusi. 

-— Na, žinoma, — tarė ji atšiauriai.— Olė, Olė, vien tik 
Olė! Kaip aš galėjau pamiršti! 

— Taip, Olė, — kalbėjo toliau Gabrielis tuo pačiu ramiu 
tonu, kuris varė ją iš proto.— Jeigu judviem nepavyko 
susidraugauti, man rodosi, bus geriau, jei jūs išsiskirsite. 
Toliau taip negalima, Žiule, toliau taip negalima! Ir pik- 
čiausia, kad Olei dabar nė kiek ne geriau — netgi daug 
blogiau! 

Misis Konroj sėdėjo išbalusi ir grėsmingai tylėjo, 
o misteris Konrojus kalbėjo toliau: 

— Aš visą laiką svajojau atiduoti Olę į pensioną, 
bet ji nenori važiuoti. Ji, kvailutė, nenori palikti manęs, 
o aš irgi ne protingesnis — nenoriu, kad ji išvažiuotų. 
Vienintelė išeitis... 

Misis Konroj pasisuko ir įsmeigė pilkas akis į vyrą, 
bet nieko nepasakė. 

— Tau reikia išvažiuoti, — ramiai tęsė Gabrielis, — na, 
kuriam laikui. Girdėjau, yra toks paprotys, pagal kurį 
nuotaka tuoj po vestuvių važiuoja aplankyti savo moti- 
nos, — kalbėjo Gabrielis susimąstęs.— Bet tu neturi moti- 
nos, ar ne? Gaila. Tiesa, anądien sakei, kad turi kažkokių 
reikalų San Franciske. Ir būtų visai gerai, jeigu tu nuva- 
žiuotum ten kokiems dviem-trim mėnesiams, o mes su 
Ole per tą laiką ką nors sugalvotume. 

Galimas dalykas, Gabrielis buvo vienintelis vyras, 
kurio tokį žeminantį pasiūlymą misis Konroj galėjo iš- 
klausyti, nepratrūkusi pykčiu. Ji tik atsisuko suakme- 
nėjusiu veidu į ugnį ir isteriškai nusijuokė. 

— Kam gi apriboti mano viešnagę dviem trim mėne- 
siais? — ji paklausė. | 

— Na, galėtum pabūti ir keturis — ramiai pasakė 
Gabriėlis.— Mes su Ole turėtume daugiau laiko ką nors 
sugalvoti. 

Misis Konroj atsistojo ir tarsi suakmenėjusi priėjo 
prie savo vyro. 

— O kas bus,— paklausė kimiai,— jei aš atsisakysiu 
važiuoti? 

Gabrielis nenustebo — ko gi kito laukti iš moters?— 
bet nieko nepasakė. | 

— O kas bus,— greitai kalbėjo misis Konroj ir vis 
labiau kimo,— jei aš paprašysiu tave ir tą tavo išperą 
išsinešdinti? Kas,— čia jos balsas staiga pasidarė aukštas 
ir plonas, — jei aš jus abu išvarysiu iš čia, iš savo namo, 
atimsiu žemę, savo žemę? Kas tada? Kas? Kas?— ji beveik 
isteriškai šaukė ir su kiekvienu klausimu liesu kumščiu 
bubeno Gabrieliui 4 petį, veltui stengdamasi jį kaip nors 
išjudinti. 

— Žinoma, žinoma,— ramiai tarė (Gabrielis.— Bet, 
rodos, kažkas beldžias į duris, Žiule,— jis pridūrė tyliu 
balsu ir atsikėlęs. išėjo į prieškambarį, mat netgi pro 
garsų misis Konroj riksmą jautri jo ausis išgirdo kažką 
beldžiantis. Jis plačiai atidarė duris, prie pat slenksčio 
stovėjo Olė ir Selė. 

Vargu ar reikia paminėti, kad Selė pirmoji paleido 
į darbą savo kilnųjį organą — liežuvį. 

— Jau penkios minutės, kaip mes daužome kumščiais 
į duris, o tokiame šaltyje atrodo kaip valandą, — pradėjo 
Selė.—- Aš ir sakau sau: „Tu gi trukdai jaunajai porelei, 
Sele. Ateini sutemus, brauniesi į jų namus, drumsti, taip 
sakant, švenčiausias jų artumo valandas“. Bet paskui 
atsakau: „Tu juk atėjai su reikalų; jeigu nebūtų buvę 
reikalo, tu, Sara Klark,— sakau, — būtum nė kojos čia 
nekėlusi. Tu — ne tokia moteris“. Bet man reikėjo parlydė- 
ti šį kūdikį namo, misis Konroj,— tai sakydama Selė 
greitai įėjo į šeimyninę.— Ir... 

Ji nutilo, nes kambary nieko nerado. Misis Konroj 
buvo išėjusi. | 

— O man pasirodė, kad girdėjau...— Selė visai sutriko. 

— Čia Gabis kalbėjosi pats vienas, — su žaibišku 
moterišku nuovokumu sumelavo Olė— Aš gi sakiau. 
Ačiū, Sele, kad palydėjot mane namo. Labanaktis, Sele. 
— Ir, galutinai apstulbinusi ir sužavėjusi Gabrielį, mergytė 
vikriai nuvedė nesusigaudančią Selę prie durų ir išleido 
lauk, nespėjus šiai nė žodžio ištarti. Paskui ramiai sugrįžo 
į kambarį, nusiėmė skrybėlę, skraistę ir, paėmusi savo 

klusnųjį brolį už rankos, nuvedė atgal prie židinio. Prisi- 
traukusi žemą kėdutę prieš Gabrielį, ji patogiai įsitaisė 
jam tarp kelių — kaip darydavo visada — ir vėl paėmė 
jo ranką; glostydama ją smulkiais įdegusiais piršteliais, 
Olė pažvelgė broliui į akis ir tarė: 

— Gabi, tu mano mielasis! 

Nušvitęs šypsniu rimtas Gabrielio veidas būtų galėjęs 
sukelti dar didesnį misis Konroj pyktį, negu jo ankstesnis 
elgesys. 

— Kas atsitiko, Gabi? — paklausė Olė.— Ką ji tau kal- 
bėjo, kai mes atėjome? 

Kai tik į namus įžengė sesuo, Gabrielis visai pamiršo 
paskutiniuosius misis Konroj žodžius ir veiksmus. Net ir 
dabar jis dar nebuvo visai įsisąmoninęs jos kalbos 
reikšmės. 

— Neprisimenu, Ole,— jis atsakė, žiūrėdamas į Olės 
klausiančias akis.— Tiesiog nebežinau... na, buvo kiek 
susijaudinus... daugiau nieko. 

— Bet ką ji turėjo galvoje, sakydama, kad čia jos 
namas ir žemė?— nenusileido mergytė. 

— Vedę žmonės, Ole,— aiškino Gabrielis tingiai ir 
nerūpestingai, sakytum turėdamas didelį vedybinio gy- 
venimo patyrimą,— vedę žmonės visai kitoniškai juo- 
kauja, savaip. Tu nesuprasi, nes pati nesi ištekėjusi. 
„Visa, ką turiu, tau atiduodu“,— štai ką ji galvojo, Ole. 

„Visa, ką turiu, tau atiduodu“. Kaip pasisvečiavai? Ar 
gera buvo? 

— Taip, — atsakė Olė. 

— Greit ir čia tau bus gera, Ole,— tarė Gabrielis. 

Nepatikliu žvilgsniu Olė pažiūrėjo per prieškambarį 
į misis Konrojį miegamojo duris. 

— Taip, taip, Ole,— pasakė Gabrielis.— Misis Konroj 
išvažiuoja į Friską aplankyti savo draugų. Ji taip užsispyrė 
važiuoti, kad nė nemėgink atkalbinėti. Supranti, Ole, 
taip jau priimta, kad tuoj po vedybų jaunamartės važiuotų 
aplankyti saviškių, kurie iš pradžių jos ilgisi. Tu, aišku, 
šito nežinai, nes esi neištekėjusi, bet vedę žmonės visuo- 
met taip daro. Taip jau priimta. Kadangi ji yra tikra 
ledi, išauklėta, taip sakant, madingai, ji ir privalo elgtis 
taip kaip dera. Ji išvyksta trims, o gal ir keturiems 

mėnesiams. Aš dabar neprisimenu, kiek laiko priimta būti 
svečiuose. Bet važiuoti jai teks, Ole. 

Olė skvarbiai pažvelgė į brolį. 

— Ji ne dėl manęs išvažiuoja, Gabi? 

— Dieve gink! Žinoma, ne! Ir kaip tau galėjo ateiti 
į galvą tokia mintis!— sušuko Gabrielis, apsimesdamas 
linksmas.— Ji taip prisirišo prie tavęs. Štai kad ir šį 
vakarą — vis rūpinosi, ko tu nepareini namo. 

Tarsi Gabrielio žodžius patvirtindamos ir, žinoma, 
didžiai jį nustebindamos, misis Konroj miegamojo durys 
atsidarė, ir pasirodė ji pati džiaugsmu šviečiančiomis 
akimis, su mMeiliu šypsniu lūpose, nors, tiesa, kiek parau- 
dusiais vokais; ji priėjo tiesiai prie Olės ir pabučiavo jos 
putlų žandelį. 

— Aš taip ir pamaniau, kad čia tavo balsas. Nors jau 
ruošiausi gulti, — linksmai tarė ji ir tarsi pasiteisindama 
žvilgterėjo į savo puošnų naktinį apdarą, — sakau, eisiu 
ir pasižiūrėsiu, ar tikrai tu grįžai. Ir kurgi tu buvai, iš- 
dykėle? Žinai, aš imsiu baisiai pavydėti tai misis Markl. 
Eikš, papasakok man apie ją. Eime! Tu nakvosi mano 
kambaryje šiąnakt, ir brolužis Gabrielis negalės išgirsti 
mūsų paslapčių. Gerai? Eime! 

Nespėjo apstulbęs Gabrielis nė patikėti savo ausimis, 
o Olė, nežinia ar labiau patenkinta, ar išsigandusi, atsidūrė 
misis Konroj miegamajame; jis liko bestovįs vienas. Ne 
mažiau priblokštas jis pasijuto, kai netrukus Olė iškišo 
pro pravertas duris garbanotą galvelę, šelmišku balsu 
pasakė: „Labanakt, Gabi!“, paskui uždarė jam panosėje 
duris ir užrakino. Tiesa, jam tik pasidarė kiek lengviau. 
Kurį laiką Gabrielis stovėjo sustingęs priešais Židinį. 
Nejaugi jis klydo? Nejaugi misis Konroj ne iš tikrųjų 
pyko, o tik juokavo? Nejaugi Olė tik dėjosi nekenčianti 
jo žmonos? Atsakymas į šiuos skirtingus ir painius klau- 
simus buvo tik vienas — moterų nesupaisysi! „Niekuomet 
nežinai, ką jos galvoja, — murmėjo sau Gabrielis, eida- 
mas į mažą Olei skirtą kambarėlį, — ir aš ne iš tų, kurie 
sugeba jas suprasti“. Su tokiomis mintimis, vis dar 
tebesijausdamas kaltas, bet jau šiek tiek aprimęs, Gabrie- 
lis atsigulė. 

II skyrius 


KURIAME LOBIS 
ATRANDAMAS IR PRARANDAMAS 


Kadangi mūsų nepasiekė nė vienas žodis iš pašnekesio, 
įvykusio tą naktį tarp Olės ir brolienės, manau,. kad, 
kalbant apie tolesnį jų elgesį, mano skaitytojams vyrams 
teks vaduotis tąja apibendrinančia Gabrielio išvada. 
O moterys, kurių visiems žinomą teisingumo jausmą bei 
atlaidumą žmogiškosioms silpnybėms aš aukštinu šiuose 
pusiapiuose, viską supras ir be aiškinimo. Nei vienų, nei 
kitų, žinoma, nebestebino tai, kad sekantį rytą Olė ir misis 
Konroj jau buvo neperskiriamos draugės, ir Gabrieliui 
vis kliuvo tai nuo vienos, tai nuo kitos — pagal nuopelnus. 

— Tu nepakankamai rūpiniesi Žiule— vieną rytą 
pasakė Olė Gabrieliui, nugriebusi kelias minutes nuo 
nepakeičiamos misis Konroj draugijos. 

Iš nustebimo Gabrielis net išplėtė akis. 

— Aš mažai būnu namie, nenoriu maišytis judviem 
su Žiule— jis ėmė teisintis.— O, turbūt jau baigiasi 
maistas. Su ta kalva aš sugaišau tiek laiko, Ole, kad nebe- 
turėjau kada išplauti nė kruopelės aukso. Taigi lašiniai 
turbūt jau baigiasi. Na, bet aš greit tai sutvarkysiu, Ole, 
greitai. 

— Bet aš ne apie maistą kalbu, Gabi. Matai, tu... tu... 
Na, tu esi blogas vyras... Štai kas!-— pagaliau tiesiai 
išpyškino Olė. 

Gabrielis neįsižeidė, tik susimąstęs pažiūrėjo į Olę. 

— Iš tikrųjų, taip ir yra. Niekada nebuvau vedęs ir, 
taip sakant, esu žalias šeimyniniame gyvenime; netinku 
moteriai, kuri jau buvo ištekėjusi. Ir dar už mokslininko! 
Mokslininko! Už mokyto vyro, Ole!l 

— Tu nė kiek ne blogesnis už jį!-— karštai sušuko 
Olė.— Ir aš matau, ji myli tave daug labiau, negu aną 
vyrą, Gabi. Bet tu nesi meilus jai, — skubiai pridūrė Olė, 
užbėgdama Gabrieliui už akių ir neleisdama jam priešta- 
rauti. — O tu pažiūrėk į tuos jaunavedžius, kurie praeitą 
savaitę buvo atvykę iš Simpsono ir apsistoję pas misis 
Markl. Vyras tik ir šokinėja aplink savo žmoną: tai 

skraistę pataiso, tai langą atidaro, tai vėl uždaro, kas 
penkios minutės klausinėja, kaip jaučiasi. Tr valandomis 
sėdi štai šitaip, — čia Olė šeimyninės laimės labui pavaiz- 
davo, kaip tasai jaunavedys sėdėdavo: kiek pasiekdama 
mažomis rankutėmis, apkabino plačią Gabrielio krūtinę 
ir liemenį. 

— Kaip! Prie žmonių?— paklausė Gabrielis, žiūrėdamas 
truputį susigėdęs į apsivyniojusias sesers rankas. 

— Taip, aišku, prie žmonių. Tegu visi žino, kad jie vedę. 

— Ole,— persigandęs šūktelėjo Gabrielis.— Tavo bro- 
lienė — ne tokia moteris. Ji palaikys tai grubumu.. 

Tačiau Olė tik pasižiūrėjo šnairomis į brolį, papurtė 
garbanėles ir, paslaptingai tarusi: „O tu pabandyk!', 
grįžo pas misis Konroj. 

Visa laimė, kadmisis Konroj nedavė Gabrieliui jokios 
progos parodyti švelnumą. Nors ji niekuomet neužsiminė 
apie praeitį ir neseniai įvykusį ginčą, vis dėlto mandagiai 
jo šalinosi, tad Gabrieliui nereikėjo vykdyti tos sunkios 
priedermės, ir jis ėmė abejoti sesers žodžių tikrumu. Ir 
kai vieną sekmadienį, vaikščiojant vienintele ilga Skur- 
džiojo Slėnio gatve, Gabrielis, prisimindamas tuos žodžius, 
nerūpestingai apkabino žmonos liemenį, o. misis Konroj 
ramiai, tačiau labai ryžtingai išsilaisvino, jo abejonės dar 
padidėjo. 

— Aš taip padariau, nes tu liepei, Ole, ir teprasmengu 
kiaurai žemę, jeigu jai bent kiek būtų patikę. Aplinkui 
buvę vaikinai nustebo, o Džou Hobsonas tiesiog net 
nusikvatojo. 

— Kada tai atsitiko? — paklausė Olė. 

— Sekmadienį. 

Olė (griežtai): Kur? 

Gabrielis: Didžiojoje gatvėje. 

Olė (pakeldama melsvas akutes į dangų): Žinai, 
Gabi, didesnio asilo kaip tu pasaulis dar nėra matęs! 

Gabrielis (nuolankus, susimąstęs): Taigi. 

Šiaip ar taip, visos trys šalys sudarė lyz ir paliaubas, 
ir misis Konroj. atidėjo savo kelionę į San Franciską. 
Manoma, kad tuos svarbius reikalus ji sutvarkė per 
laiškus, nes dvi ateinančias savaites su dideliu nekantrumu 
laukė pašto, atvykstančio reguliariai kas trys savaitės. 

Ir štai vieną dieną pašto karieta atvežė misis Konroj ne 
tik laišką, bet ir asmenybę, suvaidinusią toli gražu ne 
menkavertį vaidmenį šioje istorijoje. - 

Jis išlipo iš Vingdemo diližano, bendrakeleivių malo- 
nės apglobtas. Visų pirma, jie gerai žinojo, kad jis yra 
turtingas San Francisko bankininkas ir kapitalistas. Be to, 
šiurkštus jo statųmas, skeptiškas familiarumas bei panieka 
ir nesiskaitymas su niekuo, išskyrus tai, kas praktiška ir 
pelninga, o svarbiausia nepaprasta jo sėkmė biznio reika- 
luose, kuri, aišku, buvo ne atsitiktinė, o greičiau išmin- 
tingos veiklos išdava, buvo sužavėję keleivius, besiklau- 
sančius šio žmogaus glaustai reiškiamų minčių ir kone 
pranašiškų sprendimų. Jie nesipiktino dėl jo dogmatiš- 
kumo, nes kalbėjo jis tiesiai, retkarčiais paplodamas 
pašnekovą per petį, tarsi pabrėždamas tai, ką sakė. Jis 
buvo juos įtikinęs savo praktiškumu — ir tai jam pavyko 
padaryti gal ne tiek svariais argumentais, kiek nenugin- 
čijamu pasisekimu biznyje, kurio negalėjai negerbti. 
Lengva taikstytis su tokio žmogaus skeptiškumu, kuris, 
kaip matyt, niekada nebuvo jam pakenkęs. Taip, radikalios 
ir demokratinės idėjos mus žavi labiau, kai jų skelbėjas 
didis ir turtingas žmogus, o ne flaneliniais drabužiais 
dėvintis varguolis. Žmogaus prigimtis trokšta vaisių nuo 
pažinimo medžio — tiek gėrio, tiek ir blogio, — bet mieliau 
ima juos iš laimingo savininko, turinčio rojaus raktus, 
negu iš vagiliaus, kuris pats ką tik išmestas už vartų. 

Tikriausiai nuostabaus būdo žmogus, apie kurį kal- 
bame, žiūrėjo į šias žmonių silpnybes be tos kilnios pa- 
niekos, kuri pripildė autoriaus ir, manau, šių puslapių 
skaitytojų širdis. Jeigu būtų kitaip, abejoju, ar jis būtų 
tiek daug laimėjęs gyvenime. Kaip tikras didvyris jis 
nesuvokė savo didvyriškumo ir visiškai nesugebėjo jo 
analizuoti. Pavyzdžiui, ir šiuo atveju, be jokių išankstinių 
apskaičiavimų, be tyčia sugalvoto plano, neketindamas 
nei suklaidinti, nei bent kiek informuoti Skurdžiojo Slėnio 
visuomenę, jis mikliai atsikratė gerbėjų pulko ir ėmėsi 
reikalų, dėl kurių atvažiavo. Todėl pasklido įvairūs gandai. 
Vieni sakė, kad šis galingas kapitalistas susirūpino Skur- 
džiojo Slėnio ateitimi ir nutarė pastatyti čia viešbutį, 
kiti tvirtino, kad dabar bus tiesiama pašto karietų linija 

tarp Sakramento ir Skurdžiojo Slėnio. Visi stengėsi kuo 
geriau jį informuoti, ir, prisiklausęs daugybės įvairių 
faktų bei teorijų, jis nė nesiteiraudamas sužinojo, kas 
jam rūpėjo. Turėdamas gerą nuovoką biznio dalykuose, 
jis greitai nebebuvo reikalingas vietinių gyventojų pa- 
galbos. 

Taigi, šnekučiuodamasis tarsi tik šiaip sau, svečias 
viską sužinojo apie Skurdųjį Slėnį, jo dabartį ir ateitį. 
Priėjęs Slėnio pakraštį, jis atsisuko į savo palydovą ir tarė: 

— Aš gausiu informaciją, kurios prašote. 

— Kokiu būdu? 

— Telegrafu, jeigu jūs nueisite ir išsiųsite telegramą. 

Jis išplėšė lapą iš užrašų knygutės ir parašė keletą 
eilučių. 

— O kaipgi jūs liksite vienas? 

— Aš dar kiek pavaikštinėsiu. Čia turbūt nebėra jau 
ko žiūrėti toliau? | 

— Taip. Toliau prasideda Gabrielio Konrojaus žemė. 

— Reikia manyti, nepelninga. | 

— Kaip čia pasakius. Duonai kasdieninei pakanka. 

— Na gerai. Pietaujame kartu trečią valandą. Kur — 
jums geriau žinoti. Pakvieskite kas jums patinka. Iki 
pasimatymo! 

Po šių žodžių didžiojo žmogaus palydovas pasišalino, 
be galo žavėdamasis tokiu savo svečio veiklumu ir dos- 
numu. 

Likęs vienas, nepažįstamasis pasuko Gabrielio Konro- 
jaus sklypo link. Jeigu jį būtų Žavėjęs gamtos grožis 
arba kaip daugelį silpnų žmogelių jaudinęs vaizdingas 
peizažas, jam būtų padaręs gilų įspūdį laipsniškas idiliško 
gamtovaizdžio keitimasis į rūsčias dykumas. Po kelių 
minučių pušys liko užpakalyje, ir nepažįstamasis ėmė 
kopti į pliko, saulės nudeginto kalno viršūnę. Šen bei ten 
vietoje augmenijos kūpsojo vulkaninio. šlako kauburiai, 
keista trapi jų pluta lūžinėjo, kojos klimpo į slidžias 
pilkas dulkes, ir kopti buvo sunku ir pavojinga. Jeigu 
tasai žmogus būtų buvęs mokslininkas, jis būtų galėjęs 
pastebėti vulkaninių jėgų veikimo žymes: staigius žemės 
plutos nusileidimus ir pakilimus, uolienų skilimo ir slin- 
kimo požymius, nuolaužų srautą, nelyginant upė nutekė- 

jūsį ir tarytum juodas.liežuvis sustingusšį slėnyje. Tačiau 
esu priverstas manyti, kad nepažįstamasis apie nieką 
negaivojo, nes jį kamavo karštis. Įkopęs iki pusės kalino, 
jis: nusivilko švarką ir nosine nusišiuostė nuo kaktos 
prakaitą. Beje, įo laikysena rodė jį turint įgūdžių keliauti 
kalnais. Kopdamas jis keletą kartų stabtelėjo ir atsigręžęs 
atidžiai nužvelgė taką, kuriuo užkopė. Šis veiksmas 
sakytum nevertas dėmesio, tačiau čia ir pasireiškia tikro 
kalniečio instinktas, — juk nežinai, kas laukia kitoje kalno 
pusėje, tad turi būti pasiruošęs prireikus grįžti atgal tuo 
pačiu keliu. Įlipęs į kalno viršūnę, vyriškis sustojo ir 
apsidairė. 

Tiesiai po kojomis slėnis, kuris davė naujasėdijai 
vardą ir teikė gyventojams našų aukso derlių, staigiai 
platėjo ir buvo apaugęs tankiais miškais. Negailestingoje 
dienovidžio kaitroje virpanti miškų glūduma buvo sklidina 
svaigaus sakų ir žolynų kvapo, kuris kilo aukštyn švelniai 
ripuojančiomis karštomis bangelėmis iki pat jo ir sklaidėsi 
po orą. Vakarų pusėje pro tarpeklį tolumoje bolavo vos 
įžiūrima, miglota pakrantės kalnų ketera. Į šiaurę ir pietus 
stūksojo dar aukštesnės viršūnės, apjuostos tiesių pušų 
kolonadomis, ir šalia jų didžiulis juodas kalnas, ant kurio 
vyriškis stovėjo, atrodė dar juodesnis ir nykesnis. Ry- 
tuose — vėl kalnynai, viena ar dvi dangų remiančios 
viršūnės, o tarp jų — saulės nutvieksti, keisti, kažin 
kokie dyki plotai, be spalvos ir raiškumo. Tačiau nepažįs- 
tamasis žinojo, kad tai sniegynai; kurį laiką jis stovėjo ir 
žiūrėjo į juos lyg užburtas, sustingusiu žvilgsniu ir kietai 
sučiauptomis lūpomis, kol pagaliau prisivertęs atitraukė 
akis. | 

„Kalno viršūnė buvo pilna duobių, išraustų, matyt, 
visai neseniai. Nepažįstamasis pasilenkė, išėmė iš arti- 
miausios duobės sutrupintos uolienos nuolaužą ir nerū- 
pestingai pasižiūrėjo. Paskui neskubėdamas ėmė leistis 
žemyn nuolaidesniu šlaitu į vakarus, link žemės sklypo, 
kuriame jo pastabi akis pamatė dirbant žmogų. Po kelių 
minučių jis jau buvo prie raudono molio pylimo; šalia 
kūpsojo išplautų uolienų krūvos, medinis lovys su lata- 
kėliu rūdai plauti, kibiras ir kastuvas, žodžiu, auksakasio 
darbo įrankiai. Kai nepažįstamasis priėjo dar arčiau, 

žmogus atsitiesė nuo pylimiė, pasirėfnė į savo kirtiklį ir 
pasisuko veidu į atėjusįjį. Stambi, atletiška auksakasio 
tigūra, šviesi tanki barzda ir rimtas drovus akių žvilgsnis 
buvo pažįstami vyriškiui. Aišku, tai Gabrielis Konrojus. 

— Kaip sekasit— paklausė nepažįstamasis ii staiga 
atkišo ranką, kurią Gabrielis nesąmoningai paspaudė.— 
Jūs gerai atrodote. Aš jus prisimenu, o. jūs manęs — ne, 
tiesa? — Jis nusijuokė — jo juokas buvo toks pat trumpas 
ir status, kaip ir kalba, paskui įrėmė nekantrų žvilgsnį 
nesusigaudančiam Gabrieliui į akis. 

Gabrielis žiūrėjo į svečią, apniktas daugybės miglotų 
prisiminimų. Jis apsidairė aplinkui: saulės spinduliai krito 
ant seniai pažįstamų daiktų, viskas buvo kaip ir anks- 
čiau... Bet kaipgi čia atsirado šis veidas, šis balsas?.. 

— Aš atvažiavau su reikalu, — energingai tęsė svečias, 
nebeplėtodamas pažinties klausimo, kaip nesvarbaus jų 
pokalbiui. Na, ką galite pasiūlyti iš savo pusės? 

Laukdamas atsakymo, nepažįstamasis atsišliejo į py- 
limą, paskui įbedė Gabrielio kirtiklį į žemę ir atsirėmė 
į jį, kad būtų tvirčiau. 

— Juk jūs — Piteris Damfis!-— baimingu balsu ištarė 
Gabrielis. 

— Taip. Pagaliau prisiminėte. Žinojau, kad atpažinsite. 
Ką gi, juk penkeri metai praėjo, jeigu ne daugiau, tiesa? 
Sunkūs buvo tada laikai, Gabrieli, ar ne? Bet jūs iš tikrųjų 
nuostabiai atrodote! Ir sekasi kuo puikiausiai? Argi ne 
taip“ Na, kokiomis sąlygomis jūs man perleidžiate šį 
sklypą? Dar galutinai neapsisprendėte? Ką? Gerai, tuomet 
aš turiu pasiūlymą. Visų pirma, aš tikiuosi, kad jūsų 
žemės popieriai tvarkoj. Ar tvarkoj? 

Iš Gabrielio apstulbusio žvilgsnio buvo aišku, kad jis, 
nors ir pažino Piterį Damtį, vis vien nesupranta, apie ką 
tas kalba. Damfis kiek patylėjo. 

— Aš turiu omenyje tuos rūdos pavyzdžius, — pridūrė 
jis, akylai stebėdamas Gabrielį,-— pavyzdžius, kuriuos jūs 
man atsiuntėte. | 

— Kokius pavyzdžius?— neryžtingai paklausė Gabrie- 
lis, vis dar pasinėręs praeities prisiminimuose. 

— Tuos, kuriuos jūsų žmona man atsiuntė. Argi ne 
vis tiek, kuris iš jūsų. Bent aš taip manau. 

7>.Ne,; ne yis. tiek,— atsakė Gabrielis, „kaip visųomet, 
griežtai laikydamasis tiesos.— Todėl. geriau su ja apie tai ir 
kalbėkitės. Tuo rūpinasi ji. Dabar aš prisimenu... Ji man 
tikrai kažką minėjo,— tesė Gabrielis susimąstęs, — kad 
reikėtų pasiųsti uolienų pavyzdžius į Friską, bet man pro 
vieną ausį įėjo, pro kitą išėjo. Čia visai ne mano reikalas. 
Jūs geriau pasikalbėkit su ja. 

Dabar sumišo misteris Damtfis. Jis visiškai nepažinojo 
Gabrielio, todėl manė, kad po naivumo priedanga šis tik 
gudriai išsisukinėja. Be to, jis prisiminė, kad savo karjeros 
pradžioje, kai su Dženkinsu kartu laikė komiso kontorą, 
pats irgi dažnai siųsdavo pas Dženkinsą klientus, su 
kuriais nežinodavo kaip elgtis,— lygiai taip, kaip dabar 
Gabrielis jį siunčia pas misis Konroj. 

— Kaip norite,— guviai atsakė misteris Damfis.— Aš 
tik pagalvojau, kad sutaupysiu laiko, ateidamas tiesiai 
pas jus. Šiandien aš labai skubu. Ko gero, nesuspėsiu 
pasimatyti su jūsų žmona. Bet jūs galite man ir raštu 
pranešti. 

— Ką gi,— sutiko Gabrielis,— galų gale, taip gal ir 
geriau bus. Jeigu nesuspėsite su ja pasimatyti, ji žinos, 
kad jūs dėl to nekaltas. Aš jai paaiškinsiu viską.— Ir 
užbaigęs šį, jo nuomone, nesvarbų pokalbį, Gabrielis 
priėjo prie kitos temos:— Ar neteko girdėti ko apie 
Greise? Prisimenate Greisę, Damfi? Daili, smulkutė mer- 
gaitė, kuri buvo kartu su manim. Ar žinote ką nors apie ją? 
Gal matėte ją kur? Sakykit! 

Žinia, panašus klausimas tokiu momentu, kaip šis, 
galėjo reikšti tik viena misteriui Damfiui. Misis Konroj 
viską prisipažino Gabrieliui, ir dabar šis, pasinaudodamas 
Damfio bendrininkavimu apgavystėje, nori pakreipti 
būsimą sandėrį savo naudai. Misteris Damfis suprato, kad 
susidūrė su dviem puikiais aktoriais, kurių vienas — apsi- 
gimęs veidmainis. Pirmą kartą gyvenime jis pasipiktino 
blogiu. Mes niekada nevertinam teisybės ir nuoširdumo 
taip didžiai, kaip susidūrę su savo priešininko apgaule. 

— Ar toji, kuri pabėgo su kažkokiu vaikinu? Kaipgi, 
prisimenu. Kažin ar kada dar ją pamatysite. Bet taip ir 
geriau. Galit ją laikyti mirusia. 

Nors Damtfis galvojo, jog Gabrielis tik dedasi susirūpi- 

nęs sesers likimu, vis dėlto krikščioniška savo širdimi 
taikė tais žodžiais įžeisti broliškus jausmus. Tai pasakęs, 
Jis pasisuko eitį, 

— Gal grįžtumėte šiuo keliu, tai galėtume pasikal- 
bėti apie senus laikus, — prisiminimų sušildytas, tarė Gab- 
rielis Damfiui, nuleisdamas negirdom jo kandžius žo- 
džius ir tuo dar labiau jį suerzindamas.—-.Olei bus malonu 
susipažinti su jumis. Prisimenate Olę? Mažylę, Greisės 
jaunesniąją sesutę? Ji gerokai paaugo, dabar jau didelė, 


šauni mergaitė, Pamatysite! — staiga energingai užbaigė 
Gabrielis ir numetė į šalį kirtiklį ir Kastuvą. — Aš eisiu 
su jumis kartų. 

— Ne ne! — greitai pasipriešino Damfis.— Esu užsi- 
ėmęs. Negaliu. Kitą kartą. Likite sveiki! Kada nors 
pasimatysime! Viso labo! — Jis skubiai pasišalino tuo 


pačiu keliu, kuriuo atėjo, ir netrukus sklypas ir jo savinin- 
kas dingo už medžių. Tada Damfis stabtelėjo, kiek pa- 
dvejojo, po to persigavo per kalno viršūnę ir tvirtu 
žingsniu patraukė į Gabrielio namus. 

Gal misis Konroj laukė jo, o gal pastebėjo ateinant 
mišku, nes iš karto atidarė duris ir nuvedė tiesiai į savo 
jaukiąją svetainę, — nepaprastai gracinga ir taip išsipuo- 
šusi, kad vargu ar koks vyras būtų galėjęs atsispirti jos 
kerams. Tačiau misteris Damfis atsispyrė. Kaip daugelis 
tų vyrų, kurie pelnytai turi blogą reputaciją moterų 
akyse, Damfis niekuomet gyvenime nepainiojo meilės 
dalykų su biznių. | 

— Užsukau tik labai trumpam. Apgailestauju, kad nega- 
liu užtrukti ilgiau. Jūs puikiai atrodote! — išpyš- 
kino misteris Damfis. 

Misis Konroj pasakė, jog nesitikėjo turėsianti garbės 
asmeniškai pasikalbėti — juk misteris Damfis taip vi- 
suomet užsiėmęs! 

— Taip. Bet geras naujienas aš Mėgstu atnešti pats. 
Pavyzdžius, kuriuos jūs atsiuntėte, ištyrė puikūs, patikimi 
specialistai. Rezultatai geri. Aukso nėra, užtat aštuonias- 
dešimt procentų sidabro. Šit kaip! Jūs turbūt šito ir 
tikėjotės. 

Bet susijaudinęs misis Konroj veidas aiškiai sakė mis- 
teriui Damfiui, kad ji to nesitikėjo. 

— Sidabro... — misis Konroj vos gaudė kvapą.— 
Aštuoniasdešimt procentų! 

Jis nustebo, bet jautė palengvėjimą. Vadinasi, ji dar 
su niekuo nesitarė. Vadinasi, jis pirmas. Tada jis 
trumpai paklausė: 

— Kokios jūsų sąlygos? 

— Nežinau, — pradėjo moteriškė.— Dar negalvojau... 

— Suprantu,— pertraukė ją Damfis.— Tuo tarpu nega- 
lite nieko pasiūlyti. Atleiskite, bet... — jis išsitraukė 
iš kišenės laikrodį, — man beveik jau laikas eiti. Klausy- 
kite, ką aš jums pasakysiu. Aštuoniasdešimt procentų, 
žinoma, didelis dalykas. Bet tam, kad galėtum eks- 
ploatuoti sidabro rūdyną, reikia turėti aukso kasyklą. 
Iš pradžių — vien išlaidos, jokio pelno, iki nenusileisi 
žemyn. Sodrinimo darbai, lydymas kainuos dvidešimt pro- 
centų. Mano pasiūlymas toks. Steikime akcinę bendrovę. 
Šimtas akcijų. Kapitalas — penki milijonai. Jūs gau- 
nate penkiasdešimt akcijų. Aš pasiimu sau dvidešimt 
penkias. Likusias dvidešimt penkias panaudoju savo 
nuožiūra. Na, kaip? Ką? Nieko dar negalite pasakyti? 
Gerai, pagalvokite! 

Tačiau misis Konroj tegalėjo galvoti vien tik apie 
du su puse milijono. Jie stovėjo akyse, išsirikiavę ilga 
skaitmenų virtine per visą kambarį. Jie žėrėjo auksu 
čekiuose, sidabrinių žibančių monetų krūvomis kilo iki 
pat svetainės lubų. Ir vis dėlto ji atsisuko į Damtį ir 
nusiminusi paklausė: 

— Bet tie... tie pinigai... bus tik ateityje? 

— Aš apmokėsiu jūsų čekį, praėjus dešimčiai minučių 
nuo akcijų išleidimo. Biznis lieka bizniu. 

Tada misis Konroj atgijo. 

— Aš pasitarsiu su... su... savo vyru, — pasakė ji. 

Misteris Damfis nusišiepė — atvirai, aiškiai, begėdiškai. 
Misis Konroj staiga paraudo, bet ne todėl, kad buvo per- 
prasta jos gudrybė, kaip manė Damfis. Jai prieš šį žmogų 
pasidarė gėda dėl savo padėties, ji pabūgo, kad jis 
nesuprastų, jog vyras jai visiškai abejingas. 

— Aš jau mačiausi su juo,— ramiai atsakė misteris 
Damtfis. 

Misis Konroj skruostai pabalo. 

— Jis nieko nežino apie, tai — tarė misis Konroj 
baikščiai: as a A 

— Galite nesiaiškinti, beveik su panieka tarė Dam- 
fis.— Jis man irgi. taip sakė, liepė kreiptis į jus. 
Nieko prieš. Biznis lieka bizniu. £ 

— Jūs nieko jam neišpasakojote... jūs nedrįstumėt... 
— prašneko ji sujaudintu balsu. 

Misteris Damfis smalsiai žiūrėjo į- ją kurį laiką. 
Paskui atsistojo ir priėjęs uždarė svetainės duris. 

— Klausykite, — pradėjo jis šaltai ir dalykiškai, žiūrė- 
damas misis Konroj tiesiai į akis.— Negi tas žmogus... 
jūsų vyras... sakė tikrą teisybę? Negi jis nežino, kokio- 
mis aplinkybėmis jūs čia atsiradote? 

“— Nežino. Prisiekiu pačiu dievu, jis nieko nežino! — 
sušuko ji nesivaldydama. 

Sunku pasakyti kodėl, bet misteris Damfis ja patikėjo. 

— Na ir kaip jūs dabar jam paaiškinsite viską? Be 

jo jūs nieko negalite daryti. 
* — Okam gi jam reikia viską žinoti? Jis atrado gyslą, 
ji ir priklauso jam. Aš lieku nuošalyje, tarytum mes 
būtume visai svetimi. Pagal įstatymą rūdos šeimininku 
tampa tas, kas ją atranda, o kieno ten žemė — nesvarbu. 
Dėdamasi jo seserimi, aš pretendavau į žemę, bet toji 
žemė įgijo vertę tik tada, kai jis joje rado sidabro. 
Dabar net toji sesuo, — pridūrė ji, žybtelėjusi akimis,— 
toji tikroji sesuo, jeigu ji gyva, nebegalėtų atimti iš jo 
šios Žemės. 

Teisybė! Toji moteris, kurios silpnumu jis mėgino pa- 
sinaudoti, apgavo juos visus ir išslydo pro pirštus — ir 
švarut švarutėlė! Ir taip paprastai. Damfis suprato, kad jį 
apmovė, bet negalėjo nuslėpti savo susižavėjimo ir tarė 
jai atvirai, visai nuoširdžiai: 

— Šaunu! Biznis lieka bizniu! 

Ir staiga... o varge. Ši klastūnė, ši avantiūristė, ši bešir- 
dė intrigantė apsipylė ašaromis ir ėmė maldauti, kad 
nieko nesakytų jos vyrui! 

Pamatęs šį jam pažįstamą, visoms moterims būdingą 
silpnumo požymį, Damfis vėl atgavo pirmykštį budrumą ir 
suktumą. 

— O kur įrodymai, kad jūsų vyras pirmas atrado rū- 

dyną? — paklausė jis stačiai, nors ir maloniai — Kas 
bus, jeigu taime dokuiiente, kurį daktaias Devaržas pali- 
ko jūsų vyio seseriai, paiašyta, kad pirmasis atrado 
rūdą jis? | 

— Na ir kasi Dakiaras Devaržas jau mires, o dokumen- 
tas — Mario rankose. | 

— Puiku! -- Damtis pažiūrėjo į laikrodį. — Man liko 
dar penkios minutės. Klausykite! Neslėpsiu, jūs mikliai 
susidorojote, velniškai mikliai. Tas tiesa! Ir jūs galite, 
jei panorėsite, apsieiti bė manęs. Galite. Aš pripažįstu 
tai. Neslėpsiu, kad ėmiausi šito reikalo, tikėdamasis 
pats pasipelnyti. Tikėjausi pasipelnyti! Suprantama, juk 
tai biznis! Dabar jūs turite nuspręsti šiai kokį dalyką: 
kadangi mes taip gerai suprantame vienas kitą, argi 
jums nebūtų patogiau ir ateity remtis mano pagalba — 
o tuo pačiu ir man kartais padėti, — negu kreiptis kiturę 
Suprantate? San Franciske jūs galėtumėte rasti daug žmo- 
nių, kurie pasiūlytų tokias pat arba net ir geresnes sąly- 
gas. Bet jie nebūtų suinteresuoti slėpti kai kuriuos nema- 
lonius praeities prisiminimus. Suprantate? 

Misis Konroj sutikdama padavė jam ranką. 

— Niekas neturi sužinoti mano paslapties, o visų pir- 
ma — jis! — karštai pasakė. 

— (Garantuoju! Biznis lieka bizniu! 

Paskui abu klastūnai paspaudė vienas kitam ranką, 
tuo parodydami savo nuoširdumą, atsidavimą bei pasiti- 
kėjimą, kurių galėtų pavydėti daugelis garbingų žmonių, 
ir Misteris Damfis išėjo pietauti. 

Vos tik misis Konroj uždarė duris, iš užpakalinio 
prieangio atbėgo Olė. Misis Konroj stvėrė ją į glėbį ir 
apibėrė aistringais bučiniais, išliedama savo nesuvaldo- 
mą džiaugsmą ir, tikėkimės, tam tikrą atgailą. Bet 
Olė iš visų jėgų stengėsi ištrūkti. Kai pagaliau jai pavyko 
išlaisvinti galvutę iš misis Konroj rankų, ji piktai tarė: 

— Paleiskite mane. Aš noriu pasikalbėti su juo. 

— Su kuo? Su misteriu Damfiu? — paklausė misis 
Konroj, vis dar laikydama mergytę ir beveik isteriškai 
juokdamasi. 

— Taip, Gabis sakė, kad jis čia. Paleiskite mane, sa- 
kau! 

+ — Ko tau reikia iš-j0? — paklausė misis Kontoj savo: 
belaisvę, vis tebesijiickdaza spigiu juoku. 

— Gabis sako... Gabis sako... Paleiskite gi mane paga- 
liau! Gabis sako, kad jis ją. pažinojo... 

— Ką tokią? 

— „Mano brangiąją, mieląią sesutę Greisąi Paleiskite! 
Aš nenorėjau užgauti jūsų... bet man būtinai reikia eiti! 

Ir mergytė nubėgo, palikdama būsimąją dviejų su puse 
milijonų savininkę vienišą, kankinamą apmaudo ir įtari- 
nėjimų. 


III skyrius 


MIiISTERIS DAMFIS 
„SUSITINKA SU SENU DRAUGU 


Piteris Damfis išlaikė duotą savo klientui žodį. Praėjus 
keletui dienų po sugrįžimo į San Fransiską, jis pasiuntė 
Viktorui raštelį, kviesdamas pas save. Tegu Viktoras ir 
nušalintąs, ir nebegali turėti jokių pretenzijų į atrastąją 
Skurdžiojo Slėnio sidabro rūdą, vis dėlto žino misis 
Konroj apgavystę, todėl su juo verta susitarti geruoju. 
Damiiui belaukiant atsakymo, įėjo klerkas ir padavė 
vizitinę kortelę. Misteris Damfis nekantriai pažvelgė į ją 
ir perskaitė: „Artūras Puanzetas“. Savo kontoroje ir 
tarp verteivų Damfis buvo įpratęs su niekuo nesiskai- 
tyti, tačiau ši pavardė turėjo tokį didelį autoritetą Kali- 
fornijoje, jog negalėjai jos nepaisyti. Juo labiau kad 
šis žmogus — Puanzetas — priklausė aukštesniam visuo- 
menės sluoksniui, su kuriuo Damfis norėjo palaikyti ge- 
rus santykius — mat nors žodžiais buvo ir demokratiškų 
pažiūrų, bet gerai išmanė, kas jam naudinga. Nepakel- 
damas akių nuo popierių, jis tarė: „Pakvieskite“. 

Durys vėl atsidarė. Jaunas elegantiškas vyriškis 
nerūpestingu žingsniu įėjo į Damfio kabinetą, į kurį visi 
kiti interesantai paprastai eidavo su baime. Galimas 
dalykas, dar niekada misterio Damfio kontora nematė 
abejingesnio šiam didžiam kapitalistui lankytojo. Tačiau 

svečias buvo išauklėtas žmogus; todėl, padėjęs skrybėlę 
ant stalo, nesivaržydamas, ramiai nuėjo prie židinio 
ir, atsisukęs į jį nugara, mandagiai, kantriai, tačiau abe- 
jingai ėmė laukti, kol šeimininkas teiksis. vatkreipti į jį 
dėmesį. Pagaliau misteris Damfis turėjo pakelti galvą. 

— Jūs, matau, užsiėmęs. Nemaniau, kad taip sutrukdy- 
siu. Klerkas man sakė, kad jūs laisvas. Turbūt suklydo. 

Užgniauždamas apmaudą, misteris Damtfis padėjo plunk- 
sną ir atsistojo. 

— Mano vizitinė kortelė jums: nieko nesako. Todėl 
mano padėtis geresnė, — šypsodaniasis kalbėjo toliau 
vyriškis.— Be to, turiu gerą regimąją atmintį, ypač 
atsimenu žmonių veidus. Paskutinį kartą jus mačiau... 
palaukite... prieš penkerius metus. Taip! Jūs čiulpėte 
bizono odos -gabalą, kad nemirtumėte iš bado. 

— Filipas Ešlis, — tyliai tarė misteris Damfis ir, skubiai 
apsidairęs, pasislinko arčiau svečio. 

— Visiškai teisingai, — atsakė Puanzetas, kiek piktokai 
pakeldamas balsą.— Tai buvo mano slapyvardis. O jūsų 
pavardė, pasirodo, tikrai Damtis. 

Jei Damfis ir būtų ketinęs išmušti Puanzetą iš vėžių, 
pavadindamas jį Ešliu, tai po šios bemaž niekinančios 
pastabos būtų gavęs savo užmačių atsisakyti. Bet jis 
nė neketino ano sukompromituoti. Nors ir priešinosi 
iš paskutiniųjų, vis tiek jautė, kaip pamažu pasiduo- 
da tam pačiam nusižeminimo, paklusnumo jausmui, 
kaip ir prieš penkerius metus. Veltui mėgino nura- 
minti save, galvodamas, koks jis tapo turtingas, galin- 
gas, įtakingas. Nuosavame banke, asmeniniame kabi- 
nete jis nuolankiai laukė, ką įsakys jam šis ateivis. 
Sukaupęs paskutines jėgas, jis dar kartą pabandė susi- 
grąžinti prarastą prestižą. 

— Jūs su reikalu atėjote, Puanzetai? 

Sakinį jis norėjo pradėti iš aukšto, o baigti familiariai, 
tačiau jam nieko gero neišėjo. 

. — Taip, aiškų. — nerūpestingai atsakė Puanzetas, at- 
kišęs kojas prieš ugnį.— Kitaip jokiu būdu nebūčiau 
drįsęs trukdyti tokio užsiėmusio žmogaus ir dar tokiu 
laiku. Girdėjau, paskutiniu metu jūs susidomėjote si- 
dabro rūdynu, atrastu Skurdžiajame Slėnyje, buvusioje 

„Nekaltųjų kūdikėlių“ rančos žemėje. O vienas iš mano 
klientų turi tos rančos dovanojimo raštą, tiesa, dar 
oficialiai nepatvirtintą. | 

— Kas tasai klientas? — gyvai paklausė misteris 
Damiis. | 

— Manau, jums nebūtina žinoti, kol neiškelsime savo 
ieškinio formaliai. — ramiai atsakė Artūras— Bet aš 
galiu patenkinti jūsų smalsumą. Tai mis Doloresa 
Salvatiera. | 

Misteriui Damfiui lyg akmuo nuo širdies nukrito. 
Ir kur kas drąsiau pradėjo: | 

— Tai nė kiek neatsilieps... 

— Jūsų nuosavybės teisei į rūdyną. Žinoma, ne, — ra- 
miai pertraukė jį Artūras.— Aš čia atėjau ne ginti kieno 
teisių ar reikalavimų. Gali būti, kad mes visai nesi- 
kreipsime į teismą su savo žemės dovanojimo raštu. 
Bet mano klientė nori sužinoti apie rančos nuominin- 
kus, na, jei jums tai labiau patinka, savininkus. 
Jūsų bankas atstovauja jų interesams, tiesa? Tie žmonės 
sakosi esą vyras ir žmona. Iš pradžių moteris apsimeta 
netekėjusia, pasivadina mis Greise Konroj ir pareiškia 
turinti žemės dovanojimo raštą, gautą iš buvusio tos 
žemės šeimininko. Paskui ji vėl pasirodo, bet jau kaip 
Gabrielio Konrojaus žmona, o šis laiko save Greisės 
Konroj broliu. Tačiau nė vienas jų teiginys nėra patvir- 
tintas dokumentais. Reikia pripažinti, jog tai gana paini 
istorija, ir teisme ji padarytų labai blogą įspūdį. Tačiau 
dar nėra ko kalbėti apie teismą. Mes norime žinoti ką 
kita, ir čia, Damfi, jūs galėtumėte mums padėti. Kas gi 
jie tokie tasai brolis ir sesuo? Gal jie abu apsišaukėliai? 
Ar jie tikrai vedę? Užtikrinu, kad ar šiaip ar taip, jūsų 
komerciniai interesai nenukentės. | 

Šiek tiek atsigavęs misteris Damfis vėl pasidarė įžūlus. 

— Jūs turėtumėte žinoti geriau už mane. Juk jūs 
pats pabėgote su tikrąja Greise Konroj,— atšovė jis, su- 
sikišdamas rankas į kišenes. 

— Tikrai? Vadinasi, jei teisingai suprantu, šita yra 
apsišaukėlė. Ačiū. Na, o brolis?.. 

— Gabrielis Konrojus. Aš jį pažįstu, — burbtelėjo Dam- 

fis, suprasdamas, jog prasitarė. — O kodėl jums pačiam 
nepasitikrinus? 

— Jūs buvote toks paslaugus, kad aš viską sužinojau 
ir čia būdamas, — nusišypsojo Artūras.— Aš jumis tikiu. 
Esu pakankamai patyręs advokatas, kad abejočiau savo 
liudininko parodymais. Sakykite, kas toji moteris? 

— Daktaro Devaržo našlė. 

— Tikrai? 

— Taip, jeigu tikroji Greisė Konroj nesumanys ginčyti 
ir šios teisės. Senis susipainiojo tiek su savo turtais, tiek 
ir su žmonomis. 

Strėlė, paleista į Artūrą, nepasiekė tikslo. Jis tik pa- 
klausė: 

— Ar yra dokumentų, rodančių, kad ji tikrai Devaržo 
našlė? Jeigu tai teisybė ir jeigu paaiškėtų, kad ji yra 
vyro nuskriausta arba kad šiuo metu jos materialinė 
būklė sunki, mano klientė galbūt atsisakytų ieškinio. 
Ji yra turtinga moteris, nors jos simpatijos, aišku, tik- 
rųjų įpėdinių — brolio ir sesers — pusėje. Beje, rodos, 
yra dar viena sesuo? | 

— Taip, bet dar maža. 

— Pakaks. Dėkoju jums. Nedrįstu atimti iš jūsų daugiau 
laiko. Viso labo! | 

Jis pasiėmė skrybėlę ir pasuko link durų. Misteris 
Damfis nežinojo, ką Puanzetas pasiekė pokalbio metu, 
tik jam buvo aišku, kad jis pats nieko nelaimėjo, todėl 
pamėgino kuo akiplėšiškiausiai atsirevanšuoti. 

— Palaukite,— tarė jis Puanzetui, kuris tuo metu rūpes- 
tingai dėjosi skrybėlę ant garbanotos galvos.— Juk jūs 
turite žinoti, ar toji mergina gyva, ar mirusi. Kas jai 
atsitiko? 

— Nežinau,— ramiai atsakė Puanzetas.— Priešingu at- 
veju nesikreipčiau į jus. | 

Puanzeto tonas neleido Damfiui jo priskirti prie tų 
žmonių, apie kuriuos jis be atodairos sakydavo „jie visi 
melagiai . 

— Kada ir kur matėte ją paskutinį kartą? — jis pa- 
klausė kiek mandagiau. 

— Aš palikau ją traperio troboje netoli Nort Forko, 

-o pats grįžau į stovyklą. Bet jau buvo per vėlu. Iš slėnio 
atskubėjęs- gelbėjimo būrys rado vien lavonus. Tada 
aš sugrįžau pas Greisę, bet jos neberadau. Galbūt ji buvo 
išvykusi kartu su gelbėjimo būriu. Aš iki šiol maniau, 
kad tas būrys ir jus išgelbėjo. 

Abudu avantiūristai tylomis žiūrėjo vienas į kitą. Rei- 
kia priminti, kad jie abu nuslėpė nuo gelbėtojų, jog yra 
iš tos pačios grupės kaip ir žuvusieji. Ir abudu manė, 
kad kitas nieko apie tai nežino. Todėl žemesnio rango 
avantiūristas, bijodamas, kad neiškiltų aikštėn jo paties 
melas, nutylėjo tai, dėl ko Artūras būtų gavęs sutrikti 
ir kas būtų žymiai pakeitę jų tarpusavio santykius. Ne- 
suprasdamas, kodėl Damfis dvejoja, Artūras nusprendė, 
kad tasai nieko neįtaria, taigi jis, Artūras, lieka pa- 
dėties šeimininku. Nerūpestingai linktelėjęs Damfiui, jis 
išėjo. | 

Tarpduryje jis susidūrė su neaukšto ūgio kresnu vy- 
riškiu. Juodu pasižiūrėjo vienas į kitą, tarytum pajutę 
pasibjaurėjimą. Atėjusiojo veidas gelsvos spalvos ir kaž- 
koks liguistas, nors pats vyras ir tvirto sudėjimo; apatinis 
žandikaulis neišsivystęs, pro pusiau praviras lūpas 
kyšojo dideli balti dantys. Nuolatos išsižiojusi burna — 
tarytum žmogui trūktų kvapo — Puanzetui pasirodė 
pažįstama, ji priminė kažką nemalonų, susijusį su jo dar- 
bu. Prasilenkiant sutiktasis dar labiau išsižiojo, tarytum 
pažinęs Puanzetą, bet tasai tik nežymiai linktelėjo ir, 
pagalvojęs, jog pasibjaurėjimą sukėlė vien keista vyriš- 
kio išvaizda, tuoj pat jį pamiršo. 

O. šio vyro reakcija buvo visai kitokia. Įtarimo ku- 
pinu žvilgsniu jis nulydėjo Artūrą, paskui įbedė akis į 
misterį Damfį. Pastarasis tuo tarpu vėl buvo atgavęs 
pasitikėjimą ir įprastinį akiplėšiškumą. 

— Na, ką galite pasiūlyti? — Tokia buvo trumpa mis- 
terio Damfio formulė. 

— Jūs prašėte per pasiuntinį, kad ateičiau,— atsakė in- 
teresantas.— Vadinasi, ne aš, o jūs turite siūlyti. 

— Taip. Aš sužinojau, kad šiai žemei yra dar vienas 
dovanojimo raštas. Ką visa tai reiškia, Ramiresai? 

Viktoras pakėlė akis geltonais vokais į lubas, patraukė 
pečiais ir tarė: 

— Kaip čia pasakius? Žemės dovanojimo raštas nely- 
gus žemės dovanojimo raštui. 

— Aš irgi taip manau. Bet tikiuosi, jūs jau žinote, kad 
mes dabar turime šį tą daugiau, negu vien sklypą. Mes 
suradome rūdą! 

Palenkęs galvą, Viktoras iškošė pro dantis: 

— Sakote „mes“? 

— Taip. Aš padėsiu jos vyrui įsteigti akcinę bendrovę. 

— Jos vyrui! Puiku! | 

Damiis nužvelgė savo bendrą. Jis pasirodė įtartinas. 
Damfis buvo vienas tokių, kurie esti drąsūs, kai juos 
pastoviai lydi sėkmė, o dabar jis buvo sukrėstas po 
nesėkmingo pokalbio su Puanzetu, ir jį nelauktai suėmė 
pyktis. | 

— Taip, jos vyrui! Ką galite pasiūlyti? Nieko? Na, 
tai klausykite. Aš pašaukiau jus tam, kad pasakyčiau 
štai ką: kadangi viskas susitvarkė sklandžiai ir teisėtai, 
jūs turite galutinai pamiršti savo pirmykščius santykius su 
ja ir savo buvusius planus. Na, aišku? — nebesusival- 
dydamas šūktelėjo Damfis.— Jūs nepažinojote jokios mis 
Greisės Konroj! 

— Vadinasi, sesers nebėra, tik žmona? 

— Taigi. 

— Suprantu. 

— Žinoma, jūs gausite šį tą už paruošiamąjį darbą, 
nors, kaip matote, iš jo nebuvo jokios naudos, — sena- 
sis žemės dovanojimo raštas dabar praktiškai nebe- 
turi jokios reikšmės. Ir prie dabartinės sėkmės jūs nesate 
prisidėjęs. Nebent... nebent, — piktai džiūgavo Damfis, tu- 
rėdamas progą išlieti kartėlį ant kito,— galėtumėte tikė- 
tis užmokesčio už tai, kad buvote įrankiu jos ir Gabrie- 
lio piršlybose. | 

Geltonos Viktoro Ramireso dantenos pasidarė dar gel- 
tonesnės. 

— Cha-cha! Tai bent pokštas! — jis nusikvatojo.— 
Ne, aš nereikalauju užmokesčio už tai. Netgi iš jūsų. 
Ne! Cha-cha! | 

Jeigu tuo metu Damfis būtų žinojęs Ramireso mintis, 
jis, ko gero, būtų pasitraukęs arčiau durų, už kurių buvo 
jo buhalterija. 

— Tylėjimas — vienintelis dalykas, už kurį mes galime 
jums užmokėti. Čia neturėtų būti jokių neaiškumų. Pas- 
lapties išlaikymas svarbiausia jums. O mes tuo suintere- 
suoti tik dėl misis Konroj visuomeninės padėties. Įs- 
pėju:. bet koks faktų iškėlimas viešumon gali sukompro- 
mituoti jus kaip biznio žmogų, o mums jis nepakenks. Net- 
gi tuo atveju, jeigu jūs viską išgarsintumėte dar šį 
vakarą, tas nesutrukdytų man rytoj parduoti Gabrielio 
rūdos telkinį už grynus pinigus. Neužmirškite, kad 
vienintelis dokumentas, įrodantis, jog rūda buvo atrasta 
anksčiau, yra mūsų rankose. Galimas dalykas, mes jums 
ir mokame todėl, kad jums žinomas šis faktas. Taip ir 
galvokit, jeigu patinka. Be to, atminkite: jei mėginsite 
atimti iš mūsų šį dokumentą legaliai ar kitokiu būdu, 
mes jį akimoju sunaikinsime: Na, tai kaip? Susitarėme? 
Kai tik išleis akcijas, aš jums išrašau čekį. O gal jūs 
norite akcijų? | | 

— Geriau pinigais,— atsakė Viktoras, piktai juokda- 
masis. 


Damtis dėjosi nepastebįs jo sarkazmo. 

— Jūs vyras su gaiva, Viktorai, — pasakė jis ir ėmėsi 
savo popierių. — Kam gi jums kišti nagus prie akcijų! Li- 
kite sveiki! 

Viktoras pasuko link durų. 

— Beje, Viktorai — Damfis neskubėdamas pakėlė gal- 
vą,— jeigu jūs kartais pažįstate to neseniai atrasto žemės 
dovanojimo rašto savininką, pasakykite jam tiesiai, kad 
neapsimoka su mumis bylinėtis — nieko neišeis. Tą patį 
pasakiau ir jo advokatui prieš pusvalandį. 

— Puanzetui? — paklausė Viktoras, stabtelėjęs tarpdu- 
ryje. 

— Taip. Kadangi jis yra taip pat ir Filipas Ešlis, kuris 
pabėgo kartu su Greise Konroj, patarčiau su juo pasikal- 
bėti. Gal jis padėtų jums daugiau negu aš. Likite svei- 
ki! . 


Misteris Damfis nusisuko nuo apstulbusio Viktoro, jaus- 
damasis atgavęs prestižą, ir paskambino klerkui, kad įleis- 
tų kitą interesantą. 

IV skyrius 


MžSTERIS DŽEKAS HEMLINAS ATOSTOGAUJA 


Jau kelios savaitės misteris Hemlinas nekaip jaučiasi, 
arba, kaip jis pats taikliai pasakė, „ne tas pirkis“. Buvęs 
karo gydytojas, garsusis daktaras Diušenas, atidžiai ap- 
žiūrėjęs ligonį, tiesiai uždavė keletą klausimų, tuo labai 
maloniai Džeką nuteikdamas, ir pagaliau ramiai pasakė: 

— Nevertinate savo profesijos, Džekai. Jūsų pulsas — 
devyniasdešimt penki, o faraono specialistui tai ne į naudą. 
Pastaruoju metu jums gerai sekėsi, ir jūs linksmai pagyve- 
note, tiesa? Na, taip ir maniau. Jūs buvot per smarkiai 
įsivažiavęs, slėgimas buvo pernelyg didelis. Dabar teks 
atidaryti atsarginį vožtuvą, Džekai, sumažinti slėgimą, 
prigesinti pakuroje ugnį ir plaukti perpus lėčiau. Atei- 
nančius du mėnesius jūsų laivą vairuosiu aš. Turėsite gy- 
venti kaip padorus krikščionis.— Pastebėjęs Džeko veide 
pasibaisėjimą, jis skubiai pridūrė: — Aš turiu omenyje tai, 
kad jums reiks gulti, nesulaukus vidurnakčio, anksčiau 
keltis, daugiau valgyti ir mažiau gerti, nelošti iš pinigų, 
stengtis dažniau nuobodžiauti. Jeigu klausysite mano pata- 
rimų, prižadu po dviejų mėnesių vėl pasodinti jus už 
kortų stalo gaivų, pilną jėgų. Jūs mėgdavote dainuoti, 
Džekai. Na, sėskitės prie pianino ir parodykite, ką gali- 
te! Gerai, pakaks. Ką gi, taip ir maniau. Atpratote dai- 
nuoti, balsas nebeskamba. Savaitę laiko teks pasilavinti 
kasdien, paskui pasidarys lengviau. Jau seniai mačiau jus 
kalbinant vaikus gatvėje. O kurgi dingo tasai berniūkš- 
tis, batų valytojas, kurį jūs globojote? Velniai griebtų, 
aš norėčiau jus paguldyti našlaičių ligoninėje; būtų nau- 
dos ir vaikams, ir jums. Arba apsigyvenkite pas kokį ne- 
turtingą rančerą su tuzinu vaikų ir mokykite juos dainuoti. 
Nesvarbu, ką valgysite, kad tik laiku. Man būtų lengviau 
jus išgydyti, Džekai, radus jus Bado stovykloje Sieros 
kalnuose (kaip tą vargšą prieš šešerius metus), negu čia, 
šiuose ištaiginguose apartamentuose. Na, tiek jau to, pa- 
kaks. Klausykite manęs, o aš pasistengsiu išgydyti jus 
nuo išsekimo, galvos sukimosi, skausmo šone, suregu- 
liuosiu pulsą, kad vėl galėtumėte sau grįžti prie mėgstamo 

užsiėmimo. O dabar iš jūsų nieko gero, Džekai. Aš 
sutikčiau pontiruoti prieš jus kiaurą naktį, kad ir koks 
būtų bankas. | 

Supratingas skaitytojas iš šių paskutinių žodžių, ti- 
kiuosi, gali spręsti, kad šiam įžymiam daktarui rūpėjo 
tik paciento sveikata, o ne moralė. Jam ne galvoj, ar 
kortų lošimas yra padorus užsiėmimas, ar ne, jam tik svar- 
bu pagydyti ligonį, kad tas vėl galėtų dirbti toliau tą savo 
darbą. Ir daktaras nė neslėpė savo pažiūrų. Po kelių die- 
nų, kalbėdamas su mieste žinomu kunigu, jis štai ką pasa- 
kė: 

— Noriu paskirti jums tokį pat gydymo kursą, kaip 
Džekui Hemlinui. Pažįstate? Profesionalus lošėjas, puikus 
vaikinas. Jūs ir panašus į jį. Ta pati liga. Džeką išgy- 
džiau, išgydysiu ir jus. 

Ir išgydė. 

Praslinko dvi savaitės. Misterį Džeką Hemliną, kaip ir 
anksčiau, neapsakomai graužė nuobodulys, kankino nuo- 
vargis, bet pasitikėjimas daktaru nepalūžo; klausyda- 
mas jo patarimų, Džekas leidosi kelionėn po pietinio 
pakraščio apygardas. San Luji Rėjuje, bulių kautynėse, 
jam baisiai knietėjo pastatyti už bulių stambią sumą pini- 
gų, vėliau net toptelėjo į galvą mintis išleisti bulių kautis 
su pilkuoju lokiu ir susižerti visą laimikį sau, bet prisi- 
minė duotą pažadą ir laiku atsispyrė pagundai. Ryto- 
jaus dieną keistame senamadiškame diližane jis pervažia- 
vo pakrantės kalnų grandinę ir įdardėjo į ramiąją San 
Antonijo misiją. Kelionė buvo varginanti, įkyri, o mies- 
telis pasirodė toks pilkas ir nuobodus, kad Džekas iš nu- 
sivylimo net atsisakė įprastinių linksmų barnių su šeimi- 
ninku, pavesdamas derybas savo ištikimajam ginklane- 
šiui ir asmens sargybiniui negrui Pitui; pats jis nuėjo 
į numerį ir atsigulė į lovą, kuri, kaip ir visose ispanų Ka- 
lifornijos tavernose, knibždėte knibždėjo blusų. 

— Kaip ji atrodo, Pitai?— tingiai paklausė Džekas. 

Pitas, gerai žinojęs visas šeimininko kalbos ypatybes, 
suprato, kad moteriškosios giminės įvardis šiuo atveju 
reiškia miestelį, ir kuo rimčiausiai ėmė aiškinti. 

— Teisybę pasakius, masa Džekai, jums čia nieko įdo- 
maus nėra. Bare trise lošia montę, bet nešvariai. Jums 

neverta eiti ten, dar. gali sugadintt-nuotaiką. Kieme prie 
stulpo pririštas geras ristūnas, tik jo.šeimininkas- mulkis. 
Jeizu būtumėte sveiki, leisčiau nulipti žemyn, galėtumė- 
te eiti lažybų su meksikiečiais. Bet dabar. negalima: „Šalia 
mūsų, aš Manau, sekmadieninė mokykla. Ten dabar susi- 
rinko daug vaikučių; įie meldžiasi, gieda ir šlovina aukš- 
čiausiąjį, sere. 

—- Kokia šiandien diena?— staiga sunerimo Džekas. 

— Sekmadienis, sere. 

Džekas sielvartingai atsiduso ir apsivertė ant kito šono. 

— Duok kuriam nors berniūkščiui dvidešimt penkis 
centus ir pasakyk, kad gaus dar tiek, jeigu ateis čia pasiš- 
nekėti. 

— Tokią dieną tikrai joks vaikas pas mus neis, masa 
Džekai. Jį išpers namuose, jeigu pabėgs iš sekmadieninės 
mokyklos. Tėvai griežtai prižiūri vaikus sekmadienį. 
Juk tai Dievo diena, sere. . 

Iš dalies norėdamas įvaryti baimės savo kamerdine- 
riui (kuris, nors ir tarnaudamas nuodėmingam piktžo- 
džiautojui, buvo labai dievobaimingas), Džekas ėmė bjau- 
riai plūsti visas religijas, kurios draudžia vaikams žaisti 
su juo, kada patinka. 

— Atidaryk langą, — pagaliau sudejavo Džekas, — ir 
pristumk lovą. Taip, gerai. Paduok man romaną. Šiandien 
nereikia skaityti, galėsi pabaigti Volnėjaus „Griuvėsius“ 
kitą kartą. (Čia reikėtų paaiškinti, kad susirgęs Džekas 
pripratino Pitą skaityti balsu. Ir Pitas nė nenumanė, kokį 
malonumą suteikdavo savo šeimininkui — juk tas tyčia pa- 
sirinkdavo knygas, kurių turinys piktindavo Pitą, be to, 
kadangi skaitydamas jis tardavo žodžius tarmiškai, tai 
nesuprantamai pasakytus ir sunkesnius gaudavo net po 
kelis sykius pakartoti.) 

— Gali eiti pasivaikščioti, — pasakė Džekas, kai Pitas 
paguldė jį patogiai.— Esi laisvas iki vakaro. Pasiimk pi- 
nigų. Nemanau, kad rastum čia savo tikybos bažnyčią, 
bet jeigu kas sutrukdytų tau melstis, duok tiesiai į dan- 
tis. Jei pats nesusidorosi, įsidėmėk, kas jis per vienas, ir 
aš tai padarysiu.— (Misteris Hemlinas niekam, išskyrus 
save, neleido kritikuoti savo tarno religinių pažiūrų.) 
Linkiu gerai pasilinksminti, Pitai! Žiūrėk, nepasigerk iki 

žemės graibymo! Degtinė čia — tikri nuodai. 

Pasakęs šią atsisveikinimo kalbą, misteris Hemlinas nu- 
sisuko į langą ir pradėjo skaityti. Bet vos tik perskaitė ke- 
lias eilutės, raidės ėmė lietis, ir norom nenorom teko padėti 
knygą į šalį, ypač skaudžiai prisiminus daktaro įspėji- 
mą. Jo savijauta buvo labai bloga, nuovargis pasidarė 
kasdieniniu dalykų, o skausmai, jo žodžiais tariant, kar- 
tais būdavo stipresni, negu „žmogui duota“. O kas bus, 
jeigu apaks arba jį paraližuos? Ši mintis pamažu smel- 
kėsi jam į galvą. Iš pradžių ji jam net atrodė juokinga. 
Jis pabandė įsivaizduoti, pavyzdžiui, kaip mėtys kortas, 
sėdėdamas su paraližuotomis kojomis, kurios, tiesą sa- 
kant, neturi reikšmės, juk vis tiek būna po stalu; paskui 
pagalvojo: jeigu akliesiems išrado knygas su iškiliomis 
raidėmis, kodėl gi nebūtų galima pagaminti reljefiškų 
kortų. Jis net nusijuokė, įsivaizduodamas, kaip reiktų 
pirštais užčiuopti „porą“ arba „spalvą“. Palaipsniui mintys 
darėsi vis niūresnės ir niūresnės. Galop jis prisiminė var- 
gšą Gordoną, kuris nusišovė, supratęs, kad neišvengs 
paralyžiaus. „Teisingai padarė“, — rimtai tarė sau Džekas. 
Šie apmąstymai taip prislėgė širdį, ir Džekas panoro 
išgerti, kad galėtų apsiraminti, bet tuojau pat prisiminė 
daktarui duotą pažadą, tad atsikratė tokio noro ir — var- 
gais negalais — apnikusių liūdnų minčių. 

Norėdamas išsiblaškyti, Džekas atsuko išblyškusį veidą 
į langą. Pro jį buvo matyti nešvarus kiemas, kurio per- 
džiūvusi žemė vasaros metu buvo tūkstančių arklių ka- 
nopų sumalta į smulkiausias dulkes. Virš plūktinės sie- 
nos kilo čerpių stogas, užsibaigiantis dviem keturkam- 
piais baltintais misijos bažnyčios bokštais. Tarp bokštų 
žaliavo tamsi lapija, o už jos spindėjo saulės nutvieks- 
tas vandenynas. | 

Buvo karštas sausrų metas. Net lango užuolaidos ne- 
pleveno. Pasatai, kurie amžinai gairiną mažąją San 
Antonijo misiją, tą popietę buvo nurimę, ir po langu svy- 
ruoklis gluosnis, imąs virpėti nuo menkiausio pūstelė- 
jimo, stovėjo nustebęs ir ramus. Net žėrinti jūra tolu- 
moje, rodėsi, duso. Ir ji kažkodėl priminė Džekui to žmo- 
gaus' burną, kurį jis matė Sakramento viešbutyje ir su 
kuriuo vėliau susikivirčijo San Franciske. Bet kas gi tai! 

Tas pats tipas stovėjo šešėlyje kiemę ir spoksojo į viešbu- 
čio langus. Akimoju be jokios suprantamos priežasties 
Džekas padūko. Jeigu Pitas būtų namie, bematant lieptų 
nulipti žemyn ir kaip hors jį įžeisti. Tačiau tuo metu, 
Džekui bežiūrint į vyriškį, pasigirdo švelnūs garsai, kurie 
iš karto patraukė jo dėmesį. 

Kažkas grojo vargonais. Ne itin kaip, o ir instrumentas, 
matyt, nekoks. Bet Džekas aistringai mylėjo vargonus. 
Pamiršau paminėti, kad praeityje Džekas buvo vargoni- 
ninkas Sakramento antrojoje presbiterionų bažnyčioje, 
kol blaiviai nusiteikę solidesnieji parapijiečiai pastebėjo 
prieštaravimus tarp Džeko užsiėmimo šiokiadieniais ir 
sekmadieniais ir bažnyčios seniūnas — turtingas svaigalų 
pirklys — pareikalavo, kad jis atsistatydintų. Nors vė- 
liau Džekas susidomėjo pianinu, jis vis dėlto liko ištiki- 
mas senajai aistrai. Džekas karštai svajojo nusipirkti 
kada nors didelius vargonus, įrengti juos pirmos klasės 
lošimo namuose ir lavinti lošėjų muzikinį skonį. Jis pa- 
sirėmė ant alkūnių ir sukluso. Įsižiūrėjęs pamatė, kad 
gretimas namas — vėlesnių laikų priestatas prie misijos 
bažnyčios, o į nišą panašus įdubimas sienoje — tai gili 
lango anga. Tuo metu įstojo skambių vaikiškų balsų cho- 
ras. Misteris Hemlinas apmirė. Tai buvo jam gerai pažįs- 
tamos Mocarto „Mišios“. | 

Gulėdamas lovoje, jis kartu su choru niūniavo melodi- 
ją ir jautė, kaip pamažu dingsta nuovargis ir skausmas. 
Paskui, pamiršęs viską pasaulyje, kaip dera tikram en- 
tuziastui, užtraukė pilnu balsu — draugams pažįstamu jau- 
dinančiu tenoru — ir visiškai, man atodo, nustelbė silp- 
nuosius mažųjų vienuolyno giesmininkų balselius. Buvo 
ko pažiūrėti į šį sentimentalų perėjūną! Ligotas, kone 
mirštantis nuo ištvirkavimo ir savo gėdingos profesijos 
pasekmių, jis gulėjo aukštielninkas purviname pigaus 
ispaniško viešbučio numeryje ir giedojo giesmę nekalta- 
jai dievo motinai! Sykį pradėjęs, jis sugiedojo mišias iki 
galo ir sustojo tik tuomet, kai nutilo besimeldžiančiųjų 
balsai ir vargonai. Paskui pasirėmė ant alkūnių ir pažvel- 
gė į kiemą. Jis tikėjosi, kad tuoj pasirodys mažieji gies- 
mininkai, todėl pasiruošė saują smulkių pinigų ir sąmo- 
jingų žodžių, dėl kurių vaikai jį taip mylėjo. Bet jo vil- 

tys neišsipildė. „Turbūt dar nepaleido iš mokyklos“, — 
tarė pats sau Džekas ir jau buvo vėl besiguląs, bet stai- 
ga už siauro grotuoto lango šmėstelėjo veidas. 

Misteriui Hemlinui užgniaužė kvapą, paraudo išblyškę 
skruostai. Jis buvo nepaprastai jautrus moteriškam gro- 
žiui, O prie grotų stovėjo nepaprastai graži indėnė. Džekas 
būtų galėjęs prisiekti, jog nieko žavesnio nebuvo „matęs 
gyvenime. Mergina nejudėdama stovėjo gilioje lango ni- 
šoje, tarsi įrėmintas šventosios paveikslas, tik jos veidas 
žavėjo ne angelišku, o moterišku grožiu ir didelės ilgomis 
blakstienomis akys žvelgė nekantriai ir su žmogišku smal- 
sumu. Misteris Hemlinas žinojo, kad gali jaustis saugiai už 
užuolaidos, tai gulėjo niekieno nematomas ir žiūrėjo akių 
neatitraukdamas į tą bronzinę gražuolę, kuri, išgirdusi jo 
balsą, tarsi dvasia išniro iš šaltos rusvų plytų sienos. 
Gražuolė išnyko taip nelauktai, kaip ir pasirodė. Kartu 
su ja misteriui Hemlinui užgeso dienos šviesa, pradingo 
jūros spindesys. | 

Kai saulei leidžiantis sugrįžo Pitas, jis nustebo ir išsi- 
gando, radęs savo šeimininką sėdint prie lango apsivil- 
kusį. O pamačius, kaip šviečia Džeko akys ir dega 
paprastai išblyškę skruostai, jį suėmė dar didesnė baimė. 

— Ar jūs nieko nedarėte, ką uždraudė gydytojas? 
— pradėjo Pitas. 

— Gali patikrinti viskio gertuvę, pamatysi — ji pilnu- 
tėlė, jei pats neprikišai nagų, nelemtasis veidmaini,— lin- 
ksmai atsakė Džekas, pajutęs slaptą įtarimą tarno užuo- 
minoje. — Aš apsirengiau, nes vakare žadu eiti į bažnyčią. 
Noriu išsiaiškinti, kur tu gauni svaigalų. O linksmas esu 
todėl, kad grįžau į doros kelią. Na, atversk „Griuvėsius“ 
ir pyškink. Tu visai atprasi skaityti, Pitai. Palauk! Kodėl 
gi Manai, kad jeigu tu myli Viešpatį Dievą, tai aš turiu mirti 
badu? Pirmiausia eik užsakyti vakarienę. Sustok! Kurgi 
leki? Aš siunčiu jį į miestą su pavedimu, jis tris valandas 
nežinia kur valkiojasi, Oo grižęs, po šimts pypkių, 
stengiasi dingti iš akių, nė žodžio nepasakęs. 

— Jūs mane siuntėte į miestą su pavedimu, sere? — 
Pitas nustebęs išsižiojo. 

— Žinoma! Argi nesakiau tau, kad ištirtum miestelio 
gyventojų tikybos reikalus? — tęsė Džekas kuo rimčiau- 

siai. — Gal, sakysi, nepavedžiau išsiaiškinti, ar derėtų 
tikinčiam krikščioniui ir buvusiam antros Sakramento 
miesto presbiterionų bažnyčios vargonininkui dalyvauti 
pamaldose vietinėje katalikų bažnyčioje? O dabar man 
pačiam reiks susižinoti. Kertu lažybų, kad nė kojos 
ten nebuvai įkėlęs, velniai tave rautų! 

Galutinai sumišęs, Pitas čiupo rūbų šepetį ir ėmė 
įnirtingai valyti šeimininko drabužius, lyg būtų buvęs 
kaltas. 


— Mat aš ne katalikas, masa Džekai, bet jei būčiau 
žinojęs... 

— Po velnių! Tu manai, kad aš čia sėdėsiu, sudėjęs 
rankas, nevakarieniavęs ir klausysiuos, kaip tu burnoji 
prieš katalikų bažnyčią — vienintelę bažnyčią, kur pado- 
rus džentelmenas... 

Pitas persigandęs išbėgo iš kambario. 


Nors varpai dar neseniai baigė skambinti „Angelą 
sargą“ ir iki vakarinių pamaldų dar buvo likęs geras 
pusvalandis, misteris Hemlinas neskubėdamas įėjo į senąją 
misijos bažnyčią. Čia prieblandoje klūpojo keletas žmo- 
nių, panašių į tamsius, neaiškius šešėlius. Bet tos, kurios 
ieškojo, ten nebuvo — jis tat suprato širdimi, ir jam nerei- 
kėjo žvalgytis blausioje žvakių šviesoje, krintančioje 
nuo didžiojo altoriaus. Džekas pasislėpė kolonos šešėly- 
je ir pasiruošė kantriai laukti. Laikas slinko lėtai. Įėjo 
apkūni moteris, nuo kurios trenkė česnaku, ir atsiklaupė 
beveik šalia. Netrukus įėjo tamsiaveidis vakeras,— mis- 
teris Hemlinas iš karto pažino, kad čia tas pats, kurį 
pastebėjo .dar pro diližano langą, kai tasai ispaniškai 
plūdo nepaklusnius galvijus ir suteikė jam tiek malonu- 
mo — ir, parpuolęs ant kelių, išsijuosęs ėmė garbinti 
švenčiausiąją mergelę. Paskui dar du ar trys vyrai, ku- 
riuos Džekas matė lošiant montė „Fondos“ tavernoje, 
atėjo turbūt apverkti praloštų pinigų, nes poterius kal- 
bėjo verksmingais balsais. Bet štai misteris Hemlinas, 
labai susijaudinęs, taip smarkiai padažnėjusiu pulsu, kad jo 
daktaras būtų turėjęs rimtai susirūpinti, staiga pajuto, 
kad netoliese stovi kitas žmogus ir taip pat, kaip jis, 
kažko nekantriai laukia ir vis gręžiojasi, vos tik kas 
įeina į bažnyčią. Džekas jo pirmiau nepastebėjo. Užsis- 

lėpęs už kolonos, jis galėjo be baimės. pasižiūrėti, į 
anąjį. Ir netgi prieblandoje jis pamatė pažįstamas akis 
ir atsikišusius dantis. Ten stovėjo vyriškis, kurį Džekas 
matė dieną — senas jo priešas iš Sakramento. 


Kitoje vietoje Džekas būtų davęs: valią savo instin- 
ktyviai neapykantai ir tikrai būtų įvėlęs Viktorą į mušty- 
nes. Bet šį kartą jis nutarė palaukti, kol Ramiresas išeis 
iš bažnyčios, jį pasekti ir tada išlieti visą susikaupusį 
apmaudą,. jeigu dar nebus praėjęs, ir taip paįvairinti 
šį nepakeliamai nuobodų misijos gyvenimą. Žmogiško- 
sios aistros nėra taip nepriklausomos viena nuo kitos, kaip 
įsivaizduoja kai'kurie sielų žinovai. Kuo misteris Hemli- 
nas turėjo mažiau vilties išvysti nepažįstamąją gražuo- 
lę, tuo smarkiau širdo ant Viktoro. Bet štai du moteriški 
siluetai akimirką užtemdė šviesą duryse, sušnarėjo šil- 
kas. Švelnus savotiškas aromatas nustelbė smilkalų kva- 
pą. Džekas pakėlė akis, ir jam širdis nutirpo. 


Tai buvo ji. Priėjusi prie klaupto priešingoje pusėje, 
ji atmetė į šoną juodą vualį ir atidengė tą patį ramų kaip 
nimfos veidą, kurį Džekas matė lange. Dabar jis atrodė 
dar gražesnis. Džeką žavėjo net savotiška jos veido spal- 
va. Ji apsidairė, paskui neryžtingai atsiklaupė tarp 
dviejų montė lošėjų. Džekas nejučiom žengė žingsnį į 
priekį, lyg norėdamas perspėti ją, kad saugotųsi šios 
nešvarios draugijos. Bet staiga sustojo, paraudęs iš gėdos. 
Pirmą kartą gyvenime jis suabejojo savo profesijos pado- 
rumu. 


Gaudė vargonai, kilo aukštyn smilkalai, monotoniš- 
kas kunigo balsas dusliai skambėjo sunkiame pritvaiku- 
siame bažnyčios ore, o misteris Džekas Hemlinas minti- 
mis skrajojo padangėse. Jis nuvijo bejausmį amatininką 
nuo vargonų ir pats atsisėdo groti; mindamas vargonus, jis 
visu balsu šlovino — o varge! — naują dievybę, ne 
įsivaizduojamą, abstrakčią, o gyvą, konkrečią būtybę su 
kūnu ir krauju. Džekui rodėsi, kad jis girdi, kaip jos 
jaunas, skardus balsas susilieja su jo balsų; tai buvo 
šaltas, abejingas susiliejimas, bet jis apsvaigino Džeką, 
pripildė krūtinę neapsakomo džiaugsmo. 


Šitaip skraidydamas svajonių sparnais, Džekas, deja, 
puikiai suprato, kad negalėtų išdainuoti nė skiemens, — 

netgi kvėpuoti buvo sunku, ir jam gniaužė gerklę. Pa- 
galiau Džekas tarsi pabudo iš sapno ir ėmė tą gražuolę 
apžiūrinėti. Jos galva graži, žvilgančiais plaukais, ria- 
puošta prašmatniu nėrinių vualiu, apdaras elegantiškas 
ir skoningas; nužiūrėjo jis netgi mažuię atlasinę kurpaitę, 
nedrąsiai kyšančią iš po šilkinės suknelės. Iš visko buvo 
matyti, kad ji priklauso rafinuotai išrinktųjų klasei, ir 
Džekas pajuto, kad juos skiria gili bedugnė. 

Giesmė baigėsi, nutilo paskutiniai vargonų garsai; 
dama atsistojo. Dar prieš pusvalandį Džekas būtų su ma- 
lonumu aplenkęs ją ir pagavęs bent probėgšmais mestą 
puikių nepažįstamosios akių žvilgsnį. Bet dabar jį sukaustė 
iki šiol nepatirtas drovumas ir nedrąsa. Ir kai dama 
prisiartino prie jo kolonos, kur buvo indas su šventintu 
vandeniu, Džekas tik dar giliau pasitraukė į šešėlį. Nusi- 
movusi pirštinę, ji palinko į priekį — Džekas net pajuto 
jos šiltą kvėpavimą, — ir pamerkė ilgus plonus pirštus 
į vandenį. Džekas net suvirpėjo, kai ji pakėlė. ranką 
žegnotis. Keli šventinto vandens lašai nukrito nuo mažų 
pirštelių tiesiai jam ant veido. 


V skyrius 


VIKTORAS SUŽINO PASLAPTĮ 


Visa laimė, kad mergina nepastebėjo nei paties Hemli- 
no, nei kokį įspūdį padarė ši nelaukta krikšto 
ceremonija, ir neskubėdama pasuko durų link. Kai tik 
truputį nutolo, Džekas išėjo iš savo slėptuvės ir nulydėjo 
ją pagarbios baimės ir kančios kupinu žvilgsniu. Tačiau 
nespėjusi dar peržengti nė prieangio slenksčio, ji staiga pa- 
sisuko ir skubiai grįžo atgal, vos neužkliudydama mis- 
terio Hemlino. Gražiosiose akyse atsispindėjo baimė ir 
sumišimas, pusiau praviros skaisčiai raudonos lūpos iš- 
balo, ji atrodė nepaprastai susijaudinusi ir išsigandusi. 
Nepastebėjusi Džeko, pasuko prie kolonos ir, tarytum 
siekdama šventinto vandens, atsirėmė rankomis į akmeni- 
nės taurės kraštus, kad nepargriūtų, o veidą nugręžė nuo 

šviesos; Džekės matė, kaip jos-rankos mėšlungiškai spau- 
džia akmenį; šiurpulys purto kūną. 

„Sukaupęs drąsą, Džekas -prisiartino prie, aepažįs- 
tamosios; tačiau ne išdidus ir. įžūlus, -kaip . paprastai 
su moterimis, bet nuraudęs ir sumišęs kai p jaunuolis. 
Priėięs jis nedrąsiai pradėjo: 

— Gal jums kuo padėti, misė Jums negera? Turbūt 
pavargote... Gal paduoti kėdę? Na ir pasiutęs karštis 
tame prakeiktame užkampyje, tai yra... čia taip tvanku. 
Gal atnešti vandens? O gal pašaukti karietą? 

Nepažįstamoji pakėlė akis; Džekas visai prarado gal- 
vą, jam užėmė kvapą. 

— Nieko tokio, — netikėtai tarė ji ramiai ir oriai, tuo 
išgąsdindama Džeką taip pat, kaip ankstesniu susijaudini- 
mu. — Tikrai nieko... — pridūrė ir įsmeigė į Džeką tiesų, 
atvirą žvilgsnį, bet tokį šaltą ir abėjingą — taip. bent 
jam pasirodė — kad Džekas, visada mokėjęs įžūliai 
žvelgti į savo pašnekovą, dabar droviai nuleido akis. — 
Čia iš tiesų labai karšta ir tvanku. Dabar man geriau. 


— O gal... — vėl pradėjo Džekas. 


— Ne, ačiū, nieko nereikia. — Tačiau ji vis dėlto 
susiprato, kad reikėtų paaiškinti savo elgesį, tad pridū- 
rė: — Išeinant iš bažnyčios, mane taip suspaudė minioje, 


kad net apsvaigo galva. Man pasirodė, kad kažkas... 
kažkoks vyriškis... šiurkščiai mane pastūmė. Bet turbūt 
aš klystu. 

Ji žvilgterėjo durų link, kur dar tebestovėjo kažkoks 
vyriškis. Jos žvilgsnis ir užuomina — jeigu iš viso jos 
žodžiuose galėjo tai būti — įkaitino Džeką. Nelauk- 
damas, kol ji baigs, jis plačiais žingsniais nuėjo prie 
durų. Ir kaip jis nustebo ir įdūko, pamatęs, kad tasai 
vyriškis yra Viktoras. Misteris Hemlinas negaišo laiko 
nereikalingiems pasiaiškinimams. Tepasakęs vienui vieną, 
užtat vaizdingą žodį, smagiu vienui vienu rankos ir kelio 
smūgiu nuleido nustebusį Viktorą nuo laiptų ir apsi- 
gręžęs nuėjo atgal pas nepažįstamąją. Bet ji irgi vik- 
riai apsisuko. Pasinaudodama momentu, kada Džekas 
nustūmė Ramiresą nuo laiptų, mergina su neįtikimu po 
tokio silpnumo greitumu šmurkštelėjo pro šalį ir įšoko į 
karietą, kuri laukė prie pat durų. Karieta greitai nudardė- 

jo, bet misteris Hemlinas sugavo dėkingą nuostabių 
akių žvilgsnį ir žavingą šypseną ir pasijuto laimingas. 
Nesvarbu, kad jo laukė kivirčas, o gal ir muštynės. 
Didelio čia daikto! Toji mintis netgi linksmino perė- 
jūną. 

Kažkas uždėjo ant peties ranką. Atsisukęs jis pa- 
matė įnirtusį, dūstantį iš pykčio Ramiresą. Jis stovėjo 
išbalęs, grieždamas dantimis. Akimoju misterio Hem- 
lino veidą nušvietė šypsena. 

— O, kokia staigmena! — sušuko jis apsimestinai 
naiviai.— Juk tai tu, Džoni! Šimts velnių! Tai štai kur 
apsigyvenai! Ar su šventu Antoniju susidėjai? Niekada 
nepagalvočiau! Vadinasi, aš tave ištrenkiau iš nuosavų 
gonkelių? O koks pasipūtęs tu buvai! Kaipgi galėjau 
nepažinti tavęs, Džoni? | 

— Aš ne Džonis! Caramba! — sukriokė Viktoras, jau 
visai nebesivaldydamas. 

— Ak šitaip! Aš taip ir maniau, kad pats būsi iš tų 
karambų, kur gyvena Dač Pete. Bet tas vardas negražus. 
Geriau Džonis. Tavim dėtas, aš dabar nekelčiau triukšmo. 
Bent jau šiandien, Džoni; juk sekmadienis. Aš eičiau na- 
mo. Eičiau sau ramiai namo, o ten jau prikulčiau kokią 
moterį ar vaiką, kad rankos neatprastų nuo darbo. 
Svarbiausia — eiti namo. Be to, ar ne geriau būtų, jeigu 
paslėptum peilį? Dar susipjaustysi pirštelius, išgąsdinsi 
žmones aplinkui. Būk geras berniukas, eik namo. Oryt rytą 
ateisi Įiesiai į viešbutį gretimoje aikštėje ir paprašysi 
misterio Hemlino, misterio Džeko Hemlino iš dvidešimt 
devinto numerio; ateisi tiesiai į kambarį ir užkursi jam 
pirtį. Tavim dėtas, aš visą viešbutį kraujuje paskandin- 
čiau. 

Prie Viktoro priėjo keli montė lošėjai, pasiryžę, 
matyt, palaikyti savo tautietį. Viktoras iš karto sumojo, 
kad galima palenkti juos savo pusėn. 

— Ar girdėjote, mano tėvynainiai? Šunim išvadino! 
— graudžiai suvapėjo jis. — Ir kas išvadino? Šitas nie- 
kšas, šitas prakeiktas svetimšalis! 

Misteriui Hemlinui ispaniški keiksmažodžiai buvo 
ne naujiena, todėl jis viską suprato. Sąjungininkai 
sušuko „Caramba!“, bet tuoj pat nuščiuvo,— juos sulaikė 

misterio Hemlino akių išraiška, kurią jie matė, ir kažin 
koks misterio Hemlino kišenėje pūpsantis daiktas, kurio 
jie nematė. Tačiau misterio Hemlino tonas buvo toks pat: 
kiek ironiškas, bet malonus. 

— O čia turbūt tavo bičiuliai? — paklausė jis švelniu 
balsu. — Irgi karambos? Nepamiršk atsivesti jų pas 
mane. Man rodos, dabar jie kažkur skuba. Jeigu mano 
kambarys bus per mažas arba kuris nors iš jūsų nepanorės 
laukti savo eilės, tai Plasa del Toros aikštėje priešais 
viešbutį užteks vietos visiems. Tu, rodos, kažką pasakei? 
Aš kiek neprigirdžiu viena ausimi. 

Džekas Hemlinas, dėdamasis norįs geriau išgirsti, žen- 
gė kelis žingsnius prie arčiausiai stovinčio vyro, tačiau 
šis, turiu pripažinti, tučtuojau kuo negarbingiausiai pa- 
sitraukė. Misteris Hemlinas nusijuokė. Tuo metu aplink 
juos jau buvo susirinkęs būrys žioplių, ir Džekas 
nusprendė, kad metas užbaigti užsitęsusį pokalbį, sutei- 
kusį jam tokį didelį dvasinį pasitenkinimą. Taigi jis 
iškilmingai kilstelėjo skrybėlę Viktorui ir jo draugams, 
paskui grėsmingai užsismaukė ją ant kaktos ir neskubė- 
damas pasuko atgal į viešbutį, palikdamas mūšio lauką sa- 
vo naujiems priešams, kurie, deja, pergale pasigirti 
negalėjo. 

Grįžęs į savo numerį, Džekas prižadino iš miego 
Pitą ir pradėjo kalbą apie religiją; didžiausiam Pito pasi- 
baisėjimui, vaizdžiais posakiais jis kėlė į padanges kata- 
likų bažnyčią, nes katalikų tikėjimas esąs vienintelis, 
tinkantis baltiesiems. Paskui nei iš šio, nei iš to paklausė 
Pitą, ar pistoletai sutvarkyti. 

Tuo metu Viktoras taip pat kalbėjosi su savo draugais. 

— Jis pabėgo kaip bailys, tas niekšas! — pareiškė jis. 
— Nedrįso akis į akį susidurti! Tu pastebėjai, Tibur- 
cijau, kaip nusigando? Tai tavo drąsa jį nuginklavo. 

— One, brangusis Viktorai, tai tu išgąsdinai jį. Jo krū- 
tinėje — kojoto širdis. 

— Meksikiečių tautos narsumas ir laisvės dvasia — 
štai kas pavertė jį bailiu viščiuku,— pridūrė trečiasis 
meksikietis, tas pats, kuris atsitraukė nuo Džeko. 

— Reikia tokią pergalę atšvęsti. Eime, išgersime po 
truputį vyno. 

Viktorui rūpėjo atsikratyti draugais. Manydamas, 
kad begeriant atsiras proga pasišalinti, jis plačiu mostu 
pakvietė visus į artimiausią smuklę. 

Ši smuklė buvo didžiausia miestelyje. Kaip ir visos ki- 
tos, ji buvo tamsi, purvina, pridvokusi, pilna geltonų ta- 
bako dūmų. Sienas puošė įvairios graviūros: kelios pran- 
cūziškos, tikrai meniškos, bet nepadoraus turinio, ir kele- 
tas ispaniškų — labai žemo meninio lygio, užtat pilnos 
religinio patoso. Čia kabojo šventos Onos portretas 
ir Žymiausio mMaištingo Meksikos generolo paveikslas. 
Viena graviūra vaizdavo Laisvę, kuri visų dangiškųjų 
jėgų apsupta žengė į Meksikos konfederaciją. Vaduoda- 
masis, Matyt, tais pačiais polinkiais poetiškumui ir ale- 
gorijai, smuklės savininkas dar buvo papildęs savo ko- 
lekciją ryškia amerikoniška reklama, vaizduojančia an- 
gelą sargą, kuris dovanoja ligos iškankintai šeimai butelį 
vaistų. Žemo kambario gilumoje prie žalio stalo atsidėję 
lošė montė koks dešimt kortuotojų. Toliau, atsirėmęs 
į sieną, artininkas skambino melancholišką melodiją, 
tingiais, nepaslankiais pirštais braukdamas per stygas 
kaip visi keliaujantys muzikantai. Kortuotojai nekrei- 
pė dėmesio nei į muziką, nei į arfininką. 

Vieno lošėjo veidas Viktorui pasirodė matytas. Taip, 
čia tas pats keistuolis, vertėjas ir irzlusis svetimšalis, 
su kuriuo Viktoras susidūrė atmintiną vakarą, apsilan- 
kęs pas doną Chosė. Viktoras iš karto jį pažino, nors 
vietoje nešvarių nuskurusių darbo drabužių vertėjas vil- 
kėjo išeigine juoda, kiek nusenusio fasono eilute. Jis 
lošė nepakeldamas akių, kol pralošė tą keletą sidabrinių 
monetų, kurias buvo susidėjęs į krūvelę priešais. Ta- 
da paniuręs atsikėlė nuo stalo, šiurkščiai linktelėjo 
visiems ir, nė žodžio netaręs, išėjo. 

— Pralošė penkis pusdolerius. Tai kasdieninė norma 
— nei daugiau, nei mažiau,— pasakė Viktoras savo drau- 
gui. — Šiandien daugiau jau nebeloš. 

— Tu jį pažįsti? — žavėdamasis savo bičiulio pažintimi, 
paklausė Vincentas.. | 

— O kaipgi! — atsakė Viktoras. — Jis tikras šakalas, 
ištikimas amerikiečių šuo,— su panieka pridūrė Ramire- 
sas, atsilygindamas už ano sykio įžeidimą. — Giriasi 

žinąs mūsų istoriją... mokąs mūsų kalbą. Ir jeigu reikia 
tiksliai išversti kokį žodį ar terminą, jie į jį kreipiasi, 
o ne į mus! Va kaip šitie eretikai skaitosi su mumis! 
Caramba! 

— Caramba! — patriotiškai sušuko nuo degtinės 
įkaitęs Vincentas. 

Tačiau Viktoras norėjo atrišti savo sugėrovui liežu- 
vį grynai asmeniniais tikslais. 

— Pasaulyje daug neteisybės, mano drauge,— tarė 
jis pamokomai. — O americanos ar dažnai čia atvažiuoja? 

— Ar tu pažįsti garsųjį jų advokatą, mūsų draugą 
doną Artūrą Puanzetą? | 


— Taip, — nekantriai atsakė Viktoras. — Ir jis čia 
lankosi? 

— O viešpatie! Kaipgi nesilankys! — nusikvatojo 
Vincentas. — Dažnai lankosi. Visuomet ilgai vieši. Turi 


čia klientę — našlę, jauną, gražią, turtingą, et! Amerikie- 
tė, kaip ir jis pats. 

— O, tu daug žinai, Vincentai! 

Vincentas sukikeno girtu balsu. 

— Dievas girdi! Visa, ką aš čia sakau — tikra teisybė! 
Aliai žodelio! Tikėk manimi! 

— O kas gi ta žavioji klientė? 

— Donja Marija Sepulvida,— suvapeno Vincentas. 

— Nesuprantu. Tu gi sakei, kad ji amerikietė. 

— Taip, žinoma. Ji iš tikrųjų amerikietė. Tai atsitiko 
prieš daug metų. Ji dar buvo visai jaunutė. Čia ji atkeliavo 
su pirmaisiais amerikiečiais. Ėmė mokyti našlio dono 
Chosė Sepulvido dukterį, nors pati dar buvo kūdikis! Pa- 
žįstama istorija. Ji — daili, jauna, neturtinga; našlys — 
žilas, senas ir visko pertekęs. Ugnis ir trūnėsiai! Ar ne 
tiesą sakau? Cha cha! Senis sugalvojo padaryti gerą dar- 
bą, ir mažutė americana tapo turtinga žmona! Bet netrukus 
jis pasielgė dar kilniau, negu norėjo: po dviejų metų — 
caramba!— donja Marija pasidarė turtinga našlė. 

Jeigu Vincentas nebūtų buvęs taip smarkiai įgėręs, 
jis būtų pastebėjęs, kaip dega Viktoro akys ir kaip 
nervingai trūkčioja burna. 

— O ji graži? Aukšta, liekna, kaip visos amerikietės? 
Didelės akys, meili šypsena? 

— Nuostabi. Tikras angelas! 

— Na, ir donas Artūras... beadvokataudamas įsimy- 
lėjo? | 
I Taip žmonės kalba, — reikšmingai atsakė Vincen- 
tas.— Bet ne taip lengva apgauti mane ar tave, mielas 
drauguži Viktorai. Taip greitai meilė neatsiranda. Duodu 
galvą kirsti — čia sena meilė. Sako, jis čia pasirodė prieš 
kokius du mėnesius, ir donja Marija jį įsimylėjo iš pirmo 
žvilgsnio. Absurdo! Disparatodo!“ Patikėk, Viktorai: Čia 
sena meilė! Buvo susipykę, o dabar susitaikė. Ne kartą jau 
esame girdėję apie tokius romanus. Du neturtingi 
jaunuoliai myli vienas kitą. Paskui neviltis, išsisky- 
rimas. Po kiek laiko senjorita išteka už turtuolio! Ką, 
netiesą sakau? | 

„Viktoras taip susižavėjo savo bičiulio samprota- 

vimais, kad nebegalėjo nuslėpti pasitenkinimo: Tai va kur 
šuo pakastas! Pagaliau rastas ne tik siūlo galas, bet ir 
pats kamuolys — dingusioji be žinios Greisė Konroj! Jau- 
noji amerikietė... našlė... Filipo Ešlio, savo buvusio meilu- 
žio, klientė... Viktoro rankose trijų asmenų paslaptys! Ne- 
sitverdamas džiaugsmu, jis pliaukštelėjo Vincentui per 
nugarą ir dievagodamasis prisiekė, kad pasaulis nėra re- 
gėjęs kito tokio išminčiaus. 

— Rodos, aš būsiu matęs šios romantiškosios istorijos 
heroję, drauguži. Šiandieną bažnyčioje. | 

— Nemanau. Ji, tiesą sakant, katalikė, bet donas Artū- 
ras — ne. Kai jis čia, ji retai beateina į bažnyčią. 

— O šiandien jis čia? 

— Taip, čia. 

— O vis dėlto tu klysti, drauguži Vincentai,— nenu- 
sileido Viktoras.— Aš ten buvau ir mačiau ją savo akimis. 

Vincentas gūžtelėjo pečiais ir papurtė apsunkusią nuo 
degtinės galvą. 

— "Tikėk manim, senjore Viktorai. Tu negalėjai jos 
matyti. 

— Sakau gi, kad mačiau, — karščiavosi Viktoras.— 
Borrachon!" Ji tikrai buvo bažnyčioje. Stovėjo prie kolo- 
nos. Išeidama persižegnojo šventintu vandeniu. Mačiau 


“ Nesąmonė, kvailystė (isp.). 
' Girtas (isp.). 

ją pats: didelėmis akimis, apvalaino veido... juoda suknele 
ir Mantija. - 

Vincentas, Viktoro laimei neišgirdęs, kaip buvo pa- 
vadintas, tik papurtė galvą ir patenkintas nusikvatojo. 

— Nekalbėk niekų, drauguži Viktorai! Tai buvo ne ji. 
Tikėk manim, aš viską žinau. Ten donja Doloresa viena 
pati buvo priėjusi persižegnoti šventintu vandeniu. 
Tau ne pro šalį būtų žinoti, kad niekas iš vietinių nedrįsta 
jai paduoti šventinto vandens. Klausyk, kvaišeli Viktorai, 
tai jos yra didelės akys, mažytė burna ir apvalainas veidas. 
Ir tamsus, at ne? Tamsus! 

— Tamsoje visi juodi kaip velniai!-— atrėžė Vikto- 
ras.— Iš kurgi man žinoti? O kas ji tokia?— širdo jis, tarsi 
stengdamasis nuvyti kylančią baimę.— Kas per viena toji 
donja Doloresa? 

— Tu čia naujas žmogus, mielas Viktorai. Todėl paklau- 
syk. Ji — maišyto kraujo, pavainikė senojo San Izabelos 
tvirtovės komendanto duktė. Per senio kvailumą ji dabar 
yra visų jo turtų paveldėtoja! Pinigų daugiau, negu reikia; 
priedo neseniai atsirado dar vienas dovanojimo raštas la- 
bai vertingam žemės sklypui! Supranti dabar, drauguži 
Viktorai? Na, ko spoksai į mane? Ji — atsiskyrėlė. Ište- 
kėti nenori. Meilė, švelnumas, geismai, aistros — visa tai 
jos nejaudina. Ji atsidavusi dievui, drauge mano. O tu 
šitą atsiskyrėlę, vienuolę, šitą tamsiaveidę asketę, šitą don- 
ją Doloresą Salvatierą palaikei koketiškąja amerikiete. 
Cha cha! Nori nenori, turėsi pastatyti dar vieną butelį. 
Na kaip, mano drauguži Viktorai? Girdėjai, ką pasakiau? 
Ką, nori pabėgti, išdavike? Ką ten murmi? Tu pats kvailys. 

Taip, Viktoras stovėjo be žado ir teįstengė ištarti tiktai 
šį žodį. Taip, jis — kvailys! Vėl papuolė į pinkles, tik šį 
kartą pats jas surezgė. Jeigu jis neapsiriko, jeigu ši tamsia- 
veidė šventuolė, kurios vardą ką tik išgirdo, yra tikrai 
Greisė Konroj, vadinasi, jam baisiai nepasisekė, nes, sutei- 
kęs jai suklastotą žemės dovanojimo raštą, pats sugrą- 
žino jai prarastą nuosavybę. Negi donas Pedras būtų jį 
apgavęs? Negi jie visi — Artūras Puanzetas, Damiis, 
Žiulė Devarž — seniai žino tai, kas jam vienam nežinoma? 
Ir, ko gero, jie dabar juokiasi iš jo. Ši mintis varė Viktorą 
iš proto! 

Kai išmintingasis ir narsusis Vincentas, užsnūdes čia 
pat už stalo, pagaliau vėl atsipeikėjo, jis neaiškiai prisi- 
minė, kaip kažkas įniršio iškreiptu, pabalusiu veidu, lieda- 
mas bejėgį pyktį ir springdamas iš nevilties, šiurkščiai 
purtė jį ir keikė. Bet jo draugas ir sugėrovas buvo dingęs. 


VI skyrius 
EKSPERTAS 


Naktį nuo jūros atslinko šaltas pilkšvas rūkas ir pro 
miestelį nusileido žemyn į slėnį iki pat „Šventosios trejy- 
bės“ rančos, kur ir liko tvyroti, nors patekėjusi saulė ėmė 
atakuoti iš rytų pusės. Žiūrint nuo misijos bokšto, būtų 
buvę matyti, kaip šalta švininė jūra užliejo rančos koralį, 
netrukus iki pusės užklojo ir pačios rančos sienas. 
Paprastai, kai nusileisdavo rūkas, visuomet atrodydavo, 
kad ranča kažkur pranyksta, tiksliau sakant, susilieja su 
ją supančiais žemais kalnais, ir dėl šios priežasties dvira- 
čiais važiuojantis misteris Perkinsas, vertėjas, turėjo ne 
kartą sustoti ir vis dairytis kelio, kol rūkas pagaliau nuslū- 
go ir prieš akis vėl pamažu iškilo dingusi ranča. 

Misterio Perkinso artimi draugai puikiai žinojo, kaip 
stebuklingai jis sugebėdavo keisti savo išvaizdą, bet mažai 
pažįstamas žmogus vargu ar atspėtų, kad šis dviračiuose 
sėdįs senamadiškai apsirengęs dabita yra tas pats nevaly- 
vas Pasifiko gatvės darbštuolis. Plaukai sušukuoti, su- 
raityti ir juodai padažyti, kaklaraištis senoviškai pariš- 
tas iki pat pabarzdės, baltai nupudruotas raudonas veidas 
tarsi sustingusi, bereikšmė kaukė, šviesiai mėlynas švar- 
kas užsegiotas iki kaklo, kelnės aptemptos, batai laki- 
niai — va taip atrodė šis dabita. Šį asmenį gerai pažinojo 
tie, kas buvodavo Montgomerio gatvėje po pietų, tačiau 
nedaugeliui ateidavo į galvą, kad jis yra ir nususęs Pasi- 
fiko gatvės landynės lankytojas. Na, o San Antonijo 
apylinkėse jis buvo visai nepažįstamas. 

Kad ir koks keistas buvo šis žmogus, galėjai aiškiai 
matyti, kad rančoje jo laukė ir ruošėsi sutikti net su dides- 
ne pagarba, negu dėrėjo parodyti tam džentelmenui. 

Vos spėjo misteris Perkinsas įvažiuoti į kiemą, akimirks- 
niu prisistatė orusis mažordomas ir įvedė jį į iškilmingąją 
žemą svetainę, jau aprašytą. šios knygos puslapiuose, 
o netrukus įėjo ir donja Doloresa Salvatiera. Subtilaus 
skonio bei jautrios sielos moteris iš karto pajuto, kad po 
ekscentriška svečio išvaizda slypi pagarbos vertas žmogus, 
ir pasisveikino su juo nuoširdžiai ir paprastai. Misteris 
Perkinsas jai nusilenkė ceremoningai, su pagarba. Jį, ma- 
tyt, Maloniai nustebino priėmimas bei šeimininkės el- 
gesys. Tačiau, kaip dauguma žmonių, neturinčių tvirtos 
visuomenininės padėties, jis buvo įtarus ir budrus. Donja 
Doloresa su vėduokle švelniai parodė-.svečiui kėdę, bet šis 
liko stovėti. 

— Jūs nieko nežinote apie mane, senjore, 0 aš apie jus 
— daug, — tarė ji ir maloniai nusišypsojo.— Prieš ryžda- 
masi prašyti šio susitikimo, iš jūsų draugų sužinojau apie 
gilų jūsų protą, didelę patirtį, nepriekaištingą reputaciją. 
Leiskite ir man laikyti save jūsų drauge, nors dar ir 
nepasakiau, kokiu reikalu jus pakviečiau. 

Keistoji žmogysta dar kartą nusilenkė, ir net pro pasi- 
gailėtiną kosmetikos kaukę galėjai matyti, kaip veidas 
paraudo iš sumišimo. Donja Doloresa tai pastebėjo, bet tuo- 
jau pat nusisuko prie senoviško sekretero ir, jį atidariusi, 
ėmė kažko ieškoti, kol svečias atsitokės. Paskui iš mažo 
stalčiuko išėmė sulankstytą popieriaus lapą, matyt, kokį 
dokumentą ir, pastačiusi prie sekretero dvi kėdes, atsisė- 
do. Šį kartą misteris Perkinsas negalėjo nepaisyti kvietimo, 
nes šeimininkė aiškiai priminė jo pareigas. 

— Nors jums iš esmės žinoma, kokiu reikalu krei- 
piuosi ir panašūs dalykai jums ne naujiena, — tarė donja 
Doloresa, — jūs vis dėlto nustebsite, kai sužinosite, ko aš 
noriu. Va čia yra žemės dovanojimo raštas, išduotas 
mano... tėvui... velioniui Chosė Salvatierui. Atidžiai jį 
apžiūrėkite ir, remdamasis savo patirtimi, atsakykite į 
vienintelį klausimą.— Ji nutilo, tarytum dvejodama, pas- 
kui pridūrė: — Žinokite, aš neturiu jokių piniginių išskai- 
čiavimų, susijusių su šiuo dokumentu: Jūsų atsakymas — 
teigiamas ar neigiamas — neturės jokių juridinių pasek- 
mių. Aš niekada nereikalausiuų, kad patvirtintumėte. 
savo žodžius teisme. Jūsų atsakymas liks tarp mudviejų 

ir nė kiek nepakeis šio dokumento piniginės vertės. 
Dar daugiau, jums niekas nekliudys ateityje pakeisti nuo- 
monę šiuo klausimu arba net viešai ją paneigti, jei jums tai 
bus reikalinga. Jūs atrodote labai nustebęs, senjore Per- 
kinsai. Aš esu turtinga. Jūsų sprendimo man reikia ne tam, 
kad padauginčiau savo turtus. 

— Taigi, jūs klausiate...— pradėjo misteris Perkinsas, 
pirmą kartą nebesivaržydamas. 

— Ar šis dokumentas tikras, ar suklastotas? 

Jis paėmė dokumentą į rankas, išskleidė jį, su profe- 
sionaliu atsainumu žvilgtelėjo į parašus ir antspaudus ir 
grąžino donjai Doloresai atgal. 

— Parašai, be abejo, tikri, — pasakė jis trumpai ir daly- 
kiškai; paskui dar pridūrė, tarytum pateisindamas savo 
skubotą išvadą:— Man jau teko matyti šį dokumentą. 

Donja Doloresa kiek sunerimusi pastūmė kėdę. Mis- 
teris Perkinsas tai pastebėjo. Tai bent naujiena! Jis garan- 
tuoja klientei, kad vertingos nuosavybės dokumentas 
yra tikras, o ji dar nepatenkinta. Misteris Perkinsas smal- 
siai įsmeigė akis į donją Doloresą. 

— Vadinasi, jūs manote, kad šis raštas tikras? — nežy- 
miai atsidususi, paklausė ji. 

— Taip, jis patvirtintas Vašingtone,-- pareiškė jis ne- 
dvejodamas. 

— Štai kaip!-— tarė donja Doloresa. Ši moteriška frazė 
kažkaip nuvertino misterio Perkinso išvadą. Susierzinęs 
jis šoko apmaudingai gintis. 

— O gal jūs turite pagrindo abejoti šio dokumento 
tikrumu? 

— Taip. Jį tik visai neseniai surado tarp dono Chosė 
popierių; be to, yra dar kitas toks pat raštas. 

Senjoras Perkinsas vėl paėmė dokumentą, atidžiai jį 
apžiūrėjo, pakėlė prieš šviesą, paskui padėjo atgal į vietą. 

— Tikras, — pasakė jis.— O kur yra tas kitas raštas? 

-— Aš jo neturiu, — atsakė Doloresa. 

Senjoras Perkinsas gūžtelėjo pečiais. Nors jis ir jautė 
pagarbą donjai Doloresai, bet negalėjo nesmerkti moteriš- 
ko lengvabūdiškumo juridiniuose dalykuose. 

— Tad kaip aš tokiu atveju turėčiau palyginti abudu 
egzempliorius? | | 

— Jeigu mano dokumentas tikras, nėra jokio reikalo 
lyginti, — greitai atsakė donja Doloresa. 

Misteris Perkinsas sutriko. 

— Gal čia koks nesusipratimas? Kokiomis aplinkybė- 
mis buvo išduotas antras egzempliorius ir kam tokiam? 
Kur jis dabar? 

— Apie visa tai aš ir noriu jums papasakoti. Raštas 
buvo išduotas prieš penkerius metus daktaro. Devaržo 
vardu... Atleiskite, jūs kažko klausėte? 

Senjoras Perkinsas tylėjo, įsmeigęs niūrų žvilgsnį į 
donją Doloresą. 

— Kaip -jūs pasakėte? Daktaro Devaržo vardu?— iš 
lėto paklausė Perkinsas. 

— Taip. Jūs pažinote jį? | 

Šį kartą sumišo donja Doloresa. Ji prikando lūpą ir 
suraukė antakius. Akimirką abu žiūrėjo vienas į kitą. 

— Ne, tiesiog girdėta pavardė,— atsakė jis ir dirbtinai 
nusijuokė. | 

— Taip. Jis buvo garsus mokslininkas, — santūriai 
paaiškino donja Doloresa.— Prieš mirtį jis padovanojo šį 
žemės nuosavybės dokumentą vienai jaunai mergaitei, pa- 
varde...— donja Doloresa susimąstė, lyg stengdamasi tą 
pavardę prisiminti, — pavarde Greisė Konroj. 

Nutilusi ji pakėlė akis į pašnekovą, bet pastarojo veidas 
vėl tapo neįskaitormnas, susijaudinimas buvo praėjęs. Gal- 
vos linktelėjimu jis paprašė tęsti toliau. 

— Taigi, Greisė Konroj, — skubiai pakartojo donja Do- 
loresa, matyt, pajutusi palengvėjimą.— Po penkerių metų 
atsiranda kažkokia avantiūristė, pasivadina Greise Konroj 
ir pareiškia teises į žemės dovanojimo raštą. Tačiau, 
matyt, klastūnė susiduria su sunkumais, trukdančiais 
įgyvendinti niekšiškus planus, ir tada nežinia kokiomis 
vingrybėmis užkariauja teisėto įpėdinio, tos Greisės bro- 
lio, širdį ir išteka. už jo. 

Donja Doloresa stabtelėjo, tarsi jai būtų pritrūkę 
kvapo; škruostai degė, matyt, iš susijaudinimo, balsas 
suskambo piktai, lyg metalinis. Tikriausiai jautrioje don- 
jos Doloresos širdyje suliepsnojo teisingas pasipiktini- 
mo jausmas. Tačiau misteris Perkinsas to nepastebėjo. 
Jau kurį laiką jis sėdėjo išsiblaškęs, kažko susimąstęs. 

Akys, prieš minutę įtemptai žiūrėjusios į donją Doloresą, 
dabar įsistebeilijo į sieną; po jaunatviška kauke sunykęs 
veidas atrodė dar senesnis. 

— Taigi, taigi, — pagaliau vargais negalais atitoko mis- 
teris Perkinsas.— Visa tai rodo, kad antrasis žemės dova- 
nojimo raštas gali būti toks pat melagingas, kaip ir jo 
savininkė. Vadinasi, išskyrus tą faktą, kad jūsų dokumen- 
tas atsirado tik pastaruoju metu, kitkas abejonių nekelia? 
Na, dėl to jums neverta rūpintis. Atsiminkite, kad 
dovanojimo raštas buvo išduotas jūsų velioniui tėvui 
tais laikais, kada žemės čia niekas nevertino, ir dokumen- 
tas galėjo būti kur nors užsimetęs. | 

Misteris Perkinsas atsistojo, atseit pokalbis baigtas. 
Rodės, jis skubėjo kuo preičiau išeiti; jo veide vėl atsispin- 
dėjo tas pats skausmingas susimąstymas. Kiek nusivylusi 
atsistojo ir donja Doloresa. | 

Dar akimirka, ir jis būtų išėjęs; paslaptingai, savaime 
susikryžiavę šių dviejų žmonių keliai būtų išsiskyrę vi- 
siems laikams, ir gyvenimas būtų sugrįžęs į senas vėžes. 
Tačiau prie durų jis dar atsisuko ir paklausė visai nereikš- 
mingo dalyko, ir tai nulėmė jų abiejų ateitį. 

— Vadinasi, tikroji Greisė Konroj dingo. O tasai... dak- 
taras... Devaržas...— jis taip ištarė pavardę, tarytum ji būtų 
irgi prasimanyta,— sakote, mirė? Tuomet iš kurgi apsi- 
šaukėlė taip smulkiai sužinojo visas aplinkybes, kad net 
ryžosi pareikšti pretenzijas į žemę? Kas ji? 

— Ji... yra... ji ištekėjo už Gabrielio Konrojaus, rodos, 
pasivadinusi daktaro Devaržo našle. Atleiskite, aš neišgir- 
dau, ką jūs pasakėte. O švenčiausioji mergele! Kas 
jums? Bloga? Tuoj pašauksiu Sančesą! Sėskitės! 

Jis kriste krito į kėdę, bet neilgam. Kai tik donja Dolo- 
resa nusisuko šauktis pagalbos, jis atsipeikėjo ir, imdamas 
ją už rankos, tarė: 

— Man jau geriau. Nesivarginkite... Kartais užeina 
toks svaigulys... Nežiūrėkite taip į mane. Nereikia nie- 
ko šaukti; tik gal būtų galima stiklinę vandens. Dėkoju! 

Perkinsas paėmė iš jos rankų stiklinę, bet ne gėrė, o 
atsilošęs kėdėje, užvertė galvą ir išpylė visą vandenį ant 
kaktos. Paskui išsitraukė iš kišenės nosinę, nusišluostė 
sausai veidą ir plaukus, atsitiesė ir pasisuko į šeimininkę. 

Vanduo nuplovė baltą pudrą ir rausvus dažus, standžiai 
suveržtas kaklaraištis atsileido, atsegtas švarkas kabėjo 
ant sulysusios figūros tarsi ant mieto, veidas buvo dar 
tamsiau paraudęs, varvantys plaukai stypsojo kaip šeriai. 
Tačiau jis valdėsi ir balsas skambėjo ramiai ir natūraliai. 

— Kraujas mušė į galvą, — ramiai paaiškino.— Nuo pat 
ryto jaučiau artėjant priepuolį. Dabar jau viskas gerai. 
Svarbu patogiai atsisėsti, užversti galvą ir apsipilti van- 
deniu. Tikiuosi, kilimas nelabai nukentėjo. O dabar grįž- 
kime prie jūsų reikalo.— Galutinai pamiršęs savo ankstes- 
nį drovumą, jis pasitraukė kėdę arčiau donjos Dolore- 
sos.— Leiskite dar kartą pažvelgti į dokumentą.— Jį 
paėmęs, Perkinsas išsitraukė iš kišenės didinamąjį stiklą 
ir įniko tyrinėti parašą.— Taip, taip, parašas tikras. Ant- 
spaudas vietoje. Popierius — žyminis.— Jis apčiupinėjo 
popierių.— Jūsų teisybė — suklastotasis yra ponios De- 
varž dokumentas. Ji apgavikė, ir jos žemės dovanojimo 
raštas netikras. | 

— Nemanau,— ramiai pasakė donja Doloresa. 

— Kodėl? | | 

— Gal ir antrasis dokumentas yra lygiai toks pat: 
ir popierius, ir parašas, ir antspaudas, ir visa kita? 

— Vis tiek tas dar nieko neįrodo,— karštai užginčijo 
misteris Perkinsas.— Klausykite... Tais laikais, kai buvo 
dalinami pirmieji žemės sklypai, gubernatoriaus kance- 
liarijoje šūsnimis mėtėsi tokie blankai su gubernato- 
riaus parašu; sekretoriui tereikėjo įrašyti naujojo žemės 
savininko pavardę, ir dokumentas gatavas. Taigi toji apsi- 
šaukėlė... toji ponia Devarž gavo tokį blanką (prasidėjus 
amerikiečių antplūdžiui, tokie dalykai ėmė dažnai dė- 
tis), ir va — jos rankose žemės dovanojimo raštas. Tačiau 
mūsų ji neapmulkins. Aš pažįstu visų raštininkų ir kler- 
kų braižą, nes pats ten dirbau. Duokite man įgalio- 
jimą, donja Doloresa, tik įgaliojimą, ir aš iškelsiu jos 
niekšybę aikštėn, kaip -esu jau ne vieno iškėlęs. 

— Jūs pamiršote, — šaltai jam priminė donja Dolore- 
sa,— kad šiuo klausimu aš neketinu kreiptis į teismą. Be to, 
jeigu tuos ispaniškus žemės dovanojimo raštus buvo taip 
lengva suklastoti, kur garantija, kad manasis irgi nėra 
klastotė? Sakote pažįstąs raštininkų braižą. Pažiūrėkit. 

Misteris Perkinsas nekantriai griebė dokumentą ir ėmė 
karščiuodamasis tikrinti visus ranka padarytus įrašus. 

— Keista, — sumurmėjo jis.— Ne mano braižas, ne San- 
česo ir ne Ruzo. Kažkoks nepažįstamas. O čia kas? Ištaisyta 
data — trečio asmens ranka! Šitą rašyseną, rodos, esu 
matęs kanceliarijoje... Bet kieno? — Perkinsas nutilo, persi- 
braukė per plaukus, bet niekaip negalėjo prisimin- 
ti. — Vis dėl to, kam...— staiga paklausė jis,— kam prirei- 
kė šį dokumentą klastotiė 

— Sakysime, anas egzempliorius vyra tikras; toji mote- 
ris pasiglemžė jį kokiu nors negarbingu būdu. Tačiau 
kažkas sužinojo apie tai; norėdamas sužlugdyti jos kėslus 
neišsiduodamas, padarė gudrų manevrą ir paleido apyvar- 
ton šį — antrąjį — suklastotą dokumentą. 

— Bet kas gi galėjo tai padarytiį 

— Gal Greisės Konroj brolis, jos. dabartinis vyras, 
o gal kas kitas, — spėliojo donja Doloresa sumišusi, ir 
net bronziniai jos skruostai išraudo,— kas netikėjo, kad 
tikroji Greisė Konroj mirė arba dingo be žinios. 

— Tegul ir pats velnias... Prašau atleisti. Betgi dėl tei- 
singumo ir garbės niekas dokumentų neklastoja. Ir kam 
daryti šį dokumentą jūsų vardu? 

— Visi žino, kad esu turtinga,— pasakė donja Dolo- 
resa.— Be to,— pridūrė ji, nuleidusi akis, išdidžiai, bet 
kartu ir taip droviai, kad net tasai susirūpinęs vyriš- 
kis susijaudino, — žmonės kalba, kad esu dosni ir teisinga. 

Misteris Perkinsas pažvelgė į donją Doloresą su nesle- 
piamu susižavėjimu. 

-— Bet gal,— prabilo jis su kartėliu, kilusiu, rodos, dėl 
to susižavėjimo, — gal toji moteris, toji avantiūristė, to- 
ji apsišaukėlė sugebės paversti niekais visas jūsų teori- 
jas. Gal ji sugeba užnuodyti kiekvieno vyro sielą, jau 
nekalbant apie nelaimingąjį, kurį su ja sieja moterystės 
ryšiai; gal ji yra piktoji dvasia, priverčianti protą 
užtemti ir širdį nutilti; gal, apgaudinėdama vyrą, toji mo- 
teris moka jį įtikinti savo tyrumu, suversdama visą kaltę 
jam; gal jos širdyje nėra nei moteriško silpnumo, nei aist- 
ros, O tarpsta vien tik gudravimas, savanaudiškumas 
ir išskaičiavimai. Argi jūs manote, kad tokia moteris 
nebus iš anksto numačiusi, su kokiais pavojais gali tekti 
jai susidurti? Ne, ne! 

— Žinoma, jei...— tarė išblyškusi donja Doloresa, at- 
siremdama. į rašomąjį stalą ir žiūrėdama į svečią keistu, 
užgesusiu žvilgsniu, — jei šiuo metu jos nepersekioja 
kadaise ją mylėjęs, o dabar trokštąs keršto žmogus. 

Misteris Perkinsas krūptelėjo. 

— O, taip! Tikra tiesa!-— tarė jis sau.— Reikėjo taip ir 
padaryti. Ir kaipgi man neatėjo į galvą! Tikrai taip vertė- 
jo padaryti! Jūsų teisybė, donja Doloresa.— Jis priėjo prie 
lango, bet staiga atsitraukė, greitai užsisagstė švarką ir pa- 
sitaisė kaklaraištį. — Ateina kažkas! Palikite tą reikalą 
man. Abudu būsime patenkinti — ir jūs, ir aš. Sutinkate 
patikėti man šį AŪokumentą?— Donja Doloresa be žodžių 
padavė raštą. — Dėkoju, — tarė jis su ankstesniu ceremo- 
ningumu, kuris, atrodo, buvo susijęs ne tiek su šio žmogaus 
fizinėmis ar moralinėmis savybėmis, kiek su tuo juokingu 
kaklaraiščiu ir iki kaklo užsagstytu aptemptu švarku.— 
Tikiuosi, jūs nebemanote dabar, kad šis reikalas neliečia 
manęs, — pridūrė jis su keista šypsena.— Adios! 

Donja Doloresa norėjo dar kažko paklausti, bet tuo 
metu kieme pasigirdo kanopų bildesys ir žmonių balsai, 
ir, skubiai nusilenkęs, misteris Perkinsas išėjo. Beveik tą 
pačią akimirką durys vėl atsidarė, ir į kambarį įbėgo links- 
moji viliūgė misis Sepulvida. 

— Na,— tarė ši dama, vos atgavusi kvapą, — apie mūsų 
dievobaimingąją jaunąją atsiskyrėlę vyrai daugiau sukinė- 
jasi, negu apie mus, nuodėmingąsias. Važiuodama užti- 
kau du beslankiojant po langais, o įėjusi radau tave be- 
sišnekučiuojant su trečiu. Na, kas jis, brangioji? Naujas 
advokatas? Negerai! Aš teturiu tik vieną! 

— Bet tau jo visai pakanka, tiesa? — liūdnokai nusišyp- 
sojo donja Doloresa ir vėduokle meiliai paplekšnojo gra- 
žiąją misis Sepulvidą per skruostą. 

— O taip, — nuraudo koketiškoji našlė.— Žinoma! Aš 
čia atlėkiau galvotrūkčiais, nelyginant greitoji pašto 
karieta, pranešti tau vieną naujieną. Bet pirmiau pasakyk 
man, kas yra tas įžūlusis šaunuolis už tvoros? Gal tavo 
advokato sekretorius? 

— Nesuprantu, apie ką tu kalbi; gal ir sekretorius, — 
abejingai atsakė donja Doloresa.— Geriau pasakok nau- 
jienas. Nebesitveriu iš smalsumo. 

Bet misis Sepulvida pribėgo prie gilaus lango ir atsar- 
giai pažvelgė kieman. 

— Ne, čia ne sekretorius. Advokatas dumia savo dvi- 
račiais, tikriausiai, skuba išsigauti iš rūko, o šis džentel- 
menas vis dar toje pat vietoje. Doloresa! — staiga apsi- 
mestinai rūsčiu veidu, bet besijuokiančiomis akimis, 
atsisuko į draugę misis Sepulvida.— Nieko nebus! Turi pa- 
sakyti, kas tas kavalierius! 

Jausdama, kad netrukus turės sutikti veriantį Viktoro 
žvilgsnį, išsigandusi donja Doloresa priėjo prie lango ir 
atsistojo taip, kad liktų nematoma iš lauko. Pažvel- 
gusi į nepažįstamąjį, ji suprato be reikalo baiminu- 
sis, — ten buvo ne Viktoras. Nusiraminusi ji drąsiau ati- 
traukė užuolaidą. Akimoju paslaptingasis raitelis apgręžė 
arklį, ir donjos Doloresos žvilgsnis susidūrė su juodomis 
misterio Džeko Hemlino akimis. Ji bematant paleido už- 
uolaidą ir atsisuko į savo bičiulę. 

— Nepažįstu. 

— Tikrai, Doloresa? 

— "Tikrai. 

— Gerai, patikėsiu. Tarkime, kad jis įsimylėjo mane. 

Donja Doloresa nusišypsojo ir meiliai paglostė linksmą 
misis Sepulvidos veidą. 

— Na, kas toliau?— viliūgiškai paklausė ji. 

— Kas toliau?— pakartojo sumišusi, bet laiminga 
misis Sepulvida. 

— Tu gi turi naujieną!— priminė Doloresa. 

— Taip... turiu, — delsė misis Sepulvida, bandydama 
bičiulės kantrybę.— Pagaliau tai įvyko. 

— Kas įvyko?— surimtėjusi paklausė donja Doloresa. 

— Šiandieną jis vėl buvo atvažiavęs. 

— Prašyti tavo rankos, — tarė donja Doloresa ir, iš- 
skleidusi vėduoklę, nusisuko į langą. 

— Taip, prašė mano rankos. 

— Ir ką tu jam pasakei? 

Misis Sepulvida žaismingai pribėgo prie lango ir pa- 
žvelgė laukan. 

— Aš pasakiau... 

— Ką? 

— Ne! 

I skyrius 


GABRIELIUI TENKA SKAITYTIS 
SU APLINKYBĖMIS 


Po misterio Piterio Damfio apsilankymo Skurdžiojo 
Slėnio gyventojų niekas nebestebino. Argi dar to maža, 
kad čia pabuvojo pats didžiausias kapitalistas ir apsukriau- 
sias verteiva? Niekas nesistebėjo ir sužinojęs, kad steigia- 
ma nauja akcinė bendrovė eksploatuoti neseniai -atras- 
tiems Konrojaus kalvoje turtingiems sidabro rūdos telki- 
niams. Apie tą faktą buvo sukurta visokių teorijų. Visa 
tai tik stambi Damfio afera; šis įžūlus žmogus sumanęs 
Skurdųjį Slėnį paversti stambiu miestu ir šiam tikslui 
pasiekti sugalvojęs dingstį, o kad viskas įtikimiau 
atrodytų, tyčia investavęs didelį kapitalą pastatyti rūdos 
sodrinimo fabrikui ir liejimo krosniai; jau prieš penkerius 
metus jis nužiūrėjęs tą neišmanėlį Gabrielį Konrojų įran- 
kiu savo kėslams įgyvendinti, o gandai, kad Gabrielis 
turįs turto už pustrečio milijono, vien tušti plepa- 
lai, nes Damfis jam temokąs tūkstantį dolerių per metus 
už vardą; taigi dabar kiekvienas turėtų pasistengti 
kuo skubiau ir pelningiau realizuoti savo sklypą, kol 
šis milžiniškas muilo burbulas dar nesprogo. Šitaip galvojo 
gera pusė Skurdžiojo Slėnio gyventojų. Užtat kita gyven- 
tojų dalis-galvojo visai priešingai. Anot jų, tai tik atsitik- 
tinumas. Misteris Damfis savais reikalais atvažiavęs į 
Skurdųjį Slėnį; bevaikščiodamas su Gabrieliu Konrojum 
po jo sklypą, pakėlęs nuo žemės kažkokį keistą uolienos 
gabalą ir pasakęs: „Atrodo kaip sidabras“. Gabrielis 
Konrojus iš to tik nusijuokęs. Piteris Damiis, kuris niekada 

nesijuokia, staiga pasisukęs į Konrojų ir savo papratimu 
trumpai, dalykiškai pasakęs: „Duodu septyniolika mili- 
jonų už sklypą ir jo nuosavybės teisę“. O Gabrielis, — vi- 
si gi žino, koks jis mulkis, — sutikęs, nors pačiais kukliau- 
siais apskaičiavimais, jo sklypas vertas ne mažiau kaip 
šimto penkiasdešimt milijonų. Tokia buvo antroji teorija, 
kurios laikėsi lakesnės vaizduotės Skurdžiojo Slėnio 
gyventojai. 

Šiaip ar taip, kelias savaites po Damfio. apsilanky- 
mo atrodė, kad net ir pati žemė kruta nuo palaimingos 
didžiojo verteivos įtakos: visame miestelyje augo rie- 
tuvės rąstų ir lentų — prasidėjo naujos statybos, kilo 
nauji pastatai. -Plikame kalvos šlaite buvo liejami 
pamatai milžiniškos Konrojaus įmonės lydymo kros- 
nims. Kuklus misis Markl pensionas su restoranėliu 
nebepatenkino poreikių ir neatitiko Skurdžiojo Slėnio 
užmojų, todėl jų vietoje išaugo naujas viešbutis. Bet 
aš norėčiau pažymėti dar vieną pažangų faktą: buvo pra- 
dėtas leisti dienraštis, kuris su pavydėtinu ir nepasiekiamu 
stiliaus laisvumu bei grakštumu šitaip rašė apie vieš- 
bučio atidarymą: - 

„Siomis dienomis atidaryto viešbučio „Didysis Kon- 
rojus“ šeimininke paskirta misis Suzana Markl, kurios, 
kaip chef de cuicine, talentas, didelis vaišingumas 
bei nepaprastas žavingumas yra gerai žinomi visiems 
Skurdžiojo Slėnio gyventojams. Jos padėjėja bus ankstes- 
nė jos prityrusi pagalbininkė mis Sara Klar. O toji Selė 
taip mikliai varto kotletus keptuvėje, kad niekas jai nepri- 
lygs visoje Pliumaso apygardoje“. 

Kadangi šie ir kiti faktai aiškiai liudijo gyventojų 
poreikių augimą, „todėl ir senasis niekingas pavadi- 
nimas — Skurdusis Slėnis — atrodė nebetinkamas. Kai kas 
siūlė jį pakeisti į Sidabrapolį, nes vietiniai gyventojai 
mėgdavo vaizdingai išsireikšti: „Kur yra turto, ten nėra 
skurdo“. 

Tuo metu Gabrieliui buvo patikėtos garbingos ir at- 
sakingos vyriausiojo kasyklos prievaizdo pareigos, nors 
iš tikrųjų visus komercinius bei administracinius reika- 
lus tvarkė staigaus būda, energingas ir perpus už Gabrielį 
smulkesnis vyrukas, atsiųstas akcinės bendrovės. Toks pa- 

reigų pasiskirstymas patenkino Gabrielį, nes jis nepa- 
kentė dyko buvimo. Nors bendrovė ir ne itin pasiti- 
kėjo jo administraciniais sugebėjimais, tačiau vertino, ir 
ne be reikalo, jo įtaką darbininkams; mat jis buvo papras- 
tas žmogus ir prireikus visada padėdavo, nesigailėdamas 
jėgų. Gabrielis pasidarė visų numylėtinis, kadangi ir pra- 
turtėjęs nė kiek neišpuiko. Darbininkai su malonumu ro- 
dydavo kiekvienam naujai atvykusiam kuklų, nuoširdų ga- 
liūną, sykiu su jais dirbantį tą patį darbą, ir dar pri- 
durdavo, kad jam priklauso pusė kasyklos, o visas jo tur- 
tas siekiąs septyniolika milijonų dolerių. Gabrielis iš 
prigimties buvo drovus ir mėgo vienatvę, bet dabar, tarsi 
slegiamas turto naštos ir ieškodamas palengvėjimo , jis 
draugavo .su tais paprastais žmonėmis. Jis pasijusdavo 
lyg nusikaltęs, jeigu kas užsimindavo apie jo turtą, ir tai 
patvirtindavo jau minėtą teoriją, kad jis nėra milijonie- 
rius, o tik Damfio statytinis. 

Tardami, kad Gabrielio vaidmuo dabartiniame Skur- 
džiojo Slėnio suklestėjime menkas ir nereikšmingas, 
žmonės dėl būdingo savo naivumo nė nepagalvojo, 
kad čia pirštus yra prikišusi jo žmona. Jau seniai visi 
sutarė, kad misis Konroj pranašesnė už vyrą savo 
moterišku Žavumu, puikiomis manieromis bei grožiu. Ir 
kad ši plaštakė, sušildyta turto spindulių, mitriai plasnos 
nuo vieno žiedelio prie kito, o paskui, suradusi malones- 
nį prieglobstį, galop visai paliks savo vyrą ir Skurdųjį 
Slėnį, niekas nė neabejojo. „Pamatysite, išlėks ji su visais 
milijonais!“ — visi tvirtino vienu balsu. Žmonės gailėjo- 
si ir iš dalies niekino Gabrielį, kuris nė kiek nepaisė 
tokios pranašystės. Tik beviltiškai apmulkintas vyras ga- 
lįs taip nesijaudinti dėl savo žmonos abejotinos reputaci- 
jos. Net misis Markl, kurios pastangos suminkštinti 
Olės širdį buvo mergaitės šaltai sutiktos, ir ta pritarė bend- 
rai nuomonei, kad Konrojų namuose viena pati šeiminin- 
kaujanti toji atsibasčiusi svetimšalė. 

Tačiau kad ir piktos buvo pranašystės, misis Konroj 
neišskrido ir nerodė nė mažiausio ketinimo palikti savo 
vyrą. Nepaprastai greitai, kaip tat būdinga šiam kraštui, 
Konrojaus kalvoje tarp pušų buvo pastatytas naujas na- 


-v 10 


206 


dienomis sunkėsi sakai, 0 pats pastatas skleidė ma- 
lonų miško aromatą. Gerą skonį misis Konroj parodė, 
parinkdama spalvingus kartūnus, kuriais apmušdino bal- 
dus, o kambariuose su baltomis muslininėmis užuolaido- 
mis ir puikiais kilimais visuomet būdavo jauku ir tvarkin- 
ga; broliškos meilės skatinamas, Gabrielis pargabeno 
didžiulį fortepijoną ir nusamdė Olei muzikos mokytoją. 
Konrojų namuose svečiuodavosi patys įžymiausi apygar- 
dos žmonės, net ir tokie, kurie užėmė valstijos administra- 
cijos atsakingus postus, nes visi pripažino, kad misteris 
Damfis suteikė Skurdžiajam Slėniui respektabilumo, o ne- 
trukus patyrė, jog ir misis Konroj žavinga moteris. Gerbia- 
masis misteris Blankas pietavo pas misis Konroj, kai pas- 
kutinį kartą buvo atvykęs į Skurdųjį Slėnį susitikti 
su savo rinkėjais; Konrojų svetainėje pagarbusis teisėjas 
Bisvingeris pasakojo prašmatniausius savo anekdotus. 
Pulkininko Starbotlo galinga krūtinė neramiai kilnojosi 
prie jos patiekalų, ir jis išsivežė iš Skurdžiojo Slėnio 
ne tik malonių įspūdžių apie šeimininkės žavingumą,— 
apie tai jis be paliovos gražbyliaudavo savo draugams, 
— bet ir malonų įsitikinimą dėl savo asmeninio pasiseki- 
mo, kurio taip pat neslėpė. Gabrielis retai būdavo savo 
naujuosiuose namuose, jis pareidavo tiktai pavalgyti ir 
nakvoti. Jeigu kitu metu "Olei pavykdavo įsivilioti 
brolį į namus, tai jis be švarko, viena liemene, atsisės- 
davo užpakaliniame priebutyje, teisindamasis, kad neno- 
rįs tabako dūmais iš savo trumpos juodos pypkutės 
užteršti kambarių oro. 

— Nekreipk į mane dėmesio, Žiule,— jis sakydavo 
žmonai, kai ta imdavo priekaištauti ir, pamynusi savo įno- 
rius, netgi karštai tvirtindavo mėgstanti tabako dūmus. 
— Nekreipk į mane dėmesio, man ir čia gera. Aš visuomet 
daug geriau jaučiuosi atvirame ore. Juk tabako kvapo 
gali prisigerti užuolaidos, be to...— pridurdavo jis, nepai- 
sydamas mielų misis Konroj protestų prieš kadaise savo 
pačios pasakytus teiginius,— be to, pagalvok apie Olės 
drauges ir mokytoją: juk jos nėra su mumis gyvenusios, 
tad nepratusios prie mano pypkės; dūmų kvapas gali 
joms nepatikti. Aš dar girdėjau, kad pypkės dūmai taip 
sugadina fortepijono stygas, kad jos net visai nustoja 


207 


skambėti. Keistas daiktas tas fortepijonas. Sako, kad 
jis toks opus ir gležnas, kaip kūdikis. Kartą pasižiū- 
rėjau į jo vidų, stygos taip pritvirtintos, jog kerta viena 
kitą, nelyginant vadžios, sykiu pakinkius šešetą mulų; 
įdomu, kaipgi jos nesusipina. | 

Gabrielis neturėjo įpročio atidžiau žiūrėti į savo žmo- 
nos veidą, bet pažvelgęs tikriausiai būtų supratęs, kad, 
be fortepijono, dar esama ir kitų instrumentų, kurių 
plonytės stygos taipogi gali susinarplioti ar, nedarniai 
skimbtelėjusios, nutrūkti. Pajutęs žmonos nepasitenkini- 
mą ir miglotai suvokdamas, kad pats jį bus ir sukėlęs, 
Gabrielis išeidavo. Mėgstamiausia jo poilsio vieta buvo 
senoji trobelė, dabar niekieno negyvenama ir greitai 
trūnijanti. Tačiau jis nesiryžo jos nugriauti net tada, kai 
pasistatydino du naujus gyvenamuosius namus, nors tuo 
metu ši trobelė nebebuvo reikalinga ir tik darkė jo skly- 
po aplinką. Jis mėgdavo pasėdėti prie apleisto židinio ir 
vienas sau išrūkyti pypkę. Tai nebuvo sąmoningas ar ne- 
sąmoningas sentimentalumas, o veikiau graudus šio vieni- 
šo Žmogaus įprotis. | 

Galimas daiktas, kad dabar Gabrieliui paaiškėjo, jog 
polinkių bei skonio skirtumas, kurį ir anksčiau jis su šird- 
gėla bei nuostaba jautė, metai iš metų vis didėja, ir ilgai- 
niui juodu turės išsiskirti su Ole vien jos pačios 
labui. Keletą kartų apie tai jis užsiminė seseriai su jam bū- 
dingu atvirumu. Sykį, kai muzikos mokytoja jį pakvietė 
pasiklausyti, kaip skambina Olė, jis mandagiai atsisakė, 
girdi, apie grojimą visai neišmanąs. 

— Man atrodo, mis, kad galėtumėt ir be manęs čia apsi- 
eiti. Mergaitė turi augti negalvodama nei apie mane, nei 
apie Mano nuomonę; šitaip bus daug geriau. 

Sykį, pamatęs Olę vaikščiojant su keliom vyresnėm 
išsipusčiusiom draugėm, atvažiavusiom pas ją iš Sakra- 
mento, Gabrielis, nenorėdamas su jomis susitikti, 
įsuko į šalutinį keliuką, su širdgėla pagalvojęs, kur čia 
jam, nerangiam ir lėtapėdžiui, susilyginti su šiomis neže- 
miško grakštumo būtybėmis. 

Antra vertus, dėl turto pasikeitus gyvenimo"sąlygoms 
ir visuomeninei padėčiai, Olei vis mažiau ir mažiau berū- 
pėjo brolio jausmai ir ji vis mažiau besistengė patraukti 

jį prie savęs. Mergaitė matė, kad dėl to paties turto ir į 
brolį jo draugai ėmė jau kitaip žiūrėti, jai patiko, kad žmo- 
nės pradėjo skaitytis su Gabrieliu ir rodyti jam pagar- 
bą. Bet ji buvo nerimstanti garbėtroška, todėl, atsivėrus 
naujam gyvenimui, jos brolio lėtumas, senamadiškumas, 
paprastumas ir kasdien didėjantis kontrastas tarp jo ir ap- 
linkos pradėjo ją erzinti, o nebegraudino, kaip būdavo 
seniau. Tačiau jaunystė lieka jaunyste, ir nauji įspūdžiai 
užgožė šį Olės nepasitenkinimą. Vis dėlto pamažu, diena 
po dienos, valanda po valandos jie vis labiau tolo, ir 
vieną dieną misis Konroj maloniai nustebo, išgirdusi iš 
Gabrielio, kad jis viską sutvarkęs dėl Olės išsiuntimo į Sa- 
kramento pensioną. O tai reiškė, kad ji su vyru pagaliau 
išvažiuos į seniai svajotą kelionę po Europą. 

Kadangi Gabrielis buvo atviras žmogus ir negalėdavo 
išlaikyti paslaptyje savo planų, Olė puikiausiai žinojo jo 
ketinimus ir tik laukė formalaus pranešimo, kuris Gabrie- 
lio įpratimuų,— tuo ji neabejojo, — turėjo būti iškilmingas 
ir rimtas. Nuo to laiko, kai mergaitė ėmė kritiškai vertinti 
brolio elgesį, ją, kaip ir suaugusius žmones, daugiau ar ma- 
žiau pykindavo tas iškilmingumas bei atsargumas, su ku- 
riuo Gabrielis aiškindavo pačius paprasčiausius dalykus. 
Ilgokai pavaikščioję tarp amžinai žaliuojančių medžių, 
juodu pasuko prie apgriuvusios savo trobelės. Čia Gab- 
rielis sustojo. Olė apsižvalgė ir patraukė pečiais. Kadangi 
Gabrielis seserį pažino geriau, negu bet kurią kitą mote- 
rį, jis iškart suprato, ką tas jos trūktelėjimas pečiais 
reiškia. 

— Čia nekokia vieta, Ole,— prabilo Gabrielis, trin- 
damas rankas, — bet buvo laikas, kai mudu šičia neblogai 
pagyvenome. Ar prisimeni, kaip aš, parėjęs iš darbo, va- 
karais lopydavau tavo drabužius, o tu miegodavai? Ar 
tos suknelės nepamiršai, kurią sykį užalavau ir suknie- 
dijau? 

Gabrielis nusijuokė garsiai, bet su kažkokia abejone. 
Olė irgi nusijuokė, bet ne taip linksmai kaip brolis, 
ir pasižiūrėjo į suknelę. Gabrielis pasekė jos žvilgsnį. Bu- 
vo .nelengva pažinti, kad priešais stovinti mergaitė yra ta 

ti išdykėlė, kuri dar taip neseniai, — ak, kaip seniai! 
m šitoje trobelėje sėdėdavo prie jo kojų. Ir kalti čia ne 

gražesni Olės rūbai ir madinga šukuosena, o rafinuotas 
aikštingumas, rodantis naują jos būdo bruožą, visiškai 
svetimą Gabrieliui. Žiūrėdamas į Olę, jis jautė, kad 
baigia užgesti ir kita jo puoselėtoji viltis — mielas lūkes- 
tis, jog augdama ji darysis panašį į Greisę ir jo širdyje 
atstos žuvusią seserį. Ne toks buvo jo būdas, kad dėl to 
kaltintų vien Olę; savo žlugusią viltį jis buvo linkęs aiškin- 
ti paslaptingais, jam nesuprantamais žmogaus prigimties 
dėsniais. Savo samprotavimus jis net ryžosi išdėstyti iš- 
mintingajam Džonsonui ir pasiteirauti jo nuomonės. „Yra 
skirtumas tarp žmogaus ir gyvulio prigimties,— nė ne- 
mirktelėjęs atsakė filosofas.— Šunytis lieka toks pat šuny- 
tis net užaugęs dideliu šunim. O vaikai keičiasi. Mat vieni 
turi protą, kiti instinktą, supranti?“ 

Ši vietovė Olei irgi sukėlė prisiminimų, tik kitokių, 
negu broliui. 

— Ar atsimeni, Gabi,— paklausė ji staiga, — kaip Žiulė, 
pirmą kartą atėjusi pas mus, stovėjo štai čia tarpduryje? 
Viešpatie, kaip mudu tada nustebome! Jeigu tada, Gabi, 
man būtų kas pasakęs, kad ją vesi, tai aš... aš tam žmogui 
būčiau skėlusi antausį!— užbaigė ji, kiek padvejojusi. 

Gabrielį ne per daug sujaudino Olės prisiminimai, 
bet užtat jam užkliuvo nemandagi jos kalba. 

— Tau, Ole, nederėtų sakyti, kad norėjai kažkam 
skelti antausį, — jaunai mergaitei taip netinka kalbėti. Aš 
tavęs nesmerkiu,— pridūrė jis su įprastu kuklumu,— bet 
tave taip kalbant gali išgirsti tavo puikiosios draugužės 
arba mokytoja. Atsisėskim, Ole. Aš noriu tau kai ką pa- 
sakyti. | 

Jis paėmė seserį už rankos, ir juodu atsisėdo ant 
didelio akmens — senosios trobelės laiptuko. 

—- Gal tu atsimeni,— tęsė Gabrielis, švelniai paėmęs 
mergaitės ranką ir palengvėle ja tapšnodamas sau per 
kelį, tarsi taip jam būtų lengviau atverti širdį — gal tu 
atsimeni, kaip aš sakydavau, jog užtikęs gerą gyslą, bū- 
tinai padarysiu du dalykus, būtent: tau duosiu gerą išsila- 
vinimą ir žūt būt surasiu Greisę, jeigu tik ji bus gyva? 
Yra daug būdų ieškoti dingusio žmogaus, bet jie visi man 
nepatinka. Aš visą laiką galvojau, kad, išgirdusi mano bal- 
są, ji būtinai atsilieps. Žinia, galėjau kreiptis pagalbos 

ir į kitus žmones, kurie išmano, kaip reikia ieškoti, kurie 
iš to duoną valgo, bet taip nepadariau. O kodėl nepa- 
dariau? 

Olė nekantriai papurtė galvą, atseit nežino. 

— Ogi todėl, kad Greisė visuomet drovėdavosi ir 
bijodavo svetimų žmonių. Tu, Ole, neatsimeni, kokia ji 
buvo baikšti, nes tada buvai visai mažytė ir negalėjai 
šito pastebėti. O kad tu esi tokia drąsi, nieko nesivaržai, 
visada randi tinkamą žodį pasakyti ir kiekvienam įro- 
dyti savo teisybę, čiauškėdama kaip kėkštas, tai tu ir įsi- 
vaizduoti negali, kokia buvo Greisė. Aš manau, kad mūsų 
vargšė mergaitė liko tokia pat nedrąsi, kokia ir buvo. Tam, 
Ole, yra priežasčių, kurių tu nesuprasi, bet tokiai merginai 
kaip Greisė jos rimtos ir svarbios. 

— Tu manai, Gabi,— paklausė Olė su begėdišku 
tiesumu,— jog jai dabar sarmata, kad tąsyk pabėgo su 
savo mylimuoju? | 

„Dėl to, kad vaikai labai greitai suvokia ne jiems skiria- 
mus dalykus, yra ne kartą stebėjęsi net didesni žmonių 
psichologijos žinovai už Gabrielį, tai nenuostabu, kad ir 
įis nežinojo ką atsakyti. Apstulbęs jis spoksojo į nedidelę, 
priešais sėdinčią būtybėlę. 

— Tai kaip tu ieškojai, Gabi? Pasakok!— nekantrau- 
dama paklausė Olė: 

Gabrielis giliai atsiduso. 

— Tos svarbios priežastys, dėl kurių Greisė buvo tokia 
drovi, tai mūsų velionių tėvų neturtas, — svariai pareiškė 
Gabrielis, neatsakydamas į užgaulų Olės samprotavimą. 
— Užtat aš ir nusprendžiau, kad pirmąją žinią verčiau tegul 
ji išgirs iš manęs, o ne iš pašalinio žmogaus. Žinau, 
kad ji negyvena Kalifornijoje, nes būtų pamačiusi skel- 
bimus, kuriuos buvau išspausdinęs prieš penkerius metus. 
Taigi. Niujorke eina laikraštis „Herald“. Jame yra skyrius, 
kur dedami skelbimai dingusiems ar nežinia kur išvyku- 
siems žmonėms. Ten tėvas kreipiasi į dingusį sūnų, vyras 
į žmoną, brolis į seserį. 

— Mergina į savo mylimąjį, — gyvai pridūrė Olė. — 
Aš žinau.— Gabrielis neteko žado/— Tai asmeniniai skel- 
bimai,— tęsė Olė.— Viešpatie, aš viską žinau. Merginos 
ten susiranda sau jaunikių. 

Pakėlęs akis Gabrielis pažvelgė į žėrintį dangaus 
skliautą, bet jis tebebuvo neaptemęs ir nė neketino 
griūti ant jų. Ir Gabrielis sudvejojo. Ar beverta tęs- 
ti kalbą? Ar yra dar kas daugiau, ką jis galėtų pasakyti 
tai baisingai mergiūkštei — tikrai savo seseriai, — ko ji ne- 
išmanytų geriau už jį patį? 

— Aš parašiau skelbimą, — ryžtingai pasakė Gabrielis, 
nusprendęs papasakoti viską ligi galo, — va tokį.— Jis va- 
landėlę tylėjo, rausdamasis liemenės kišenėje; pagaliau 
išsitraukė aptrintą sulankstytą laikraščio iškarpą ir, atsar- 
giai išskleidęs, ėmė palengvėle skaityti truputį išdidžiai, 
kartu lyg ir drovėdamasis, kaip visos žmogiškos būty- 
bės savo literatūrinius kūrinius. 

— „Jeigu G.K. panorėtų pranešti apie save išsiilgu- 
siems ir liūdintiems bičiuliams, tai labai nudžiugintų se- 
nąjį Gabį. Aš atvažiuočiau su ja pasimatyti, ir Olė taip pat 
su džiaugsmu ją sutiktų. Jeigu G.K. serga arba nenori at- 
važiuoti, tegu parašo G.K. G.K. sveikas kaip visada, Olė 
irgi. G.K. adresas: Kalifornija, Skurdusis Slėnis. Jeigu 
adresas pasikeis — pranešim“. | 

— Perskaityk dar kartą!-— paprašė Olė. 

Gabrielis nedelsdamas patenkino jos prašymą. 

— Ar tik nebus painiavos su tomis G.K.?— pasi- 
teiravo praktiškoji Olė. 

— Ne, Greisė supras, — užtikrino Gabrielis:..— Ir Žiu- 
lė manęs to paties paklausė, kai aš jai perskaičiau šį 
skelbimą. Tačiau ir jai atsakiau taip pat, kaip ir tau: Greisė 
viską supras. Ji juk žino, kad tiek mano, tiek jos vardo ir 
pavardės pirmosios raidės vienodos. Nedidelė bėda, jeigu 
pašaliniai žmonės ir nesusigaudys. Užtat šitie skelbimai 
ir vadinami asmeniniais. Šiaip ar taip, Ole, mane suprato, — 
pridūrė Gabrielis, paslaptingai pritildamas ir pasislinkda- 
mas arčiau sesers:— Aš gavau atsakymą. 

— Iš Greisės?— paklausė Olė. 

-— Ne,— kiek sumišęs atsakė Gabrielis.— Tiesą sakant, 
ne iš Greisės, bet vis tiek atsakymas.— Jis išsitraukė 
iš užančio nedidelį zomšinį kapšiuką, kokiuose auksaka- 
siai nešiojasi auksą, ir išėmė iš jo brangų popieriaus la- 
pelį.— Skaityk,— tarė jis nusigręždamas: 

"Olė stvėrė popierėlį ir perskaitė: 

„G.K., neieškok to, kas pražuvo ir niekada nebesugrįš. 
Verčiau galvok apie tą, kuri namuose. Būk laimingas. 
F.E.“ 

Mergaitė apvertė iškarpą ir pažvelgė į kitą pusę. 

— Ar čia jau viskas?— paklausė ji, pakeldama balsą, 
ir rausvi jos skruostai užsiplieskė iš apmaudo. 

— Viskas, — atsakė Gabrielis.— Trumpai ir kukliai, to- 
kia Greisė visada, 

—"O man atrodo, kad čia niėkšybė,— pareiškė Olė, 
stuksendama įdegusiu kumšteliu sau per kelį. — Taip aš ir 
pasakysiu tam F.E., Filipui Ešliui, jeigu tik kada nors jį su- 
tikšiu. 

Gabrielis paniuro, ir jo veide nebeliko nė ženklo įpras- 
to ramumo, kai jis lėtai ištiesė ranką, norėdamas paimti iš 
Olės iškarpą. 

— Todėl aš ir nusprendžiau išvažiuoti, — pasakė jis. 

— Išvažiuoti?— pakartojo Olė. | 

— Taip, į Rytines valstijas, į Niujorką, — atsakė Gab- 
rielis.— Sykiu su Žiule. Žiulė galvoja — o ji sumani, vis- 
ką numato ir supranta, Ole, nors kitokio būdo negu tu, — 
pridūrė jis droviai, — kad toks svarbus asmuo būtinai turi 
gyventi Niujorke. Štai kodėl, Ole, aš ir pradėjau su tavim 
šią kalbą. Yra, brangioji, tiktai du dalykai, kurie gali 
mudu išskirti: tai mano pareiga Greisei ir mano pareiga 
tau. Savaime suprantama, jog, važinėdama su manim po 
platųjį pasaulį, tu negalėtum gauti išsilavinimo. Užtat 
aš ir nusprendžiau tave palikti Sakramente, geriausiame 
pensione, kol sugrįšiu. Ar girdi, mažyte? 

— Taip, — atsakė Olė, įsmeigdama į brolį savo skaisčias 
akis. 

— Tu neturi sielotis dėl manęs. O dar geriau būtų, 
Ole, jeigu tu visai užmirštum Slėnį ir čionykščius pažįs- 
tamus. Tu turi išaugti tikra ledi, tavo brolis Gabis žūt 
būt to pasieks. O tada, Ole, aš pasakysiu tam vyrukui: 
„Nespręskite apie mūsų šeimą pagal mane: vyrai mūsų gi- 
minėje, kaip sakoma, žymūs savo ūgiu, bet šiaip negali 
jums prilygti kitose srityse, — kalbėjo Gabrielis, braukda- 
mas ranka per savo gelsvas garbanas.— Bet Kalifornijo- 
je, pensione, gyvena mažytė ledi, kuri niekuo nenusi- 
leistų Greisei, jeigu tiktai mes ją būtumėm laiku išmoks- 

linę. Jeigu pageidaujat, prašom pasikalbėti su ja ir įsi- 
tikinsit, kad ji viską išmano“. Tada aš atvedu tave, Ole, 
nes manau, kad tu tikrai neapvilsi savo brolio Gabio 
ir parodysi, kad išmanai ir astronomiją, ir gramatiką, 
ir aritmetiką, ir kitokius dalykus. 

— Bet ar verta mums ieškoti Greisės, jeigu ji pati pra- 
nešė, kad niekada pas mus nebesugrįš? — piktai paklausė 
Olė. 

— Asmeninių skelbimų negalima aiškinti taip, kaip 
jie parašyti. Juos reikia spręsti kaip mįsles ar galvosūkius. 
Ten parašyta „G.K. niekada nebesugrįš“. O gal ji dabar 
nebe G.K.? Tu supranti, ką aš turiu galvoje? 

— Kad ji ištekėjo,— pareiškė Olė, pliaukštelėdama 
delnais. 

— Žinoma, — patvirtino Gabrielis rausdamas.— Čia ir 
yra visa paslaptis. | 

— O jeigu šį skelbimą parašė visai ne Greisė? — nenu- 
sileido Olė. 

Gabrielis valandėlę dvejojo. 

— Bet Žiulė sako, kad ji, — nedrąsiai atsakė pagaliau. 

Šis argumentas neįtikino Olės. 

— O ką reiškia: „Galvok apie tą, kuri namuose?“ — 
nesiliovė ji klausinėjusi. 

— Reikia šitaip suprasti, — atsakė Gabrielis pagyvė- 
jęs:— „Galvok apie mažąją Olę, argi ji ne su tavim?“ 
Tiktai Greisė galėjo šitaip parašyti, ji visuomet galvoja 
apie kitus. 

— Gerai, — tarė Olė, — aš sutinku čia pasilikti, kad tu 
galėtum išvažiuoti. Bet kaipgi tu apsieisi be manęs? 

Gabrielis nieko neatsakė. Besileidžiančios saulės spin- 
duliai tvieskė tiesiai jam į akis, ir norėdamas pasislėpti, 
jis įsikniaubė į sesers garbanas. Kiek patylėjęs, tebelai- 
kydamas jos galvą rankose, jis pasakė: 

— Ar žinai, Ole, kodėl aš taip prisirišęs prie šios tro- 
belės ir židinio? 

— Ne,— atsakė mergaitė; saulė jai irgi užgavo akis, ir 
ji tuojau nusisuko į trobelės pusę. 

„— Ne todėl, kad mudu labai ilgai čia išgyvenome; 
nereikia apie tai prisiminti. O todėl, Ole, kad šioje kal- 
voje aš pirmiausia pradėjau kasti ir aptikau aukso, o iš uo- 

lienų pastačiau šį židinį. Žmonės galvoja, kad aš pradėjau 
kasti aname šlaite, ten, kur atradau sidabro gyslą. Tačiau 
jie klysta. Kartais aš pagalvoju, Ole, kad pirmoji sėkmė 
man suteikė daug daugiau džiaugsmo ir laimės, negu kada 
nors galėsiu sulaukti iš tos gyslos. Bet eime namo, Ole! 
Žiulė rūpinsis, kur tu dingai. Va keliuku ateina kažkoks 
žmogus ir dar pamatys mudu, o taip atrodydamas aš ne- 
labai tinku lydėti tokią ledi kaip tu. Beje, iš kur jis 
gali žinoti, kad mudu brolis ir sesuo. Eime! 

Nors apdairusis Gabrielis ir labai skubėjo, jiems ne- 
pavyko išvengti susitikimo su žmogum, kuris leidosi pa- 
kalnėn vieninteliu keliuku, vedančiu nuo perėjos į slėnį, 
ir pasuko tiesiog į juos, matyt, ketindamas kažko pa- 
klausti. Gabrielis turėjo sustoti, o kad Olei būtų drąsiau, 
spustelėjo jai ranką. 

— Gal parodytumėt man kelią į viešbutį, regis, vadi- 
namą „Didžiuoju Konrojum“,— mandagiai paprašė nepa- 
žįstamasis. 

Toks žmogus būtų sukėlęs įtarimą bei priešišką jausmą 
kiekvienam Skurdžiojo Slėnio gyventojui, tad ir Gabrie- 
liui jis padarė itin nemalonų įspūdį. Nepažįstamasis 
buvo išsičiustijęs, tvarkingai užsisegiojęs, bet ir drabužiai, 
ir batai kažkokios seniai atgyvenusios mados. Ir reikia 
tik pagalvoti — po švarku matėsi gofruota baltutėlių 
marškinių krūtinė. Kreipdamasis į Gabrielį, jis kilstelėjo 
ranką prie cilindro, pagal šio krašto madą dėvimą 
tiktai dvasiškių ir lošėjų. Gabrielio priešiškumas dar 
padidėjo, kai, šiam žmogui ištarus viešbučio pavadini- 
mą, Olės ranka jo delne piktai trūktelėjo. 

— Leiskitės keliuku ligi kalno papėdės, o iš ten pateksi- 
te į didžiąją gatvę, kuri ir nuves ligi pat viešbučio. Aš 
jums mielai parodyčiau, bet neturiu kada,— kuo manda- 
giausiai išsisuko Gabrielis, sulig kiekvienu žodžiu spus- 
teldamas Olei ranką.— Šios jaunutės ledi draugai mane 
nusamdė parlydėti ją namo, o jos tėvai tokie pikčiurnos, 
kad man gerokai kliūtų, jei tik kiek pavėluočiau. 
Juk tiesa, mis? Labai atsiprašau, bet man reikia skubėti! 

Neduodamas Olei atsitokėti ir ką nors pasakyti, Gabrie- 
lis ją skubiai nusitempė į amžinai žaliuojančių pušų pa- 
unksmeę ant Konrojaus kalvos. | 

II skyrius 


„DIDŽIOJO KONROJAUS“ GYVENTOJAI 


„Didžiojo Konrojaus“ viešbutis buvo naujutėlis ir pasi- 
žymėjo reta savybe — pakenčiama švara. Jo vestibiulis 
ir koridoriai nebuvo persisunkę praėjusių pietų, užmirš- 
tų vakarienių ir seniai suvalgytų pusryčių kvapo. Kam- 
bariuose naujutėliai baldai ir sienų apmušalai bylojo, 
kad čia dar negyventa. Visur viešpatavo tvarka ir ramybė, 
o nuo triukšmingai bešeimininkaujančių . misis Markl 
ir mis Selės lankytojus sergėjo lipšnus barmenas ir 
kelneris airis. Tiktai su nedaugeliu ankstesnių restorano 
lankytojų šios garbingos damos bendravo tiesiogiai ir 
atvirai. Viešbutyje buvo erdvi salė, stulbinanti lankyto- 
jus veidrodžiais paauksuotuose rėmuose ir puikiomis, 
raudonu pliušu apmuštomis sofomis; ši salė varžė Skur- 
džiojo Slėnio gyventojams būdingą nuoširdumą ir tramdė 
jausmų antplūdžius, tačiau už jos buvo ir nedidelė sve- 
tainėlė, sakytum kokia našlės bei jos ištikimosios pagal- 
bininkės šventovė, kur juodvi retkarčiais priiminėdavo 
savo svečius. Tarp nedaugelio favoritų, įleidžiamų į šią 
šventyklą, buvo ir advokatas Maksvelis. Jis buvo našlys 
ir garsėjo savo cinišku nepasitikėjimu dailiąja lytimi, 
vojaus šaltinis pačiam advokatui: 

Savaime suprantama, misis Markl gerai žinojo, kad 
misis Konroj yra advokato Maksvelio klientė ir kad jai 
važiuojant pas jį atsitiko katastrofa, iš kurios išgelbėjo 
Gabrielis. Deja, misis Mark! negalėjo pilnutinai patenkinti 
savo smalsumo ir sužinoti, ar ją su Gabrieliu siejo 
ankstesnė pažintis. Maksvelis pareiškė, jog, kiek jam ži- 
noma, juodų anksčiau nebuvo pažįstami ir susitiko pirmą 
kartą. Patikėdamas misis Mark! šias žinias, jis neapvylė 
savo klientės pasitikėjimo ir, yra pagrindo manyti, išlaikė 
paslaptį ir kitais klausimais. Jis tiktai pasakė, jog ponia 
Devarž su juo norėjo pasitarti dėl savo teisių į kažkokį 
žemės sklypą. Pasakodamas apie tai, jis netyčia prasi- 
tarė ir ponią Devarž pavadino Greise Konroj. Misis Mark! 
tučtuojau sukluso. 

— Tai yra — misis Konroj,— jis skubiai pasitaisė. 

— Greisė — tai ta jo dingusioji sesuo, ar ne? 

— Taip, — ramiai patvirtino Maksvelis.— Argi Gabrie- 
lis jums nepasakojo apie ją? 

— Ne, — atvirai prisipažino misis Mark!l,— mes su juo 
šiaip sau šnekučiuodavome, tačiau iš Olės pasakojimo ma- 
tyti, jog Greisė — vienintelė moteris, kurią jis kada nors 
mylėjo. 

Advokatas Maksvelis, prisiminęs keistoką savo po- 
kalbį su Gabrieliu apie misis Markl, žiūrėjo į šią moterį 
šelmišku žvilgsniu, paskui staiga surimtėjo. 

— Aš galvoju, misis Markl, jog -žmona jam pakeitė 
žuvusią seserį, — jis pareiškė daug oriau, negu ketino. 

— Nieku gyvu! ryžtingai pasipriešino misis Markl.— 
Tik jau ne ta gudragalvė perėjūnė. 

— Manau, kad jūs visai be reikalo ją smerkiate,— ta- 
rė Maksvelis ir, kilstelėjęs ranką, tarsi nubraukė šypseną 
nuo lūpų, — tačiau nėra ko ir stebėtis, jeigu dvi puikios 
ir įdomios moterys viena kitos neapkenčia. Nesuprantu, 
kodėl jūs laikote ją perėjūnet— staiga paklausė advo- 
katas, vėl grįždamas prie rimto tono. 

— Ką jūs! O jos vedybos?— be apsimetimo šūktelėjo 
misis Markl.— Tik pažiūrėkit, koks Gabrielis tylus ir ne- 
drąsus. Negi jūs manot, kad jis būtų vedęs ją ar kurią kitą 
moterį, jeigu pati nebūtų užsikorusiė Ką čia ir kalbėti! 

Misis Markl žodžiuose buvo tiek nuoskaudos, kad 
net ir toks filosofas, kaip advokatas Maksvelis, negalėjo 
patikėti čia bylojant vien įžeistą moterišką tuštybę. 
O nė vienam vyriškiui nepatinka, kai moteris rodo palan- 
kumą kitam vyrui, netgi tuo atveju, kai jis gali jai šito 
neleisti. Ir advokatas, keldamas ranką prie lūpų, lyg 
būtų norėjęs sustabdyti šypseną, kurios nė būti nebuvo, 
paskubėjo atsakyti: 

— Gal ir jūs, ir kiti žmonės neteisingai galvojate 
apie Gabrielį? Gal jo naivumas ir drovumas tiktai kaukė? 
Gal tai talentingiausias ir geriausiai savo vaidmenį atlie- 
kantis artistas pasaulyje? Gal kada paaiškės, kad jis apmul- 
kino visus, neišskiriant nė žmonos? — Advokatas nutilo 
pačiu laiku. 

Misis Markl tučtuojau kirto atsakomąjį smūgį. 

— Kokius niekus čia paistote? Aš jau greičiau įtarčiau 
tą nekaltą kūdikį!-— Ji parodė į savo Mantę.— Jūs, advo- 
katai, visuomet taip: ko nežinot, tai prasimanot.— Kol ji 
tylėjo, Maksvelis vėl persibraukė ranka per lūpas.— Ką 
jūs turite omeny, kodėl nesakot? Ką jūs apie jį žinot? 

— Tiesą sakant, nieko. Bet jeigu jau užsipuolate ją, 
tai kodėl ir jo nepašukuoti — dėl tų pačių priežasčių? 
Tik pagalvokit sveiku protu: paprastas Žmogus, nemo- 
kytas... 

— Iš kur jūs ištraukėt, kad jis nemokytas?— pasiprie- 
šino misis Markl, paaukodama tiesą dėl prielankumo. 

— Na, gerai! Tarkime, kad jis suaugęs kūdikis. Tas kū- 
dikis aptinka turtingiausią gyslą visame Skurdžiajame 
Slėnyje ir jai eksploatuoti susiranda vieną apsukriausių 
bankininkų visoje Kalifornijoje. O prieš tai, kitiems ne- 
spėjus nė susivokti, susituokia su žavinga moterim, -tei- 
sėta savininke to sklypo, kur praeina jo atrastoji gysla. 
Sutinkų, kad jis nuoširdus ir paprastas žmogus, bet, kiek 
esu patyręs, už paprastumą niekada taip dosniai neatly- 
ginama. | 

— Nieko gero iš to neišeis, paminėsite mano žodį,— 
pergalingu tonu užbaigė misis Markl. 

Galimas daiktas, kad tokią misis Mark! neapykantą 
palaikė ir netgi kurstė mis Selė, kuri atkakliai šnipinėjo, 
kas lankosi Konrojų namuose ir kokie šioje šeimoje san- 
tykiai. Ši jauna moteriškė-žinojo apie Gabrielio vienatvę, 
jo palinkimą dažnai lankytis senojoje trobelėje, žino- 
jo, kiek ir kokių žmonių svečiuojasi pas misis Konrojį ir 
netgi kas kalbama šeimos rate, ir viską, gerokai pagraži- 
nusi, ji atpasakodavo misis Markl. Nėra ko abejoti, kad 
ir daugumą kitų, skaitytojui jau žinomų paskalų apie 
misis Konroj. skleidė ta pati žavingoji asmenybė, kuri 
pasakodavo apie savo stebėjimus bei išvadas ne tik šei- 
mininkei, bet ir kitiems. Kai naujasis svečias, apsigyve- 
nęs „Didžiajame Konrojuje“, sykį nusprendė prasiblaš- 
kyti per pusryčius ir su mis Sele pakalbėti apie Konrojus, ši 
išklojo jam beveik viską, ką buvo pasakojusi ir misis 
Markl. | 

Kai kas tvirtina, kad jautrią šios. rūsčios mergelės 
prigimtį bus paveikusi žavinga nepažįstamojo išvaizda ir 


218 


laikysena, todėl jai ir atsirišęs liežuvis. Tačiau argi tai nu- 
sikaltimas, jei mis Selė pati ėmėsi aptarnauti svečią, vy- 
lingai prie jo sukiodamasi su padėklų, daug gausiau 
apkrautu valgiais, negu paprastai tiekiama atvykėliui, ir 
kad pernelyg uoliai siūlė kai kuriuos ypatingesnius 
patiekalus? Iš tiesų šis Žmogus buvo nepaprastas, jis 
visai nepanėšėjo į nuolatinius viešbučio lankytojus, 
ir galbūt ši aplinkybė galėjo kiek pateisinti jam rodomą 
palankumą. Jis buvo jaunas, pablyškęs, baltais dantimis, 
jo rankos buvo geltonos, manieros pietietiškos, impul- 
syvios. Kalbėdama apie šį gyventoją, mis Sara Klark 
paprastai jį vadindavo italu. 

Drįstu perteikti jų pokalbį prie stalo. 

— Aš nesu didelis blynų mėgėjas, man taip pat nepa- 
tinka ir džiovinti obuoliai, — pareiškė Viktoras Rami- 
resas, kurį įžvalgusis skaitytojas tikriausiai iš karto pa- 
žino.— Tačiau jūsų žvilgsniais pasaldintą puodelį kavos iš 
šių nuostabių rankučių,— bučiuoju jas!-— mielai išgėrsiu. 
Tai jūs, vadinasi, manote, kad misis Konroj nėra laiminga 
su savo vyru? Ak, mis Klark, kaip jūs puikiai viską paste- 
bite! Nieku gyvu nenorėčiau patekti jums į akis! Tikrai 
nenorėčiau! 

— Viešpaties šventa valia mums duotos akys matyti, ir 
tokie silpni padarai, kaip mes, neturime niekinti 
savo sugebėjimų nei jais didžiuotis, — spigiai dėstė mis 
Klark, varvindama iš keptuvėlės skystą kiaušinienę ant 
apykaklės nieko nepastebinčiam teisėjui Bisvingeriui.— 
O aš pasakysiu, jeigu jau žmona, prisiekusi klausyti savo 
vyro ir gerbti jį, pareiškia: „Čia mano namai ir mano žemė, 
o tu gali sau eiti, kur nori!“ — tokioje šeimoje nedaug tėra 
laimės. Jeigu nebūčiau pati savo ausimis girdėjusi, kai 
sykį visai atsitiktinai užėjau pas juos, kaip pas kaimynus, 
jokiu būdu nepatikėčiau. O dar dedasi didele ponia, nors 
nemoka padoriai elgtis su žmonėmis, kurie už ją nė kiek 
ne blogesni, o gal dar net geresni, ir nesistengia ištekėti 
dėl turto, nors būtų galėję tai padaryti bent tūkstantį kar- 
tų. Kiekvienas žmogus kitoks, o pačiai save girti nepa- 
doru. Norėčiau jums pasiūlyti šių pupų. O kiaulienos 
kepsnys — mūsų firminis patiekalas, mes patys skerdžiame 
kiaules savo svečiams. 

— Labai ačiū, mis Klark, jūs mane tiek privalgydinote, 
kad kepsnio nebeliesiu, nes nebetelpa, — pareiškė Vikto- 
ras, blykstelėdamas visais baltais dantimis.— Kaip nesma- 
gu išgirsti šitokį liūdną dalyką. Tikrai nesmagu. Ir dar 
sakote, kad tas žmogus turtingas! Deja, toks jau gyveni- 
mas! Juk jiems nieko netrūksta, kad būtų laimingi! Ne, 
aš nieko daugiau nebenoriu. Sakykite, kas čia toks?— pa- 
klausė jis tyliau, nuleidęs galvą, kai vienas žmogus — tas 
pats senamadiškasis dabita, vakar vakare Gabrielio sutik- 
tas ant Konrojaus kalvos, — pakilo nuo kraštinio stalelio, 
kur visą laiką nepastebėtas sėdėjo, ir ramiai nuėjo prie 
durų. Viktoras jį iš karto pažino: tai lošėjas iš San Antoni- 
jo, su kuriuo jis pirmą sykį buvo susidūręs Pasifiko gat- 
vėje, ir blogas nujautimas bematant apėmė Ramiresą. Bet 
kai Selė pašnibždomis paaiškino, jog nepažįstamasis 
atvykęs pagal teismo iškvietimą kaip liudytojas, jis 
lengviau atsiduso, o pamatęs, kad vertėjas jo nepažino, 
visai nurimo.— Palaukusi, kol išėjo nepažįstamasis, Selė 
grįžo prie nutraukto pokalbio. 

— O dėl jo turto, tai nusimanantieji žmonės apie šį 
dalyką įvairiai porina. Štai kad ir praėjusią savaitę pas 
mus buvo apsistoję svečiai, tikri turtuoliai, bet linkę 
paplepėti ir su paprastais žmonėmis, tai, nors mudvi su 
misis Siu Mark! retai kada leidžiamės į kalbas su nepažįsta- 
mais, tiesa, — pridūrė mis Selė su įprastu taktu bei lipš- 
numu,— italai — kas kita, nes jie svetimšaliai, — taigi jie 
sakė, kad sidabro gysla Konrojaus kalvoje ištirta ligi 
galo, jos plotis neviršija nė pėdos, o po kokio mėnesio ji 
visai išseks. Kai tik Piteris Damfis apie tai sužinojo, 
tučtuojau pardavė akcijas, o Gabrielis Konrojus todėl ir 
nusprendė išvažiuoti, kad nenori čia gyvendamas sulaukti 
bankroto. 0 

— Ką jūs sakote, mis Sele? Gabrielis išvažiuoja? Negali 
būti! — sušuko žavingasis svečias, kone dusdamas iš 
susijaudinimo ir piktai šiepdamas abu žandikaulius jautrio- 
sios mis Klark akivaizdoje. 

Galimas daiktas, kitu laiku mis Selei gal „būtų kilęs 
įtarimas dėl svečio tokio staigaus susijaudinimo, bet 
dabar jo dantys pavergė šią jausmingą mergelę. „Jeigu 
pasaulyje ir yra žmogus su angeliška šypšena,— kaip 

kokią paslaptį vėliau ji pasakojo misis Markl,— tai jis — 
tasai jaunas italas.“ Sumišusi ji padėjo priešais Ramiresą 
keletą lėkščių, — netgi kelias tuščias — ir, apsimesdama 
įsižeidusi, ėmė giežti savo apmaudą: 

— Tai aš melagė? Dėkoju! Taip man ir reikia už ple- 
pumą. Na, jeigu jau jis neketina išvažiuoti, tai pasakykite, 
meldžiamasis, kodėl Olimpija Konroj pusmečiui išdūmė 
į pensioną ir kodėl į Gabrielio vietą atvyko naujas prie- 
vaizdas? Prieš valandėlę jūs pats jį matėte, sėdėjo netoli 
jūsų, toks su pilku švarku. Ką dabar pasakysite? Gal dar 
ko suvalgytumėt? Gal paragautumėt pyrago su obuoliais 
ar spanguolėm? Mes pačios jį kepam. Man atrodo, kad 
jūs šiandien liksit alkanas. 

Bet Viktoras pašoko kaip įgeltas ir išnėrė į gatvę, 
palikdamas mis Selę, kankinamą abejonių, ar tik apsimes- 
tiniu savo pasipiktinimu nebus užgavusi karštos šio „jaus- 
mingojo italo“ širdies. | 

„Kaip aš nepagalvojau, kad jis užsienietis ir su juo 
negalima taip laisvai kalbėti? Vargšelis! Visai nuliūdo, 
kai pasakiau, jog mane laikąs melage.“ 

Tvirtai nusprendusi rytą pridėti jam viršaus dar vieną 
patiekalą ir tuo parodyti, kad nebepyksta, mis Selė liūdnai 
nutipeno į savo sandėliuką. Po kiek laiko ji nusprendė 
nušluostyti dulkes vestibiulyje palei Viktoro numerį, bet 
smarkiai nusivylė, radusi duris atlapotas, 0 gyventoją 
išėjusį. Kiek vėliau, nutaisiusi ilgesingą miną, ji pasakojo 
misis Mark! apie tą savo pokąlbį su Ramiresu, duodama 
pašnekovei suprasti, kad, tiktai viešbučio interesams 
aukodama savo mergišką išdidumą ir kuklumą, ji galėjo 
pakęsti tokį įžūlų svetimšalio meilinimąsi. 

— Negaliu suprasti, kodėl jis nuo manęs nenuleido 
akių, kodėl taip kalbino, kad net viešbučio gyventojai 
pastebėjo, — karštai pridūrė ji.— O kad į galą įsižeidė ir 
išdūmė kaip koks patrakėlis — nedidelė bėda: atsikvošės 
ir aprims. 

Taip dirbtinai sudariusi įspūdį, kad ji davė atkirtį 
karštakraujui pietiečiui ir prigesino jo aistringą polėkį, 
mis Selė kažkaip paslaptingai nutilo ir paniuro. 

Gabrielio išvykimo priežastis, matyt, nebuvo mis Klark 
prasimanyta. Jo kelionė buvo labai smerkiama ir kasyk- 

loje, ir smuklėje. Gabrielis greitai prarado taip sunkiai 
pelnytą savo populiarumą; daug kas jam stačiai į akis 
sakydavo, kad jis neturįs jokios teisės išvykti iš Skurdžio- 
jo Slėnio, kai jo įmonės finansinė būklė tokia abejotina. 
Tie patys žmonės, kurie dar taip neseniai įrodinėjo, kad 
Gabrielis niekuo neprisidėjęs prie Skurdžiojo Slėnio su- 
klestėjimo ir esąs tik statytinis, dabar jį atvirai smerkė už 
tai, kad pasitraukia iš savo pareigų. „Sidabrapolio šauklys“ 
miglotomis užuominomis rašė, kad prievaizdai keičiasi 
netinkamu laiku „ir tai gali turėti įtakos akcijų kursui. 
Konkuruojantis laikraštis, — mat miesto interesais reikėjo 
leisti du skirtingų krypčių laikraščius, — įdėjo vedamąjį 
straipsnį prieš absenteizmą ir smarkiai puolė visus, kurie 
praturtėjo, eksploatuodami Skurdžiojo Slėnio gamtinius 
resursus, 0 dabar trokšta iššvaistyti pinigus kelionėse 
po užsienius. 

Tuo metu romusis visų šių apkalbų herojus, per savo 
kuklumą net nepagalvodamas, kad kokie nors jo veiksmai 
ar. ketinimai galėtų sukelti visuomenės susidomėjimą, 
ruošėsi kelionėn. Jis net atsisakė išnuomoti naujajam 
prievaizdui savo namus, kad ir už didelę rentą, ir juos 
pavedė saugoti patikimai tarnaitei, vildamasis, kad, jam 
išvykus, gali sugrįžti Greisė. | 

— Jeigu kartais manęs teirautųsi jauna mergina,— 
slapta jis pasakė tarnaitei,— nieko jos neklausinėkite, 
ypač jeigu pastebėsite, kad ji drovisi ar varžosi, tik ją 
nuveskite į patį geriausią kambarį, o man išsiųskite 
skubią telegramą. Misis Konroj pranešti nereikia. 

Dorovingame tarnaitės veide pastebėjęs nerimą, — ji 
buvo gan malonios išvaizdos moteris, su vyru išsiskyrusi 
dėl beprotiško jo pavyduliavimo,— Gabrielis skubiai pri- 
dūrė: 
| — Tai turtinga moteris, ji turi nemalonumų dėl pinigų 
ir nori, kad niekas apie ją nežinotų. 

Tokiu paaiškinimu galutinai įtikinęs tarnaitę, kad čia 
yra kažkas nedora ir kad Konrojai slepia kažkokią baisią 
šeimyninę paslaptį, Gabrielis nutilo. Niekam nieko nesa- 
kęs, jis aplankė Olę, supakavo ir paslėpė viską, kas buvo 
likę iš velionės motinos drabužių, atsikirpo (dievai žino 
kuriem galam) po skiautelę medžiagos nuo tų kelių suk- 

nelių, kuriomis kadaise vilkėjo Greisė ir kurias jis rūpes- 
tingai saugojo su savo asmeniniais daiktais, ir tas skiau- 
teles įsidėjo į piniginę; paskui, kaip ir visuomet, vienas 
nuėjo į kalvos atšlaitę ir keletą valandų išbuvo senojoje 
trobelėje. Išsisukęs nuo įkyriai besigretinančios misis 
Mark!, kai ši, sutikusi po pietų vaikštinėjantį, ėmė jį 
kalbinti, išvengęs drovaus žmonos meilinimosi, kai ši no- 
rėjo jį įsivilioti į savo miegamąjį, ir taip įskaudinęs abi jį 
mylinčias moteris, ėmė su viltim galvoti apie savo ateitį ir 
būsimą laimę be jų abiejų. 


III skyrius 
MISTERIS DAMFIS LINKSMINASI 


Kalifornijos pajūryje tvyrojo neišpasakyta kaitra. Net 
patys seniausieji Amerikos gyventojai nebeprisiminė 
tokios ir, nors amerikiečiai netikėdavo ispaniškos kilmės 
kaliforniečiais, kai jie sakydavo ką nepageidaujamo, šį 
kartą niekas neprieštaravo jų tvirtinimui, kad per pasta- 
ruosius šešiasdešimt metų nėra buvę tokių karščių. Todėl 
dono Pedro Peraltos žinia, kad žemės drebėjimas, per kurį 
sugriuvusios San Chuano Batistos misijos sienos, įvykęs 
kaip tik po tokios karštos savaitės, buvo tučtuojau pa- 
neigta, idant nesustabdytų ateivių antplūdžio. Šiaip ar 
taip, kepino baisiai. Kasdieniniai popiečio pasatai paliovė 
dvelkę ir virpčioję, ir visame pajūryje viešpatavo mirtina 
ramybė. Taip pat išnyko ir vakarinės miglos, kurios vi- 
suomet apgobdavo vėjų nugairintas plikas pajūrio uolas; 
bekraštis vandenynas buvo lygus it veidrodis ir akinamai 
blizgėjo. Kiek atokiau dunksančios smėlio kalvos, nevė- 
sinamos nė mažiausio vėjelio, karščiu tvieskė veidus ir 
degino kojas užklydusiems keliauninkams. Pagaliau pri- 
reikė erdvių verandų, lodžijų ir balkonų — tos sanfran- 
„ciskiečių architektūrinės išmonės. Žmonės sėdiniavo bal- 
konuose ir verandose be švarkų, stebėdamiesi pojūčių. 
naujumu. Beveik grindis siekią prancūziški langai, kuriuos 
visuomet uždarydavo nuo stiprių pavakario vėjų, buvo 
plačiai atverti; sanfranciskiečiai, šiaip energingi ir žvalūs, 

tiek skubėdami į darbą, tiek į pramogas, dabar slampinėjo 
be jokio tikslo. Smuklės buvo prisikimšusios ištrošku- 
sių, o krantinėse ir prieplaukose spietėsi minios žmonių, 
kurie anksčiau nebrangindavo gaivinančio jūros oro; ke- 
liais, kurie vedė nuo įkaitintų smėlio kalvų link vande- 
nyno, visą dieną nenutrūkstama vora dardėjo ekipažai. 
Daugybė gatvelių ir skersgatvių, kuriuos nuo nešvarumų 
apvalydavo didysis šlavėjas — vėjas, dabar skendėjo 
šiukšlėse ir skleidė nemalonų kvapą. Jau dvidešimt ketu- 
rias valandas komercinis miesto gyvenimas buvo pusiau 
apmiręs; kadangi kaitra nemažėjo, o vėjas nesiėmė savo 
įprastinės veiklos, kiek pakito ir gyventojų požiūris bei 
įsitikinimai; kai kas net ėmė abejoti Kalifornijos klimato 
privalumais. Prasidėjo eretiškos kalbos apie nesklandumus 
prekyboje, pramonėje bei visuomeniniame miesto gyve- 
nime. Misteris Damfis ir kai kurie kiti finansiniai šulai 
jautė, kad, kylant termometro gyvsidabrio stulpeliui, jų 
pelnai iš investuotų kapitalų atitinkamai mažės. 

Nepaisydamas šitokio savo klientų aiškinimo ir nesu- 
trikęs net šitokiomis nepalankiomis oro sąlygomis, miste- 
ris Damfis praleido ištisą rytą kontoroje, visomis karingo- 
jo būdo išgalėmis kovodamas su finansine kapituliacija 
dėl neregėtos kaitros. Misteris Damfis buvo be krakmo- 
lytos apykaklės, todėl atrodė netekęs orumo ir, ko gero, 
nebuvo toks išvaizdus kaip visuomet, tačiau dar pakan- 
kamai imponavo dėl trumpo ir stipraus it buliaus kaklo. 
Du klientai, įėję į kabinetą ir pastebėję netvarką didžiojo 
žmogaus apsirengime, taipogi nusprendė, kad ir jiems 
galima nedelsiant atsisagstyti liemenes ir atsileisti kak- 
laraiščius. | 

— Na ir kepina!-— tarė misteris Pilčeris, gerai žinomas 
rangovas. | | 

— Kepina, kad jį kur galas!-— atsakė misteris Damfis. 
— Aš manau, kad prie Atlanto dabar dedasi baisūs dalykai. 
Tikriausiai žmonės šimtais miršta nuo saulės smūgio. 
Ten jau šitaip. O pas mus nieko panašaus. Mūsų krašte 
daug lengviau, negu ten. 

Šitaip apibūdinęs Kalifornijos klimato privalumus, 
misteris Damfis pasuko prie reikalo. 

— Blogos naujienos iš Skurdžiojo Slėnio!-— pareiškė 
nieko nelaukdamas. | 

Kadangi abu klientai kaip tik šiuo klausimu ir buvo 
pas jį atėję, — tą Damfis gerai žinojo, — jis šaltai paklausė: 

— Ką siūlote? 

— Girdėjome, kad gysla labai skurdi,— neryžtingai 
pradėjo misteris Pilčeris, stambus Konrojaus kasyklos 
akcininkas. 

— Velniškai skurdi, — patvirtino Damfis.— Ką siūlote? 

—- Aš galvoju, kad vienintelė išeitis pasitraukti, kol 
dar visi apie tai nesužinojo. 

— Jokiu būdu, — atrėžė Damfis. Juodu pažvelgė vienas 
į kitą. — Jokiu būdu, — pakartojo jis ir sukikeno; šį kartą 
jo juokas daugiau reiškė įsitikinimą savo teisumu, o ne 
linksmumą.— Ne, sere, mes negalim pasitraukti! Tik pa- 
galvokit sveiku protu! Ir aš žinau, ir jūs žinote, kad atsiras 
ne vienas, kam rytoj pat galėtume parduoti šią kasyklą. 
Tarkim, kad taip ir padarom. Taigi. Jie pakloja ant stalo 
keturis šimtus tūkstančių, — tokia apytikriai rmūsų akcijų 
vertė. Na, o toliau? Toliau jie ims viską tyrinėti, šniukš- 
tinėti. Žmonės, Pilčeri, žmonės, moką keturis šimtus tūks- 
tančių, būtinai panorės sužinoti, ką jie perka, — jau tokia 
žmonių prigimtis, ir nepraeis nė para, kai jie supras esą 
apmauti. Tai neišeis į naudą nei man, nei jums, ar ne? 

Damfis neužsiminė nei apie sąžiningumą, nei dorumą, 
neapeliavo į savo klausytojų sąžinę bei kilnesnius jausmus, 
tačiau jo kalba beregint paveikė šiuos apšukrius biznierius, 
ir juodu pajuto Damfiui pagarbą ir pasitikėjimą. Misterio 
Pilčerio bičiulis, misteris Vikas, net sumišo, klausydamasis 
gyvenimo tiesų, ir kažką sumurmėjo. Damfis tą pastebėjo. 

— Taigi, — tęsė jis, — reikia štai ką padaryti: nedelsiant 
dvigubai padidinti pagrindinį kapitalą. Tada galėsim 
viską laikyti savo rankose ir užkirsti kelią nepageidau- 
jamiems gandams, o jeigū vėliau kas. ir iškiltų aikštėn, 
tada turėsim dar bent pustuzinį žmonių, suinteresuotų 
laikyti paslaptį. Tik po šešių mėnesių bus galima pradėti 
kalbą apie kasyklos pardavimą; o dabar svarbiausia — su- 
pirkinėti akcijas. Jūs nesutinkat? Taip? Gerai! Perku jūsų 
akcijas, Vikai, pagal -nominalinę vertę! Na, kaip? Tik 
greitai spręskit! 

Misteris Vikas, daug labiau sutrikęs, negu derėjo 
tokiomis aplinkybėmis, pareiškė, kad jis ketinąs laikytis. 
Pilčeris nusikvatojo, o Damtis, prisidengęs delnu burną, 
irgi suamsėjo: | 

— Duodu jums apsigalvoti dėl to pasiūlymo .devy- 
niasdešimt dienų. Sutinkat? Ne? Tada viskas! 

Misteris Damfis vėl pasilenkė prie stalo ir įsikniaubė 
į dokumentus. Misteris Pilčeris, supratęs užuominą, išėjo 
drauge su Viku. 

— Tas Damfis velniškai sumanus, — tarė Pilčeris, kai 
tik išėjo pro kabineto duris. 

— Ir gan padorus...— pridūrė Vikas. 

Jiems išėjus, misteris Damfis paskambino varpeliu. 

— Praneškite misteriui Džeinsui,— paliepė jis klerkui, 
— kad tučtuojau ateitų pas mane. Ne, verčiau pats bėkite. 
Reikia suspėti, kol jis dar nepasimatė su Viku. Greičiau! 

Klerkas išskubėjo. Po kelių minučių Damiio kabinete 
jau buvo misteris Džeinsas, jaunas, bet, matyt, vėtytas ir 
mėtytas biržos makleris. 

„ — Misteris Vikas norės atpirkti akcijas, kurias jis 
jums tik šiandien rytą pardavė. Rodos, aš jau sakiau, kad 
akcijos pabrango penkiasdešimčia dolerių. 

Apsukrusis makleris gudtiai šyptelėjo ir išėjo. Apie 
vidudienį visas miestas jau kalbėjo, kad, nepaisant blogų 
"gandų iš Konrojaus kasyklos, vienas stambiausių akci- 
ninkų vėl įsigijo savo akcijas, kurias rytą buvo pardavęs, 
ir sumokėjo už akciją po penkiasdešimt dolerių brangiau. 
Daug kas pagalvojo, kad pats Damfis šiuos gandus buvo 
paskleidęs, o dabar slapta supirkinėja akcijas. Pamiršę 
net karštį, nuo šios naujienos keletą valandų visi buvo 
smarkiausiai subruzdę. 

Patenkintas, kad taip gerai pasidarbavo, o gal ir dėl 
kaitros misteris Damfis jau antrą valandą metė kontoroje 
darbą ir nusprendė pailsėti; jis nė nepažvelgė į vizitinę 
kortelę, kurią buvo įteikęs kažkoks pulkininkas Star- 
botlas, norintis pasikalbėti. Pusę trijų jis jau sėdėjo 
karietoje, pakinkytoje pora eiklių ristūnų, ir sykiu su bū- 
reliu damų ir džentelmenų skriejo per įkaitusias kalvas 
prie ramaus ir vėsaus vandenyno. Kada prabangiai įrengta 
karieta dardėdama kilo Bušo gatve į kalvą, daugelis 

praeivių ją lydėjo pavydžiais ir kupinais pasigėrėjimo 
žvilgsniais. Pirmiausia todėl, kad karietoje važiavo dvi 
puikios damos, o antra, ne mažiau svarbi priežastis, jog 
išsidabinęs šaunuolis vežėjas — tai garsusis misteris Ro- 
lingstonas, žymus finansininkas ir misterio Damfio var- 
žovas. Misteris Rolingstonas garsėjo tiek savo iškylomis, 
tiek nepaprastai dideliu, tikrai kalitornietišku vaišingumu, 
o šių savybių jam pavydėjo misteris Damtis ir kartais 
nevykusiai jį mėgdžiodavo. Tiesą sakant, ir šią iškylą buvo 
sumanęs Rolingstonas pagal savo užmiestinių piknikų 
stilių. Visa kompanija priklausė San Francisko elitui, 
o tai, kad šioje iškyloje dalyvavo ir šaunusis keliautojas 
iš Rytinų valstijų, teikė savotiško iškilmingumo. 

Kelias vingiavo per smėlio Kopas, dabar nepustomas 
ir žvilgančias po negailestingu, ligi baltumo įkaitintu 
Kalifornijos dangum; peizažą gyvino tiktai protarpiais 
šmėstelėdami mėlyni įlankos vandenys ir jūros pakraščiais 
išsimėtę įmantrių formų nameliai, kurie priminė smarkaus 
potvynio išmestas į krantą kriaukles. Toliau jų kelias 
prie pat papėdės juosė. didžiulį, vienišą kalną, kurio 
viršūnėje tartum plikos uolos juodavo akmeniniai kopų 
paminklai drąsiems pirmiesiems ateiviams, sumokėju- 
siems gyvybe už pažintį su „sveikiausiu pasaulyje klima- 
tu“. Vietomis tokie paminklai stūksojo kalno papėdėje 
ir, pusiau apnešti smėliu, keleiviui rodėsi panašūs į atkastą 
Pompėją. Pramogaujantiems gamtos prieglobstyje san- 
franciskiečiams šie paminklai buvo lyg giltinė vaišėse, 
lyg rūstusis memento mori; juos galėjai matyti net iš 
plačių verandų užmiestiniuose paviljonuose, kur linksmi, 
lengvapėdžiai piliečiai valgydavo, gerdavo ir pokyliauda- 
vo. Viename daikte šis pilnas pėsčių ir važiuotų kelias ėjo 
greta su kitu keliu, kuriuo net ir tokiame karštyje retsy- 
kiais praslinkdavo gedulinga procesija su katafalkais ir 
laidotuvių karietomis, bet į kitus paviljonus, taip pat 
pilnus žmonių, kur jau laukė šermenų vaišės, sielvartas 
ir ašaros. Toliau plytėjo pilkas bekraštis vandenynas, 
o pačiame pajūryje, tartum išplėštas iš nasrų šėlstančiom 
bangom, ant uolos dunksojo didingas pastatas, sumanytas 
kokio apsukraus ir galvoto San Francisko turtuolio,— šios 
garsiosios iškylos tikslas bei kelio galas. 

Rolingstonas privažiavo prie šio pastato ir, išlaipinęs 
savo keleivius, nuvedė į šviesų, linksmą kambarį su 
langais į vandenyną. Keletas svečių jų jau laukė ir iš 
nuobodumo žiūrėjo į šėlstančius ant uolos didžiulius jūros 
liūtus; šis reginys, toks kontrastingas žavingam svetainės 
jaukumui, buvo malonus ir jaudinantis. Kambario vidu- 
ryje stovėjo vaišių stalas, gausiai apkrautas milžiniškais 
vaisiais ir nepaprastai vešliomis rožėmis. 

— Štai ir mes!— paskelbė misteris Damfis su tuo sta- 
čiokiškumu ir energingumuų, kurį jo bičiuliai visuomet 
laikydavo nuoširdžiu betarpiškumu.— Labai greitai atva- 
žiavome,— pridūrė jis, išsiimdamas iš kišenės laikrodėlį. 
— Mažiau kaip per pusvalandį. Puiku, ar ne? 

Jis patapšnojo per petį artimiausiam savo kaimynui, 
ir šis, pamalonintas, kad taip familiariai su juo elgiasi 
žmogus, turintis turto už penkis ar šešis milijonus dolerių, 
nė nepagalvojo, kuriem galam reikėjo taip skubėti, karštą 
dieną važiuojant paiškylauti. | 

— Ponai,— tarė Rolingstonas, kreipdamasis į sve- 
čius, — jūs tikriausiai pažįstami, o jeigu ne, tai aš jus 
supažindinsiu. Misteris Damfis, misteris Puanzetas, miste- 
ris Pilčeris, misteris Daisas, misteris Vikas, misis Sepulvida 
ir mis Rozė Ringraund, džentelmenai. Misteris ir misis 
Reinorai iš Bostono. Taigi visi supažindinti. Pietūs ant 
stalo. Sėskitės, kur kam patinka, ir imkitės darbo. Be 
jokių ceremonijų, ponai! Jūs esat Kalifornijoj! 

Žinia, ceremonijų nepaisymas turėjo daug privalumų. 
Svečiai nesivaržydami susėdo, kur kam patiko. Artūras 
Puanzetas atsisėdo šalia misis Sepulvidos, o misteris 
Damfis pasisodino sau iš dešinės mis Ringraund, išsipus- 
čiusią dailutę kiek berniukišką blondinę, nepėsčią pakal- 
bėti. 

Vaišės buvo gausios ir prabangios, nestigo nieko, 
išskyrus saiką ir subtilumą. Stalai lūžo nuo paukštienos, 
tačiau ji buvo riebi ir negardi. Ypač stebino vaisiai. 
Milžiniški persikai buvo raudoni, tačiau sudiržę, išpam- 
pusios kriaušės, atrodė, serga vandenlige ir laukia opera- 
cijos; braškės nepaprastai didelės, tačiau neprisirpusios, 
sakytum jų norėta išaugti sulig ananasu, bet sodininko 
sulaikyta. Jeigu ne vynuogės — ir gražios, ir skanios — 

galėtum pamanyti, kad tie vaisiai — tai ironiška gamtos 
patyčia iš gausių misterio Damifio pagyrų. 

Galimas dalykas, daugumas svečių net nepastebėjo 
šios gamtos ironijos, tik džiaugėsi, kad viskuo gėrisi 
keliautojas, misteris Reinoras. 

— Nuostabu! Tiesiog nuostabu!-—- tvirtino šis džentel- 
menas.— Jeigu pats savo akimis nematyčiau, jokiu būdu 
nepatikėčiau. Štai, pavyzdžiui, kriaušė: ji bus kokius 
keturis sykius stambesnė už mūsiškę. 

— Kaip ir viskas šiame.krašte,— įsiterpė Damfis tokiu 
tonu, lyg jis būtų asmeniškai atsakingas už tokio nepap- 
rasto dydžio vaisių išauginimą. 

Pajutęs į save įsmeigtą Artūro Puanzeto žvilgsnį, 
misteris Damfis staiga nutilo. Jis daug nevalgydavo 
pobūviuose, bet dabar godžiai plėšė dantimis kurapkos 
sparnelį, ir jo išraiška buvo tokia, kad Artūras nenorom 
prisiminė užmirštą praeities puslapį. Damfis padėjo spar- 
nelį į lėkštę, o Puanzetas toliau ėmė kalbėtis su misis 
Sepulvida. Jų kalbai tokia trumpa pertraukėlė nebuvo 
pakenkusi, ir misteris Puanzetas lengvai surišo nutraukto 
pokalbio giją, vien pažvelgęs į akis misis Sepulvidai, 
kuri, nors ir žavinga, nepasižymėjo dideliu protu. 

— Jeigu gamta būtų nuosekli, tai šiame krašte turėtų 
gyventi milžinai, — tarė jis susimąstęs.— Beje, — pridūrė 
jis tyliau, paliesdamas intymesnę temą,— juk velionis 
donas Chosė nebuvo didelio ūgio. 

— Visai nesvarbu, koks jis buvo, bet jis mane labai 
mylėjo,— atšovė misis Sepulvida, patempusi lūputes. 

Misteris Puanzetas jau ketino atsakyti, kad jeigu meilė 
pridėtų žmogui bent kiek ūgio, tai jis pats jau būtų tapes 
milžinu, bet jį pertraukė mis Rozė, 

— Ką ten judu kalbate apie milžinus? Argi jų čia 
atrasi? Kaip ir aukštų medžių, jų nebūna pajūryje. Galijotų 
reikia ieškoti kalnuose. 

Skatinama aiškiai pastebimo kaimynės piktinimosi ir 
Artūro šelmiško žvilgsnio, mis Rozė nesiliovė: 

— Aš tai iš tikrųjų buvau sutikusi priešistorinių laikų 
žmogų! Tikrą milžiną, stipruolį! Jis kokių septynių pėdų 
aukščio, stiprus kaip jūros liūtas, o jo pečiai kaip Tomo 
Heiro! O kairės smūgis!.. Jo akys mėlynos ir tokios meilios 

kaip ruonio. Plaukai kaip Samsono, kol toji moterėlė 
dar nebuvo jo nukirpusi. Drąsus kaip liūtas ir meilus kaip 
avinėlis. Rausta kaip mergaitė, na, bent senaisiais laikais. 
Aš niekada taip nenukaisčiau, net ir dvigubai labiau 
sumišusi. 

Žinoma, visi nusijuokė — taip jau visada būdavo su- 
tinkamos mis Rozės kalbos. Vyrai — linksmai, iš visos 
širdies, moterys — dirbtinai, nedrąsiai. Misis Sepulvida, 
pamačiusi Artūro akyse susidomėjimą, išdidžiai paklausė 
pasakotoją, kur ji mačiusi tokį stebuklą. 

— Bereikalingas klausimas, mieloji, visiškai bereika- 
lingas. Jis jau-vedęs. Šitie stebuklai visuomet būna vedę. 
Su juo susipažinau ne cirke, misteri Damfi, ir ne zoologijos 
sode, misteri Daisai, bet mergaičių pensione. 

Visi išvertė akis, kai kas net nusijuokė, nusprendęs, 
kad mis Rozė bus sumaniusi kokį naują pokštą. 

— „Sykį buvau Sakramente aplankyti savo draugės 
madam Ekler pensione,— ramiai pasakojo ji toliau, — o jis 
atvežė savo sesutę į šią mokyklą, bent taip man sakėsi. 
Aš myliu tą G: jis geras, garbus, ir jo vardas Gabrielis. 
Va. O gyvena jis Skurdžiajame Slėnyje. 

— Velniai rautų, juk tai mūsų bičiulis, prievaizdas!-— 
šūktelėjo Daisas, žvelgdamas į Damtį. 

— Atspėjote! Bet jis ne toks jau geras ir garbus, — tarė 
Pilčeris.— Ar ne, Daisai? 

Vyrai nusikvatojo, damos susižvalgė, po to įsmeigė 
akis į mis Ringraund. Drąsioji mergina nė kiek nesumišo. 

— Kuo jums nusikalto mano milžinas? 

— Niekuo,— atsakė misteris Pilčeris, — tik tas garbusis 
jūsų bičiulis sulošė tokią partiją, kokios dar nėra regėjusi 
Montgomerio gatvė. 

— Kokią partiją? — pasiteiravo mis Rozė. 

— Ar sakyti? — paklausė Pilčeris Damiį. 

Damfis savo papratimu sukikeno. 

— Sakykite, sakykite! 

Gavęs Damfio pritarimą, misteris Pilčeris pradėjo 
dėstyti — laisvai kaip geras pasakorius. 

— Taigi, gerbiamosios damos ir džentelmenai, garbusis 
mis Rozės bičiulis yra prievaizdas ir akcininkas turtingos 
sidabro kasyklos, kurios didžiausias dalininkas yra miste- 

ris Damfis. Susiruošęs išvykti į užsienį, jis norėjo reali- 
zuoti savo akcijas ir susitarė su.mūsų bičiuliu Daisu jam 
parduoti šimtą akcijų po tūkstantį dolerių, įsipareigoda- 
mas jas įteikti sutartu laiku, būtent per dešimt dienų. 

Ir štai tą dieną vietoje akcijų misteris Daisas gauna 
naivų, su klaidomis parašytą, nedalykišką laiškelį — nuos- 
tabų veidmainystės pavyzdį, — kuriame Konrojus rašo, 
jog, paaiškėjus, kad gysla nėra tokia turtinga, kaip buvo 
galvota, jis atleidžiąs Daisą nuo sutarties vykdymo ir 
nereikalaująs, kad pastarasis pirktų jo akcijas. Daisas, 
kuris jau buvo pardavęs šios bendrovės akcijas ir neblogai 
uždirbęs, skuba pas Damfio maklerį ir ten randa du šimtus 
šios kasyklos akcijų, parduodamų po tūkstantį du šimtus 
dolerių. Daisas nujaučia būsiant stambią spekuliaciją ir 
praneša Gabrieliui, kad reikalaująs sutarties vykdymo; 
tada gauna iš jo akcijas, užmoka, po to iš maklerio nuperka 
dar du šimtus akcijų po tūkstantį du šimtus dolerių, many- 
damas, kad atsiras varžovų. Bet varžovų nebuvo ir nebus, 
nes ir tie du šimtai akcijų taip pat priklausė Gabrieliui. 
Damfis gali patvirtinti. Štai jums ir garbusis. Štai jums ir 
naivusis! Šia operacija Konrojus uždirbo mažų mažiausiai 
šimtą tūkstančių dolerių. 

Nė vienas nenusijuokė taip nuoširdžiai, kaip Artūras 
Puanzetas. Jis ir pats nesuprato, kodėl taip nudžiugo, 
sužinojęs apie Gabrielio apsukrumą. Kai misis Sepulvida, 
kumštelėjusi jam į alkūnę, paklausė, ar Konrojus nebūsiąs 
tas skvateris, kuris turįs suklastotą žemės dovanojimo 
raštą, Artūras oriai patvirtino, nė negalvodamas, kad 
elgiasi niekšiškai. 

— Dabar aš tikiu ta siaubingąja istorija, kurią man 
pasakojo donja Doloresa,— tarė misis Sepulvida,— kad 
jis vedęs moterį, kuri iš pradžių dėjosi jo seserim, ir 
visa kita. Koks nedorėlis ir apgavikas! 

— Aš tebeturiu ir tą laišką, — tarė misteris Pilčeris, 
išsitraukdamas iš kišenės sulankstytą popieriaus lapą. 
— Labai įdomu. Galit juodu ant balto įsitikinti, ar toks 
jau garbus tas jūsų bičiulis. Prašom,— pridūrė Pilčeris, 
paduodamas jį mis Rozei Ringraund. | 
Mis Rozė atžariai paėmė laiškelį ir išskleidė, o kiti 
svečiai sukišo nosis; misteris Damfis, pasinaudodamas 

proga, visai familiariai užsirėmė ant jos kėdės atkaltės. 
Iš braižo buvo matyti, kad rašyta žmogaus, nepratusio 
prie šitokio užsiėmimo: raidės vietomis atrodė blankios, 
sakytum autorius, priėjęs sunkią vietą ir susimąstęs, 
būtų kramtęs plunksnakotį. Šiaip jau laiškas perteikiamas 
žodis žodin. 


„ Skurdusis Slėnis, 
rugpjūčio 10 diena 
Brangus sere, sužinojęs, kad su gysla blogi reikalai, 
nusprendžiau parašyti jums keletą eilučių, tikėdamas, kad 
jūs esat sveikds ir gyvas. Noriu jums pasakyti, kad mes 
nusivylėme gysla, nes galvojom ją esant daug turtingesnę, 
dėl to ir rašau. Dabar tikriausiai laukiat, kad aš įvykdysiu 
sutartį ir atsiųsiu jums šimtą akcijų po tūkstantį dolerių. 
Ne, sere, už akcijas negalima mokėti po tūkstantį dolerių, 
jos tiek nevertos. Šiai kodėl, sere, aš ir nusprendžiau 
jums parašyti, nes būtų nesąžininga ir nedora imti iš jūsų 
tokius pinigus. Todėl, misteri Daisai, jus atleidžiu nuo 
sutarties vy kdy mo ir manau, kad jūs nepyksit už nuspren- 
dimą neparduoti akcijų, nes su gysla labai prasti reikalai, 
ir aš pasielgčiau nedorai, o mūsų sutartį sudraskiau. Su 
didele pagarba jūsų 
| G. Konrojus 


P. S. Noriu jums dar priminti apie savo seserį, kuri 
dingo 1849 metais. Jeigu, man išvažiavus, jums pavyktų 
aptikti jos pėdsakus, būkite malonus pranešti šiuo adre- 
su: Farkas ir K“, Niujorkas. Iš anksto dėkoju, o išlaidas 
apmokėsiu. 

G. K. 


— Sakykit, ką norit, bet šis laiškas parašytas labai 
nuoširdžiai, — pareiškė mis Rozė gana ryžtingai, nustebin- 
dama savo bičiulius. — Negali būti nuoširdesnio ir atvi- 
resnio laiško. Kertu lažybų iš kiek tik norite! 

Niekas neprieštaravo, tačiau vyrai, išskyrus Puanzetą, 
susižvalgė ir iš jų šypsenos galėjai suprasti, kad jie tyli tik 
dėl riteriško galantiškumo. Misteris Damfis priedo dar 
suamsėjo, atseit nusijuokė. Misis Sepulvida patraukė 
dailučiais pečiais ir dvejodama pažvelgė į Puanzetą. Ji la- 

bai nustebo, kai šis džentelmenas, ištiesęs ranką per stalą, 
paėmė laišką ir perskaitęs tvirtai pareiškė: 

— Jūs teisingai galvojate, mis Roze, laiškas be jokios 
klastos. 

Puanzetas nebuvo nuoseklus žmogus ir šiuos žodžius 
pasakė taip pat nuoširdžiai, kaip ir tada, kai, pasidavęs 
kitų nuotaikai, Gabrielį apšmeižė. Tik pažvelgęs į laišką, 
jis aiškiai suprato, kad jo autorius ne apsimetėlis, ir aki- 
mirksniu prisiminė šio Žmogaus nepaprastą dorumą ir są- 
žiningumą. Šitaip pasielgti galėjo tiktai Gabrielis Konro- 
jus. Be to, jis net sukėlė Artūrui prisiminimų apie Greise, 
— tokia karšta ir nesavanaudiška buvo jo broliška meilė. 
Ir todėl nesunku suprasti, kad Gabrielis vedė moterį, kuri 
anksčiau dėjosi įo seserim. Bet teisinti Gabrielį, ką tik jį 
apjuodinus, Artūrui buvo ne taip pigu. Neatsakęs į nebylų 
misis Sepulvidos klausimą, jis susimąstęs nuėjo prie lango 
ir ėmė žiūrėti į jūrą. Misteris Damfis, pagautas pavydo, 
Puanzeto žodžiuose matė tiktai siekimą įsiteikti mis Rozei 
ir tučtuojau jam pritarė. 

— Čia daug kas labai neaišku, — pasakė jis, pasisukęs 
į mis Ringraund. — Gal ir jūsų teisybė. Džo, paduokite 
mums šampano. 

Daisas ir Pilčeris klausiamai sužiuro į savo patroną, 
o šis reikšmingai pažvelgė į misterį Reinorą, kuris, 
taip staiga pasikeitus viešajai nuomonei, buvo be galo 
nustebęs. 

— Po šimts pypkių, — tarė šis džentelmenas, — jeigu 
laiške parašyta teisybė, vadinasi, mūsų bičiuliai, štai šie 
džentelmenai, prakišo šimtą tūkstančių dolerių! Argi ne 
taip? Jeigu žinios tikros ir laiško autorius teisingai infor- 
muoja, tai akcijos nevertos nė... | 

Jo kalbą pertraukė misterio Daiso ir Pilčerio kvatoji- 
mas. 

— Nėra ko nė abejoti. Daisui velniškai gera pamoka, 
— linksmai pareiškė Pilčeris. — O kadangi į šią kasyklą 
aš nė kiek ne mažiau sukišau už jį, tai galite pasijuokti ir 
iš. manęs. 

— Sakykite,— vėl paklausė nieko nesusigaudydamas 
misteris Reinoras, — negi jūs manote, kad tas žmogus pa- 
rašė teisybę? 

— Taip, — šaltai atsakė Pilčeris. 

— Taip, — abejingai lyg aidas pakartojo Daisas. 

— Ir jūs abu šitaip galvojate? 

— Taigi. 

Suglumęs keliautojas, neslėpdamas pasigėrėjimo ir 
nustebimo, pažvelgė į Daisą, po to į Pilčerį, o paskui 
"atsigręžė į žmoną. Ar ji girdėjo? Ar suprato, kad kalba 
eina apie ketvirčio milijono nuostolį, o jie kalbasi sau ra- 
miai ir šaltai lyg apie pamestą pašto ženkliuką? Koks 
nuostabus abejingumas! Koks stulbinantis susitvardymas! 
Koks karališkas pasitikėjimas savo finansine galybe! Argi 
čia ne dievų kraštas! Nors keliautojas apie tai pasakojo 
žmonai pašnibždomis, tačiau patys dievai viską girdėjo. 

— Taip, džentelmenai, — pareiškė Pilčeris,— gyvenime 
kaip kare. Šiandien tavo eilė, rytoj — mano. Čia nėra 
kada krimstis dėl savo klaidų. Žmogus čia naujai užgims- 
ta kiekvieną dieną. Na gana, kur butelis? 

Ir kas tada nutiko | 

Atrodo, lyg ir nieko ypatingo, tik sudžerškėjo langai 
ir sujudėjo bokalai, sakytum pro šalį būtų pradardėjusi 
karieta ar veranda prabėgęs būrys vaikų. Tačiau kodėl 
visi lyg pagal komandą pašoko, išblyškę tartum lavonai, 
o jų sustingę žvilgsniai kupini siaubo? Šitokius klausimus 
paskubomis sau kėlė misteris ir misis Reinorai, dar nesu- 
vokdami kilusios grėsmės, tačiau apimti nesuprantamo 
nerimo, kai tik pamatė išgąstingus veidus šių keistų, 
nuostabiai ramių žmonių, kurie dar prieš valandėlę taip 
pasitikėjo savim ir atrodė neslegiami žemiškų rūpesčių 
kaip paprasti mirtingieji. Kodėl visi puola prie. langų, 
o kažkokia dama, rodos, salėje net nualpo? 

> Artūras pirmasis atsipeikėjo ir ramiai atsakė į šiuos 
nebylius klausimus. 

— Kryptis iš rytų į vakarus, — paaiškino jis šaltai, 
bet pats suprato, kad nenatūraliai, ir nusišypsojo, tačiau 


be jokio linksmumo. — Manau, kad jau baigėsi. — Jis 
atsigręžė į mirtinai išblyškusią misis Sepulvidą. — Jūs 


turbūt neišsigandot? Beje, tokie dalykai jums ne naujiena. 
Leiskite pasiūlyti jums taurę vyno. 

Misis Sepulvida paėmė vyną, nervingai šypsodamasi. 
Misis Reinor, staiga pajutusi šleikštulį, irgi neatsisakė 

išgerti šampano, kurį tirtančia ranka jai padavė misteris 
Pilčeris. Misteris Damfis, kuris ir kitus nustebino, ir pats 
nustebo, nes buvo atsidūręs tarpduryje, dabar grįžo prie 
stalo ir atsisėdo šalia mis Rozės. Ji pirmoji atgavo nerūpes- 
tingą linksmumą. | 

— Tai bausmė už jūsų kaltę, kam apšmeižėte tauriau- 
šią žmogų visame pasaulyje — pagrūmojo ji piršteliu 
tam turtuoliui. | 

Misteris Rolingstonas, vėl užėmęs savo vietą stalo 
gale, nusijuokė. | 

— Kas čia atsitiko? — išsigandęs paklausė misteris 
Reinoras, kada jam pagaliau pavyko perrėkti įsiklegė- 
jusius svečius. 

„— Žemės drebėjimas, — ramiai atsakė Puanzetas. 


IV skyrius 


MISTERIS DAMFIS GAUNA ŽINIĄ 
APIE SAVO ŠEIMĄ 


— Taip, žemės drebėjimas! — linksmai patvirtino 
misteris Rolingstonas savo svečiams. — Dabar įūs matėte 
viską, ką turime parodyti. Nusiraminkit, poniai — guodė 
jis misis Reinor, apimtą isteriškos baimės,-— nuo žemės 
drebėjimo čia dar niekas nėra nukentėjęs. 

— Kalifornijoje nuo šios nelaimės net per du šimtme- 
čius nežuvo tiek žmonių, kiek jų nutrenkia žaibai per 
vieną vienintelę vasarą jūsų krašte — tarė misteris 
Damifis. 

— Stipresnio žemės drebėjimo čia niekada nebūna, — 
pridūrė nisteris Pilčeris, duodamas suprasti, kad prie 
Ramiojo vandenyno sutramdomos net gamtos stichijos. 

— Kaip matote, per minutę viskas baigėsi, — tęsė mis- 
teris Damfis. — Velniai griebtų, kas čia dabar dedasi?! 

Akimirksniu vėl visi pašoko, išblyškę ir neatgaudami 
kvapo. Šį kartą nuo jų neatsiliko ir misteris Reinoras su 
žmona. Tačiau dabar tiktai prabildėjo karieta. 

— Eime į verandą,— pasiūlė misteris Damifis ir ištiesė 
ranką misis Reinor, nutaisydamas tokį veidą, sakytum 

tuo tikslu ir buvo atsistojęs. Jie nuėjo prie durų, o kiti 
stengėsi neatsilikii. Misis Sepulvida, valandėlę pasilikusi 
su Artūru, sušnibždėjo: 

— Kuo greičiausiai išvežkite mane iš čia. 

— Ar jūs tikrai bijote? — paklausė Artūras, 

— Mes taip arti jūros, — atsakė ji ir drebėdama pasi- 
žiūrėjo į vandenyną. — Dabar nieko neklausinėkit,— pri- 
dūrė ji aikštingai. — Argi nematote, kad tie keliautojai 
iš Rytinių valstijų mirtinai išsigandę ir klausosi kiekvieno 
žodžio. 

Misis Sepulvidai neteko ilgai laukti. Nepaisant Pilče- 
rio, Daiso ir Damfio tvirtinimo, jog žemės drebėjimas 
šiame krašte ne tik kad nepadaro žalos, bet netgi teigia- 
mai veikia žmogaus organizmą, verandose neliko pramo- 
gautojų, ir net gražbyliai žemės drebėjimo apologetai ne- 
begalėjo nuslėpti savo noro kuo greičiausiai išvažiuoti 
namo. Po kokios valandos spartaus važiavimo visiems grį- 
žo gera nuotaika, o misteris ir misis Reinorai vėl ėmė 
viskuo gėrėtis ir stebėtis. 

Misis Sepulvida su misteriu Puanzetu važiavo iš paskos 
kabrioletu. Pravažiavus geroką kelio galą, Artūras 
paklausė savo mieląją bendrakeleivę, kodėl ją taip bau- 
gina jūra. | 

— Seni žmonės pasakoja,— atsakė donja Marija,— 
kad visą Pušų kyšulį — jūs žinote, misteri Puanzetai, 
kur jis yra, — sykį buvo užliejusi milžiniška banga, 
kuri.kilo nuo žemės drebėjimo. Verčiau man pasakykite, 
ar jūs tikite tuo, ką parašė tas Konrojus? 

— Žinoma, tikiu,— tvirtai atsakė Artūras. 

— Vadinasi... šios kasyklos akcijos... tikrai... gali 
netekti vertės? 

— Gali. 

— O jeigu aš atskleisčiau jums paslaptį, kad buvau 
baisi kvailė ir sukišau į šią kasyklą didelę krūvą pinigų, ką 
jūs į tai atsakytumėt? Tą pat, ką ir vakar? 

— Aš pasakyčiau,— tarė Artūras, perimdamas vadžias į 
kairiąją ranką, nežinia kuriems galams norėdamas iš- 
laisvinti dešinę, — aš pasakyčiau, kad esu labiau negu bet 
kada įsitikinęs, jog jums reikalingas žmogus, kuris jumis 
rūpintųsi. | 

Nežinodamas, kaip suderinti sceną, įvykusią po šios 
puikios Artūro kalbos, su tais žodžiais, kuriuos prieš keletą 
skyrių misis Sepulvida pasakė donjai Doloresai, manau, 
protingai padarysiu jos neaprašinėdamas. Pasitenkinsiu tik 
pasakydamas, kad kabrioletas atsiliko nuo karietos su 
visa kompanija ir gerokai vėliau teatvyko prie didingos 
misterio Damfio vilos Rinkon Hile, kur svečių laukė pra- 
bangiai ir puikiai padengtas stalas. Misteris Damfis, matyt, 
buvo gerai nusiteikęs: nugalėjęs įprastą savo drovėji- 
mąsi bei nepasitikėjimą Artūru, taipogi prieš kokią valan- 
dą kilusį pavydo jausmą, linksmas ir nesivaržydamas 
jis priėjo prie Artūro, nustebindamas ir suteikdamas sa- 
votiško malonumo šiam išdidžiam džentelmenui, kuris 
tą vakarą turėjo daug daugiau pagrindo riesti nosį, negu 
bet kada anksčiau. Artūras tikriausiai žinojo, arba bent 
tarėsi žinąs, kad mis Ringraud nė kiek nesidomi nei mis- 
teriu Damifiu, nei jo kapitalais, o su juo koketuoja, 
tiktai turėdama vieną pagirtiną tikslą — įskaudinti 
savo išdidžias varžoves, todėl jį labai suėmė juokas, 
kai Damfis staiga panoro jam atverti širdį dėl tos mergi- 
nos. 

— Aš esu komersantas, Puanzetai, ir ne taip dažnai 
kaip jūs būnu kompanijose, bet man atrodo, kad mergina 
nė kiek neapsimetinėja. Kaip jūs manot? — paklausė jis, 
kai, damoms nuėjus, jie vienu du pasiliko vestibiulyje. 

Savaime suprantama, Artūras ėmė labai nuoširdžiai 
girti Rozę. Misteris Damfis didelę dalį pagyrų nejučiom 
priskyrė sau, todėl buvo labai linksmas ir jautė pagundą 
išgerti daugiau negu paprastai. Naujas šampano butelys 
sakytum plaute nuplovė paskutinius įtarimus Artūro 
atžvilgiu, ir Damifis karštai paspaudė jam ranką. 

— Štai ką aš pasakysiu, Puanzetai: jeigu norite ko 
nors manęs paklausti, tai klauskite, nesivaržykite. Aš 
matau, kad tarp jūsų ir. našlės kažkas mezgasi. Galit 
manim pasikliauti: aš doras žmogus, drauguži! Ji gerokai 
įklimpo su ta Konrojaus gysla, bet aš padėsiu jai išsikap- 
styti, ir jums taip pat, velniai mane griebtų. Ši našlelė — 
geras kąsnis, Puanzetai, ir aš noriu, kad jis jums atitektų. 
Juk mes vienas kitą suprantame, ar ne? Už draugus aš 
galvą guldau, Puanzetai, velniai griebtų! Laikykitės, aš 

jums patariu, laikykitės ir veskite našlę. Apsimoka, tik- 
rai apsimoka, pats įsitikinsit, velniai griebtų! Tiesą sa- 
kant, mes su jumis seni draugai. Ar atsimenat senus laikus 
Svitvoteryje? Ką gi, jeigu skubat, tai eikit. Tikriausiai 
ji laukia jūsų. Klausykit, Puanzetai, ar matot šias gėles 
mano kilpelėje? Ji man padovanojo! Rozė! Na kaip?! Te- 
nutrenkia mane perkūnas, jeigu aš meluoju! Cha cha cha! 
Gal išgeriam dar po taurelę? Atsikimškim kitą butelį! Ne- 
norite? Na, kaip sau norite! 

Apimtas kartu ir pykčio, ir juoko, Artūras ištrūko 
iš didžiojo finansininko glėbio ir šitaip padarė galą gir- 

Kai misteris Damfis nusvirduliavo atgal į svetainę, 
ten jo jau laukė tarnas su vizitine kortele. 

— Džentelmenas sako, kad atėjo svarbiu reikalu ir nori 
šiandien pasikalbėti su jumis, — išpoškino tarnas, nujaus- 
damas, kad šeimininkas ims burnoti ir tūžti. — Jis tvirtina, 
kad jums tai turi rūpėti labiau negu jam. Jūsų, sere, laukia 
nuo tada, kai sugrįžote. 

Misteris Damfis žvilgterėjo į kortelę. Joje buvo pieš- 
tuku parašyta: „Pulkininkas Starbotlas iš Siskiu. Svarbiu 
reikalu“. Misteris Damfis valandėlę mąstė. Magiškieji žo- 
džiai „svarbiu reikalu“ išsprendė klausimą. 

— Nuvesk jį į kontorą, — paliepė jis piktai ir pats 
ten nukiūtino. 

Kiekvienas, ne toks praktiškas žmogus, kaip Piteris 
Damfis, šį didelį, puikiai apstatytą kambarį, į kurį dabar 
įėjo, būtinai pavadintų. biblioteka. Brangios raudonme- 
džio lentynos buvo pilnos įvairiausių tuolaikinių knygų: 
naujintėlaičių, nepaliestų, pritraukiančių tiek viršeliais, 
tiek turiniu. Ant sienų kabojo susegti laikraščiai ir bir- 
žos biuleteniai. Aksomu: išklotoje spintoje gulėjo mine- 
ralų pavyzdžiai: visuose buvo aukso ar sidabro. Ten 
kabojo ir į misterio Damfio valdas įeinančios salos žemė- 
lapis, ir jūros peizažas su garlaiviu, kuris taip pat buvo 
jo nuosavybė. Nuo šitos komercijos tareisi išsivadavęs, 
žvelgdamas į blogai nutapytą rėkiančių spalvų paveikslą 
su tropine giria ir jūros krantu, bet, geriau įsižiūrėjęs, 
galėjai pamatyti, kad kampe, po palme, stūkso Damfiui 
priklausanti cukraus virykla, jo numatyta parduoti. 

"Įėjęs svečias buvo stambaus stoto, linkęs į storumą, 
nors ir stengėsi jį užmaskuoti, per liemenį smarkiai apsi- 
tempdamas mėlyną surdutą, sustumdamas pilvą į krūtinę 
— kilniųjų jausmų sferą — ir tuo suteikdamas povyzai 
intelektualumo. Jo apykaklė labai plati, atlapota ir įspū- 
dinga; juodas šilkinis kaklaraištis, laisvai surištas pakak- 
lėje, dengė nemažą dalį marškinių ir viršutinę dalį lie- 
menės su auksinėmis sagomis, todėl pulkininkas atrodė 
panašus į taurėlapius skleidžiančią gėlę. Pulkininko veidas 
viršum šio neišsiskleidusio žiedo buvo raudonas, ereliš- 
ka nosim, išvirtusiomis lyg pakaruoklio akimis ir išrasoju- 
siu smakru. Pulkininkas įtipeno smulkiais šokuojančiais 
žingsniukais, būdingais žmogui, kuris drovisi savo apkū- 
numo. Pasikabinęs ant sulenktos alkūnės lazdą, vienoje 
rankoje jis laikė didelę baltą nosinę, o kitoje — plačia- 
brylę skrybėlę. Įėjęs gracingai įsikišo nosinę į liemenės 
kišenę, o skrybėlę pasidėjo ant stalo priešais misterį 
Damfį, nelaukdamas šeimininko kvietimo, atsisėdo, ramiai 
pasirėmė į lazdą ir ėmė žvalgytis po kambarį. 

— Sakot, kad turit svarbų reikalą? — paklausė Dam- 
fis. — Tikiu, sere. Gaišti laiko nemėgstu nei namie, nei 
banke! Sakykit, koks tas jūsų reikalas? 

Nė kiek nepaveiktas šios trumpos Damifio kalbos, ku- 
rioje kaip paprastai statumas ribojosi su nemandagumu, 
pulkininkas Starbotlas išsitraukė nosinę, rūpestingai nusi- 
šluostė nosį, po to įsikišo užantin nosinės galiuką, palik- 
damas ją karoti ant krūtinės, nelyginant kokį žabo, ir oriai 
mostelėjo putlia balta ranka. 

— Buvau atėjęs, sere, prieš dvi valandas, kada jūs sėdė- 
jote už... vaišių stalo. Aš pasakiau jūsų tarnui: nemėgink 
trukdyti savo pono. Kai džentelmenas atnašauja prie 
Bakcho ar Veneros aukuro, kai jis bendrauja su mūzo- 
mis ir dangiškomis būtybėmis, jokiu būdu negalima jo 
trukdyti. Po šimts velnių, sere!l Aš turėjau bičiulį 
Luizianoje — Henką Pinknį; tai jis nušovė savo tarną, 
puikiausią vaikinuką mųlatą, vertą kokio tūkstančio do- 
lerių, vien už tai, kad šis sutrukdė pokerio partiją; 
tada prie stalo damų nebuvo. Vaikinas atėjo tik pranešti, 
kad užsidegė medvilnės valymo mašina. Jūs pasakysit, 
kad čia ypatingas atvejis. Nieko panašaus! Aš žinau de- 

šimtis panašių atvejų... šimts velnių! Aš pasakiau jūsų 
tarnui: „Dabar nedrįsk jo trukdyti, bet kai damos pakils 
nuo stalo ir toji žavinga gražuolė daugiau jo nebegun- 
dys, kai nutils užstalės dainos, štai tada ir prieik prie savo 
pono. Kai nebebus svečių, prie stalo gurkšnodami vyną 
mes ir aptarsime su tavo ponu šį nedidelį reikaliuką“. 

Pulkininkas Starbotlas atsistojo ir, nespėjus apstul- 
busiam Damiiui ką nors pasakyti, priėjo prie staliuko, 
kur stovėjo grafinas su viskiu ir ąsotis su vandeniu. Ten 
įsipylė taurelę, vėl atsisėdo savo vieton ir paprastai, 
bet kartu iškilmingai linktelėjęs, išgėrė į šeimininko 
sveikatą. 

Pirmą kartą misteris Damifis pasigailėjo, kad nemoka 
laikytis oriai ir išdidžiai. Jis matė, kad įprastiniu savo 
statumu čia nieko nelaimės, ir bematant suvokė, kad jo 
svečias, tai Kalifornijoje gerai žinomos klasės atstovas, 
kuris kad kiek — tuoj įsižeis ir dar pareikalaus satisfak- 
cijos. Misteris Damifis nebuvo pratęs prie tokių pašneko- 
vų, todėl širdyje baisiausiai niršo, bet visa laimė, kad 
liežuviui nedavė valios ir. tiktai džiaugėsi, kad svečiai 
jau išėję ir nemato jo pažeminimo. Vienu atveju pulki- 
ninko vizitas misteriui Damfiui buvo naudingas: iš ap- 
maudo ir gėdos jis išsiblaivė. 

— Ne, sere,— tęsė savo kalbą pulkininkas Starbotlas, 
statydamas taurelę sau ant kelio ir garsiai čepsėdamas 
storomis lūpomis. — Ne, sere, aš jūsų laukiau prieškam- 
baryje, kol išleidote svečius, kol atsisveikinote su žavin- 
gąja viešnia. Šimts velnių, sere, aš vertinu jūsų skonį, 
tikrai vertinu, o apie moterišką grožį šį tą išmanau! Aš 
tariau sau: „Tu, Starai, nedrįsi trukdyti žmogaus, kai jis 
išlydi moterį, pačią puikiausią iš visų mirtingųjų, kai 
dengia skraiste jos baltus it marmuras pečius“. Cha cha! 
Šimts velnių, sere, aš prisimenu, kaip keturiasdešimt 
trečiaisiais metais Vašingtone, vienose vaišėse pas Tomą 
Bentoną, aš buvau atsidūręs panašioje padėtyje. „Kada 
gi jūs man užgobsite peleriną, Starai?“ — klausia manęs 
toji gražiausioji, žavingiausioji būtybė, pripažintoji se- 
zono, trečiųjų metų sezono, žvaigždė. Kaip džentelmenas 
jūs, žinoma, suprasite, kodėl nesakau jos vardo. Ir štai ką 
jai atsakau: „Jeigu būtų mano valia, gerbiamoji, šito 

aš niekada nepadaryčiau!“ Taip ir atsakiau, velniai grieb- 
tų! Kodėl jūs negeriate, misteri Damiiė Nors vieną ant- 
pirštėlį už mūsų draugystę, sere! | 

Nedrįsdamas praverti burnos, įtūžęs misteris Damtis 
papurtė galvą. Pulkininkas Starbotlas atsistojo. Kai jis 
išsitiesė, jo pečiai atrodė dar labiau paplatėję, o krūtinė 
tiek išsipūtė, kad net nosinė ir balta liemenė išsprūdo 
pro standžiai užsegioto surduto tarpą, ir pulkininkas at- 
rodė panašus į pakepintą kukurūzo grūdą, kuris, regis, 
tuoj tuoj sprogs. Ramiais ir oriais žingsniais jis priėjo prie 
Damitio. 

— Jeigu jūs, misteri Damfi, manote, kad aš nekviestas 
įsibroviau į jūsų namus,— tarė jis, didingai mostelėda- 
mas balta ranka, — jeigu jūs nepageidaujate — šimts vel- 
nių, kad grubiau nepasakius! — maloniai pasišneku- 
čiuoti, kaip dera džentelmenams, jeigų prisiminimai, 
kuriais aš teikiausi su jumis pasidalinti, įžeidžia jaunąją 
damą, kurią matyti jūsų draugijoje ką tik turėjau garbės, 
jeigu iš tikrųjų taip, po šimts pypkių, tai aš tučtuojau 
išeinu ir būsiu pasiruošęs rytoj ar kuriuo kitu laiku pa- 
gal jūsų pageidavimą suteikti satisfakciją, ko nė vienas 
tikras džentelmenas neatsakytų kitam džentelmenui, 
o kad atsisakytų Kalpeperas Starbotlas, dar niekas nėra 
girdėjęs. Mano vizitinę kortelę jūs turite; mano adresas 
— Sent Čarlzo viešbutis, ten, misteri Damfi, ir lauksiu 
aš su savo bičiuliu. 

— Klausykit,— gaižiai atsakė misteris Damifis, smar- 
kiai sunerimęs. — Su jumis negeriu todėl, kad daug gėriau 
per pobūvį. Visai nenorėjau jūsų įžeisti, misteri Starbot- 
lai. Tiktai laukiu, kol jūs išdėstysite savo reikalą, kad po 
to, išgėrę butelį kliko, galėtume viską geriau. aptarti. 
Prašom sėstis, pulkininke. Kur nusidangino tas velnio 
išpera negras? Atnešk butelį šampano ir du bokalus! 

Jis atsistojo ir, dėdamasis, kad eina prie buieto, 
tyliai sušnibždėjo tarnui: | 

— Būk čia kur nors netoli ir po kokių dešimties minučių 
pranešk, kad mane kviečia į banką svarbiu reikalu. Su- 
pratai? Išgerkime po taurę vyno, pulkininke! Jaučiuosi 
laimingas, galėdamas su jumis susipažinti! Į jūsų sveikatą! 

Pulkininkas kostelėjo, tarsi atsikratydamas pykčio, 0 


16. G. Konrojus | 241 


paskui, grakščiai ir oriai nusilenkęs, susidaužė su šeimi- 
ninku, nosine nusišluostė lūpas ir vėl klestelėjo atgal į 
kėdę. 

— Jeigu mano apsilankymo tikslas nebūtų ypatingas, 
— tarė jis, švelniu rankos mostu parodydamas, jog grįžta 
prie taikaus pokalbio, — būčiau jus, sere, aplankęs konto- 
roje, bet ne čia, tarp larų ir penatų, ir ne pokylio žiburių 
šviesoje. Būčiau jus aplankęs šventykloje, kurią jūs, 
sere, vienas mylimiausių Fortūnos sūnų, kaip sklinda 
"gandai, pastatėte šios deivės garbei. Kai bendraudavau 
su talentinguoju Džonu Kolhunu, aš irgi niekuomet, sere, 
jo neieškodavau senate, gladiatoriškų susirėmimų arenoje; 
mudu mieliau kalbėdavomės gurkšnodami vyną jo namuo- 
se. Šimts velnių, sere, mano profesijos žmogus, turįs 
pakalbėti su kitu džentelmenu net grynai profesiniu rei- 
kalu, niekada nepuola kaip koks vertelga jankis, -kuris 
stengiasi iškišti pirkėjui visą šlamštą. | 

— "O kokia jūsų profesija? — pasiteiravo misteris 
Damfis. 

— Kol Siskiu piliečiai nebūvo manęs išrinkę atstovu 
įstatymus leidžiančiose įstaigose, aš verčiausi juridine 
praktika. Dabar kartais imuosi bylų, bet tiktai labai sudė- 
tingų ir itin subtilių. Ir aš suteikiu vertingos paramos 
žmonėms, kurie tampa įvairių intrigų — tiek politikos, 
tiek meilės — aukomis, taip sakant, dviejų didžiųjų 
žmonijos aistrų — garbės troškimo ir meilės — aukomis. 
Šimts velnių, sere, ne sykį esu padėjęs smarkiam žir- 
gui ristūnui ištrūkti iš aptvaro ir ne vienai gražuolei esu 
nušluostęs ašaras. Jeigu mano profesijos žmonėms nebūtų 
garbės dalykas išlaikyti paslaptį, tai, šimts velnių, sere, 
aš jums išvardinčiau daug puikiausių moterų ir pačių 
žymiausių mūsų krašto vyrų, kurie yra buvę Kalpepero 
Starbotlo klientai. 

— Jeigu jūs manote, kad man reikia jūsų profesinės 
pagalbos,— pareiškė misteris Damfis,— tai aš, deja, turiu 
pasakyti... 

Visai nekreipdamas dėmesio į Damfio ironiją, pul- 
kininkas Starbotlas ryžtingai jį pertraukė:. 

— Šimts velnių, sere;, ne apie tai kalba, — šioje byloje 
aš atstovauju ieškovui. 

Nuo Damtio veido akimirksniu pranyko šypsena; jis 
neapsakomai nustebo. 

— Ką jūs norite tuo pasakyti? — paklausė jis piktai. 

Pulkininkas Starbotlas pristūmė kėdę arčiau misterio 
Damifio, visai nesivaržydamas užsigulė ant stalo ir, paėmęs 
misterio Damfio plunksnakotį, ėmė aiškinti, protarpiais 
baksteldamas bukuoju galu pašnekovui į ranką. 

— Šimts velnių, sere, nors aš ir sakau, kad jūsų byloje 
atstovauju ieškovui, tas man nė kiek netrukdo ginti atsako- 
vo interesų. Šimts velnių, aš gerbiu džentelmenus, ir šį 
reikalą spręskime kaip džentelmenams dera. 

— Po perkūnais, ką jūs čia paistote? Kas per vienas tas 
ieškovas? — suriko Damfis, nebetverdamas pykčiu. 

— Šimts velnių, sere, žinoma, moteris. Nejau manote, 
kad jus įtariu įsivėlus į kokias nors politines intrigas? 
Cha cha! Ne, sere, šiuo atveju mudu panašūs. Apie mo- 
terį, apie puikią moterį — štai apie ką mes galvojame. 
Tokie džentelmenai, kaip jūs ar aš, šimts velnių, išgyvenę 
po penkiasdešimt metų, turi ką prisiminti apie gražias 
moteris. Šimts velnių, sere, kitokius vyrus aš niekinu. 
Čia didėlių žmonių silpnybė, sere. 

Misteris Damfis atstūmė savo kėdę nuo stalo pilnas 
niūraus ryžto, kaip kovotojas, galop išsiaiškinęs tikrąją 
priešininko jėgą ir nusprendęs su juo susiremti. 

— Paklausykite, pulkininke Starbotlai, aš nežinau ir 
nenoriu žinoti, kas ta ieškovė. Aš nežinau ir nenoriu ži- 
noti, kokiomis aplinkybėmis ta moteris buvo apgauta ar 
suklaidinta, apsukta ar suvedžiota, ir nieko nenoriu 
žinoti apie jos pretenzijas. Jūs sakotės esąs visko matęs 
ir patyręs, todėl turėtumėt suprasti, kad, būdamas mano 
padėtyje, niekas ir niekuomet neatsiduos moters malonei. 
Šito aš sau niekada neleisčiau. Nesigiriu, kad esu protin- 
gesnis už kitus, bet, velniai griebtų, nesu ir kvailys. Čia ir 
yra skirtumas tarp manęs ir jūsų klientų. 

— Taip, mano drauguži, čia ir yra skirtumas. Šimts 
velnių, argi jūs pats to nematote? Pasitaiko turėti reikalų 
su žavinga, puikia moterim. Kartais su labai dorovinga ir 
pamaldžia nelyginant vienuolė, kurios meilės ryšys tačiau 
nesutvirtintas įstatymo. O čia, mano drauguži, kalba eina, 
šimts velnių, apie jūsų... žmoną! 

Misteris Damfis išblyško kaip popierius ir mėgino pa- 
niekinamai nusijuokti. 

— Mano žmona nebegyva. 

— Apsirikimas, mielasis sere, liūdniausias apsiriki- 
mas. Supraskite mane teisingai. Aš nesakau, kad jai rei- 
kėjo išlikti gyvai. Šimts velnių, sere, sprendžiant iš 
žvilgsnių, kuriuos prieš valandėlę į jus svaidė ta mėlynakė 
gražuolė, aš supratau, kad kitai moteriai čia nebėra kas 
veikti, bet, šimts velnių, jūsų žmona gyva — tai faktas. 
Jūs palaikėte ją mirusia ir palikote sniege. Šimts velnių, 
Damfi, jūs gerai žinote, kad moteris gali visko pritaukšti. 
Ji tvirtina, jog jūs nekaltas dėl to, kad ji išliko gyva. Ką 
jūs dabar pasakysite? 

— Atėjo pasiuntinys, sere, jus kviečia į banką labai 
skubiu reikalu!-— pranešė tarnas, pravėręs duris. 

— Šalin iš čia! — suriko Damfis ir nusikeikė. 

— Bet jis sako, sere... 

. — Nešdinkis iš čia, greičiau!— suriaumojo Damtis. 

Nustebęs tarnas uždarė duris. 

— Jūs apsirinkate,— tarė Damfis, kai išėjo tarnas.— 
Jie numirė iš bado visi lig vieno, kai aš buvau išėjęs 
ieškoti pagalbos. Po perkūnais, aš gi skaičiau oficialų 
pranešimą. 

Pulkininkas Starbotlas, vangiai pasirausęs liemenės ki- 
šenėje, pagaliau ištraukė iš tos kilniųjų jausmų sferos 
smarkiai aptrintą popieriaus lapą ir išskleidė. Tai buvo 
ispaniškai parašytas dokumentas, visai išblukęs, suteplio- 
tas ir nučiupinėtas. 

— Tai pranešimas, zašytas įgulos viršininko, kuris buvo 
išsiuntęs ekspediciją. Ar mokate skaityti ispaniškai? Taigi. 
Visi atrastieji moterų lavonai buvo atpažinti, trūko tik 
jūsų žmonos. Kodėl jos nėra, mano drauguži? Todėl nė- 
ra, kad ji išsigelbėjo! 

Pulkininkas bakstelėjo pašnekovui putliu pirštu, po to 
vėl atsilošė kėdėje ir įtraukė raudoną smakrą bei apdri- 
busius žandus į plačiąją marškinių apykaklę. Miste- 
ris Damfis bakstelėtas staiga susmuko kėdėje, tarsi jį būtų 
palietęs paties likimo pirštas. 

V skyrius 


MISIS KONROJ APLANKO 
NELAUKTAS SVEČIAS 


Didelė kaitra tvyrojo ne vien Šan Franciske. Visas 
San Pablo užutėkis tviskėte tviskėjo nuo svilinančių 
saulės spindulių. Choakinas ir Sakramentas, niūriai žvilgė- 
dami, tingiai nešė savo geltonus vandenis lyg kokią lavą. 
Nė mažiausias vėjelis nešiureno laukinių avižų, išgulusių 
vakariniuose Kontra Kosta kalvų šlaituose, o viršum ry- 
tinių skardžių tykiai rangėsi dūmai nuo nesiliaujančių 
miško gaisrų; didžiuliai kviečių laukai kloniuose buvo 
apnešti dulkėmis ir pelenais. Paskui diližaną, dardan- 
tį iš Vingdemo į Skurdųjį Slėnį, driekėsi raudonų dul- 
kių sūkurys, kuris švytėjo tiek dieną, tiek naktį lyg koks 
ugninis stulpas, ir alpstantys keleiviai ilgesingai žvilg- 
čiojo į snieguotas Sieros viršūnes. Kalifornijoje buvo bai- 
sūs karščiai. Nedaug kas beprisiminė buvus tokią kaitrą, 
o jeigu kas nors išdrįsdavo tvirtinti, kad tokių karštų 
dienų pasitaikydavę ir anksčiau, tai buvo laikomas kone 
priešu. Vienas neatsargus gamtos tyrinėtojas iš Merfio, 
kuris buvo sukūręs teoriją, pagal kurią neseniai įvykęs 
žemės drebėjimas turįs vėl pasikartoti, gavo išsidanginti 
iš savo gimtinės ir neturėjo vilties grįžti, kol žmonės ims 
labiau tikėti ir remtis meteorologinėmis prognozėmis. 

Nepaprastai karšta — nelyginant krosnyje — buvo ir 
Skurdžiajame Slėnyje, įkaitusiuose smėlio šlaituose ir 
upės atabradoje. Buvo karšta net ant Konrojaus- kalvos 
tykioje tamsiai žalių pušų ūksmėje ir erdviose Kon- 
rojaus vilos verandose. Tikriausiai dėl šios priežasties 
anksti rytą, vos tik išleidusi vyrą į rūdos sodrinimo fab- 
riką, misis Konroj ir pati išėjo iš savo prikaitusių 
dažais ir laku atsiduodančių kambarių ir pasileido kiton 
kalvos pusėn, kur didingos. pušys skleidė daug malo- 
nesnį kvapą. Beje, galimas dalykas, kad šio ankstyvo 
pasivaikščiojimo dingstis buvo dar iš vakaro jai paslapčia 
įteiktas mįslingas laiškelis, kurį ji dabar, atsisėdusi 
ant išvirtusios pušies, ėmė iš naujo atidžiai skaityti. 

Dabar puiki proga nutapyti jos portretą. Plačiabrylė 

šiaudinė skrybėlė dengė jos galvą, pernelyg kampuėtą 
prie smilkinių, tačiau šį prigimties trūkumą ji sėkmingai 
užmaskuodavo, labai skoningai surangydama savo vešlius 
gelsvus plaukus. Jos visuomet blyškus veidas nuo karš- 
čio paraudęs ir išrasojęs, o žvalios pilkos akys nervingai 
žvilgėjo. Tikriausiai dėl tos pačios priežasties jos burna 
buvo kiek pravira, todėl gražiai užbrėžtų lūpų linija buvo 
sušvelnėjusi. Ji atrodė kiek -pastorėjusi. Jos mėgstama 
ilga suknelė, kokiomis vilkėdavo dauguma smulkaus su- 
dėjimo moterų, krito palaidomis klostėmis, išryškin- 
dama taliją, nebe tokią grakščią ir liauną, kaip tąsyk, 
kai Gabrielis po- nelaimingo atsitikimo pirmą kartą ją ap- 
kabino lemtingajame kanjone. Ji atrodė lėtesnė, daug 
jautresnė nepatogumams, ir dabar ilgokai taikstėsi pato- 
giau atsisėsti ant groblėto medžio kamieno su nepatenkinta 
ir kaprizinga veido išraiška, kuri buvo jai nebūdinga, 
tačiau neabejotinai didino „jos moterišką žavingumą. Ji 
laikė išskleistą laiškutį plonais ilgais pirštais su baltais 
nagais ir kiek šypsodamasi skaitė. Štai kas ten buvo pa- 
rašyta: 


Dešimtą valandą lauksiu tavęs ant kalvos prie didžio- 
sios pušies. Būtinai ateik pasikalbėti, jeigu dar nepamiršai, 
kas esi. Saugokis manęs! Jaučiuosi įžeistas, todėl esu pavo- 


ingas. o "Viktoras 

Vis dar tebesišypsodama misis Konroj sulankstė laiš- 
kutį ir rūpestingai jį paslėpė kišenėje. Sugniaužtas ran- 
kas nuleidusi tarp kelių, ji sėdėjo net nekrustelėdama, 
išskleistas skėtis gulėjo prie jos kojų — tipiškas paveiks- 
las moters, atėjusios į pasimatymą su mylimuoju. Stai- 
ga ji nervingai patraukė kojas į šalį ir atidžiai apžiūrėjo 
žemę aplinkui, lyg baimindamasi, kad prie jos negirdimai 
neprišliaužtų koks nors klastingas šliužas, tykantis įgelti 
vargšę moterį. Paskui ji žvilgterėjo į laikrodėlį. 

Jau penkios po dešimtos. Tamsiame mieguistame miš- 
ke tylu tylu, tik kažkur toli tingiai sukranksėjo kovarnis. 
Gretimos pušies kamienu nusliuogė šmaikšti voveraitė, 
bet, pamačiusi skėtį, labai išsigando ir iškėtusi letenėles 
staiga prisiplojo prie medžio. Praliuoksėdamas kiškis 
taip pat užsidūrė ant skėčio, jo širdelė suplastėjo,— varg- 

šelis pagalvojo, kad atėjo paskutinioji. Paskui negarsiai 
sučežėjo krūmai nuo vyriškų žingsnių; misis Konroj 
stvėrė tą baisųjį skėtį, paslėpė jo šešėlyje šaltą pilkų akių 
blizgesį ir visa sustingusi ėmė laukti. 

Į kalną pamažu kopė vyriškis, o kai jis priartėjo per 
kokius dvylika jardų, misis Konroj pamatė, kad čia ne 
Viktoras. Kai jis dar arčiau priėjo, ji staiga pašoko ir visa 
išblyškusi aiktelėjo. 

Tai buvo ispanų kalbos vertėjas iš Pasifiko gatvės. 
Misis Konroj dar būtų spėjusi pasprukti, bet staiga apsi- 
gręžęs jis ją pažino ir taip pat išsigandęs ir susijaudinęs 
riktelėjo. Valandėlę juodu stovėjo be žado ir tylėdami žiū- 
rėjo vienas į kitą. 

— Devaržas!-— sulemeno misis Konroj vos girdimu bal- 
su.— Ak, viešpatie! | 

Vyriškis karčiai nusijuokė. 

— Taip, Devaržas! Tas pats Devaržas, kuris apgavo ta- 
vo vyrą, buvo su tavim pabėgęs. Pažiūrėk į mane. Štai 
aš, Henris Devaržas, tavo apmulkintas svainis, sėbras, 
meilužis. | 

— Tyliau!-— maldavo ji, dairydamasi po tamsų mišką. 
— Dėl dievo meilės, tyliau! 

— Kas tu dabar esi,— tęsė jis, nekreipdamas dėmesio 
į jos žodžius, — ponia Devarž numeris pirmas ar ponia De- 
varž numeris antras? Gal tu priėmei pavardę to vaikėzo 
karininkėlio, su kuriuo pabėgai nuo manęs ir gal susituo- 
kei? O gal jis nedavė tau šito užmokesčio už išdavystę? 
Gal priešais mane to bukapročio Konrojaus žmona ir ben- 
drininkė? Pasakyk, kaip tave vadinti“ Na, nevilkink! 
Daug ką, meėldžiamoji, turiu tau pasakyti, bet noriu būti 
mandagus. Na, kaip kreiptis į tave? 

Nors šio žmogaus aistra ir pyktis buvo nuoširdūs, 
jis su senamadišku savo išsidabinimu, dažytais plaukais, 
statytais dantimis, vatos prikimštais pečiais, siaurytėmis 
kelnėmis, aptempusiomis plonas kojas, atrodė toks juokin- 
gas iI pasigailėtinas, kad net ši nesutrinkanti moteris 
susigūžė iš gėdos, — žinia, ji gėdijosi ne savo elgesio, bet 
žmogaus, su kuriuo buvo susidėjusi. 

— Tyliau!-— tarė ji. — Vadink mane savo drauge. Aš 
visuomet būsiu tavo draugė, Henri! Vadink mane, kuo 

tik nori, tiktai eikim iš čia. Susimildamas, nekalbėk 
taip garsiai! Kitą kartą kur nors kitoje vietoje aš išklau- 
sysiu viską, ką tu nori man pasakyti, — ir ji, pamažu 
traukdamasi, nepastebimai vedė jį tolyn nuo paskirto pasi- 
matymo vietos prie apgriuvusios trobelės. Šiaip ar taip, 
čia jau bent neužklups Viktoras.— Kaip tu čia patekai? 
Iš kur sužinojai apie mane? Kur buvai dingęs visus tuos 
metus?— skubiai ji klausinėjo. 

Per keletą minučių ji iš dalies atgavo galią šiam žmogui, 
tą keistą galią, kurią savo kailiu yra patyrę visi jos kelyje 
pasimaišę vyrai, išskyrus Gabrielį Konrojų. Kiek patylė- 
jęs, Devaržas ėmė atsakinėti į jos klausimus labiau beviltiš- 
ku, negu piktu balsu. 

— Į šį kraštą atvykau prieš šešerius metus, palūžęs, 
be skatiko kišenėje, susikompromitavęs. Tetroškau vieno 
— pasislėpti nuo visų, kas tik mane pažino, nuo savo 
tikro brolio, iš kurio pagrobiau žmoną ir sugrioviau 
šeimą, nuo tavęs, — taip, nuo tavęs, Žiule!— nuo tavęs ir 
nuo tavo meilužio, nuo įkyrių minčių apie tavo dvigubą 
išdavystę.— Jis pakėlė balsą, bet klausančios moters įtem- 
ptas žvilgsnis ir įspėjantis gestas privertė jį susivaldyti.— 
Kada tu pametei mane Sent Lujise, man nieko kito nebe- 
liko, kaip tik pasidaryti galą ar kur nors išsidanginti. Aš 
negalėjau grįžti į Šveicariją, negalėjau ten gyventi ir 
graužtis, kad esu nusikaltėlis ir už tai žiauriai nubaustas. 
Atvykau į Kaliforniją. Mano išsilavinimas ir kalbų mokė- 
jimas labai pravertė. Galėjau tapti turtingu žmogum, galė- 
jau užimti gerą padėtį visuomenėje, bet savo galimybėmis 
naudojausi tiktai užsidirbti pragyvenimui ir vienai kitai 
užmaršties valandai prie žaliojo stalo. Dieną plūkiausi 
darbe, o vakare leisdavau laiką prie kortų stalo. Ta- 
čiau visur elgdavausi kaip dera džentelmenui. Žmonės 
mane laikė bepročiu, maniaku, bet visi gerbė. Nors mano 
sąžinę ir slėgė nusikaltimas, bet visi manim labai pasiti- 
kėjo, niekas neabejojo, kad esų doras žmogus, ir ničnieko 
neįtarė. Bet kam čia man kalbėti? Ką tu išmanai apie 
žmogaus garbę! Nieko! 

Plėšomas apmaudo, jis jau norėjo nuo jos nusigręžti, 
bet tuo metu jų žvilgsniai susitiko, ir, išvydęs jos akyse 
jeigu jau ne užuojautą, tai bent šiokią tokią simpatiją, pasi- 

juto vėl jai po kojų. Nors ši moteris buvo labai niekinga, 
ją vis tiek nudžiugino jos pamestojo meilužio išdidumas, 
jai buvo malonu patirti, kad šis pasigailėtinos išvaiz- 
dos frantas dažytais plaukais turi kilnių jausmų, ir tikrai 
buvo labai patenkinta, kad jiš daugelį metų savyje iš- 
saugojo jos pirmosios atspėtuosius bruožus. 

— Nusivylimo kančios ilgainiui ėmė silpnėti, Žiule— 
tesė jis liūdnu balsu. — Kartais aš užmiršdavau ar bent man 
atrodydavo, kad užmirštu savo nusikaltimą ir net tave. Ta- 
čiau tuo metu sužinojau apie savo brolio mirtį — jis mirė 
iš bado. Klausyk, Žiule! Kartą man atnešė išversti doku- 
mentą, kur buvo aprašyta baisi tavo vyro... mano brolio... 
mirtis... ar girdi, Žiule... mirtis iš bado. Nepakeldamas gė- 
dos, jis paliko tėvų namus ir nusivylęs norėjo kaip ir aš 
pasislėpti nuo žmonių akių; jis patyrė sunkią emigranto 
dalią, būdamas džentelmenas ir mokslo žmogus, susidėjo 
su Minia šiurkštuolių, paskendo žemuose šių visuomenės 
padugnių reikaluose ir numirė tarp jų nežinomas ir ne- 
pripažintas. 

— Koks gyvenimas — tokia ir mirtis, — piktai pasakė 
misis Konroj.— Jis veidmainiavo, apgaudinėjo savo arti- 
muosius ir mirė, vilkdamasis paskui savo meilužę, 
prastą nemokytą mergpalaikę, kuriai mirdamas pagal tes- 
tamentą paliko visą turtą. Jos vardas Greisė Konroj. Ačiū 
dievui, šis dokumentas pateko į mano rankas. Tsss! Kas 
ten? 

Gal trakštelėjo nuo medžio nukritusi sausa šakelė, 
gal koks žvėrelis prabėgdamas sušnarino krūmus, bet tuo- 
jau mirtina tyla vėl apgaubė tuos du vienišus šios dramos 
veikėjus. Aplinkui nebuvo nė gyvos dvasios, ir juos galė- 
jai palaikyti pirmuoju vyru ir pirmąja moterimi gamtos 
prieglobstyje. | 

— Ką ten ir kalbėti, — skubiai ji tęsė tylesniu balsu, 
— sena pasaka... Prisimink istoriją su ta mergina Baze- 
lyje... Kaip jis man melavo, kaip išsisukinėjo!.. Tada, 
mielasis Henri, ir prasidėjo mūsų draugystė, kuri vėliau 
peraugo į aistrą. Taip, tu kentėjai! Na, o aš, argi aš nekentė- 
jau? Dabar mudu atsiteisę. 

Netardamas nė žodžio, Henris Devaržas spoksojo į 
savo pašnekovę. Jos balsas virpėjo, o akys, -kuriose 

ką tik degė įžeistos moters nuoskauda, pasruvo ašaro- 
mis. Jis čionai atvyko, žinodamas, kad jinai apgavo savo. 
vyrą, O paskui ir jį. Ji šito neneigė. Jis atvyko pasmerkti 
ją už svetimo vardo pasisavinimą, o dabar užjausdamas 
klausosi, kaip ji plūsta jo brolį, ir nekantriai laukia, kad 
ji išsiteisintų. Maža to, dabar jis ėmė galvoti, kad visi jo 
sielvartai yra menkniekis, palyginus su tomis kančiomis, 
kurias teko patirti šiai nuostabiai moteriai. Kada moteris 
nori pasiteisinti pavydaus meilužio akyse, visuomet 
gali dėti daug vilčių į jo savimeilę. Devaržas dabar 
norėjo tikėti kad niekuomet nebuvo apgaudinėjamas, 
nors ir prarado 'jos meilę. Visi kaltinimai dėl jos ap- 
sišaukimo svetimu vardu savaime atpuolė. Juk ji ištekėjo 
už tos merginos brolio, kurios vardą buvo pasisavinus. 
Argi jis pats ir daktaras Devaržas kada nors rodė jai 
didesnį pasitikėjimą ir gilesnę užuojautą jos kančioms? 
Juk per savo nesusipratimą ir egoizmą jie sutrypė šios 
moters neįkainojamą meilės perlą! Mes, mielasis skaity- 
tojau, nebūdami įsimylėję šios visais atžvilgiais smerkti- 
nos moters, lengvai galime pastebėti Henrio Devaržo 
logikos silpnąsias vietas, bet kai vyriškis, teisdamas 
mylimą moterį, vienu metu imasi prokuroro, teisėjo ir 
prisiekusiųjų tarėjų pareigų, jis manosi skelbiąs ištartį, 
nors iš tikrųjų visai atsisako kaltinimo. Galimas daiktas, 
misis Konroj pastebėjo šią savo buvusio meilužio silpnybę, 
bet vis tiek bijojo, kad tokiu nepatogiu laiku nepasirody- 
tų Viktoras, su kuriuo ji norėjo pasikalbėti be Devaržo. 
Viktoras impulsyvus žmogus, ir nors paprastai šį būdo 
bruožą labai vertina santūresniosios lyties atstovės, 
kartais dėl jo būna daug nemalonumų. 

— Kodėl tu čia atvažiavai?— paklausė misis Konroj, 
klastingai šypsodamasi.— Manęs įžeidinėti? 

— Ne, tiktai pasakyti, kad žemė, kurią tu valdai kaip 
Greisė Konroj ir misis Konroj, priklauso ir dar kai kam, 
nes yra dar vienas šios žemės dovanojimo raštas, — at- 
sakė Devaržas su vyrišku tiesumu.— Tas raštas išduotas 
anksčiau, negu mano broliui Poliui. Rašto savininkas 
įtaria kažkokią klastotę ir prašė, kad šiuos faktus patikrin- 
čiau. 

— Kas sukėlė šitokį įtarimą? 

— Anoniminis laiškas. 

— Ar tu jį matei? | 

— Mačiau, jis parašytas tuo pačiu braižu, kaip ir ran- 
ka rašytoji žemės dovanojimo rašto dalis. 

— Ar žinai, kas jį parašė? 

—- Žinau. Šitas žmogus dabar čia. Tai kalifomietis Vik- 
toras Ramiresas. 
 Devaržas įsmeigė akis į pašnekovę. Nė kiek nesumišusi, 
ji pažvelgė į įį giedriu žvilgsniu ir žavingai šypsodamasi 
paklausė: J 

— O ar tas tavo klientas žino, kad nepriklausomai 
nuo to, ar jo raštas suklastotas, ar ne, mano vyro žemės 
nuosavybės dokumentas yra neginčytinai tikras? 

— Taip tai taip, bet mano klientas, kaip jūs ją vadinate, 
domisi vargšės našlaitės Greisės likimu. 

— Ak šit kaip!— tarė misis Konroj ir vos girdimai 
atsiduso.— Vadinasi, tavo klientas, kurio norą vykdyda- 
mas sukorei šitokį kelią, yra moteris? 

— Taip, — atsakė Devaržas, iš dalies patenkintas, o iš 
dalies sumišęs. 

— Dabar aš suprantu, — tyliai pasakė misis Konroj.— 
Jauna moteris, dora ir žavinga. Tu jai pasakei: „Aš nu- 
plėšiu kaukę tai aferistei!“ Ir tu čia! Ką gi, nė kiek tavęs 
nekaltinu. Tu vyras. Gal ir. teisingai elgiesi. 

— Bet paklausyk, Žiule!-— pertraukė sunerimęs Devar- 
žas. 

— Nė žodžio daugiau!-— tarė misis Konroj, atsikeldama 
ir mostelėdama siaura balta ranka.— Nekaltinu tavęs! 
Aš negalėjau kitko tikėtis... nes daugiau nieko ir nenusi- 
pelniau! Grįžk pas savo klientę, sere, ir pasakyk, kad kal- 
bėjais su ta aferiste Žiule Devarž. Patark jai su tuo žemės 
dovanojimo raštu kreiptis į teismą ir pasakyk, kad padėsi 
laimėti bylą. Užbaiki tą darbą, kurį pradėjo anonimas, ir 
viešpats atleis tau už niekšybę, o man už kvailumą. Pasi- 
imki savo užmokestį, nes jo nusipelnei, ir pasakyk tai mo- 
teriai, kad padėkotų dievui už ištikimus draugus, kokių 
Žiulė Devarž neturėjo net pačiame savo žydėjime. Eik! 
Laimingo kelio! Ne, Henri Devaržai, leisk mane, aš einu 
pas savo vyrą. Tik jis vienas galėjo atleisti visų pamestai, 
paklydusiai moteriai ir duoti jai pastogę. 

„Nespėjo-Devaržas nė atsitokėti, a. ji, lyg nesugauna- 
mas saulės spindulys, išsprūdo iš jo rankų ir dingo. 
Dar švystelėjo baltas jos sijonas tarp medžių, po to pušų 
kolonada susiglaudė ir ją paslėpė. 

Gal taip ir geriau, nes tuojau pat atidūmė Viktoras 
Ramiresas. Žaibuojančiomis akimis, raudonas kaip buro- 
kas, sutaršytais plaukais, uždusęs jis atlėkė prie namelio 
ir vos nesusidūrė su Devaržu. Vyrai tylėdami pažveigė 
vienas į kitą. 

— Labai jau karšta diena pasivaikščiojimui,— tarė 
Devaržas, beveik neslėpdamas pašaipos. | 

— Tikrai karšta! O ką jūs čia veikiate? — paklausė 
Viktoras. 

— Argi nematote? Muses mušu. Na, likit sveikas! 


VI skyrius 
GABRIELIS PALIEKA NAMUS IR TURTĄ 


Turiu pasakyti, jog, pažvelgęs į bėgančios misis Kon- 
roj veidą, niekas nebūtų pagalvojęs, kad ji taip baisiai susi- 
krimtusi ir priblokšta, kaip atrodė, baigdama pokalbį 
su Henriu Devaržu. Kai ji užlipo priebučio laipteliais 
ir, vos atgaudama kvapą nuo greito bėgimo, stabtelėjo 
verandos šešėlyje, siauros jos lūpos vos šypsojosi. Ta- 
čiau jai staiga pasidarė labai bloga, tad, įėjusi į tuščius 
namus, tuojau pat nuskubėjo į miegamąjį ir griuvo ant ku- 
šetės, širsdama dėl savo silpnumo. Niekas nepastebėjo, ka- 
da ji sugrįžo. Tarnai kinai buvo nuėję į skalbyklą 
gana atokiai nuo namų. Ekonomė, pasinaudojusi proga, 
kad šeimininkės nėra namie, išdūmė į miestą. Didelė 
kaitra buvo gera dingstis nepaisyti tvarkos ir drausmės. 

Misis Konroj giliai susimąstė. Išgąstis, apėmęs ją, iš- 
vydus Devaržą, jau buvo praėjęs. Ji jautėsi patenkinta, 
kad dar tebeturi įtakos šiam žmogui ir padarė jį savo sąjun- 
gininku prieš Ramiresą, kurio bijoti dabar buvo ko. Kol 
jis savo pavydą reiškė vien šūkalojimais ir tuščiais gra- 
sinimais, ji nesibaimino, nors žinojo, kad įsikarščiavęs 
jis gali net ranką prieš ją pakelti, bet šis kruopščiai ap-. 

galvotas klastingas jo poelgis privertė ją sudrebėti. Ji 
dar sykį su Devaržu pasimatys, papasakos apie savo 
skriaudas, patirtas iš savo vyro, jo brolio; tai gerokai 
apramins Henrio sąžinę, ir ji paprašys jo prilaikyti Rami- 
resą, kad tas kuo ilgiau neatskleistų tiesos. Paskui 
ji su Gabrieliu išvažiuos ir pasijuoks iš jų abiejų. Tada ims 
atkakliai siekti Gabrielio meilės, be kurios, kaip jautė, 
jos gyvenimas ir užmojai nebetenka jokios prasmės. 

Reikia kuo skubiausiai išvažiuoti. Kai pasklido gan- 
das, jog gysla daug skurdesnė, negu galvota, Gabrielis, 
tuo patikėjęs, laikė savo pareiga pasilikti ir laukti, kol vis- 
kas baigsis, todėl paliovė ruošęsis į kelionę. Jinai jam įro- 
dys, kad Damfis nori kuo skubiausio jų išvažiavimo, ji 
privers Damfį apie tai parašyti Gabrieliui. Ji nusišypso- 
jo, pagalvojusi, kokią didelę ji dabar turi įtaką tam įbau- 
gintam finansiniam magnatui. Ji viską padarytų, jeigu ne 
tokia bloga savijauta. Apimta tokių minčių, grikštelėjo 
dantimis — kodėl toks silpnumas užėjo kaip tik dabar! 
Bet staiga šmėstelėjo netikėta mintis, ir ji užsimerkė, no- 
rėdama ja pasimėgauti. Gal to kaip tik ir reikia palenkti 
Gabrielio širdžiai? Vyrai tokie keisti šiuo atžvilgiu. Ak, 
dieve, kad tik taip būtų!.. Ji sukluso. 

Kas čia subildėjo? Namuose visą laiką buvo taip tylu, 
kad ji net girdėjo tuksenant ant stogo genį. Bet dabar 
ji labai aiškiai išgirdo lėtus, sunkius vyriškus žingsnius 
viename viršutinio aukšto kambaryje, kuris buvo pavers- 
tas sandėliu. Misis Konroj neturėjo moteriškos prietarin- 
gos baimės, nebijojo nei vaiduoklių, nei plėšikų, nes 
jos protas buvo vyriškas ir blaivus, tačiau dabar ji ėmė 
atidžiai klausytis. Bilsmas vėl pasikartojo. Nebeliko jokių 
abejonių. Tai vaikščiojo žmogus, apie kurį sukosi jos 
mintys, — jos vyras. | | 

Tačiau ką jis galėtų ten veikti? Per kelis jų bendro 
gyvenimo mėnesius Gabrielis niekuomet nepareidavo to- 
kiu metu. Tame sandėliuke sykiu su kitais nereikalingais 
daiktais buvo sudėti ir kai kurie rakandai iš tų laikų, kai 
jis dar ieškojo aukso. Gal jam ko prireikė? Ji prisiminė 
jį sakius, kad ten esąs senas maišas su jo velionės 
motinos drabužiais. Bet vis dėlto labai keista, ko jis tenai 
nuėjo. Bet kuriuo kitu metu būtų suprantama, tik ne dabar. 

Ją apėmė baisi nuojauta, iš kurios kitu metu ji tiktai būtų 
pasijuokusi. Tsss! Jis eina. Ji sulaikė kvapą. 

Žingsniai vėl pasigirdo. Žmogus perėjo viršutinio 
aukšto laiptų aikštelę ir iš lėto leidosi žemyn; dabar kiek- 
vienas jo žingsnis aidėjo misis Konroj širdyje. Štai jis 
nusileido į apatinę aikštelę ir sustojo, lyg ko susimąstęs, 
paskui pamažu priėjo prie jos miegamojo durų ir vėl stab- 
telėjo. Jeigu jai būtų tekę palaukti dar kiek, ji būtų nebeiš- 
tvėrusi ir sušukusi. Bet durys pamažu atsivėrė, ir 
Gabrielis įėjo. 

Greitas, nuovokus, beviltiškas žvilgsnis — ir ji perskai- 
tė savo likimą. Jis viską žino. Ir vis dėlto jo akys, liūdnos 
ir rimtos, žvelgė be apmaudo ir pykčio, tik gal jose nebuvo 
to sumišimo, su kokiu jis paprastai sutikdavo jos žvilgsnį. 
Jis buvo persivilkęs grubia aukso ieškotojo striuke ir kel- 
nėmis, vienoje rankoje laikė maišelį, o kitoje — kaplį su 
kastuvu. Atsargiai jis pasidėjo savo mantą ant grindų ir, 
pamatęs, kad žmona labai susijaudinusi žiūri į jo daiktus, 
pasiteisino: 

— Maiše, meldžiamoji, tiktai antklodė ir kai kas iš 
mano senų daiktų, kuriuos visada nešiodavausi. Jeigu 
liepsite, galiu maišą atrišti. Jūs gerai Žinot, meldžiamojįi, 
kad aš nepaimsiu iš šių namų nieko, kas man nepriklauso. 

— Tu išeini? — paklausė ji taip tyliai, kad pati negirdė- 
jo savo žodžių, „tartum nuaidėjusių jos sugeltos sielos 
gelmėse. 

— Taip, išeinu. Jeigu jūs, meldžiamoji, nežinot kodėl, 
tai galite sužinoti iš to paties žmogaus kaip ir aš. Teisy- 
bės dėlei reikia pasakyti, kad dėl to nekaltas nei aš, nei 
jis. Šiandien rytą buvau ant kalvos senojoje trobelėje. 

Jai atrodė, kad tuos žodžius jis buvo sakęs jau seniai, 
ir viskas taip paprasta, aišku. 

— Taigi, nuėjęs ant kalvos, išgirdau trobelėje balsus 
ir pamačiau jus kalbant su kažkokiu žmogum. Jūs pažįs- 
tat mane, gerbiamoji, ir žinot, kad aš ne iš tų, kurie linkę 
klausytis svetimų pokalbių. Dėl manęs jūs galėjot kalbėtis, 
kiek tik jums patinka, bet aš pastebėjau, kad kažkoks vy- 
ras, užlindęs už medžių, jus seka. Geriau įsižiūrėjęs, 
pažinau, kad tai meksikietis, kurį prieš Keletą metų gy- 
džiau nuo reumatizmo. Norėjau prieiti prie jo, bet, pa- 

matęs mane, jis leidosi bėgti. Tačiau aš jį nutvėriau, 
ir - jam teko... teko sustoti. 

Pabrėždamas savo žodžius, šis milžinas mostelėjo 
ranka, ir tame jo judesyje buvo tiek kilnumo ir nesąmo- 
ningo didingumo, kad misis Konroj, nors apimta vis didė- 
jančio pykčio, sugrudo ir pajuto baimingą pagarbą. Ta- 
čiau tuojau pat ji pasijuto sakanti — garsiai ar tyliai, nė 
pati šito nesuvokė: „Jeigu jis tikrai mane mylėtų, būtų 
jį užmušęs“. 

— Nepasakosiu, ką man tas vyras kalbėjo, kol aš jį 
tvirtai laikiau, kad neištrūktų ir kaip koks žvėris neužpultų 
jūsų ir to žmogaus. Kadangi judu seniau pažįstami, 
tai pati galite žinoti, ką jis man aiškino. O kad teisybę pa- 
sakė, matau iš jūsų veido. Žinia, nuo to laiko, kai mes sy- 
kiu gyvename, galėjau ir pats tai suprasti, bet man vis stigo 
tvirtumo ir ryžto. 

Jis pakėlė ranką prie kaktos, lyg norėdamas plačiu 
delnu nuvyti rūpestį ir abejones. Po to išsitraukė iš striu- 
kės kišenės kažkokį popierių. 

— Surašiau čia tokį raštą, kurį įteiksiu advokatui 
Maksveliui. Viską, kas šiuose namuose yra mano vardu, 
ir viską, kas man priklauso gauti ateityje, perrašiau jums. 
Mat aš nesutinku su to meksikiečio tvirtinimu, kad tur- 
tas, kuris priklauso Greisei, yra sykiu ir mano. Tegul 
pati Greisė sprendžia, jeigu kada nors atvyks čionai, bet 
kiek aš pažįstu savo seserį, ji net pirštu nepalies šio turto. 
Mes paprasti žmonės, — žinia, pagal mane nėra ko spręs- 
ti — nemokyti ir kuklūs, bet dar negimė toks Konrojus, 
kuris kėsintųsi į svetimus pinigus ar iš bendro uždarbio 
imtų daugiau, negu reikia rūbams ir maistui. 

Pirmą sykį Gabrielis dėstė žmonai savo pažiūras, 
bet ir dabar jis kalbėjo lyg teisindamasis, nors kartu 
jo žodžiai skambėjo išdidžiai ir pagarbiai. Bekalbėda- 
mas jis pasiėmė įrankius bei maišelį ir pasiruošė eiti. 

— Ar nieko nepamiršai?— paklausė ji. Jis pažvelgė jai 
tiesiai į akis. 

— Ne, nieko, — atsakė jis šaltai. 

O! Kad ji galėtų prabilti! Kad išdrįstų pasakyti, 
jog čia jis palieka tai, ko sykiu pasiimti negali! Jos žo- 
džiai sukeltų vyrišką išdidumą, švelnumą bei gailestį, nes 

niekas neturi teisės apleisti tokį mažytį ir bejėgį sutvė- 
rimėlį. Tačiau ji nepratarė nė žodžio. Prieš valandą savo 
gražbylyste ji pavergė žmogų, kurio nemylėjo ir kuriam 
nebuvo ištikima, o dabar negali apversti liežuvio. Pirmą 
kartą gyvenime, apimta beviltiškos aistros, ši didelė klas- 
tūnė prarado net paprasčiausią moterišką suktumą. Net 
nesugebėjo dėtis abejinga. Ji tylėjo, o-kai pakėlė akis, 
Gabrielio jau nebebuvo kambaryje. 

Bet jis neišėjo. Prie laukujų durų Gabrielis sustojo, 
kiek padvejojo ir palengva nedrąsiais žingsniais su- 
grįžo. Jos širdis ėmė smarkiai plakti, paskui sustingo. 

— Jūs manęs klausėte, — tarė jis užsikirsdamas,— ar 
aš ko nepalikau. Teisybę pasakius, palikau. Jeigu leisi- 
te, norėčiau jums pasakyti. Kai mes susiruošėme važiuoti 
į užsienį, aš susitariau su mūsų tarnaite, kad ji gyventų 
čia; nepasiklausęs jūsų, palikau jai truputį pinigų ir da- 
viau vieną įpareigojimą. Jeigu atvažiuotų mano brangio- 
ji mergaitė, mano sesuo Greisė, aš liepiau tarnaitei 
ją pagloboti, elgtis nuoširdžiai ir kuo skubiausiai pra- 
nešti man. Gal per daug įžūlu iš mano pusės, bet aš prašy- 
čiau nevaryti vargšės mergaitės iš tų namų, kuriuos ji 
galvoja esant mano. Jūs nieko jai neaiškinkit ir nepasako- 
kit apie mano kvailą pasielgimą, tiktai priglauskite 
ją ir duokite man žinią. Mano adresas bus pas advokatą 
Maksvelį. 

Širdgėla prikėlė ją iš sustingimo. Šaižiai nusijuokusi, 
ji atsistojo ir pasakė: 

— Viską padarysiu, ką liepei, jeigu tik... jeigu...— ir, 
kiek padelsusi, pridūrė: — jeigu tik pati čia būsiu. 

Bet jis išėjo, neišgirdęs paskutinių jos žodžių... 


"VII skyrius 


KAS NUTIKO PO PUŠIMI 


Kerštas neatnešė Ramiresui laukto pasitenkinimo. Įtū- 
žio pagautas, jis susprogdino savo bombą prieš laiką ir, 
kaip pats manė, visai be naudos. Gabrielis, sužinojęs apie 
žmonos apgaulę, neišbalo, nenualpo. Jis taip abejingai 

klausėsi pasakojimo, kad Ramiresas net ėmė abejoti, ar jis 
iš viso ką sakys savo žmonai. Be to, Ramiresui buvo ne- 
malonu, kad viską pasakyti gavo per prievartą, dėl 
ko teisybės atskleidimas neteko orumo ir iškilmingumo. 
Blogiausia, kad jis prarado galimybę pirma pagrasinti 
misis Konroj ir pasimėgauti jos baime. Žodžiu, iš viso jo 
keršto teišėjo tik baikštus išpuolis su anoniminiu laišku, 
tačiau maža iš to džiaugsmo — tamsoje smogęs priešinin- 
kui, negali nei pasigėrėti jo agonija, nei pasididžiuoti 
savo jėga. 

Be šių kančių, Ramiresui širdį užgulė dar vienas siel- 
vartas — jam kilo abejonė dėl vertėjo Perkinso. Gab- 
rieliui Ramiresas jautė tokią neapykantą, kokią meilužis 
paprastai jaučia savo mylimosios vyrui, o tuo tarpu Per- 
kinsui jis pavydėjo kaip meilužis pavydi kiekvienam ki- 
tam vyrui, išskyrus teisėtą vyrą. Ar, atskleisdamas tiesą 
apie misis Konroj, jis nepriartino katastrofos, tokios pat 
pražūtingos sau, kiek ir Gabrieliui? Gal dabar juodu ben- 
dromis jėgomis pastūmės šią moterį į trečiojo glėbį? Kan- 
kinamas žemų jausmų, būdingų tokiems kaip jis žmonėms, 
Ramiresas žingsniavo po mažytį „Didžiojo Konrojaus“ 
viešbučio numerį, krimsdamasis, kad jo niekšybė neat- 
nešė lauktos naudos. 

Kas bus, kas nebus, bet jis turi ją dar sykį pamatyti, 
ir nedelsiant. 

Jis jai pasakys žinąs jos ryšius su vertėju. Jis jai pa- 
sakys, kad pats parašė anoniminį laišką... kad suklastojo 
žemės dovanojimo raštą... kad... 

Beldimas į duris nutraukė jo mintis. Į kambarį įėjo mis 
Selė, kukli, nedrąsi, sumišusi. Linkusi viską aiškinti prak- 
tiškai, akivaizdų šio jauno svetimšalio jaudinimąsi ji 
palaikė didele ir beprotiška jo aistra jai. 

— Pietūs pasibaigė prieš kokią valandą,— vylingai 
pareiškė ši mergelė, — bet jums kai ką palikau. Vakar va- 
kare jūs klausinėjote apie Konrojus. Galiu šį tą pasakyti. 
Buvo atėjęs Gabrielis ir teiravosi advokato Maksvelio, 
o tas išvykęs į Sakramentą; neslėpdama pasakysiu, kad 
jis artimas Siu Mark! bičiulis ir nuolatinis mūsų svečias. 

Tačiau misteriui Ramiresui dabar neberūpėjo Gabrie- 
lis. | 

— Ar nepasakytumėt, mis Klark, — paklausė jis, staiga 
labai meiliai prašiepdamas dantis,— kur dabar galėtų būti 
senjoras Perkinsas? 

— - Kas? Ar tas išsipustęs frantas, panašus | išverstą bliz- 
šleikštų darosi, — pridūrė su moterišku taktu, norėdama 
parodyti Ramiresui, kad nėra ko pavyduliauti šiam žmo- 
gui.— Nei aš žinau, nei man rūpi, kur jis šlaistosi. 
Nuo pat ryto dar akių neparodė. Tikriausiai dūlinėja 
kur nors po Konrojaus kalvą. Beje, jis liepė šiandien 
vakare atidųoti jo lagaminą į Vingdemo diližaną. Gal 
ir jūs su juo važiuosit? 

— Ne,— šaltai atsakė Ramiresas. 

— Aš, žinoma, labai atsiprašau, bet kadangi jis užsakė 
du bilietus, tai ir pagalvojau, kad jums bus nusibodęs 
šis užkampis ir paprasti jo žmonės, todėl ir nusprendėt 
išvykti. 

Tai pasakiusi mis Selė vylingai ir su priekaištu pa- 
žvelgė į Ramiresą. 

— Jis užsakė du bilietus? — sušuko Viktoras.— Ar tik 
ne damai, mis Klark? Sakykite, ar ne damai? 

Selė šoko lyg įgelta, pamaniusi, kad ši nederama užuo- 
mina skirta jai. 

— Damai! Dar ką pasakysite? Kokia gi dama tiek nu- 
sižemins, kad važiuotų su tokiu pamėkle? Kaip? Ir vėl išei- 
nat nevalgęs? Jūsų pietūs šyla orkaitėje. Viskas aišku, mis- 
teri Ramiresai, jūs įsimylėjęs. Girdėjau, kad įsimylėję 
žmonės visuomet netenka apetito. Pati nesu patyrusi, nors 
pastarąsias dvi dienas beveik nieko burnon neėmiau, ne- 
bent kąsnelį kitą. 

Nelaukdamas, kol mis Selė nusistatys sau diagnozę, 
misteris Ramiresas, paskubomis sumurmėjęs kažkokį at- 
siprašymą, čiupo skrybėlę ir tekinas išbėgo iš kambario. 
Antrą sykį palikęs mis Selę krimstis dėl savo nevykusio 
koketavimo, „jausmingasis italas“ Viktoras Ramiresas 
dar kartą kiek neša kojos leidosi per įkaitusią gatvę 
ir vežimų sukeltus dulkių debesis į Konrojaus kalvą ir su- 
stojo, pasiekęs jos viršūnę. Čia stabtelėjo sukaupti išdriku- 
sių minčių, nuspręsti, ką toliau daryti, duoti atsikvėpti šir- 
džiai, kuri daužėsi krūtinėje nuo susijaudinimo bei kopi- 

mo, ir nusišluostyti nuo veido srūvantį prakaitą. Jis 
tuojau pat turi ją pamatyti, tačiau kaip ir kur? Jeigu aki- 
plėšiškai nueis į namus, ją ras Gabrielio akivaizdoje, 
o to dabar visai nereikia, o jeigu ji tikrai susisuokus 
su tuo atvykėliu, jos gali ir nebūti namie. Geriau pasislėps 
kur nors ir pastos jiems kelią arba bent išgirs jų 
pasikalbėjimą. Čia niekas jo nepastebės iš Gabrielio 
trobelės, o jis matys kiekvieną keliu ateinantį žmogų. 
Net keista, jis pasirinko tą vietą, kurią mėgo lankyti Gab- 
rielis ir po pietų ateidavo pasvajoti, surūkyti pypkę. 
Dešiniau, nedidelėje laukymėlėje, atsiskyrusi nuošaliau ir 
aukštai iškilusi viršum kitų medžių, augo milžiniška 
pušis. Lyg skatinamas kažkokios paslaptingos jėgos, Vik- 
toras nuėjo prie tos pušies ir atsisėdo ant šaknies palei 
kamieną. Čia, išvydus vieną dalyką, jį suėmė bloga nuo- 
jauta. Nosinė, kuria įis nusišluostė veidą; beje, ne tik 
nosinė, bet ir marškinių priešakys įam pasirodė sutepti 
krauju. Jis ne iš karto suvokė, kad ten visai ne 
kraujas, o raudonžemio dulkės, per kurias jis ėjo, susimai- 
šiusios su prakaitu, dar ir dabar žliaugiančiu iš kiekvie- 
nos jo įkaitusio veido poros net nuo menkiausio krustelė- 
jimo. 

Saulė pamažu slinko vakarop. Ilgas kalnagūbrio še- 
šėlis nusidriekė Konrojaus kalva ir tarsi nupjovė 
pušį, kuri dar tik. prieš valandėlę žėravo saulėlydžio 
gaisuose. Slėnyje pamažu tilo darbo triukšmas, vis rečiau 
atsklisdavo tolimi vežėjų švilpčiojimai nuo Vingdemo ke- 
lio. Mišku apaugusiame priešingame kalno šlaite viena 
paskui kitą geso raudonos proskynos, sakytum gamta už- 
darinėjo nakčiai savo langines. Tirštėjant sutemoms, Ra- 
miresas darėsi dar budresnis. Žybsinčiomis akimis ir 
blizgančiais dantimis jis atsargiai ir tyliai zujo aplink 
pušį, ir galėjai jį palaikyti girių plėšrūnu, laukiančiu 
nakties, su kuria jam ateis drąsa. Staiga jis sustojo, iš- 
tempė kaklą ir ėmė žiūrėti į vis tirštėjančią prieblandą. 
Keliuku iš miestelio ėjo moteris. Kad ir iš tolo, kad ir pa- 
tamsy, jis pažino plačiabrylę skrybėlę ir sunkią eiseną. 
Prakeikimas — tai mis Selė! Koks velnias ją čia neša! Bet 
ji pasuko dešinėn keliuku, vedančiu į Gabrielio trobelę 
ir kiek atokiau stovinčius namus; Viktoras lengviau atsi- 


259 


duso. Tuo metu šalimais pasigirdo balsas, nuo kurio jis 
sudrebėjo ir tučtuojau atsigręžė. Priešais jį stovėjo misis 
Konroj balta suknele, išdidžiai iškėlusi galvą ir baisiai 
įtūžusi. 

— Ką tu čia veiki?— paklausė ji, pabrėždama kiek- 
vieną žodį. | 

- -— Š-š-š!— tarė Ramiresas, ėmęs drebėti iš susijaudini- 
mo, kai tik pamatė šią moterį. — Tyliau! Kažkas tik dabar 
nuėjo keliuku. 

— Kas man darbo, tegul girdi. Po to, ką tu padarei, ne- 
bėra ko slėpti, — atšovė ji piktai. — Dabar visas miestelis 
apie mus viską žino. Aš dar sykį klausiu: ką tu čia veiki? 

Jis norėjo arčiau prieiti, bet ji pasitraukė atbula, su 
moterišku grakštumu kilstelėjusi suknelę, lyg bijodama, 
kad nesusiteptų. 

Viktoras dirbtinai nusijuokė. 

— Tu gi atėjai į pasimatymą su manim, o aš pavėla- 
vau ne dėl savo kaltės. 

— Aš čia atėjau todėl, kad iš verandos gerą pusva- 
landį žiūrėjau į tave, kaip į kokį šunį, zujantį tarp me- 
džių. Ir atėjau tavęs iš čia kaip šuns išvaryti. Bet pirma 
noriu tau pasakyti keletą žodžių kaip žmogui, kuriuo tu 
dėjaisi. 

Gęstančio dangaus fone ji stovėjo priešais Ramiresą 
liekna, grakšti, įraudusiais skruostais, su žėrinčia šalta 
ugnim akyse; lyg tūkstantis paslaptingų magnetų ji trau- 
kė šį aistros vergą, ir jos panieka tik dar labiau jo aistrą 
kurstė; jis galėjo keliais šliaužti paskui ją, kad tik gautų 
prisiliesti prie tų plonyčių pirštelių, kuriais ji mojavo 
jam grasindama. 

— Tu .-neteisinga mano atžvilgiu, Žiule, kaip dievą 
myliu, neteisinga. Tiesa, rytą aš pasielgiau kaip koks be- 
protis... Bet suprask mane... Atėjęs į pasimatymą, radau 
tave su kitu! Dėl to aš ir sukvailiojau, ak, švenčiausioji 
dievo motina, tiktai dėl to sukvailiojau, bet dabar atėjau 
kuo taikingiausiai, Žiule, kuo taikingiausiai! 

— Kuo taikingiausiai?— nusišaipė misis Konroj.— 
Taigi taigi, iš tavo laiško aiškiai matyti. 

— Ak! Bet kitaip negalėjau tavęs priversti, kad mane 
išklausytum. Turiu naujienų, tu. supranti, naujienų, ku- 

rios gali tave išgelbėti; aš atvykau iš tos moters, kuri turi 
žemės dovanojimo raštą šiam sklypui. Išklausyk gi, 
tu turi išklausyti! Tiktai valandėlę skirk man, Žiule, ir 
aš pasitrauksiu. 

Misis Konroj, žiūrėdama į vieną tašką, atsirėmė į 
medį. | 

— Na,— tarė ji šaltai. 

— Vadinasi, tu sutinki mane išklausyti, — tarė nu- 
džiugęs Viktoras.— Kai sužinosi, suprasi, kaip viskas 
svarbu. Pirmiausia turiu pranešti, kad tos moters advo- 
katas yra tas pats vyrukas, kuris kitados kalnuose paliko 
Greisę Konroj ir kuris tada vadinosi Filipu Ešliu. Tikroji 
jo pavardė — Puanzetas. 

— Kaip tu pasakei?— paklausė misis Konroj, .atsi- 
traukdama nuo medžio ir rūsčiai žvelgdama į Ramiresą. 

— Artūras Puanzetas, buvęs kareivis, karininkas, Tu 
netiki? Galiu prisiekti. 

— Kas man darbo, tiesa ar ne,— tarė ji pašaipiai ir 
vėl prisišliejo prie medžio.— Pasakok toliau... O gal jau 
viskas? 

— Ne, ne viskas. Bet tai, ką pasakiau, labai svarbu. 
Matai, jis susižadėjęs su turtinga našle iš Pietinių vals- 
tijų. Ar tu supranti, ką tai reiškia? Niekas nieko nežino 
apie jo praeitį. Dabar žinai, ką aš turiu galvoje? Jis neiš- 
drįs ieškoti tikrosios Greisės. Jis nesiims ginti teisme 
savo klientės, vadinasi, jis nieko nedarys. 

— Tai viskas? | 

— Anaiptol! Yra dar viena naujiena, bet bijau ją čia 
sakyti, — tarė jis, vylingai žvalgydamasis po mišką, kurį 
pamažu gaubė sutemos. 

— Tada pasilaikyk sau šią naujieną,— šaltai atšovė 
misis Konroj, — nes mes daugiau nebesusitiksim. 

— Žiule! 

— Jau baigei? — paklausė ji tuo pačiu tonu. 

Ar tas abejingumas buvo apsimestinis, ar ne, tačiau 
jis padarė poveikį. Ramiresas vėl skubiai apsidairė ir 
niūriai pasakė: | 

— Gerai, eikš arčiau, ir aš tau pasakysiu. Ką, netiki? 
Na, kaip sau Nori. | 

- Tačiau, pamatęs, kad ji nejuda iš vietos, jis priėjo 

prie medžio ir sušnibždėjo: 

— Palenk galvą, į ausį pasakysiu. 

Nesiliesdama prie jo ištiestos rankos, misis Konroj 
palenkė galvą. Jis šnapštelėjo jai į ausį keletą žodžių taip 
tyliai, kad niekas nebūtų išgirdęs, net stovėdamas per 
pėdą nuo medžio. 

— Ar tu ir apie tai pasakei Gabrieliui?— paklausė ji, 
įsmeigdama į pašnekovą tokį pat ledinį žvilgsnį, kaip 
ir pirma. 

— Ne! Prisiekiu tau, Žiule, tikrai ne! Aš jam nebūčiau 
nieko sakęs, bet iš pykčio man buvo aptemęs protas, o 
jis toks galvijas, toks -lokys. Taip mane suspaudė, 
kad negalėjau nė krustelėti. Jis privertė mane pasakyti... 
Ak, švenčiausioji dievo motina... jėga privertė! 

Viktoro laimė, kad tamsoje jis negalėjo pastebėti, 
kokia panieka blykstelėjo tos moters akyse, kai jis pri- 
pažino jos vyro jėgą ir savo silpnumą. 

— Ar jau viskas, ką norėjai man pasakyti?— tepa- 
klausė ji. 

— Viskas. Prisiekiu, Žiule, viskas. 

— Tada klausyk, Viktorai Ramiresai,— ji staiga atsi- 
traukė nuo medžio į keliuką priešais jį ir atgręžė baltą, 
sustingusį veidą.— Nežinau, su kokiais kėslais tu atva- 
žiavai, bet tau pavyko sėkmingai. Tu padarei viską, ką 
ketinai, ir net. dar daugiau. Tas žmogus, kuriam norė- 
jai užnuodyti sielą, atskirti nuo manęs, išėjo, jis paliko 
mane ir niekada nebesugrįš. Jis niekada manęs nemylėjo. 
Tai, ką tu apie mane papasakojai, jam buvo tarsi likimo 
dovana, ir jam tik palengvėjo sąžinė dėl tų įžeidimų, ku- 
riuos kaupė širdyje prieš mane, ir buvo proga mane 
mesti, o to jis tik ir laukė. 

Net tamsoje ji galėjo matyti, kaip patenkintas Vik- 
toras blykstelėjo dantimis. Ji girdėjo jo greitą trūk- 
čiojantį alsavimą, o kai jis palenkė galvą prie jos, ji jau- 
tė, kaip godžiai jis siekia jos rankos. Jis norėjo stverti 
jos ranką ir apiberti bučiniais, bet, atspėjusi jo ketinimą, 
nepajudėdama iš vietos, ji paslėpė abi rankas už nuga- 
IOS. 

— Aš matau — tu patenkintas. Savo darbą atlikai, pa- 
sakei viską, ką norėjai. Dabar mano eilė. Gal tu galvoji, 

kad čia atėjau tau padėkoti? Ne. Aš atėjau pasakyti, 
kad nors šį vakarą mano vyras Gabrielis Konrojus 
mane įžeidė, atstūmė ir paniekino, aš, pamesta ir pa- 
žeminta, jį myliu kaip nė vieno vyro nesu mylėjusi ir 
kaip nieko nebemylėsiu; myliu jį taip, kaip neapkenčiu 
tavęs! Myliu jį taip, kad galėčiau keliais šliaužti jam iš 
paskos nors į patį pasaulio kraštą. Jo neapykanta man 
brangesnė už tavo meilę. Ar girdi, Viktorai Ramiresai? 
Štai ką tau pasakyti atėjau. Ir ne tik tai. Paslaptį, 
kurią tu man ką tik atskleidei,— vis vien, teisybę pasa- 
kei ar pamelavai,— pranešiu jam. Padėsiu jam surasti se- 
serį. Aš pasieksiu, kad jis pamiltų mane, jeigu ir tektų 
paaukoti tave, visus kitus ar net užmokėti savo gyvybe. 
Ar girdi, Ramiresai, tu šunie, tu išsigimėli ispane, tu me- 
tise! Ką, grieži patamsy dantimis? Pažįstu tave, gali sau 
griežti kaip ir tąsyk, kai buvai įkliuvęs Gabrieliui į na- 
gus. Puikus buvo reginys, Viktorai. Bet ko daugiau ir no- 
rėti iš tokio narsuolio raštininko, kuris galėjo pavogti 
dokumentus iš mirštančios mergaitės? Ko norėti iš tokio 
drąsaus kario, kuris atidavė tvirtovę mulu atjojusiam 
vertelgai jankiui? Aš puikiai tave pažįstu, perpratau nuo 
tos dienos, kai tave padariau savo įrankiu, savo pastum- 
dėliu! Ko dar lauki, sere, čiupk peilį! Nebijau tavęs, nie- 
kingasis baily! Nesišauksiu pagalbos, gali smogti. Nal 

Apakintas beprotiško pykčio, jis kažką šūktelėjo ir 
užsimojo peiliu. Bet tą pačią akimirką ji pamatė; kaip 
iš tamsos pakilo kažkieno ranka ir greitai nusileido Ra- 
miresui ant peties, po to Ramiresas atsigręžė ir keikda- 
masis ėmė baisiai blaškytis Devaržo rankose. Net nepa- 
dėkojusi savo išgelbėtojui ir nelaukdama grumtynių 
baigties, ji apsisuko ir leidosi bėgti. 

Turėdama tiktai vienintelę mintį, ji greitai parbėgo 
namo. Skubiai brūkštelėjusi pieštuku keletą eilučių, pasi- 
šaukė tarną kiną. " | 

— A Fe, nunešk tą raštelį misteriui Konrojui. Jį rasi 
pas advokatą Maksvelį, o jeigu ten jo nebūtų, tai paklausk, 
kur jis. Būtinai surask. Jeigu miestelyje nebebus, nusek jo 
pėdomis. Surask jį per valandą, ir aš duosiu dar 
tiek,— tarė ji, įbrukdama jam į delną auksinę mone- 
tą.— Tik paskubėk! | 

Nors A Fe labai mažai mokėjo angliškai, bet šį šeimi- 
ninkės nurodymą suprato be vertėjo. Jis supratingai 
linktelėjo galvą, sakydamas: „Mano suprato, mano glei- 
tai bėga“, akimirksniu įsikišo auksinę monetą ir laiškutį į 
rankovę ir tekinas pasileido iš namų. 

Gavęs tokį uždavinį, kinas niekur negaišo. Kai, nusi- 
leidęs nuo Konrojaus kalvos, išgirdo krūmuose grumty- 
nių triukšmą ir pagalbos šauksmus, jis tik sumurmėjo: 
„Eik sau po velnių, mano ne kvailys“ ir, nekreipdamas 
dėmesio, bėgo toliau. Po pusvalandžio jis jau buvo advo- 
kato Maksvelio kontoroje. Tačiau ten išgirdo nekokią 
naujieną. Gabrielis išėjęs prieš valandą, ir niekas nežinąs 
kur. Kiek pasvarstęs, A Fe nudūmė į kalvos papėdę, kur 
keli jo tėvynainiai prie kelio kasė griovį. Čia sustojęs, 
jis aukštu balsu keistai kažką paspygčiojo. Šalimais 
dirbę keli amerikiečiai nieko nesuprato, bet kinams ta jo 
kalba turėjo magišką poveikį: akies mirksniu, ameri- 
kiečiams dar nespėjus nė susivokii, kinai metė kaplius 
ir kastuvus ir pasklido į visas puses, o dar už valandėlės 
jau skuodė iš Skurdžiojo Slėnio visais takais ir ke- 
liukais, palikdami tiktai vieną. 

Šį keliuką, savo laimei, ) aip tik pasirinko A Fe. Už 
pusvalandžio jis surado tą, kurio ieškojo. Gabrielis sė- 
dėjo ant didžiulio pakelės akmens ir :ūkė pypkę. Jo 
kaplys, kastuvas ir maišas gulėjo šalimais. A Fe negaišo 
laiko aiškinimui ir kalboins. Jis tik padavė laiškelį savo 
šeimininkui, apsisuko ir nudrožė atgal. Dar už pusvalan- 
džio visi kinai vėl lyg niekur nieko tylėdami kasė griovį. 

Gabrielis pasidėjo pypkę ir, suėmęs laiškutį smiliumi 
ir nykščiu, susimąstė, paskui jį išskleidė ir išsyk pažino 
smulkų, dailų žmonos braižą,— mat ji vedė sąskaitybos 
knygas ir ne kartą rašė jam diktuojant. Gabrielį apėmė 
kažkoks nesuprantamas gailestis, kol jis dar neskaityda- 
mas apžiūrinėjo laiškutį. Po to iš lėto, po keletą sykių 
balsu pakartodamas, kaip tatai daro mažai raštingi žmo- 
nės, jis perskaitė štai ką: 

Aš pasielgiau neteisingai, nepasakydama, kad turiu 
paslaptį, kuri suteiks tau laimės. Neišvažiuok, jos nesuži- 
nojęs. Jeigu ateisi ant Konrojaus kalvos, viską tau papa- 

sakosiu, tik negaišk, nes po poros valandų ir aš išeisiu ir 
niekada nebegrįšiu į šiuos namus. Tave kviečiu ne dėl 
savęs, bet dėl tos, kurios vardą buvau pasisavinusi. Aš 
žinau, kad tu ateisi, nes myli Greisę, nors tau ir ne galvoj 

Žiulė 

Iš šio laiškelio Gabrielis aiškiai suvokė tiktai vieną 
dalyką. Jame minima Greisė. Šii » pakako. Jis įsidėjo 
pypkę į kišenę, atsistojo, ant pečių užsimetė maišą su 
kapliu ir palengva nužingsniavo atgal į Skurdųjį Slėnį. 
Pasiekęs miestelį, jis susidrovėjo kaip žmogus, kuris ką 
tik visam laikui buvo atsisveikinęs, ir pasuko iš centrinės 
gatvės, bet nemokėjo slapstytis ir ėjo labai neatsargiai, 
todėl jį vis tiek pamatė keli auksakasiai, lipantį į kalvą 
nepatogiu retai vaikštomu keliuku. Ant kalvos jis už- 
truko neilgai, nes gana greit, — vieni sako po dešimties, 
kiti po penkiolikos minučių,— jis galvotrūkčiais nusi- 
leido žemyn tuo pačiu keliuku ir, perėjęs Slėnį, dingo 
krūmuose prie Plikojo kalno papėdės. 

Tą vakarą, leidžiantis saulei, atvėso oras, ir baisus, 
sausas dykumos karštis, siautėjęs šiame krašte keletą pa- 
starųjų dienų, pasitraukė, kai kartu su šaltu mėnuliu 
pakilo nirtulingas vėjas, kuris visą naktį ūžavo siūbuo- 
jančių pušų viršūnėmis ant Konrojaus kalvos, miestelyje 
daužėsi į langus ir kalnų keliuose nešiojo suplaktas dul- 
kes. Paryčiu vėjas liovėsi, ir rytą patekėjusi saulė išvydo 
gamtą ramią ir taikią. Kaip visada, saulė pirmiausia nu- 
švietė aukštą milžiniškos pušies viršūnę ant Konrojaus 
kalvos, paskui jos spinduliai pamažu nuslydo kamienu 
"žemyn ir palietė žemę. Ten su peiliu širdyje gulėjo 
negyvas Ramiresas. 


VI KNYGA 


GYSLA PRAPUOLA 


I skyrius 


MISTERIS HEMLINAS 
VIS DAR ATOSTOGAUJA 


„ Išėjus misis Sepulvidai, donja Doloresa nebematė prie- 
šais langus misterio Džeko Hemlino ir nusprendė, kad 
jis bus nuėjęs paskui šią damą, tačiau būtų labai nustebusi, 
jei būtų sužinojusi, kad Hemlinas tuo metu gurkšnojo 
agvardientę jos pačios namuose, ir ne su bet kuo, o su 
išdidžiuoju donu Chuanu Salvatieru. Su jam būdingu ga- 
lantišku įžūlumu Džekas įsibrovė į sodybą ir, nors nepasa- 
kė nei savo pavardės, nei užsiėmimo, ceremoningasis 
donas jį priėmė kuo maloniausiai ir dvi valandas sužavėtas 
su juo vaišinosi, o kai Džekas atsisveikino, jis buvo smar- 
kiai įsilinksminęs ir nieko nebenutuokė, kas tai per sve- 
čias. Kodėl Džekas nepasinaudojo šia proga ir nenuėjo 
pasimatyti su taip jį sužavėjusia paslaptingąja senjora, 
aš negaliu pasakyti, o ir jis pats negalėjo to suprasti. Donas 
Chuanas, veikiamas agvardientės, plepėjo be perstojo 
apie misiją ir jos gyventojus, o Hemlinas, šiaip apsukrus 
prie moterų, negalėjo ištarti nė žodžio, — toks buvo sumi- 
šęs ir susidrovėjęs. Galbūt į jo sielą įsismelkė iki tol ne- 
patirtas nevilties jausmas, ir todėl jis išėjo daug liūdnesnis, 
negu eidamas čia. Nieko nuostabaus, kad donja Doloresa 
sužinojo apie šio svečio apsilankymą tiktai po trijų dienų, 
mat visas tas dienas sirguliavo ir niekur nėjo iš savo 
kambarių. Bet nuostabu tai, kad, sužinojusi apie šį svečią, 
ji taip įširdo ir įsidūko, jog išgąsdino doną Chuaną ir 
įbaugino visus šeimyniškius. 

— Kodėl man nepranešėt apie atvykusį americano? 

Prisiekiu šventuoju Antoniju, jūs mane laikote kūdikiu! 
Gal ne aš „Šventosios trejybės“ šeimininkė? O gal jūs, do- 
nai Chuanai, pasidarėte mano duenja? Drąsusis kabalje- 
ras, — iš jūsų pasakojimo sprendžiu, kad tai jis, — praeitą 
sekmadienį per pamaldas apgynęs mane nuo įžeidėjo, 
net negalėjo pabučiuoti man rankos! Ak, švenčiausioji 
panele! Kokia jo pavardė — jūs ir tą pamiršote? 

Veltui Chuanas tvirtino, kad nepažįstamasis kabaljeras 
neprašė audiencijos pas donją Doloresą ir kad tokiais 
atvejais, laikantis etiketo, nedera matytis. 

— Verčiau jis tepasmerkia mane už etiketo nepaisymą, 
— beje, mielasis dėde, amerikiečiai visai kitaip žiūri į 
šiuos klausimus, — tik tegu „Šventosios trejybės“ nelaiko 
užeigos namais. 

Šiaip ar taip, misteris Hemlinas nusprendė, kad San 
Antonijo klimatas netinka tam didžiam poilsiui, kurį jam 
prirašė gydytojas, ir, pilnas ligi šiolei nepatirtos kar- 
štligiškos energijos, sekančią dieną išvyko. Tris dienas per 
baisiausius karščius jis slampinėjo po Sakramentą, 
ketvirtąją išdūmė į kalnus ir pirmąjį vėsų rytą jau buvo 
Vingdeme. 

— Ar yra kas nors iš pažįstamų? — paklausė jis 
savo ištikimąjį ginklanešį Pitą, kai šis rytą atnešė jam 
rūpestingai išvalytus drabužius. 

— Ne, sere! 

— "O tokių, su kuo vertėtų susipažinti? — paklausė 
šis cinikas, tingiai keldamasis iš lovos. 

Pitas susimąstė. | | 

— Vyras su žmona, sere, iš Rytinių valstijų. Tie, kur 
važinėja ir viską apžiūrinėja. Jie dabar salėje. Ką tik 
sugrįžo iš kanjono. Man regis, tai tie patys, kuriems masa 
Damtfis ir jo bičiuliai San Franciske pūtė miglą į akis. Jie 
tokie neišmanėliai, kad tiki kiekvienu žodžiu. Ko tik 
jiems neprimelavo tie vyrukai, sykiu su jais važiuodami! 
O jau Pitas Damfis kad priskiedė! | 

Džekas niūriai nusišypsojo. 

— Pusryčių gali man nenešti, Pitai, aš nusileisiu į 
restoraną. 

Keliautojai, apie kuriuos taip nesuprantamai pasako- 
jo Pitas, tai misteris Reinoras su žmona, atvykę apžiūrėti 

kanjono; jiems išmintingai vadovavo vienas žurnalistas 
iš San Francisko, kurį pristatė Pitas Damfis, norėdamas 
parodyti kaliforniečių svetingumą. Jie be galo nustebo, 
kai per pusryčius į salę įėjo gražus, blyškaus veido, apa- 
tiškai nusiteikęs džentelmenas, apsirengęs taip dailiai ir 
tvarkingai, kad jiems pasidarė gėda dėl savo išterliotų 
drabužių; lydimas tarno, šis džentelmenas priėjo prie 
stalo ir, netaręs nė žodžio, atsisėdo priešais keliautojus 
ir jų gidą. Misis Reinor staiga prisiminė kažkokius trū- 
kumus savo tualete ir, valandėlę padvejojusi, atsiprašė 
ir išėjo. Misteris Reinoras, labai sudomintas nepažįstamojo 
išorės, nustebęs kumštelėjo alkūne žurnalistui, kuris dėl 
jam vienam žinomų priežasčių nereagavo į šį ženklą. Gal 
jis nepajuto kumštelėjimo, o gal pažino, kad tas juodaakis 
yra garsusis misteris Džekas Hemlinas, ir turėjo priežasčių 
nieko apie jį nekalbėti jam pačiam girdint. Šiaip ar taip, 
pasirodžius misteriui Hemlinui, jis liovėsi liaupsinęs 
kaliforniečių gyvenimą, pasidarė nekalbus ir įsikniaubė 
į rytinį laikraštį. 

Misteris Hemlinas palaukė, kol išėjo dama, ir tada, 
visai nekreipdamas dėmesio į kaimynus, atsainiai išsi- 
traukė iš kišenės revolverį su medžiokliniu peiliu ir kuo 
ramiausiai, lyg tai jam būtų įprastas dalykas, pasidėjo juos 
iš abiejų lėkštės pusių, po to, vangiai peržvelgęs stalą, 
pasišaukė Pitą. 

— Pasakyk jiems,— tarė Džekas, nepakeldamas balso, 
— kad aš mėgstu dideles bulves. Paklausk, ką jie galvoja, 
duodami tokias mažutes į stalą. Ir liepk paskubėti. Ar tavo 
šautuvas užtaisytas? 

— Taip, sere,— nedelsdamas atsakė Pitas, ir nė vienas 
rimto juodo jo veido raumenėlis nevirptelėjo. 

— Gerai. Neužmiršk pasiimti. 

Misteris Reinoras, kuris ką tik stebėjosi didelėmis 
bulvėmis, nebeištvėrė. Nebesitikėdamas sulaukti atsaky- 
mo į savo kumščiojimus, jis pasilenkė per stalą prie 
apatiškojo nepažįstamojo. 

— Atleiskite, sere,- 
singai nugirdau, kad šios bulvės mažos ir prašėte atnešti 
stambesnių? 

— Pirmą sykį išdrįso paduoti man bulvę, kuri visa 

telpa lėkštėje,— oriai paaiškino Džekas. — Nė negal- 
vojau, kad taip gali būti. Matyt, šioje Kalifornijos dalyje 
blogai auga' daržovės. Anksčiau čia nesu buvęs, manau, kad 
ir jūs taip pat. Bet negalima nesiskaityti vien todėl, kad 
čia esi pirmą kartą. | 

— Taigi, — tarė suglumęs -Reinoras. — Atleiskite už 
įkyrumą, bet norėčiau pateikti dar vieną klausimą. Man 
pasigirdo, kad jūs liepėte savo tarnui, einant į virtuvę, 
pasiimti šautuvą. Vadinasi... 

— Pitas — šaunus negras,— atsainiai pertraukė jį mis- 
teris Hemlinas. — Nenorėčiau jo netekti. Gal jūs teisingai 
galvojate, kad aš per daug atsargus. Bet kai per tris mė- 
nesius tau nušauna du tarnus, norom nenorom daraisi 
įtarus. 

Nesudrumsčiamas Hemlino abejingumas, žurnalisto 
santūrumas ir kapų tyla salėje, kur buvo pasakyta ši nepa- 
prasta kalba, galutinai apstulbino misterį Reinorą. 

— Dieve mano, kaip nuostabu!. Nieko panašaus nesu 
girdėjęs! — sušuko jis, žvelgdamas į nebylųjį savo pa- 
lydovą. 

Misteris Hemlinas irgi pasižiūrėjo į žurnalistą. 

— Jūsų draugas — kalifornietis, jis žino, kaip čia 
žiūrima į prasimanėlius ir kaip žmonės bijosi šito kalti- 
nimo. Aš manau, jis man pritars. 

Žurnalistas kažką paskubomis murmtelėjo, atseit 
viską patvirtina, ir tuojau pat išėjo iš salės, palikęs 
savo globotinį misteriui Hemlinui. Kaip Džekas Hemli- 
nas pasinaudojo šia proga, kokių neregėtų dalykų kuo 
ramiausiai papasakojo apie Žemutinės Kalifornijos aug- 
meniją, apie šio krašto gamtos turtus ir apie nesiskaitymą 
su žmogaus gyvybe bei nuosavybe, nebūtina aprašyti 
šiame tikroviškame romane. Šiaip ar taip, misteris 
Reinoras nusprendė, kad Hemlinas nuostabus pašneko- 
vas, o vėliau, kai žurnalistas vėl prisidėjo prie jų ir misteris 
Hemlinas jį paprašė įspėti misterį Reinorą, kad nemėgin- 
tų kortuoti, nes tai pražūtinga ir, deja, labai paplitusi 
Kalifornijoje aistra, nuo kurios jis ir pats žurnalistas 
yra smarkiai nukentėję, keliautojas taip susijaudino 
dėl naujojo nepažįstamojo nuoširdųmo ir geranoriškumo, 
kad net ėmė jį įkalbinėti kartu pakeliauti. Tikriausiai 

misteris Hemlinas būtų neatsisakęs, jei ne vienas nepap- 
rastas įvykis. 

Jiems besikalbant, Hemlinas labai susidomėjo įėjusiu 
nepažįstamu žmogum, kuris kukliai ir nedrąsiai atsisėdo 
prie pat durų. Misteriui Hemlinui atrodė, kad šio žmogaus 
kuklumas ir drovumas višai nesiderina su galingu jo kūnu 
ir didžiu tvirtumu bei jėga, kurią rodė kiekvienas raumuo, 
todėl jis norėjo prieiti ir tiesiai paklausti: „Kokios tavo 
kortos, bičiuli?“ Misteris Hemlinas neabejojo, kad nepa- 
žįstamasis „prilaiko kozirius“ (prašau man atleisti, kad 
vis vartoju išraiškingus šio džentelmeno posakius), o 
drovumas bei kuklumas tik priedanga neišmanėliams ap- 
mulkinti, todėl jautėsi labai patenkintas ir žavėjosi tuo 
galiūnu. Bet jį kartu ir.stebino tai, kaip sveiko proto žmo- 
gus, „turėdamas tokias geras kortas, gali tenkintis tokiais 
menkais kirčiais ir neleisti savo kozirių“. Dar sykį prašau 
išrankiuosius skaitytojus man atleisti. | 
„ Nepažįstamojo rūbai nesiskyrė nuo kitų pietinės kraš- 
to dalies kalnakasių, gal tik buvo daug švaresni ir pui- 
kiau atrodė ant gražaus stoto. Jis vilkėjo baltomis 
kiltinėmis kelnėmis ir tokios pat medžiagos striuke su 
atversta jūreiviška apykakle; jūreiviškai užrišta šerpė 
buvo nusisukusi į šalį, ir matėsi įdegęs raumeningas 
kaklas, panašus į tvirtą koloną; vietomis jį dengė veš- 
li kaštoninė barzda. Ilgos geltonos garbanos buvo iš 
abiejų pusių vienodai uždengusios žemą kaktą. Saulės 
ir vėjų nugairintas šviesus veidas kiek sukritęs gal nuo 
ligos, o gal nuo didelio sielvarto; tokį spėjimą iš dalies 
patvirtino ir tai, kad tas žmogus labai nedaug tevalgė. 
Jis sėdėjo, nudūręs žemėn akis, o kai pakeldavo, jų 
žvilgsnis buvo toks drovus, kad jo beveik niekam nepa- 
vykdavo sugauti. Tačiau to žmogaus įspūdinga išvaizda 
sudomino ne vien misterį Hemliną. Misteris Reinoras 
be galo juo susižavėjo, o žurnalistas apibūdino nepa- 
žįstamąjį kaip tipingą Kalifornijos kalnakasį. Galop, 
suglumintas smalsių žvilgsnių, kuriuos jautė, net būdamas 
labai susimąstęs ir visiškai abejingas aplinkai, kalnaka- 
sys atsistojo ir išėjo į verandą, kur buvo pasidėjęs maiše- 
lį su kalnakasybos įrankiais. Misteris. Hemlinas, kurio 
nuotaika pastarosiomis dienomis nežinia kodėl buvo neį- 

prasta, pajuto pagarbą šiam santūriam nepažįstamajam ir 
tylėdamas nuėjo į biliardo kambarį laukti diližano. Jam dar 
nespėjus uždaryti durų, žurnalistas nedelsdamas ėmė dės- 
tyti misteriui Reinorui savo nuomonę apie misterio 
Hemlino užsiėmimą ir reputaciją, paneigdamas jo prasi- 
manymus dėl Kalifornijos gamtinių turtų bei papročių ir 
atstatydamas susvyravusį misterio Reinoro tikėjimą, kad 
kapitalui investuoti tinkamesnės šalies už Kaliforniją nėra. 

— O dėl pavojaus gyvybei, — tęsė pasipiktinęs žur- 
nalistas,— tai šičia taip pat saugu, kaip Niujorke ar Bos- 
tone. Sutinku, kad iš pradžių čia bastėsi daugybė avan- 
tiūristų, panašių į tą patį kortininką Hemliną, bet nesu- 
klysiu sakydamas, kad geriausiu pavyzdžiu šiems šmeiž- 
tams paneigti gali būti aukso ieškotojas, kuriuo ką tik gė- 
rėjotės. Jis, sere, tipingas aukso ieškotojas kalifornietis: 
stiprus, doras, sąžiningas, kuklus, nuolankus ir mėgstantis 
vienatvę. Mes didžiuojamės, sere, šitokiais žmonėmis, 
tikrai didžiuojamės!.. Kas čia?.. Menkniekis!.. Diližanas 
atvažiavo!.. 

Tiesą sakant, tai nebuvo menkniekis. Beregint veran- 
doje priešais langus ėmė spiestis apstulbę žmonės, nera- 
miai žvilgčiodami pro galvas į būrelį vyrų, tarp kurių, 
aukštesnis už visus, stovėjo tas pats aukso ieškotojas. 
O svarbiausia, žmones buvo apėmęs kažin koks nesuvo- 
kiamas nerimas, — taip atsitinka, kai vieno ar keleto žmo- 
nių sielvartas būna toks didelis, kad pagauna kitus žmones 
be žodžių ir netgi be pastebimų ženklų. Nuo minios atsis- 
kyrė Juba Bilas, Vingdemo diližano vežėjas, ir nuėjo 
prie baro, sunkiai traukdamas nuo rankų didžiules elnio 
odos pirštines. 

— Kas ten atsitiko, Bilai? — paklausė koks pustuzinis 
balsų. " 

— Nieko,— atrėžė tas. — Iš Kaloveraso su mumis 
atvažiavęs šerifas suėmė žmogų. 

— Kada, Bilai? 

— Dabar. Verandoje išsyk jį pastebėjo. 

— Už ką? Ką jis padarė? Kas jis toks? Kas atsitiko? 
— pasipylė klausimai. 

— Vakar vakare Skurdžiajame Slėnyje jis nužudė žmo- 
gų,— atsakė Bilas, čiupdamas grafiną, kurį priešais jį 

pastatė paslaugusis smuklininkas, nė nelaukdamas užsa- 
kymo. 

— Ką tokį nužudė? 

— Vieną meksikietį iš San Francisko, Ramiresą. 

— O kas tas žudikas? Na, kas per vienas yra tas, kurį 
suėmė? — paklausė Džekas Hemlinas. 

Juba Bilas skubiai atsigręžė, pastatė stiklinę ant baro, 
rankove nusišluostė lūpas ir linksmai nusišiepdamas iš- 
tiesė Džekui didžiulę ranką. 

— Po velniais, sėni, negi čia tuė Kaip gyvuoji, bičiuli? 
Atrodai kiek sublogęs, bet šiaip toks pat, kaip ir anksčiau. 
Nė kiek nepasikeitei. Girdėjau, kad pereitą savaitę Sa- 
kramente buvai sunegalavęs. Šaunus susitikimas ir kaip 
sykis pačiu laiku! Smuklininke, įpilk Džekui stiklinę! 
Į sveikatą, seni! Labai džiaugiuosi tave sutikęs! 

Užgniaužusi kvapą minia su pagarba spoksojo į tuos du 
vyrus. Susitiko dievai — Džekas Hemlinas ir Juba Bi- 
las. Niekas neišdrįso pratarti nė žodžio. Pastatęs stiklinę, 
pirmasis tylą nutraukė Hemlinas. 

— Kaip tu pasakei? — paklausė jis tingiai, bet kiek 
nuraudęs. — Kuo pavarde tas vyras, kuris nužudė meksi- 
kietį? 

— Gabrielis Konrojus,— atsakė Bilas. 


II skyrius 


MISTERIS HEMLINAS 
ĮSITRAUKIA Į LOŠIMĄ 


Areštuoti - nusikaltėlį nebuvo jokio vargo. Šerifas 
labai nustebo, kad Gabrielis nė nemėgino priešintis, o 
pasidavė kažkaip noriai, lyg areštas būtų buvęs pirmasis 
žingsnis, sprendžiant kokį jį kankinantį klausimą. Beje, 
jis pasirodė neįprastai atsargus — pareikalavo arešto orde- 
rio, pasiteiravo smulkmenų apie lavono atradimą ir nieko 
neaiškino, neatsiprašinėjo, nors, žinodamas jo būdą, tik- 
rai galėjai to laukti, nesvarbu, ar jis kaltas, ar ne. 

Toks Gabrielio elgesys buvo palaikytas nusikaltėlio 
klastingumu, ir visus nuteikė prieš jį. Gabrielis nesi- 


272 


priešino ir kratos metu, bet nei ginklo, nei ko kita, įro- 
dančio jo nusikaltimą, nebuvo rasta. Tačiau, pamatęs 
antrankius šerifo rankoje, Gabrielis išblyško, ir arčiau sto- 
vintieji išgirdo, kaip jis sunkiai atsiduso ir kažką 
sumurmėjo protestuodamas. Šerifas, garsėjęs savo drąsa ir 
sugebėjimu daryti greitus ir teisingus sprendimus, — tokią 
savybę turi tik labai pasitikį savo jėgomis žmonės, — 
pamatęs Gabrielio jaudinimąsi, kuo ramiausiai įsidėjo 
antrankius į kišenę. 

— Galima apsieiti ir be jų. Jeigu norite surizikuoti, 
aš neprieštarauju. | 

Jų akys susitiko, ir Gabrielis padėkojo šerifui. Iš 
šerifo žvilgsnio Gabrielis suprato ir tartum be žodžių su 
juo susitarė, kad jeigu mėgins bėgti, bus nušautas 
vietoje. 

Jie turėjo išvykti sekančiu diližanu; kol kas Gabrielį 
uždarė antro aukšto tuščiame kambaryje ir pastatė sargy- 
bą. Tenai, vėl taip pat nuolankiai kaip visada, jis papra- 
šė, kad leistų užsirūkyti; geraširdžiui sargybiniui leidus, 
Gabrielis užsidegė pypkę ir išsitiesė lovoje. Įsisiautėjęs 
vėjas klebeno langus ir, prasiskverbęs pro plyšius, gai- 
niojo po visą kambarį dūmų vainikus, pertrūkstančio- 
mis virtinėmis kylančius nuo jo pypkės. Sargybinis, 
kuris buvo sumišęs labiau už suimtąjį, mėgino užmegzti 
tokiam atvejui tinkamą pokalbį, bet Gabrielis pertraukė 
jį tiesiai, be jokių užuolankų. 

„— Nesivarginkite ir negaiškite dėl manęs laiko, tas 
neįeina į jūsų pareigas, — tarė jis švelniai. — Jeigu 
turite čia draugų, su kuriais norėtumėt paplepėti, tai pasi- 
kvieskite juos ir nekreipkite į mane dėmesio. 

Sargybinis daug lengviau atsiduso, kai į suimtojo 
kambarį įėjo Džo Holas, šerifas. 

— Su jumis nori pasikalbėti vienas džentelmenas, — 
pranešė jis Gabrieliui. — Jis gali čia būti ligi mums iš- 
vykstant. — Grįžtelėjęs į sargybinį, jis pridūrė: — O jūs 
pasiimkite kėdę ir atsisėskite už durų. Tai suimtojo 
advokatas. | 

Išgirdęs šiuos žodžius, Gabrielis pakėlė galvą. Šerifui 
iš paskos į kambarį įėjo advokatas Maksvelis. Jis priėjo 
prie Gabrielio ir su rūsčiu širdingumu ištiesė jam ranką, 

kuria, matyt, ką tik už durų buvo nusibraukęs nuo veido 
paskutinius šypsenos pėdsakus. 

— Netikėjau, Gabrieli, taip greitai susitikti, bet kai tik 
sužinojau, kad mūsų bičiulis Holas gavo orderį jūsų areš- 
tui, išsileidau jam įkandin. Būčiau jį aplenkęs, jeigu ne- 
būtų apšlubęs arklys. — Jis patylėjo valandėlę, paskui 
įdėmiai pažvelgė į Gabrielį. — Ką pasakysit? 

Gabrielis taip pat pažvelgė į jį, bet nieko neatsakė. 

— Pagalvojau, kad jums bus reikalingas advokatas, 
— tesė Maksvelis ir dvejodamas pridūrė: — Manau, kad 
geriausiai tiksiu aš, nes man žinomos kai kurios ankstesnės 
aplinkybės. | | 

— Kokios aplinkybės? — paklausė Gabrielis ir paž- 
velgė taip pat klastingai, kaip pirma, kai nepalankiai 
nuteikė žmones. | 

— Po galų, Gabrieli! — tarė Maksvelis, nervingai 
pakilęs nuo kėdės. — Nebedarykim tos pačios klaidos, kaip 
pirmąjį kartą susitikę. Šį kartą — tai rimtas dalykas, net 
labai rimtas. Tik pagalvokite. Vakar kreipėtės į mane, kad 
užrašyčiau visą turtą jūsų. žmonai, sakydamas, kad išei- 
nate ir niekada nebesugrįšite į Skurdųjį Slėnį. Aš neklau- 
siu, kodėl kreipėtės į mane šiuo klausimu. Tiktai noriu 
jums pabrėžti, kad esu vienintelis žmogus, žinantis šią 
aplinkybe, ir kaip juristas galiu pasakyti, kad jums keliamo 
kaltinimo šviesoje ši aplinkybė itin svarbi. 

Laukdamas Gabrielio atsakymo, Maksvelis vėl moste- 
lėjo ranka ir tarsi nusibraukė šypseną nuo veido. Tačiau 
Gabrielis nieko neatsakė. 

— Gabrieli Konrojau,— advokatas Maksvelis prašneko 
paprastai, kaip kalba visi Skurdžiajame Slėnyje, — nejaugi 
jūs toks kvailys? | 

— Taigi, — nė nesusimąstydamas atsakė Gabrielis, 
tarsi patvirtindamas patį žinomiausią dalyką. — Taigi. 
Matyt, aš kvailys. | 

— Nė kiek nenustebčiau,— tarė Maksvelis, staiga pa- 
sisukdamas į jį, — jeigu tai būtų tiesa. — Jis nutilo, 
tartum susigėdęs savo statumo, ir toliau ėmė kalbėti ramiai 
ir įtaigiai. — Ką gi, Gabrieli, jeigu jūs nenorite man visko 
išpažinti, tai išpažinsiu aš. Prieš šešis mėnesius palaikiau 
jus apgaviku. Prieš šešis mėnesius viena moteris, dabar- 

tinė jūsų Žmona, apkaltino jus pasisavinus svetimą var- 
dą bei žemės nuosavybės raštą, trumpai sakant, jūs esą 
pasivadinęs jos brolio Gabrielio Konrojaus vardu. Ji 
pateikė įrodymų, velniai griebtų! — tęsė Maskvelis, gri- 
masa ir gestais lydėdamas savo kalbą kaip pantomimos 
aktorius. — Nemanau, kad tuo metu būtų atsiradęs nors 
vienas juristas, kuris tų įrodymų nebūtų palaikęs svariais 
ir kuris būtų atsisakęs juos ginti teisme. Tuo tikslu ir 
atvykau pas jus. Kaip mūsų kalba baigėsi, jūs žinote. 
Turiu pasakyti, kad jūs esate pirmas žmogus, kuris, nebū- 
damas kaltas, taip įtikimai įrodė savo nusikaltimą. Vėliau 
Olė man paaiškino tokio jūsų elgesio priežastį. Na, o toji 
moteris, neatsiimdama savo kaltinimo ir neatsižadėdama 
savo teisių, kartą atėjo pas manė ir pareiškė, kad jūs, rizi- 
kuodamas savo gyvybe, ją išgelbėjęs ir dabar jai esą ne- 
bepatogu kelti jums bylą. O po kurio laiko ji man pranešė, 
kad tas jos dėkingumo jausmas peraugęs,— na, kaip čia 
pasakius, į didesnį jausmą, kad judu susižadėjot ir kad 
ji atleidžia jums už viską; ką gi, pamaniau, tai labai mo- 
teriška ir visiškai natūralu, ir ničnieko  neįtariau.. Aš 
tikėjau jos pasakojimu, tikėjau, kad ji pagrįstai jus 
kaltino. Taip, sere, šešis mėnesius laikiau jus Žmogum, 
padariusiu karjerą per šios moters kvailą kilnumą. Ma- 
čiau, kad ji myli jus, ir galvojau, kad jūs ją mulkinate. 
Velniai rautų, tikrai šitaip galvojau. Štai ką pasakysiu: 
jeigu jau jūs prisipažįstate esąs didelis kvailys, tai aš, 
po perkūnų, dvigubai didesnis. | 
Jis nutilo, ranka nusibraukė nuo lūpų šypseną ir kal- 
bėjo toliau: | 
— Pirmą-kartą man kilo įtarimas vakar, kai jūs atėjote 
pas mane užrašyti turto žmonai, pareiškęs, kad išvažiuo- 
jate. O kai sužinojau, kad prie jūsų namų nužudytas 
tas meksikietis, kuris buvo vienas iš jūsų žmonos liu- 
dininkų dėl jos ieškinio, kai sužinojau apie jūsų pabėgimą 
bei staigų jūsų žmonos dingimą, mano įtarimai padidėjo. 
O kai perskaičiau jūsų žmonos raštelį, kurį vakar vakare 
jums įteikė jos tarnas ir kuris šiandien rytą buvo rastas 
šalia lavono, mano įtarimas pasitvirtino. | 
; Tai pasakęs, jis ištraukė iš kišenės sulankstytą popie- 
riaus lapelį ir padavė Gabrieliui. Tas abejingai jį išskleidė. 

Tai buvo vakarykštis žmonos raštelis. Laikydamas jį 
rankoje, Gabrielis išsiėmė iš kišenės peilį ir ėmė krapštyti 
pypkės galvutę. Po to, kiek lukterėjęs, nedrąsiai paklausė: 

— Iš kur jūs jį gavot? 

„— Tą raštelį atrado mis Selė Klark ir nunešė savo 
šeimininkei misis Mark!, o toji atidavė man. Apie šį raštelį 
težino trys žmonės, ir jie visi jūsų draugai. 

Vėl stojo tyla. Gabrielis pamažu krapštinėjo pypkę. 
Misteris Maksvelis atidžiai jį stebėjo. 

— Na, — pagaliau paklausė jis, — kaip jūs ketinate gin- 
tis? 

Gabrielis atsisėdo lovoje ir ėmė stuksenti pypkės gal- 
vutę į lovos koją, kratydamas ten susikaupusias nuosėdas: 

— O kaip jūs patartumėt? — paklausė jis rimtai. — Kaip 
advokatas, savo amžiuje matęs daug panašių bylų, pa- 
sakykite žmogui, ketinančiam už patarimą gerai atsilygin- 
ti; kaip, jūsų manymu, būtų geriausia gintis? 

“Gabrielis vėl atsigulė, neatitraukdamas nuo advokato 
pagarbaus ir atidaus žvilgsnio. 

— Mes tikimės įrodyti, — tarė Maksvelis ir tikrai nusi- 
šypsojo,— kad tuo metu, kai jūs išėjote iš namų ir atėjote į 
mano kontorą, nužudytasis dar tebebuvo gyvas savo nu- 
meryje, kad jis nuėjo į kalvą dar gerokai prieš jus ir kad 
jūs tenai grįžote tiktai vakare, kai žmogžudystė 
jau buvo įvykdyta, ką aiškiai nurodo žodis „paslaptis“ 
mįslingajame jūsų žmonos raštelyje. Iš to raštelio ma- 
tyti, kad jūsų žmona jau žinojo tai, kas jums dar nebuvo 
žinoma, ir dėl vienokios priežasties ar dėl kitokios 
norėjo, jog įtarimas kristų ant jūsų. 

— Žinojo tai, kas man dar nebuvo žinoma,— ramiau- 
siai pakartojo Gabrielis. 

— Taigi! Dabar suprantate, -koks jums svarbus šitas 
raštelisė | 

Gabrielis nieko neatsakė, tik palengva atsikėlė toks 
didžiulis nuo lovos, nuėjo su visu rašteliu prie atviro lan- 
go ir, advokatui nespėjus nieko pasakyti, suplėšė jį į ma- 
žiausius gabalėlius ir švystelėjo pro langą. 

— Dabar tas popierius nebeturės jokios reikšmės, — 
ramiai paaiškino, vėl guldamasis į lovą. 

Advokatas Maksvelis nustėro. Suglumęs jis pamiršo 

persibraukti ranka per veidą ir žiūrėjo į Gabrielį nervingai 
šypsodamasis, tartum jo klientas būtų iškrėtęs kokį ne- 
paprastą pokštą. 

— Jeigu neprieštaraujat, aš pasakysiu, kaip būtų ge- 
riausia gintis, — nuolankiai pasakė Gabrielis, vėl užsideg- 
damas pypkę.— Savaime suprantama, aš neketinu nei ly- 
gintis su jumis, nei mažinti jums priklausomą honorarą. 
Man atrodo, kad jūs, kreipdamasis į teismą, turėtumėte 
kalbėti maždaug šitaip. „Prieš jus stovintis žmogus, — sa- 
kysit jūs, — kortuotojas, pražuvęs kortuotojas; kai prade- 
da lošti, nebeturi jokio saiko, pamatęs kortas, kažin ką 
gali padaryti. Tai žino visas miestelis, žino ir jo žmona Žiu- 
lė. Lošdamas su Viktoru Ramiresu, smarkiai susikivirči- 
jo dėl taisyklių. Įsikarščiavę vienas tvirtino savo, ki- 
tas — savo. Tada Ramiresas apšaukė Konrojų sukčiumi ir 
Konrojus jam smogė peiliu“. Ne, taip negerai, — staiga 
pats save pertraukė Gabrielis.— Negražiai išeina, tiesa? 
Jis silpnenis už mane ir mažo ūgio, toks, kaip jūs! Ne! Ver- 
čiau sakykim taip. Mane užpuolė septynetas, Ramiresas 
ir jo sėbrai kaip širšės apspito mane iš visų pusių; vie- 
ną nubloškiu, o čia, žiūrėk, jau kitas lenda, ir taip mes tą- 
sėmės kokią valandą. Galop man pasidarė visai riesta, ir 
aš bakstelėjau tą vyruką peiliu. Štai ir visa istorija! Dabar 
reikia paaiškinti, kodėl pabėgau. Jūs pasakysite, kad įsi- 
karščiavęs aš visai užmiršau rytojaus dieną būtinai turįs 
būti Sakramente, o kai prisiminiau, tai pasileidau kiek 
kojos įkabina. O jeigu klaustų, kur dingo Žiulė, tai pa- 
sakykit, kad, nesulaukusi manęs, visai neteko galvos ir tą 
pačią naktį išbėgo ieškoti. Žinoma, sakydamas kalbą, jūs 
viską pagražinsite, gal dar kokių eilių įterpsite, pasišai- 
pysite iš kaltintojo, na, taip, kaip teismuose priimta. 

Maksvelis nusivylęs atsistojo. 

— Vadinasi, jeigu teisingai supratau, jūs nusprendė- 
te prisipažinti... 

— Kad nudobiau meksikietį? Žinoma!-— tarė Gabrie- 
lis.— Bet matot,— pridūrė jis su vylinga ugnele akyse, — 
mano nusikaltimas turi pateisinančių aplinkybių. Mane 
puolė septyniese. Tamsoje jų neįžiūrėjau, bet tai buvo 
nepažįstami, todėl negali įtarti nė vieno žmogaus iš Skur- 
džiojo Slėnio. 


Maksvelis susimąstęs nuėjo prie lango ir tylėdamas 
žiūrėjo į gatvę. Paskui staiga atsigręžė į. Gabrielį 
su pragiedrėjusiu veidu ir gerokai apsiraminęs. : 

— Kur dabar Olė? — paklausė jis. 

Gabrielis paniuro. Valandėlę jis nieko neatsakė. 

— Sakramento pensione. Aš kaip tik važiavau jos ap- 
lankyti. 

— Reikia ją pakviesti. Aš turiu nedelsiant su ja pasima- 


tyti. | 
Gabrielis padėjo savo didžiulę ranką advokatui ant 
peties. ss 


— Vaikui nereikia nieko apie tai žinoti, — pradėjo 
jis maldaujančiu balsu ir griežtai užbaigė: — Suprantat? 

— Jūs vis vien nieko nenuslėpsite nuo sesers!-— ryž- 
tingai atšovė Maksvelis.— Nepraeis nė dvidešimt keturios 
valandos, o valstijos laikraščiuose bus viskas smulkiai 
aprašyta ir savaip išaiškinta. Ne, jūs privalote su ja 
pasimatyti. Ji turi apie viską išgirsti pirmiausia iš jūsų 
tipų. 

— Bet... aš... negaliu... pasimatyti su ja... šiuo metu, — 
pasakė Gabrielis, ir jo balsas pirmą sykį suvirpėjo. 

— Jums ir nereikia,— skubiai atsakė advokatas.— 
Paveskite tai man. Aš pasikalbėsiu su ja, o jūs pasimaty- 
site vėliau. Galit nebijoti, nekurstysiu jos prieš jūsų suma- 
nymą. Duokit jos adresą! Tik paskubėkit!— pridūrė jis, iš- 
girdęs už durų balsus ir artėjančius žingsnius. Gabrielis 
jam parodė adresą, ir jis skubiai pridūrė:— Dabar 
paskutinis prašymas.— Žingsniai prie pat durų nutilo. 

— Koks prašymas?— paklausė Gabrielis. 

— Jeigu branginate savo galvą ir mylite Olę, pri- 
kąskit liežuvį. 

Gabrielis supratingai linktelėjo galvą. Atsidarė durys, 
ir įėjo misteris Džekas Hemlinas, velniškai pasitikintis 
savimi, įžūlus, kupinas akiplėšiškiausių sumanymų. Pa- 
mojęs Maksveliui kaip senam pažįstamam, skubriais 
žingsniais jis priėjo prie Gabrielio ir padavė jam ran- 
ką. Nieko nesvarstydamas, bet kartu jausdamas, kad jį 
traukia lyg magnetas, Gabrielis padavė ranką ir didžiu- 
liu delnu ramiai paspaudė baltus nervingus Džeko 
pirštus. 

— Džiaugiuosi, kad galiu su jumis susipažinti, drau- 
guži,— tarė Džekas, švystelėjęs baltais dantimis ir laisvą- 
ja ranka siekdamas patapšnoti Gabrieliui per petį — 
Džiaugiuosi, kad galiu su jumis susipažinti, drauguži, 
nors jūs paveržėte iš manęs darbelį, kurį man pačiam knie- 
tėjo padaryti. Anksčiau ar vėliau vis vien būčiau nudėjęs 
tą meksikietį, jeigu jūs nebūtumėt pasipynęs ir man sukliu- 
dęs. Ak, Makai, nebijokit,— tarė jis, pamatęs advokatą 
žvilgsniu įspėjant Gabrielį — visi mes čia draugai. Pa- 
kvieskite mane liudytoju, ir aš, davęs priesaiką, paliu- 
dysiu, jog tas išgama Ramiresas diena dienon visą pusmetį 
prašyte prašėsi, kad jį kas bakstelėtų peiliu. Tiesiog ne- 
galiu patikėti, kad čia ne mano darbas. 

Džekas nutilo, iš dalies norėdamas pasimėgauti 
aiškiu Maksvelio sumišimu, o iš dalies žavėdamasis 
Gabrielio gigantiška figūra. Maksvelis, nieko nelaukda- 
mas, pasinaudojo šiuo palankiu momentu. 

— Jūs galėtumėt padaryti savo draugui didelę pa- 
slaugą,— pasakė jis Džekui jau tylesniu balsu. 

Džekas nusijuokė. 
 — Ne, Makai, iš to nieko neišeis. Jie manim netikės. 
Kur berasi tokį mulkį teisėją ir prisiekusius? 

— Jūs klaidingai mane supratote,— tarė Maksvelis 
ir sutrikęs nusijuokė.— Aš ne tai turiu galvoje, Džekai. 
Tas žmogus važiavo į Sakramentą aplankyti savo sesutės... 

— Aišku, — tarė Džekas labai oriai. — Suprantama. 
„Ak, mielas broleli, važiuokim namo!“ Taigi. Važiavo ap- 
lankyti žavios ir skaisčios septyniolikmetės, mėlynom 
akutėm, garbanotais plaukais. Jis lankydavo ją kiekvieną 
savaitę. Ir turi dabar nuvažiuoti. Ji...— Džekas staiga nu- 
tilo pačiame savo ironiškos kalbos įkarštyje, išvydęs 
skausmingą Gabrielio išraišką ir liūdną priekaištingą 
žvilgsnį. — Klausykit,— piktai jis tarė Maksveliui,— ką 
jūs po galų norėjot pasakyti? 

— Tai, ką ir pasakiau,— atšovė advokatas.— Jis va- 
žiavo aplankyti savo sesers, dar visai mergaitės. Dabar, 
žinoma, jis nebegalės to padaryti. Tačiau jiems būtinai 
reikia pasimatyti... jeigu tik pasisektų mergaitę čia at- 
gabenti. Ar galėtumėt... ar padarytumėt tai? 

Džekas dar kartą žvilgterėjo į Gabrielį. 

— Sutarta, — ryžtingai tarė jis.— Kada man išvykti? 

— Tučtuojau. Kuo skubiausiai. 

— Gerai. Kur ją atvežti? 

— Į Skurdųjį Slėnį. 

— Lošimą pradedam,— iškilmingai pareiškė Džekas.— 
Rytoj saulei leidžiantis ji bus ten.— Jis išlėkė kaip žaibas, 
bet netrukus sugrįžo ir pasišaukė Maksvelį prie durų.— 
Klausykit,— sušnibždėjo jis, — būtų daug geriau, jei šeri- 
fas nesužinotų, jog aš jam padedu.— Jis linktelėjo galvą ir 
juodomis akimis žvilgterėjo į Gabrielį. — Matot, mes su 
Džo Holu jau nebe draugai. Praėjusiais metais Merisvi- 
lyje taip mūsų įvyko kivirčas, pasiginčijom truputį, 
pasišaudėm. Džo tiesus ir neblogas vyrukas, tačiau prieta- 
ringas, todėl aš galiu pakenkti mūsų bičiuliui. 

Maksvelis linktelėjo, o Džekas vėl iškurnėjo. 

Jis įlėkė į savo numerį taip susijaudinęs, degančiais 
skruostais, kad ištikimasis Pitas pažvelgė į jį su neslepia- 
mu nerimu. 

— Dieve mano, masa Džekai, jūs ir vėl gėrėte, nors 
gydytojas jums buvo uždraudęs!-— šūktelėjo negras, iš- 
gąstingai skėstelėdamas rankas. 

Vien nuo tokios užuominos Džekui kilo noras 
pašėlti. Jis staiga žagtelėjo lyg girtas ir, pripuolęs prie Pi- 
to, parbloškė jį žemėn, čiupęs už žilos garbanotos galvos, 
užsimojo suoleliu batams nusitraukti ir grėsmingai parei- 
kalavo dar vieno butelio. Paskui staiga nusijuokė, atsi- 
stojo ir jau kuo rimčiausiai, visiškai kitokiu tonu piktai 
paklausė Pitą, kaip tas išdrįso tiek pasigerti, kad volio- 
jasi ant grindų. 

— Dieve mano, kaip jūs mane nugąsdinot, masa Dže- 
kai. Aš pagalvojau, kad turistai nugirdė jus smuklėje. 

— Štai ką tu pagalvojai, senas nenaudėli! Jeigu būtum 
perskaitęs Volnėjaus „Griuvėsius“ arba bent pagalvojęs 
apie tas idėjas, kurias jau tiek metų tau skiepiju, 
negailėdamas nei laiko, nei sveikatos, neplepėtum visokių 
nesąmonių ir rečiau prisigertum. Sukrauk mano daiktus į 
lagaminą ir įdėk jį į kokį nors pakinkytą vežimaitį, ne- 
svarbu kieno. Tik paskubėk. 

— Mes važiuosim į Sakramentą, masa Džekai? 

- Mes? Ne, meldžiamasis. Aš vienas važiuosiu. Šitaip 


nutariau, viską kuo ramiausiai apsvarstęs ir apgalvojęs 
bemiegėmis naktimis. Aš priėjau išvadą, Piteri, kad reikia 
skirtis su tavim. Per daug dažnai tu naudojaisši mano ge- 
ranoriškumu ir tyčiodavaisi iš mano moralės ir religinių 
įsitikinimų. Ką tu iš manęs padarei per tuos penke- 
rius metus? Dvasios skurdžių! Tu mane nualinai, pralo- 
šei — bankas tuščias. Prisimink, koks aš patekau į tavo na- 
gus prieš penkerius metus, — ramiu balsu tęsė Džekas, prie- 
šais veidrodį šukuodamasis garbanas.— Nesugadintas, 
nuoširdus jaunikaitis, stovintis ant subrendimo slenks- 
čio, neprityręs, ištroškęs įspūdžių, nepažįstantis gyveni- 
mo klampynių. Ką tu iš manęs padarei? („Ką?“— garsiai 
atsiliepia aidas.) Gana, Piteri, tu niekingas jaunimo tvir- 
kintojau, šiandien atsisveikinam! Sudie, veidmaini seni 
su antakiais, panašiais į žemuogių kelmus, sudie! 

Matyt, toks iškilmingas stilius Pitui nebuvo naujiena, 
nes jis, nekreipdamas nė mažiausio dėmesio, pasipūtęs 
tvarkė šeimininko lagaminą. Sukrovęs daiktus, Pitas pa- 
žvelgė į misterį Hemliną, kuris liūdnai niūniavo: „Mums 
reikia skirtis“ ir labai priekaištingai žvilgčiojo į savo tar- 
ną, užsimetė ant peties lagaminą ir tarė: 

— Ak, masa Džekai, tikriausiai vėl įsimaišė tokia mo- 
teris kaip praeitą savaitę misijoje. 

— Toks tavo samprotavimas, Pitai, liudija, — labai iš- 
kilmingai prabilo Džekas, — kaip žemai tu puolei, belan- 
kydamas maldininkų susirinkimus ir brolijų pasitarimus. 
Susilpnėjo ir tavo intelektas, nes geri neišsiblaivyda- 
mas ir ūžauji su išpurtusiais nuo alaus girtuokliais. 
Ko gero galima tikėtis iš tavęs, jei esi apgavikas ir 
sukčiauji, lošdamas loto? Tą, deja, aš jau seniai pastebė- 
jau. Manęs lauk čia. Jei negrįšiu ligi porytojaus, 
atvažiuok į Skurdųjį Slėnį. Apmokėk sąskaitą ir nepasisa- 
vink daugiau kaip septyniasdešimt penkis procentus. 
Nepamiršk, kad aš senas ir nusilpęs, o tu jaunas ir su 
puikia ateitim. Na, metas važiuoti! 

Jis pabėrė ant lovos saują auksinių monetų ir, ruū- 
pestingai užsidėjęs cilindrą ant garbanotos galvos, išėjo 
iš numerio. Nusileidęs į apačią, užtruko kiek veštibiu- 
lyje, mat pasivedėjęs į šalį misterį Reinorą, labai apgai- 
lestaudamas paaiškino, kad rytą jis apsiriko dviem pė- 

dom, pasakodamas apie milžinišką pušį, kurios kamiene 
sykį užtikęs įsikūrusią kokio šimto žmonių indėnų gentį. 
Po to, su pabrėžtinu mandagumu kilstelėjęs cilindrą, 
jis atsisveikino su keliautojo žmona ir, visai nekreipda- 
mas dėmesio į jų palydovą bei kompanioną, įsirito į 
dviračius ir nudardėjo. 

— Įdomus žmogus, — tarė misteris Reinoras, spoksoda- 
mas į debesį dulkių, kurias kėlė Hemlino ratai. 

— Ir labai malonus, — nusišypsojo misis Reinor. 

Tačiau žurnalistas — šis didelis San Francisko miesto 
ir jo apylinkių gyventojų moralės saugotojas, padaręs 
rūsčią miną, paneigė net ir tuos kuklius komplimentus. 

— Tokie tipai, kaip jis, — Kalifornijos rykštė. Negerbia 
įstatymų, būdami dideli švaistūnai, savo pavyzdžiu 
trukdo įdiegti taupumą ir ekonomiją, jie tik vartoja, „bet 
nieko negamina, teršia mūsų krašto vardą akyse tų, kurie 
lengvapėdiškai juos laiko tikrais kaliforniečiais. 

— Bet kaip jūs paaiškinsit,— pasipriešino nepatenkin- 
ta misis Reinor,— kodėl jūsų krašte kortininkai ir plėši- 
kai tokie simpatingi, o dorieji kalnakasiai — baisūs žmog- 
žudžiai? Nudobia sau žmogų ir lyg niekur nieko sėdasi 
su jumis pusryčiauti. | 

Žurnalistas atsakė ne iš karto. Paskui išdrožė kalbą, 
neįdomią nei savo forma, nei turiniu, kurios čia neper- 
teikiu dėl vietos stokos. Jis aiškino, kad Kaliforni- 
joje klesti laisvoji spauda; kuri be pėrstojo ką nors nu- 
šviečia, išryškina, pliekia, kritikuoja, atskleidžia, demas- 
kuoja ir kuri yra gėrio globėja bei pažangos saugotoja, 
be to, ji dar vykdo eilę kitų naudingų funkcijų, privalo- 
mų spaudai kiekviename naujai apgyvendintame krašte, 
laisvame nuo slegiančios civilizacijos varžtų. 

— O ką darys tam žmogžudžiui?— paklausė misteris 
Reinoras, kovodamas su žiovuliu. 

— Jau koks pusvalandis, kaip jį išvežė atgal į Skurdųjį 
Slėnį. Tikriausiai ten ir laikys, — tarė netoliese stovintis 
žmogus.— Bet, kaip atrodo, jam neteks ten ilgai nuobo- 
džiauti. | 

— Ką jūs norite tuo pasakyti? — paklausė susidomė- 
jęs misteris Reinoras. 

—- Prieš kokią minutę iš Andželo link Skurdžiojo Slė- 


nio nujojo keli vidžiliantai“? su šautuvais, — vangiai atsa- 
kė pašnekovas.— Gal tai ir nieko nereiškia, bet man atro- 
do, kad panašu į... 

— Į ką panašu?— pertraukė jį sunerimęs misteris 
Reinoras. 

— Į linčą,— atsakė šis. 


III skyrius 


MISTERIS DAMFIS IŠREIŠKIA 
PASITIKĖJIMĄ PUANZETU 

Vėsus oras, stojęs kitą rytą po atmintinojo misterio 
Damfio pokalbio su pulkininku Starbotlu, padėjo tam ban- 
kininkui atgauti gerokai sudrumstą dvasios ramybę. Tiesa, 
jis prisiminė pakvietęs pulkininką Starbotlą į svečius ir da- 
bar baiminosi, kad gaus susitikti prie kitų su tuo žmogum, 
kuris nė kiek nenusileidžia jam savo įžūlumu. Tačiau, 
atsigaivinęs tyru oru ir įsitikinęs, kad klerkai tebėra 
jam paklusnūs, o biznieriai rodo tokią pat didžiulę pa- 
garbą kaip ir anksčiau, jis pasiuntė laiškutį Artūrui 
Puanzetui, kviesdamas jį ateiti. Tiksliai nurodytą va- 
landą šis džentelmenas atvyko ir gerokai nustebo, kai 
misteris Damiis, pasišaukęs klerką, prisakė nieku gyvu 
netrukdyti jų pokalbio ir neleisti jokių klientų. Po -to 
Damfis apsakė svečiui vakarykštį pokalbį su pulkininku 
Starbotlu; jo kalba, kaip ir dera tokios profesijos žmogui, 
buvo tiesiog tobulai glausta ir lakoniška, ir Artūras nega- 
lėjo nesižavėti. 

— Noriu jus paklausti patarimo. Tuo tikslu ir pasi- 
kviečiau. Savo juriskonsultui, suprantama, negaliu pati- 
kėti šio dalyko. Ką jūs siūlote? 

— Pirmiausia vienas klausimas: ar jūs tikite, kad jūsų 
žmona gyva? 

— Netikiu, — nedelsdamas atsakė Damifis,— bet, žino- 
ma, negaliu tvirtinti. 

— Tada leiskite jus nuraminti: ji mirusi. 


 Laisvanoriška draugija kovai su nusikaltėliais. 

— Ar jūs tikrai žinote?— paklausė Damfis. 

— Tikrai. Negyva moteris, palaikyta Greise Konroj, 
buvo jūsų žmona. Aš tą iš karto supratau, nes žinojau, 
kad tragedijos metu Greisės Konroj stovykloje nebuvo. 

— Tai kodėl neištaisėte tos klaidos? 

— Čia jau man žinoti,— išdidžiai atšovė Artūras.— 
"O dabar, regis, esu pakviestas apsvarstyti jūsų reikalų. 
Jūsų Žmonos nėra gyvos. 

— Tokiu atveju,— tarė Damfis ir gyvai pašoko nuo 
kėdės, — jeigu jūs sutinkate tą faktą paliudyti, nieko ki- 
to, mano nuomone, daugiau ir nereikia. 

Bet Artūras nesistojo ir ramiu tarsi akmeniniu 
veidu žiūrėjo į bankininką. Netrukus tas vėl atsisėdo 
ir įsmeigė į Artūrą atkaklų, tačiau nervingą žvilgsnį. 

— Tai kaip?— pagaliau jis paklausė. 

— Vadinasi, jūs nenorite nieko daugiau pasakyti, — 
ramiai tarė Artūras, — tiktai prašote paliudyti jūsų žmonos 
mirtį? 

— Nežinau, ką jūs turite galvoje, — Damfis bandė su- 
vaidinti nieko nesuprantantį, bet jam nepasisekė. 

— Klausykit, misteri Damfi. Jūs esate išmintingas 
verslininkas. Tad nejaugi manote, kad asmuo, pasiuntęs 
pas jus pulkininką Starbotlą,— nesvarbu, ar tai vyras, ar 
moteris, — tikrai galvoja jus negalėsiant oficialiai įrodyti 
žmonos mirties? O kas, jeigu jis arba ji tikisi, kad jūs pats 
atsisakysite teisminio tyrinio, nenorėdamas garsintis? 

Misteris Damfis valandėlę mąstė, prikandęs lūpą. 

-— Žinia, — tarė jis atžariai, — mano priešai ims kuždė- 
tis, kad aš pametęs žmoną... 

— Ir vaiką,— pridūrė Artūras. 

— Taip, ir vaiką, — piktai pakartojo Damfis.— Kad 
aš palikęs juos nelaimėje ir negrįžęs jų pasiimti. Ir 
į laikraščius tai paklius, jeigu tik pinigais neužkišiu 
jiems gerklių. Pamečiau žmoną. Na ir kas — Kaliforni- 
joje nieko tuo nenustebinsi. 

— Tas tai tiesa,— su pašaipa tarė Artūras, nors pui- 
kiai žinojo, kad kartu pašiepia ir save. 

— Šitaip mes nė iš vietos nekrustelėsime,— tarė su- 
irzęs Damfis.— Patarkit, ką reikia daryti. Dėl to jus ir pasi- 
kviečiau. 

— Kadangi abu žinome, kad jūsų žmonos nebėra 
gyvos, pirmiausia turime išaiškinti, kas stovi už pulkinin- 
ko Starbotlo pečių. Iš visko matyti, kad tas žmogus 
žino mažų mažiausiai tiek pat, kiek ir mudu. Mūsų laimė, 
jeigu jis nežino dar daugiau. Ar jūs nieko neįtariate? 
Kas tokie išliko gyvi? Paskaičiuokime: jūs, aš ir galbūt 
Greisė.... 

— Tai ne Greisė Konroj, nors ji gal ir išliko gyva!-— 
skubiai įsiterpė Damiis. 

— Taigi, — ramiai pertarė Artūras, — jūs gi prisimena- 
te, kad tuo metu stovykloje jos nebuvo. 

— Gabrielisė | 

— Mažai tuo tikiu. Be to, jis jūsų bičiulis. 

— O kas, jeigu...— Damifis nutilo, ir jo akyse įsižiebė 
pyktis ir baimė. Artūras tą pastebėjo, bet kuo ramiausiai 
paklausė: 

— Ką jūs turite galvoje? 

— Nieko. Tik pagalvojau, kad Gabrielis ar kas nors 
kitas galėjo išplepėti šią istoriją kokiam nors niekšui. 

— Kažin ar jis pasakotų tokius dalykus. 

— Ką gi, — tarė Damfis ir nusijuokė įprastu savo 
juoku, panašiu į lojimą,— Jeigu jau man teks apmokėti 
misis Damtfi laidotuves, tai aš tikiuosi, jog jūs taip patvar- 
kysite, kad ji nebegalėtų prisikelti. Sužinokite, kas slepiasi 
už Starbotlo nugaros ir kiek jis ar ji reikalauja. Užmo- 
kesčio vis vien neišvengsi, tai geriau kuo greičiausiai 
sumokėkim ir baikim šią istoriją. Čia aš pasikliausiu 
jumis. 

Jis vėl atsistojo, savo įprastine maniera duodamas su- 
prasti, kad kalba baigta ir interesantas laisvas. 

— Damfi,— tarė Artūras tebesėdėdamas ir nekreip- 
damas dėmesio į bankininko užuominą,— kreipdamiesi į 
žmogų pagalbos ir nebūdami atviri, dviem atvejais 
visada nukenčiame. Būtent, kai kreipiamės į gydytoją 
ir į advokatą. Galima atleisti ligoniui, kai jis ką nors slepia 
nuo gydytojo, nes viliasi apgauti save, bet kaip patei- 
sinti žmogų, neatvirą savo advokatui? O jūs toks ir -esa- 
te. Prašote mano pagalbos, slėpdamas pačią svarbiausią 
priežastį, kodėl norite viską palaidoti Bado stovyklos 
pusnynuose. 

— Nesuprantu, kur jūs sukate,— tarė Damifis, vėl at- 
sisėsdamas. | 

— Tai paklausykite, ką aš pasakysiu, gal tada su- 
prasite. Su velioniu daktaru Devaržu susipažinau prieš 
kelis mėnesius iki mums sutinkant jūsų partiją. Greit 
su -juo susibičiuliavom. Jis man dažnai pasakodavo 
apie savo mokslinius atradimus, kuriais aš labai domė- 
jausi. Prisimenu, tarp jo dokumentų dažnai matyda- 
vau aprašymus ir topografinius žemėlapius priekalnių, kur, 
jo manymu, turėjo būti. turtingų sidabro telkinių. Tuo 
metu man atrodė, kad Devaržo teorijos ir apskaičiavi- 
mai fantastiški, o aprašymai neturi jokios vertės. Tačiau 
kada mes užsilikome Bado stovykloje, daktaras Devar- 
žas nusprendė, kad nebeišgyvens, ir aš, jo prašomas, pa- 
slėpiau jo dokumentus ir rūdos pavyzdžius ant Monju- 
ment Point kalno po sukrauta iš akmenų piramide. -Po 
visų tragiškų įvykių, kai su gelbėtojais grįžau į stovyklą, 
kažkas jau buvo išgriovęs tą piramidę ir išmėtęs ant snie- 
go dokumentus bei kolekcijas. Mes tada nusprendė- 
me, kad tai padarė misis Brekit; ieškodama maisto, ji 
išvartė akmenis ir išmėtė kolekcijas, o pati mirė nuo 
nuodų, kuriais paukščių iškamšos buvo apipurkštos. 

Jis nutilo ir pažvelgė į Damfį, kuris tylėjo kaip žemė. 

. — Matote, — tęsė Artūras, — aš, kaip ir visi kalifornie- 
čiai, domėdamasis, o kartais ir stebėdamasis sekiau jūsų 
finansinę karjerą. Man, kaip ir kitiems jūsų bičiuliams, 
būdavo malonu išgirsti apie jūsų nepaprastą pasisekimą, 
ieškant rūdos ir įgyvendinant savo sumanymus. Bet, skir- 
tingai nuo kitų jūsų bičiulių, aš gerai žinojau, kad beveik 
visi rūdynai, kuriuos jūs taip sėkmingai atrasdavote, 
buvo sužymėti Devaržo žemėlapiuose. 

Įtūžęs Damfis pašoko ir apmaudingai nusijuokė. 

— Štai kaip!— jis piktai sušuko.— Atidengėt savo kor- 
tas. Vadinasi, gerai pataikiau, į jus kreipdamasis, — ne- 
bereikės ieškoti, kas veikia mano žmonos vardu. Pasa- 
kokite, pasakokite, įdomu paklausyti! Įdomu, kiek jūs iš 
manęs pareikalausite? O kaip tada, jeigu neduosiu nė 
skatiko? 

— Pirmiausia aš reikalauju, — tarė atsistojęs Artūras, 
piktai žaibuodamas pilkomis akimis, — kad jūs atsiimtu- 

mėt savo žodžius ir manęs atsiprašytumėt. Prisiekiu, jus 
čia pat pasmaugsiu, jeigu manęs neatsiprašysit. 

Damiį staiga apėmė baisus įniršis ir jis instink- 
tyviai žengtelėjo link Puanzeto. Šis nė nekrustelėjo. 
Tada Damifiui vėl grįžo blaivus protas. Peštynės su Puan- 
zetu pritrauktų smalsuolių, tarp kurių būtų ir numanan- 
čių šių peštynių priežastis. Jeigu jis nugalėtų, tai Artūras 
keršydamas viską iškeltų aikštėn, nebent jį negyvai užmu- 
šus. Jis vėl klastelėjo į kėdę. Jei Artūras būtų žinojęs, 
kaip mažai tevertina Damfis savo garbę, tai jis taip nebūtų 
triumfavęs dėl savo pergalės. 

— Aš nė nemaniau jūsų įtarti, — tarė pagaliau Dam- 
fis, dirbtinai nusišypsodamas.— Tikiuosi, kad man atleisi- 
te. Juk mes bičiuliai. Bet jūs, Puanzetai, apsirinkate 
dėl šitų dokumentų. Galiu prisiekti, kad apsirinkate. 
Be abejo, toks sutapimas nežinančiam žmogui keistai at- 
rodo. Tačiau kas juridiškai gali prie manęs kibti? 

— Devaržo draugai ir įpėdiniai. 

— Jis neturi nieko. 

— O žmona? 

— Menkniekis. Jie buvo išsiskyrę. 

— Šit kaip. Praeitą kartą jūs apie ją kalbėjote kaip 
apie Devaržo našlę ir įpėdinę. 

— Maža ką kalbėjau,— tarė Damfis nervindamasis.— 
Štai ką aš pasakysiu. Jūs ne blogiau už mane žinote, kad 
visai neturi reikšmės, kiek Devaržas atrado rūdynų, nes at- 
radėjui pripažįstama nuosavybės teisė tiktai tuo atveju, 
kai jis pradeda kokius nors darbus: lydo rūdą ar kasa. 

— Aš jums ne apie tai kalbu, — atšovė Artūras.— Nie- 
kas nesiims ginčyti jūsų nuosavybės teisių ir nereikalaus 
atlyginti nuostolių. Bet jums gali pateikti kitą kaltinimą. 
Akmenų piramidės išgriovimą galima laikyti įsilaužimu, o 
dokumentų paėmimą — vagyste. | 

— Tačiau kas ir kaip įrodys tokį kaltinimą? 

— Čia jau kitas klausimas. Bet nenutolkime nuo to, 
kas syarbiausia. Štai koks reikalas. Kažkokia aferistė 
pasiskelbė esanti jūsų žmona; ir jūs, ir aš žinome, kad ji ap- 
sišaukėlė, ir galime tai įrodyti. Ji to tikisi ir laukia, kada 
jūs pakelsite ranką, o tada ji smogs rimtą smūgį. 

— Vadinasi, pirmiausia mums reikia sužinoti, kas ji to- 

kia, ką žino ir ko nori, ar ne?— paklausė Damtis. 

— Ne, — ramiai atsakė Artūras, — pirmiausia reikia nu- 
statyti, kad jūsų žmonos nėra gyvos, o dėl to reikia įro- 
dyti, kad Greisė Konroj buvo sveika ir gyva tuo metu, 
kai gelbėtojai atrado tariamąjį jos lavoną, kuris faktiš- 
kai buvo jūsų žmonos. Įrodžius šį faktą, gelbėjimo 
ekspedicijos ataskaita kaip juridinis dokumentas nebe- 
teks galios, tuo pačiu bus padarytas galas ir bet kokiems 
tyrimams dėl Devaržo dokumentų išplėšimo. Ši ataskaita 
— vienintelis jūsų įkaltis. Sukompromitavęs šį dokumen- 
tą, jūs sukompromituosite ir jo autorius. Kadangi aš 
pats dalyvavau jį sustatant, tai, žinoma, būti jūsų liudyto- 
ju negalėsiu. 

Damifis nusiminė, tačiau negalėjo nesižavėti šiuo ne- 
naudėliu, kuris taip sumaniai išsisuko nuo bet kokios at- 
sakomybės. 

— Tačiau, remiantis kitais liudytojais, jums bus lengva 
įrodyti, kad Greisė išliko gyva, — šaltai pridūrė Artūras. 

Damfis tučtuojau prisiminė Ramiresą. Šis žmogus savo 
akimis matė ir kalbėjosi su Greise, kada ji atkakliai aiški- 
no ispanui komendantui, kad ataskaita klaidinga ir kad ji 
pati esanti Greisė Konroj. Geresnio ir patikimesnio liu- 
dytojo niekur nerasi. Tačiau, pristatant Ramiresą kaip liu- 
dytoją, pirma reiktų viską atskleisti Puanzetui: reiktų pa- 
sakyti, kad ponia Devarž buvo pasivadinusi Greise Konroj 
ir kad jis pats buvo prikišęs pirštus prie šios aferos. 
Damfis sudvejojo. Bet jam ėmė dingotis, ar tik šią košę 
nebus užvirusi pati ponia Devarž, tad reiktų pasitarti su 
išmaniuoju Artūru; taigi, kiek pagalvojęs, taip ir nuspren- 
dė padaryti. Tokiu pat dalykišku stiliumi, kaip ir perteik- 
damas pašnekovui savo pokalbį su pulkininku Starbotlu, 
Damfis papasakojo visą ponios Devarž istoriją, pasibai- 
gusią greitu ir laimingu pasivertimu iš Gabrielio sesers į 
jo žmoną. Artūras klausėsi labai susidomėjęs, jo skruostai 
paraudo. Damfiui baigus pasakoti, jis dar valandėlę 
sėdėjo, paskendęs mintyse. 

— Na kaip?— paklausė Damfis, pagaliau nebetekęs 
kantrybės. | 

Artūras krūptelėjo. 

— Galiu jums pasakyti, — jis atsistojo ir užsidėjo skry- 

bėlę kaip žmogus, kuris išsiaiškino viską, ką norėjo, — 
kad jūsų atvirumas išvadavo mane nuo daugybės rūpesčių. 

— Kaip?— paklausė Damiis. 

— Matote, atpuola reikalas aiškinti, kas dedasi jūsų 
žmona. Tai misis Konroj, ji ir ponia Devarž, ji ir Greisė 
Konroj. Ramiresas bus. jūsų liudytojas. Ir jis ilgai nesi- 
prašydins. | 

— Vadinasi, mano įtarimas teisingas. 

— Nežinau, kuo remdamasis jūs įtariate. Bet prieš 
mus kovoja moteris, turinti milžiniškos įtakos vyrams 
ir ypač Gabrieliui, kuris vienintelis pasaulyje, neskaitant 
mudviejų, žino, kad jūsų žmona mirė Bado stovykloje, 
kur ją buvote palikęs, ir kad aš paslėpiau po akmenimis 
daktaro Devaržo dokumentus. Jam taip pat ne paslaptis, 
kad jūs žinojote, kur ta vieta ir kas ten padėta. Jis todėl 
žino, kad buvo trobelėje tą naktį, kai Devaržas prieš mir- 
tį man davė paskutinius nurodymus dėl kolekcijų ir do- 
kumentų, tą naktį, kai jūs, — atleiskite man, Damii, bet 
mums reikia apie viską kalbėti atvirai, — tą naktį, kai jūs, 
stovėdamas už durų, slapta klausėtės ir savo vilkiška 
išraiška išgąsdinote Greisę. Nesiginkit! Ji pati man sakė. 
Tą naktį prisėlinęs jūs išgirdote vertingų žinių, kurias 
labai pelningai panaudojote, o jūsų atsėlinimas galutinai 
paskatino Greisę nebedvejoti ir bėgti su manimi. 

Juodu buvo susikaupę ir nepaprastai išblyškę. Ar- 
tūras nuėjo prie durų. | 

— Ateisiu pas jus rytoj, kai tik.sugalvosiu išsamesnį 
gynimosi planą, — tarė jis užsigalvojęs.— Mums,— jis spe- 
cialiai pabrėžė daugiskaitą — mums teks susiremti su 
klastinga moterim, kuri dar gali mus pašokdinti. Prisi- 
minkite, kad visa mūsų atrama — Ramiresas. Jis mūsų 
sąjungininkas, todėl tvirtai kibkitės į jį. Likit sveikas! 

" Ir jis išėjo. Kai tik paskui jį užsitrenkė durys, iš 
kontoros į kabinetą įpuolė klerkas. 

— Nors jūs liepėte, sere, netrukdyti, bet iš Vingdemo 
gauta svarbi telegrama. 

Misteris Damfis mechaniškai ją paėmė, išskleidė ir, 
perskaitęs pirmąją eilutę, sušuko: 

— Tuojau sugrąžinkit tą džentelmeną! Stokit! Truputį 
palaukit! Ne, nereikia, galit eiti! 

Klerkas skubiai išėjo. Misteris Damfis atsisėdo už sta- 
lo ir dar sykį perskaitė šias eilutes: 


Vingdemas, 7 d., 6 val. ryto. Vakar ant Konrojaus kal- 
vos nužudytas Viktoras Ramiresas. Suimtas Gabrielis 
Konrojus. Misis Konroj dingo. Žmonės sunerimę, nusista- 
tę prieš Gabrielį. Laukiu nurody mų. 

| Fitčas 


Damfio mintyse lyg aidas nuskambėjo Artūro Puan- 
zeto žodžiai, pasakyti išeinant: „Visa mūsų atrama — 
Ramiresas. Tvirtai kibkitės į jį!“ Ir štai Ramireso nebėra; 
jie neteko vienintelio liudytojo. Tas intrigantas Gabrielis 
„jį nužudė. Vadinasi, jo blogiausi įtarimai buvo pagrįsti. Kas 
dabar daryti? Reikia nedelsiant išsikviesti Puanzetą. 
Peržiūrėti visą gynimosi planą. Rytoj jau gali būti per 
vėlu. Na, reikia pagalvoti! 

Vienas priešas kalėjime, kaltinamas žmogžudyste; 
kitas, misis Konroj — tikrasis Ramireso žudikas, kuo Dam- 
fis nė neabejojo,— pasislėpęs. Tad kuriam galui dabar 
liudytojai?! Likimas, sužlugdęs šiuos tris sąmokslinin- 
kus, jį išgelbėjo. Valandėlę misterio Damfio širdį pri- 
pildė dėkingumas kažkokiai aukštesnei esybei, gal pa- 
čiai apvaizdai, už ypatingą rūpinimąsi juo. Jį net pagavo 
kažkoks nesuprantamas jausmas, kuris, deja, panašiomis 
aplinkybėmis apima daugumą žmonių, kada jie įsitikinę, 
jog apvaizda juos saugoja ir nebyliai pripažįsta jų dory- 
bę. Taigi gėris (Damfis) nurungė blogį (Konrojų ir kitus). 

Žinoma, teismo ir kalbų neišvengsi, o ir tas žmogus, 
pavojaus valandą netekęs galvos, gali viską iškelti aikštėn. 
Ir kas gali garantuoti, kad neprisistatys misis Konroj 
ir kad ji nesikiš? Damfis neabejojo, kad jos jausmas 
vyrui kur kas didesnis, negu jis anksčiau manė, todėl, no- 
rėdama jį išgelbėti, ji gali viskam ryžtis. Kaip galėjo 
tokio tvirto būdo moteris pasiduoti šitokiai silpnybei? 
Kodėl ji nesumetė nužudyti ir Gabrielio? Aišku kaip 
dieną, ši apvaizdos malonė ne ligi galo apgalvota ir turi 
trūkumų, kuriuos misteris Damfis, praktiškės žmogus, ga- 
lėtų pašalinti. Tuo metu jam šovė į galvą mintis — velniš- 
kai išganinga idėja, ir jis, nieko nelaukęs, sėdo rašyti. 
Nors laikoma, kad piktadarystė būna dramatiška, tačiau 

misteris Damfis tuo metu atrodė kaip paprasčiausias į 
darbą įsitraukęs finansininkas. Balkšvai mėlynos jo akys 
nesvaidė žaibų; švariai nuskustame veide nežaidė velniška 
šypsena, iš šaltų drėgnų lūpų nesigirdėjo karštligiškų 
šūksnių. Jis rašė metodiškai ir sparčiai, per daug negai- 
šuodamas ir be reikalo neskubėdamas. Parašęs kokį pus- 
tuzinį laiškų, sulankstė, užantspaudavo, bet klerko ne- 
pasišaukė, o pats nuėjo į kanceliariją, o paskui į didžiulę 
buhalteriją. Matyt, žinia apie Ramireso nužudymą buvo 
jau pasklidusi, ir, susimetę į būrelį, klerkai apie tai 
kalbėjosi, o kai įėjo ir buhalterijos viduryje atsistojo 
šis didis Žmogus, smalsių ir susidomėjusių balsų klege- 
sys nuščiuvo. 

— Fitčai, sykiu su Džadsonu šiandien vakare grei- 
tuoju diližanu važiuokite į Skurdųjį Slėnį. Kelionėje 
negaišuokite ir dėl išlaidų nesivaržykite. Nuvykę laiškus 
įteikite adresatams, ir jie nurodys, ką toliau daryti. Suži- 
nokite visas smulkmenas ir praneškite man. Kiek mūsų in- 
vestuota į Slėnį, misteri Piblsai? Tikslios sumos galite 
nesakyti. 

— Šiuo metu daug daugiau, nei paprastai, sere. Di- 
delė suma. 

— Jeigu kam nors šautų į galvą susieti mūsų banką 
su šiuo įvykiu, padidinkite investavimus. 

— Sere, gal man reiktų pasirūpinti mūsų tenykščiu 
prievaizdu Konrojum?— pagarbiai pasiteiravo Fitčas. 

— Mūsų atstovai jums nurodys, kaip pasielgti, misteri 
Fitčai; svarbiausia, skaitykitės su viešąja nuomone. Asme- 
niniai santykiai čia neturi jokios reikšmės. Konrojų 
turbūt nuteis. Metas, kad šitokie siaubingi nusikaltimai, 
teršiantieji Kalifornijos kalnakasių reputaciją, būtų išgy- 
vendinti. Kai dėl kažkokio galvažudžio iškyla grėsmė 
visos valstijos garbei ir gerovei, — Damfis pakėlė balsą, 
pastebėjęs, kad su dėmesiu klausosi keletas stambiųjų jo 
banko klientų, — reikia veikti skubiai ir ryžtingai. 

Jo gražbylinga nelyginant Bruto kalba būtų klausy- 
tojams sukėlusi prisiminimų apie senąją Romą, jeigu jis, iš- 
eidamas į savo kabinetą, deja, nebūtų jos pagadinęs, 
pridurdamas: | 

— Biznis lieka bizniu, sere! 

IV skyrius 


MISTERIS HEMLINAS 
SUTINKA SENĄ MEILĘ 


Važiuodamas iš Vingdemo į Sakramentą, misteris Hem- 
linas beveik niekur be reikalo negaišo. Jo greitas važiavi- 
mas, purvais aptaškyti dviračiai ir nuvarytas arklys 
Sakramente nenustebino nieko, kas tik kiek artimiau jį 
pažino, o kitų nuomonė Hemliną mažai tedomino. 
'Beje, jis sumojo palikti arklį vienoje arklidėje, miesto pa- 
kraštyje, o pats, artimiausiame viešbutyje susitvarkęs 
drabužius, nuskubėjo Maksvelio duotu adresu. Kai, įsu- 
kęs į reikiamą gatvę, už keleto žingsnių pamatė masyvią 
žvilgančią iškabą „Madam Ekler pensionas“, jis staiga 
šūktelėjo ir sustojo, o kiek padvejojęs, apsisuko .ir nu- 
ėjo atgal. 

Norėdamas paaiškinti tokį keistą misterio Hemlino 
pasielgimą, turiu išduoti vieną jo paslaptį. Gavęs iš 
Maksvelio Olės adresą, Džekas gerai nė nepasižiūrėjo ir, 
tiktai atsidūręs prie pat pastato, nusigando, pamatęs, 
kad stovi prie to paties pensiono, su kurio viena jaus- 
minga auklėtine prieš kelis mėnesius jis vedė karštą, 
tačiau nekaltą flirtą, norėdamas išblaškyti nuobodulį; jis 
jai slapta siuntinėjo aistringus laiškučius, labai piktin- 
damas pedantišką pensiono viršininkę. Jeigu jį pažins, 
įėjimas į pensioną jam bus užkirstas, o jeigu ir įeis, 
Olės su juo neišleis. Pirmą kartą Hemlinas pasigailėjo, 
kad garsėja kaip viliokas. Tačiau jis negalvojo pasiduoti. 
Jis nuėjo tik ligi centrinės gatvės, ten pirmiausia 
užsuko į kirpyklą, paskui į juvelyrinę parduotuvę ir, 
kai vėl grįžo prie pensiono, jo akis jau dengė didžiu- 
liai akiniai, o vešlių šilkinių ūsų nebuvo likę nė ženklo. Jei- 
gu skaitytojas prisimins, kaip šis padauža mėgdavo pui- 
kuotis savo išore, tikrai įvertins jo atkaklumą ir didelį 
pasiaukojimą. 

Ir vis tiek, įvestas į svečių kambarį, Džekas buvo 
lyg nesavam kailyje ir jaudindamasis laukė, kaip priims 
ponia Ekler jo įgaliojimus, pasirašytus advokato Maksve- 
lio. Misteris Hemlinas nebijojo, kad jo vardas sukels 

pėnsiono: viršininkei „Kokį - įtarimą, - nes -laimingomis 
neilgo romano dienomis jis buvo:žinomas kaip Klarensas 
Spiflingtonas.- Ši įmantri pavardė“ pilnai atitiko Džeko 
įnorius: bei humoro jausmą ir iš:dalies išreiškė jo meilės 
nepastovumą. Likimas Džekui buvo palankus: tarnaitė su- 
grįžo ir pranešė, kad mis Konroj netrukus ateis. Misteris 
Hemlinas pažiūrėjo į laikrodį. Kiekviena akimirka buvo 
brangi. Jis jau ėmė nebetekti kantrybės, kaip staiga atsi- 
vėrė durys ir į kambarį tyliai įėjo Olė. . 

Ji buvo labai daili; berniukiškai tiesi ir atvira, bet 
kartu kupina moteriško grakštumo ir sužavėjo misterį 
Hemliną, kuris aplamai mylėjo vaikus, o ypač, kaip ir 
dauguma vyrų, gražius. Įėjusi Olė vos vos sulaikė juoką, 
o kai Džekas atsigręžęs išskėtė rankas jos apglėbti, mer- 
gaitė pagrūmojo piršteliu ir, rūpestingai uždariusi du- 
ris, tyliai sušnibždėjo: 

— Ji ateis, kai tik galės prasmukti pro madam kambarį. 

— Kas ateis?— paklausė Džekas. 

— Sofija. 

— Kokia Sofija?— nuoširdžiai paklausė Džekas. Jis net 
nežinojo savo Dulsinėjos tikrojo vardo. Paslaptingame 
laiškų pasaulyje ji buvo Žydroji madmuazelė -dėl jos 
mėgstamos dangaus žydrumo suknelės, o kartais jis malo- 
niai vadindavo ją Žydrute. 

— Liaukitės apsimetinėjęs, kad nepažįstate Sofijos, — 
atšovė Olė, nesileisdama Džekui pabučiuoti. (Džekas vi- 
suomet bučiuodavo vaikus.) — Na, žinot, ja.dėta visai su ju- 
mis nebesikalbėčiau,— pridūrė ji, palaikydama savo gi- 
minę, kaip įprasta moterims bendro priešo akivaizdoje.— 
Ji jus pastebėjo pro langą, kai pirmą kartą buvote priėjęs 
prie pensiono, 0 ir paskui, kai nuėjote ir grįžote nusisku- 
tęs ūsus, ji vis vien jus pažino. O jūs dar klausiate, 
kokia Sofija! Argi taip gražu? Bet jie greit ataugs, ar ne? 
— paklausė Olė, turėdama galyoje ūsus. 

Džekas ne juokais sunerimo. Begalvodamas, kaip ap- 
mulkinti duenją, jis visai buvo užmiršęs apie jos auklė- 
tinę — savo mylimąją. Tai bent! | 

— Taip, taip, — skubiai jis atsakė, nutaisęs meilų vei- 
dą.— Sofija, mieloji... Bet ir tau, brangute, atvežiau laiš- 
kelį. " 

Jis padavė Olei popieriaus lapelį, ant kurio Gabrie- 
lis paskubomis buvo pakeverzojęs keletą eilučių. Atidžiai, 
beveik sulaikęs kvapą, Džekas žiūrėjo į mergaitę, kol ji 
skaitė. Jis labai nustebo, kai" Olė abejingai padėjo laiš- 
kelį ir tarė: 

— Ak, koks neišmanėlis tas Gabis. 

— Bet tu jo paklausysi, tiesa? 

— Nė negalvoju, — guviai atšovė mergaitė.— Dar nau- 
jiena! Misteri Hemlinai, jūs jo nepažįstat; kiekvieną sa- 
vaitę būtinai iškrės kokią nors išdaigą.— Pamačiusi nu- 
stebusį Džeko žvilgsnį, ji paaiškino: — Štai kad ir praeitą 
savaitę: atsiunčia man laiškutį, kviesdamas susitikti už 
gatvės kampo. Kuriem galam visa tai, kai jis tikras mano 
brolis ir turi teisę ateiti į pensioną? O dabar važiuok pas jį į 
Vingdemą! Nė už ką! | 

— O jeigu jis pats negali atvažiuoti?— įkalbinėjo 
Hemlinas. 

— O kodėl negali? Tai vis per tą kvailą drovumą. Mat 
čia gyvena viena mergina iš San Fracisko Rozė Ringraund, 
tai ji truputį įsimylėjusi mano kvailutį. Jeigu jau jis 
galėjo atvažiuoti į Vingdemą, norėčiau žinoti, kas gi jam 
trukdo atvykti į Sakramentą? 

— Parodyk man jo laiškutį, — paprašė Hemlinas. 

Olė padavė, sakydama: 

— Aibė rašybos klaidų! Ir dar nenori, kad pamoky- 
čiau, tikras nevykėlis! 

Hemlinas paėmė raštelį ir perskaitė: 

Mieloji Ole, | 

Jeigu nepakenks lavo pamokoms ir jeigu madam 
ir draugės nieko nesakys, brolis Gabis laukia tavęs Ving- 
deme. 

Tavo mylintis brolis 

Gabrielis 


Hemlinas susirūpino. Jis buvo nusprendęs nuslėpti nuo 
Olės būsimos kelionės svarbumą. Mat misteris Maksve- 
lis prašė atvežti mergaitę „bė triukšmo“, o ką nors prasi- 
tarus pensione, neišvengtum nereikalingo Klausinėjimo ir 
sąmyšio; be to, ir pačiam Džekui būtų buvę daug maloniau 
keliauti į Skurdųjį Slėnį, kai Olės neslėgtų sielvartas. Ka- 

dangi širdyjė jis vylėsi išsukti -Gabriėlį, “nieko: nesuži- 
nant mergaitei, todėl tiesos nesakė.-Bet dabar iškilo nenu- 
matyta kliūtis.. Tačiau Hemlinas vėl greitai rado išeitį. 
“-— Tai tu galvoji, kad Sofija čia ateis? — staiga jis 
paklausė neva nekantraudamas. 

— Žinoma, ateis, — šelmiškai šypsodama atsakė Olė.— 
Gudriai sugalvojot, kad susipažinot su Gabiu ir iš jo išpra- 
šėt laiškelį. Beje, čia nieko ypatinga, jis kiekvienam pa- 
darys, ko prašomas. Štai ir Sofija ateina, misteri Hem- 
linai; jau lipa laiptais. Manau, kad judviem nebūsiu 
reikalinga. 

Ji išsmuko iš kambario taip tyliai, kaip ir įėjo, o tą 
pačią akimirką įpleveno aukšto ūgio, liekna, kiek krin- 
tanti į akis mergina žydra suknele. 

Esu labai nusikaltęs misteriui Hemlinui, kurio paslaptis 
gal ir be reikalo atskleidžiau šios knygos skaitytojams, to- 
dėl jo ir mis Sofijos pokalbį, visiškai slaptą ir neturintį tie- 
sioginio ryšio su mūsų pasakojimu, praleisiu. O kad jam 
pavyko įtikinti šią merginą savo meilės pastovumu, tokį 
ilgą tylėjimą paaiškinus abejonėmis dėl jos pačios ištiki- 
mybės, ir kad šį drąsų ir sėkmingą apsilankymą nusakė 
kaip seniai sumanytą ir ilgai svarstytą, norint dar sykį ją 
išvysti ir viską išgirsti iš jos pačios lūpų, — dėl to, esu įsiti- 
kinęs, nė vienas skaitytojas vyras per daug nenustebs ir nė 
viena dailiosios bei patikliosios lyties atstovė nesuabejos. 
Turbūt supratingam skaitytojui visiškai pakaks, jei pasa- 
kysim, kad misteris Hemlinas gana priekaištingai papasa- 
kojo apie savo ilgesį jų ilgo išsiskyrimo metu, o Sofija aša- 
rodama irgi prisipažino abejojusi dėl jo ištikimybės. 

Šio švelnaus ir guodžiančio pasikalbėjimo pabaigoje 
misteris Hemlinas tyliu, susijaudinusiu balsu pridūrė: 

— Aš gavau šitą laiškelį Olei, padedant geriems drau- 
gams, kuriuos, deja, teko net apgauti, ir dabar, jeigu ji ne- 
važiuos, — man baigta, nors mesk kortas po stalu: O ji, man 
regis, taip ir žada pasielgti. Jeigu tu, Sofija, kalbi nuošir- 
džiai ir manęs nepamiršai, jeigu mes mylim vienas kitą, 
tai eik ir surask Olę, nes sugrįžti be mergaitės, pasijuokti 
iš švento broliško prisirišimo, įskaudinti geriausio pa- 
saulyje žmogaus širdį — toks lošimas ne man, o ką jau 
kalbėti apie tavo reputaciją, Sofija, kai kiekvienas 

galės tave badyti pirštais. Tu turi priversti ją važiuoti su 
manim, nes kitos išeities nėra. 

Nors misterio Hemlino metaforos buvo gana speci- 
finės, jo argumentai įtikino Sofiją ir ji pasipiktinusi 
ėmė įkalbinėti Olę važiuoti. 

— Jeigu tu, bjauri mergiūkšte, nevažiuosi po to, kai 
mes patikėjom tau savo paslaptį, niekas pensione tau dau- 
giau nieko nebepasakos. Pamatysi! 

Šis grasinimas buvo labai baisus, ir Olė, nė nesusimąs- 
tydama, kad paslaptis buvo patikėta ką tik ir jai visai ne- 
prašant, daugiau nebesipriešino; ji nunešė Gabrielio laiš- 
kelį madam Ekler, kuri mielu noru išleido auklėtinę aplan- 
kyti brolio, ir už kokio pusvalandžio jau važiavo su 
Hemlinu. 


V skyrius 


TRYS BALSAI 


Pabėgęs nuo vylingų Sofijos meilės apraiškų, išvengęs 
dar pavojingesnės madam Ekler ir sėkmingai įvykdęs sa- 
vo misiją, Hemlinas atsigavo ir pasidarė toks linksmas, 
kad Olė, pamaniusi, jog tokį džiugesį bus sukėlęs pasi- 
matymas su Sofija, paleido keletą kandžių pastabų drau- 
gės adresu, iš dalies šitaip atsilygindama jai už kišimąsi 
kur nereikia, o iš dalies pasielgdama pagal visiems gerai 
žinomus, tačiau nepakankamai išaiškintus moterų psicho- 
logijos dėsnius. Tačiau ji labai nustebo, kad Hemlinas 
visai nepaisė jos kalbų ir nė nemėgino užstoti savo širdies 
damos. Tiesa, jis atidžiai klausėsi, o kai Olė nutilo, jis stai- 
ga pažvelgė į jos šiaudinę skrybėlę bei vešlias auksines 
garbanas ir paklausė: 

- — Ar tų, Ole, esi kada buvusi Pietinėse apygar- 
dose? 

— Ne,— atsakė mergaitė. 

— Ir niekada nesi buvus San Antonijo misijoje pas 
kokius draugus ar gimines? 

— Ne,— ryžtingai pasakė Olė. 

Misteris Hemlinas nutilo ir valandėle tramdė arklį, 

kuris buvo bepradedąs lėkti zovada. Kai arklys vėl ėmė ris- 
noti, jis vėl prašneko: | 

— Ten gyvena viena mergina, Ole. 

— San Antonijo misijoje? — paklausė mergaitė. 

Misteris Hemlinas linktelėjo. 

— Ar ji graži? — pasiteiravo Olė. 

— Ne, toks žodis jai netinka, — atsakė Hemlinas, iš 
karto surimtėdamas.— Graži — per menkai pasakyta. 

— Tokia kaip Sofija?— vylingai paklausė Olė. 

— Velniop tą Sofiją!-— Tai pasakęs, misteris Hemlinas 
sutramdė ir save, ir arklį, nes abu parodė pernelyg didelį 
staigumą, bauginantį jaunąją keleivę.— Aš norėjau pasa- 
kyti, kad tos damos yra skirtingos spalvos.— Jis vėl su- 
mišo, kad pavartojo kortuotojų žargoną. 

— Na, žinoma, jūsų dama — būgnų, o Sofija — pikų,— 
tarė Olė. 

Lošėjas (staiga susižavėjęs). Taip, būgnų damal!.. 
Kaip puikiai pasakyta! Ar tu pažįsti kortas? 

Olė (išdidžiai). O kaipgi? Visos mergaitės pensione 
buria kortomis. Aš — širdžių dama, Sofija — pikų, o jūs 
— gilių valetas! Žinot (sušnibždėjo susijaudinus), vakar 
vakare kortos man rodė laišką, tolimą kelionę, mirtį ir 
susitikimą su gilių valetu. Gilių valetas — tamsaus gymio, 
juodaplaukis; tai jūs. 

Misteris Hemlinas (lengviau atsidusęs, kad 
keturios kortų rūšys apima visus žmones). Kad jau išėjo 
tokia kalba, pasakyk man, Ole, ar ten (rodydamas į pen- 
sioną) jūs kartais nesikalbėdavot apie angelus? Kokios jie 
rūšies? 

Olė (susimąstydama). Paveikslėliuose? 

Hemlinas. Taip. (Klausia, drauge piršdamas atsa- 
kymą.) Juk jie juodbruviai, tiesa? 

Olė (ryžtingai). Ne! Visuomet šviesūs. 

Džekas. Visuomet šviesūsė 

Olė. Taip. Ir dar kažkokie suglebę. 

Kurį laiką jie važiavo tylėdami. Paskui misteris Hemli- 
nas užtraukė tame krašte populiarią dainelę, kurios vieną 
posmelį Olė sykiu padainavo tokiu nuostabiu balseliu ir 
taip muzikaliai, kad misteris Hemlinas tučtuojau pasiūlė 
dainuoti duetu, ir taip jie dainuodami važiavo nykiomis, 

saulės išdegintomis Sakramento plynėmis; vienos-jų-dainos 
skambėjo nedarniai, kitos.— melodingai, bet, šiaip ar taip, 
jų dainavime nebuvo nė trupučio dirbtinumo, kaip.ir pauk- 
ščių čiulbėjime ar talentingų poetų. eilėse, ir: jų dainos 
jaudino „ir graudino prastuolius piemenis, storžievius ve- 
žėjus bei nuvargusius keliauninkus kaip ir paukščių čiul- 
bėjimas ar poetų eilės. O kai juodu sustojo pasistiprinti 
pakelės smuklėje, kur Džekas Hemlinas, iš aukšto kalbė- 
damas su smuklininku, pasirodė neregėtai smarkus ir 
išdidus ir leido suprasti, kad nepakęs jokio nepaklusnu- 
mo, ir kai po viso to jiems padavė nepaprastai gerą 
vakarienę, apie "kurią net pagarbesnis svečias nebūtų iš- 
drįsęs nė svajoti, Olė nusprendė, kad tokio šaunaus žmo- 
gaus, kaip tas gilių valetas, ji dar nebuvo mačiusi. 

Kai jie vėl leidosi į kelionę, Olė ėmė teirautis apie bro- 
lį bei jo šeimą ir sužinojo, kad Džekas susipažino su 
Gabrieliu tiktai prieš pat atvažiuodamas į pensioną. 

— Tai jūs Žiulės visai nepažįstate? — pasidomėjo 
Olė. 

— Žiulės? — mąsliai paklausė Džekas. — O kaip ji 
atrodo? 

— Kaip čia pasakius, — susimąstė Olė,— ją galima lai- 
kyti ir širdžių, ir pikų dama. 

Džekas valandėlę tylėjo, o paskui, didžiai nustebinda- 
mas Olę, ėmė energingais štrichais piėšti misis Konroj 
portretą. 

— Jūs gi sakėte, kad nesate jos matęs! — sušuko mer- 
gaitė. 

— Aš jos ir nemačiau, — atsakė nusijuokdamas lošėjas. 
— Tik plepu, kas užeina ant liežuvio, ir tiek. 

Po trumpos sambrėškos greit sutemo, ir atvėso oras. 
Blyškiai pilkame dangaus fone kurį laiką ryškiai matėsi 
vienodas tolimo kalnagūbrio siluetas, paskui jis išnyko, o 
jo vietoje, tartum užgesusio saulėlydžio emblemos, įspin- 
do žvaigždės. Dabar, staiga stojus nakčiai, kelias, toks 
lygus ir tiesus dieną, tarsi dingo, ir Olei rodėsi, kad jį 
užstojo uolos ir milžiniški medžių kamienai, kurie prasis- 
kiria tik prieš įgudusį ir drąsų vežėją. Protarpiais į mer- 
gaitę dvelktelėdavo iš pakelės griovio lyg iš atkasto kapo 
drėgnas tvaikas, ir ji sudrebėdavo, nors ir buvo įsupta 


298 


į storą misterio Hemlino kelioninį pledą. Nieko nelauk- 
damas, Džekas išsitraukė gertuvę ir padavė mergaitei, 
kuri gurkštelėjo ir užsikosėjo. Būdama sumani, Olė iškart 
suprato, kad tai viskis. Tik ji labai nustebo, kad pats 
Hemlinas neėmė nė į burną, ir tuojau pat jam tai pasakė. 

— Dar visai vaikas, Ole,— tarė Hemlinas iškilmingu 
balsu, — aš prisiekiau vienam senam giminaičiui niekada 
negerti viskio, nebent tik prirašytų gydytojas. Šiam 
atvejui ir vežiojuosi gertuvę. Kol gydytojas neprirašo, aš 
ir negeriu. 

Buvo visiškai tamsu, ir Olė nematė jo žvilgsnio, o ji 
kaip ir kiekviena moteris daugiau tikėjo akims, negu 
žodžiais, nors ir tai ne visada išgelbsti nuo apgaulės. 
Olė nieko neatsakė. Nutilo ir Hemlinas. Po keleto mi- 
nučių jis vėl prabilo. 

— Kad tu žinotum, Ole, kokia ji mergina! 

Būdama labai įžvalgi ir jautri, Olė iškart suvokė, kad 
Hemlinas kalba apie tą pačią merginą, kaip ir prieš 
valandą, ir paklausė: 

— Ar ta, kur iš Pietų? 

— Taip, — patvirtino Hemlinas. 

— Papasakokite man viską apie ją, — paprašė Olė, — 
viską, ką žinote. 

— Ne ką težinau,— atsidusęs prisipažino Hemlinas. 
— Ak, Ole, kaip ji dainuoja. 

— Su rojaliu? — išdidžiai paklausė Olė. 

— Ne, su vargonais,— atsakė Hemlinas. 

Olė, kurios supratimas apie vargonus siejosi su klajo- 
jančiu rylininku, tyliai nusižiovavo ir labai abejingai pa- 
sakė, jog kada nors, kai išvažiuos pakeliauti, gal ir užsuks 
pasiklausyti. 

Misteris Hemlinas nenusijuokė, bet, suraginęs arklį, 
ėmė labai rimtai aiškinti, kaip įtaisyti bažnyčių vargonai. 

— Kadaise aš ir pats grojau bažnyčioje. Sako, Ole, 
jog savo muzika taip sužavėdavau žmones, kad jie ir 
melstis paliaudavę. Seniai tas buvo. Ypač mėgau vieną 
giesmę iš Mocarto mišių, kurią dažnai grodavau,— kaip tik 
tą pačią giesmę ji kartą ir giedojo. Štai kaip reikia ją 
giedoti. 

Džekas užtraukė šlovinimo giesmę sopulingajai die- 

+w0- Motinai, . viską aplink. užmiršęs lyg -didžiausias.-mal- 
„dininkas: -Lingės. džerškė, ratai. barškėjo; . kluptelėjus 
kumelė pasileido zovada, paskui vėl ėmė risnoti, mažytis 
vežimaitis lakstė iš vienos kelio ;pusės į-kitą, Olės-skry- 
bėlaitė čežėjo, prisiplojusi Hemiinui prie peties, o jis 
vis giedojo. Baigęs giesmę, . jis pažvelgė į mergaitę. Ji 
miegojo. | 
Džekas buvo tikras menininkas, įsimylėjęs savo meną, 
bet tas jam netrukdė blaiviai galvoti ir būti atlaidžiam. 
— Aš gi pats daviau jai viskio, — sumurmėjo jis, lyg 
atsiprašydamas Mocartą, kurio kūrinį ką tik atliko. | 
Labai atsargiai jis perėmė vadžias į kitą ranką, o lais- 
vąja ranka apkabino mergaitę ir, švelniai prisitraukęs 
arčiau, priglaudė šiaudinę jos skrybėlę ir auksines garba- 
nas prie krūtinės. Ir taip, nė nepajudėjęs, kad nepri- 
žadintų miegančios mergaitės, apie vidunaktį jis prisikasė 
prie mirgančių Fidltauno žiburių. Čia pakeitė arklį, atsi- 
"sakęs arklininko. paslaugų, pats jį įkinkė į dviračius 
"taip tyliai, vikriai ir greitai, kad Olė, įsupta į pagalves 
bei antklodes, kurias jis pasiskolino iš Fidltauno smukli- 
ninko, nė nekrustelėjo. Mergaitė tebemiegojo net kai jis 
išvažiavo iš Fidltauno ir ėmė kopti stačiu keliu link 
Vingdemo užkardos. | | 
Iki aušros dar buvo likusi kokia valanda, kai jis pasiekė 
perėją, bet ir ten prilaikė arklį tik tada, kai vežimaičio 
ratai ėmė ligi pat stebulių grimzti į vieškelio dulkes. 
Priešaušrio tamsą dar labiau tirštino milžiniškos pušys, iš 
abiejų pusių gaubiančios įnoringai vingiuojantį kelią. 
Viešpatavo gili tyla. Vos girdėjosi dulkių slopinamas 
arklio kanopų caksėjimas, bet Hemlinas vis dėlto keletą 
sykių stabtelėjo pasiklausyti kažkokių garsų. Jo gera 
klausa pagavo žmonių balsus ir meksikietiškų pentinų 
žvangėjimą, artėjantį iš paskos. Hemlinas žinojo, kad 
nieko neaplenkė, todėl rimtai susimąstė. Bet jis prisimi- 
nė, kad už keleto šimtų jardų tiesiai į Skurdųjį Slėnį yra 
miško keliukas; kokį pusmylį jis eina lygiagrečiai su 
Vingdemo vieškeliu, o paskui jį kerta. Balsai sklido iš ten. 
Privažiavęs prie kryžkelės, slepiamas tamsos ir milžiniškų 
pušų kamienų, misteris Hemlinas ėmė laukti, kol prajos 
nepažįstamieji. Po valandėlės balsai pasigirdo jau iš prie- 

šakio ir visą laiką sklido iš tos pačios vietos. Matyt, rai- 
teliai taip pat sustojo. 

— Čia yra keliukas, — aiškiai tarė vienas balsas. 

— Labai gerai, — atsiliepė kitas. — Nusimes geras 
kampas. Galėsime sutaupyti kokią valandą laiko. 

— Reikia joti vieškeliu, — ryžtingai įsiterpė trečias 
balsas. — Jeigu Džo Holas bus ką nors suuodęs, tai, 
norėdamas jį apsaugoti, veš į Sakramento kalėjimą. Ir 
važiuos tiktai vieškeliu, nes kito kelio nėra — supratot? 
Jokiu būdu negalima jo praleisti! 

Džekas Hemlinas visas apmiręs palinko į priekį. 

— Bet šituo keliu visą valandą ilgiau joti, — suniurzgė 
antrasis. 

— Vyrukai palauks,— atsiliepė trečiasis. 

Nuskardėjo juokas, žvangtelėjo pentinai, ir tamsoje 
nematomi raiteliai pamažu ėmė slinkti į priekį. | 

Hemlinas sėdėjo sustingęs, kol tolumoje nuščiuvo 
balsai, paskui žvilgterėjo į mergaitę, kuri ramiai miegojo ir 
negirdėjo tų grėsmingų kalbų, nuo kurių staiga užsiplieskė 
jos bendrakeleivio skruostai, o akyse įsižiebė pikta ug- 
nis. Hemlinas ėmė dvejoti. Jei važiuotų į Vingdemą, reiktų 
atsargiai vilktis linčininkams iš paskos ir tada negalėtų 
laiku sukelti aliarmo. Galima miško keliuku važiuoti tiesiai 
į Skurdųjį Slėnį, bet tada jis prasilenktų su šerifu ir kali- 
niu, jeigu tik jie bus įspėti ir laiku spėję pasišalinti. Jei 
ne mergaitė, kuri miega šalia jo nieko nenujausdama, 
jis surizikuotų aplenkti raitelius. Dabar apie tai nebuvo 
ko nė galvoti. Jam teks vilktis paskui juos ligi pat Vingde- 
mo, palikti ten mergaitę, o tada gal nusišypsos laimė ir 
jis anksčiau už juos pasieks Skurdųjį Slėnį. Jeigu tik lin- 
čininkai nors kiek užgaiš Vingdeme, taip ir bus. Ir jis vėl 
su meile ir gailesčiu pažvelgė į mergaitę, nors ką tik buvo 
pagalvojęs, kad jinai jam kliudanti. Jis laikė mergaitę 
glėbyje ir beveik nealsavo, kad neprižadintų, vildamasis, 
jog miegančią nuveš į Vingdemą, kur, palikęs ištikimojo 
ginklanešio Pito globai, galės išvažiuoti ir išvengti keblių 
jos klausimų. Kaip ir daugumas vyrų, misteris Hemlinas 
labiausiai už viską bijojo moterų ašarų, nors šį sykį ta 
moteris buvo tik paauglė, ir pirmą kartą gyvenime suabe- 
jojo savo jėgomis ir pabūgo, kad iš susijaudinimo ko 

neprasitartų apie jos broliui gresiantį pavojų. Niekada 
Džekas taip nesisielojo dėl.pašalinio žmogaus nelaimės, 
niekada taip nesikrimto dėl svetimo likimo. Į pavojų .jis 
ėmė žiūrėti tarsi ne savo, bet Olės akimis, ir jeigu dabar 
Olė būtų ėmusi raudoti, reikia manyti, kad ir šis simpatin- 
gasis padauža būtų pravirkęs drauge. Va kaip nuoširdžiai 
jis buvo atsidavęs tai mergaitei. Jis lengviau atsiduso, 
kai auštant nuvargusi kumelaitė juos įdardino į Vingdemo 
priemiesčio gatvę, grįstą žvirgždu ir susmulkintomis 
uolienomis. Džekas dar labiau nudžiugo, kai tie trys nak- 
ties balsai, dabar įgavę ginkluotų raitelių pavidalą, pri- 
jojo prie Vingdemo viešbučio verandos, nušoko nuo ar- 
klių ir suėjo į barą. Jis buvo nepaprastai patenkintas, 
kai po valandėlės, paėmęs ant rankų tebemiegančią 
Olę, greitai ir atsargiai užbėgo laiptais į savo numerį. Akies 
mirksniu jis prikėlė Pitą, kuris miegojo ant aukšto, atitem- 
pė pusnuogį ir apstulbusį į.numerį ir nuvedė prie savo 
lovos, kur apklostyta pledais bei antklodėmis miegojo 
mergaitė. 

— Viešpatie mano, masa Džekai, juk čia vaikas, — šūk- 
telėjo Pitas, apimtas šventos baimės, ir ėmė trauktis atbu- 
las. 

— Užčiaupk nasrus! — piktai sušvokštė Džekas. — Tu 
ją prižadinsi. Klausyk, ką sakau, ilgaliežuvi mulki! 
Nedrįsk jos budinti, jeigu nori turėti sveikus kaulus, kad 
galėtum gydytojams pelningai parduoti. Tegul miega, kiek 
tik nori. Kai ji prabus ir ims klausinėti apie mane, pasa- 
kyk, kad išvažiavau atvežti jos brolio. Supratai? Duok 
jai visko, ko tik panorės, tiktai nepasakok teisybės. 
Ką tu čia dabar darai, senas kvaily? 

Pitas atsargiai ėmė nuo Olės pledus ir antklodes, 
kurių Džekas buvo suvertęs visą kalną. 

— Dieve mano, masa Džekai, jūs uždusinsit kūdikį, — 
jis tiek teatsakė. į 

Tačiau, pamatęs, kaip švelniai negras tupinėja apie 
vaiką, Džekas liko patenkintas. 

— Parūpink man arklį! — paliepė jis. 

— Nėra kur gauti, masa Džekai, arklidės tuščios. 
Išgrobstė visus arklius — kiaurą dieną žmonės traukia 
į Skurdųjį Slėnį. 

— Prie verandos stovi trys arkliai — reikšmingai 
tarė Džekas. . 

— Dėl dievo meilės, masa Džekai, šito nedarykit! 
— sukliko ne juokais išsigandęs Pitas. — Jie tokių pokštų 
nemėgsta! Dar gali jus užmušti! 

Dabar, kada mergaitė kuo ramiausiai miegojo lovoje, 
o trys balsai apie kažką kimiai kalbėjosi apačioje, bare, 
Džekui vėl grįžo įprastas įžūlumas. 

— Aš dar nenusprendžiau, kokį arklį iš tų trijų paim- 
siu,— šaltai pasakė Džekas, — bet kai išjosiu, sužinosi iš 
savininko. Pasakyk jam, kad misteris Hemlinas siunčia 
linkėjimų ir palieka dovanų kumelę su dviračiais. Gali 
pasakyti, jei saugos kumelę ir greitai nevys į pakalnę, 
nuvažiuos mylią greičiau kaip per tris valandas. Tsss! 
Daugiau nė žodžio! Lik sveikas! 

Jis priėjo prie lovos, pradengė pledą, pakštelėjo Olei 
į įraudusį skruostelį, pagrūmojo kumščiu Pitui ir dingo. 

Negras valandėlę klausėsi, sulaikęs kvapą. Kai pasi- 
girdo skardus ir greitas kanopų caksėjimas nuo pakalnėn 
vingiuojančio akmeningo kelio, jis nusiminęs susmuko 
šalia lovos. 

— Paėmė arklį!.. Nujojo!.. Gailestingasis dieve!.. Čia 
užmuša už aIklį!.. 

Tuo tarpų misteris Džekas Hemlinas, užsisėdęs ant 
eiklaus mustango, priklausančio vienam iš trijų raitelių, 
atstatęs dešinį petį į priekį, įžūliai žiūrėdamas į raudoną 
saulę, ginė rytinio rūko kamuolius paupio keliu, vedan- 
čiu į Skurdųjį Slėnį. 


VI skyrius 


MISTERĮ DAMFĮ PRIBLOŠKIA NEKILNOJAMO TURTO 
VERTĖS NEPASTOVUMAS 


Misteris Damfis atgavo įprastinį didžiulį pasitikėjimą 
savim ir nepaprastai energingai ir su pakilia nuotaika 
ėmėsi keleto labai svarbių reikalų, kuriuos per pastarąsias 
dienas buvo apleidęs, arba, tiksliau sakant, visai sužlug- 

dęs, ir tuo sukėlė entuziazmą visiems nuo jo priklau- 
somiems verteivoms, kurie visą tą laiką maldaute mal- 
davo, kad jis leistų dengtis savo vardu. Jis pritarė drau- 
gijos, skatinančios imigraciją į Kaliforniją, veiklai ir su- 
teikė jai piniginę paramą išspausdinti ir išplatinti visoje 
šalyje milijoną gundančių brošiūrų, kuriose liaupsinami 
Kalifornijos gamtiniai turtai ir palankios žemdirbystės 
sąlygos bei įrodinėjama, kad išleisti šimtą penkiasdešimt 
dolerių kelionei į Kaliforniją yra tas pats, kaip dovanai 
gauti fermą. Padedant Damfiui, šiai draugijai pavyko 
išsiųsti į Rytines valstijas gražbylį misterį Blouhardą 
ir įtaigųjį misterį Vindigastą, kad visa tai papasakotų 
neišmanėliams tenykščiams gyventojams; ji taip pat pasi- 
naudojo dviejų garsių Kalifornijos statistikų paslaugomis 
įrodyti, kad Niujorko gatvėse daug daugiau žūsta nuo 
žaibų ir šalčio per vienerius metus, negu. Kalifornijoje 
per geležinkelių katastrofas ir nuo banditų žuvo per 
pastaruosius tris šimtmečius. Tą dieną misteriui Damifiui 
kilo geniali idėja Tacho vandenis atvesti kanalais į San 
Franciską, kad kiekvienas miestietis galėtų turėti prie savo 
namų visą vasarą žaliuojančias vejeles. Jis įsteigė du nau- 
jus bankus, atidarė naują pašto liniją, įkūrė kurortą, 
kurio klimatinių sąlygų bei mineralinių šaltinių gydomo- 
ji galia buvo specialistų pripažinta ir labai įkyriai 
reklamuojama; pagaliau jis patvirtino projektą nedidelės 
priemiesčio vasarvietės, numatytos pavadinti jo vardu. 
Kaip tik iš ten ir grįžo linksmas paryčiu su savo bičiuliais. 
Suprantama, vakarykščios prislėgtos nuotaikos jo elgesy- 
je nebuvo nė ženklo. 

Po giedros tykios nakties rytas išaušo ūkanotas, 
visai įprastas vasaros laikotarpiui ir niekuo nepatraukė 
misterio Damfio dėmesio, tačiau, atėjęs į kontorą, jis 
pajuto kažkokį tvankumą, nenuteikiantį darbui, tad nusi- 
vilko švarką ir nusirišo kaklaraištį. Po to įniko skaityti 
rytinį paštą ir greitai užmiršo apie orą. Čia buvo ir misis 
Sepulvidos laiškas, kuriame ji rašė, kad dėl nežinomų 
priežasčių staiga išseko priekalnių šaltiniai ir nuo trošku- 
lio iškrito ir tebekrinta daug galvijų. Tai buvo labai 
svarbu misteriui Damfiui, kuris turėjo įdėjęs nemažą 
kapitalą į šią nuostolingą rančą, todėl jis tučtuojau 

nusprendė patikrinti, ar žinios apie šiuos gamtos kaprizus 
tikros, pamanęs, gal tai vien moteriškas aplaidumas 
ir nemokėjimas tvarkytis. Be to, misis Sepulvida teira- 
vosi apie Konrojaus kasyklą ir išreiškė ketinimą, taip pat 
moterišką ir lengvapėdišką, tuojau pat atsiimti investuo- 
tus į kasyklą pinigus. Pabaigoje ji rašė: „Tikriausiai 
greitai su jumis pasimatysiu San Franciske. Pepė sakė, 
kad, sprendžiant pagal žymes ant pakrantės uolų, naktį 
buvęs toks didžiulis potvynis, kokio dar nepasitaikė nuo 
1800 metų. Man baugu gyventi arti jūros, pavasarį ketinu 
statydintis namus kitur“. Damfis gudriai nusišypsojo. Bu- 
vo metas, kai jis pavydėjo Puanzetui. Tačiau moteris, 
kurią jis sumanė vesti, yra lengvapėdė, nesumani ir tegul 
milžiniškos rančos savininkė, bet per savo neapdairumą 
gali patekti į skurdą. Matote, ji susiruošė važiuoti čionai 
du šimtus mylių dėl kažkokio kvailo moteriško užgaido 
ir prietarų. Būtų puiku, jeigu tas šaunuolis, kuriam be 
jokių pastangų atiteks toks kąsnelis,— tas nesutrinkantis 
elegantas,. tas išpuikėlis Puanzetas, net nenorintis pastebėti 
savo laimės, — pasijustų apsigavęs bei apsivylęs ir ateitų 
pas jį, Damfį, prašyti patarimo ir pagalbos! Ypač po to, 
kai jo paties patarimai ir pagalba dėl pulkininko 
Starbotlo pretenzijų pasirodė visai nereikalingi. Jis dera- 
mai Puanzetui atsilygins! Misteris Damfis patrynė rankas, 
mėgaudamasis būsimuoju kerštu. 

Kai po valandėlės atnešė pulkininko Starbotlo vizi- 
tinę kortelę, misteris Damfis pasijuto labai patenkintas. 
Kaip tik šiandien galantiškasis pulkininkas turėjo ateiti 
pas jį atsakymo; Puanzetas, matyt, dar nebuvo su juo su- 
sitikęs ir nežino, kas yra tas slaptingasis Starbotlo 
klientas. Dabar Damfis galės į ožio ragą suriesti pulki- 
ninką be Puanzeto pagalbos ir net be jo žinios. Ruoš- 
damasis šiam susirėmimui ir dar norėdamas pažeminti 
pulkininką, jis tyčia vilkino susitikimą, versdamas pulki- 
ninką laukti už durų kokias penkias minutes. 

Tuo metu, kai pulkininką Starbotlą pagaliau įleido 
į kabinetą, Damfis sėdėjo už stalo, dėdamasis labai užsiė- 
męs. Jis net nekrustelėjo, kai atsivėrė durys, ir pakėlė 
galvą tiktai po to, kai pulkininkas lengvais žingsniais 
priėjo prie pat jo ir, nukabinęs lazdą nuo sulenktos al- 

kūnės, kur ją paprastai laikydavo, demonstratyviai padėjo 
ant stalo priešais bankininką. Pulkininko veidas buvo pur- 
purinis, krūtinė nepaprastai išsipūtusi, atrodė, kad dar aki- 
mirka — ir jis visas užvirs ir ims lietis per švarko 
apykaklę, tačiau jo manieros buvo grakščios ir rafinuotos. 

— Valandėlę! Tiktai valandėlę, sere! — sušvokštė jis. 
— Prieš pradedant kalbą apie reikalus, skirkime valan- 
dėlę kai kurioms aplinkybėms išsiaiškinti... kaip pri- 
dera džentelmenams. Kortelę, kuri štai čia guli ant stalo, 
prieš dešimt minučių įteikiau vienam jūsų pavaldiniui. 
Norėčiau sužinoti, sere, ar ji tada jums ir buvo perduota? 

— Taip! — piktai atšovė Damfis. 

Pulkininkas Starbotlas pasilenkė prie stalo ir ramiai 
paskambino varpeliu. Tarpduryje tučtuojau pasirodė kler- 
kas. 

— Aš norėčiau, — kreipėsi į nustebusį klerką pulkinin- 
kas, didingai stovėdamas už misterio Damfio kėdės... — 
aš pakviečiau jus, norėdamas atsiprašyti už įžeidžiamus 
žodžius, kuriuos jums pasakiau, ir taip pat už grasinimą... 
hm... susidoroti su jumis! Įžeidėte mane ne jūs, bet jūsų 
šeimininkas, kuris dabar mane... hm... ir atsiprašys. Beje, 
sere, aš pasiruošęs be: kuriuo metu suteikti jums satisfak- 
ciją, suprantama, po to, kai jūsų šeimininkas... hm... 
mane atsipašys. " 

Misteris Damfis, kuris, susidūręs su pulkininku Starbo- 
tlu, vėl pasijuto nesavas kaip ir aną sykį, per jėgą šypso- 
damasis liepė sutrikusiam klerkui išeiti ir, pretenduoda- 
mas į familiarumą, skubiai pasakė: 

— Atleiskite, pulkininke, atleiskite. Buvau ir tebesu 
baisiai užsiėmęs. Nepykite! Įvyko nesusipratimas! Žinot, 
aš biznio žmogus, o dabar darbo metas. 

Misteris Damfis atsilošė kėdėje ir nusijuokė kiek 
isterišku, panašiu į lojimą juoku — taip juokdavosi jis 
gana retai. 

— Džiaugiuosi šitai girdėdamas, sere, mielai priimu jū- 
sų atsiprašymą,— tarė pulkininkas; jam vėl pasitaisė 
nuotaika ir suėmė noras nusikeikti. — Velniai griebtų, aš 
jau galvojau, kad pasikartos panaši istorija kaip su senuo- 
ju majoru Toliveriu iš Džordžijos. Prisimenu, Vašingtone 
tūkstantis aštuoni šimtai keturiasdešimt aštuntaisiais me- 

tais užėjau pas jį. Tada vyko kongreso sesija. Negrui 
berniukui įteikiu savo vizitinę kortelę. Laukiu dešimt mi- 
nučių — atsakymo nėra. Tada siunčiu savo bičiulį 
Džefą Bumerangą su formaliu iškvietimu į dvikovą. 
(Jį, vargšelį, vėliau nušovė Benas Pastoras Naujajame 
Orleane.) Ir ką gi jūs, sere, velniai griebtų, sau manote! 
Po antrojo šūvio majoras mane pasikviečia, o jam abiejuo- 
se plaučiuose jau po skylę, jis vos gaudo orą. „Velniškas 
nesusipratimas, Starai! — jis man sako. — Tarnas neper- 
davė tavo vizitinės kortelės. Įkrėsk nenaudėliui negrui, 
Starai, mano vardu! — liepia jis, — nes aš pats jau turbūt 
nebegalėsiu“. — Ir numirė, šimts velnių, kaip tikras 
džentelmenas! | 

— Ką jūs galite pasiūlyti? — skubiai paklausė Dam- 
fis, nusprendęs, kad tik šitaip galės sustabdyti pulkininko 
prisiminimų srautą. 

— Prisimenu, praeitą kartą, gurkšnodami vyną jūsų 
namuose, priėjome išvadą, kad tolesnius pasiūlymus patei- 
ksite jūs. Jeigu apsirinkų, prašau man atleisti, — išdidžiai 
pridūrė pulkininkas. | 

Misteris Damfis jau ketino smogti iš peties — tiesiai pa- 
sakyti pulkininkui Starbotlui, kad jo bendrininkė pabėgo 
ir kad dabar pulkininkas gali ką tinkamas daryti. Tačiau, 
nujausdamas kažkokį neaiškų pavojų, jis nusprendė veik- 
ti kitaip. Pasistūmęs kėdę arčiau pulkininko, draugiškai 
patapšnojo jam per petį ir tarė: 

— Jūs aukštuomenės žmogus, Starbotlai. Ir aš taip pat, 
— skubiai pridūrė. — Tačiau aš biznierius, o jūs — ne. 
Tad teisingai supraskime vienas kitą. Neįsižeiskite, 
bet aš su jumis kalbėsiu kaip biznierius. Moters, 
kuri dedasi mano žmona, nėra, aš tai suprantu. Bet 
jūsų nė kiek nekaltinu, nes jūs buvot apgautas ir suklai- 
dintas. Aš turiu įrodymų. Ir štai aš, kaip aukštuomenės 
žmogus, kaip džentelmenas ir kaip biznierius, sakau: jūsų 
žaidimas baigtas. Tikiuosi, mane suprantate. Štai, pasižiū- 
rėkite. — Jis įbruko Starbotlui į rankas vakarykščią 
telegramą. — Jis jau nebegyvas! Linčo teismas! Ji pabėgo! 

Pulkininkas Starbotlas perskaitė telegramą, neparody- 
damas nei nerimo, nei nuostabos. 

— Konrojus! Konrojus! Kas jis per vienas? Ar tik ne 

Makonrojus iš Sent Džo, bet tikriausiai ne jis. Ne, 
sere, čia ne jo darbas! Nepanašu, kad būta dvikovos, 
nors juodu galėjo būti susitarę šauti be įspėjimo. Kur 
matyta žmogžudyste kaltinti džentelmeną!? Šimts velnių, 
sere, už tai turėtų atsakyti tas žmogus, kuris išsiuntė 
telegramą! Telegrama užgauli, sere, labai užgauli! 

— (O ar jūs nepažinojote misis Konrojė— paklausė 
Damtis, įsmeigdamas akis į pulkininką Starbotlą. 

— Misis Konroj, prievaizdo žmoną, tą nuostabią mo- 
terį? Aišku, sere, pažinojau. Ir velniškai man jos gaila. 
Bet ką tatai turi bendro su mūsų reikalu? Ak, velniai 
griebtų, štai kut šuo pakastas!-— pulkininkas staiga suki- 
keno, išsitraukė nosinę ir, nutaisęs sumišusį ir sykiu perga- 
lingą veidą, ja pamosavo.— Čia plepalai, sere, grynų 
gryniausi plepalai. Žmonės daug ką pašneka! Žinia, ji 
puiki moteris! Šimts velnių, nors ji ir rodė prielankumą 
pulkininkui Starbotlui, bet kas čia tokio — moterys man 
visada malonios. Tikiuosi, Damfi, kad jūs mane teisingai 
suprantate? Mat kokios kalbos pasklido! Vyras ėmė 
pavyduliauti! Per klaidą užmušė kitą! Žmonės galvoja, 
kad ji pabėgo su pulkininku Starbotlu! Cha cha cha! 
Ne, sere,— tęsė jis, staiga nutaisęs rūsčią ir iškilmingą 
miną, — pulkininkas Starbotlas pareiškia, kad čia grynų 
gryniausias melas! Tegul ši dama ir labai kvailai pasielgė, 
bet jos garbei apginti pulkininkas Starbotlas nepagailės 
net savo galvos. Taip, savo galvos! 

Nors absurdiškos ir keistos buvo pulkininko Starbotlo 
mintys, tačiau Damfis negalėjo nė kiek suabejoti šio 
žmogaus nuoširdumu; vadinasi, spėliojimai apie misis 
Konroj klaidingi, ir pulkininko Starbotlo anoniminė 
klientė — ne ji. Misteris Damfis pajuto, kad jo sukurta 
hipotezė žlunga drauge su jo viltimis. Jis vėl priklausomas 
nuo šio pasipūtusio pagyrūno ir tų, kurie slepiasi už jo nu- 
garos. Misteris Damfis nebuvo prietaringas, bet šis neži- 
nomas persekiotojas jam kėlė baimę, ir jis nusprendė žūt 
būt sužinoti, kas tai. Negi jo žmona tikrai gyva? Gal tas 
išpuikėlis Puanzetas apsirinka, o gal tik jį, Damfį, sąmonin- 
gai klaidina? Kažin ar, gavęs kyšį, pulkininkas Starbotlas 
pasakytų bent savo kliento pavardę? Reikia pamėginti. 

— Ką tik sakiau jums, pulkininke, kad buvote apgautas 

moters, kuri. dedasi mano žmona. Bet--matau, kad ir aš 
klydau, nes neatspėjau,: kas. jus siuntė pas mane. Gal aš 
klydau iš pat pradžių? Gal mano žmona tikrai gyva? Jeigu 
tai tiesa, aš pasiduodu. Atveskit ją rytoj pas mane, ir dėl 
visko kuo gražiausiai susitarsim. 

.-. —-Jūs -pamirštate, sere; kad ji nenori su jumis susi- 
tikti, kol teisme neįrodys savo ieškinio pagrįstumą,— pa- 
reiškė pulkininkas Starbotlas. 

— Štai kaip! Štai kaip, mielas bičiuli. Bet, manau, 
mudu dėl visko susitarsim. Jūs, žinoma, esate girdėjęs, 
kad mes, biznieriai, — tokia netgi yra taisyklė, — stengia- 
mės vesti derybas tiesiai, be tarpininkų. Laikysimės šios 
taisyklės ir dabar. Žinoma, trečiajam asmeniui — jūs 
mane. suprantate — vis tiek bus išmokėtas komisinis 
atlyginimas, netgi pasakyčiau, dividendas. Taigi! Biznis 
lieka bizniu! Supraskite mane teisingai, kaip džentelmenas 
ir aukštuomenės žmogus. Štai ką aš siūlau: pristatykite 
mane savo samdytojui, atveskite čionai tą moterį, ir aš 
jums gerai atsilyginsiu. Ne, ne! Žinau, ką jūs norite 
pasakyti, jus įpareigoja garbės žodis ir taip toliau. Pats 
būdamas džentelmenas, suprantu jūsų padėtį ir gerbiu jūsų 
pažiūras. Todėl man tik pasakykite, kur galėčiau tą moterį 
surasti. Jūs būsite niekuo nedėtas dėl mūsų susitikimo, 
suprantat? Aš pats pasirūpinsiu, kad jūsų klientas jums 
sumokėtų deramą honorarą. O iš savo pusės laikyčiau 
malonia pareiga jums pasiūlyti penkių tūkstančių dolerių 
čekį, jeigu tik tokia suma jus patenkintų. 

Pulkininkas atsistojo ir kokią minutę susikaupęs ir 
tylėdamas pūtė krūtinę. Kai jo švarko viršutinės sagos 
vos nepradėjo braškėdamos trūkinėti, jis staiga karštai 
paspaudė Damfiui ranką. 

— Lėiskite man,— tarė jis kimtelėjusiu iš susijaudi- 
nimo balsu, — pasidžiaugti, kad susidūriau su tikru džen- 
telmenu ir garbingų žmogum. Atvirai pasakysiu, jūsų 
jausmai, sere, parodo jūsų kilnumą. Aš labai didžiuojuosi, 
sere,— užsidegęs kalbėjo pulkininkas, — susipažinęs su 
jumis. Bet turiu pasakyti, nors man ir labai nemalonu, 
kad negaliu jums suteikti pageidaujamų žinių. Aš ir pats 
nežinau nei savo kliėnto pavardės, nei adreso. 

„Damfis buvo pradėjęs klausytis pulkininko kalbos 

nušvitęs iš pasiterikinimo ir kiek su panieka, bet, išgirdus 
šiuos žodžius, jį suėmė apmaudus įtarimas. 

— Jūs pasielgėt velniškai neapdairiai!-— kiek bedrįsda- 
mas užgauliau šūktelėjo jis. , | 

Pulkininkas Starbotlas, tarsi nepastebėjęs įžūlaus 
Damfio tono, arčiau prisistūmė kėdę ir uždėjo ranką 
bankininkui ant peties. 

— Jūs kalbėjote su manim atvirai ir nuoširdžiai, kaip 
garbingas žmogus ir džentelmenas, — prabilo jis,— todėl 
laikau savo pareiga jums atsilyginti tokiu pat atvirumu 
bei nuoširdumu, nes Kalpeperas Starbotlas iš Virdžinijos 
nėra koks sukčius. Jeigu aš jau kartą pareiškiau, kad 
nežinau savo kliento pavardės nei adreso, tai leiskit 
atkreipti jūsų dėmesį, sere, visam pasauly neatsiras žmo- 
gaus, kuris lieptų man dar sykį tatai patvirtinti. Juo labiau, 
sere,— pridūrė pulkininkas, mostelėjęs ranka,— to nerei- 
kalaus džentelmenas, kuris man suteikė garbę, parodyda- 
mas atvirumą, ir kuris tokio pat atvirumo tikisi iš manęs. 
Leiskite jums padėkoti, sere,— tarė jis, atsakydamas į 
skubų Damfio gestą, reiškiantį visišką pritarimą, — ir 
testi savo kalbą toliau. 

— Manau, kad nėra jokio reikalo nurodyti jums žmo- 
gaus, kuris pavedė man šią bylą. Pakaks, jeigu duosiu 
džentelmeno garbės žodį, kad to žmogaus jūs nepažįstate. 
Tai garbingas žmogus, nors visuomenėje užima labai 
kuklią vietą ir yra tiktai mano tikrojo kliento patikėtinis. 
Kada aš ėmiausi šios bylos, man buvo įteiktas užantspau- 
duotas vokas, kuriame įdėtas raštelis su mano kliento ir 
svarbiausio liudytojo pavardėmis. Pagal instrukciją 
turiu teisę atplėšti voką tiktai tuo atveju, jei sužlugtų 
derybos ir iškiltų reikalas bylą perduoti į teismą. Štai tas 
vokas! Kaip matote, jis užantspauduotas! 

Misteris Damfis nesąmoningai ištiesė ranką į voką. 
Mandagiu gestu išreiškęs nuoširdų apgailestavimą, pulki- 
ninkas Starbotlas atstūmė jo ranką, po to padėjo voką ant 
stalo ir kalbėjo toliau: 

— Savaime suprantama — tokia mano nuomonė — da- 
bar nėra rimtų priežasčių perduoti bylą į teismą, todėl 
pagal instrukciją neturiu teisės atplėšti voko ir jo neat- 
plėšiu. Jeigu netyčia jį užmirščiau ant šito stalo, o rytoj 

jį man: sugrąžiūtų taip pat -užantspauduotą,-tai aš, kaip 
džentelmenas ir doras žmogus, galvoju, Jog nebūsiu su- 
laužęs savo įsipareigojimų. 

— Taigi, — sukikeno Damtis. i | 

— Neįsižeiskite, jeigu -aš iškelsiu . dar. xieną. , sąlygą, 
žinoma, visai formalią, kaip yra priimta tarp džentelmenų. 
Imkite plunksną ir rašykite, ką sakysiu.— Misteris Dam- 
fis paėmė plunksną. Pulkininkas Starbotlas, :prispaudęs 
ranką prie savo garbingosios krūtinės, ėmė susikaupęs 
pamažu žingsniuoti po kambarį, lyg sekundantas, matuo- 
jantis atstumą tarp priešininkų.— Jau? 

— Taip, — nekantriai atsakė Damtis. 

— „Šiuo pareiškiu, kad tuo atveju, jeigu kam nors 
atskleisiu paslaptį, man patikėtą pulkininko Starbotlo, 
tai, be atskiro iškvietimo į dvikovą, suteiksiu jam satis- 
fakciją, deramą tikram džentelmenui, leisdamas jam pasi- 
rinkti dvikovos laiką, vietą bei ginklą, o jeigu atsisakysiu 
su juo kautis, tai būsiu melagis, bailys ir niekšas“. 

Įsitraukęs į šio iškilmingo dokumento kūrimą, o gal 
negalėdamas pažvelgti žemyn per išsipūtusią krūtinę, 
pulkininkas Starbotlas nematė, kokia niekinanti šypsena 
iškreipė lūpas žmogui, einančiam jo sekretoriaus pareigas. 
Šiaip ar taip, Damfis pasirašė šį dokumentą, ir pulkininkas 
Starbotlas paėmęs įsikišo jį kišenėn. Tačiau išeiti jis dar 
neskubėjo. 

— O... hm... dėl čekio,— tarė pulkininkas kostelėda- 
mas,— tai aš galvoju, jog geriausia būtų, jei dabar lieptu- 
mėt jį išrašyti ir pats pasirašytumėt, kad vėliau nebūtų 
jokių nesusipratimų. 

Misteris Damfis valandėlę dvejojo. Jei čia sandėris, 
tai kur kas teisingiau iš pradžių susipažinti su laiško 
turiniu, bet šyptelėjęs išrašė čekį ir padavė pulkininkui. 

— Jeigu jūsų per daug neapsunkintų,— manieringai 
pasakė pulkininkas,— ar negalėtumėt dėl tos pačios prie- 
žasties paduoti šį čekį kuriam savo klerkui, kad paimtų 
man pinigus. 

Nenuleisdamas akių nuo voko, misteris Damtis piktai 
paskambino varpeliu ir padavė čekį įėjusiam klerkui, 
o pulkininkas Starbotlas tuo metu abejingų veidu kukliai 
nuėjo prie lango. 

Ligi gyvenimo pabaigos Starbotlas gailėjosi, kam buvo 
toks atsargus ir paprasčiausiai neįsidėjo čekio į kišenę. 
Mat jam einant prie lango, grindys po kojomis staiga 
pakilo ir taip pat staiga nusileido žemyn, nublokšdamos 
jį prie židinio. Jam pasidarė negera ir ėmė svaigti galva. 
Lyg viesulas jo galvoj pralėkė baisi mintis, kad jį bus 
ištikęs apopleksijos priepuolis, ir jis atsigręžė į banki- 
ninką, bet ir tas buvo pašokęs nuo kėdės ir įsikibęs į svy- 
ruojantį rašomąjį stalą, taip pat išsigandęs ir mirtinai iš- 
blyškęs. Sekančią akimirką su trenksmu ant grindų brink- 
telėjo knygų spinta, o gretimuose kambariuose pasigirdo 
klaikus šauksmas; visur aplinkui tapsint kojoms, džerš- 
kiant dūžtantiems langams bei braškant sijoms, pulki- 
ninkas ir Damiis puolė prie durų. Jos prasivėrė per 
kokius du coliųs ir užsikirto. Riaumodamas kaip į spąstus 
įkliuvęs žvėris, Damfis šoko prie klebančio lango ir .išsi- 
kerėblino į gatvę. Tuojau pat ir pulkininkas Starbotlas 
atsidūrė greta bankininko ant šaligatvio ir ten abu kaip 
mat persiskyrė, dėl to nė kiek nesijaudindami ir nesigai- 
lėdami, lyg būtų buvę visai nepažįstami. Juos suvedusi 
byla, dar nebaigta ir prieš valandėlę taip jaudinusi abudu, 
buvo užmiršta, palaidota ir užgožta naujo troškimo, 
kurį galima išreikšti vieninteliu žodžiu: bėgti! Nesvarbu 
kur — tik bėgti! 

Plačioje gatvėje spietėsi minios išblyškusių, priblokštų 
ir Mirtinai išsigandusių žmonių; praradę galvas, jie bėgo, 
vedami tik gyvuliško instinkto. Vieni, apimti isterijos, 
nei iš šio, nei iš to garsiai kvatojo ir be perstojo pasakojo 
visokias nesąmones. Kiti be žado, netekę vilties ir jėgų, 
nustėrę glaudėsi po namų karnizais prie kaminų, kur ant 
jų biro tinkas ir plytos. Treti, užklupti pavojaus darbo 
metu, tarsi nebegalėjo nuo jo atsitraukti: vienas bėgo, 
pagriebęs pundą dokumentų, kitas spaudė po pažastim 
buhalterinę knygą. Kai kurie buvo -praradę bet kokį 
padorumą ir pusnuogiai lakstė po gatvę. Buvo ir. tokių, 
kurie, bėgdami nuo mirties, patys puolė į jos glėbį: 
vienas užsimušė, mėgindamas galva pramušti stiklinį sto- 
gą, kitas iššoko pro langą iš ketvirto aukšto. Kiti, net žino- 
mi drąsuoliai, drebėjo iš baimės kaip maži vaikai; vienas 
perėjūnas, patyręs gyvenime daugybę pavojų, gulėjo 

kampe leisgyvis, nors jo kambaryje vos keletas colių 
teišbyrėjo tinko. Buvo optimistų, kurie, spręsdami pagal 
kažkokius paslaptingus ženklus, tvirtino, kad pavojus 
praėjo ir daugiau nebepasikartos. Buvo ir pesimistų, 
kurie linguodami galvas pranašavo, kad sekantis smūgis 
būsiąs pražūtingas. Daug kas spietėsi apie kauges nuo- 
laužų, prikritusių nuo karnizų ir kaminų; apie negyvus 
arklius, užsimušusius, kaip ir vežėjai, į žibintų stulpus; 
apie telegrafą ir laikraščių redakcijas, norėdami sužinoti 
apie katastrofos mastą. Tolimesnėse nuo centro gatvelėse 
ir skersgatviuose žmonės sėdėjo ant slenksčių ar šaligat- 
viuose ant kėdžių, su nerimu žiūrėdami į savo rankomis 
pastatytus namus ir į klastingą, žydrą dangaus skliautą, 
apgaulingai jiems besišypsantį. Jie dabar bijojo ir tolumo- 
je plytinčių laukų, kuriuos, padalinę į sklypus, išpardavė 
ir kurie dabar staiga sukilo prieš juos, slydo iš rankų, sprū- 
do iš po kojų. Buvo nepaprastai baisu, kad ši tyli, kantri 
žemė, žmonių palaiminta ir papuošta, tarnavusi jiems tiek 
geru, tiek sunkiu metu, ėmė ir apvylė juos. Tad nenuosta- 
bu, kad, nugarmėjus į vandenį nedidelei pajūrio vilai, jos 
savininkas, beprotiško įtūžio pagautas, netardamas nė 
žodžio, stipriai sugniaužęs kumščius grūmojo motinai 
žemei. 

Tikras žmonių aukų skaičius ir medžiaginis nuostolis 
buvo daug mažesnis, negu kilęs išgąstis, todėl po kokio 
pusvalandžio daugumas žmonių jau šaipėsi iš savo baimės. 
Misteris Damfis, būdamas praktiškas ir blaivaus proto, 
vienas iš pirmųjų atitoko ir suprato, kad pavojus jau pra- 
ėjęs. Visi nurimo, kai šis didis žmogus, turintis tiek daug 
ką prarasti, ryžtingai pakvietė savo klerkus ir kitus žmones 
grįžti prie darbo ir pats nuėjo į kontorą. Pirmiausia jis 
puolė prie stalo, bet voko ten nebuvo. Po to skubiai per- 
žvelgė dokumentus, pasidairė ant grindų, prie išdaužto 
lango, tačiau veltui. 

Damfis tučtuojau paskambino varpeliu. Įėjo klerkas. 

— Ar išmokėjot pagal čekį? 

— Ne, sere. Kai mes skaičiavom pinigus... 

— Nemokėkit, o čekį grąžinkit man! 

Jaunasis klerkas dar tebedėstė kolegoms savo nuomo- 
nę, kad misteris Damfis tikriausiai taupo grynus pinigus, 

laukdamas: indėlininkų „supuolimo“ , kai Damiis- jį vėl 
iškvietė. 
m — Nueikite paš misterį Puanzetą ir - paprašykite,. kad 
jis kuo skubiausiai atvyktų -pas mane! 
Po penkių minučių klerkas uždusęs grįžo. 
„- „> — Misteris Puanzetas prieš ketvirtį valandos išvyko 
į San Antoniją. , 
— Į San Antoniją? 
— Taip, sere, sako, kad misija labai nukentėjo. 


VII skyrius 


DREBA ŽEMĖ, IR ŽLUNGA TEISINGUMAS 


Pirmąją dieną po Viktoro Ramireso nužudymo Skurdu- 
sis Slėnis buvo kaip niekad subruzdęs. Nepasakysi, kad 
žmogžudystė retas dalykas šiame idiliškame slėnyje, iš 
pasalų čia būdavo nužudoma ir eilinių, ir žymesnių piliečių, 
o dėl tokio prašalaičio niekas nebūtų nė susijaudinęs. 
Tačiau meksikiečio nužudymas sukėlė audringą susido- 
mėjimą todėl, kad įtarimas krito ant tokių garsių žmonių, 
kaip misteris: ir misis Konrojai, kurie jau ir anksčiau 
visiems kliuvo. Dvi dienas miestelis neturėjo ramybės. 

„Apie žmogžudystę pirmoji pranešė Selė, kuri užtiko 
vargšą Viktorą, anksti rytą išėjusi į Konrojaus kalvą, 
matyt, ieškodama vakare negrįžusio į viešbutį gyventojo. 
Kai kurie aštrialiežuviai, savaip išsiaiškinę mis Klark 
rūpestį dėl meksikiečio, sakė, kad jis pats nusižudęs, 
kitaip negalėdamas ja atsikratyt, bet vos tik pasklido žinia 
apie Gabrielio ir jo žmonos dingimą, šios. pašaipos liovėsi. 
Kažkoks auksakasys dar pareiškė, kad tos pat dienos rytą 
praeidamas jis matęs, kaip Gabrielis vilko už apykaklės 
Ramiresą bjauriai plūsdamasis. Po to mis Klark su dideliu 
noru paliudijo, kad savo akimis mačiusi, kaip misis Konroj 
slapta kalbėjosi su Viktoru prieš pat jo nužudymą. Po 
to kinas, nešęs Gabrieliui laiškutį, be jokio noro paliudijo, 
kad, vos tik išėjęs iš namų, jis girdėjo krūmuose gru- 
miantis ir šaukiant pagalbos, tačiau šis jo parodymas 

nebuvo įtraiktas į parengtinės kvotos dokumentus, re- 
miantis garsiuoju Kalifornijos valstijos įstatymu, kad kiek- 
vienas pagonis yra melagis, o teisybė tegimsta tiktai 
krikščionio arijo širdyje; žmonės taip pat nepaisė kino, 
nes norėjo tikėti versija apie Gabrielio pabėgimą, be to, 
šitas pusgalvis kinas galėjo viską supainioti. Parodymus 
davė ir auksakasiai, dirbę kalno papėdėje,— jie vakare 
matę Gabrielį einantį į kalvą. Bet tiek nuo valdžios, tiek 
nuo visuomenės prasprūdo vienas svarbus faktas — misis 
Konroj laiškelis, kurį atrado Selė ir perdavė misis Markl, 
o pastaroji advokatui Maksveliui. Apie šį laiškelį težinojo 
tiktai keletas skaitytojui jau aprašytų asmenų. 

Dėl šios Žmogžudystės buvo sugalvota daugybė hipo- 
tezių, kurios bemaž kas valandą keitėsi ir jaudino vi- 
suomenę. Pasak pirmosios, Gabrielis užklupęs žmoną su 
meilužiu, susiruošusius bėgti, ir nudobęs jį vietoje. Vėliau 
imta šnekėti, kad, suklastojęs žmonos braižą, Gabrielis 
atsiviliojo Ramiresą į kalvą ir jį nudūrė; šia hipoteze 
tuoj buvo mielai patikėta, nes tai jau tyčinė žmogžudystė. 
Dar vėliau imta kalbėti, kad Gabrielis sykiu su žmona 
nužudė jos meilužį, nes jis grasinęs atskleisti tiesą. 
Vakarop, kada Skurdžiojo Slėnio protai galėjo sujungti 
savo išmintį, buvo nuspręsta, kad Gabrielis ir misis Konroj 
pašalino sau iš kelio teisėtą savininką to rūdyno, kurį 
Gabrielis buvo užsigrobęs; ši hipotezė vyravo rekordinį 
laiką — kokias dvi valandas,— mat ji labiausiai atitiko 
visų nuomonę, kad pats Gabrielis nieku gyvu nebūtų 
galėjęs atrasti sidabro. Vėliau toji hipotezė buvo kiek 
pataisyta, atseit Viktoras ne sklypo savininkas, bet pavo- 
jingas liudytojas, todėl Konrojai ir nusprendę juo atsikra- 
tyti. O kai, tikriausiai dėl kokio neatsargaus advokato 
Maksvelio išsireiškimo, pasklido gandas, jog Gabrielis 
Konrojus esąs apsišaukėlis, prisidengęs svetimu vardu, 
kitokie spėliojimai pasidarė nebereikalingi. Tardytojas 
ir prisiekusieji ėmė žmogžudyste kaltinti „nežinomą 
asmenį, pasivadinusį Gabrieliu Konrojum“, o Skurdžiojo 
Slėnio gyventojai prie kitų Konrojaus nusikaltimų pridėjo 
dar ir svetimo vardo pasisavinimą. Dabar paaiškėjo ir 
kita paslaptis — kas Skurdžiajame Slėnyje keletą kartų 
buvo nuvaręs arklius ir apvogęs aukso plovyklas. 

- Aš taip smulkiai pasakoju-apie viešosios nuomonės - 
keitimąsi dėl šios žmogžudystės, nes. manau, kad. tai 
būdinga tiktai Skurdžiajam Slėniui ir kad panašių dalykų 
niekada * negalėtų atsitikti labiau: civilizuotame už-- šį 
krašte. 

-Vargu ar reikia sakyti, kad vienintelis žmogus Skur- 
džiajame Slėnyje, niekada nesuabejojęs Gabrielio nekal- 
tumu, buvo misis Markl. Ji ne tik pati tikėjo, kad Gabrielis 
tapo piktų intrigų auka ir kad tikrasis nusikaltėlis yra 
misis-Konroj, velniškai klastingai įpainiojusi savo vyrą ir 
suvertusi jam kaltę, bet ir stengėsi įtikinti advokatą 
Maksvelį ir Selę. Dar daugiau, ji privertė savo pagalbi- 
ninkę prilaikyti liežuvį, kai toji impulsyvi ir paslaugi 
mergina davė parodymus tardytojui, užsidengusi veidą 
juodu vualiu ir apsivilkusi gedulo rūbais, kokius skubomis 
pavyko gauti Skurdžiajame Slėnyje. 

„Mis Klark parodymai,-— rašė „Sidabrapolio šauklys“ . 

— pertiaukiami ašarų ir kada ne kada išsiveržiančių 
piktų žodžių žudiko adresu, smarkiai paveikė prisiekusius 
dideliu tiesumu, kokio ir reikėjo laukti, turint galvoje 
švelnius liudytojos ryšius su nelaimingąja nusikaltimo 
auka. Pasirodo, ji senjai pažįstama su Ramiresu, kuris ir 
buvo pas ją atvažiavęs, tikėdamasis laimingai apvainikuoti 
seniai širdyje liepsnojančią meilę, tačiau niekšiška žudiko 
ranka pakeitė nuotakos vainiką į gedulo šydą. Nors dėl 
moteriško kuklumo liudytoja ir varžėsi, tačiau iš jos lūpų 
išsprūdo keletas žodžių, iš kurių galima spręsti, kad vyriš- 
kas pavydas buvo svarbiausia nusikaltimo priežastis. 
Žmonės kalba, kad prieš vedybas Gabrielis dažnai lanky- 
davęsis mis Klark namuose“. 

Aš pateikiu šią laikraščio iškarpą ne vien dėl to, kad 
jos pabaigoje siūlomas naujas žmogžudystės priežasčių 
aiškinimas, bet todėl, kad šis straipsnis parašytas gražiai 
ir poetiškai, ne taip, kaip „Skurdžiojo Slėnio Vėliavos“ 
pranešimas, kuris, deja, buvo šitoks: 

„Selė — šauni liudytoja. Apsimūturiavusi dešimčia jar- 
dų pirmarūšio juodo muslino, pirkto Brigso krautuvėje, 
ir apsigobusi galvą juodu tinkleliu nuo moskitų, ji išdidžiai 
tripnojo prie liudytojų suolo, nelyginant žvitri kumelaitė, 
įkinkyta į laidotuvių karietą. Jeigu mis Selė nusprendė 

gedėti kiekvieno viešbučio gyventojo, kuriam tik ji yra 
padavusi kotletų, jai patariame nusipirkti visą Brigso 
musliną ir ligi sezono pabaigos išsinuomoti iš Pato Hulano 
laidotuvių karietą. Galvotesniems žmonėms ir be paaiški- 
nimo suprantama, jog šiuo cirko vaidinimu „Šauklys“ 
nori nuslėpti nuo visuomenės tikrąsias Žmogžudystės 
priežastis, nes manoma, kad jos susietos su daug svarbes- 
niais asmenimis negu Selė. Pavardžių mes neminėsime, 
tačiau norėtumėm žinoti, ką vakar vakare dešimtą valandą 
„Šauklio“ redaktorius veikė Pito Damfio patikėtinio -bu- 
halterijoje. Gal kartais jis tikrino, kiek turi banke pinigų? 
O kokia jo sąskaita šiandien? Jūs tikriausiai suprantate 
mūsų užuominą?“ 

Pirmą valandą dienos „Šauklio“ redaktorius šovė į 
„Vėliavos“ redaktorių, bet nepataikė. Pusę antros per 
susišaudymą Brigso krautuvėje pistoletų šūviais buvo 
sužeisti du vyrai; kivirčo priežastys neišaiškintos. Devintą 
valandą šešetas vyrų neskubėdami perėjo centrine gatve 
ir užlipo į antrąjį Brigso sandėlio aukštą. Po dešimties ar 
penkiolikos minučių iš įvairių smuklių dar koks tuzinas 
vyrų lyg niekur nieko pamažėle nužingsniavo prie Brigso 
krautuvės, ir pusę dešimtos ant Brigso sandėlio jau buvo 
susirinkęs koks pusšimtis. Tuo metu kiek mažesnis būrys 
žmonių, sakytum atsitiktinai, be jokio pastebimo tikslo 
susirinko prie nedidelių dviaukščių teismo rūmų, kur 
buvo laikomas suimtasis. Dešimtą valandą beprotiškai 
vydamas arklį, į Skurdųjį Slėnį įlėkė raitelis, nuilsintas 
jo arklys tuoj pat krito ant žemės. Netrukus atvykėlis 
per aikštę nuskubėjo prie teismo rūmų. Tai Džekas Hem- 
linas. Tačiau trys raiteliai, kurių balsus jis girdėjo naktį, 
buvo jį aplenkę ir dabar nuo teismo rūmų laiptų skelbė 
savo ultimatumą. 

Jų ultimatumas buvo skirtas vienam vieninteliam žmo- 
gui. Šis žmogus, kuris, paliktas savo pagalbininkų ir drau- 
gų, jau dvylika valandų budėjo prie suimtojo, tai Džo 
Holas, nepailstantis, budrus, išdidus ir ryžtingas Kala- 
veraso šerifas. Tokio ultimatumo jis tikėjosi ir laukė, 
užsibarikadavęs duris, su užtaisytais pistoletais už diržo 
ir be mažiausios vilties širdyje. Šerifas nepasižymėjo 
didele išmintimi nei jokiais kitais privalumais, bet dabar 

jis buvo pasiryžęs galvą paguldyti už šių grotuotų durų, 
vykdydamas pareigą, uždėtą užimamos vietos ir tų pen- 
kiasdešimties balsų, kurie nulėmė jo pergalę per rinkimus 
prieš keletą mėnesių. Tiesą sakant, jis gerokai sumišo, 
iš balsų pažinęs; kad gatvėje triukšmauja ir keletas jo 
rinkėjų, tačiau, nustelbdamas jų balsus, jam ausyse kur 
kas garsiau skambėjo vienas sakinys iš jam įteikto arešto 
orderio: „Įsakome areštuoti Gabrielį Konrojų ir užtikrinti 
jo kūno neliečiamybę"“. Kadangi šeritas buvo gana naivus 
žmogus, įmantrus šio sakinio stilius teikė jam dvasinės 
stiprybės. Nepasakyčiau, kad Džo Holas būtų turėjęs 
didvyriškumo. Jiš buvo nedidelio ūgio, paprastas, skubrus 
žmogutis, nepasižymintis fizine jėga. Dabar, mirtino pavo- 
jaus akivaizdoje, jis čiaumojo tabaką ir energingai spjaudė 
ant grindų, vaikščiodamas po kambarį čia pešiojo skystą 
savo barzdelę, čia tikrino pistoletų užraktus. Sustojęs 
prie Gabrielio, jis beveik piktai pasakė: | 

— Ar girdite? Jie artėja! | 

Gabrielis linktelėjo. Prieš porą valandų, kada jam 
buvo pasakyta apie vidžiliantų ruošiamą užpuolimą, jis 
parašė kelis žodžius advokatui Maksveliui ir padavė 
šerifui. Po to jis vėl atrodė ramus, kaip visuomet: sėdėjo 
susikaupęs, kuklus, o jeigu prabildavo, tai droviai, lyg 
kuo nusikaltes. 

— Jūs man padėsite? — paklausė Holas. 

— Žinoma, padėsiu, jeigu jums bus reikalinga mano 
pagalba,— ramiai atsakė nustebęs Gabrielis.— Tačiau ar 
jums verta dėl manęs užsitraukti tiek nemalonumų? Aš 
šito nenusipelniau. Jau verčiau atiduokite mane; tarkim, 
jūs savo darbą atlikote, prisiplūkėte su manim, o dabar 
atiduokite jiems. Bet jeigu jūs, Holai, galvojate, kad 
privalote mane saugoti, nes taip liepia įstatymas ir teisėjai, 
— šiuos žodžius Gabrielis ištarė su nenusakoma pagarba, 
— tai aš jums tikrai padėsiu. Ginsimės sykiu. Ar supratot 
mane? 

Jis neskubėdamas atsistojo ir ramiai, bet ryžtingai 
pristūmė kėdę, ant kurios sėdėjo, prie pat sienos. Tiek 
Gabrielio tonas, tiek veiksmai patenkino šerifą. Septy- 
niasdešimt keturių pabūklų kreiseris — Gabrielis Konro- 
jus — valė denį, ruošdamasis kautynėms. 


318- 


Akimirką riksmai liovėsi ir stojo grėsminga tyla, 
paskui pasigirdo balsas — vienas iš praeitos nakties balsų! 
Šerifas išėjo į koridorių ir atidarė langą. Užpuolėjai ir 
apsuptasis atidžiai vieni kitus nužvelgė. Po to prasidėjo 
homeriškos patyčios. 

— Lisk lauk, Džo Holai, ir bėk namo pas savo mamą! 
Ji tavęs labai išsiilgo! 

— Nė velnio!-— tuojau pat atšovė Holas.— Mano senu- 
tė taip skubėjo čia atlėkti, kad gavo pasiskolinti iš Olo 
Barkerio kelnes ir skrybėlę! Eik namo, močiute, kam tau 
dėtis vyru! 

— Blefuoji, Džo Holai! Žiūrėk, neprasilošk! Čia mūsų 
koks pusšimtis! Kiti jau rašo biuletenius! 

Šiuose žodžiuose slypėjo dvi užgaulios užuominos: 
mat Holas praeityje buvo lošėjas profesionalas, o į šerifus 
pateko tiktai nedidelė balsų persvara. 

— Tai atsiųsk juos man apdėtu mokesčiu. 

Mat oratorius, įžeidęs šerifą, buvo paštininkas. 

— Po velniais! Nešdinkis! 

— Po velniais, pirmyn! 

Minia puolė prie durų, kažkas iššovė, ir šerifas užtrenkė 
langą. Žodžius pakeitė veiksmai. 

Prieš kelias valandas šerifas buvo pervedęs suimtąjį 
iš pirmojo aukšto nelabai patogios ir užpuolėjams len- 
gvai pasiekiamos kameros į antro aukšto posėdžių sa- 
lę. Langų čia nebuvo — šviesa patekdavo pro įstiklintą 
stogą, o išeiti galėjai tiktai pro masyvias duris, kurias 
šerifas buvo užrėmęs stalais ir suolais. Mažąsias šonines 
dureles, kurias nesunku ginti, šerifas buvo palikęs 
atviras žvalgybos tikslais. Siaurus laiptus į salę Gabrie- 
lis užbarikadavo, ligi pusės nuleidęs ilgą teisėjų stalą. 
Netrukus išorinės durys, kurias šerifas buvo užrakinęs, 
kai tik pabėgo visi jo pagalbininkai, ėmė braškėti nuo 
energingų smūgių. Stovėdami laiptų aikštelėje, šerifas su 
Gabrieliu atidžiai į jas žiūrėjo. Kai tik durys ėmė linkti, 
Holas atsitraukė prie šoninių durelių ir pašaukė Gabrielį, 
bet šis tik mostelėjo, puolė į priekį ir tą akimirką, kai 
durys atsiplėšė nuo vyrių ir su trenksmu įgriuvo į vidų, at- 
sitūpė už stalo. Užpuolėjai pasileido laiptais aukštyn, pik- 
tai šūkalodami stabtelėjo prie stalo, užgriozdusio kelią, bet 

tuoj ėmė ropštis per jį, ir tada ilgasis stalas, tartum gyvas 
padaras, staiga atsistojo piestu ir pasvyravęs driūktelėjo 
sykiu su jį aplipusiais žmonėmis ant galvų apačioje. susi- 
grūdusiai miniai. Pasigirdo aimanos, ir filistinai pasilei- 
do bėgti į gatvę, o Samsonas pamažu nužingsniavo prie 
šoninių durelių ir įėjo į teismo salę. Tą pačią akimirką 
kažkoks drąsuolis, sugebėjęs nepastebėtas prasmukti pro 
Rubikoną, pakilo iš už priedangos ir kaip žaibas puolė 
paskui Gabrielį. Šerifas riktelėjo, užtrenkė duris ir iššovė; 
neprašytasis svečias parkrito ant grindų. Bet tučtuojau 
jis svyruodamas atsiklaupė ir ištiesė rankas. 

— Nešaudykit! Aš atėjau jums padėti! 

Tai buvo Džekas Hemlinas, išvargęs, apdulkėjęs, 
purvinas; jo puošnumo nelikę nė ženklo: aukštas cilin- 
dras sulamdytas, švarutėliai baltiniai atlapoti, akys ir 
skruostai karštligiškai degė, o iš peršautos kojos varvėjo 
kraujas; bet vis dėlto tai buvo Džekas Hemlinas — kupi- 
nas akiplėšiškos drąsos ir ryžto. Šerifas su Gabrieliu 
sykiu numetė pistoletus, puolė prie Džeko ir pakėlė 
jį nuo grindų. 

— Pasodinkite mane ant kėdės. Štai taip! — abejin- 
gai pasakė Hemlinas. — Dabar mes atsiskaitę, Džo 
Holai! Šituo šūviu jūs suvedėt visas mūsų senas sąskai- 
tas, nors, sužalojęs mane, netekote naudingo sąjunginin- 
ko. Dabar patylėkite ir paklausykite, ką aš jums pasa- 
kysiu, o paskui galėsite mane čia palikti! Jums tiktai vienas 
kelias išsigelbėti. Štai čia! — Jis parodė į stoglangį. 
— Už namo eina Vingdemo tarpeklis ir dauba. Nuo stogo 
galėsit nusileisti virve; va nuvyniokit ją nuo manęs. 
Velniai griebtų, pats nebepajėgiu. Ar galėsit užsiropšti 
prie stoglangio? 

— Iš galerijos ant stogo galima užlipti kopėtėlėmis, 
— tarė pagyvėjęs šerifas, — tačiau bijau, kad jie mus paste- 
bės ir sučiups. | 

— Kol jie išeis į daubą aplinkiniu keliu, jūs jau būsite 
už kokio pusmylio miške. Ko, po velnių, dar laukiate? Kai 
jie vėl užpuls, daugiau kaip dešimt minučių neišsilai- 
kysit. "O jeigu jie prisimins apie stogą ir atsineš kopė- 
čias, tada jums galas! Paskubėkit! 

Ant laiptų vėl pasigirdo tapsėjimas bei triukšmas, 

nuo puolėjų kirstuvų bei dalbų smūgių ėmė braškėti 
masyvios dvivėrės durys, barikada slinko colis po colio, 
o pro plyšius supoškėjo pistoletų šūviai ir ėmė lėkti 
atšaižos nuo medinių suolų. Šerifas dar kažko delsė. Stai- 
ga Gabrielis pasilenkė, užsidėjo sužeistąjį lyg kokį kūdikį 
ant pečių ir, mostelėjęs šerifui, nuėjo galerijos link. Ta- 
čiau už poros žingsnių jis susvyravo ir loštelėjo ant 
Holo, kuris taip pat sustojo ir įsikibo į' turėklus. At- 
rodė, jog baisiai sustiprėjo puolimas: subraškėjo ne tik 
durys, bet ir langai, brinktelėjo ant grindų sunkus siety- 
nas, išplėšdamas lopą tinko ir ornamentuoto karnizo; 
pro kiaurymę, atsivėrusią lubose, pabiro plytos, o gatvėje 
pasigirdo šauksmai, tik visai kitokie negu pirma. Puolė- 
jai už durų nutilo, paskui staiga laiptais nugarmėjo že- 
myn, ir vėl įsiviešpatavo tyla. Išblyškę trys vyrai susi- 
žvalgė. 

— Žemės drebėjimas, — tarė šerifas. 

— Juo geriau! — šūktelėjo Džekas. — Mes laimėsim 
laiko. Tad pirmyn! 

Jie išėjo į galeriją — Gabrielis su savo našta pirmas, 
o šerifas iš paskos, — ir iš ten kopėtėlėmis ėmė. lipti 
į pastogę. Užpuolikai tuo metu vėl apspito salės duris, bet 
šį kartą durys nė nekrustelėjo, mat požeminiai smūgiai, 
išjudinę pamatus ir sienas, jas tvirtai surėmė. 

Gabrielis su Hemlinu ant pečių pirmas užlipo ant sto- 
go. Bet tuo metu namas vėl sudrėbėjo ir Gabrielis atsi- 
klaupė, kad nepargriūtų, o stogo durelės už jo nugaros 
užsitrenkė. Kai žemės drebėjimas baigėsi, Gabrielis, pagul- 
dęs ant stogo Hemliną, nuėjo atidaryti durelių. Bet jis 
labai išsigando, nes durelės neatsidarė. Požeminiai smū- 
giai jas taip pat užrėmė, kaip ir salės duris. Džo Holas 
liko nelaisvėje. Dabar susimąstė Gabrielis ir pažvelgė 
į Džeką. Tačiau Džekas įdėmiai žiūrėjo į gatvę. Netru- 
kus jis pakėlė akis ir tarė: 

— Reikia skubėti, Gabrieli, nes jie atsinešė kopėčias! 

Gabrielis vėl atsistojo ir pakėlė sužeistąjį. Kupolo 
formos stogas buvo lėkštas, jo vidury, ant grubaus 
postamento, stūksojo penkiolikos pėdų aukščio negrabi 
medinė statula, vaizduojanti teisingumo deivę su nuogu 
kardu ir besisupančiomis svarstyklių lėkštėmis. Gabrie- 

lis prisėlino ir pasislėpė už statulos, bet iš šauksmų gat- 
vėje suprato, jog jį pastebėjo. Supoškėjo šūviai, viena 
kulka įsmigo į deivės kardą, o kita, tartum piktai ironi- 
Zuodama, nusvėrė vieną svarstyklių lėkštę. 

— Nuvyniok nuo manęs virvę, — tarė Hemlinas. Kai 
Gabrielis nuvyniojo, jis paliepė: — Vieną galą pririšk 
prie kamino arba statulos. 

Tačiau nuo žemės drebėjimo kaminas buvo nuvirtęs, 
o statula pati svyravo. Gabrielis pririšo virvę prie gele- 
žinio stoglangio virbo, paskui prišliaužė prie stogo kraš- 
to ir nuleido virvę žemyn. Bet virvė per keletą pėdų ne- 
siekė žemės, ir 'sužeistasis ja nusileisti nebūtų galėjęs. Tada 
Gabrielis vėl nušliaužė prie Hemlino. 

— Jūs leiskitės pirma, o aš palaikysiu virvę. Galit ne- 
bijoti. 

Nelaukdamas atsakymo, Gabrielis užnėrė virvę Hem- 
linui po pažastimis ir, pusiau nešdamas jį, pusiau vilkda- 
mas, nusigavo ligi krašto. Tada tylėdamas paspaudė jam 
ranką ir, persisvėręs per kraštą, sėkmingai nuleido Džeką 
žemėn. Užsitraukęs virvę atgal, jis ėmė šliaužti prie stog- 
langio ir jau ketino rišti prie geležinio stoglangio vir- 
bo, bet tuo metu palei stogą kažkas sujuodavo. Tai buvo 
kopėčios. 

Trims vidžiliantams nusibodo laukti atsakymo į nuo- 
lat jų kartojamą ultimatumą, todėl jie ryžosi kopėčio- 
mis užsiropšti iki stogo ir revolveriais sutramdyti bėglius. 
Vienas paskui kitą jie pasilipo iki stogo ir vėl paskelbė 
savo ultimatumą. Ir tada — gal jiems tik pasivaideno — 
atsakymą davė pati teisingumo deivė. Taip, deivė! Ji 
staiga pasviro prie jų, iškėlusi savo baisingąjį kardą, paju- 
dino sudaužytas svarstykles, o paskui driūktelėjo jiems 
stačiai ant galvų, nubraukdama juos nuo kopėčių ir 
amžinai nutildydama. Už deivės postamento atsistojo 
Gabrielis — sunkiai alsuodamas, išblyškęs, tačiau trium- 
fuojantis. . 


- VIII skyrius 


„IN TENEBUS SERVARE FIDEM“? 


Nors Gabrielis buvo stambaus sudėjimo, tačiau nesto- 
kojo judrumo bei miklumo; nusliuogęs iki virvės galo, 
jis iš geroko aukščio lengvai nušoko žemėn, nė neužsigau- 
damas. Statulai griūvant, minia pamanė, kad vėl dreba 
žemė, ir skaudūs to drebėjimo padariniai kiek sulaikė 
juos nuo puolimo. Taigi Gabrielis spėjo pasičiupti 
leisgyvį Džeką ir pasislėpti griovyje; po kokių dešimties 
minučių jis jau buvo toli nuo Skurdžiojo Slėnio, pavėsin- 
game pušyne ant Konrojaus kalvos. Ten buvo kelios štol- 
nės, kurias jis vienas težinojo. Lyg tyčia pirmoji buvo 
pusiau užversta akmenimis, per žemės drebėjimą nusiri- 
tusiais nuo kalvos, ir visai nepastebima ne tokiam akylam 
žmogui, todėl nudžiugęs Gabrielis su bejėge savo našta ten 
ir įlindo. Ir pačiu laiku. Džeko Hemlino žaizda taip 
smarkiai kraujavo, kad jis, paskutinį kartą pabandęs 
pasitaisyti sulamdytą skrybėlę ant susitaršiusių garba- 
nų, staiga apalpo ir dabar gulėjo sustingęs ir bejausmis, 
bet gražus kaip Apolonas. 

Nurengęs Gabrielis pamatė jo šlaunyje didelę žaizdą, 
padarytą kulkos, kuri tik per plauką nekliudė klubo arte- 
rijos. Su įgimtu švelnųmu jis ėmė tą žaizdą tvarstyti — 
rūpestingai ir sumaniai, kaip buvo jau tvarstęs ne vieną. 
Visą laiką jis niekaip negalėjo atsistebėti, kad jaunasis 
jo bičiulis taip baisiai išsekęs. Jam buvo tekę slaugyti daug 
žmonių, ir jis aiškiai matė, kad Hemlinas — rimtas ligonis, 
reikalingas gydymo, nors ligi pat paskutinės akimirkos bu- 
vo pilnas energijos ir dvasinės stiprybės. Iš kur tiek jė- 
gos šiame trapiame kūne? Gabrielis susimąstė. Liūdnas 
jis apžiūrinėjo savo milžinišką figūrą, tartum jausdamasis 
kažkuo nusikaltęs šiam netekusiam kraujo ir jėgų Ado- 
niui. 

Be galo švelniai, tartum jauna motina triūsdama apie 
savo pirmagimį, Gabrielis sustabdė srūvantį iš žaizdos 
kraują, ir tyliai niūniuodamas, kad sužeistąjį imtų snaudu- 


? Tamsybėje išsaugoti tikėjimą (Iot.). 

lys, taip sumaniai aprišo žaizdą, kad Džekas nė nemirkte- 
lėjo. Tiktai vieną sykį pasikeitė Gabrielio veido išraiška, 
kai prie urvo angos trakštelėjo šakelės ir kažkas sušmė- 
žavo,— tikriausiai voveraitė ar kiškis; tada jis staiga ap- 
sikabino savo draugą ir prisispaudė prie krūtinės, pasi- 
rengęs gintis, nelyginant liūtė, užklupta su jaunikliais. 
Gabrieliui, nepatyrusiam prabangos ir niekada nebendra- 
vusiam su to rato žmonėmis, kuriam priklausė Hemlinas, 
padarė įspūdį plonyčiai rausvi Džeko marškiniai; o kai 
juos praskleidė, norėdamas pasiklausyti silpno širdies 
plakimo, jis labai atsargiai ir su instinktyvia pagarba 
pastūmė į šalį puikią auksinę grandinėlę, ant kurios ka- 
bojo keletas šio plevėsos nešiojamų suvenyrų. Vienas jų 
buvo neuždengtas medalionas su merginos fotografija, 
kurią pamatęs Gabrielis neteko žado. Jeigu ne keistas šę- 
šėlis ant jos puikaus veido, tai toji mergina kaip du 
vandens lašai būtų buvusi panaši į jo seserį Greisę. Ga- 
brieliui suspaudė širdį, ir jis dar sykį atidžiai pasižiūrėjo 
į medalioną. 

— Matyt, traukta labai ūkanotą dieną, — vos girdimai 
sušnibždėjo jis,— o gal čia per maža šviesos? Gal nuo- 
trauka patamsėjo ant jo krūtinės nuo karščio? Ne, čia ir 
ne tymų žymės, juk tymais ji persirgo dar kartu su Ole. 
— Nutilęs jis įsmeigė akis į apalpusį Džeką, tarsi steng- 
damasis jį susieti su praeitimi. 

— Ne,— tarė jis pagaliau, liūdnai atsidusdamas,— ne- 
gali būti. Greisė nebuvo su juo pažįstama. Bet aš tiek 
apie ją galvoju, kad jos paveikslas man ėmė vaidentis. 
Ne, čia visai nepažįstama mergina. O tau, Gabrieli, nede- 
ra, pasinaudojus žmogaus bejėgiškumu, kišti nosį kur 
nereikia. 

Jis skubiai vėl padėjo medalioną Džekui ant krūtinės 
ir užsegė marškinių apykaklę. Džekas sukrutino lūpas. 

— Pitai, — pašaukė jis vos girdimu balsu. 


„Tikriausiai jis šaukia savo draugą“,— pagalvojo 
Gabrielis, paskui ramiai, kaip ir dera kalbant su ligoniu, 
pasakė: 


— Jūs Pitą šaukiate? Tuojau jį pakviesiu — bemat jis 
bus čia. 
— Pitai, — vėl šūktelėjo Džekas įsakmiu balsu,— nus- 

tumk kumelė, įi man visai sutraiškys koją! Argi pais 
nesusipranii Aš ią užvariau, Pitaii Po velnių, ko dar 
lauki! Galiu pavėluotii Jie spės jį pakarti, kol ten nusį- 
gausiu! 

ir tada drąsi Gabrielio širdis apmirė, Jeigu sužeista- 
jam kyla karštis ir jis ims klejoti — jie pražuvę. Tačiau 
laimė, kad Džekas greitai atgavo sąmonę; atsimerkęs jis 
įsmeigė savo juodas akis į Gabrielį. Gabrielis meiliai nu- 
sišypsojo. 

— Ar kartais aš nesu numiręs ir palaidotas? — rimtai 
paklausė Džekas, apžvelgdamas tamsų skliautą. — O gal 
aš vis dar klejoju? | 

— Ne, jūs klejojote tiktai kokią minutę,— atsakė 
Gabrielis, pajutęs palengvėjimą ir stengdamasis nuramin- 
ti sužeistąjį. — Dabar mūsų reikalai geri! 

Hemlinas bandė atsikelti, bet nepajėgė. 

— Čia tai jūs meluojate,— atsakė jis nuoširdžiai. — 
Ką mums daryti? 

— Jeigu mane išklausysite ir nesupyksite,— atsakė 
Gabrielis lyg teisindamasis,— tai aš pasakysiu. Matote, 
— jis ėmė aiškinti, — kol žaizda dar nekarščiuoja, jums 
būtinai reikia patekti pas gydytoją, o to neįmanoma pa- 
daryti, kol laikysimės įsikibę vienas į kitą. Neširskite, 
bet klausykitės! Aš nueisiu pas tuos žmones, kurie mus 
vejasi, ir pasakysiu: „Aš pasiduodu, tiktai nieko bloga ne- 
darykit mano draugui, kuris pasiliko štolnėje, ir ne- 
delsdami nuvežkite jį pas gydytoją“. Juk žinot, kad jie 
negali niekuo jūsų apkaltinti, — tęsė Gabrielis, nutaisęs 
vylingą miną. — O aš pasidievagosiu, kad jėga priverčiau 
jus eiti su mumis; ir Džo Holas pasakys, kad jus sužeidė pis- 
toleto šūviu. 

Nepaisant skausmo ir gresiančio pavojaus, šis pasiū- 
lymas labai pralinksmino Džeką Hemliną. 

— Aš jums labai dėkingas už rūpestį, — tarė jis šyp- 
sodamasis. — Tiktai bėda, kad yra išduotas orderis 
suimti mane už arklio pavogimą, todėl jokiu būdu nenorė- 
Čiau gydytis pas tuos vyrukus. Už meksikiečio nužudy- 
mą jie greičiausiai jums dovanos, — dabar labai nukrito 
meksikiečių kaina,— o man tai tikrai neatleis, kad pavo- 
giau mustangą iš jų vadeivos. Tuo labiau kad mustangui 

pamušiau kojas ir negyvai nuvariau. Ne, sere, aš atmetu 
jūsų pasiūlymą! 

Gabrielis spoksojo į Džeką, nieko nesuprasdamas. 

— Mudu su Ole labai vėlai atvažiavome į Vingdemą, 
ir aš turėjau arklį su vežėčiomis pakeisti į kumelę, nepa- 
sitaręs su jos šeimininku, nes nebuvo kada. Aš visai nesis- 
tebiu, kad jūs pritrenktas, — vylingai tęsė Džekas, pasinau- 
dojęs Gabrielio sumišimu. — Jūs patekote į puikią kom- 
paniją, ar ne? Per neprisiruošimą ir nepunktualumą aš 
toks pasidariau. Nieko neatidėliokite kitam kartui ir 
visada būkite punktualus, Gabrieli. Gyvenime laikykitės 
tokios taisyklės: jei jau sykį nusprendėte eiti į sekmadie- 
ninę mokyklą, tai eikite nesivėluodamas. 

— Kad turėtumėm kokių nors vaistų! — liūdnai tarė 
Gabrielis. — Gurkšnelis viskio numalšintų jums skausmus 
ir suteiktų jėgų. 

— Aš niekada negeriu svaigalų be sydytojo leidimo, 
— rimtai atsakė Džekas, — jie mane per daug jaudina, 
o jaudintis man labai žalinga. Raminančių bei migdo- 
mųjų vaistų — štai ko man reikia, — tarė jis ir ranka pliau- 
kštelėjo sau per koją, tačiau tuoj išblyško, ir pašaipų jo 
veidą perkreipė skausminga grimasa. 

— Aš manau, kad ligi vakaro mes turime čia pratūno- 
ti, — tarė Gabrielis, — o sutemus nunešiu jus į mišką ant 
Konrojaus kalvos. Ten jums bus geriau, ir ligi saulėtekio 
saugiai prabūsime, o paskui susirasime kitą štolnę. Nie- 
ko daugiau mums ir nebelieka, — lyg teisindamasis 
pridūrė Gabrielis. 

Džekas niūriai apsižvalgė po tunelį. Šis išlepintas pa- 
dauža dabar ilgėjosi įprastų gyvenimo patogumų. 

— Vadinasi, lošimas pradėtas! Dabar turėsim kokią 
valandą kiūtoti lyg sraigės ant akmens. Klausykite, — šūk- 
telėjo jis Gabrieliui, kuris, padaręs jam primityvų guolį iš 
sudžiūvusių pušų šakelių, surinktų prie urvo angos, įsitaisė 
šalimais. — Tai mane čia atnešėt tam, kad numarintu- 
mėt nuoboduliu, kiurksodamas lyg pelėda? Kodėl nieko ne- 
sakot? - 

— O ką sakyti? 

— Bet ką! Meluokit, jei norit, tiktai netylėkit! 

— Aš noriu, misteri Hemlinai, paklausti vieno daly- 

ko,-- labai nedrąsiai prabilo Gabrielis, — ir. tikiuosi, kad 
jūs atsakysite, o ne juokausite, kaip esate įpratęs; žino- 
ma, aš juk suprantu, kad nedera kištis į kito žmogaus pasla- 
ptis, bet klausiu šiaip sau, kad greičiau prabėgtų laikas 
ligi saulėlydžio. Kai jūs prieš valandėlę buvote be są- 
monės, atsegęs jums marškinius, pamačiau fotografiją, 
kurią nešiojatės ant kaklo. Aš, žinoma, neklausiu, kieno 
tas atvaizdas ir iš kur jį gavote, tiktai norėčiau žinoti, ar 
ta jauna moteris iš tikrųjų tokia tamsiaveidė, kaip nuo- 
traukoje? 

Iki Gabrielis baigė savo kalbą, Džeko silpnumas 
jau buvo praėjęs, ir jis tučtuojau atsakė: 

— Iš tikrųjų ji daug tamsesnė. Čia ji palyginti dar 
labai šviesi. 

Gabrielis kiek nusivylė, o Hemlinas užsidegęs kal-- 
bėjo toliau: 

— Taip, sere, iš tikrųjų ji daug tamsesnė. Ir tą 
sakydamas, — pridūrė Džekas, — aš turiu galvoje, velniai 
griebtų, kad nė viena šviesiausio veido moteris pasau- 
lyje nėra tokia graži. Nėra nė angelo danguje, kuris 
galėtų jai prilygti savo grožiu. Štai kokia ji! Iš šitos 
fotografijos, — tęsė misteris Hemlinas, išsitraukęs meda- 
lioną ir šluostydamas jį nosine,— negalima apie ją tei- 
singai spręsti. Na, o jūs, — staiga jis kreipėsi į Gabrielį 
grėsmingu tonu,— ką pasakysite? 

— Man pasirodė, kad ji labai panaši į mano seserį 
Greisę,— nuolankiai atsakė Gabrielis.— Ar kartais jums, 
misteri Hemlinai, neteko jos sutikti? Ji prapuolė tūkstantis 
aštuoni šimtai keturiasdešimt devintaisiais metais. 

Hemlinas, pats to nejausdamas, baisiai įžūliai nužvelgė 
Gabrielį nuo galvos iki kojų. 

— Panaši į jūsų seserį?! — pakartojo jis. — Nejaugi jūs 
manote, kad tokia puiki mergina galėtų būti jūsų sesuo? 
fotografiją Gabrieliui prie veido. — Argi nematote, kad 
čia tikra ledi? 

— Greisė nepanaši nei į mane, nei į Olę; ji visai kitokia, 
— ramiai pasipriešino Gabrielis, dėdamasis nepastebįs 
Hemlino paniekos. 

Tačiau Džekas buvo nesutramdomas. 

— Argi jūsų sesuo dainuoja kaip angelas ir kalba ispa- 
niškai kaip gubernatorius Alvaradas? Argi ji yra kilusi 
iš pačios seniausios ispanų giminės visoje valstijoje? 
Argi ji turi rančą ir trisdešimt kvadratinių 1jė žemės? 
Argi ją vadina Doloresa Salvatiera? Argi jos veido spalva 
primena jauną žemuoginio medžio žievę? Ji pati gražiausia 
moteris, kokią tik man teko matyti. Argi kitos. moterys 
šalia jūsų sesers atrodo mirtinai išblyškusios kaip krei- 
da? 

— Žinoma, ne,— atsakė Gabrielis atsidusdamas. — 
Aš tik šiaip sau paklausiau, misteri Hemlinai. Kai tik 
pažvelgiau į fotografiją, tai... 

— Šitą fotografiją aš pavogiau,— pareiškė Hemlinas su 
tokiu pat atvirumu. — Aš ją radau ant stalo jos svetainė- 
je ir niekam nematant nudžioviau. Viešpatie, ji nė už ką 
man nebūtų tos nuotraukos davusi. Jeigu kas iš jos gimi- 
naičių būtų pastebėjęs, man būtų kliuvę. Bet tai, Gabrieli, 
neturi nieko bendra su arklio pavogimu,— tarė Džekas, 
linksmai nusikvatodamas. | 

Po to jis taip pat atvirai ir labai vaizdingai papasakojo 
Gabrieliui apie savo pirmąjį ir vienintelį pokalbį su donja 
Doloresa. Su pasitenkinimu galiu pasakyti, jog šis padauža 
netgi kiek padidino savo aistros beviltiškumą, beveik 
nieko neužsiminė apie savo paslaugą, kurią jis padarė 
donjai Doloresai, ir visai nuslėpė, kad ji net jam padėkoju- 
si. 

— Dabar jums turi būti aišku, kodėl aš neapkenčiau 
Viktoro Ramireso ir kodėl tučtuojau prisirišau prie jūsų, 
kai tik sužinojau, jog jūs jį nudobėte. Na, bet užteks apie 
mane, verčiau pakalbėkim apie jus: viską man papasa- 
kokite. Žmonės sako, kad jis atsivilkęs paskui jūsų žmo- 
ną, O jūs suvedęs su juo sąskaitas. Pasakokit... na,— para- 
gino Džekas, o kai didelis skausmas iškreipė jo veidą, 
pridūrė: — Jeigu manęs nepralinksminsite, tai aš imsiu 
staugti iš skausmo. 

Tačiau Gabrielio veidas buvo rimtas ir lūpos nė nekrus- 
telėjo; jis pasilenkė prie Hemlino ir ėmė taisyti tvarsčius. 

— Na, pasakokit! — grėsmingai paliepė Džekas. — O 
jei ne, tai tuojau pat nusiplėšiu tvarsčius ir mirsiu jūsų 
akivaizdoje. Ko gi jūs bijote? Apie jūsų žmoną žinau vis- 

ką, ir nieko naujo jūs man nebepasakysite. Aš atkrei- 
piau į ją dėmesį Sakramente, dar gerokai prieš jūsų 
vedybas. Tuo metu ji vedžiojo už nosies tą čilietį Rami- 
resą. Jinai apgaudinėjo jį lygiai taip pat, kaip ir jus. 
Negi jūs toks neišmanėlis ir mylite ją ligi šiolei? 

Džekas pasikėlė ant alkūnės, norėdamas atidžiau pa- 
sižiūrėti į tą didelį kvailį. 

— Jūs kalbėjote apie tą meksikietį Ramiresą? — pa- 
klausė valandėlę patylėjęs Gabrielis, įsmeigdamas į paš- 
nekovą giedras atviras akis. 

— Žinoma, apie jį! — suriko Džekas, nebetekęs kan- 
trybės. — Negi galvojat, kad aš kalbu apie..? — Čia 
misteris Hemlinas ištarė tokį vardą, kuris peržengė 
pačios lakiausios žmogiškosios vaizduotės ribas. 

— Aš jo nenužudžiau,— ramiai pareiškė Gabrielis. 

— Žinoma, nenužudėt,— pritarė Džekas. — Jūs stovė- 
jote ir krapštėte dantis medžiokliniu peiliu, o jis paslydęs 
užvirto tiesiog ant jūsų peilio. Na, bet sakykit, kaip 
viskas buvo. Ar jis bent kiek priešinosi? Ar parodė bent 
truputį drąsos? 

— Aš gi sakau jums, kad jo nežudžiau. 

— Tai kas gi tada jį nužudė? — sušuko Džekas, nebe- 
sitverdamas iš skausmo ir piktumo. 

— Nežinau... Galbūt... Man atrodo... — Gabrielis nu- 
tilo ir sumišęs įsmeigė liūdną žvilgsnį į savo pašnekovą. 

— Gal jūs, misteri Gabrieli Konrojau,— staiga pa-- 
klausė Džekas šaltai ir kaip visada manieringai, o juodos 
jo akys svaidė žaibus, — gal jūs būsite toks geras ir man 
paaiškinsite, ką visa ši velniava reiškia? Gal malonėsite 
man pasakyti, kodėl aš čia guliu su peršauta koja? Ku- 
riem galam jūs užsikorėt ant teismo rūmų stogo ir paver- 
tėt bepročiais kokį šimtą žmonių? Kodėl jūs dabar ieškote 
prieglobsčio šitam šeimos kape? Turėdamas laiko, gal 
teiksitės paaiškinti, kam ta maloni mano kelionė į Sakra- 
mentą? Suprantama, man reikėjo prasimankštinti, be to, 
turėjau garbės susipažinti su jūsų mažąja sesele. Tačiau 
gal pasakysite, kam viso to prireikė? 

— Džekai,— droviai, tarsi kuo nusikaltęs tarė Gabrie- 
lis, pasilenkdamas prie sužeistojo,— aš pamaniau, kad 
jinai nužudė, ir nusprendžiau prisiimti kaltę. O jūsų įvel- 

ti visai nenorėjau. Galvojau, kad jie... kad jie mane 
už tai pakars, ir tuo baigsis. Garbės žodis, Džekai! 

— Vadinasi, ne jūs nužudėt Ramiresą? 

— Ne. 

— Ir manėt, kad tai padarė jūsų žmona? 

— Taip. ' 

— Nusprendėt prisiimti kaltę? 

— Taip. 

— Jos kaltę? 

— Taip. 

Misteris Hemlinas apsivertė ant nugaros ir ėmė švil- 
piniuoti dainelę „Jau pavasarėlis, Ene!“ sakytum tuo 
išreikšdamas didžiausią pasibjaurėjimą viskuo, kas nutiko. 

Dėdamasis, kad taiso atsipalaidavusius tvarsčius, Gab- 
rielis atsargiai pakišo ranką po bejėgio Hemlino nugara 
ir prisiglaudė jį prie krūtinės kaip kokį besiaikštijantį 
vaiką. . 

— Džekai,— tarė jis švelniai — sakykim, kad toji 
iš nuotraukos, na, toji tamsiaveidė mergina... | 

— Kokia mergina? — piktai paklausė Džekas. 

— Na, ta gražuolė... sakykim, kad jūs su ja susituo- 
kiate, o paskui visai atsitiktinai sužinote, kad ji jus 
apgaudinėja... na, tegul dėl jūsų kaltės, Džekai, ne dėl to, 
kad ji būtų bloga moteris... — skubiai jis pridūrė. 

— Ji — tikra ledi, — piktai pertraukė jį Džekas, — 
o jūsų Žmona... — Tačiau, pažvelgęs į Gabrielį, jis iš 
karto nutilo, o paskui pridūrė: — Verčiau palikite 
mane ramybėje. Aš noriu būti angelėlis, dangaus 
aukštybėse skrajot... 

— Sakykim, kad jūsų žmona turi paslaptį, — tęsė 
Gabrielis, nekreipdamas dėmesio į Džeko žodžius,— ją 
persekioja žmogus, kuris tą paslaptį žino, ir ji, 
nebetekusi vilties, tą žmogų nužudo. Na, ar jūs leistu- 
mėt susidoroti su ja, su ta nelaimingąja kankine? 
Ne, Džekai! Jūs geriau pats sutiktumėt kaboti kartu- 
vėse, užuot leidęs ją pakarti. Šito nepadarytumėt nei 
jūs, Džekai, nei aš, ir dėl to garbė Viešpačiui Dievui. 

— Jūsų kilnumas, misteri Konrojau, suteikia jums di- 
delės garbės ir taip mane jaudina, kad, klausydamasis 
jūsų kalbos, savo šlaunyje jaučiu krutant Holo įva- 

rytą kulką, — tarė Džekas ir nugręžė juodas akis į 
angos pusę, kad nereikėtų sutikti Gabrielio žvilgsnio.— 
Kuri dabar valanda, nelemtas naivuoli? Gal jau pakanka- 
mai tamsu ir galima lįsti laukan iš šio urvo — 
Jis sudejavo ir, valandėlę patylėjęs, piktai paklausė: — 
O iš kur jūs žinote, kad meksikietį nužudė jūsų žmona? 

Gabrielis skubiai ir, kaip toks lėtapėdis, gana glauš- 
tai nupasakojo Džekui visus tos dienos įvykius, pradė- 
damas nuo to, kaip jis rytą susitiko su Ramiresu, 
ir baigdamas tuo, kaip gavęs žmonos laiškelį, grįžo su 
ja pasimatyti ir užėjo meksikiečio lavoną. 

Džekas tiktai kartą jį pertraukė, paklausdamas, kodėl 
Gabrielis, pamatęs negyvą Ramiresą, pasukęs atgal. 

— Pamaniau, ko man eiti, — paprastai atsakė Gab- 
rielis:— be to, nenorėjau, kad ji suprastų mane žinant 
apie žmogžudystę. 

— O nelaimingas senas kvaily! — aiktelėjo Hem- 
linas.— Nuėjęs jūs būtumėt pamatęs tą vyrą, kuris 
meksikietį nužudė. 

— Kokį vyrą? — paklausė Gabrielis. 

— Tą patį, kuris rytą turėjo pasimatymą su jūšų 
žmona. Štai kam aš turėjau padėti, užuot be jokio reika- 
lo čia voliojęsis! 

— Tai jūs, Džekai, galvojate, kad ne ji nužudė mek- 
sikietį? — išsigandęs paklausė Gabrielis. 

— Žinoma,— tvirtai atsakė Hemlinas. 

— Tai ką ji tada norėjo pasakyti savo laiškelyjet — 
paklausė Gabrielis susimąstęs. 

— Šito nežinau, — atsakė Džekas. — Tikriausiai jūs, 
kaip ir visuomet, vėl ką nors supainiojote. Parodykite 
tą laiškelį. 

Gabrielis (ne iš karto). Aš jo nebeturiu. 

Hemlinas. O kur jisė 

Gabrielis (kaltai). Suplėšiau. 

Hemlinas (netikėdamas savo ausimisj. Suplėšėteė 

Gabrielis. Taip. 

Hemlinas (po ilgos smerkiančios tylos). Sakykite, 
ar niekada niekas jums nepatarė kreiptis į gydytoją“ 

Gabrielis (labai nuoširdžiai ir nuolankiai). Daug 
kas sako, kad aš keistai elgiuosi. 

„Hemiinas įvel petylėięs). Sakykite, kuo įės neįti- 
kote Pitui Damžiait | 

Gabrisiis (nustebęs|. Nažinau. 

Hemlinas (susimnąstęs;. O tuk Knči: sotojus užsiundė 
Damiio parankinis —- įo dešinioji ranka Vingdeme. 
Aš pats girdėjau, kaip ji5 kurstė minią. 

Gabrieiis (nuoširdžiaij. Čia jūs apsirinkatie, Dže- 
kai. Darmfis mano bičiulis. ir rūdynas tvarkomas įo pi- 
nigais. Aš tarnauju pas jį prievaizdu. | 

Hemlinas. Ak, štai kas! (vėl kiek patylėjo). Sa- 
kykite, Gabrieli, ar čia kur nėra gerai įrengto beprot- 
namio dviem pacientam, kurių vienas neišgydomas, o 
kitas — nukeniėjęs nuo neatsargaus elgesio su šau- 
namuoju ginklui 

Gabrielis (giliai atsidusęs). Jums, Džekai, negali- 
ma kalbėti. Patylėkite nors ligi sutemų. 

Nukamuotas skausmo priepuolių, sekančių vienas pas- 
kui kitą, Hemlinas nutilo. 

Pamažu išblėso blausi šviesa, krintanti prie štolnės 
angos pro krūmus bei akmenų krūvas, ir abudu bėglius 
tartum nuo kapų drėgmės nukrėtė šiurpas; regėjos, 
tarsi ir vanduo ėmė smarkiau lašėti nuo štolnės sienų. 
Gabrielio prityrusi akis buvo pastebėjusi, kad pože- 
miniai sruūgiai slėnyje iškėlė iš gilumos į paviršių 
kelis klodus ir visai užvertė vieną kasinį. Atsargiai 
paguldęs sužeistąjį ant žemės, Gabrielis nušliaužė 
prie angos. Tolumoje tilo žmonių balsai ir darbo 
triukšmas, saulė buvo jau arti laidos, kalnuose prie- 
blanda neilga, ir, saulei nusileidus, greitai sutemsta, 
tad, niekieno nepastebėti, jie netrukus galės palikti 
slėptuvę. Grįždamas Gabrielis pamatė anksčiau nepastebė- 
tą įkypą šviesos ruoželį, sklindantį iš viršaus. Ati- 
džiau apžiūrėjęs, jis suprato, kad už to plyšio yra visai 
nežinomas senas štrekas, einantis virš jų štolnės ir, matyt, 
atsivėręs per žemės drebėjimą. Vadinasi, kažkas čia jau 
daug anksčiau buvo kasęs brangųjį metalą, negu Skur- 
džiajame Slėnyje jo pradėta ieškoti. Gabrielis žinojo 
šias vietas kaip penkis pirštus, tačiau apie to štreko 
buvimą nė manyti nenumanė. Su nuostaba žiūrėdamas 
į atsivėrusį plyšį, jis užmynė kažkokį žvilgantį -metalinį 

daiktą. Pasilenkęs pakėlė hermetiškai uždarytą ir už- 
lydytą mažą skardinėlę, ne didesnę už sardinių dėžu- 
tę, su užrašų, tačiau tamsoje negalėjo perskaityti. 
Tikėdamasis, gal dėžutėje ką ras ir galės nuraminti 
bičiulį, jis vėl grįžo prie angos ir net išdrįso išlįsti 
laukan. Tačiau perskaityti užrašo negalėjo. Aštria akmens 
skeveldra jis atidarė dėžutę, bet labai nusivylė, joje 
radęs tiktai užrašų knygutę ir kažkokius dokumentus. 
Įsikišęs radinį į palaidinės kišenę, Gabrielis grįžo į 
štolnę. Jis teužtruko kokias penkias minutes, tačiau 
atėjes ton vieton, kur buvo palikęs Hemliną, jo nebe- 
rado. 


IX skyrius 


Iš GRIOVIO PASIRODO HEKTORAS 


Gabrielis labai nustebo ir valandėlę stovėjo kaip įkas- 
tas, paskui žingsnis po žingsnio ėmė atidžiai apžiū- 
rinėti štolnę. Jis labai nudžiugo, kai, nuėjęs apie 
šimtą pėdų, vienoje atšakoje rado sėdintį Hemliną. Tas 
buvo karštligiškai susijaudinęs ir sakėsi nepasitraukęs iš 
tos vietos, kur jį palikęs Gabrielis; pastarasis neprieš- 
taravo, galvodamas, kad, pakilus karščiui, sužeistasis 
vėl ėmęs klejoti. Kada Gabrielis pasakė, jog metas 
eiti, Džekas nesipriešino, bet taip reikšmingai pasakė, 
jog jo kalba su Viktoro Ramireso žudiku baigta ir dabar 
ramia sąžine galįs dangintis į pamišėlių namus, kad Gabrie- 
lis ryžtingai paėmė jį į glėbį ir nieko nebelaukdamas 
išnešė laukan. Gryname ore jie abu pasijuto daug geriau. 
Džekas atrodė lyg plunksnelė galingose Gabrielio 
rankose ir net liovėsi aimanavęs, kad šis su juo elgiasi 
lyg su kokiu kūdikiu, o Gabrielis kaip prityręs alpinis- 
tas tvirtu žingsniu perėjo gerai pažįstamą griovį, užkopė į 
statų skardį ir atsidūrė milžiniškų pušų pavėsyje ant 
Upelio kalvos. Jis žinojo, kad ligi ryto čia jiems negrės 
pavojus. Pririnkęs pušų šakelių ir kvepiančių spyglių, 
jis įtaisė sužeistajam minkštą guolį. Kaip Gabrielis ir 
nujautė, naktį Džekui pakilo karštis; jis ėmė nelygiai 

ir greitai alsuoti, skubėdamas be jokio sąryšio kalbėti 
apie Olę, Ramiresą, apie gražuolę, kurios fotografiją 
nešiojosi ant kaklo, apie Gabrielį ir galop apie kaž- 
kokį nepažįstamą žmogų, jo manymu, vienintelį klau- 
sytoją, egzistuojantį tiktai jo sutrikusioje vaizduotėje, 
Porą kartų jis buvo pradėjęs garsiai šaukti, o paskui 
didžiausiam Gabrielio siaubui staiga ėmė dainuoti ir, 
kol Gabrielis spėjo delnu užspausti jam burną, padai- 
navo pirmąjį populiarios baladės punktelį. Pakalnėje 
šniokščiantis sraunus upelis jam akompanavo, siūruo- 
jančios pušys pritardamos vaitojo ir braškėjo, iš dangaus 
ramiai žvelgė kantrios žvaigždės. Ir staiga iš tarpeklio 
— o gal tatai Gabrieliui tik pasivaideno? — atsklido 
jo dainos aidas. Gabrielis sustingo iš baimės ir džiaugs- 
mo. Gal ir jis ėmė klejoti? Nejaugi iš tikrųjų dainuoja 
Olė? Į jo klausimą Džekas tik uždainavo kitą baladės 
punktelį; tarsi jo aidas iš tarpeklio vėl atsklido bal- 
sas. Daugiau nebuvo ko abejoti. Virpančiomis ranko- 
mis Gabrielis sustūmė į krūvelę sausas pušų šake- 
les bei kankorėžius ir uždegė. Liepsnos liežuvis šoko 
į viršų, ir bemat brūzgyne kažkas sučežėjo ir išniro 
dvi žmogystos. Flegmatiškajam Gabrieliui dar nespėjus 
atsikvošėti, uždususi nuo bėgimo Olė puolė jam į glėbį, 
o ištikimasis Pitas be žado susmuko prie sužeisto 
ir karščiuojančio savo pono. 

Olė atsitokėjo pirmoji. Kaip ir. kiekviena moteris 
panašiu atveju, dėl šio įvykio ji pirmiaušiai apkaltino 
kitus ir tučtuojau ėmė priekaištauti Gabrieliui. 

— Kodėl tu man nepranešei, kur esi — nepaten- 
kinta paklausė ji— Ir ką jūs čia veikiate naktį ant 
tokio stataus skardžio, palikę mane vieną Vingdeme? 
Kodėl nekūrei laužo, kol aš nepradėjau dainuoti? 

Gabrielis, kaip ir kiekvienas vyriškis tokiu atveju, 
ničnieko negalvojo ir tiktai glamonėdamas ją kartojo: 

— Ak, tu mano mažyte! Pagaliau atėjai pas savo 
Gabį. Telaimina tave Viešpats! 

O misteris Hemlinas, kaip ir kiekvienas karščiuo- 
jantis ligonis tokiu atveju — tiek vyras, tiek mote- 
ris, — vėl pradėjo dainuoti. 

— Jis, Ole, iš karščio klejoja,— lyg atsiprašydamas 

paaiškino Gabrielis.— Jam peršovė koją, kai jis bandė 
mane išgelbėti, nors aš visai nenusipelniau. Tai jis ką tik 
dainavo. 

Vedama moteriško instinkto, Olė pamiršo bet kokį 
padorumą ir nedovanotinai lengvabūdiškai pripuolė 
prie bežadžio Hemlino. 

— Ak, Pitai, kas jam atsitiko? Ar jis nemirs? 

Ir Pitas, tardamasis tiktai vienas teišmanąs apie 
ligonių slaugymą, susimąstęs atsakė: 

— Prasti reikalai, mis Ole, aišku kaip dieną, bet 
dabar jis jau mano rankose, tai su Viešpaties pagalba 
gydysim ir tikėkim, kad pasveiks. Jūsų brolis geras 
žmogus ir nusimano apie ligonius, tačiau gydyti masą 
Džeką jis neįpratęs. | 

Pitas nusikabino nuo peties kelionmaišį ir iš jo išėmė 
nedidelę dėžutę su vaistais. Jo veidas atrodė kaip to 
gydytojo, kuris, per vėlai pakviestas, pamato, jog reikia 
suteikti pagalbą kažkokio neišmanėlio nugydytam ligo- 
niui. 


— Kaip tu čia mane suradai? — paklausė Olę 
Gabrielis, klusniai atiduodamas Pito globai sužeistą bi- 
čiulį — Iš kur tu sužinojai, kad mes čia slepiamės? 


Kaip tu išdrįsai leistis mūsų ieškoti?“ Tiesa, Ole, tu gi 
protinga ir drąsi mergiūkštė, — tarė jis, su pasigėrėjimu 
žiūrėdamas į seserį. 

— Žinai, Gabi, kai atsibudau Vingdeme, Džekui išva- 
žiavus, žiūriu, advokatas Maksvelis jau čia. Jis ėmė ma- 
ne kamantinėti. Aš iš karto supratau, kad tu vėl būsi 
iškrėtęs kokią kvailystę, ir pirmiausia liepiau papasakoti 
apie tave viską, ką jis tik žino. Mane tiesiog apė- 
mė siaubas, Gabi! Tave apkaltino žmogžudyste! Tave, 
kuris nė musės nenuskriaus, apkaltino nužudžius . tą 
meksikietį! Aš jau tada jo neapkenčiau, Gabi, ir geriau 
jau būtum daugiau rūpinęsis manim, užuot gydęs jam 
koją! Maksvelis vis klausinėjo apie Žiulę, norėjo suži- 
noti, ar ji nėra tavo priešas. Bet aš puikiai žinau, Gabi, 
kad ji tave myli labiau už viską pasaulyje! O jis 
prisigalvojo dievai žino ko! Supratęs, kad aš nieko blogo 
nepasakysiu apie Žiulę, jis liepė Pitui kuo skubiausiai 
mane nuvežti pas tave, sakydamas, kad vidžiliantai no- 

ri tave nugalabyti, nelaukdami teismo, o pats ketino iš- 
sirūpinti, kad tave perkeltų į kitą apygardą; kai aš 
būsiu su tavim, sakė jis, vidžiliantai tau nedarys nieko 
— tegu tik jie pabandytų! Taigi jis liepė Pitui -kuo 
greičiausiai važiuoti. O Pitas, — geresnio žmogaus už šį 
seną negrą, Gabi, nėra visame pasaulyje,— iš karto 
sutiko, mat tikėjosi surasti Džeką, kurį, kaip jis sakė, 
pirmiausia turės užmušti, jei norės tave suimti; taigi 
mes ir išvažiavome, Gabi. Atvažiavome — taves nėra ir 
šerifo nėra, ir vidžiliantų nėra: vieni, aršiausieji, žuvę 
per žemės drebėjimą, kiti išsislapstę. Koks baisus buvo 
žemės drebėjimas, Gabi! Tačiau kelionėje mes nieko 
nepastebėjome! O paskui tas kinas padavė tavo laiškelį. 

— Kokį laiškelį? — paklausė Gabrielis.— Aš nesiun- 
čiau jokio laiškelio. 

— Jei ne tu, tai jis — pasipriešino Olė, rodydama 
į Hemliną.— Ten buvo parašyta: „Jūsų draugai lauks 
ant Konrojaus kalvos“. Ką dabar pasakysi, Gabi? — Olė 
treptelėio. koja, piktindamasi brolio nenuovokumu.— 
Atėję mudu išgirdome Džeko balsą ir suradome jus. 
Kokia kvailystė dainuoti vidury nakties! 

— Bet aš, Ole, nerašiau jokio laiškelio— gynėsi 
Gabrielis. 

— Koks tu keistas, Gabi, — tarė praktiškoji Olė,— 
koks skirtumas, kas jį parašė? Svarbu tai, kad jis padėjo 
jus surasti. — Ji įkišo ranką į kišenę.— Štai tas laiš- 
kelis. 

Olė padavė Gabrieliui nedidelį gabalėlį popieriaus, 
ant kurio buvo pieštuku parašyta: „Jūsų draugai šįva- 
kar lauks ant Konrojaus kalvos“. 

Braižas buvo nepažįstamas;. net jeigu tai ir Džeko ra- 
šyta, kaip jis galėjo be jo, Gabrielio, žinios tą laiškelį 
perduoti? Nuo to laiko, kai jie paliko teismo rūmus, 
jis nenuleido akių nuo Džeko, išskyrus tas kelias minu- 
tes, kai buvo nuėjęs apžiūrėti angos. Gabrielis visai su- 
glūumo; anoniminis laiškelis jį galutinai suklaidino, ir 
jis tiktai tylomis persibraukė ranka per kaktą. 

— Dabar nebereikia sielotis, Gabi! — ryžtingai pasa- 
kė Olė. — Likusieji gyvi vidžiliantai išlakstė; šerifo 
taip pat niekur nematyti! Žemės drebėjimas taip įbau- 

gino žmones, kad niekas nė negalvoja tavęs ieškoti, 
visi tik apie drebėjimą ir tekalba. Tiesa, vos nepa- 
miršau pasakyti: kalba, kad prapuolė mūsų gysla ant 
Konrojaus kalvos. Kasykla nebeverta nė surūdijusio ska- 
tiko. Dabar, Gabi, mes niekam nebe galvoj! Rytoj 
saulei tekant prie Upelio kalvos mūsų lauks furgonas, 
kurį užsakė Pitas. Jis sakė, kad važiuosime į Stok- 
toną, iš ten į Friską, 0 paskui į kažkokį San 
Antoniją, kur mūsų nė pats velnias nesuras, ir mes — aš, 
tu ir Džekas — kuo puikiausiai galėsime gyventi, kol 
viskas užsimirš, Džekas pasveiks ir sugrįš Žiulė. 

Gabrielis tylomis glostė sesers ranką, nedrįsdamas 
pasakyti, kad advokatas Maksvelis dėl žmogžudystės 
įtaria Žiulę, o Džekas ją laikąs jam neištikima. Valan- 
dėlę padvejojęs, jis labai atsargiai ir diplomatiškai 
paklausė: | | 

.— Na, o jeigu Žiulė nebesugrįš? 

— Žinai, Gabi, — šoko Olė,— jeigu. tu nori juokus 
krėsti, nors nevelk manęs. Žiulė niekuomet taves ne- 
mes! — Gabrieliui suspaudė širdį. — Dabar jos nuo tavęs 
nei arkliais neatplėštum. Nebūk mulkis, Gabrieli! 

Gabrielis nieko neatsakė. 

Tuo metu, paveiktas kažkokių migdomų vaistų, ku- 
riuos Pitas rado savo vaistinėlėje, misteris Hemlinas 
nusiramino ir nutraukė vokalinės pratybas. Gabrielis, 
kurio geležinės sveikatos neveikdavo jokie moraliniai 
sukrėtimai ir kuriam rūpesčiai niekada nekliudydavo mie- 
goti, taip pat ėmė knapsėti ir, nebaigęs kalbos su Ole, 
greitai užmigo; nors apie herojus taip nedera rašyti, 
netrukus jis ėmė knarkti. Po valandėlės Olė taip pat 
pasidavė migdančiai nakties vėsai, įsisupo į misterio 
Hemlino pledą ir, padėjusi nuvargusią galvutę ant ga- 
lingos brolio krūtinės, užmigo. Tiktai vienas Pitas 
pasiliko budėti; jis buvo palyginti žvalus ir nepavargęs, 
be to, juk turėjo neatsitraukdamas prižiūrėti Hemliną, 
nes šis buvo labai silpnas. 

Po vidurnakčio Olei prisisapnavo baisus sapnas. 
Juodu su misteriu Hemlinu važiuoja ieškoti brolio 
ir sutinka įtūžusią minią, kuri tempia jos brolį į kartuves. 
Ieškodama pagalbos, ji lyg paklaikusi atsigręžia į Hem- 

liną ir nusigąsta, pamačiusi, kad veidas nebe tas. Šalia jos 
visai ne Hemlinas, o kažkoks nepažįstamas žmogus 
plėšriomis akimis, sulysęs, raukšlėtu ir pašiurpusiu veidu; 
jo dažyti plaukai išblukę, ir vietomis stirkso žilų plau- 
kų kuokšteliai; prašmatnūs, bet baisiai senoviški jo dra- 
bužiai labai netvarkingi, purvini ir dulkėti tartum po 
nepaprastai sunkios kelionės; to puošeivos dryžuotos se- 
namadiškos kelnės keistai apsmukusios ant vienos ko- 
jos, ilgos kojinės raištelis atsirišęs, kojinė persisu- 
kusi. 

Olė nubudo, .drebėdama kaip epušės lapas. Sapnas 
mergaitei atrodė“ toks tikroviškas, kad net nubudusi ji 
tarsi matė palinkusį prie jos nepažįstamojo veidą, liūdną 
maldaujantį jo žvilgsnį ir garsiai sušuko. Pitas atėjo 
tik po kelių minučių. Kadangi jis tvirtino, tiesa, pai- 
niodamasis ir smarkiai trindamas akis, atseit visą naktį 
jų nesudėjęs, todėl, jo nepastebėtas, niekas negalėjęs įei- 
ti, Olė gavo patikėti, jog tai būta tiktai sapno. Tačiau 
užmigti mergaitė nebegalėjo. Ji žiūrėjo, kaip už dan- 
tytų Konrojaus kalvos pušų viršūnių pamažu leidosi mė- 
nulis, klausėsi, kaip k:ūmuose šiugžda nematomi žvėre- 
liai, kaip tolumoje Vingdemo traktu darda vežimai, ir 
laukė tos minutės, kada iš tamsos vėl išnirs pušų 
kamienai, kada šalta tekančios saulės ugnis kalnuose 
nušvies pašiurpusias medžių viršūnes ir kada sparnuotieji 
miškų gyventojai pabus ir vėl ims čiulbėti. Kai perma- 
tomas upės rūkas, besidriekiantis paskui išblyškusį mė- 
nulį, atsitraukė tartum naktinio budėjimo nuvargintas 
sargybinis, eidamas dienos poilsiui, Olė prižadino savo 
draugus. Jie abu grįžo iš sapnų karalystės savaip: 
Gabrielis atitoko palengva, nedrąsiai, lyg jausdamasis 
kaltas, kam per ilgai miegojo, o Džekas Hemlinas 
atsibudo įtūžęs, širsdamas, tarsi kiti, naudodamiesi jo 
silpnumu, būtų jam ką padarę ir dabar jis turėtų 
atsilyginti. O išvydęs Pitą, ėmė taip piktai keiktis ir jį 
koneveikti, kad galėjo, ko gero, pakenkti savo svei- 
katai. 

— Tu, juodaodi plėšike, vis vien užuodei, kur aš, ir 
atsivilkai iš paskos,— plūdosi misteris Hemlinas, pasi- 
kėlęs ant alkūnės,— nors, viskuo aprūpinęs, palikau 

tave Vingdeme; tavęs atsikratęs, norėjau stoti į tiesos ke- 
lią ir pradėti naują gyvenimą! Labas rytas, Ole! 
Atleisk, kad guliu. Eikš, pabučiuok mane! Jeigu tas negras 
tau kuo nors neįtiko, pasakyk man, ir aš jį tuojau 
pat išvarysiu! Po velniais! Ko mes čia. laukiamė Jau 
aušta, o mums dar reikia nusivilkti į Upelio slėnį. 
Paskubėkite, vaikučiai, piknikas pasibaigė! 

Paklausęs Džeko pasiūlymo, Gabrielis paėmė jį į 
glėbį, be galo atsargiai ir švelniai, ir leidosi eiti keistos 
procesijos priekyje. Džekas jautėsi baisiai bjauriai ir 
norėjo išgiežti apmaudą, bet argi plūsi žmogų, kuris neša 
tave nelyginant bejėgį kūdikįė Pitas ir Olė tylėdami 
ėjo iš paskos. 

Į slėnį jie leidosi Upelio kanjonu, kuris tą giedrą 
ankstyvą rytą buvo kupinas grožio ir gaivos. Jų išbu- 
dinti paukščiai sučiulbėdavo, bet tuoj ir vėl nutildavo. 
Gabrielis, kaip paprastai, žengė atsargiai, stengdamasis 
neužminti ant miško gėlelių, kur ne kur likusių išdegin- 
toje žolėje. Oras buvo pilnas paslaptingiausių aromatų: 
tūkstančių nežinomų žolynų lengvo alsavimo ir aštraus 
liūdnoko sausų lapų kvapo. Čia jautei tą atgimimo džiu- 
gesį, kuris visuomet apima žmogų ankstyvą rytą miške, 
kai atrodo, jog naktį žemė buvo iš naujo sutverta, 
ir Štai ji prieš tave tiesiog iš kūrėjo rankų, laisva, 
nesuvaržyta, be slegiančios praeities naštos. Ir mūsų hero- 
jams, bėgantiems nuo mirtino pavojaus, atrodė, kad 
juos kankinusi baimė išnyko su vakarykščia diena arba 
pasitraukė į vakarus kartu su greitai blankstančia nak- 
timi. Olė kelis sykius išsuko iš takelio nusiraškyti 
uogų, nusiskinti gėlę. Pitas murkė sau po nosim kažkokią 
senovišką metodistų psalmę. 

Jie ėjo, pasitikdami rytinę Žžarą, su viltimi širdyje. 
Kartas nuo karto jie išgirsdavo tolimus neaiškius 
balsus. Pamažu švito: sėlindamas kalnų šlaitais, prie jų 
artėjo rytas, ir pagaliau iš tamsos išniro dulsvi kanjono 
angos kontūrai. Olė parodė pirštu į kažkokį tamsų daik- 
tą, judantį iš vienos pusės į kitą, ir šūktelėjo. 
Tai buvo furgonas, kuris jų laukė. Atsakydamas Olei, 
vežėjas švilptelėjo, ir mūsų bėgliai nudžiugę paspartino 
žingsnį. Dar valandėlė, ir jiems nebegrės joks pavojus. 

Staiga lyg iš po žemės pasigirdo balsas, įsakantis 
Gabrieliui sustoti. Gabrielis pakluso. Viena ranka jis stip- 
riai prisispaudė Džeką prie krūtinės, o antrąją ištiesė 
priekin, tartum norėdamas apsaugoti Olę. Netrukus iš 
pakelės griovio išsikerėblino žmogysta ir pastojo jiems 
kelią. 

Jis buvo vienas: mažo ūgio, visas apsidrabstęs pur- 
vais, susibraižęs gervuogių dygliais; iš nuovargio jis 
svirduliavo ir virpėjo nuo nervinio įtempimo, tačiau 
buvo budrus ir pavojingas. Tr Gabrielis, ir Hemlinas iš 
karto jį pažino, nors buvo pervargęs ir nudriskęs. 
Tai Džo Holas, Kalaveraso apygardos šerifas! Dešinėje 
rankoje jis laikė revolverį, o kaire mėgino atsiremti į 
medį. Abu vyrai iš karto pamatė, kad revolverio vamz- 
dis atgręžtas tiesiai į juos, nors šerifo ranka ir 
netvirta. 

— Gabrieli  Konrojau, aš jus areštuoju,— pareiškė 
šmėkla. 

— Jis taiko į mus! Paleiskite mane! — sušnibždėjo 
Hemlinas.— Greitai paleiskite! Jis pames taikinį! 

Gabrielis žaibo greitumu, tiesiog neįtikėtinu dėl jo 
fHegmatiško būdo, pastvėrė Hemliną kaire ranka ir, 
šitokiu būdu apsaugojęs savo naštą, atstatė dešinį petį 
priešais Holo revolverį. | 

— Gabrieli Konrojau, aš jus suimu,— pakartojo 
šerifas. | “ 

Gabrielis nė nekrustelėjo. Tą akimirką iš už jo peties 
kyštelėjo ilgas žvilgantis misterio Hemlino numylėtas 
dvikovų pistoleto vamzdis ir blykstelėjo juodos sužeisto jo 
savininko akys. Įsiviešpatavo mirtina tyla. Priešininkai 
buvo lygūs. 

— Pirmasis šūvis jūsų, — ramiu balsu pasakė Džekas.— 
Nereikia karščiuotis, Džo. Jeigu jūs dabar nepataikysit 
į Konrojų, tai kito šanso nebeturėsit. Bet ar jūs pataiky- 
sit, ar ne, aš vis vien pataikysiu! 

Revolveris sujudėjo Holo rankoje, tik ne iš baimės, 
o nuo fizinio silpnumo. Jo kūnas buvo išsekęs, tačiau 
dvasia liko nepalaužta. 

— Tebūnie taip, Džekai,— tarė jis, susitaikydamas 
su likimu.— Aš žinau, kad jūs dabar mane nušausite, 

bet užtat negalėsite pasakyti, kad Kaiaveraso apygardos 
serijas neatliko savo pareigos, kad apvylė tuos penkiasdeo- 
širat rinkėjų, kurie atidavė savo balsus UŽ tį, Oo ne už 
Bozsą. Visą naktį ieškojau jūsų šiame kanjone. Mano 
pagalbininkų nėra. Aš vienas, galit mane nušauti. Tebū- 
nie taip! Bei į furgoną ilipsite tiktai per mano lavoną, 
Džekai! Tiktai per mano lavoną! 

Sakyvdamas šią kalbą, jis išsitiesė visu ūgiu. (tiesa, 
labai nedideliu) ir, atsišliejęs į medį, kad neparvir- 
stų, vėl nusitaikė į Gabrielį, tačiau jo ketinimai taip 
akivaizdžiai neatitiko jo pajėgų, kad toji grasinanti kalba 
galėjo sukelti tik graudžią šypseną. Hemlinas nusi- 
įuokė. Ir tuojau pajuto, kad jį laikanti ranka nusileido, 
o jis atsidūrė prie savo bičiulio kojų. Gabrielis at- 
sargiai, bet ryžtingai paguldė Džeką ant žemės ir tvirtu 
ramiu žingsniu nuėjo prie šerifo. 

— Aš einu su jumis, misteri Holai, — ramiai pasakė 
jis, abejingu mostu nustumdamas į šalį šerifo revolverį, — 
taip, tuojau pat. Tiktai noriu paprašyti vieno daiyko. 
Šis sužeistas jaunuolis,—- jis parodė į Hemliną, kuris 
tūždamas raitėsi ant žemės ir griežė dantimis,-- čia 
niekuo nedėtas. Nevelkit jo į mano bylą. Jis netyčiom 
buvo įtrauktas į grumtynes. O aš einu su jumis, misteri 
Holai, ir labai apgailestauju, kad pridariau tiek rūpes- 
čių. | 


VII KNYGA 
BRANGUS KLODAI 


I skyrius 


KATASTROFOS PĖDSAKAIS 


Prieš ketvirtį valandos iki atvykstant Piterio Damfio 
pasiuntiniui į Puanzeto kontorą, misteris Puanzetas gavo 
dar svarbesnę žinią. Tai buvo telegrama iš San“ An- 
tonijo. Kelios padrikos frazės lakios vaizduotės žmogui 
skambėjo reikšmingiau už pačią retoriškiausią kalbą. 

Misijos bažnyčia sugriauta. Tėvas Felipas nenukentėjo. 
„Šventoji trejybė“ — vieni griuvėsiai. Doloresa dingo. 
Mano namai išliko. Skubiai atvažiuokite. 

Marija Sepulvida 


Rytojaus dieną ketvirtą valandą po pietų Artūras at- 
vyko į San Džeronimą; ligi jo kelionės tiks- 
lo — misijos — dar buvo likę penkiolika mylių. Užeigos 
šeimininkas patvirtino viską, kas buvo pranešta tele- 
gramoj, ir dar pagražino. 

— Ak, visi šventieji ir nelabieji! San Antonijo nebėra! 
Jį prarijo žemė. Viskam atėjo galas! Taip jau surėdy- 
tas pasaulis! Namų vietoje vieni griuvėsiai, donai Ar- 
tūrai. Ko dar malonėsite — taurelės prancūziško konjako 
ar amerikietiško viskio? Iš San Antonijo nieko nebe- 
liko. Nei akmenėlio! Nei skiedrelės! Visiškai nieko! 

Kad ir taip paguostas, misteris Puanzetas nebelaukė 
lėtojo diližano, bet šoko ant greitakojo mustango ir nudū- 
mė ieškoti prasmegusios misijos. Jis pajuto didelį pa- 
lengvėjimą, kai po valandos spartaus jojimo išvydo tolu- 
moje žvilgantį vandenyną, tamsiai žalią misijos sodą su 
ąžuolynu ir viršum iškilusį baltą bokšto kupolą. Ta- 

čiau sekančią akimirką Artūras sulaikė arklį ir 
nustebęs pasitrynė akis. Kurgi antrasis misijos bokštas? 
Spustelėjęs arklį pentinais, jis pajojėjo į šalį ir sustojęs 
vėl pažvelgė. Ir dabar tesimatė tiktai vienas bokštas. Va- 
dinasi, misijos bažnyčia tikrai sugriauta! | 

Gal šis atradimas taip smarkiai paveikė Artūrą, 
o gal jam pabudo kažkoks dar stipresnis jausmas, bet 
jis, nieko daugiau nelaukdamas, išsuko iš kelio, ve- 
dančio į misiją, ir nušuoliavo stačiai per lygumą link 
„Šventosios trejybės“ rančos. Nuo jūros pusės per be- 
kraštę lygumą pūtė smarkus vėjas, lyg norėdamas 
raiteliui sukliudyti, toks įžūlus ir užsispyręs, kad Ar- 
juo pasigalynėti ir įveikti. Čia niekas nebuvo pasikei- 
tę: aplink — negyva ir vienoda lyguma, viršuj — negyvas 
ir vienodas dangus. Čia tebebuvo tie patys saulės 
išdeginti ir vėjų nugairinti laukai, trapios ir dygios ra- 
žienos, tie patys ilgi nebylūs arimų plotai, kur niokojan- 
tis vėjas niekada neišgirsta nei aimanos, nei skundo, 
tos pačios Artūro atmintin įstrigusios vos judančios 
dėmės — galvijų bandos. Akimirksniu jį nukrėtė šiurpas, 
prisiminus savo pavojingąjį nuotykį šioje lygumoje, ir 
užsiplieskė skruostai, kai pagalvojo, kaip jį išgelbėjo 
puiki, bet abejinga atsiskyrėlė. Jis tartum vėl išgirdo 
tylų šnabždesį: „Filipai“, ir viskas jam iškilo prieš 
akis taip, kaip tada, kai jis be kvapo gulėjo ant žemės. 
Bet Artūras jau seniai save tikino, kad tą lemtin- 
gąją akimirką donja Doloresa negalėjusi jo pavadinti 
Filipu ir kad jam tik taip pasivaideno, nes buvo persi- 
gandęs ir jo vaizduotė sudirgusi. Donja Doloresa vi- 
suomet su juo elgdavosi santūriai, ir jam nebuvo pa- 
togu tiesiai paklausti, o ir iš viso kuriam galui ji būtų taip 
jį pavadinusi. Ji niekada neužsiminė apie tą įvykį, lyg 
būtų apie jį visai užmiršusi. Tačiau Artūras nepamiršo! Ne 
kartą jis su savotišku malonumu prisimindavo tą ne- 
užmirštamą valandą, -bet tuoj pat skausmas nusmelkdavo 
jam širdį. Tai buvo toks gyvenimo įvykis, kurio poe- 
tišikumą sukūrė ne jis; toks širdies maudulys, kurio 
jis nepajėgė užgniaužti, nors šiaip ir mokėdavo į 
viską kritiškai žiūrėti; toks malonus prisiminimas, ku- 

ris ir vėliau jam neatrodė nei niekingas, nei apgaulus. 
O dabar šio epizodo herojė dingo ir galbūt jis niekada jos 
nebepamatys. Išgirdęs šią žinią, jis pajuto keistą palengvė- 
jimą, tikriau sakant, lyg pabudo iš malonaus, bet 
sykiu ir pavojingo sapno, galinčio pakirsti pačias jo 
gyvenimo šaknis. Donja Doloresa jam niekada neatrodė 
reali „būtybė, jo potraukis siejosi su tam tikrom ro- 
mantiškom jo prigimties savybėm, ir staigus jos išny- 
kimas iš jo akiračio buvo nelyginant aktorės išėjimas nuo 
scenos, pasibaigus spektakliui. Ji dingo ne mažiau paslap- 
tingai, kaip ir byvo, pasirodžiusi, bet argi nereikėjo ši- 
to laukti?! Jis nejautė sielvarto ir net paprasto žŽmogiš- 
ko gailesčio; jam atrodė, kad jokios katastrofos nė ne- 
buvo — niekas nežuvo ir niekas nenukentėjo. 

Tokios buvo misterio Puanzeto mintys ir dvasinė 
būsena, gavus donjos Marijos telegramą. Tai buvo  šal- 
ta savistaba žmogaus, manančio, kad jo egoizmas bei 
abejingumas iškelia jį aukščiau kitų, bet dėl to jis nei 
triumfuoja, nei. gailisi. Tačiau kai jis išjojo iš kelio, 
vedančio tiesiai į misiją, ir pasuko arklį į donjos Do- 
loresos namus, nepaisant proto išvedžiojimų, jį apėmė di- 
delis nerimas. Artūras nepajėgė jo nugalėti, bet kartu 
jautė pasitenkinimą, nes panašus jausmas jį buvo apėmęs 
tada, kai jis, pats to nenorėdamas, jojo į Bado sto- 
vyklą ieškoti ten pasilikusių žmonių. Staiga jo arklys at- 
sistojo piestu, ir mažiau patyręs raitelis nebūtų išsilai- 
kęs balne. Tiesiai priešais žiojėjo trisdešimties pėdų pločio 
ir tokio pat gylio griovys, kurio dugne riogsojo su- 
virtusios „Šventosios trejybės“ galvijų aptvaro nuolau- 
ŽOS. 

Jeigu ne toks šio griovio platumas ir gilumas, Artū- 
ras būtų jį palaikęs įprastu plyšiu, kokiais suskeldėja 
žemė, svilinama saulės per ilgą sausą vasarą, ir kokius 
kartais nelengva raiteliui peršokti. Bet dar kartą žvilg- 
terėjęs, Artūras suprato, kad čia visai kas kita. Žemė 
nebuvo skilusi ar prasivėrusi, bet įsmukusi. Šios kiau- 
rymės dugnas buvo beveik tokio platumo, kaip ir viršus, 
ant dugno šėpsojo tokie patys sausi ir trapūs žoly- 
nai, kaip ir lygumoje aplinkui kiaurymę. 

Paskendęs mintyse, Artūras neatkreipė dėmesio, kiek 

nujojo. Matyt, jo jota daug greičiau, negu manė. Bet 
jeigu prarajoje tikrai galvijų aptvaro liekanos, tai iš čia 
turėtų matytis ir ranča kalno papėdėje. Jis pažvel- 
gė į tą pusę, tačiau nieko neišvydo. Priešais jį plytėjo 
vien nyki bekraštė lyguma. Nuo prarajos, palei kurią 
jis stovėjo, iki pat neaukštų artimiausių priekalnių nesima- 
tė nei stogo, nei sienų, nei griuvėsių , tik negyva plynė. 

Jo kūnas nuėjo pagaugais, ir sustingę pirštai paleido 
pavadį. Ak viešpatie! Vadinasi, donja Marija šitai turė- 
jo galvoje? O gal įvyko dar viena katastrofa? Jis 
apsidairė. Milžiniška, bekraštė ir nyki lyguma palei 
žvilgantį vandenyną buvo pati nelyginant vandenynas. 
Stovėdamas šalia klastingai atsivėrusios prarajos nasrų, 
Artūras Puanzetas suvokė siaubingą rančos likimą. 
Įsiaudrinus šios nejudančios lygumos gelmėms, prasmego 
ir ranča, ir jos nelaimingieji gyventojai.. 

Pirmiausia Artūrui šovė mintis kuo greičiausiai 
pasiekti nelaimės vietą, gal jam ten pavyks ką nors 
išgelbėti. Tačiau priešais jį buvo praraja, kuri tęsėsi 
net iki pat vandenyno. Po to jam dingtelėjo, kad 
katastrofa, apie kurią savo trumpa telegrama pranešė 
donja Marija, įvyko prieš parą, tad pagalba dabar nie- 
kam nebereikalinga. Nieko nežinodamas, nieko nepasi- 
teiravęs, vien tik aklo impulso skatinamas, jis atidūmė 
čionai ir net negali pasiekti katastrofos vietos. Kodėl 
jis iš karto nenuskubėjo į misiją, kodėl nepaprašė 
tėvą Felipą patarimo bei paramos, kodėl iš pradžių 
nesužinojo katastrofos smulkmenų? Jis nusikeikė (nors 
šiaip buvo labai santūrus) ir, apgręžęs arklį, pašėlusia 
zovada nudundėjo į misiją. 

Sutemos viršum lygumos tirštėjo. Vos tik nusileido 
saulė, rūkas, kaip koks vagišius, tūnantis vandenyno 
pakraštyje, ėmė negirdimais žingsniais sėlinti žvilgančiu 
pakrantės smėliu ir, prigesinęs jo žvilgesį, pamažu ir iškil- 
mingai nušliaužė į lygumą, visiškai prarydamas Pušų 
kyšulį; iš pradžių jis susidūrė su blyksinčiu švyturiu, o 
paskui, viršuje ir apačioje susiliejęs su žaliu vande- 
nynu, pasivijo zovada lekiantį raitelį ir, kaip pasirodė 
Artūrui, atskyrė jį ir arklį nuo supančios aplinkos; 
išnyko net tolumoje dunksančių kalnų kontūrai, lyg 

kempine nutrinti nuo milžiniškos melsvai pilkos grifeli- 
nės lentos. Iš tolumos sklido duslūs varpo dūžiai, ro- 
dantys kelią pasiklydusiems keliauninkams, bet migla 
slopino ir tuos garsus. Artūras vos begirdėjo net dažną 
savo arklio kanopų caksėjimą. Pamažu įam susidarė įspū- 
dis, kad visa tai tik sapnas, ir protas nesipriešino Šiai 
iliuzijai. | ( 

Kai jis įjojo, tikriau sakant, ant miglos bangų įplaukė 
į misijos laukus ir pievas, jam pasirodė, jog visa tai 
yra logiška jo sapno ar vizijos tąsa. Keletas žibintų 
su miglos aureolėmis teikė dar fantastiškesnį ir vaiduok- 
liškesnį vaizdą siaurai gatvelei, kuria jis yrėsi link 
aikštės ir bažnyčios. Net pilkoje sutemoje Artūras matė, 
kad vienas bokštas nugriuvęs, o vietoje dešiniojo 
bažnyčios priestato bei refektorijos tik griuvėsių krūvos. 
Ir tai, kas kitu metu būtų jį nustebinę, dabar .-atro- 
dė visiškai natūralu: pamatęs bažnyčioje sudegtas visas 
žvakes ir daugybę maldininkų, jis pamanė, kad dar 
vis tęsiasi keistasis jo sapnas. Lyg per sapną jis 
nušoko žemėn ir, nuvedęs arklį į pastogę prie išliku- 
sio bokšto, įėjo į bažnyčią. Didžioji nava buvo išlikusi 
sveika, kaip ir pirma ant sienų tebekabojo keisčiausi 
paveikslai; nekalčiausioji mergelė ir šventieji žvelgė iš 
savo nišų, geltoni ir liesi; prie didžiojo altoriaus tėvas 
Felipas laikė pamaldas. Vos tik jam įėjus į bažnyčią, 
choras užgiedojo gedulingą giesmę, altorius buvo uždeng- 
tas juoda marška, ir iš pirmųjų kunigo žodžių Artūras 
suprato, kad laikomos gedulingos pamaldos. Karštli- 
giškas nerimas, visą paskutinę valandą gniaužęs jam širdį 
ir deginęs skruostus, praėjo. Jis klastelėjo į suolą šalia 
kažkokio maldininko ir užsidengė delnais veidą. Vėl 
tyliai sugaudė vargonai ir neįprastai užgiedojo choras; 
smilkalų kvapas ėmė sklisti po bažnyčią, monotoniškas 
kunigo skaitymas nuramino Artūrą, ir jis ėmė snausti. 
Po kokių dešimties minučių jis krūptelėjęs atsitokėjo, 
lyg nubusdamas iš gilaus miego, paskui išgirdo tėvo 
Felipo balsą ir pajuto, kaip šis švelniai palietė jo petį. 
Bažnyčia buvo tuščia, tamsi, tiktai ant altoriaus degė 
kelios žvakės. Kurį laiką Artūras nesusigaudė, kas atsi- 
tiko. 

— Mano sūnau, aš žinojau, kad tu atvyksi,— tarė tė- 
vas Felipas.— O kur ji? Argi ne su tavimė 

— Kas? — paklausė Artūras, stengdamasis sukaupti iš- 
krikusias mintis. | 

— Kas?! Telaimina mus Viešpats, donai Artūrai. Ta, 
kuri jus čia pakvietė — donja Marija. Gal kartais ne- 
gavot jos telegramos? 

Artūras atsakė, jog atvykęs tiesiai į misijos bažnyčią. 
Dėl tam tikrų priežasčių jis gėdinosi prisipažinti, kad 
pirmiausia bandė patekti į „Šventosios trejybės“ rančą, 
taip pat nuslėpė, kad per pastarąsias dvi valandas 
nė sykio nepagalvojo apie donją Mariją. 

— Tėve Felipai, jūs laikėte gedulingas mišias? Čia 
įvyko kokia nelaimė? — Jis sunerimęs nutilo, nebesusi- 
gaudydamas, kiek tuose įvykiuose realumo ir fantazijos. 

— Švenčiausioji Dievo motina! — tarė tėvas Felipas, su 
nuostaba žiūrėdamas į Artūrą.— Vadinasi, nežinot, už ką 
aš laikiau mišias? Nežinot, kad šventoji mus paliko, kad 
donja Doloresa iškeliavo į amžinojo poilsio vietą? 

— Aš girdėjau... donjos Marijos telegramoje pasaky- 
ta... kad ji dingo, — sumurmėjo Artūras, jausdamas, kad 
vėl nebetenka savitvardos, ir blykšta jo skruostai, o 
balsas trūkčioja. 

— Dingo! — sušuko tėvas Felipas gana priekaištin- 
gai.— Taip, dingo! Tačiau ją surasim, kai tik atkasim 
„Šventosios trejybės“ rančą, kai jos namų griuvėsius, 
dabar palaidotus penkiasdešimties pėdų gylyje, iškelsime 
į žemės paviršių. Ji dingo, donai Artūrai, prapuolė! 
Amžinai! Visiškai! 

Sujaudintas klausytojo žvilgsnio, tėvas Felipas tuojau 
pat papasakojo katastrofos smulkmenas, kurias Artūras 
jau anksčiau buvo numanęs. Rančą ištiko panašus likimas, 
kaip ir galvijų aptvarą. Nuo požeminių smūgių ne tik 
sugriuvo pastatai, bet prasiskyrė žemė ir viskas sugar- 
mėjo į penkiasdešimties pėdų gylį. Niekam nepavyko 
išsigelbėti. Ištikimi vakerai pasileido į rančą drebančia, 
besikilnojančia lyguma, bet išvydo ją smengant į atsivė- 
rusią bedugnę. Donas Chuanas, donja Doloresa, ištikimoji 
Manuela, mažordomas Aleksandras ir koks tuzinas peonų 
bei tarnų žuvo griuvėsiuose. Nė vienas neišsigelbėjo. 

Ar negalima atkasti lavonų? Dievo motinai Vadinasi, 
donas Ariuras nežino, kad po anirojo smūgio žemė susi- 
glaudė viršumi: prasmegusios rančos ir visiškai palaidojo 
griuvėsius su žuvusiais. Jie bandė kasti, bet ką gali 
padaryti koks dešimi žmonių! Suprantama... po savaitės, 
kitos... kas žino... gal ir pavyks atkasti lavonus. 

Fatališkas nuolankumas, su kuriuo tėvas Felipas pa- 
sakojo apie donjos Doloresos žuvimą, sukėlė Artūrui 
didelį apmaudą. Jei šitai būtų atsitikę San Franciske, tai 
koks šimtas savanorių dieną naktį kastų, kol tik rusentų 
nors mažiausia „vilties kibirkštėlė surasti užgriuvusius 
žmones. O čia!.. Artūras prisiminė rambius, inertiškus 
Salvatiero tarnus, jų baisų nuolankumą paslaptingosios 
katastrofos akivaizdoje, — va toks yra net jų sielų gany- 
tojas ir globėjas, — ir sudrebėjo. Ką daryti? Gal jis galėtų, 
padedant Damfiui, iš San Francisko iškviesti žmonių? 
Staiga jam prabilo instinktyvus atsargumas, būdingas 
Artūro tipo žmonėms. Jeigu vietiniai gyventojai, netekę 
savo draugų ir giminaičių, taip nuolankiai sutinka šią 
nelaimę, tai kokią teisę turi jis, visai svetimas žmogus, 
kištis į jų reikalus? 

— Eime, mano sūnau!-—- tarė tėvas Felipas, švelniai 
uždėdamas Artūrui ant peties didelę ranką.— Eime pas 
mane. Švenčiausios mergelės.malone aš dar turiu pastogę 
ir galiu tave priimti. Ai, ai! Ką aš matau!-—- pridūrė jis, 
čiupinėdamas Artūro drabužius ir apžiūrinėdamas svečią 
labai rūpestingai, kaip kokį kūdikį. — Kas gi čia dabar? 
Tas bedieviškas rūkas tave kiaurai permerkė. Rankos 
šaltos kaip ledas, skruostai dega. Tikriausiai tu labai 
pavargęs ir, žinoma, išalkęs. Ne, ne, neprieštarauk! Eime 
greičiau! 

Paėmęs -už rankos Artūrą, kunigas atidarė zakristijos 
duris ir nuvedė jį per darželį, visą užgriozdintą nuvirtusio 
bokšto griuvėsiais bei tinku, prie žemučio nedegtų plytų 
namuko, kur buvo misijos mokykla. Dabar čia paskubomis 
buvo įrengtas tėvui Felipui būstas ir vienuoliška celė. 
Neaukštame židinyje, primenančiame viryklą, degė 
ugnis. Sienos buvo nukabinėtos dailyraščio ir tikybos 
mokslo mokinių rašiniais, rodančiais jų pažangą. 

Kampe nedideli vargonėliai, viduryje, priešais židinį, 

gilioje nišoje langas, prie kurio prieš dvi savaites Džekas 
pirmą kartą išvydo donją Doloresą. 

— Čia ji, vargšelė, praleisdavo daug laiko su savo 
mokinėmis,— tarė tėvas Felipas, pauostęs didelį žiupsnį 
tabako ir nusišluostęs akis ir nosį didele raudona nosine. 
— Ši mokykla — jai geriausias paminklas! Ir tuos va pa- 
matus jos globėjos, sopulingosios mergelės vienuolynui 
mes padėjom tik donjos Doloresos dėka, nes bažnyčiai 
ji nieko negailėdavo. Tu, donai Artūrai, tvarkei jos rei- 
kalus ir, aišku, žinai, kad visas Salvatiero žemes ji pavedė 
šventajai bažnyčiai. 

— Ne, nežinau, — tarė Artūras, staiga apimtas dar nepa- 
tirto eretiško priešiškumo ir protestantiško pasipiktinimo 
ir pirmą kartą nuo jų pažinties su tėvu Felipu įtariai 
žvelgdamas į šį garbingąjį bažnyčios tarną.— Ne, sere, 
velionė donja Doloresa man niekada to neminėjo. Prie- 
šingai, ji... 

— Nereikia, nereikia, mano sūnau,— pertarė jį tėvas 
Felipas, vėl įtraukdamas į nosį didelį žiupsnį tabako.— Te- 
praėjo vos para, kai vargšė mergaitė mus paliko, neseniai 
nuskambėjo gedulingos mišios... Apie tai spėsime vėliau 
pakalbėti. — Jis garsiai nusišnypštė.— Viskam bus laikas. 
Bet dabar turiu tau kai ką perduoti,— tęsė jis, rausda- 
masis krūvoje laiškų bei laikraščių ant stalo.— Galimas 
daiktas, čia bus svarbus ir skubesnis dalykas. Tau yia 
telegrama. 

Jis padavė Artūrui geltoną voką. Tačiau Puanzeto 
žvilgsnis sustojo prie vizitinės kortelės, kurią kunigas 
atvertė, besirausdamas savo popieriuose. Kortelėje buvo 
parašyta „Kalpeperas Starbotlas iš Siskiu“. 

— Ar jūs pažįstate tą džentelmeną?— paklausė Puan- 
zetas, vienoje rankoje laikydamas neatplėštą telegramą, 
o kita rodydamas į vizitinę kortelę. 

Tėvas Felipas vėl patraukė tabako. 

— Galimas, visai galimas dalykas, kad aš jį pažįstu. 
Man regis, jis advokatas. Esu turėjęs su juo reikalų dėl 
bažnytinių žemių. Tik buvau pamiršęs. Bet, donai Artūrai, 
ko neatplėši telegramos? Kas ten parašyta? Ar tik nekvie- 
čia namo? Dabar, kai čia dar nė valandos neišbuvai! 

Tėvas Felipas nutilo ir pamatė, kad Artūras susirūpinęs 

jį stebi. Valandėlę juodu įtemptai žiūrėjo vienas į kitą. 
Artūras pirmas nukreipė akis, nors giedras, tiesus kunigo 
žvilgsnis ir neišsklaidė jo abejonių. Ir staiga jis prisiminė 
aibes skandalingų istorijų, į kurias buvo įsivėlę kunigai, 
prisiminė didelę bažnyčios įtaką bei klastingas išmones 
vienuolių ordino, kuriam priklausė tėvas Felipas; staiga 
jam mintyse iškilo visos tos kalbos, kuriomis jis ligi šiol 
netikėjo ir iš kurių juokėsi. Pajutęs, kad jo širdyje kyla 
nepasitikėjimas žmogumi, kurio draugijoje jam visuomet 
būdavo lengva ir gera, Artūras sumišo. Šitokio jausmo 
jis dar nebuvo patyręs ir, norėdamas nusiraminti, atplėšė 
telegramą. Akimirksniu telegramos turinys užgožė visas 
kitas jo mintis. Damfis joje štai ką rašė: 

Gabrielis Konrojus areštuotas už Viktoro Ramireso 
nužudy mą. Ką siūlote? Laukiu atsaky mo. 


Artūras atsistojo. 

— Kada išvažiuoja diližanas iš San Džeronimo?— sku- 
biai jis paklausė. 

— Vidurnaktį, — atsakė tėvas Felipas.— Ar tik tu, ma- 
no sūnau, neketini... 

— O dabar devynios, — petraukė jį Artūras, žvilgterė- 
jęs į savo laikrodėlį — Ar negalėtumėt man parūpinti 
gerą arklį? Tai nepaprastai svarbus reikalas, tėve,— pri- 
dūrė jis vėl su įprastu nuoširdumu. 

— Ak, skubus ir svarbus reikalas!-— tyliai pasakė 
tėvas Felipas. 

— Taip, mirties ar gyvenimo klausimas,— tvirtai 
atsakė Artūras. 

Tėvas Felipas paskambino varpeliu ir kažką pasakė 
įėjusiam tarnui, o tuo metu Artūras, atsisėdęs prie stalo, 
parašė atsakomąją telegramą. 

— Prašyčiau kaip galima greičiau išsiųsti, — tarė jis, 
paduodamas telegramą tėvui Felipui. 

Kunigas ją paėmė ir susirūpinęs pasižiūrėjo į Artūrą. 

— O kaip su donja Marija? — neryžtingai paklausė jis. 
— Tu net nepasimatei su ja. Užsuk nors valandėlei į „Pa- 
laimingojo žvejo“ rančą! 

Apsivilkęs jojimo drabužius ir viršum užsimetęs 
apsiaustą, Artūras vylingai šyptelėjo. 

— Bijau, tėve, kad man nepakaks laiko. Paaiškinkite 
donjai Marijai, kad mane netikėtai iškvietė ir aš nebespė- 
jau jos aplankyti. Ji žino, kaip miela su jumis pasikalbėti, 
ir manau, nesupyks, kad tą trumpą laiką praleidau jūsų 
draugijoje. 

Tėvui Felipui dar nespėjus nieko atsakyti, įėjo tarnas 
ir pranešė, kad arklys pabalnotas. | 

— Labanakt, tėve Felipai!— tarė Artūras, karštai 
spausdamas kunigui ranką ir širdy nebejausdamas. nė 
krislelio priešiškumo.— Labanakt! Tūkstantis ačiū už ark- 
lį! Pagelbėdamas savo svečiui išvykti, — pridūrė jis labai 
rimtai, — jūs labai daug pasitarnavote jo sielos išganymui. 
Daug daugiau, negu galvojate! Dar sykį labanakt! Adios! 

Linksmas juokas, ant vaiduokliško arklio grakštus 
raitelio siluetas, mojantis ranka, šaltas pilkas rūkas, pri- 
slopintas kanopų caksėjimas į apsamanojusias slidžias 
marmuro plytas šventoriuje — ir tėvas Felipas vėl liko 
vienas. Sukalbėjęs maldelę, jis vėl pašniaukštė tabako ir 
užtrenkė duris; po to ant stalo susiieškojo šauniojo pulki- 
ninko Starbotlo vizitinę kortelę ir įmetė ją į ugnį. 

Deja, šventojo tėvo nemalonumai su šiuo vakaru nesi- 
baigė. Anksti rytą dar prieš pusryčius prisistatė donja 
Marija Sepulvida, įtari, pasipiktinusi, įtūžusi. 

— Pasakykite, tėve Felipai. — nieko nelaukdama ji 
paklausė, — ar pas jus nakvojo donas Artūras? 

— Ne, mano dukra,— atsargiai atsakė kunigas.— Jis 
čia buvo labai trumpai. 

— Kada jis išvyko? — kamantinėjo donja Marija. 

— Devintą valandą vakaro. 

— O kur išvyko? — donja Marija net paraudo iš pykčio. 

— Į San Franciską, mano vaike, kažkokiu labai svarbių 
reikalu... Šitas pyktis gundytojo,— suramdykite jį. 

— Ar jūs žinote, tėve Felipai, kad jis išvažiavo, nepasi- 
matęs su manim?2— sušuko donja Marija, dar labiau 
tūždama, matyt, užmiršusi reikiamą pagarbą savo nuodėm- 
klausiui. | 

— Gali būti, mano dukra! Bet jis gavo telegramą, 
labai svarbią telegramą. 

— Gavo telegramą!— su panieka pakartojo donja 
Marija.— Įdomu, nuo ko? | 

— Sito aš nežinau, mano dukra, — atsakė tėvas Felipas, 
žiūrėdamas į savo viešnios įraudusius skruostus, apmau- 
dingai blyksinčias akis ir truputį papurtusius akių vokus. 
— O jums taip pykti ir tūžti visai nedera. 

— Sakykite, kas atsiuntė telegramą? Ar tik ne Damfis? 
— donja Marija treptelėjo maža kojyte. 

Tėvas Felipas atsitraukė su visa kėde. Kaip galėjo 
atsitikti, kad ji, anksčiau buvusi tokia romi ir klusni 
savo vyro žmona, pasidarė nepaprastai vaidinga ir aikš- 
tinga našlė? O gal ji nusprendė atkeršyti Artūrui už nuos- 
kaudas, patirtas iš velionio dono Chosė? Pagalvojus 
apie Artūro ateitį, tėvui Felipui nuoširdžiai jo pagailo. 

— Ar pagaliau atsakysite, ar ne? — šūktelėjo donja 
Marija, visa tirtėdama. 

— Turbūt Damfis,— sumikčiojo tėvas Felipas. — Bent 
jau telegrama „Kuo skubiausiai grįžtu“, kurią Artūras 
man pavedė išsiųsti, adresuota jam. O kas Artūrui buvo 
parašyta, aš nežinau. 

— Nežinot,— suspiegė donja Marija, pašokdama nuo 
kėdės išblyškusi ir žaižaruojančiomis akimis. — Jūs 
nežinot! Užtat aš žinau! Jam pranešė tas pačias naujienas, 
kaip ir man. — Išsitraukusi iš kišenės telegramą, ji ėmė 
ja mosuoti kunigui prie nosies. — Galite paskaityti! 
Ir jam tą patį pranešė! Štai kodėl jis neatėjo pas mane ir 
pabėgo kaip koks pasigailėtinas bailys! Štai kodėl jis 
pasielgė kaip koks niekingas išdavikas! Štai kodėl 
jis pas jus atvyko pasipūtęs, su šlykščia šypsena, su... 
Ak, kaip aš jo neapkenčiu! Taip, taip! Skaitykite! Kodėl 
jūs neskaitote?.. — donja Marija smarkiai mosavo tele- 
grama, ir tėvas Felipas niekaip negalėjo jos paimti. — 
Perskaitykite! Tada viską suprasite! Jūs sužinosite, kad 
aš viską praradau, kad aš tapau elgeta! Ak, kaip mane 
apgavo, kaip apmulkino tie niekšai — Damiis ir misteris 
Artūras Puanzetas! Kodėl gi jūs neskaitote? Gal ir jūs 
prieš mane? Ir jūs, ir Doloresa, ir visi.. 

Ji suglamžė telegramą ir sviedė ant grindų, paskui 
visa išbalo ir brinktelėjo be sąmonės prie tėvo Felipo 
kojų. . Tėvas Felipas iš pradžių pasižiūrėjo į telegramą, 
paskui į pasliką donją Mariją. Jis buvo vyras 
— pagyvenęs, gerai pažįstąs moterų prigimtį, tad — nėra 

ko slėpti — pirmiausia paėmė nuo grindų telegramą ir 
išskleidęs perskaitė. Ten buvo parašyta: 


Labai gaila. Ką tik gavau telegramą, kad per 
žemės drebėjimą prapūolė Konrojaus gysla. Akcijos 
nuvertintos. Realizuoti negaliu. 

| Damtis 


Tėvas Felipas pasilenkė prie nualpusios donjos 
Marijos ir paėmė ją ant rankų. 

— Vargšelė,— tarė jis. — Bet Artūras apie tai tikriau- 
siai nieko nežinojo. 


II SKYRIUS 


GELTONASIS VOKAS 


Šį sykį lyg tyčia visi blogi gandai apie Konrojaus 
gyslą pasitvirtino. Kai kurie akcininkai dar bandė ramin- 
tis, girdi, gandus bus paleidę makleriai, norėdami numuš- 
ti akcijų kainą, tačiau netrukus visi sužinojo tuos faktus, 
kuriuos pranešė Damfis savo telegramoje donjai Marijai. 
Akcijų kainos nukrito ligi dešimties. dolerių, o galop už 
jas nebemokėjo nė cento. Praėjus valandai po žemės dre- 
bėjimo, visas Skurdusis Slėnis jau žinojo, kad gysla staiga 
prasmego į žemę, o ją iš viršaus uždengė nepaprastai 
storas granito sluoksnis ir amžinai palaidojo lobius pas- 
laptingose žemės gelmėse. Kad gysla dingo — tai faktas, 
tik niekas nežinojo kur. Buvo iškelta keletas daugiau 
ar Mažiau moksliškų teiginių: vieni įrodinėjo, kad gysla 
nusileido, kiti, atvirkščiai, kad iškilo granitas, tačiau ir 
vieni, ir kiti sutarė, kad rūda dabar nebepasiekiama. 
Visame Slėnyje gamta savo akmeniniu pirštu vaizdžiai 
rodė, kad praeityje čia būta panašių geologinių pakitimų. 
Tačiau rūsčių gamtos žodžių: „Aš juk sakiau“ Skurdžiojo 
Slėnio gyventojai paisė ne daugiau, kaip pesimistiškų 
kokio vietinio savo žynio pranašysčių. 

Naujienos sklido žaibo greitumu. Keletą kaliforniečių 
jos pasiekė Europoje ir tekinus nuvijo pas bankinin- 
kus, jos pakirto kojas ne vienam našlaičių globėjui, 

išgąsdino keletą našlių, vienas patikimas klerkas turėjo 
gėdingai pasitraukti iš tarnybos, o misterį Reinorą iš Bos- 
tono taip pribloškė, kad visi iš karto suprato, jog savo 
nuomonę apie Kalifornijos gamtinius turtus jis buvo parė- 
męs kapitalo įdėjimais. Visą Ramiojo vandenyno pakraštį 
šis smūgis sukrėtė kur kas labiau už žemės drebėjimą. 
Kad drebėjimas gali pasikartoti ir atimti daugeliui žmonių 
pastogę ar net gyvybę, — apie tai nebuvo kalbama, o nuo- 
savybės netekimas niekam nėjo iš galvos. Jeigu gamta 
ir ateityje norės vienašališkai nutraukti sutartis, pagal 
kurias daug garbingų žmonių atvyko į Kaliforniją ir 
atsidėjo šio krašto vystymui, tai dabar pats metas tiesiai 
pasakyti: „Nieko nebus!“ Šitokias mintis kėlė pamo- 
kančioji laisvoji spauda. Kai kurie seni kaliforniečiai ėmė 
kalbėti apie grįžimą į Rytus. 

Misteris Damtfis net ir per tokį sąmyšį sugebėjo išsau- 
goti geležinę ramybę, o esant reikalui, būdavo net nuož- 
liais ar prisipažinti praradę ištvermę. 

— Velniškai blogi reikalai. — sakydavo jis klientui. 
— Ką jūs siūlote? 

Kadangi visų širdyse tebuvo vienintelis pasiūlymas 
atgauti investuotus pinigus, — bet niekas neišdrįsdavo 
apie tai užsiminti, misteris Damfis visuomet triumfuodavo. 
Taip nusiteikusį jį atrado ir misteris Puanzetas, kai, grį- 
žęs iš San Antonijo; sekantį rytą atėjo į jo kontorą. 

— Na, kaip, nelinksma ten? — žvaliai paklausė 
misteris Damfis. — Turbūt našlės nuotaika prasta, nors 
jai ir geriau pasisekė, negu jos kaimynams? Velniškai 
jus užjaučių, Puanzetai. Būdamas išmintingas žmogus, 
jūs suprantate, kad kapitalas buvo gerai investuotas, 
bet pamėginkite tai įrodyti moteriai! Manau, kad ranča 
užstatyta ne daugiau kaip už pusę vertės. Tikriausiai 
ji labai nirštat Įrodinėja, kad ją apgavo? Moteris 
visada lieka moterim! Mes su jumis, Puanzetai, 
gerai jas pažįstam, ar ne? — Ir nusijuokęs savo įprastu, į 
lojimą panašiu juoku, misteris Damfis mirktelėjo sve- 
čiui. 

Puanzetas su nuostaba pažvelgė į bankininką. 

— Jeigu jūs turite galvoje misis Sepulvidą,— šaltai 

pasakė Artūras, — tai žinokit, kad su ja nesimačiau. Ke- 
tinau ją vėliau aplankyti, bet sukliudė jūsų telegrama. 
Tiktai su tėvu Felipu aptariau kai kuriuos reikalus. 

— Tai jūs nežinot, kad per žemės drebėjimą dingo 
Konrojaus gyslat Prasmego žemėn. O su ja ir penkias- 
dešimt šeši našlės tūkstantėliai! — misteris Damfis 
spragtelėjo pirštais, tartum parodydamas, koks pasigailėti- 
nas likimas ištiko donjos Marijos kapitalą. — Jūs neži- 
not? 

— Ne, — visai abejingai atsakė Artūras, tarsi galvoda- 
mas ką kita, ir misteris Damfis sunerimo daug labiau, 
negu būtų sunerimęs anam ėmus sielvartauti. — Ne. Ta- 
čiau tikiuosi, kad ne todėl man atsiuntėt telegramą. 

— Ne,— atsakė Damfis, nenuleisdamas skvarbaus 
žvilgsnio nuo Puanzeto ir stengdamasis atspėti, kodėl 
jo svečias taip keistai ir neregėtai abejingas turtiniams 
reikalams moters, kurią ketina vesti. — Žinoma, ne! 

— Tai va,— tarė Artūras su grėsmingu ramumu, iš 
kurio tik ir galėjai spėti jį nusprendus žengti ryžtingą 
žingsnį. — Aš vykstu į Skurdųjį Slėnį, imsiuosi Gabrielio 
Konrojaus gynimo. Prašyčiau jus viską smulkiai papasa- 
koti apie tą žmogžudystę, nors, tiesą sakant, aš visai 
netikiu, kad Gabrielis galėjo nužudyti žmogų, jeigu tik, 
žinoma, tai yra tas pats Gabrielis, kurį kadaise pažinojau. 
Po to galėsite pasakyti, dėl ko jūs mane iškvietėt, nes aš 
nemanau, kad tą padarėte vien dėl Konrojaus. Suprantu, 
kad, žuvus Ramiresui, jums paranku pašalinti sau iš kelio 
ir Gabrielį, ir jo žmoną. Bet apie tai vėliau. O dabar papa- 
sakokite man apie žmogžudystę viską, ką tik žinote. 

Taip palieptas, misteris Damfis klusniai įvykdė Artūro 
valią ir trumpai papasakojo skaitytojams jau žinomus 
įvykius, apie kuriuos jam visą laiką telegrafavo iš Skur- 
džiojo Slėnio. 

— Paskutiniąja telegrama man pranešė, kad jis vėl su- 
imtas, — tarė Damfis. — Manau, kad daugiau niekas ne- 
besikėsins jo nulinčiuoti. Aš taip patvarkiau,— tęsė ban- 
kininkas, vėl atgavęs smarkumą. — Ten turiu šiek tiek 
įtakos. | 

Pirmą kartą per visą pokalbį Artūras tartum nubudo 
iš savo Minčių ir įsmeigė į Damfį skvarbų žvilgsnį. 

— Kitaip jūs ir negalėjot pasielgti — atsakė jis 
šaltai, — juk nesate mulkis, kad leistumėt žūti vieninte- 
liam liudytojui, žinančiam apie jūsų žmonos mirtį, net 
jeigu ir manytumėt, kad toji apsišaukėlė, kuri dedasi jūsų 
žmona, irgi yra žmogžudystės bendrininkė ir slepiasi nuo 
teisingo atpildo. Jūs nesate toks mulkis, kad galvotumėt, 
jog misis Konroj, kuri myli savo vyrą, nemėgins jo 
gelbėti visais jai prieinamais keliais ir nesiryš atskleisti 
jus liečiančias paslaptis, kad tik išgelbėtų jį ir save. Bet 
kam aš visa tai aiškinu, Piteri Damfi,— tarė Artūras, reikš- 
mingai pažvelgdamas,— jūs per daug apsukrus žmogus, 
kad pats šito nesuprastumėt. 

Artūras matė, kaip, jam šnekant, mainosi ir blykšta 
Damiio veidas, ir, instinktyviai jausdamas savo prana- 
šumą, triumfuodamas suprato, kad Damfis vis dėlto yra 
mulkis ir jau pralaimėjo. 

— Niekas nepatikės žmogžudyste apkaltintos moters 
parodymais,— atsakė misteris Damfis toli gražu ne taip 
drąsiai, kaip būtų norėjęs. 

— O kas bus, jeigu ir ta moteris, ir Gabrielis, davęs 
priesaiką, paliudys, kad jūsų pamesta žmona sveika ir 
gyva; jeigu jie abu patvirtins, kad ji apsišaukė Greise 
Konroj, nes judu taip tikėjotės pasisavinti rūdyną; jeigu 
ji pasakys, kad, atgailaudama dėl savo nusikaltimo ir 
norėdama jį išpirkti, jinai ištekėjo už Gabrielio, kaip iš 
tikrųjų ir buvo? Kas bus, jeigu jie abu prisipažins nužudę 
Ramiresą ir pareikš teismui, kad jis juos persekiojo, jūsų 
kurstomas, o jūs pats persekiojate juos ir dabar? Jeigu jie 
įrodys, kad jūsų prikalbėtas Ramiresas įsigijo suklas- 
totą žemės dovanojimo raštą? 

— Melas! — sušuko Damfis, pašokdamas nuo kėdės. 
— Jis iš pavydo tą padarė! 

— O kaip įrodysiteė — paklausė Artūras. 

— Dovanojimo raštas ne mano vardu. Jis išduotas kaž- 
kokiam senam kaliforniečiui iš San Antonijo. Tai aš galiu 
įrodyti, — atsakė Damfis įsikarščiavęs. 

— Ir ką jūs tuo laimėsite? Kiekvienas supras, kad turite 
pakankamai sumanumo — kam jums daryti dovanojimo 
raštą savo vardu, kai tuo metu jūs perkate tokį raštą 
iš Gabrielio? Nekvailiokite, Damfi! Aš žinau, kad jūs nieko 

bendra neturite su tuo suklastotu žemės dovanojimo raštu. 
Aš tik noriu pasakyti, kad jums labai pavojinga vaidytis su 
ta moterim, kurią verčiate būti priešu, užuot padaręs ją 
savo sąjungininke. Jeigu jūs nusprendėte atkeršyti už 
Ramiresą, pirmiausia pagalvokite, kaip pasijausite, kai 
jie pasakys, jog jis buvo jūsų agentas, o tą jie neabejoti- 
nai padarys, jeigu tik neužčiaupsite jiems burnos, suteik- 
dami pagalbą. Jums neturi rūpėti, ar jie nužudė Ramiresą. 
Jūs ne teisėjas ir ne prokuroras. Jūs turite jiems padėti 
dėl savęs paties. Hm,— pridūrė kiek patylėjęs Artūras, 
— jūs galite tik pasidžiaugti, kad vidžiliantai nepakorė 
Konrojaus ir kad prie visų kitų šios įtūžusios ir pavojingos 
moters motyvų dar neprisidėjo ir keršto troškimas. 

— Jūs įsitikinęs, kad tas asmuo, kuris slepiasi už 
pulkininko Starbotlo pečių ir dedasi mano žmona, yra 
misis Konroj? 

— Taip, įsitikinęs,— patvirtino Artūras. 

Damfis valandėlę mąstė. Gal papasakoti Artūrui apie 
savo pokalbį su pulkininku Starbotlu ir tą istoriją su pas- 
laptinguoju voku, kurį gavo ir pražudė. Iš Damfio veido 
Artūras atspėjo jo dvejones ir jas nutraukė, tiesiai pa- 
klausdamas: | 

— Ar jūs daugiau kada nors kalbėjotės su pulkininku 
Starbotlu? 

Po šitokio klausimo Damifis, nieko nelaukdamas, 
smulkiai papasakojo apie savo pokalbį su pulkininku: 
kaip jis Starbotlą papirko, kaip tam tikromis sąlygomis 
gavo iš jo užantspausduotą voką ir kaip tas vokas paslap- 
tingai dingo. Artūras klausėsi jo pasakojimo labai susido- 
mėjęs, o kai išgirdo, kad vokas dingęs, įbedė į bankininką 
tokį žvilgsnį, dėl kurio reikšmės neapsiriksi. 

— Jūs sakotės praradęs voką, patikėtą jums kaip 
džentelmenui! — tarė Artūras, užgauliai pabrėždamas 
kiekvieną žodį. — Pametėte jį, neatplėšęs ir nesužinojęs 
turinio? Labai gaila, misteri Damfi, labai gaila! 

Doro žmogaus apmaudas, apkaltinus jį nesąžiningumu, 
yra menkniekis, palyginus su nenaudėlio įtūžiu, kada jam 
primetama niekšybė, kurią jis galėjo .padaryti, bet nepa- 
darė. Damfis net pažaliavo. Matyt, jis tikrai buvo pametęs 
voką, jo neatplėšęs, ir Artūrui to pakako. 

— Ką jis sakė apie misis Konroj? 

— Ji čia niekuo dėta. Jis davė man suprasti, kad 
įpareigotas visai nepažįstamo asmens, — atsakė Damfis. — 
Aš manau, Puanzetai, jūs klystate! Čia ne tos moters dar- 
bas. 

Artūras papurtė galvą. 

— Bet niekas kitas nežino tų faktų, kad galėtų jus 
šantažuoti. Ir niekas kitas nėra tuo šuinteresuotas. 

Durys atsivėrė, ir įėjo klerkas su vizitine kortele 
rankoje. Misteris Damfis čiupo kortelę ir garsiai perskai- 


tė: — „Pulkininkas Starbotlas iš Siskiu“. Jis susirūpinęs 
pažvelgė į Puanzetą. 
— Gerai, — ramiai tarė šis džentelmenas, — veskit. 


Išėjus klerkui, Artūras atsigręžė į Damfį. — Aš manau, kad 
jūs mane ir pasikvietėt, norėdamas suvesti su šiuo žmo- 
gumi? 

— Taip, — atsakė Damifis su įprastu statumu. 

— Tokiu atveju prikąskite liežuvį ir leiskite kalbėti 
man. 

Tuo metu atsidarė durys; iš "pradžių pasirodė gofruoti 
šaunusis jų savininkas. Aiškiai matėsi, kad jis nustebo, 
radęs Damfio kabinete klientą, tačiau tai nė kiek nepaveikė 
jo įprastos didingos laikysenos bei manierų. 

— Mano juristas misteris Puanzetas,— trumpai drū- 
tai Damfis pristatė Artūrą. 

Starbotlas tiktai ceremoningai nusilenkė, o Artūras at- 
sistojo su miela, žavinga, tačiau pagarbia šypsena, kuri 
nustebino Damtfį ir pakerėjo pulkininką, ir, ištiesęs ranką, 
nuėjo prie jo. 

— Būdamas tik jaunesnysis profesijos draugas, vargu 
ar galiu tikėtis dėmesio iš tokio prityrusio advokato, 
kaip pulkininkas Starbotlas, bet, kaip velionio Henrio 
Bisvingerio draugas, drįstu paspausti ranką žmogui, kuris 
prieš dvejus metus buvo toks šaunus jo sekundantas. 

— Dievaži, sere,— tarė pulkininkas, visas paraudęs iš 
laimės ir, išsitraukęs nosinę iš kišenės, pūpsančios ant 
išsipūtusios krūtinės, su trenksmu ją papurtė.— Dievaži, 
aš labai džiaugiuosi! Man be galo malonu susipažinti, sere, 
su draugu tokio džentelmeno, kaip Henkas Bisvingeris! 

Aš prisimenu, sere, tą susirėmimą, lyg jis .būtų įvykęs 
tiktai vakar. Taip, prisimenu! pridūrė jis atsidusdamas. 
— Dvikova, misteri.Puanzetai, vyko pagal visas taisykles. 
Jūsų draugas, sere,— aš džiaugiuosi, gavęs su jumis susi- 
pažinti!— buvo nukautas antruoju šūviu. Šimts velnių, 
jis mirė kaip tikras džentelmenas! Nei kokio triukšmo, 
nei reporterių, nei areštų! Draugai jo labai gailėjosi. 
Velniai griebtų, sere, man niekada neteko dalyvauti 
puikesnėje dvikovoje! Labai džiaugiuosi su jumis susi- 
pažinęs, sere. Jūs, sere, man priminėte nuostabųjį mūsų 
garbės kodekso puslapį, tos garbės, kuri dabar, kai taip 
smunka šiuolaikinė visuomeninė moralė, pasmerkta tikrai 
pražūčiai. Mes nesulaikomai artėjam, sere, nesulaikomai 
artėjam ir artėjam prie: politinės ir socialinės tvarkos, 
kur garbės garsą užgoš jankių „šūkiai apie pramonę ir 
prekybą. Apie prekybą, po velnių! 

Pulkininkas Starbotlas padarė retorišką pauzė ir nusi- 
šnypštęs įsmeigė į lubas liūdną žvilgsnį, sakantį, jog 
riteriškų papročių dienos negrįžtamai praėjo ir Ametri- 
kos vįsuomenė .regresuoja. Misteris Damfis, iš susierzi- 
nimo nebetekęs jėgų, atsirėmė į kėdės atkaltę. Vien 
mistėris Puanzetas ir toliau buvo malonus ir mandagus. 

:— Man, pulkininke, šu jumis susipažinti juo maloniau 
ir dėl to,— rimtai pareiškė Artūras, — jog mano bičiulis 
ir klientas misteris Damfis dabar yra tokioje padėtyje, 
kada jam labai svarbu būti išklausytam ir suprastam tokio 
džentelmeno ir garbingo žmogaus, kaip jūs. Per. žemės 
drebėjimą kažkur pasimetė ir, matyt, dingo vienas doku- 
mentas, kurį išsaugoti jis buvo davęs garbės žodį. Doku- 
mentas dingo neperskaitytas, nes vokas nebuvo atplėštas 
ir antspaudas nesulaužytas. Čia itin subtilus dalykas, bet 
aš labai patenkintas, kad džentelmenas, patikėjęs doku- 
mentą, yra garbusis pulkininkas Starbotlas, kurio repu- 
tacija visiėms gerai žinoma, o džentelmenas, kuriam 
taip nelaimingai dingo vokas, yra mano bičiulis misteris 
Damfis. Kaip tik dėl šių aplinkybių aš ryžtuosi tarpinin- 
kauti, o kadangi esu misterio Damfio juriskonsultas ir 
draugas, tai už viską imuosi atsakomybės. 

Puanzeto tonas ir maniera visiškai nesiskyrė nuo pul- 
kininko Starbotlo tono ir manierų, todėl Damfis tik žvilg- 

čiojo apstulbęs nuo vieno į kitą. Pulkininkas, įrėmęs 
smakrą į krūtinę, irgi su nuostaba žiūrėjo į Artūrą. 

— Jūsų žodžius reikėtų suprasti taip, kad šis džentel- 
menas, tai yra misteris Damifis, patikėjo jums kažkokias 
paslaptis... 

— Atleiskite, pulkininke,— pertraukė jį Artūras, oriai 
atsistodamas.— Tie faktai, kuriuos čia išdėsčiau, paaiškina, 
kodėl imuosi atsakomybės. Mano klientas praneša, kad 
dingo užantspauduotas vokas. Jis tvirtina,— tuo aš nė 
kiek neabejoju, — jog tasai vokas buvo neatplėštas, o kur 
dingo — nežinia. Šitoks dalykas džentelmenams labai ne- 
malonus, ir nėra reikalo jį dar labiau komplikuoti. 

— Vadinasi, vokas su dokumentu pražuvo?— paklausė 
pulkininkas Starbotlas, nenuleisdamas akių nuo Artūro. 

— Pražuvo,— ramiai patvirtino Artūras.— Aš nuro- 
džiau savo bičiuliui misteriui Damfiui, kad šis nelaimingas 
įvykis jokiu būdu neatpalaiduoja jo, kaip biznio žmogaus 
ir džentelmeno, nuo pažadų ar įsipareigojimų, susijusių 
su šiuo dokumentu. Pažadėtas užstatas, atseit garantija, 
jog voko paslaptis bus išsaugota, turi būti išmokėtas. 
Mes tiktai laukėme jūsų vizito, kad galėtume jį tuoj pat 
įteikti. 

Artūras priėjo prie misterio Damifio ir švelniai, bet 
reikšmingai palietė jo petį; bankininkas viską suprato ir, 
žvilgterėjęs į jaunąjį advokatą, tučtuojau išsitraukė čekių 
knygelę. Kai jis išrašė čekį tai pačiai sumai, kaip ir prieš 
dvi dienas, Artūras paskambino varpeliu. 

— Kad atpalaiduotumėm pulkininką Starbotlą nuo 
nereikalingų rūpesčių, tegul jūsų kasininkas jį akceptuoja; 
o kadangi aš noriu pakviesti pulkininką į savo kontorą, 
tai prašyčiau duoti nurodymą, kad viskas būtų sutvarkyta 
nedelsiant. £ 

Įėjo klerkas ir, misterio Puanzeto liepiamas, paėmė 
čekį iš beveik sustingusių misterio Damfio pirštų. 

— Leiskite pareikšti, kad manė visai patenkina jūsų... 
hm... paaiškinimas,— pareiškė pulkininkas Starbotlas, 
spausdamas Artūrui ranką, o kita ranka tuo pačiu metu 
taisydamasis marškinių antkrūtinį.— Per daug nesikrims- 
kit dėl to... hm... dokumento. Tikėkim, kad jis dar atsiras, 
o jeigu... hm, neatsirastų, — pridūrė pulkininkas su džen- 

telmenišku atlaidumu,— tai, šimts velnių, aš pats asmeniš- 
kai atsakysiu prieš savo klientą. 

— Ar nebuvo ant to voko kokios žymės, pagal kurią 
galėtumėm jį surasti, neskelbdami turinio?— pasidomėjo 
Artūras. | 

— Jokios žymės, sere. Paprasčių paprasčiausias gel- 
tonas vokas. Beje, ne!— staiga šūktelėjo pulkininkas, 
pliaukštelėdamas delnu sau per kaktą.— Velniai griebtų, 
sere! Prisimenu, kad, mums besikalbant, ant voko užrašiau 
vardą to žmogaus, apie kurį ėjo kalba, — Gabrielio Kon- 
rojaus vardą! 

— Jūs užrašėte ant voko „Gabrielis Konrojus'? Puiku! 
Ta aplinkybė mums padės sužinoti laiško turinį, jo neat- 
plėšus,— tarė Artūras.— Klausau, sere? 

Šis klausimas buvo skirtas klerkui, kuris įėjo pulki- 
ninkui bekalbant, ir dabar stovėjo su akceptuotu čekiu 
rankoje, žvilgčiodamas čia į pulkininką, čia į savo šeimi- 
ninką. 

—- Įteikit čekį tam džentelmenui,— paliepė Damiis. 

Klerkas įvykdė paliepimą. Pulkininkas Starbotlas 
paėmė čekį ir sulankstęs paslėpė jį giliausioje savo kišenės 
kertėje. Po to atsigręžė į misterį Damiį. 

— Nėra reikalo nė sakyti, jog visomis išgalėmis steng- 
siuosi panaudoti savo įtaką, kokią, kaip advokatas, turiu 
savo klientui, kad tik nebūtų keliama byla šiuo delikačiu 
klausimu. Jeigu vokas tuo metu atsirastų, prašyčiau jį 
man atsiųsti, nes esu asmeniškai atsakingas už jo saugo- 
jimą. Šimts velnių, — pridūrė pulkininkas, — būčiau labai 
patenkintas ir laimingas, galėdamas užbaigti šį garbingą 
mūsų susitarimą prie vaišių stalo, džentelmenai, tačiau 
skubus reikalas neleidžia. Po valandos turiu išvykti į Skur- 
dųjį Slėnį. | 

"Ir Damtis, ir Puanzetas nejučiomis krūptelėjo. 

— Į Skurdųjį Slėnį?— pasitikslino Artūras. | 

— Velniai griebtų, kaip tik tenai! Esu pakviestas, 
šimts velnių, dalyvauti vienoje byloje dėl žmogžudystės: 
tai to paties Gabrielio Konrojaus procesas. 

„ Artūras metė į Damiį greitą reikšmingą žvilgsnį. 

— Vadinasi, mes su jumis būsime kelionės draugai, 

— tarė jis, maloniai šypsodamasis.— Aš taip pat tenai 

vykstu. Kas žino, gal likimas mums lems ginti tą patį 
asmenį. Jūs atstovausite... 

— Nukentėjusiojo. pusei, — pertraukė ji. pulkininkas, 
atstatydamas krūtinę. — Prašant nužudytojo artimiesiems... 
hm... Vieno džentelmeno ispano iš labai garbingos-ir įta- 
kingos šeimos. Aš asistuosiu apygardos prokurorui, 
senam savo bičiuliui Nelsui Baktornui. 

Artūro akyse šmėstelėjo nerimas, bet balsas liko ramus. 
Jis maloniai skambėjo ir tada, kai Artūras, metęs grės- 
mingą ir įspėjantį žvilgsnį į sumišusį ir nieko nesusigau- 
dantį Damfį, grakščiai atsigręžė į pulkininką. 

— O jeigu“ likimo valia, brangusis pulkininke, mums 
ir teks susiremti, aš vis vien tikiuosi, kad mūsų asmeniniai 
santykiai liks tokie pat nuoširdūs kaip ir dabar. Lukterkit, 
pulkininke! Pakeliui, tik už keleto kvartalų, yra mano 
kontora; ten išgersime po bokalą gero vyno prieš kelionė. 

Reikšmingai pažvelgęs į misterį Damfį, Artūras Puan- 
zetas mikliai čiupo pulkininką už parankės ir nusivedė; 
Šį šaunųjį karį būtum galėjęs palaikyti belaisviu, jeigu 
ne džiugiai iškaitęs veidas ir išdidžiai pasipūtusi krūtinė. 
Kai tik durys užsidarė, misteris Damtis išreiškė jį užplūdu- 
sius jausmus vieninteliu stipriu žodžiu. -Ką jis norėjo 
daugiau pasakyti, liko nežinoma, nes.tuo metu jo dėmesį 
patraukė klerkas, kuris buvo įėjęs į kabinetą, -kai. tik 
svečias pasišalino, ir dabar stovėjo nusigandęs ir apstul- 
„bęs dėl bankininko pašėlusio pykčio. 

— Po velnių! Kurių velnių čia stypsai? Eikit visi: po 
velnių! 

--— Atleiskite, sere,— tarė nelaimingasis klerkas.— Aš 
girdėjau tą džentelmeną sakant, kas užrašyta ant dingu- 
„siojo voko. Ir, man rodos, pagal tą žymę šį voką mes 
„radome, tai yra žinome, kur jis! 

— Kur? — paklausė Damtfis, net pašokdamas nuo kėdės 
iš smalsumo. 

. — Tą popietę, kai prasidėjo žemės drebėjimas, — tęsė 
klerkas,— paštininkas krovėsi korespondenciją; maišą, 
adresuotą į Sakramentą ir Merisvilį, jis buvo pasidėjęs 
ant furgono. Po antrojo smūgio arkliai pasileido bėgti, 
Oo mMaišas nusiritęs atsitrenkė į žibinto stulpą ir laiškai bei 
paketai pabiro ant šaligatvio. Vienas mūsų sargas, padėjęs 

paštininkui surinkti išbarstytą korespondenciją, sykiu su 
kitais laiškais rado neadresuotą geltoną voką, kur tik 
pieštuku buvo užrašyta „Gabrielis Konrojus". Jis nuspren- 
dė, kad šis vokas bus iškritęs iš kurio nors paketo, ir 
vėl jį įkišo į maišą. Kai jūs ėmėte mus klausinėti apie 
dingusį neadresuotą voką, niekas nė nepagalvojo, kad tai 
tas pats, nes ant ano buvo užrašyta pavardė. Dabar mes 
ką tik paklausėme pašto kontorą ir gavome atsakymą, 
kad tą voką, pažymėję savo antspaudų, jie nusiuntė 
Gabrieliui Konrojui į Skurdųjį Slėnį. Taip jie darydavę 
visą laiką, kai banko adresu ateidavusi jo asmeninė 
korespondencija. Štai ir viskas, sere. Aš manau, kad šis 
laiškas jau bus sėkmingai pasiekęs adresatą. 


III skyrius 


GABRIELIS SUSITINKA SU SAVO ADVOKATU 


Gabrielio prašymą dėl Hemlino šerifas nedelsdamas 
patenkino. Furgonas buvo tuojau pat rekvizuotas nuga- 
benti sužeistąjį; nors Džekas rėkavo ir prieštaravo, jis 
buvo nuvežtas į „Didžiojo Konrojaus“ viešbutį ir ten 
paliktas savo ištikimojo ginklanešio globoje; ten Džekas 
ir liko gulėti — laisvas, nebepersekiojamas įstatymo, 
tačiau apimtas baisiausio karščio ir be sąmonės. 

Skurdžiojo Slėnio valstybinį kalėjimą laikydamas ne- 
pakankamai saugiu ir galbūt kiek nepasitikėdamas gyven- 
tojais, šerifas pervežė suimtąjį, lydimą Olės, į Vingdemą. 
Olės žodžiai, kad pasikeitė žmonių nuotaikos, arba, tikriau 
sakant, kad daugiau galvojama ne apie Gabrielį, o apie 
žemės drebėjimą, iš dalies pasirodė teisingi. Žinia, kad 
šerifas vėl areštavo Gabrielį, nesukėlė nei džiaugsmo, nei 
diskusijų. Priešingai, žmonės ėmė jausti simpatiją suim- 
tajam. Vidžiliantams nepasisekė, o pačius aršiuosius ištiko 
tragiškas likimas. Tikriausiai jie pralaimėjo todėl, kad 
buvo neteisūs. Šiaip ar taip, visa ši istorija nepadarė 
didesnės įtakos komerciniam Skurdžiojo Slėnio gyveni- 
mui. Trys svarbiausieji linčiuotojai žuvo, matyt, teisybė 

ne jų pusėje. Gabrielis išliko gyvas, matyt, jis nekaltas. 
„Sidabrapolio šauklys“, tiktai prieš dešimt dienų rašęs 
apie „kilnų reginį, kai laisvi piliečiai, kurių švenčiausi 
jausmai buvo įžeisti, reikalauja teisingumo bei tvarkos ir 
kaip vienas stoja jų ginti“, dabar kuo ramiausiai palai- 
dojo tris užmuštuosius sykiu su jų mirties priežastim, 
trumpai pranešdamas, kad „jie žuvo, užlipę ant teismo 
rūmų stogo, norėdami pamatyti, kiek nukentėjo pastatas 
nuo požeminių smūgių“. „Vėliava“ paskelbė tą pačią ver- 
siją, tik ne taip gražbylingai, ir pašaipiai pasiūlė „ateityje 
prie Teisingumo statulos leisti tiktai kvalifikuotus eks- 
pertus“. Tikiuosi, kad išmaningas skaitytojas neįžeis ma- 
nęs, įtardamas, jog lioviausi tikėjęs, kokia teisinga yra 
galutinė liaudies nuojauta ir kokia nepriekaištinga demo- 
kratinė dvasia, kuri (cituoju „Šauklį“) „dar mūsų istorijos 
aušroje įgalino mus pasipriešinti įstatymų globojamai 
despotijai ir paimti valdžios vairą į savo rankas“ arba 
(cituoju auksaburnį „Vėliavos“ publicistą) „suteikė mums 
galžmybę patiems valdyti kraštą ir tvarkyti savo reikalus". 
Aš atkreipiau dėmesį į šiuos nereikšmingus nesutapimus 
bei prieštaravimus tarp viešosios nuomonės ir žmonių 
poelgių tik todėl, kad esu ištikimas metraštininko prie- 
dermei; jeigu mane kas apkaltintų piktavališku kritika- 
vimu bei politinėmis intrigomis, tai iš anksto pareiškiu, 
kad neturėjau net tokios minties. 

Niekas nesipiktino, kai advokato Maksvelio pastan- 
gomis ligi teismo Gabrielis buvo išleistas iš kalėjimo už 
užstatą, ir niekas nesistebėjo, kad penkiasdešimt tūkstan- 
čių dolerių sumą už jį davė Damfio banko atstovas. 
Pripratę prie visokių biržos netikėtumų, žmonės šį Damfio 
gestą palaikė įrodymu, kad bankininkas dar deda vilčių 
į nelemtąją gyslą, kurios atradėjas ir prižiūrėtojas 
buvo Gabrielis Konrojus, ir šios kasyklos akcijų vertė 
šiek tiek pakilo. 

„Va tai bent atsakymas į gandus apie prasmegusią 
gyslą bei prapuolusį rūdyną! Damfis laidavo už Gabrielį! 
Tas žmogus velnių priėdęs!“ 

Damfis pasidarė kaip niekad populiarus Skurdžiajame 
Slėnyje, o Gabrielis išėjo iš kalėjimo su kankinio aureole, 
— ir abu didžiai dėl to stebėjosi. 

Kadangi Gabrielis nebenorėjo gyventi senuosiuose 
namuose, kuriuos žmogžudystės dieną užrašė savo žmonai, 
jį su Ole laikinai apgyvendino „Didžiojo Konrojaus“ 
viešbutyje. Nors misis Markl, kalbėdamasi su advokatu 
Maksveliu ir reiškė didžiausią susirūpinimą Gabrielio 
likimu, tačiau dėl kažkokio grynai moteriško užgaido, 
kurio verčiau nė nemėginsiu aiškinti, su tuo nelaiminguoju 
elgėsi visiškai šaltai, o Gabrielis, man regis, dėl to tik 
stebėjosi ir džiaugėsi. Ir neabėjoju, kad jeigu ši geraširdė 
našlė būtų žinojusi, kokį palengvėjimą pajuto Gabrielis, 
pirmą sykį pastebėjęs jos atžarumą, tai tikriausiai nebūtų 
gaišusi tiek daug laiko pasitarimams su advokatu Maks- 
veliu dėl jo gynimo. Galimas daiktas, kad aš be reikalo 
smerkiu šį moterišką kilnumą ir nuoširdumą. Verčiau 
žodis žodin pakartosiu Gabrielio ir misis Markl pokalbį 
„Didžiojo Konrojaus“ viešbutyje. | 

Misis Mark! (išdidžiu tonu, abejingai žvilgčioda- 
ma į lubas). Čia, misteri Konrojau, mes negalime jūsų 
aprūpinti prancūziškais patiekalais ir taip jūsų prižiūrėti, 
kaip buvote pripratęs savo namuose ant Konrojaus kalvos, 
nes esame paprasti žmonės, kalniečiai, nepratę prie pra- 
bangos. Bet užtat ir nosies neriečiam ir nesigiriam, kad 
čia gyvensit kaip namuose. O kodėl retai pas jus užeinu, 
misteri Konrojau, tai ir pats galite suprasti, šiaip ar taip 
— keturiasdešimt aštuoni nuolatiniai gyventojai ir dvide- 
šimt keturi pakeleivingi, o visus turiu prižiūrėti. Jeigu 
jums ko prireiks, tai paskambinkite, ir tarnaitė tučtuojau 
ateis. Jūs puikiai atrodote, misteri Konrojau. Tikiuosi, kad 
ir jūsų reikalai geri kaip ir anksčiau. (Skaitytojas turbūt 
pastebėjo, kad misis Mark! visai neužsiminė apie didžiąją 
Gabrielio nesėkmę.) Tiesa, jeigu paklausysim viešbučio 
gyventojų kalbų, tai komercinis gyvenimas dabar nekoks. 

Gabrielis (savo didelį pasitenkinimą stengiasi už- 
maskuoti pagarbumu). Misis Mark!, tiktai nesugalvokite 
skriausti savęs ir mums su Ole daryti kokių nors nuolaidų. 
Mes čia apsigyvenome, patariami gydytojų, kurie gydo 
Olę. Ne veltui yra sakoma, kad permainos puošia gyveni- 
mą. Ir jūs taip pat puikiai atrodote, misis Mark! (staiga 
išsigąsta savo komplimento), tai yra aš norėjau pasakyti, 
kad jūs žvali ir sveika, kaip visuomet. Kaip laikosi mažoji 

Mantė? Tiesiog stebėtina, kad mudu su Ole per tą laiką 
nė karto pas jus neapsilankėme! Daug sykių buvom susi- 
ruošę eiti (begėdiškai sumelavo), bet, žiūrėk, ima kas ir 
sukliudo. 

Misis Mark (su šaltu pagarbumu). Kaip malonu 
šitai girdėti! Aš čia užėjau, norėdama patikrinti, ar tarnaitė 
viską sutvarkė. Labanaktis, misteri Konrojau, likite svei- 
kas! (Oriai eina link durų.) Jeigu jums ko nors prireiks, 
tai paskambinkite, ir tarnaitė tuojau pat atbėgs. Laba- 
naktis! 

Olė (ateina po valandėlės, apimta įtarimų ir pykčio). 
Pas mus vienos bėdos... Nežinau, kas su Žiule... O tu 
myluojiesi su ta krokodile. Kur tai matyta! 

Gabrielis (nurausta ligi pat ausų ir nutirpsta iš 
gėdos). Ką tu, Ole! Tik norėdamas, kad greičiau prabėgtų 
laikas, aš pasikalbu su senais draugais, o tai, šalia viso 
kito, gali padaryti gerą įspūdį tiek žmonėms, tiek prisie- 
kusiųjų teismui. Ir nieko čia daugiau. Taip man net patarė 
advokatas Maksvelis, tik tu negirdėjai. 

Deja, ne visi susitikimai „Didžiajame Konrojuje“ 
Gabrieliui būdavo tokie malonūs. Netrukus, laukdama 
teismo proceso, viešbutyje apsigyveno tamsaus gymio 
ir stambių veido bruožų moteris, kurios pabrėžtinas ge- 
dulas ir elgesys liudijo, kad ji yra žuvusiojo artimoji ir 
trokšta keršto už jo mirtį, dėl kurios kaltas Gabrielis. 
Šią damą visur lydėdavo tamsiaveidis senyvas džentel- 
menas — mūsų senasis pažįstamas donas Pedras, o ji buvo 
toji pati skraiste apsigaubusi Manuela iš Pasifiko gatvės. 
Visi žmonės Skurdžiajame Slėnyje galvojo, kad jie turi 
nepaneigiamų ir paslaptingų įrodymų prieš Gabrielį. 
Tamsiaveidžių pora mėgdavo vaikštinėti viešbučio kori- 
doriais ir šnabždėtis svetima. kalba, kurios niekas Skur- 
džiajame Slėnyje, netgi Olė, nesuprato; bet viši buvo įsi- 
tikinę, kad jie kalba apie kerštą ir paslėptus durklus, 
stiletus. Visa laimė, kad Gabrielis buvo apsaugotas nuo 
grėsmingosios poros šnipinėjimo, nes arenoje pasirodė 
trečias asmuo — Selė Klark. Nereikia nė sakyti, kad ši 
persona, apsivilkusi kuo gedulingiausiai ir tartum simbo- 
lizuodama kilniausius žuvusiojo interesus, iš karto pasipik- 
tino šiais atvykėliais. Prie stalo ar atsitiktinai susitikusios 

viešbučio koridoriuje, abi moterys varštydavo viena kitą 
deginančiais žvilgsniais. 

„— Dėl Dievo meilės, kas ji per viena ta pamišėlė ir 
ko jai čia prireikė? — paklausė Manuela doną Pedrą. 

— Tiesą sakant, nė nenumanau,— atsakė donas Pedras. 
— Tikriausiai ji kokia nevisprotė. O gal kokia girtuoklė, 
apdujusi nuo agvardientės ar amerikietiško viskio. Sau- 
gokis jos, mažyte, saugokis, mano mažoji Manuela — (o ta 
mažytė svėrė ne mažiau kaip tris šimtus svarų), — kad ji 
tau ko nepadarytų. 

Tuo metu mis Selė Klark irgi panašiai liejo savo 
jausmus misis Mark. | | 

— Jeigu toji pajuodėlė mulatė ir tas nupiepęs senis 
tikisi visus pavedžioti už nosies, tai labai apsirinka. 
Įžūlesnės raganos dar nesu mačiusi; ir senis ne geresnis. 
Jeigu tik ji sumanys teisme duoti parodymus, aš jai 
įkrėsiu — dievaži! Būtinai įkrėsiu! Pagaliau kas ji per 
viena? Niekada apie tokią nesu nieko girdėjusi. 

Kad ir labai keista pasirodys bešališkam skaitytojui, 
tačiau energingas mis Selės sprendimas, — taip visuomet 
atsitinka su energingais sprendimais, — iš pradžių padarė 
įtaką neoficialiajam Skurdžiojo Slėnio teismui — viešajai 
nuomonei, o galop paveikė ir teisėtai išrinktus prisiekusius 
tarėjus. 

— Jeigu jūs, džentelmenai, pagalvosit, — pareiškė vie- 
nas iš pavojingesnių tarėjų, įžvalgus ir galvotas žmogus, — 
jeigu jūs pagalvosit, kad svarbiausioji kaltinimo liudytoja 
ir visi kiti, dalyvavę parengtiniame tardyme, nei girdėti 
negirdėjo apie tą meksikietę, kuri peršasi su savo paro- 
dymais, prieštaraujančiais kaltinimui, tai pamatysite, kad 
čia nešvarus reikalas. Kiekvienas įžvalgus žmogus tą patį 
pasakys: čia kažkoks nešvarus reikalas. O Selę Klark 
pažįstame kaip nuluptą. 

Visi Skurdžiojo Slėnio gyventojai staiga ėmė jausti 
nepalankumą atvykėliams, o Gabrieliui — užuojautą. 

O Gabrielis, pats didžiausias šio subruzdimo bei ginčų 
kaltininkas, buvo rimtas, neperžvelgiamas ir tylus, beveik 
kaip ir tas žmogus, kuris žuvo tariamai nuo jo rankos ir 
ramiai ilsėjosi mažutėse kapinaitėse ant Apvaliosios 
kalvos. Gabrielis mažai kalbėdavo net su savo patarėju ir 

bičiuliu, advokatu Maksveliu, ir kada pastarasis jam 
pasakė, jog misteris Damifis pakvietęs jo gynėju vieną 
žymiausią San Francisko advokatą — Artūrą Puanzetą, 
Gabrielis išklausė šią žinią su įprastu nuolankumu, lyg 
jausdamasis kuo nusikaltęs. Kada Maksvelis pridūrė, jog 
Puanzetas pageidauja su juo asmeniškai pasikalbėti, 
Gabrielis, kaip visuomet, abejingai atsakė: 

— Aš manau, kad jam nieko kito nepasakysiu, kaip 
ir jums, bet jeigu jis nori, tebūnie taip. | 

— Tada aš jūsų lauksiu rytoj vienuoliktą valandą savo 
kontoroje, — pareiškė Maksvelis. 

— Gerai, ateisiu, — sutiko Gabrielis, — bet aš noriu iš 
anksto pasakyti: nesvarbu, ką jūs nutartumėt ar pareikš- 
tumėt prisiekusiems, aš su viskuo mielai sutinku. 

Sekantį rytą keletą minučių prieš vienuoliktą, kaip 
ir buvo iš anksto su Puanzetu susitarta, misteris Maksve- 
lis užsidėjo skrybėlę ir išėjo iš savo kontoros, kad Puanze- 
tas galėtų vienas netrukdomas pasikalbėti su Gabrieliu. 
Artūras, elegantiškas džentelmenas ir puikus advokatas, 
nerimastaudamas laukė šio susitikimo, ir tas gerokai žeidė 
jo savimeilę. Jis pamatys žmogų, iš kurio prieš penkerius 
metus pagrobė mylimą seserį. Na, bent šitaip apie jį 
galvoja Gabrielis. Jo negraužė sąžinė, ir jis nesijautė dėl 
to kaltas. Tačiau pagal profesinį įprotį į kiekvieną bylą 
jis žiūrėdavo dviem požiūriais: kaip gynėjas ir kaip kal- 
tintojas. Dabar, į viską pažvelgęs kaltintojo, atseit Gab- 
rielio akimis, jis priėjo išvadą, kad nusipelnė Gabrielio 
rūstybės. Artūras nejautė atsakomybės už merginos liki- 
mą. Greisė su juo išėjo savo noru po to, kai jie atvirai ir 
tiesiai aptarė padėtį; be to, jis visiškai neigė Gabrielio 
teisę kištis į jų meilės reikalus. Akivaizdūs faktai aiškiai 
rodo, kad jis, Artūras, Greisės atžvilgiu buvo doras, 
kilnus ir net nuolankus; jis vykdydavo ne tiktai išmin- 
tingus jos reikalavimus, bet ir lengvapėdiškas užgaidas; 
be jokios vilties kam nors padėti, vien tik jai pataikauda- 
mas, jis ėjo atgal į Bado stovyklą, o paskui nutiko taip, 
kaip jis ir buvo numatęs: kol grįžo, Greisė jį pametė. 
Artūras jautėsi patenkintas, nes buvo doras ir net kilnus; 
ir dabar jis suprato, jog nerimas jį apėmė dėl to, kad per 
daug jautriai reaguoja į oponento jausmus. 

— Nereikia-būti Don Kichotu,— griežtai pasakė sau šis 
jaunas džentelmenas. 

Tačiau kai lygiai vienuoliktą valandą sugirgždėjo 
laiptai nuo sunkių milžino Gabrielio žingsnių, Artūras 
pajuto, kad staiga jam ėmė plakti širdis. Paskui pasigirdo 
tylus ir nedrąsus beldimas į duris, kuris labai nesiderino 
su sunkia Gabrielio eisena, kaip apskritai jo drovumas 
su fiziniu tvirtumu, ir Puanzetas pralinksmėjo ir nusi- 
ramino. 

— Prašom, — tarė jis su įprastiniu laisvumu. 

Durys atsidarė, ir nedrąsiai įėjo sumišęs Gabrielis. 

— Advokatas Maksvelis man sakė,— iš lėto pradėjo 
jis, beveik nepakeldamas akių ir nežiūrėdamas į priešais 
sėdintį nestambų, bet stipraus sudėjimo elegantišką 
jauną vyriškį — jog misteris Puanzetas mane kvietęs 
vienuoliktą valandą čia ateiti. Aš ir atėjau. Ar tik ne jūs 
būsite misteris Puanzetas?— Gabrielis pakėlė akis.— Ką?.. 
Visagalis Dieve! Kaip čia dabar? Negali būti!.. Tai jūs?! 

Gabrielis nutilo. Vadinasi, pažino. Artūras nė nekrus- 
telėjo. Jeigų jis tikėjosi, kad Gabrielis puls ant jo, tai 
labai apsiriko. Sumišęs Gabrielis persibraukė diržingu 
delnu per kaktą, paskui per plaukus ir užsikišo už ausų 
dvi atstirusias plaukų sruogas. Po to, visai nekreipdamas 
dėmesio į ištiestą Artūro ranką, bet taip pat nereikšdamas 
nei pykčio, nei apmaudo, priėjo prie pat jo ir ramiai, kaip 
būtų padaręs ir pats Artūras, paklausė: 

— Kur Greisė? 

— Nežinau, — tiesiai atsakė Artūras.— Jau daug metų 
nežinau, ar ji gyva, ar Mirusi, nei kas su ja atsitiko. 
Nieko nežinau nuo tos dienos, kai ją palikau miškakirčio 
trobelėje, o pats išėjau į Bado stovyklą gelbėti jūsų. 
— Jis negalėjo susivaldyti nepabrėžęs paskutinio žodžio, 
bet, pamatęs, kad tai padarė įspūdį Gabrieliui, staiga 
pajuto sau panieką.— Kai grįžau, man pasakė, kad ji 
išėjusi, tačiau niekas nežinojo kur. Pėdsakai vedė į presi- 
diją, bet tenai vėl dingo. 

Gabrielis pažvelgė Artūrui į akis. Artūro kalba visuo- 
met atrodydavo tiesi ir teisinga iš dalies todėl, kad jis 
niekada nesistengdavo primesti pašnekovui savo požiūrio; 
dabar jo žodžių teisingumą dar tarsi patvirtino ramus ir 

giedras žvilgsnis. Bet Gabrielis nieko nepasakė, ir Artūras 
pasakojo toliau: 

— Ji išėjo iš miškakirčio trobelės savo valia, nes 
niekas jos nevarė, matyt, ji turėjo kokią nors pakankamai 
rimtą priežastį. Ji pametė mane, jeigu aš galiu šitaip 
išsireikšti, atstūmė mano meilę, atpalaidavo mane nuo 
atsakomybės už jos artimųjų likimą, — pirmą kartą Artūras 
mėgino pasiteisinti dėl savo poelgio,— nieko man nepra- 
nešusi ir neįspėjusi. Gal jai nusibodo manęs laukti. Aš 
juk negrįžau dvi savaites. Ji išėjo iš miškakirčio trobelės, 
išlaukusi manęs devynias dienas. 

Gabrielis įkišo ranką į kišenę ir pasirausęs ištraukė 
brangiąją laikraščio iškarpą, kurią sykį jau rodė Olei. 

— Vadinasi, skelbimą ne jūs parašėte ir raidės F. E. 
nereiškia Filipas Ešlis? — nusiminęs paklausė Gabrielis. 

Žvilgterėjęs į laikraščio iškarpą, Artūras nusišypsojo. 

— Pirmą kartą girdžiu, — tarė jis.— O kodėl jūs mano- 
te, kad aš jį parašiau?— smalsiai paklausė Puanzetas. 

— Žiulė, mano žmona, sakė, kad F. E. — tai jūs,— pa- 
aiškino Gabrielis. 

— Ak štai kaip! Jūsų žmona!-— vis dar tebesišypso- 
damas pasakė Artūras. 

— Taigi. O jeigu čia ne jūs, tai kas tada parašė? 

— Negaliu žinoti, — abejingai atsakė.— Gal kartais jū- 
sų žmona. Jeigu viskas, ką aš apie ją girdėjau, tiesa, tai 
tokia apgaulė jai niekų darbas. 

Gabrielis nuleido akis ir susimąstęs valandėlę tylėjo. 
Gilaus susidomėjimo išraiška Gabrielio veide išnyko, ir 
jis vėl droviai, tarsi atsiprašydamas prabilo: 

— Aš jums labai dėkingas, misteri Ešli, už paaiškinimą; 
buvo labai malonu su jumis prisiminti senus laikus. 
Neslėpsiu, dažnai jus smerkdavau, bet turėtumėt suprasti 
ir Mane — juk nieko negirdėjau apie savo seserį nuo tos 
minutės, kai ji išėjo su jumis. Nepagalvokite, kad aš čia 
dėl to atėjau, — pridūrė jis pavargusiu balsu.— Ne, vienas 
žmogus, pavarde Puanzetas, mane kvietė ir žadėjo laukti 
lygiai vienuoliktą valandą. Gal aš kiek paankstinau, o gal 
ne čia pataikiau. | 

Nedrąsiai Gabrielis apsidairė po kambarį. 

— Aš ir esu Puanzetas,— atsakė Artūras šypsodamasis. 

— Jūs mane pažįstate kaip Filipą Ešlį, bet tuo vardu aš 
tik pasivadinau, vykdamas ilgon kelionėn po kraštą. 
— Tuos žodžius jis pasakė paprastai — nei atsiprašydamas, 
nei aiškindamasis,— ir Gabrielis pagalvojo, kad džentel- 
menui pasikeisti pavardę yra tas pats, kaip ir persivilkti 
kitu kostiumu — paprasta kelionės reikmė, ir tiek. Ir jis 
visai be nustebimo pasižiūrėjo į priešais sėdintį jauną 
elegantišką vyriškį. 

— Aš paskyriau jums susitikimą kaip Artūras Puanze- 
tas, advokatas iš San Francisko. O dabar kaip senas jūsų 
bičiulis Filipas Ešlis prašau pasikliauti manim ir atvirai 
papasakoti viską, ką tik žinote, apie šį nelemtą įvykį. 
Aš noriu jums padėti, Gabrieli, čia atvykau dėl jūsų ir 
jūsų sesers. Esu įsitikinęs, kad man pasiseks. 

Jis vėl ištiesė ranką Gabrieliui, bet šį sykį ne veltui. 
Gabrielis čiupo ją abiem rankom ir nuoširdžiai suspau- 
dė; Artūras suprato, kad iš visų kliūčių jų tarpusavio 
santykiuose jis įveikė pačią sunkiausią. 

— Manau, kad jis papasakojo viską,— pareiškė Artū- 
ras Maksveliui, kai šis, grįžęs po dviejų valandų, rado savo 
kolegą susimąsčiusį sėdintį prie lango.— Aš tikiu kiekvie- 
nu jo žodžiu. Jis toks pat nekaltas dėl šios žmogžudystės, 
kaip jūs ar aš. Aš taip ir žinojau. Iki žmogžudystės jis 
yra visai nepakaltinamas, na, o po žmogžudystės jo elge- 
sį galima traktuoti kaip nusikaltimo bendrininko, bet tai 
jau kitas klausimas. Jo versija man priimtina, tačiau ja 
nepatikės nei prisiekusieji, nei spauda. Joje per daug 
neįtikimų aplinkybių, o jeigu jos bus palaikytos galimo- 
mis, tai atsigręš prieš jį. Mes turim sugalvoti kažką kita. 
Aš manau, kad jo pasiūlytas gynimo būdas, kurį jūs 
man aiškinote, yra vertas dėmesio, o ne absurdiškas, 
kaip sakėte. Mes turim sutikti, kad jis nužudė, bet reikia 
įrodyti, kad žmogžudystė buvo išprovokuota. Aš pažįstu 
šio krašto gyventojus ir žinau prisiekusiųjų galvoseną; 
jeigu tik Gabrielis teisme papasakos tą pat, ką ir man, tai 
jie, nė nemirktelėję, jį pakars. Visa bėda, kad per jo žmoną 
mums teks susidurti su įvairiom turtinėm machinacijom 
ir suktybėm, dėl kurių Gabrielis nėra kaltas ir kurios ne- 
turi nieko bendra su mūsų byla, tačiau teismui tat atro- 
dys pakankama priežastimi. Tai bus, suprantate, tarsi 

koziris jų rankose, ir mums reikės laikytis iš paskuti- 
niųjų; na, jeigu priverstumėm Gabrielį tylėti, tai jie nieko 
neįrodytų. Jeigu Gabrielis ir iš tikro būtų įvykdęs žmog- 
žudystę, jis galėtų kuo lengviausiai paneigti kaltinimą, 
o dabar, bijodamas, kad įtarimas nekristų ant žmonos, 
jis, kaip koks kvailys, prisiima kaltę. 

— Vadinasi, misis Konroj jūs nelaikote žudike?— pa- 
klausė Maksvelis. 

— Ne, — atsakė Artūras.— Ji galėtų nužudyti, bet nužu- 
dė ne ji. Tikrasis žudikas Skurdžiajam Slėniui nežinomas, 
ir niekas neįtaria, kas jis. Aš turiu dar sykį pasimatyti su 
Gabrieliu ir su Ole, o jus paprašysiu surasti kiną A Fe, kuris 
tąsyk nunešė Gabrieliui jo žmonos laiškelį ir kuris dabar, 
kai labiausiai reikalingas, kažkur paslaptingai dingo. 

— Betgi jūs negalite prisiekusiųjų teismui liudytoju 
kviesti kiną, — pertraukė jį advokatas Maksvelis. 

— Tiesiog ne, tačiau aš surasiu krikščionį ariją, kuris, 
davęs priesaiką, papasakos teisme viską, ką jam kinas 
sakė. Po keleto dienų mes žinosime visus faktus, ir tada, 
mielas drauguži, — tarė Artūras, familiariai ir globėjiškai 
tapšnodamas vyresnįjį kolegą per petį, — mudu aptarsim, 
kaip geriau juos nuslėpti nuo teismo. 


Kai Gabrielis papasakojo Olei, kas nutiko per dieną, ir 
apsakė savo pokalbį su Puanzetu, mergaitė baisiausiai 
įširdo. 

— Tai jis tau pasakė nežinąs, ar Greisė gyva, ar mirusi? 
Ir dar drįsta save laikyti jos mylimuoju! 

— Tu pamiršti, Ole,— tarė Gabrielis — kad Greisė net 
man, savo tikram broliui, nepranešė, kur ji. Argi ji ga- 
lėjo atverti savo paslaptį svetimam žmogui? Vadinasi, ne 
ji atsakė į mūsų skelbimą. 

— O aš manau, kad ji nebenori su juo turėti jokių 
reikalų, — atrėžė Olė, smarkiai krestelėdama garbanėles.— 
Norėčiau žinoti, ką tas akiplėša jai sakytų. Jis turėjo ją 
surasti, jeigu ji jo mylimoji. Kodėl jis tuojau pat nenuėjo 
į presidiją? Kuriem galam jis ten grįžo, jeigu neketino 
jos ieškoti? Būk ramus, Gabi, tavo Žiulė niekuomet taip 
nepasielgtų. Kertu lažybų, kad ji žino, kur tu dabar, — 
(Gabrielio širdis apmirė, ir jis visas sudrebėjo), — ir tiktai 

laukia teismo, kad galėtų grįžti į Slėnį. O tie advokatai 
vedžioja tave už nosies ir visaip mulkina, mano mielas 
Gabi. Na, palauk, tegul tik aš sutiksiu tą Filipą... Ešlį... 
Puanzetą! | 


IV skyrius 
KO NEŽINOJO A FE 


Prisiklausęs praktiškosios Olės pamokslų, Gabrielis 
eidavo į Konrojaus kalvą, kur savo senojoje trobelėje, nie- 
kieno netrukdomas, rūkydavo pypkę ir mąstydavo apie 
moterų būdo nepastovumą ir keistumą. Kartais jis nueida- 
vo prie didžiosios pušies, kuri, iškilusi viršum kitų medžių, 
stūksojo kraupioje vienumoje, ir, atsisėdęs ant išsikišu- 
sios šaknies, galvodavo apie savo dabartinę padėtį, liki- 
mo permainingumą, apie baisų Olės įžvalgumą ir apie 
begalinę Viešpaties malonę, kad leidžia gyventi pasaulyje 
tokiems nevykėliams ir niekam tikusiems žmonėms kaip 
jis. Kartais nė nepasijutęs jis nuklysdavo už ribų, iki 
kurių jam buvo leidžiama vaikščioti, ir iš įpratimo už- 
kopdavo į kalvos viršūnę prie puikiojo savo namo, į 
kurį nebuvo įkėlęs kojos nuo atmintinojo išsiskyrimo su 
žmona. Pastebėjęs, kad pateko, kur negalima, Gabrielis 
tučtuojau sukdavo atgal, apimtas nerimo ir prietaringos 
baimės. Sykį, po tokio nesąmoningo ribos peržengimo 
grįždamas per kaštonų giraitę, vienoje laukymėje netoli 
namų ant išdegusios žolės pamatė užmirštą ar pamestą 
rankdarbių pintinėlę. Gabrielis iš karto pažino savo žmo- 
nos siuvinių kraitelę ir prisiminė, kad kaip tik čia buvo jos 
mėgstama vieta pasislėpti nuo nepakeliamos vidudienio 
kaitros. Jis stabtelėjo, padvejojo ir praėjo, o paskui vėl 
sustojo ir sumišęs droviai grįžo atgal. Liesti žmonos daik- 
tus po išsiskyrimo Gabrieliui buvo nemalonu ir atrodė 
nepadofu, tačiau, antra vertus, būtų tikrai nepagarbu pa- 
likti pintinėlę, kad ją pasiglemžtų koks nors besibastan- 
tis kinas ar niokotų lietus bei saulė, o Gabrielis gerbė 
žmoną, net jos silpnybes. Pagaliau jis nusprendė paimti 
pintinėlę ir nusiųsti advokatui Maksveliui, misis Konroj 

turto saugotojui. Tačiau kaip jis persigando, kai ligi vir- 
šaus prikimšta pintinėlė staiga atsidarė ir dalis mažmo- 
žių išbiro ant žemės. .- Gabrielis jau verčiau būtų nusi- 
kirtęs ranką su pintinėle, negu ėmęs smalsauti ir žiūrinėti, 
kas joje yra, o dabar gavo viską surankioti ir sudėti at- 
gal. Tarp kitų smulkmenų buvo ir vaikiški marškinėliai, 
tokie mažyčiai, kad vos uždengė didžiulę jo plaštaką. 
Keliaudamas su kolonistų būriu, Gabrielis nuolat globoda- 
vo ir prižiūrėdavo vaikus ir jam buvo ne naujiena tie šven- 
ti, kūdikėliams skirti dalykai, apie kuriuos ničnieko ne- 
nutuokia bevaikiai vyrai; todėl jis iškart pažino, kas tai 
per daiktas. “ 

Užuot įdėjęs marškinėlius atgal į pintinę, visas nukaitęs 
ir.dar labiau sumišęs, negu paprastai, Gabrielis juos įsikišo 
į palaidinės kišenę. Jis nenunešė pintinėlės advokatui 
Maksveliui, kaip buvo ketinęs, ir apie radinį neužsiminė 
net Olei, kai vakare pasakojo, kaip praleido dieną. Dvi 
dienas jis buvo nepaprastai tylus ir susimąstęs, ir nuo 
sesers gavo barti už kvailiojimus ir ypač už tai, kad ne- 
vykdo savo tiesioginių pareigų. 

— Advokatai visur tavęs ieškojo, norėjo prie tavęs 

apklausti kiną A Fe; kai jį šiaip taip surado, tai tu kažkur 
dingai, o advokatas Maksvelis sako, kad jis yra pats 
svarbiausias mūsų liudytojas. Sakyk, kur buvai? Tikriau- 
siai Slėnyje plepėjai su tais naujokais iš Arkanzaso ar- 
ba tupinėjai apie misis Velč kūdikį. Esi suaugęs vyras, 
pats turi šeimą. Kada gi, Gabi, tu pagaliau surimtėsi? Visą 
dieną bastais dievai žino kur, o teismas jau ant nosies ir 
tave teis už žmogžudystę. Argi tau pritinka, Gabi, būti 
aukle? 
"Gabrielis (visas nuraudęs stengiasi sukelti gailestį 
sesers širdyje). Tokio mažyčio kūdikėlio aš dar niekada ne- 
su matęs, Ole; turėtum nueiti ir tu jo pažiūrėti. Mažutis, 
nelyginant voveraitė. Tiktai vakar jam suėjo dvi savai- 
tės. 

Olė (priekaištaudama, tačiau širdyje nusprendusi kuo 
greičiausiai aplankyti tą nuostabųjį kūdikį). Neslampinėk 
čia, bet kuo greičiausiai dumk pas advokatą Maksvelį; 
ten jis su kinu tavęs laukia. 

Gabrielis atėjo į advokato Maksvelio kontorą kaip tik 

tuo -metu, kai kontoros šeimininkas .ir Artūras Puanze- 
tas; ilgai kamavęsi, tačiau nieko nepešę, liovėsi klausi- 
nėti A Fe. Advokatai vylėsi įrodyti, jog tuo metu, kai įvy- 
„ko žmogžudystė, ant Konrojaus kalvos Gabrielio nebuvo, 
todėl jiems reikėjo surasti dar bent. vieną žmogų, kuris 
galėtų teisme patvirtinti ilgą A Fe pasakojimą. Tačiau 
per visą tą laiką, kai kinas ieškojo Gabrielio ir grįžo at- 
gal, jis nebuvo sutikęs nė vieno baltosios rasės žmogaus. 
Be to, advokatams atrodė, kad A Fe painiojasi ir nebe- 
prisimena kai kurių smulkmenų. Jeigu ir pavyktų jį 
pristatyti teismui kaip liudytoją, vis vien daug naudos iš 
to nebūtų. O galiausiai jis staiga paniuro ir nutilo.. 

— Deja, mes nedaug tesužinojome iš jūsų bičiulio A 
Fe,— tarė Artūras, spausdamas Gabrieliui ranką.— Gal 
"jums pavyks atgaivinti jo atmintyje kai kuriuos faktus, 
bet aš tuo labai abejoju. . | 

Gabrielis atidžiai nužvelgė kiną, tikriausiai dėl to, kad 
„jis buvo paskutinis žmogus, kuris kalbėjosi su jo dingu- 
sia žmona. A Fe irgi pasižiūrėjo į Gabrielį, tačiau jo veide 
nebuvo jokios išraiškos, nebent vos suvokiama nuostaba, 
kokia būna ką tik gimusio kūdikio akyse. Ši keista nuosta- 
"ba,. primenanti Gabrieliui misis Velč kūdikį, matyt, jį 
ir sudomino. Tačiau jis paklausė tik keletą miglotų ir 
nesvarbių klausimų ir gavo tokius pat miglotus atsakymus. 
Nebetekęs kantrybės, . Artūras atsistojo, 0 advokatas 
Maksvelis nusibraukė nuo veido šypseną. Pokalbis buvo 
baigtas. 

Artūras ir. Maksvelis greta nulipo siaurais laipteliais. 
Gabrielis jau ketino leistis paskui juos kartu su A Fe, 
bet kažin ko atsigręžė į kiną ir net nusigando, pamatęs, 
kaip sustingęs jo veidas.staiga įgavo išraišką. Kinas su- 
mirksėjo abiem akim, linktelėjo galvą ir subraškino de- 
šinės rankos pirštus, tartum juos visus išnarindamas iš 
sąnarių. Gabrielis net išsižiojo iš nustebimo. 

— Viskas tvalkoj,— tarė A Fe, žiūrėdamas į Gabrielį. 

-— Kas tvarkoj? — paklausė Gabrielis. 

— Viskas tvalkoj! Suplanti? Ji sako: viskas tvalkoj. 

— Kas tokia? — paklausė staiga labai sunerimęs Gabrie- 
lis. 

— Tavo žmona. Suplanti? Misi. Konloj! Tave myli gelai! 

Suplanti? Misi Konloj sako: viskas tvalkoj! Tavo šalifas 
šinai? 

— Koks šalifas?— paklausė Gabrielis. 

— Šalifas blogi šmonės kalia. 

— Tu norėjai pasakyti šerifas,— rimtai pataisė jį Gab- 
rielis. 

— Aha, šalifas! Šalifas šinai! Blogi šmonės kalia! Smal- 
kiai kalia! Tave nekalia! Ne! Ji sako: šalifas tave nekalia. 
Suplanti? 

— Buprantu,— susimąstęs atsakė Gabrielis. 

— Ji sako, — bėrė A Fe greitai ir beveik nesupranta- 
mai,— ji sako: tu daug kalbėti. Ji sako, aš daug kalbėti. 
Ji sako, Maksvelis daug kalbėti. Ji sako, visi daug kal- 
bėti. Ji sako: kalbėti mažiau. Ji sako, tylėti. Tylėti, tada 
viskas gelai. Suplanti? 

— Bet kurgi ji yra? Kur galėčiau ją surastiė— paklau- 
sė Gabrielis. 

A Fe veidas akimirksniu vėl pasidarė tarsi akmeninis. 
Paprastas Gabrielio klausimas, nelyginant drėgnos kempi- 
nės brūkštelėjimas per prirašytą grifelinę lentelę, nutrynė 
nuo kino veido bet kokias minčių ir jausmų žymes. Žiū- 
rėdamas pašnekovui į veidą nepaprastai ramiu ir bereikš- 
miu žvilgsniu, jis pasitempė ilgas savo palaidinės rankoves 
ir uždengė pirštus su lakuotais nagais. Po to pagal rytie- 
tišką paprotį sukryžiavo rankas ant krūtinės ir nuolan- 
kiai ėmė laukti, kol Gabrielis susiprotės. 

— Klausyk,— Gabrielis ėmė švelniai jį įkalbinėti,— 
tau juk vis vien, o man padarytum didelę paslaugą, pasa- 
kydamas, kur galėčiau surasti Žiulę, tai yra misis Konroj. 
Aš žinau, kad tu per savo neišmanymą garbini stabus iš 
akmens bei medžio ir krikščioniškas gailestingumas tau 
svetimas. Tačiau klausiu tavęs kaip brolis brolio — juk 
tikri žmonės yra broliai, nesvarbu, kokia jų odos spalva, — 
ir sakau: neslėpk, kur ta moteris, mano žmona, kuri su 
manim sujungta santuokos sakramentu. Klausiu tavęs 
kaip brolio stabmeldžio. Tark, kad ji mano Dievas, ir 
pasakyk, kur jos ieškoti. 

Kino veidu šmėstelėjo vos pastebima liūdna, gerašir- 
diška šypsena, tartum jis būtų išgirdęs iš tolumos šklin- 

dančią nesuprantamą melodiją. Po to jis atsakė meiliai 
ir nuoširdžiai, tačiau ne tai, ko buvo paklaustas. 

— Mano tavo nesuplanta, amelikieti! Mano malski- 
niai plauna! Dvylika malskiniai — pusantlas dolelis! 


V skyrius 


ASMENŲ, PASIVADINUSIŲ GABRIELIU KONROJUM 
IR ŽIULE KONROJ, BYLA. 


TEISĖJAS DŽ. BUMPOINTERIS 


Ta diena, kai prasidėjo teismo procesas, buvo ypatinga 
Skurdžiojo Slėnio gyventojams. Gerokai prieš dešimtą 
valandą ne tiktai salė, bet ir vestibiuliai bei koridoriai nau- 
jai suremontuoto teismo pastato buvo sausakimši smal- 
suolių. Manau, reikia pasakyti, kad pagrindiniai dalykai 
buvo visai užmiršti. Žmones domino tai, kad į teismo pro- 
cesą iš Sakramento atvyko keletas žymių politinių veikė- 
jų; kad kaltinamąjį gins vienas garsiausių San Francisko 
advokatų, kuriam bus sumokėta, vienų nuomone, penkias- 
dešimt, kitų — šimtas tūkstančių dolerių, o nukentėjusio- 
jo pusėn stos garsusis pulkininkas Starbotlas iš Siskiu; 
kad šalių ginčai gali išsirutulioti į aršią polemiką, o vė- 
liau, — žmonės to tikėjosi ir laukė, — net į mirtiną dvikovą; 
kad bylos metu gali iškilti aikštėn kai kurių aukštosios 
visuomenės vyrų ir moterų paslaptys, ir pagaliau, kad pro- 
ceso metu išryškės politiniai prieštaravimai tarp šiaurinės 
ir pietinės krašto dalies (mat pulkininkas Starbotlas buvo 
iš Pietų, o Puanzetas — iš Šiaurės). Vien šitokiomis min- 
timis ir gyveno Skurdusis Slėnis. 

Lygiai dėšimtą valandą į teismo salę įėjo Gabrielis, 
lydimas savo advokato, o paskui jį — pulkininkas Star- 
botlas. Tuo pačiu metu salėje pasirodė teisėjas Bumpo- 
interis ir šaltai linktelėjo Artūrui, o pulkininką Starbot- 
lą pasveikino labai maloniai. Laisvalaikiu teisėjas su apy- 
gardos prokuroru palaikydavo draugiškus santykius ir 
pulkininkui Starbotlui buvo pralošęs stambias pinigų su- 
mas. Bet vis dėlto jį truputį varžė šaltas ir pašaipus jau- 
nojo San Francisko advokato žvilgsnis. Artūras buvo pa- 

-kankamai protingas ir nerodė prieš teisėją savo įnorin- 
gumo, tačiau teisėjui Bumpointeriui vis dėlto užkliuvo 
nepakankamai . švarūs: teismo sekretoriaus marškiniai, 
o jis pats nenusirišo kaklaraiščio ir nenusiėmė apykak- 
lės, kaip visuomet pasielgdavo per išvažiuojamąsias 
teismo sešijas po Vingdemo apygardą. Tarėjai taip pat 
nedraugiškai žvilgčiojo į elegantišką jauną advokatą ir 
su pasigardžiavimu tarpusavyje jį vadino „Franteliu“. 
Pastebėjęs šias aplinkybes, teisėjas pasipūtė ir metė rūs- 
tų žvilgsnį į prisiekusius bei Artūrą. 

Buvo nelengva sudaryti prisiekusiųjų tarėjų sąrašą. 
Po vidžiliantų mėginimo teisiamąjį nulinčiuoti visi- ti- 
kėjosi, kad gynyba nesutiks su daugeliu kandidatų, ta- 
čiau žmonių lūkesčiai buvo apvilti, nes gynėjai tėuž- 
davė prišiekusiems patį paprasčiausią ir nereikšmingą 
klausimą apie jų gimimo vietą. Daugumas prisiekusiųjų, 
su kurių kandidatūromis gynėjai sutiko, buvo gimę ir au- 
gę pietinėse valstijose. Pulkininkas Starbotlas, savotiš- 
kas Pietų riterijos atstovas, irgi visuomet panašiai elgda- 
vosi, kai turėdavo ginti žmogų, .kaltinamą įžeidimu žo- 
džiais, veiksmais arba net nužudymu, tad ir dabar nega- 
lėjo prieštarauti. Bet kai paaiškėjo, jog prisiekusiųjų 
suole tiktai du šiauriečiai, o daugumas kitų -yra buvę pa- 
ties pulkininko klientai, jis tarėsi supratęs gynybos užma- 
čias. 

 „Apgailestauju, kad pulkininko Starbotlo kalba, „Vėlia- 
voje“ apibūdinta kaip Junijaus laikų gražbylystės šedev- 
ras, kokių dar nebuvo pasitaikę Kalifomnijos teisminėje 
praktikoje, manęs visa nepasiekė. Iš to, kas liko, galima 
daryti išvadą, kad pulkininkas Starbotlas dar niekada ne- 
buvo patekęs „į tokią ypatingai keblią ir... hm... nemalo- 
nią situaciją. Į situaciją, gerbiamieji džentelmenai, tu- 
rinčią didžiulę juridinę... hm...-socialinę... hm... ir netgi — 
galiu drąsiai tvirtinti — politinę reikšmę!“ Taip, pulkinin- 
kas Starbotlas gerai žino, kad jo kalba gali sulaukti kai 
kurių asmenų griežtos kritikos ir net pasmerkimo. Tačiau 
jis neatsisako savo žodžių. Jis kreipiasi į prisiekusius tarė- 
jus, kurių veiduose „mato... hm..; teisingumą — nepalen- 
kiamą teisingumą!-— riterišką dvasią, kurių veidai... hm... 
spindi... hm..!“ (Su liūdesiu turiu pridurti, jog šiuo spren- 

džiamuoju momentu, kai oratorius grakščiai. mostelėjo 
savo putlia dešine rankele, tartum nublokšdamas šalin 
retorinius sunkumus, kažkas iš užpakalinių eilių, nusa- 
kydamas veidų spindėjimo priežastį, pridūrė gedulingu 
balsu: „Nuo viskio.) Maloniai šypsodamasis teisėjas įsa- 
paklausęs nurodymo, atidžiai pažvelgė į publiką ir gar- 
siai pasakė: „Jeigu tu, Džonai Vaitai, neužsičiaupsi, tai 
aš tave išmesiu lauk!“ Po to pulkininkas, nė kiek nesu- 
trikęs dėl šio incidento, tęsė savo kalbą. Taip, jis puikiai 
supranta, kad gynėjai deda daug vilčių į gerbiamuosius 
džentelmenus. Jis turi pagrindo galvoti, „kad jie mėgins 
įrodyti, jog žmogžudystė buvo įvykdyta dėl tam tikrų 
priežasčių, į kurias... hm... negali abejingai žiūrėti gar- 
bingas žmogus; kad į smurtą buvo. atsakyta smurtu, 
siekiant... hm... apginti šeimos židinio garbę ir ramybę“. 
Bet jis įrodys tokių žodžių nepagrįstumą. Įrodys, kad 
nusikaltimas padarytas vien savanaudiškais tikslais, dėl 
pinigų. Įrodys, kad ne tiktai paskutinysis nusikaltimas, 
bet ir visi kiti ankstesni kaltinamojo veiksmai atima iš 
jo net mažiausią teisę į dorų žmonių pagarbą. Įrodys, kad 
teisiamasis žinojo apie kai kuriuos... hm... savo žmonos nu- 
krypimus nuo ištekėjusios moters pareigų ir su tuo taiks- 
tėsi, o tai savaime atima iš jo moralinę teisę keršyti įžei- 
dėjui. Įrodys, kad žmogžudystė buvo įvykdyta grubiai, 
netgi drįstąs teigti... hm... nedžentelmeniškai, todėl... hm... 
tokio susirėmimo negalima laikyti kova dėl garbės. Tai 
paprasta žmogžudystė, pritinkanti... hm... tiktai kinui arba 
negrui. 

Pulkininkas Starbotlas nenorįs, kad jį klaidingai su- 
prastų. Jis nenorįs dailiosios lyties akivaizdoje (pulki- 
ninkas nutilo, išsitraukė iš kišenės nosinę ir elegantiškai 
ja pamosavo tamsiaveidės Manuelos ir smarkiosios Selės 
link; šį jo mostą abi damos palaikė asmenišku kompli- 
mentu ir su didele neapykanta pažvelgė viena į kitą), 
nenorįs visagalės ir žavingosios žmonijos dalies atstovių 
akivaizdoje neigti moterų įtakos vyrams; bet „aš įrody- 
siu, kad tie saldūs... hm... nuodai, ta svaiginanti fatališ- 
ka aistra, kuri vienodai valdo žmogų mūšio lauke, pra- 
bangiuose turtuolių rūmuose ir... hm... didžiausio varguo- 

lio lūšnoje, visuomet buvo svetima apsukriajam Gabrie- 
liui Konrojui. Pažvelkite į jį, džentelmenai! Pažvelkite 
ir pasakykite nuoširdžiai, pasakykite, kaip išmanantieji, 
kas yra tikra pagarba dailiajai lyčiai, ar toks žmogus ga- 
li pasiaukoti dėl.moters? Pažvelkite į jį ir sąžiningai pa- 
sakykite, ar gali jis užsitraukti pavojų dėl mylimosios 
žvilgsnio, ar gali pasiaukoti ant Afroditės aukuro?“ 

Visa salė sužiuro į Gabrielį. Tą akimirką jis tikrai nebu- 
vo panašus nei į dūsaujantį Amintą, nei į aistringąjį 
Otelą. Kai tik kaltintojas atkreipė į jį dėmesį, Gabrielis, 
sėdėjęs rimtas, nustebęs ir kaip paprastai drovus, nu- 
kaito ir dar giliau pakišo po kėde ilgas ir dideles kojas, 
kad nestirksotų keliai. O kai pulkininkas nutilo ir Gabrie- 
lis pasijuto dėmesio centre, jis neskubėdamas išsitrau- 
kė iš kišenės nedideles šukutes ir ėmė negrabiai šukuotis 
plaukus, rodydamas, deja, ne itin sėkmingai, kad dirba 
savo darbą ir niekas jam ne galvoj. 

— Ne, sere,— tęsė pulkininkas iškilniai ir rūsčiai, o 
tat visuomet daro didelį įspūdį teismo posėdžiuose,— 
jūs galite šukuotis plaukus kiek tinkamas, bet išmintin- 
gieji prisiekusieji vis tiek nepatikės, kad jūs buvot... 
hm... Dalilos rankose... 

Po to pulkininkas ėmė kuo poetiškiausiai piešti nužu- 
dytojo Ramireso paveikslą. 

— Tai šio krašto sūnus, toks mielas ir brangus kiek- 
vienam pietiečiui; tai tropikų vaikas, karštas, aistringas, 
ir vadovavosi jis, kaip ir mes visi, džentelmenai, širdies 
balsu. Nėra reikalo daug pasakoti apie nužudytąjį. Šioje 
salėje, gerbiamieji prisiekusieji, matote dvi damas, ku- 
rioms velionis reiškė tyriausius jausmus, ir.jų dalyvavi- 
mas pasako daug daugiau, negu žodžiai. Velionis,— tę- 
sė pulkininkas, — buvo kilęs iš vienos seniausių mūsų is- 
paniškų šeimų, tai ainis senos giminės, prisimenančios... 
hm... Sido... bei... hm... Don Žuano laikus. Ir šiam žmogui 
buvo lemta žūti nuo misis Konroj intrigų ir niekingos 
Gabrielio Konrojaus baimės, buvo lemta tapti moters klas- 
tos ir vyro durklo auka! 

Pulkininkas Starbotlas pareiškė įrodysiąs teismui, kaip 
misis. Konroj (tuo metu dar ponia Devarž), apsimetusi 
Greise Konroj, dingusia teisiamojo seserim, kreipėsi į 

patiklų ir kilniaširdį Ramiresą, prašydama padėti jai at- 
gauti nuosavybės teisę į žemę, kurią tuo metu valdė tei- 
siamasis, per apgaulę užgrobęs iš savo sesers. Jis papa- 
sakos, kaip Ramiresas, patikėjęs ponios Devarž prasima- 
nymais, su visu savo paslaugios prigimties impulsyvu- 
mu padėjo jai, kol vedybos su Gabrieliu neatskleidė 
apgaulės. Pulkininkas Starbotlas „neketina nieko kalbėti 
apie šios santuokos motyvus. Prisiekusiems tarėjams ir 
taip viskas aišku. Jie pakankamai įžvalgūs ir kiaurai mato 
šių sėbrų niekingą sąmokslą prieš nelaimingąjį Ramire- 
są po šventojo sakramento priedanga. Tai buvo vestuvių 
puota, kurią veikiau... hm... laimino Merkurijus, o ne... 
hm... Himenėjas. Vienintelis šių vedybų tikslas — apgaulė 
ir Žmogžudystė. Kai tik turtas pateko į tų niekšų rankas, 
jie nusprendė atsikratyti Ramiresu, vieninteliu žmogum, 
žinančiu apie jų suktybę. Žmogžudystės įrankiu žmona 
padarė savo vyrą, kuris noriai sutiko. Ir kaipgi jis atli- 
ko šį niekingąjį darbą? Gal išsikvietė savo auką į garbin- 
gą dvikovą prie liudytojų? O gal, dėdamasis įžeistu ir 
pavyduliaujančiu vyru, pasiuntė varžovui formalų iškvie- 
timą? O ne, džentelmenai! Tiktai pažvelkite į žmogžu- 
dį, palyginkite šį milžiną su lieknu grakščiu vyriškiu, 
ir be žodžių suprasite, koks... hm... siaubingas tasai nusi- 
kaltimas“. 

Po pulkininko kalbos buvo apklausti nusikaltimo liu- 
dytojai. Jie pateikė teismui faktus, nesąmoningai dau- 
giau ar mažiau šališkai nuspalvintus, priklausomai nuo 
kiekvieno liudytojo asmeninių simpatijų teisiamajam, nuo 
sugebėjimo suvokti tai, ką matė, ir taip pat nuo to, ar liu- 
dytojas pasakojo pačius faktus, ar pateikė savo sampro- 
tavimus apie juos. Kai aklieji paliudijo, ką matė, o be- 
kojai papasakojo, kaip lakstė, kaltintojai tarėsi pasiekę 
savo pirmąją pergalę. 

Remiantis liudytojų parodymais, buvo nustatyta: kad 
Ramiresas mirė nuo peilio žaizdos; kad Gabrielis buvo 
susipykęs su nužudytuoju ir kad maždaug tuo laiku, kai 
įvyko žmogžudystė, Gabrielis buvo ant kalvos; kad ne- 
trukus po žmogžudystės Gabrielis pabėgo kaip ir jo žmona, 
kurios ligi šiol nepavyko surasti; kad Gabrielis turėjo 
pakankamai priežasčių įvykdyti žmogžudystę, kuria jis 

kaltinamas. 

Tiesa, daug šių parodymų buvo paneigta per kryžminę 
apklausą. Lavoną skrodęs chirurgas negalėjo pasakyti, 
ar Ramiresas, sirgęs džiova, tą naktį mirė nuo kraujoplū- 
džio, ar nuo peilio žaizdos. Liudytojas, savo akimis ma- 
tęs, kaip Gabrielis už apykaklės tempė Ramiresą, nesi- 
Iyžo Su priesaika patvirtinti, kad iš tikrųjų buvo taip, 
galgi ten Ramiresas tempė Gabrielį; o apie misis Konroj 
apgavystę jis tik gandus yra girdėjęs. Vis dėlto žmonės 
ėjo lažybų, ir visi statė už Starbotlą,— tokia forma Skur- 
dusis Slėnis paprastai vertindavo faktinę padėtį. 

Po liudytojų apklausos Puanzetas pareikalavo išteisinti 
Konrojų, nes kaltinimas neįrodė, kad prieš žmogžudys- 
tę Konrojus buvo pažįstamas su Ramiresu ir turėjo su 
juo kokių nors reikalų; be to, nebuvo pateikta jokių faktų 
apie jo bendrininkavimą su tikruoju žudiku, prieš kurį, 
tiesą sakant, ir nukreipti visi liudytojų parodymai bei kal- 
tintojo argumentai. 0 | 

Teismas jo reikalavimą atmetė. Salė ir prisiekusieji 
lengviau atsiduso. Ar begali būti didesnis įžūlumas! Dėl 
kažkokio ten juridinio kabliuko atimti iš jų, įstatymus 
gerbiančių piliečių, teisėtą malonumą! Atsistojęs kalbėti, 
Artūras instinktyviai pajuto, kad publika į jį žiūri su nea- 
pykanta, kaip į žmogų, mėginantį išsisukti iš dorų varžybų. 

„Kad ir keista, auditorijos priešiškumas tartum paskatino 
Artūrą ir įkvėpė jam kovingumo. Instinktyviai suvokęs 
klausytojų nuotaiką, jis ėmė kalbėti kaip pulkininko Star- 
botlo šalininkas. 

Tik dėl vieno dalyko misteris Puanzetas nesutinkąs su 
didžiai mokytuoju kolega: jis nelaiko šios bylos nei svar- 
bia, nei ypatinga. Gana prastai organizuotoje Kalifor- 
nijos teisingumo sistemoje tai banali, netgi, reikia su gai- 
lesčiu pasakyti, labai banali byla. Ypatinga tik tai, kad 
mūsų gerbiamas gražbylys kolega tariasi kaltinąs teis- 
siamąjį, tačiau, teisybę pasakius, stovi gynėjo pozicijose. 
Dėl šios priežasties jis, Puanzetas, dabar nekalbės apie 
kaltinimo netikslumus ir apie tuos prieštaravimus, su ku- 
riais susidūrė pulkininkas Starbotlas, pajutęs, kad eina 
prieš savo principus. Tai ir suprantama, nes pulkininkui 
Starbotlui įgimtas teisingumo jausmas susikirto su klai- 

dingomis jo kalbos premisomis. Bet jis, Puanzetas, dabar 
padės tuos prieštaravimus pašalinti. Jis pritaria išmoningai 
kaltinimo hipotezei, kad Ramiresą nužudė misis Konroj, 
kuri nepaminėta kaltinamojoje išvadoje, arba net kitas, 
visai neįtariamas asmuo. Tad kodėl teisiamas Gabrielis 
Konrojus, kaip tatai paaiškinti? Tačiau tenka susitaikyti su 
silpnosiomis kaltinimo vietomis. Tik nėra ko gaišti ir 
reikia tučtuojau pakviesti kaip liudytoją patį kaltinamą- 
jį, tą Žmogų, kuris, kaip prisiekusieji pamena, priešingai 
visiems įstatymams jau antrą kartą turi kovoti už savo 
gyvybę tame pačiame pastate, kur prieš keletą dienų tiktai 
per stebuklą išsigelbėjo nuo. mirties. 

Taip, jis kviečia Gabrielį Konrojų! 

Teismas sujudo, sukruto. Gabrielis neskubėdamas ištiesė 
galingą savo kūną, po to ramiausiai nuėjo prie liudytojų 
stalo. Jis truputį nuraudo nuo įtariai smalsių žvilgsnių, o 
tie, pro kuriuos jis praėjo, braudamasis pro minią, vė- 
liau tvirtino, kad jo alsavimas buvęs nelygus. Prie liudy- 
tojų stalo Gabrielis apsiramino ir įsmeigė bukštų žvilgsnį 
į pulkininką Starbotlą. Teismo sekretorius skubiai subur- 
bėjo priesaikos žodžius. Gabrielis. atsisėdo. 

— Jūsų vardas ir pavardė?— paklausė Artūras. 

— Jūs norite žinoti mano tikrą vardą ir pavardę?— 
savo papratimu nuolankiai paklausė Gabrielis. 

— Suprantama, sere, tikrą, — nekantriai atsakė Artūras. 

Pulkininkas Starbotlas pastatė ausis; pasižiūrėjęs į Gab- 
rielį, jis sutiko niūrų ir deginantį jo žvilgsnį. Po to Gabrie- 
lis vėl abejingai pakėlė akis į lubas. 

— Tikrasis, neprasimanytas mano vardas ir pavardė — 
Džonis Dambldis, Džo-nis Dam-bl-dis. 

Salė staiga suūžė, paskui stojo mirtina tyla. Artūras 
su Maksveliu pašoko tartum pagal.komandą. 

— Koks?— sykiu jie šūktelėjo. 

— Džonis Dambldis,— lėtai ir kuo ramiausiai pakartojo 
Gabrielis.— Mano pavardė Džonis Dambldis. Aš dažnai 
save vadindavau Gabrieliu Konrojum,— ramiai jis paaiš- 
kino, pasisukdamas į apstulbusį teisėją Bumpointerį,— 
bet tai netiesa. O moteris, kurią aš vedžiau, tikrai Greisė 
Konroj. Aš negaliu ištverti, klausydamas, ką tauškia apie 
mano žmoną tas senas melagis.— Gabrielis pirštu parodė 

į šaunųjį pulkininką Starbotlą.— Mano žmona buvo ir te- 
bėra tikroji Greisė Konroj.— Pasisukęs jis rimtai pažvel- 
gė į pulkininką ir pridūrė:— Turiu tamstai pasakyti, 
jūsų kilnybe, ir jums, gerbiamieji prisiekusieji tarėjai, 
kad vienintelis apsišaukėlis — tai aš. 


VI skyrius 


KALTINIMO ATMETIMAS 


Gabrielio atsakymas visus taip labai nustebino, kad per 
šį sumišimą niekas net nepastebėjo, jog ir Gabrielio gy- 
nėjai nė kiek ne mažiau apstulbę. Maksvelis jau buvo 
besistojąs duoti jam klausimą, bet Artūras uždėjo ranką 
jam ant peties. | 

— Jis visai neteko proto. Tai savižudybė!— susijaudi- 
nęs sušnibždėjo Maksvelis.— Reikia nutraukti jo parody- 
mus!.Jūs turite viską paaiškinti teismui! 

— Tss! Nė žodžio!-— ramiai pasakė Artūras.— Jeigu 
tik jie suvoks, kad mes apie tai nežinojom, viskas žuvę! 

Sekančią akimirką visų žvilgsniai nukrypo į Artūrą, 
kuris tebestovėjo iš pažiūros ramus ramutėlis. Visus do- 
mino tik viena: ką naujo atskleis kitas gynėjo klausimas. 
Kai tyla pasidarė beveik nebepakeliama, Artūras ramiu 
patenkintu žvilgsniu apžvelgė salę, paskui prisiekusiuo- 
sius, tartum šaltai vertindamas, kokį įspūdį padarė jo iš 
anksto surežisuota scena. Ir kai salėje visų kaklai jau bu- 
vo ištempti ir ausys stačios, Artūras abejingai ir grakš- 
čiai pasisuko į teisėją. 

— Daugiau klausimų nebeturiu, jūsų kilnybe,— ramiai 
pareiškė jis ir atsisėdo. 

Šis paprastas, natūralus ir logiškas veiksmas padarė 
didžiulį įspūdį! Per savo sėkmingą advokato praktiką 
Artūras dar niekada nebuvo taip staiga pasiekęs šitokios 
milžiniškos pergalės. Apie Gabrielį visi pamiršo, o dienos 
herojum tapo žmogus, sukėlęs šią sensaciją,— sensaciją, 
kurios įtakos bylai niekas nesvarstė ir nenorėjo svarstyti, 
tačiau tikėjo, kad čia ir glūdi nusikaltimo paslaptis: Jei- 
gu prisiekusiesiems būtų buvę pasiūlyta padaryti nuos- 

prendį, tai jie net neatsikeldami iš vietos būtų išteisinę 
to advokato ginamąjį. Už Artūrą dabar visi statė du prieš 
vieną. Skaitytojui siūlau atkreipti dėmesį į tai, kad rašau 
apie impulsyvius, nuoširdžius žmones, kurių žodžių bei 
poelgių nevaržo jokios tradicijos bei dirbtinai įvesti įsta- 
tymiški apribojimai, apie žmones, kuriuos poetai ideali- 
zuoja ir, Manau, neretai liaupsina ir nūdienos filosofai. 

Teisėjas Bumpointeris pažvelgė į pulkininką Starbot- 
lą. Pastarasis, tokio gynėjų triuko išmuštas iš vėžių, ėmė 
sumišęs raustis savo dokumentuose, paskui atsikosėjo, at- 
statė krūtinę ir atsistojęs pradėjo kryžminę apklausą. 

— Jūs pareiškėte, kad vadinatės... hm... Džoniu... — 
(pulkininkui teko dar kartą žvilgterėti į savo popierius) — 
„hm... Džoniu Dambldžiu. Pasakykite, misteri Dambldi, 
kokiu tikslu jūs pasivadinote Gabrieliu Konrojum? 

Gynėjai pareiškė protestą. Pagrindas, pirma: liudytojui 
pateiktas nederantis klausimas (precedentas Higinbotomo 
byla prieš Smitersą; nurodomi šaltiniai); antra, per paren- 
gtinę kvotą liudytojo duotų parodymų negalima skelbti 
(Svinko byla prieš Svanką; teisėjo Maginso išvada „Kal- 
torpo teisminių sprendimų“ II t.); trečia, liudytojo nega- 
lima versti kad duotų save kaltinančius parodymus. 

Teismas protestą atmeta. Motyvų nepateikia. Tikrieji 
motyvai — teisėjo Bumpointerio smalsumas. Pulkininkas 
Starbotlas pakartoja klausimą. 

— Kokiu tikslu ar dėl kokios priežasties jūs pasivadino- 
te Gabrieliu Konrojum? 

Gabrielis (patikliai, su vylinga veido išraiška, per- 
sisverdamas per kėdės atramą). O kaip jums pačiam 
atrodo, koks gali būti mano tikslas ar priežastis? 

Visai salei juokiantis, teisėjas griežtai aiškina Gabrie- 
liui, kad liudytojas neturi teisės duoti klausimų. Jis 
privalo tik atsakinėti. 

Gabrielis. Ką gi, Gabrielis Konrojus — gražus var- 
das ir pavardė; šitaip vadinosi vienas žmogus, miręs Bado 
stovykloje. Pasivadinęs Gabrieliu Konrojum, turėjau gerą 
dingstį susipažinti su Greise Konroj, jo seserim, kurią 
vėliau vedžiau. Atvirai jums pasakysiu, teisėjau, kad ši 
aplinkybė daug padėjo mano piršlyboms, nes ji labai dro- 
vi, kaip ir visa jų šeima. | 

Klausimas. Prieš šį įvykį velionis jus pažinojo 
kaip Gabrielį Konrojų ar kaip... hm... Džoną Dambldį? 

Artūras Puanzetas čia prašo teismą atkreipti dėmesį į 
tą faktą, jog nėra įrodyta, kad nužudytasis būtų pažįsta- 
mas su Gabrieliu Konrojum... tai yra su Džonu Dambldžiu. 
Jis taip pat prašo teismą atkreipti dėmesį, kad gynėjai 
per pirmąją apklausą apsiribojo tiktai kaltinamojo pa- 
vardės nustatymu. 

Teismas palaiko gynėjų protestą; teisėjas Bumpointeris 
nekantrauja kuo greičiausiai sužinoti faktus. Pulkininkas 
Starbotlas daugiau nebeturi klausimų. Gabrieliui liepiama 
grįžti į savo vietą. 

Publika kerta lažybų už Artūrą Puanzetą penki prieš 
vieną. Daugelis ligi šiol abejingų žiūrovų nuoširdžiai 
spaudžia ranką į teisiamųjų suolą grįžtančiam Gabrieliui. 
Skubiai tariasi kaltinamojo advokatai. Pulkininkui įteikia- 
mas raštelis. Manuela ir Selė be galo smalsiai žiūri į damą 
su tankiu šydu, kurią po valandėlės galantiškasis pul- 
kininkas nepaprastai pagarbiai įveda per šalę ir pasodina. 
Publika ir prisiekusieji nerimauja. : 

Vėl apklausinėjami gynimo liudytojai. Iškviečiamas 
Maiklas Oflaertis, kilęs iš Airijos, Kerio grafystės. Užsi- 
ėmimas: kalnakasys. Tą vakarą, kai buvo įvykdyta žmog- 
žudystė, po darbo grįždamas namo, jis matė ant Konrojaus 
kalvos meksikietį, kaip kokį vagį besislapstantį už medžių. 
Po keleto minučių, paėjęs maždaug pusę mylios, jis prisi- 
vijo Gabrielį Konrojų, einantį tuo pačiu keliu ir į tą pačią 
pusę kaip iI liudytojas, ir drauge su juo nuėjo ligi advokato 
Maksvelio kontoros. Liudytojas apklausinėjamas kryžmi- 
niu būdu: taip, jis Jungtinių valstijų pilietis. Balsuoja tik- 
tai už demokratus. Senojoje tėvynėje visuomet buvo ka- 
raliaus valdžios priešas — tegul ji prasmenga skradžiai 
žemę. Ne, ne, jis ne toks žmogus, kad nesilaikytų savo 
principų. Jis nežino, kad kažkoks kinas, patvirtinda- 
mas Gabrielio alibi, pateikė tuos pačius faktus, kaip ir 
jis. Kas tas alibi, tiksliai pasakyti negali, bet mano, kad 
kinas ne geresnis už negrą. Pastebėjo, kad Gabrielis kai- 
riarankis. . | 

Duoda priesaiką kitas gynimo liudytojas — Amadis Mi- 
šė. Gimė Prancūzijoje. Užsiėmimas:— „La Parfet Junion“ 

rūdyno brigadininkas. Dažnai užkopia ant Konrojaus 
kalvos pasivaikščioti po puikiąją giraitę. Penkioliktos die- 
nos vakarą matė, kaip Gabrielis išėjo iš savo namų. Ga- 
lėjo būti septinta valanda, o gal kiek vėliau, bet jokiu 
būdu ne anksčiau. Vakaras buvo puikus. Pagal amerikie- 
tišką paprotį Gabrielis jam pamojo ranka ir praėjo pro 
šalį. Į rytus. Ir toliau ėjo į rytus. Jis atkreipė dėmesį į 
mesjė Konrojų, nes jo veidas buvo toks liūdnas — triste, 
sakytum jį būtų slėgęs didelis sunkumas. (Liudytojas 
priglaudžia ranką prie krūtinės.) Matė, kaip jis nusileido 
į slėnį. Vėl įkopęs į kalvą, išgirdo du balsus: vyro ir moters. 
Moters balsą pažino: tai buvo madam Konroj. Vyriškas 
balsas buvo visai nepažįstamas, niekada negirdėtas. Gali 
prisiekti, kad ne Gabrielio. Po to dar kokią valandą 
vaikščiojo po mišką. Gabrielio daugiau nebesutiko. Grįž- 
damas namo matė, kaip kažkoks vyriškis ir moteris nusi- 
leido nuo kalvos ir nuėjo prie Vingdemo kelio. Neabe- 
joja, kad ta moteris buvo madam Konroj. Vyriškio nepa- 
žino. Ne, ne Gabrielis Konrojus. Kodėl taip galvoja? Ką 
jūs! Mon Dieu, ar aš neatskirčiau milžino nuo paprasto 
žmogaus? | 

Kryžminė apklausa. Patriotas. Nežino, kas tie demokra- 
tai. Neapkenčia aristokratų. Nežino, ar nužudytasis buvo 
aristokratas. Su madam Konroj nesipyko. Jai nesimeilino. 
Ne, ji jo neviliojo. Kalba nuoširdžiai. Taip, pastebėjo, 
kad teisiamasis kairiarankis. 

Helingas Ditmanas. Gimė Vokietijoje. Nužudytojo ne- 
pažinojo. Su Gabrieliu pažįstamas. Penkioliktos dienos 
vakare matė jį einantį Vingdemo keliu. Spėja, kad buvo 
jau po aštuonių. Gabrielis kalbėjosi su kinu. 

Kryžminė apklausa. Ne, jam niekas nesakė, kad kinas 
davė tokius pat parodymus. Mano, kad kinai nė kiek ne 
blogesni už kitus žmones. Nesupranta, kas tuo norima 
pasakyti. Ne, nemano. Taip, Gabrielis tikrai kairiaran- 
kis. 

Pakartotinai apklausinėjamas daktaras Presnicas. Jis ap- 
žiūrėjo nužudytojo lavoną šešioliktos dienos rytą devintą 
valandą. Kraujo dėmės ant rūbų ir kūno buvo praskydu- 
sios ir kai kur nuplautos. Taip, tą vakarą maždaug septin- 
tą valandą iškrito nepaprastai didelė rasa. Pastaruosius 

trejus metus stebi meteorologinius reiškinius. Mano, kad 
velionio drabužiai ir kūnas išsikruvino, užkritus rasai 
ant kraujo krešulio. Ne, nuo šviežiai kraujuojančios 
žaizdos atrodytų kitaip. Pagal higrometrą vėliau tą naktį 
rasos nebuvo. Po aštuntos valandos pakilo smarkus vė- 
jas ir pūtė visą naktį, sausas, be jokios drėgmės. Mano, 
kad jau prieš aštuonias kūnas gulėjo tokia pat poza, kaip 
ir rytą, kai jis pamatė. Negali prisiekti, kad nužudytasis 
mirė prieš aštuonias. Prisiekia, kad žaizda tikrai padaryta 
prieš aštuonias. Iš žaizdos kontūrų matyti, kad velionis 
nudurtas, kai.-stovėjo, iškėlęs ranką, tarsi smogdamas. 
Žaizdos kryptis rodo, kad ją padarė ne kairiarankis. Per 
kryžminę apklausą daktaras Presnicas pripažino, kad dau- 
gelis kairiarankių vienodai gerai moka dirbti abiem ran- 
kom. Taip, kraujas buvo sukrešėjęs, o sudrėko po mirties. 
Daktaras Presnicas tvirtina, kad numirėliai neprakaituo- 
ja. 

 Liudytojų apklausa pasibaigė nauja sensacija. Pulki- 
ninkas Starbotlas, gyvai ir galantiškai pasišnekėjęs su 
vualiuotąja dama, vėl atgavo žvalią nuotaiką; atsistojęs 
trumputėm storom kojom, išsitraukė iš liemenės kišenės 
nosinę ir pasitiesė ant stalo priešais save. Po to atsargiai 
prispaudė nosinės kraštelius dviem baltais putliais pirš- 
tais, tartum jais atlaikydamas visą savo svorį, grakščiai 
nusilenkė damai ir paskelbė: 

— Greisė Konroj. 

Nepažįstamoji atsistojo — liekna, grakšti, elegantiška; 
valandėlę padvejojusi, lyg upėtakis per seklumą nuplau- 
kė per minią ir, įsiaudrinusiai salei dar nespėjus atsikvo- 
šėti, jau stovėjo prie liudytojų stalo. Staiga vikriai nusi- 
dengė šydą, kuris pagal ispanišką madą buvo pritaisytas 
prie skrybėlaitės, ir visi išvydo tokį gražų ir mielą veidą, 
kad net Manuela su Sele prarado žadą. Ji davė priesaiką, 
nuleidusi akis, o jos ilgos blakstienos buvo tokios gra- 
žios, kad abi priekabiosios moterys šį damos kuklumą 
palaikė gudriu koketavimu. Paskui ji pakėlė juodas akis 
ir įsmeigė į Gabrielį. Pulkininkas Starbotlas nepaprastai 
galantiškai pamosavo ranka. 

— Jūsų...hm... pavardė ir vardas? 

— Greisė Konroj. 

btolį, Pavarde: Gabrielis: Konrojuaė 


“2 Ar jūs “turite 

— Taip. 

“ = Apsidairykite ir pasakykite, ar jis yra šioje salėje. 
* Nenuleisdama akių nuo Gabrielio, liudytoja pakėlė pirš- 
tinėtą ranką ir parodė. 

— Taip, jis čia. 

— Tas žmogus, kuris sėdi kaltinamųjų suole? 

—= Taip.“ 

— Ar jis Gabrielis Konrojus? 

— Taip. 

— Kada paskutinį sykį jį matėte? 

— Prieš šešerius metus. 

— Kur ir kokiomis aplinkybėmis jį matėte? 

— Bado stovykloje, Sieros kalnuose. Aš jį ten palikau, 
išėjusi ieškoti pagalbos jam ir seseriai. 

— Ir nuo to laiko jo nebematėte? 

— Ne! | 

— Ar jūs žinote, kad... hm... iki šiol manoma, jog tarp 
tų nelaimingųjų, žuvusių Bado stovykloje... hm... buvo 
rastas jūsų kūnas? 

— Taip, žinau. 

— Ką jūs galėtumėte pasakyti šiuo klausimu? 

— Išeidama iš stovyklos aš persivilkau yyriškais.drabu- 
žiais. Savo drabužius palikau misis Piter Damti, kuri bu- 
vo kartu su mumis. Tie drabužiai, kuriais ji buvo apsi- 
vilkusi, ir suklaidino gelbėtojus. 

— Ar kas nors gali tą patvirtinti? 

—- Taip. Misteris Piteris Damfis, mano brolis Gabrielis 
Konrojus ir... 

— Jeigu teismas neprieštarauja,— pasigirdo šaltas, 
ramus ir nuobodžiaujantis Artūro Puanzeto balsas, — jeigu 
teismas neprieštarauja, gynėjai, nenorėdami be reikalo 
gaišinti jūsų kilnybę ir prisiekusius tarėjus, sutinka 
patikėti Gabrielio Konrojaus tapatybe vien iš jo sesers 
žodžių, be papildomo apklausinėjimo. Aš neabejoju, kad 
jūsų kilnybė ir gerbiamieji prisiekusieji tarėjai mūsų 
kliento pareiškime dėl jo vardo ir asmenybės aiškiai 
mano ir mano kolegos žinios, mėginimą apginti savo 
karštai mylimos žmonos reputaciją nuo tokių pat nepro- 

timgų ėt niekuo nepagrįstų kbltinimo išvadų. Beje;xeikia 
pabrėžti, jūsų kilnybe, kad tos išvados neturi nieko bendra 
su nagrinėjamąja byla dėl Viktoro Ramireso nužudymo. 
Taigi, patikėdami Greisės Konroj parodymais, mes tuo 
pačiu atsisakom nuo kryžminės apklausos. 

Išblyškusi ir susikaupusi liudytoja staiga nukaito, kai 
tik pažvelgė į Artūrą Puanzetą, tačiau šio sugebančio 
tvardytis apsukruolio veidas nė nevirptelėjo. Teisėjas 
Bumpointeris neįprastai pagarbiai paaiškino Greisei Kon- 
roj, kad apklausimas baigtas ir ji gali grįžti į savo vietą. 
Pulkininkas Starbotlas pasakė, kad visiškai patenkintas 
liudytojos parodymais. 

— Aš turiu pareikšti teismui,— tarė Artūras ramiu 
balsų, — kad tik todėl neginčydami ir be kryžminės ap- 
klausos priimam sesers paliudijimą už tikrą brolį, kuriam 
gresia mirties nuosprendis, kad turime tikrų ir nepanei- 
giamų įrodymų dėl teisiamojo nekaltumo. Kadangi šiame 
teismo posėdyje kalba eina ne apie teisiamojo tapatybės 
nustatymą, bet apie tai, ar jis, ar ne jis nužudė Ramiresą, 
todėl, atsisakydami visų pašalinių klausimų, mes prašome 
išklausyti vieną liudytoją, kuris įrodys, jog Konrojus 
visiškai nekaltas. Anksčiau iškviesti šio liudytojo nega- 
lėjome. Jo nepaminėjome įžanginėje kalboje todėl, kad 
tik prieš pusvalandį jam įteikėme pakvietimą dalyvauti 
šiame teismo procese. Kviečiamas liudytojas Perkinsas! 

Prie durų žmonės sujudo ir, padarę kelią, praleido 
keistos išvaizdos žmogų, apsivilkusį kažkokiais senama- 
diškais drabužiais. Jo gelsvas veidas išblyškęs ir raukšlė- 
tas, žili plaukai kadaise dažyti, bet išblukę. 

- Užsiėmimas: ispanų kalbos vertėjas ir Žemės komisijos 
archivaras. Atlieka specialias ekspertizes. Teisiamąjį 
atpažįsta. Matė tik sykį dvi dienas prieš žmogžudystę, 
eidamas per Konrojaus kalvą. Jis sėdėjo ant apleistos 
trobelės slenksčio su nedidele mergaite. Nužudytąjį matė 
du sykius. Pirmą sykį San Franciske, dono Pedro namuose. 
Ramiresas ten pasidarė suklastotą žėn'“s dovanojimo raštą, 
norėdamas anuliuoti kitą, kurį tur“ f 'visiamojo žmona. 
Antrą kartą Ramiresą matė ant h. „jaus kalvos, besi- 
kalbantį su teisiamojo žmona. Ramiresas tada atrodė 
nepaprastai susijaudinęs, staiga čiupo peilį ir užsimojo 

=$Hiogti teisiamojo Žmonai. diudytojas šoko: prie jų, nonė- 
damas moterį apginti, o Ramiresas kaip koks paklaikėlis 
puolė liudytoją, kuris norėjo iš jo atimti peilį; tada 
liudytojas. ėmė šauktis pagalbos. Jam nepavyko atimti 
peilio, nes teko iš visų jėgų gintis, kad paties nenudobtų. 
Pačiame grumtynių įkarštyje jis išgirdo artėjant žingsnius 
ir vėl ėmė šauktis pagalbos. | 

“Į liudytojo šauksmą kažkas atsiliepė darkyta anglų 
kalba, žodžių jis nesuprato, matyt, tai būta kino. Tuo metu 
Ramiresas ištrūko iš liudytojo rankų ir, atsitraukęs atbulas 
kelis žingsnius, dūrė peiliu sau į krūtinę ir čia pat susmuko. 
"Liudytojas pribėgo prie jo ir vėl ėmė šauktis pagalbos. 
Ramiresas pažvelgė į jį su kraupia pašaipa ir pagrasino: 
„Jeigu tik ką nors pašauksi, tai aš pasakysiu, kad tu 
mane nužudei“. Sulig tais žodžiais jis neteko sąmonės. 
Ramireso pagrasintas, liudytojas išsigando ir liovėsi šau- 
kęs. Kol jis stovėjo prie lavono, nežinodamas, ką daryti, 
grįžo teisiamojo žmona. Liudytojas papasakojo jai viską, 
kas atsitiko, nenuslėpė ir Ramireso grasinimo. Ji patarė 
jam nedelsiant pasišalinti, sakydama, kad ir ji bėgs sykiu. 
Liudytojas nusisamdė dviratį vežimėlį ir vakare pusę 
dešimtos atvažiavo į sutartą vietą netoli kelio prie kalvos, 
kur jinai jo laukė. Tą naktį jis ją nuvežė į Marklevilį ir 
paliko svetima pavarde, o pats išvyko į San Franciską, 
"0 vėliau į San Antonijo misiją. Tenai va iš tos liudytojos, 
teisiamojo sesers Greisės Konroj, jis sužinojo, kad jos 
brolis apkaltintas Ramireso nužudymu ir suimtas. Nieko 
nelaukdamas, liudytojas grįžo į Skurdųjį Slėnį, bet čia 
jau siautėjo -vidžiliantai. Jis suprato, kad gali ir pats 
žūti, nieko nepadėdamas Gabrieliui, todėl pasislėpė ant 
Konrojaus kalvos vienoje apleistoje štolnėje. Visai atsi- 
tiktinai, sėkmingai ištrūkęs įš vidžiliantų rankų, po žemės 
drebėjimo -Konrojus su savo bičiuliu taipogi susirado 
"prieglobstį toje pat štolnėje: Nutaikęs momentą, kai Gab- 
rielis: išėjo apsižvalgyti, liudytojas prisistatė misteriui 
Džekui. Hemlinui, su kuriuo Gabrielis kartu pabėgo, ir 
pažadėjo 'duoti visus reikiamus parodymus, kai tiktai 
prasidės teisėtas Gabrielio bylos procesas. Sužinojęs; kad 
-Gabrielis antrą kartą areštuotas ir iki teismo išleistas už 
užstatą, liudytojas išvyko į San Franciską surinkti žinių 

apie tai, kaip Ramiresas suklastojo. dokumentą ir perse- 
kiojo misis Konroj. Liudytojas atsivežė peilį ir gali jį 
parodyti teismui, be to, surado tą žmogų, iš kurio Ramire- 
sas buvo pirkęs tą peilį, kai prieš aštuonis mėnesius 
sumanė nužudyti misis Konroj. 

Kaltintojai protestuoja. Teisėjas, susidomėjęs liudytojo 
parodymais, atmeta protestą. 

— Liudytojas baigė savo parodymus, — pareiškia Artū- 
ras. Salė nuščiuvo, į pulkininką Starbotlą, sėdintį šalia 
Greisės Konroj, nukrypo smalsūs žiūrovų žvilgsniai, 
tačiau jis tylėjo. Tiktai po to, kai Greisė kažką jam 
sušnibždėjo į ausį, šaunusis pulkininkas atstatė krūtinę, 
o jo veidą nutvieskė pasitenkinimas. 

— Dėl kokios... hm... priežasties tokia mylinti Konro- 
jaus žmona sykiu su jumis pabėgo, palikusi vyrą nelaimėje, 
kodėl ji čionai neatvyko, kad padėtų jam išsiteisinti? 
Kodėl jos čia nėra? | 

— Ji Marklevilyje susirgo, labai sunkiai susirgo. 
Nuo susijaudinimo ir kelionės nuovargio jai prieš laiką 
gimė kūdikis. 

Prie teisiamųjų suolo staiga kilo bruzdesys. Pulkinin- 
kas Starbotlas žvilgterėjo į Greisę Konroj ir, mostelėjęs 
ranka liudytojui, atsisėdo. Tuo metu atsistojo Artūras 
Puanzetas. 

— Mes prašome laikinai nutraukti posėdį, jūsų kilnybe. 
Teisiamasis apalpo. 


VII skyrius 


ŠEIMYNINIAI REIKALAI 


Gabrielis atgavo sąmonę prisiekusiųjų tarėjų pasita- 
rimo kambaryje; jis gulėjo ant grindų, Olė laikė jo galvą, 
o liekna, puiki dama, kuri stovėjo pasilenkusi prie jo, 
pamažu atsitraukė, pamačiusi aiškėjantį jo žvilgsnį. Tai 
buvo jo sesuo Greisė Konroj. | 

— Va tau ir geriau pasidarė,— tarė Olė, paimdama 
brolio ranką ir visai nekreipdama dėmesio į seserį, nuo 
kurios Gabrielis nenuleido akių.— Na, pamėgink atsikelti 

ir sėsk ant kėdės... mielasis Gabi. Šitaip tau bus daug 
patogiau! 

— Tai Greisė!-— kimiai sušnibždėjo Gabrielis, vis dar 
neatitraukdamas akių nuo lieknos, elegantiškai apsiren- 
gusios damos, kuri, stovėdama tarpduryje, šaltai žiūrėjo 
į jį. — Ole, čia tavo sesuo Greisė. 

— Toji, kuri iš kailio nėrėsi, kad tik užtrauktų tau 
kilpą ant kaklo ir dėl to čia atvažiavo? Ne, kam man 
tokia sesuo? Nereikia, — atrėžė Olė, svaidydama paniekos 
kupinus žvilgsnius į elegantiškąją seserį, — nors ji išsipuo- 
šusi ir visa skendi nėriniuose ir klostėse,— tuo didesnė 
jai gėda. 

— Jeigu tu kalbi apie merginą, — šaltai pasakė Greisė, 
— kurios giminystės teisę atėmei, vesdamas tą moterį, 
jeigu tu kalbi apie merginą, teisėtai turinčią tą pavardę, 
kurios tu, davęs priesaiką, atsisakei kartuvių akivaizdoje, 
tai būk ramus — ji nieko daugiau nereikalauja, tiktai 
teisės vadintis savo vardu. 

— Teisybė,— tyliai pasakė Gabrielis. 

Jis įsikniaubė į didžiulius delnus, ir milžiniškas 
jo kūnas staiga ėmė krūpčioti. 

— Nepradėk čia dūsauti prie tos krokodilės!— sušuko 
išsigandusi Olė ir pasilenkė prie brolio.— Nereikiai.. 
Neverk, Gabi!-— pravirko ir pati, kai tik pamatė pro Gab- 
rielio pirštus riedant ašaras.— Neverk, brangusis, neverk 
prie jos! 

Viršum bejėgio milžino galvos seserys sušnairavo 
viena į kitą. Netrukus į kambarį įėjo trečia moteris, kuri 
su užuojauta pažvelgė į Gabrielį ir piktai dėbtelėjo į se- 
seris. Tai buvo misis Markl, kuriai įėjus, Gabrielio laimei, 
liovėsi šeimyninis vaidas. 

— Viskas, Gabrieli! Jus išteisino!— tarė misis Markl, 
visai nekreipdama dėmesio į seseris.— Štai ir misteris 
Puanzetas. 

Advokatas įėjo skubriais žingsniais, bet, sutikęs šaltą 
Greisės Konroj žvilgsnį, stabtelėjo ir truputį nukaito. 
Tačiau bemat susitvardė, priėjo prie Gabrielio ir nuošir- 
džiai pasakė: 

— Sveikinu jus, Gabrieli. Prokuroras oficialiai atsisakė 
kaltinimo. Jūs laisvas. 

1 — Vadinasi,:: man: galima' eiti4— paklausė - Gabrielis, 
staiga pakeldamas galvą.. 

— Taip, jūs laisvas kaip paukštis. 

— O ji?— gyvai paklausė Gabrielis. | 

— Ką jūs turit omeny?— pasiteiravo Artūras, nejučio- 
mis žvilgterėjęs į Greisę, kuri, atsakydama į jo žvilgsnį, 
su panieka nuleido akis. 

— Savo žmoną, Žiulę... Ją taip pat išteisino? 

— Šiuo klausimu, taip,— atsakė Artūras daug abejin- 
giau, ir tai Gabrielis tučtuojau pastebėjo.. 

— Tada aš važiuoju, — tarė Gabrielis atsistodamas. 

Jis žengė kėletą žingsnių link durų, bet paskui kažko 
sudvejojęs stabtelėjo ir atsigręžė į Greisę. Jo veide vėl 
šmėstelėjo įprastas nuolankumas ir drovumas. 

— Atleiskite man, mis,— tarė jis, baimingai žiūrėda- 

mas į atsiradusią seserį, — atleiskite, kad aš taip nederamai 
elgiuosi su jumis ir pats neparodau jūsų namų Konrojaus 
kalvoje. Bet ten viskas jūsų; tai patvirtins ir advokatas 
Maksvelis. Aš jau seniai liepiau jus priimti, kai tik atva- 
žiuosite, tai gali „pasakyti „toji moteriškė, kuri. namus 
pas Žiulę. Pas savo žmoną misis Konroj, kuri laukia ir 
sulaukti negali. Ir pas kūdikėlį, pas mažytį, bejėgį sutvė- 
rimėlį, va tokio didumo, — praskleidė smilius, norėdamas 
parodyti kūdikio ūgį. — Jūs, ledi, suprasite, kad man, kaip 
šeimos galvai, reikia būti ten. 
'“  Apgailestaudamas turiu pasakyti, kad tuo metu damos 
piktai susižvalgė, ir su pasitenkinimu priduriu, kad tik 
advokatas. Maksvelis ir misteris Puanzetas pritariamai 
į jį pažiūrėjo. Norėdamas sušvelninti padėtį ir. turėdamas 
savo tikslų, Artūras pasakė: 

— Mes puikiai suprantam jūsų. jausmus, Gabrieli. 
Negaiškite. laiko ir tuojau pat važiuokite. 

— Paimk ir mane. sykiu, Gabi, — proverksmiais tarė 
„Olė ir, piktai pašnairavusi į seserį, atsisuko į Gabrielį. 
Jis apsigręžė, milžiniška ranka apkabino Olę ir pakėlė nuo 
žemės, 

— Ak, tu mano mažytė — tarė jis ir. tuojau pat išėjo 
pro. duris. 

„Jiems | išėjus, kambaryje liko misis Marki, Greisė 

Kėnroj ir žPuanžetas si Makšsveliu: Nemalonią tylą nu- 
traukė misis Markl, ji paėmė už parankės advokatą 
Maksvelį ir išsivedė. Artūras ir Greisė pasiliko vienu du. 

" Pirmą kartą gyvenime Artūras pasijuto taip sumišęs ir 
nežinojo, ką sakyti. Jis kaip nesavas žiūrėjo į priešais 
stovinčią Greisę, suprasdamas, kad dabar jo neišgelbės 
nei galantiškumas, nei kalbos apie buvusią meilę. 

— Aš laukiu savo tarnaitės,— šaltai pasakė Greisė. 
— Būčiau jums labai dėkinga, jeigu, grįžęs į teismo salę, 
atsiųstumėt ją čionai. 

Sumišęs Artūras linktelėjo. 

— Jūsų tarnaitę... 

— Taip. Aš manau, kad ją dar prisimenate, misteri 
Puanzetai,— tęsė ji, su šalta nuostaba pakeldama savo 
lenktus antakius.— Tai Manuela! | 

Artūras išblyško, paskui nukaito. Jis suprato, kad 
atrodo ne tik sumišęs, bet ir juokingas. 

— Atleiskite, tikriausiai mano prašymas jus per daug 
apsunkina. Nueisiu pati, — išdidžiai pasakė Greisė. 

— Palūkėkit, mis Konroj,— tarė Artūras ir instinkty- 
viai atsistojo priešais Greisę, kai ši pajudėjo, tarsi norė- 
dama išeiti — aš prašau jus, palūkėkit!— Jis kiek paty- 
lėjo, paskui pasakė daug karščiau ir mažiau apgalvo- 
damas savo žodžius, negu kad buvo įpratęs per pastaruo- 
sius šešerius metus.— Gal jūs būsite daug atlaidesnė 
savo broliui, jeigu pasakysiu, kad ir aš pats, turėjęs 
laimės jus sutikti po to, kai visi laikėme žuvusia, aš, 
kurio širdis nepriklauso kitai... net aš pasirodžiau toks 
pat aklas, kvailas ir beširdis kaip ir Gabrielis. Priimkite šį 
mano prisipažinimą, mis Konroj, lygiai kaip ir pagyrimą 
už nepaprastą jūsų sugebėjimą persikūnyti, už sėkmingą 
jūsų sumanymą pasislėpti nuo pasaulio... Priimkite kaip 
ir prašymą atleisti broliui už jo klaidas, — 0 apie savąsias 
aš jau nebedrįstu nė kalbėti! Patikėkite, aš jūsų nepažinau. 

Greisė Konroj patylėjo, paskui pakėlė juodas akis. 

— Jūs sakote, kad mano brolio širdis priklauso mote- 
riai, dėl kurios jis viską gali paaukoti — mane, net savo 
gyvybę. Aš suprantu, kaip moteris, aš jį suprantu. O jūs, 
donai Artūrai, jūs užmiršote,— atleiskite man už šiuos 
žodžius, nes jūsų nekaltinu, ir kas aš pagaliau jums, kad 

turėčiau teisę: kaltinti? -—— bet jūs užmiršote:donją : Mariją 
Sepulvidą!: 

: Tai tarusi, šnarėdama šilkais ir nėriniais, ji išėjo. Jam 
širdis staiga sutvaksėio, ir jis jau buvo beiiėgąs iš paskos, 
bet - tarpduryje jau stovėjo atstalęs krūtinę pulkininkas 
Starbotlas. 

— Leiskite man, sere, -kaip džentelmenvi ir... hm... 
garbingam žmogui pasveikinti jus, sere! Kai mes išsisky- 
rėm San Franciske, aš negalvojau, kad turėsiu malonumą... 
hm... tokį malonumą, kuris retai pasitaiko pulkininkui 
Starbotlui tiek asmeniniame gyvenime, tiek visuomeninėje 
arenoje, — malonumą viešai atsiprašyti. Šimts velnių, sere, 
kai tik pareiškiau teismui, kad atsisakau savo kliento 
ieškinio, aš sau tariau: „Tu viešai pareiški savo atsi- 
prašymą, Starai, viešai, sere! Tačiau nieko nepadarysi — 
čia tavo pareiga!“ 

— Aš jums dėkoju, — atsainiai pasakė Artūras, nenu- 
leisdamas akių niuo tolstančios Greisės Konroj ir staiga 
pajutęs pulkininkui pavydą.— Dėkoju jums, pulkininke, 
savo ir savo ginamojo vardu. 

— Šimts velnių, sere,— karštai tarė pulkininkas Star- 
botlas, užstodamas Artūruikelią.— Šimts velnių, sere, čia 
dar ne viskas. Be abejo, jūs prisimenate, kad mūsų pasku- 
tinis susitikimas San Franciske buvo skirtas visai kitam 
klausimui. Tr, sere, galiu su pasitenkinimu... hm... pasa- 
kyti, kad liudytojų parodymai šiame procese garbingai 
ir teisėtai tą klausimą išsprendė. Nuo to momento, kai... 
hm... atsirado Greisė Konroj ir... hm... buvo pripažinta jos 
tapatybė, mano kliento ieškinys, sere, savaime atpuola. 
Perduokite savo klientui, misteri Puanzetai, kad aš... hm... 
savavališkai ieškinio atsisakau. 

Artūras Puanzetas atsitokėjo ir įdėmiai pažvelgė į 
galantiškąjį pulkininką. Tegul ir labai susijaudinęs, bet 
kaip juristas jis triumfavo. 

— Jūs atsisakote misis Damti ieškinio, iškelto misteriui 
Damfiui? — paklausė Puanzetas. 

Šaunusis karys neatsakė į šį klausimą, tik atleido 
kairiojo skruosto raumenis, ir jie beveik užspaudė vie- 
ną akį. 

— Be to, sere.. , dar lieka klausimas dėl tų kelių... "hm... 

tūkstančių dolerių... už kuriuos aš esu... hm... asmeniškai 
atsakingas. 

— Užmirškime apie tai, pulkininke,— tarė šypsodama- 
sis Artūras.— Aš įsitikinęs, kad ir misteris Damfis bus 
tokios pat nuomonės. Beje, štai ir jis pats. 


VIII skyrius. 


PĖDSAKAI VĖL PASIRODO 


Misteriui Džekui Hemlinui buvo labai bloga. Iš San 
Francisko iškviestas chirurgas Diušenas su juo buvo links- 
mas ir nerūpestingas, su Pitu priekabus, 0 pats vienas 
susirūpinęs, todėl visi, pažinojusieji tą garsųjį gydytoją, 
aiškiai suprato, kad jis mažai teturi vilties. Gydytojas 
vengdavo tiesiai klausinėti Olę, kuri tuo metu buvo pasi- 
dariusi nepaprastai švelni ir vikri Pito pagalbininkė, bet 
sykį, pasilikęs vienas su mergaite, jis daug rimčiau, negu 
ketino, paklausė, ar misteris Hemlinas nepasakojęs jai 
apie savo gimines ir ar ji nieko nežinanti apie jo bičiulius, 
kuriems būtų galima parašyti. 

Olė su moterišku apdairumu šį klausimą jau buvo ne 
kartą svarsčiusi, ir jai buvo šovę į galvą parašyti Žydrajai 
madmuazelei apie Džeko ligą, bet, taip reikšmingai gy- 
dytojo užklausta, ji prisiminė apie gražuolę ispanę ir visa 
kita, ką Hemlinas jai pasakojo tą naktį, kai juodu keliavo; 
taigi vieną vakarą, likusi su Džeku, kuris, karščiui nukri- 
tus, gulėjo grėsmingai nuolankus ir tylus, mergaitė ėmė 
kirbinti pusiau užgijusią ligonio žaizdą, kaip ką tik buvo 
daręs gydytojas. 

— Tikriausiai jums būtų kur kas maloniau, jeigu visa 
tai būtų nutikę San Antonijuje,— tarė Olė. 

Nustebęs Džekas įsmeigė juodas akis į mieląją kan- 
kintoją. | 

— Tada vietoje manęs ir Pito čia sėdėtų ta meksi- 
kietė, jūsų mylimoji, — pridūrė. gudruolė Olimpija. 

Džekas vos neiššoko iš lovos. | 

— Negi tu manai, kad aš, benamis luošys ir gyvenimo 

vėtytas valkata, galėčiau užsikarti jai ant sprando — jai, 
tokiai ledi? Paklausyk, Ole,— tęsė misteris Hemlinas, 
pasikeldamas ant alkūnės, — jeigu tu galvoji, kad ji kokia 
slaugė, lakstanti apie ligonius su buteliuku kamparo 
vienoje rankoje ir maldaknyge kitoje, tai tučtuojau 
mesk sau iš galvos šias nesąmones ir galvok iš naujo. Ir 
daugiau jos nebevadink mano mylimąja... Juk čia tikra 
šventvagystė... šitaip kalbėti... beprotybė. || 

Nors teismo diena buvo visai arti, misteris Hemlinas 
nerodė nė mažiausio susidomėjimo, o paniekos Gabrielio 
silpnumui nereiškė, kaip matyti, vien tiktai gerbdamas 
Olės jausmus. Bet kartą jis teikėsi paaiškinti, kodėl taip 
abejingai žiūri į bylą. 

— Į teismą atvyks vienas liudytojas, kuris padės 
Gabrielį išteisinti — ir tuo jam didesnė gėda. Tai Ramireso 
žudikas. Aš visa širdimi palaikau tą vyruką. Tu, Ole, 
gali visai nesijaudinti. Jeigu jis kartais nenuvyktų, tai aš 
pats duosiu parodymus. Todėl liaukis verkšlenusi. Verčiau 
paklausyk mano patarimo ir nebevaikščiok į teismą, 
tegul ten advokatai išsirieja iki soties. Nueisi tada, kai jie 
iškvies mane. 

— Jūs gi negalite eiti, jūs dar toks silpnas, — tarė Olė. 

— Aš manau, kad Pitas kaip nors mane nugabens, 
o esant reikalui, nuneš ir ant pečių. Dabar nedaug besve- 
riu,— pridūrė Džekas, liūdnai žiūrėdamas į sulysusias 
baltas rankas.— Aš viską iš anksto apgalvojau, o jeigu 
"kas nors man atsitiktų, tai Maksvelis jau turi ir galės 
pateikti teismui mano raštišką parodymą, patvirtintą pagal 
visus formalumus. | 

Tačiau teismo dieną Olė, kaip visuomet nepasitikė- 
dama Gabrieliu ir kaip visuomet bijodama, kad jis neiš- 
krėstų kokios nors kvailystės, krimtosi ir jaudinosi. 
Pagaliau atėjo Maksvelio pasiuntinys ir atnešė Hemlinui 
žinią apie Perkinso parodymus teisme ir žodžiu perdavė 
prašymą kuo skubiausiai atsiųsti Olę. 

— Kas per vienas tas Perkinsas?— paklausė Olė, 
skubiai dėdamasi skrybėlaitę. 

— Perkinsas — šaunuolis!— mįslingai atsakė Džekas. 
— Nieko neklausinėk. Dabar dėl Gabrielio gali būti rami, 
— pridūrė jis.— Tark, kad jis išteisintas. Laimingo kelio, 

mis Konroj. Lukterk. Pabučiuok mane atsisveikindama. 
Klausyk, Ole, ar tu galvoji apie tą dingusiąją moterį, dėl 
kurios tas tavo kuoktelėjęs brolis man išūžė ausis? Taip? 
Vadinasi, ir tu tokia pat kvaila. Bet gali pasidžiaugti — ji 
atsirado! Va kaip gerai. Na, viens, du, žengte marš! 

"Olės rožiniai kaspinėliai šmėstelėjo tarpduryje, ir 
misteris Hemlinas vėl atsigulė spindinčiomis akimis. 

Jis buvo vienui vienas. Visame name viešpatavo 
mirtina tyla. Daugumas viešbučio gyventojų ir jo šeimi- 
ninkė su savo pagalbininke išėjo į teismą, kuris jiems 
baisiai rūpėjo. Net ištikimasis Pitas, nepagalvojęs, kad jo 
pagalbininkė Olė galėtų palikti savo postą, ir tas, nutaikęs 
progą, išsėlino pasiklausyti bylos. Kai išeinančios“ Olės 
žingsneliai nuaidėjo tuščiu koridorium, Džekas pasijuto 
visiškas namų šeimininkas. 

Šis veiklios prigimties žmogus, nuvargintas ligos ir 
nė valandėlei neatsitraukiančių slaugių, tegu mielų ir 
atsidavusių, iš pradžių pajuto palengvėjimą. Misteriui 
Hemlinui staiga užėjo noras atsikelti, apsirengti ir atlikti 
daugybę jam draudžiamų dalykų, kurie pagal visagalės 
Apvaizdos malonę dabar tapo jam įmanomi. Su didelėmis 
pastangomis įveikdamas fizinį silpnumą, visai nesiderinan- 
tį su dvasiniu pakilimu, jis atsikėlė ir apsirengė. Po to 
staiga jam vėl ėmė suktis galva, ir jis šiaip taip nusigavo 
prie atviro lango ir klastelėjo į kėdę. Vėsus vėjelis jį 
kiek atgaivino, ir jis pamėgino atsistoti, bet nebeįstengė. 
Jį vėl apėmė silpnumas ir pradėjo suktis galva, jam 
pasirodė, kad jis kažkur smenga; šis jausmas nebuvo 
nemalonus ir netgi patenkino jo norą — prasmegti ten, 
kur viešpatauja tamsa, tyla, ramybė. O paskui, kaip jam 
pasirodė, tuojau pat jis vėl pasijuto kambaryje, kur prie 
jo tūpčiojo susijaudinę ir nepaprastai susirūpinę žmonės. 
Jis stengėsi juos įtikinti, kad jaučiasi gerūi ir kad jam 
nė kiek nepakenkė nuėjimas prie lango, tačiau niekas jo 
nesuprato. Paskui stojo naktis, pilna skausmo ir pažįstamų 
balsų, tačiau žodžiai buvo nesuprantami; po to atėjo diena, 
ir.kiekvienas gydytojo, Pito ar Olės ištartas žodis bei 
frazė daugybę kartų ska sėjo jo ausyse. Olės rožiniai 
kaspinėliai driekėsi be galo, be krašto, lango užuolaida 
be perstojo pleveno ir kažkokie paslaptingi rebusai mir- 

guliavo ant apkloto ir sienos apmušalų. Paskui neramus 
miegas, pilnas minčių, ir budėjimas, panašus į letargą, 
o po to begalinis nuovargis ir didžiausios tuštumos aki- 
mirkos — tie kraupūs mirties pranašautojai. 

Bet vienas dalykas šiame chaose buvo pastovus — iš 
dalies tai buvo tik prisiminimas, verčiantis galvoti apie 
praeitį, iš dalies tikrovė, prieštaraujanti jį supančiai ap- 
linkai. Tai donja Doloresa! Kartais ji pasirodydavo tam- 
siuose San Antonijo bažnyčios skliautuose, apsupta smil- 
kalų debesies, ir apšlakstydavo jį šventintu vandeniu, 
kartais, pasilenkusi prie jo, suvilgydavo jo sukepusias 
lūpas gaivinančiu gėrimu arba pataisydavo pagalvį (visai 
nerealus ir absurdiškas reginys pažįstamų kambario 
apmušalų fone) arba šalia jo sėdėdavo ant kėdės. Tačiau 
buvo su juo visą laiką. Kartą, kai ji užsibuvo kiek 
ilgiau ir misterio Hemlino sąmonė truputį prablaivėjo, 
sukaupęs visas jėgas, jis sušnibždėjo: 

— Donja Doloresa! | 

Krūptelėjusi ji pasilenkė prie jo, gražus lyg deivės 
jos veidas nukaito ir, prispaudusi pirštą prie lūpų, pasakė 
angliškai: | 

— Tss! Aš Gabrielio Konrojaus sesuo. 


IX skyrius 


MISTERIS HEMLINAS PALIEKA ŠĮ PASAULĮ 


Žavingosios vizijos liepiamas misteris Hemlinas nutilo, 
paskui jį vėl apėmė silpnumas ir jis užmigo. Atsibudęs 
išvydo Olę prie savo lovos, priešais langą sėdėjo Pitas 
su akiniais ant nosies, įsikniaubęs į religinę knygą, bet 
daugiau nė dvasios. Vizija — jeigu tai iš tiesų vizija — bu- 
vo išnykusi. | 

— Ole!-— vos girdimai pašaukė Hemlinas. 

— Aš čia, — atsiliepė mergaitė, maloniai ir nuoširdžiai 
pažvelgdama į jį savo mėlynomis akutėmis. 

— Kiek laiko aš sapnavau, tai yra ar ilgai buvau be 
sąmonės? 

— Jau trys paros, — atsakė Olė. 

— Po šimts... 

(Užjausdamas misterį Hemliną kaip ligonį ir visiškai 
bejėgį žmogų, aš perteikiu jo šūksnį tik gana apytikriai.) 

— Dabar jūs pradėjot taisytis,— pridūrė mergaitė. 

Misteris Hemlinas abejojo, ar skausmingą jo būseną 
per pastarąją parą galima laikyti sveikimo simptomu. 
Valandėlę jis tylėjo, paskui atsigręžė į Olę ir paklausė: 

— Ar tu man nieko nepasakojai apie savo seserį? 

—- Pasakojau. Ji sugrįžo, — šaltai atsakė Olė. 

— Atvažiavo čionai? 

— Taip. 

— Na ir kas gero?— nekantriai paklausė Hemlinas. 

— Nieko, — atsakė Olė ir krestelėjo garbanėles.— Ji 
išvažiavo ir, man rodos, gerai padarė. 

Kad ir labai keista, tačiau aiškiai nepalankus Olės 
atsiliepimas tartum nudžiugino misterį Hemliną, galimas 
daiktas todėl, kad tai patvirtino jo nuomonę apie Greisės 
pranašumą ir jo nenorą laikyti ją Gabrielio seserimi. 

— Kur ji buvo visą tą laiką? — paklausė Džekas, žvelg- 
damas į Olę didelėmis, giliai įkritusiomis akimis. 

— Dievai ją žino! Sako, kad gyveno Pietuose, kažko- 
kioje ispanų šeimoje; ten ji išpuiko ir išmoko visų tų 
manierų. 

— O ar ji nebuvo čia atėjusi... į šį kambarį?— pasi- 
teiravo misteris Hemlinas. | 

. — Žinoma, buvo, — patvirtino Olė.— Kai aš susiruošiau 
su Gabiu važiuoti į Vingdemą pas jo žmoną, Greisė pasi- 
siūlė vietoje manęs pabudėti prie jūsų. Tada jūs buvote 
be sąmonės, misteri Hemlinai. Bet aš galvoju, kad ji čia 
pasiliko tiktai norėdama matytis su savo tuo. 

— Su kuo?— paklausė Hemlinas, jausdamas, kad į jo 
išblyškusius skruostus plūsta kraujas. 

— Su tuo savo Ešliu ar Puanzetu, nė nežinau, kaip jis 
dabar vadinasi, — atsakė Olė. 

Misteris Hemlinas taip keistai į ją pažvelgė ir taip 
smarkiai suspaudė jai ranką, kad mergaitė skubiai papasa- 
kojo viską, ką tik žinojo apie ankstyvesnes Greisės 
klajones su visa šeima ir jos meilę jų pakeleiviui Artūrui 
Puanzetui. Pasakojimas dėl Olės blogo nusiteikimo buvo 
ne itin palankus. 

— Ji čionai atvažiavo, tiktai norėdama pasimatyti su 
tuo savo Artūru. Ne kitaip. Vos neužnėrė Gabrieliui 
kilpos ant kaklo, o dar aiškina, kad norėjusi apsaugoti 
garbingą mūsų šeimos vardą. Lyg Gabrieliui ne vis tiek, 
kokiu vardu kaboti kartuvėse. O dabar kaltina tą žioplelį 
Gabį, kad šis primokęs Žiulę pasisavinti jos vardą. Štai 
kokia ji. O Puanzetas — ji pati mums pasakojo — per 
visą tą laiką neieškojo nei jos, nei mūsų su Gabiu. Ji 
dar įširdo ant manęs, kai pasakiau, ką galvoju apie tą 
Puanzėtą, teisino, kad jis nekaltas, kad pati tyčia nuo jo 
slėpėsi. Žiulės visai nenori matyti, o ta vargšelė guli 
Vingdeme vos gyva su mažyčiu kūdikėliu. Nė girdėti 
apie tą Greisę nenoriu! 

— Bet juk tavo sesuo su... su... tuo vyruku nepabėgo. 
Ji tik išėjo ieškoti pagalbos jums visiems, — nekantriai 
pertraukė ją Džekas, norėdamas kuo daugiau išgirsti apie 
anuos laikus. 

— Kažin. Juk jis galėjo vienas eiti pagalbos ir grįžęs 
ją pasiimti. Ne, jis visai jos nemylėjo. Tiktai ji pati dėl 
jo ėjo iš galvos, bijojo nuo jo atsitraukti. Dėl jo pametė 
ir Gabį, ir mane, ir visus kitus. O dabar priekaištauja 
Gabrieliui, kad jis praradęs šlovę, vesdamas Žiulę. Geriau 
tegul į save pasižiūri ir taip neriečia nosies... 

— Nutilk!— sušuko misteris Hemlinas ir tūždamas 
staiga įsikniaubė į pagalvę.— Nutilk! Argi tu nematai, 
kad savo kvailais tauškalais varai mane iš proto; — Kai 
išsigandusi Olė nutilo, jis švelniau pridūrė:— Na, nepyk. 
Aš' šiandien blogai jaučiuosi. Jeigu čia yra daktaras 
Diušenas, paprašyk, kad ateitų. Palūkėk. Aha. Na, bėk. 

Mergaitė nedelsdama išskubėjo. Jai nė į galvą neatėjo 
Hemlino nepaklausyti, nors kam kitam ji tikriausiai būtų 
pasipriešinusi. Pajutusi ligonio būsenos pasikeitimą ir 
sunerimusi, ji tučtuojau susirado daktarą Diušeną. Matyt, 
jos jaudinimasis ir nerimas persidavė ir šiam garsiajam 
gydytojui, nes jo veide nebebuvo įprasto ramumo, kai 
įžengė į Džeko kambarį. Priėjęs prie lovos, jis norėjo 
patikrinti ligonio pulsą, tačiau Džekas išvengė šio nenau- 
dingo jam tyrimo, paslėpdamas rankas po apklotu, ir, 
įdėmiai pažvelgęs į gydytoją, paklausė: 

— Aš aš galėčiau iš čia išvažiuoti? 

— Žinoma, galėtumėt, bet šito aš jums nepatariu... 

— Aš ir neklausiu jūsų patarimo. Statau kortą už save, 
o jeigu prasilošiu, tai jūs neatsakysit, Kada? 

— Ką gi,— su profesiniu atsargumu atsakė daktaras 
Diušenas,— jeigu jūsų sveikatos stovis nepablogės,— (jis 
dar sykį pamėgino patikrinti Džekui pulsą, bet taip pat 
nesėkmingai), — tai po kokios savaitės. 

— Man reikia tučtuojau. 

Daktaras Diušenas pasilenkė prie ligonio. Būdamas 
įžvalgus ir aštraus proto žmogus, jis įžiūrėjo Džeko veide 
tai, ko nepastebėjo kiti. Pagalvojęs jis atsakė: 

— Galima ir dabar, bet tai pavojinga. Jūs rizikuojate 
savo gyvybe. 

— Galiu rizikuoti, — nieko nelaukdamas atšovė Hemli- 
nas.— Jau šeštas mėnuo man eina bloga korta, ir nebeliko 
laiko atsilošti, — pridūrė jis vos pastebimai, tačiau įžūliai 
nusišypsodamas.— Pasakykite Pitui, kad sukrautų daiktus 
ir padėtų man apsirengti. 

— Kur jūs ketinate važiuoti? — ramiai paklausė dak- 
taras, nenuleisdamas akių nuo paciento. 

— Po velnių!-— atkirto Hemlinas. Tačiau prisiminė, 
kad jam teks važiuoti su palydovais, todėl nusprendė 
aiškiau nurodyti kelionės vietą; taigi, kiek patylėjęs, 
pridūrė:— Į San Antonijo misiją. 

— Labai gerai, — liūdnai pasakė gydytojas. 

Ir nežinia, ar nuo gydytojo vaistų, ar dėl kažkokių 
vidinių jėgų visai netikėtai ligoniui grįžo jėgos. Pasiren- 
gimas ilgai neužtruko, ir po keleto valandų Hemlinas 
jau buvo suruoštas kelionei. 

— Nemėgstu tuščių plepalų,— pasakė Džekas, užkirs- 
damas kelią bet kokioms atsisveikinimo ceremonijoms.— 
Aš pasitraukiu nuo stalo, o jūs loškite toliau. 

Ir vis dėlto, prieš pat išvažiuojant, prie ekipažo priėjo 
sumišęs ir susirūpinęs Gabrielis. 

— Aš jus mielai palydėčiau dviračiais, misteri Hemli- 
nai, — tarė jis, lyg teisindamasis, kad dėl savo didumo ir 
dramblotumo negali drauge su kitais įtilpti į ekipažą, — 
bet negaliu palikti žmonos. Ji dar labai silpna, be to, ir 
kūdikėlis visai mažytis... Šit koks... tik jums, kaip vien- 
gungiui, tokie dalykai gali būti nesuprantami. Beje, manau, 

jums bus malonu sužinoti, kad gavau pinigų ir vakar 
įnešiau užstatą už misterį -Perkinsą. Juk ne Perkinsas 
nužudė Ramiresą, o jis pats nusidūrė... apie tai ir teisme 
buvo kalbėta. Tikriausiai šito jūs dar nežinojote. Šiandien 
puikiai atrodote, misteri Hemlinai. Aš labai džiaugiuosi, 
kad Olė važiuoja sykiu su jumis. Greisė taip pat jus 
palydėtų, bet ji drovisi mažai pažįstamų žmonių. Be to, 
jau septinti metai ji susižadėjusi su vienu vaikinu, Puan- 
zetu, kuris teisme buvo mano gynėjas, o dabar staiga ėmė 
ir susivaidijo. Žinia, įsimylėję netrunka susipykti. Jūs 
pats, misteri Hemlinai, jaunas žmogus ir apie tai ne blogiau 
už mane išmanote. 

— Važiuojam!-— piktai sušuko misteris Hemlinas ve- 
žėjui.— Ko dar lauki?! | 

Ekipažas nudardėjo; dulkių debesys paslėpė sutrikusį 
Gabrielį, o misteris Hemlinas, netekęs jėgų, atsišliejo į 
pagalves. | 

Ekipažui tolstant nuo Skurdžiojo Slėnio, Hemlino 
nuotaika vis gerėjo, ir į San Antoniją jis įvažiavo toks 
pat nerūpestingas padauža, kaip kad būdavo anksčiau, 
visiems sukeldamas daug vilčių, tik ne savo gydytojui. 
Šis džentelmenas, vakare atidžiai apžiūrėjęs ligonį, slapta 
pasakė Pitui: 

+— Šis pakilimas, mano manymu, truks kokias tris 
dienas. Aš išvažiuoju į San Franciską ir iki to laiko grįšiu, 
jeigu, žinoma, jūs dar anksčiau manęs neiškviesite tele- 
grama. 

Daktaras linksmai atsisveikino su pacientu ir gana 
rimtai su visais kitais. Prieš išvažiuodamas jis susirado 
tėvą Felipą. 

— Aš čia turiu ligonį, — kreipėsi daktaras į dvasiškį, 
— kurio stovis labai blogas; viešbutis jam netinkama 
vieta. Ar čia neatsirastų kokių namų, kur, jums rekomen- 
davus, galėtumėm jį kokiai savaitei apgyvendinti? Per 
tiek laiko jis sustiprės arba... jam visai nebebus reika- 
linga žmonių pagalba. Jis ne protestantas, jis niekas. 
Bet girdėjau, kad jums yra tekę susidurti ir su pagonimis, 
tėve Felipai! 

Tėvas Felipas pažvelgė į daktarą Diušeną. Šio gydytojo 
šlovė buvo pasiekusi net San Antoniją, o jo įžvalgumas bei 

'sumanumas'ryškėjo kiekviename. žingsnyje, Ar tai:tėvui 
Felipui darė didelį įspūdį. 

—- Keistas-atvejis, mano sūnau, — tarė jis susimąstęs, 
—- liūdnas atvejis: Aš padarysiu viską, ką galėsiu. 

"Savo pažadą jis ištesėjo. Rytojaus dieną, prižiūrint 
tėvui Felipui, misteris Hemlinas buvo pervežtas į „Palai- 
mingojo žvejo“ rančą; nors rančos šeimininkė buvo išvy- 
kusi, tačiau svečią ten vaišingai priėmė. Grįžusi iš San 
Francisko, misis Sepulvida iš pradžių nustebo, paskui 
susidomėjo, o galop liko visai patenkinta. 

Jinai išsyk pažino, kad tėvo Felipo atgabentas svečias 
yra tas pats paslaptingas nepažįstamasis, kurį tiktai prieš 
keletą savaičių ji matė prie „Šventosios trejybės“ -rančos. 
Nors Džekas ir sirgo, tačiau tebebuvo gražus, be to, liga 
jam teikė melancholiško žavesio, kurį vien moterys, šios 
trapios būtybės, temoka deramai įvertinti. Ji ėmė globoti 
ligonį; dieną jis gulėjo jos hamake verandoje, o naktį ji 
užleido geriausią savo miegamąjį. Kada ši maloniai pra- 
leista diena ėjo į pabaigą, vylingai šypsodamasi, ji pasakė: 

— Man regis, misteri Hemlinai, aš jus esu jau mačiusi 
anksčiau... „Šventosios trejybės“ rančoje. Ar prisimenate 
donjos Doloresos dvarą? 

Misteris Hemlinas per daug gerai pažino moteris, kad 
vienai kalbėtų apie savo susidomėjimą kita, todėl tik- 
tai kuo abejingiausiai linktelėjo. 

Donja Marija (dabar visiškai įsitikinusi, kad tą 
atmintiną dieną misteris Hemlinas ten sukiojosi tik dėl jos, 
ir su malonumu spėdama, jog jis visai neatsitiktinai atsi- 
rado jos namuose). Vargšelė, mes netekome jos amžinai! 

Misteris Hemlinas. Kada? 

Donja Marija. Aštuntą šio mėnesio dieną, per bai- 
sųjį žemės drebėjimą. (Prisiminęs, kad dešimtą dieną atsi- 
rado Greisė Konroj, jis vėl kažką sumurmėjo). Ak, kaip 
liūdna! O gal taip ir geriau. Ji, vargšelė, buvo beviltiškai 
įsimylėjusi savo advokatą, tą garsųjį Puanzetą. Ar nesat 
apie tai girdėjęs? Bet turbūt ir gerai, kad ji žuvo, bent 
nesužinojo apie jo veidmainystę. Ar jūs tikite Apvaiz- 
dos galia, misteri Hemlinai? 

Misteris Hemlinas (abejodamas). Ar kai būna 
gera korta? 

Dėnja 'Mūri ja" (negirdomiši- nulėisdarma /misierio 
Hemlino žodžius). Matote, aš turiu pagrindo tikėti. Vargše- 
lė donja Doloresa. Mudvi buvome labai artimos. Ar jūs 
patikėsite, kad radosi žmonių, — keisčiausių pastabų gali 
išgirsti tokiuose mažuose miesteliuose,— kurie galvojo, 
kad Puanzetas rėžia sparną ne apie ją, bet apie mane! 

“eis Sepulvida vylingai pažvelgė į pašnekovą. Kurį 
laiks abudu tylėjo. Po to Hemlinas negarsiai pašaukė: 

— Pitai! 

— Aš čia, masa Džekai! 

:— Ar dar ne laikas gerti vaistus? 

- Atvažiavęs daktaras Diušenas su niekuo nenorėjo kal- 
bėti, net neatsakinėjo į sunerimusios Olės klausimus. Jis 
tiktai pasakė Hemlinui: 

— Ar jūs neprieštarausite, jeigu aš iškviesiu daktarą 
Makintošą? Tas vyras velniškai sumanus. 

Misteris Hemlinas neprieštaravo. Gavęs telegramą, at- 
vyko daktaras Makintošas. Tris ar keturias valandas 
gydytojai saviškai kalbėjosi apie asmenį, kurio, giliu mis- 
terio Hemlino įsitikinimu, nebuvo gyvo. Kai daktaras 
Makintošas išvažiavo, daktaras Diušenas, grįžęs iš diliža- 
nų stoties, kur, lydėdamas svečią, labai rimtai kalbėjosi, 
prisistūmė kėdę prie Džeko lovos. 

— Džekai! 

— Klausau, sere! 

— Kaip jūsų reikalai, ar viską jau sutvarkėt? 

— Taip, sere! 

— Džekai! 

— Klausau, sere! 

— Šiandien rytą jūs labai nudžiuginote Pitą. 

Džekas pažvelgė į santūrų daktaro Diušeno veidą. Gy- 
dytojas rimtai kalbėjo toliau: 

— Jūs pasakėte Pitui, kad tikite į Dievą kaip ir jis. 

Giliai įkritusios Džeko akys pašaipiai sublizgo. 

— Senis mane nukamavo su savo pamokslais, ypač nuo 
tos minutės, kai jūs iškvietėte daktarą Makintošą. Aš ir 
nusprendžiau padaryti jam malonumą, pasakydamas, kad 
sutinku su juo visais klausimais. Jūs gi matote, dakta- 
re, kad jis mane labai myli, o aš, tarp mūsų kalbant, jau 
nebeturėsiu kada jam atsidėkoti. Būtų labai negražu. 


406 


* Vadinasi, -jūs- galvojat; kad greitai. mirsitet—- tamiai 
paklausė gydytojas. . 

— Galvoju. | 

— Ar neturite ko man pasakyti? 

— Džimas Brigsas, vienas toks neraliuotas galvijas iš 
Sakramento, pasiskolino iš manęs ir ligi šiol negražino 
sidabru apkaustytą „derindžerį“, kurį aš norėjau jums 
padovanoti. Pasakykite jam, kad atiduotų gražiuoju, nes... 

— Džekai,— pertraukė ligonį daktaras Diušenas, labai 
švelniai paimdamas jo ranką, — nesirūpinkit manim. 

Džekas paspaudė gydytojui ranką. 

— Aš dar turėjau segtuką su briliantų, bet jį užsta- 
čiau Vingdeme, o gautus pinigus perdaviau advokatui 
Maksveliui, kad pasamdytų liudytojus dėl to kvailio 
Gabrielio. Kai mes su Gabrieliu slėpėmės nuo linčiuoto- 
jų, aš susipažinau su Perkinsu, svarbiausiu jo liudytoju; 
Perkinsas nebeturėjo nė skatiko, ir aš jam atidaviau savo 
žiedą su brangakmeniu, kad galėtų kuo greičiausiai išva- 
žiuoti ir laiku grįžti į teismą. O aukso grynuolį daviau 
Olei, kad užsakytų taurę tos senos tigrės:... Gabrielio 
žmonos... ponios Devarž kūdikiui. O. laikrodis... Kurgi 
mano laikrodis?— susimąstė Hemlinas. 

— Tiek to, Džekai! Gal norite, kad perduočiau kam jūsų 
žodžius? 

— Ne. 

Stojo ilga tyla. Buvo taip. tyku, kad girdėjosi ant židi- 
nio atbrailos tiksint laikrodis. Po to iš priebučio ats- 
krido juokas. Ten lūkuriavo Džeko profesijos brolis, 
išgėręs ir susikrimtęs. 

— Tas Skotis tik: ir težino triukšmauti padorios moters 
namuose, — vos girdimai sušnibždėjo Džekas.— Tegu tuč- 
tuojau nutyla, o jei ne, tai aš.. 

„Jo balsas nutrūko ir frazė liko neužbaigta. 

— Daktare! prabilo. jis po ilgų pastangų. 

.— Klausau, Džekai! . 

— Nepasakykite... Pitui... kad aš:.. jį: apmoviau. 
„— Nesakysiu,. Džekai. 

Keletą minučių jie abu tylėjo, paskui daktaras Diušenas 
švelniai. ištraukė savo ranką ir padėjo. ant apkloto 
liesą ir baltą ligonio ranką.-Po to.jis atsargiai atsistojo 

ir atidarė duris: Į jį įsmigo keletas susirūpinusių žvilgs- 
nių. 

— Pitai!-— liūdnai pašaukė jis.— Tegul įeina tiktai Pitas. 

Senasis negras įėjo visas drebėdamas iš susijaudinimo. 
„Pamatęs ant pagalvės išblyškusį veidą, jis šūktelėjo, savo 
šūksniu išliedamas neviltį bei visos rasės varganą dalią, 
ir, nusvirduliavęs prie lovos, atsiklaupė. Juodas skruos- 
tas prigludo prie baltojo, ir per juos abu riedėjo ašaros. 

Daktaras Diušenas žengė prie negro, norėdamas uždėti 
ranką verkiančiam senajam tarnui ant peties. Tačiau nebe- 
suspėjo, nes staiga negras įnirtingai iškėlė rankas, o juo- 
das veidas ir apstulbusios akys nukrypo į lubas, tartum 
jo žvilgsniui staiga būtų atsivėrusi dangaus mėlynė. 
Beje, taip ir buvo. 

— O galingasis Dieve, kuris savo šventuoju krauju 
atpirkai ir juodo, ir balto Žmogaus nuodėmes! O Dievo 
avinėli! Išgelbėk mano vargšą berniuką! Padaryk tai dėl 
manęs! Viešpatie Dieve! Juk tu žinai, kad jau dvidešimt 
metų senasis Pitas tave išpažįsta ir tau ištikimai tarnau- 
ja, neišklysdamas iš kelio. O Viešpatie Dieve, maloningasis 
Viešpatie, jeigu gali, atleisk jam už viską. Pitą pasmerk 
amžinai kentėti, o jam suteik malonę ir pasigailėk! 


X skyrius 


VĖL SENOJOJE TROBELĖJE 


Greisės Konroj, kaip daktaro Devaržo įpėdinės, nuosa- 
vybės teisės buvo pripažintos be jokių keblumų. Jos 
tapatybę labai noriai patvirtino misteris Damfis, kuris 
dabar išsivadavo nuo abejonių dėl buvusios žmonos likimo, 
neprarasdamas teisių į rūdyną, kurį nupirko iš Gabrielio 
ir jo žmonos. Tiesa, nuo to laiko, kai dingo gysla, kasyk- 
la faktiškai buvo apleista ir jos vertė menka. Tačiau mis- 
teris Damfis tebesivylė, kad gysla kada nors vėl atsiras. 

Ir jis neapsiriko. Keletui savaičių praslinkus po mis- 
terio Hemlino mirties, Gabrielis su Ole vėl stovėjo ant 
Konrojaus kalvos prie senosios trobelės su kiauru stogu 
ir plikomis sienomis. Šį kartą juodu čionai atėjo ne pasikal- 

bėti niekam netrukdant ir ne pasvajoti vienumoje, bet 
išspręsti grynai praktinį klausimą, būtent, ar negalima su- 
remontuoti ir pritaikyti gyvenimui jų senąjį būstą, nes 
Gabrielis atmetė Greisės pasiūlymą apsigyventi naujuo- 
siuose namuose. Misis Konroj su naujagimiu kol kas gyve- 
no viešbutyje. 

— Žinai, Ole,— tarė Gabrielis, — tereikia tik vežimo 
lentų, ir, keletą dienų iš peties paplušėjus, trobelė bus 
tokia pati, kaip tuo metu, kai mudu čia žaidėme su lėlėmis. 

— Tu taip manai?— išsiblaškiusi paklausė Olė. 

— Mes, Ole, čia puikiai pagyvenome dviese, tu ir aš. 

— Žinoma,— atsakė mergaitė, paskendusi savo mintyse. 

Gabrielis įdėmiai pažvelgė į seserį, paskui staiga paėmė 
ją už rankos ir, klastelėjęs ant slenksčio, pasisodino ant 
kelių, kaip darydavo anksčiau. 

— Tu visai nesiklausai, brangioji, ką aš tau kalbu. 

Užuot atsakiusi, ji staiga be jokios priežasties pravirko 
ir savo mažomis rankelėmis apsivijo storą brolio kaklą. 
Po misterio Hemlino mirties mergaitė pasidarė kaprizinga 
ir užgaidi; apkabindama Gabrielį dabar, ji įsivaizdavo, kad 
myluoja velionį, tačiau broliui davė kitokį paaiškinimą. 

— Greisė. Aš galvoju apie mūsų vargšelę Greisę! 

— Vadinasi, — tarė Gabrielis, dėdamasis nieko nesupra- 
tęs, — tu prisiminei ją pačiu laiku. Jeigu akys manęs ne- 
apgauna, jie kopia į kalvą. 

Ugninio saulėlydžio nutviekstame dangaus fone į kalvą 
pamažu lipo du žmonės. Vyras ir moteris — Artūras 
Puanzetas su Greise Konroj. Olė pakėlė galvą ir atsistojo. 
Jie vis artėjo. Iš pradžių niekas nepratarė nė žodžio, 
tačiau po valandėlės, paklusdamos ne protui, bet jauš- 
mams, seserys puolė viena kitai į glėbį. Vyrai nedrąsiai, 
santūriai ir išdidžiai žiūrėjo kits į kitą. Kai seserys lie“ė- 
si glamonėtis, be jokios logiškos dingsties jos taip pat apsi- 
kabino ir vyriškius. Ir tiktai po to, kai pagaliau Greisė 
juokdamasi ir verkdama paleido iš savo švelnių rankų 
Gabrielio kaklą, misteris Puanzetas vyriškai ir protingai 
viską pakreipė kita linkme. 

— Dabar, kai pagaliau suradote seserį, leiskite jus 
pristatyti savo žmonai, — pasakė Artūras Gabrieliui, imda- 
mas Greisę už rankos. 

2" Tuo metu5Olė puolė ant'kaklo Puanzetui ir iš-širdiės.ijį 
pabučiavo — jų nesantaikai atėjo galas. Viskas įvyko la- 
bai netikėtai. 

— Bet tu visai nepanaši į nuotaką,— tyliai pasakė prak- 
tiškoji Olė misis Greisei Puanzet,— be vualio, be gėlių... 
su juoda suknele. 

— Mudu vedę jau septyneri metai, Ole,— atsakė Artū- 
ras, kuris viską išgirsdavo ir sugebėdavo sąmojingai at- 
sakyti: 

Ir jie ėmė šnekučiuotis, sakytum visą gyvenimą būtų 
artimai ir nuoširdžiai bendravę. 

— Žinai, Gabrieli, — pareiškė Greisė broliui, — mes su 
Artūru rytoj turim išvažiuoti į Rytines valstijas, bet jis 
sako, kad nepajudės iš vietos, kol tu nesutiksi persikelti 
į savo namus. Jeigu tu nori žinoti, mes,— šį žodį ypač 
pabrėžė,— jau perrašėm namus tavo vardu. 

— Prieš pradedant kitą kalbą, pirmiausia noriu atlikti 
savo priedermę Greisei, — tarė Gabrielis, reikšmingai paž- 
velgdamas į Puanzetą.— Turiu jai atiduoti keletą doku- 
mentų, kurie visai atsitiktinai man pateko į rankas. Šį 
dokumentą, — Gabrielis ištraukė iš kišenės suglamžytą 
geltoną voką, — gavau prieš savaitę; atsiųstas mano vardu, 
jis gulėjo pašte nuo pat teismo pradžios. .Jis priklauso 
Grėisei, todėl jai ir atiduodu. 

Greisė atplėšė voką ir peržvelgė dokumentą; ji net aik- 
telėjo iš nuostabos ir, nuraudusi kaip žarija, tučtuojau 
įsikišo kišenėn. 

— O šį dokumentą, — oriai tęsė Gabrielis, išsiimdamas iš 
palaidinės kišenės dar vieną dokumentą, — radau štolnėje 
tą naktį, kai slėpiausi nuo linčiuotojų. Jis tiesiogiai 
liečia Greisę, bet taipogi ir kitus. Čia nurodoma, kad dak- 
taras Devaržas pirmasis ant šios kalvos rado sidabro rū- 
dą. Todėl, — nepaprastai iškilmingai užbaigė Gabrielis — 
tiek aš, tiek misteris Damfis, tiek kiti akcininkai nebeten- 
kame nuosavybės teisės į šią kasyklą. . 

Misteris Puanzetas paėmė. dokumentą ir atidžiai Ji ap- 
žiūrėjo gęstančios dienos šviesoje. ' 

— Teisingai, — tarė jis, — dokumentas teisėtas. 

-—-:O štai čia trečias dokumentas; — toliau kalbėjo Gab- 
rielis, šį kartą traukdamas iš .užančio elnio: odos :maiše- 

Il; kuriame buvo: įdėtas simnulkiai-sutankstytas popieriaus 
lapas.—- Čia daktaro Devaržo testamentas, kuriuo palieka 
savo turtą Greisei. Ramiresas, tas vargšelis meksikietis, 
kurį, kaip žinote, nužudė, davė jį Žiulei, mano žmonai, 
o Žiulė,— Gabrielis paraudo kaip vėžys, — išsaugojo jį 
Greisei. 

Jis padavė dokumentą Artūrui, kuris jį paėmė ir karštai 
suspaudė didžiulę Gabrielio ranką. 

— Na, o dabar, —- pridūrė Gabrielis — jau vėlyvas lai- 
kas, ir aš Manau, kad mums visiems reikėtų eiti į viešbutį. 
Kadangi jūs, misteri Puanzetai, išvažiuojate, tai ar nesi- 
teiktumėt sykiu su savo žmona aplankyti misis Konroj 
ir su ja susitaikyti ir atsisveikinti? Ir mažylį pamatysite. 
Jūs negalite įsivaizduoti, misteri Puanzetai, koks jis pa- 
našus į mane. 

Bet Olė ir Greisė stovėjo kiek tolėliau, gyvai įsitrau- 
kusios į kalbą. Greisė pasakojo: 

— Aš išėmiau iš ugnies akmenį, — ji pakėlė nuo žemės 
sugriuvusio kamino atskalą,— lygiai tokį pat juodą ir ap- 
rūkusį, ir tol smarkiai tryniau į antklodę, kol ėmė žvil- 
gėti kaip sidabras. Tada daktaras Devaržas man ir sako... 

— Einam, Greise,— pertraukė ją Artūras, — aplankyti 
Gabrielio žmonos. 

Greisė dvejodama pažvelgė į vyrą, bet tas suėmė ją už 
parankės ir švelniai spūstelėjo. Ji paklausė; tuojau pat 
ryžtingai ištiesė ranką Olei, ir visi trys linksmi nužings- 
niavo per tamsėjantį mišką paskui palinkusį Gabrielį. 


XI skyrius 


VISKAS IŠAIŠKĖJA 


Apgailestauju, kad neturiu išsamesnių žinių, kaip Puan- 
zetai susitaikė su misis Konroj; apie tai galima spręsti 
tik iš jų pačių užuominų. Kai visi atsisveikino ir Greisė 
su Artūru jau sėdėjo Vingdemo diližane, Gabrielis pasilen- 
kė prie gulinčios žmonos. 

— Man pasirodė, Žiule, kad jūs su misteriu Puanzetu 
jau anksčiau buvote pažįstami,— tarė Gabrielis. 

+ Taip,-esu:jį mačius; bet ne čia:-Aš manau, Gabr 
li, -kad didelės draugystės tarp. mūsų - nebus, — atsakė 
misis Konroj, ir pilkos įos akys šaltai ir pergalingai 
blykstelėjo.— Pažvelk į -mūsų mažytį! Matai, kaip jis 
juokiasi! Tikriausiai tave pažino!.. 

Nustebęs ir sužavėtas, kad mažylis toks protingas, Gab- 
rielis visai pamiršo, apie ką kalbėjosi su žmona.. 

—- Kur tu susipažinai su misis Konroį?— paklausė Grei- 
sė savo vyrą, kai jie tą vakarą atvažiavo į Vingdemą. 

— Misis Konroj aš nepažincjau,— atsakė Artūras kaip 
visuomet aiškiai ir nedvejodamas.-—- Prieš keletą metų 
Sent Lujise aš buvau susitikęs su viena dama, kurios pa- 
vardė buvo visai kitokia, o dabar ji tavo brolio žmona. 
Aš manau, Greise, kad kuo rečiau mes su jais matysimės, 
tuo bus geriau. 

— Kodėl? 

— Beje, brangioji, kokį dokumentą tau davė Gabrie- 
lis? — paklausė Artūras, nenorėdamas atsakyti į žmonos 
klausimą. 

Greisė išsitraukė iš kišenės tą dokumentą, nuraudusi 
apkabino vyrą ir priglaudė veidą prie jo krūtinės, o jis 
balsu perskaitė ispaniškai: 

Šiuo liudiju, kad 1848 metų gegužės mėnesio 18 dieną 
jauna mergina, pasivadinusi Greise Konroj, kreipėsi į 
San Džeronimo presidiją, prašydama prieglobsčio ir pagal- 
bos. Kadangi ji neturėjo nei giminių, nei draugų — tiktai 
vieną švenčiausiąją mergelę ir šventuosius danguje, — aš 
ją įdukrinau ir daviau Doloresos Salvatieros vardą. Po 
šešių mėnesių, 1848 metų lapkričio mėnesio 12 dieną, jai 
gimė negyvas kūdikis, jos sužadėtinio Filipo Ešlio sūnus. 
Norėdama išsaugoti nuo pasaulio šią paslaptį ir pasis- 
lėpti nuo žmonių bei šeimos, ji nusprendė pakeisti savo 
veido spalvą ir, indėnei Manuelai patarus ir padedant, 
ėmė kiekvieną dieną plautis veidą ir rankas iokoto medžio 
syvais, kurie suteikia odai bronzinį atspalvį. Šitaip pasi- 
keitusi, pagal mano valią ir norą ji buvo paskelbia kaip 
mano ir princesės indėnės Nikatos duktė. Tada aš pagal 
visus formalumus paskyriau ją savo turto paveldėtoja. 

San Džeronimas, 1848 m. 

Chosė Hermansildas Salvatieras 

— Bet iš kur Gabrielis gavo tą dokumentą?— paklausė 
Artūras. 

— Tiesiog... neturiu... supratimo, — atsakė Greisė. 

— O kam tu jį buvai atidavusi? 

— Tėvui Felipui. . 

— Tada viskas aišku, — tarė Artūras.— Vadinasi, tu esi 
dingusioji misterio Damfio žmona! | 

— Nežinau, ką padarė tėvas Felipas,— atsakė Greisė, 
purtydama galvą.— Aš pati niekur nesikišau. 

— Tu jam papasakojai visą savo istoriją? 

— Tiktai ne apie tave, mano kvailiuk! 

Artūras pabučiavo žmoną, prisipažindamas tikrai nusi- 
pelnęs šitokios charakteristikos. 

— Kam kam, bet Marijai Sepulvidai tai turėjau papasa- 
koti visą tiesą, kai tu jai pasipiršai. Ar tu jai tikrai nebuvai 
pasipiršęs?— paklausė Greisė, žvelgdama vyrui į akis. 

— Tikrai, — atsakė šis jaunas šaunuolis. 


XII skyrius 


IŠ OLIMPIJOS KONROJ LAIŠKO GREISEI PUANZET 


„Mažylis gerai auga. Tiktai pagalvok, Gabis vėl aptiko 
tą gyslą. Ir vis per tave, brangioji. Jis net sako, kad ta 
gysla tau priklauso — tu gi žinai, kad jis užsispyręs kaip 
koks mulas! Ar atsimeni, kaip tu man pasakojai, kad 
daktaras Devaržas liepė tau trinti akmenį, kol ims žvilgėti? 
Pasakodama tu paėmei sugriuvusio mūsų kamino atskalą 
ir patrynei. Kitą rytą Gabrielis rado tą atskalą: visos tos 
vietos, kurias tu trynei, žvilgėjo. Tai buvo grynas sidab- 
ras. Tada Gabis pasakė: „Vadinasi, mes vėl atradom gys- 
lą, nes aš stačiau šį kaminą iš akmenų, kuriuos rinkau 
pirmajame mūsų šurfe maždaug už šimto pėdų nuo čia“. 
Rytojaus dieną jis atidžiai apžiūrėjo tą šurfą ir atrado 
dingusiąją gyslą. Dabar mes vėl turtingi ir kitais metais 
jus aplankysime. Tiktai Gabis tebėra ioks pat paikas. 

Tavo mylinti sesuo 
"Olimpija Konroj 

